
CONTRIBUTORS'; NOTE:
The following is not simply a transcription, but a best reading based
especially on the Pradhan edition, although corrections have been made.
This is not a critical edition, and further revisions may be made in the future.
Initial error-ridden e-texts of the Kosa-bhasya were acquired by Dan Lusthaus.
They have been corrected and brought into present shape primarily by Paul Hackett,
with some colloboration by Lusthaus. Undoubtedly some errors remain;
the present editors (Hackett & Lusthaus) welcome any corrections or feedback.
STRUCTURE OF REFERENCES:
VAkK_nn.nn = chapter.verse of Vasubandhu's Abhidharmakośa-Kārikās
[nnn|nn] = page|line of Pradhan's edition
BOLD for Kārikās
## Revisions:
   - 2020-07-31: TEI encoding by mass conversion of GRETIL's Sanskrit corpus
# Text
prathamaṃ kośasthānam
[001|03-001|07] oṃ namo buddhāya
yaḥ sarvathāsarvahatāndhakāraḥ saṃsārapaṅkājjagadujjahāra /
 tasmai namaskṛtya yathārthaśāstre śāstraṃ pravakṣyāmyabhidharmakośam // vakk_1.1 //
[001|08] śāstraṃ praṇetukāmaḥ svasya śāsturmāhātmyajñāpanārthaṃ guṇākhyānapūrvakaṃ tasmai namaskāramārabhate ya iti /
[001|09-001|10] buddhaṃ bhagavantamadhikṛtyāha hatamasyāndhakāramanena veti hatāndhakāraḥ /
[001|10] sarveṇa prakāreṇa sarvasmin hatāndhakāraḥ sarvathāsarvahatāndhakāraḥ /
[001|10-001|11] ajñānaṃ hi bhūtārthadarśanapratibandhādhakāram /
[001|11-001|12] tacca bhagavato buddhasya pratipakṣalābhenātyantaṃ sarvathā sarvatra jñeye punaranutpattidharmatvāddhatam /
[001|12] ato 'sau sarvathāsarvahatāndhakāraḥ /
[001|13] pratyaikabuddhaśrāvakā api kāmaṃ sarvatra hatāndhakārāḥ / kliṣṭasaṃmohātyantavigamāt /
[001|14] na tu sarvathā /
[001|14-001|15] tatha hyeṣāṃ buddhadharmeṣvativiprakṛṣṭadeśakāleṣu artheṣu cānantaprabhedeṣu bhavatyevākliṣṭamajñānam /
[001|15-001|16] ityātmahitapratipattisaṃpadā saṃstutya punastameva bhagavantaṃ parahitapratipattisaṃpadā saṃstauti saṃsārapaṅkājjagadujjahāreti /
[001|17] saṃsāro hi jagadāsaṅgasthānatvāt duruttaratvācca paṅkabhūtaḥ /
[001|17-001|20] tatrāvamagnaṃ jagadatrāṇamanukampamāno bhagavān saddharmadeśanāhastapradānairyathābhavyamabhyuddhṛtavān iti ya evamātmaparahitapratipattisaṃpadā yuktastasmai namaskṛtyeti śirasā praṇipatya /
[001|20] yathārthamaviparītaṃ śāstīti yathārthaśāstā /
[001|20-001|21] anena parahitapratipattyupāyamasyāviṣkaroti /
[001|21-001|22] yathābhūtaśāsanācchāstā bhavanntasau saṃsārapaṅkājjagadujjahāra na tvṛddhivarapradānaprabhāveṇeti /
[001|22-002|01] tasmai namaskṛtya kiṃ kariṣyāmī tyāha śāstraṃ pravakṣyāmi /
[002|01] śiṣyaśāsanācchāstram /
[002|01-002|02] katamacchāstramityāha abhidharmakośam
[002|02] ko 'yamabhidharmo nāma /
[002|03] prajñā 'malā sānucarā 'bhidharmaḥ (1-2a)
[002|04] tatra prajñā dharmapravicayaḥ/ amaleti anāsravā / sānucareti saparivārā /
[002|04-002|05] evamanāsravaḥ pañcaskandhako 'bhidharma ityuktaṃ bhavati /
[002|05] eṣa tāvat pāramārthiko 'bhidharmaḥ /
[002|06] sāṃketikastu
[002|07] tatprāptaye yāpi ca yacca śāstram / (1-2b)
[002|08-002|09] yāpi ca śrutacintābhāvanāmayī sāsravā prajñā upapattipratilambhikā ca sānucarā /
[002|09-002|10] yacca śāstramasyāḥ prāptyarthamanāsravāyāḥ prajñāyāḥ tadapi tatsaṃbhārabhāvādabhidharma ityucyate /
[002|10] nirvacanaṃ tu svalakṣaṇadhāraṇād dharmaḥ /
[002|10-002|11] tadayaṃ paramārthadharmaṃ vā nirvāṇaṃ dharmalakṣaṇaṃ vā pratyabhimukho dharma ityabhidharmaḥ /
[002|12] ukto 'bhidharmaḥ / idaṃ tu śāstraṃ kathamabhidharmakośam /
[002|13-002|14] tasyārthato 'smin samanupraveśāt sa cāśrayo syetyabhidharmakośam (1-2c-2d) // vakk_1.2 //
[002|15-002|16] sa hi śāstrasaṃjñako 'bhidharma etasminnarthato yathāpradhānamantarbhūta ityetacchāstraṃ tasya kośasthānīyaṃ bhavati /
[002|16] athavā so 'bhidharma etasyāśrayabhūtaḥ śāstrasya /
[002|17] tato hyetannirākṛṣṭam / ataḥ sa evāsyābhidharmaḥ kośa ityetacchāstramabhidharvarmakośam /
[002|18-002|19] kimarthaṃ punarabhidharmopadeśaḥ kena cāyaṃ prathamata upadiṣṭo yaṭa ācāryo 'bhidharmakośaṃ vaktumādriyata iti //
[002|19] āha//
[002|20-002|23]
dharmāṇāṃ pravicayamantareṇa nāsti kleśānāṃ yata upaśāntaye 'bhyupāyaḥ /
 kleśaiśca bhramati bhavārṇave 'tra lokastaddhetorata uditaḥ kilaiṣa śāstrā // vakk_1.3 //
[002|24] yato na vinā dharmapravicayenāsti kleśopaśamābhyupāyaḥ /
[002|24-003|01] kleśāśca lokaṃ bhramayanti saṃsāramahārṇeve 'sminan /
[003|01-003|02] atastaddhetostasya dharmapravicayasyārthe śāstrā kila buddhenābhidharma uktaḥ /
[003|02] nahi vinā 'bhidharmopadeśena śiṣyaḥ śakto dharmān pravicetumiti /
[003|03-003|04] sa tu prakīrṇa ukto bhagavatā bhadantakātyāyanīputra-prabhṛtibhiḥ piṇḍīkṛtya sthapitobhadanta dharmatrāto dānavargīyakaraṇavadityāhurvaibhāṣikāḥ /
[003|05] katame punaste dharmā yeṣāṃ pravicayārthamabhidharmopadeśa ityāha
[003|06] sāsravā 'nāsravā dharmāḥ (1-4a)
[003|07] eṣa sarvadharmāṇāṃ samāsanirddeśaḥ /
[003|07-003|08] tatra katame sāsravā dharmā ityāha
[003|08-003|09] saṃskṛtā mārgavarjitāḥ / sāsravāḥ (1-4b-4c1)
[003|10] mārgasatyaṃ varjayitvā 'nye saṃskṛtā dharmāḥ sāsravāḥ / kiṃ kāraṇam /
[003|11] āsravāsteṣu yasmāt samanuśerate (1-4c2-4d) // vakk_1.4 //
[003|12-003|13] kāmaṃ nirodhamārgasatyālambanā api āsravā upajāyante na tinuśerate tatreti na tayoḥ sāsravatvaprasañgaḥ /
[003|13-003|14] yathā 'tra nānuśerate tat paścādanuśayanirdeśa eva jñāpayiṣyāmaḥ /
[003|14] uktāḥ sāsravāḥ /
[003|15] anasravāḥ katame /
[003|16] anāsravā mārgasatyaṃ trividhaṃ cāpyasaṃskṛtam / (1-5a-5b)
[003|17] katamattri vidham /
[003|18] ākāśaṃ dvau nirodhau ca (1-5c)
[003|19] katamau dvau / pratisaṃkhyānirodho 'pratisaṃkhyānirodhaśca /
[003|19-003|20] ityetadākāśādi trividhamasaṃskṛtaṃ mārgasatyaṃ cānāsravā dharmāḥ /
[003|20] kiṃ kāraṇam / nahi teṣvāsravā anuśerata iti /
[003|21] yadetat trividhamasaṃskṛtamuddiṣṭam
[003|22] tatrākāśamanāvṛtiḥ (1-5d) // vakk_1.5 //
[003|23] anāvaraṇasvabhāvamākāśaṃ yatra rūpasya gatiḥ //
[003|24] pratisaṃkhyānirodho yo visaṃyogaḥ (1-6a-6b1)
[004|01] yaḥ sāsravairdharmairvisaṃyogaḥ sa pratisaṃkhyānirodhaḥ /
[004|01-004|02] duḥkhādīnāmāryasatyānāṃ pratisaṃkhyānaṃ pratisaṃkhyā prajñāviśeṣastena prāpyo nirodhaḥ /
[004|02] pratisaṃkhyānirodhaḥ /
[004|02-004|03] madhyapadalopāt gorathavat /
[004|04] kiṃ punareka eva sarveṣāṃ sāsravāṇāṃ dharmāṇāṃ pratisaṃkhyānirodhaḥ / netyāha /
[004|05] kiṃ tarhi /
[004|06] pṛthak pṛthak / (1-6b2)
[004|07] yāvanti hi saṃyogadravyāṇi tāvanti visaṃyogadravyāṇi /
[004|07-004|08] anyathā hi duḥkhadarśanaheyakleśanirodhasākṣātk karaṇāt sarvakleśanirodhasākṣātkriyā prasajyeta /
[004|08-004|09] sati caivaṃ śeṣapratipakṣabhāvanāvaiyarthyaṃ syāt /
[004|09-004|10] yattarhyuktam "asabhāgonirodha" ityasya ko 'rthaḥ /
[004|10-004|11] nāsya kaścit sabhāgaheturasti nāsau kasyacidityayamasya vākyasyārtho na tu nāsya kaśicat sabhāgo 'stīti /
[004|11] uktaḥ pratisaṃkhyānirodhaḥ //
[004|12] utpādātyantavighno 'nyo nirodho 'pratisaṃkhyayā (1-6c-6d) // vakk_1.6 //
[004|13-004|14] anāgatānāṃ dharmāṇāmutpādasyātyantaṃ vighnabhūto visaṃyogād yo 'nyo nirodhaḥ so 'pratisaṃkhyānirodhaḥ /
[004|14] na hyasau pratisaṃkhyayā labhyate / kiṃ tarhi / pratyayavaikalyāt /
[004|14-004|16] yathaikarūpavyāsaktacakṣurmanaso yāni rūpāṇi śabdagandharasaspraṣṭavyāni cātyayante tadālambanaiḥ pañcabhirvijñānakāyairna śakyaṃ punarutpattum /
[004|16-004|17] na hi te satyā atītaṃ viṣayamālambayi tulmiti /
[004|17] ataḥ sa teṣāmapratisaṃkhyānirodhaḥ pratyayavaikalyāt prāpyate /
[004|18] catuṣkoṭikaṃ cātra bhavati / santi te dharmā yeṣāṃ pratisaṃkhyānirodha eva labhyate /
[004|19] tadyathā atitapratyutpannotpattidharmāṇāṃ sāsravāṇām /
[004|19-004|20] santi yeṣāmapratisaṃkhyānirodha eva /
[004|20] tadyathā 'nutpattidharmāṇāmanāsravasaṃskṛtānām / santi te yesāmubhayam /
[004|21] tadyathā sāsravāṇāmanutpasttidharmāṇām / santi yeṣāṃ nobhayam /
[004|21-004|22] tadyathā atītapratyutpannotpattidharmāṇāmaṇāsravāṇāmiti /
[004|22] uktaṃ trividhamasaṃskṛtam //
[004|23] yattūktaṃ "saṃskṛtā mārgavarjitāḥ /
[004|23-004|24] sāsravā" iti katame te saṃskṛtāḥ /
[004|25] te punaḥ saṃskṛtā dhārmā rūpādiskandhapañcakam / (1-7a-7b)
[004|26] rūpaskandho vedanāskandhaḥ saṃskāraskandho vijñānaskandhaścetyete saṃskṛtā dharmāḥ /
[004|27] sametya saṃbhūya pratyayaiḥ kṛtāḥ iti saṃskṛtāḥ / nahyekapratyayajanitaṃ kiñcidastīti /
[004|27-005|01] tajjātīyatvādanāgateṣvavirodho dugdhendhanavat /
[005|02] ta evādhvā kathāvastu saniḥsārāḥ savastukāḥ (1-7c-7d) // vakk_1.7 //
[005|03] ta eva saṃskṛtā gatagacchadgamiṣyadbhāvādadhvānaḥ adyante 'nitayatyeti vā /
[005|03-005|04] kathā vāvāyam tasyā vastu nāma /
[005|04] sārthakavastugrahaṇāt tu saṃskṛntaṃ kathāvastūcyate /
[005|04-005|05] anyathā hi urakaraṇagrantho virudhyeta /
[005|05] "kathāvastūnyaṣṭādaśabhirdhatubhiḥ saṃgṛhītāni /"
[005|05-005|06] niḥsaraṇaṃ niḥsāraḥ sarvasya saṃskṛtasya nirvāṇam /
[005|06] tadeṣāmastīti saniḥsārāḥ /
[005|06-005|07] sahetukatvāt savastukāḥ /
[005|07] hetuvacanaḥ kila vastuśabda iti vaibhāṣicāḥ /
[005|07-005|08] ityete saṃskṛtadharmauaryāyāḥ /
[005|08] ta eva puyaḥ saṃskṛtā dharamāḥ /
[005|09] ye sāsravā upādānaskandhāste (1-8a-8b1)
[005|10] ataḥ kiṃ diddhaṃ /
[005|10-005|11] ya upādānaskandhāḥ skandhā api te syuḥ eva nopādānaskandhāḥ /
[005|11] anāsravāḥ saṃskārā iti tatra upādānāni kleśāḥ /
[005|11-005|12] tatsaṃbhūtatvādupādānaskandhāḥ //
[005|12] truṇatupāgnivat / taddhidheyatvādvā rājapurūpavat /
[005|12-005|13] upādānāni vā tebhyaḥ saṃbhavantīti upādānaskandhāḥ puṣpaphalavṛkṣavat /
[005|13-005|14] ta eva sāsravā dharmā ucyante /
[005|15] saraṇā api / (1-8b2)
[005|16] raṇsā hi kleśāḥ / ātmapāravyāvādhanāt / stadanuśayitatvāt saraṇāḥ / sāsravavat / punaḥ
[005|17] duḥkhaṃ samudayo loko dṛṣṭisthānaṃ bhavaśca te (1-8c-8d) // vakk_1.8 //
[005|18] āryāṇāṃ pratikūlatvādduḥkham / samudetyasmād duḥkhamiti samudayaḥ /
[005|18-005|19] lakṣyata iti lokaḥ /
[005|19] dṛṣṭirasmiṃstiṣṭhatyanuśayanāditi dṛṣṭisthānam / bhavatīti bhavaḥ
[005|20] ityete sāsravāṇasaṃ dharmāṇāmānvarthaparyāyāḥ
[005|21] pañca rūpādayaḥ skandhā ityuktam / tatra
[005|22] rūpaṃ pañcendriyāṇyarthāḥ pañcāvijñaptireva ca / (1-9a-9b)
[005|23] pañcendriyāṇi cakṣuḥśtrotragrhāṇajihvākāyendariyā ṇa /
[005|23-005|24] pañcārthāsteṣāmevacakṣurādīnāmindriyāṇāṃ yathāsvaṃ ye pañca viṣayāḥ rūpaśabdagandharasaspraṣṭavyākhyāḥ /
[005|25] avijñaptiśceti / etāvān rūpaskandhaḥ
[005|26] tatra ya ete pañca rūpādayo 'rthā uktāḥ /
[005|27] tadvijñānāśrayā rūpaprasādāścakṣurādayaḥ (1-9c-9d) // vakk_1.9 //
[006|01-006|02] rūpaśabdagandharasaspraṣṭavyavijñānānāmāśrayabhūtā ye pañca rūpātmakāḥ prasādāste yathākramaṃ cakṣuḥśrotraghrāṇajihvākāyā veditavyāḥ /
[006|02-006|03] yathoktaṃ bhagavatā "cakṣurbhikṣo ādhyātmikamāyatanaṃ catvāri mahābhūtānyupādāya" rūpa prasāda iti vistaraḥ /
[006|03-006|04] yānyetāni cakṣurādīnyuktani tadvijñānāśrayā rūpaprasādāścakṣurādayaḥ /
[006|04-006|05] cakṣurvijñānādyāśrayā ityarthaḥ /
[006|05] evaṃ kṛtvā prakaraṇagraṇtho 'pyanuvṛtto bhavati / "cakṣuḥ katamat /
[006|05-006|06] cakṣurvijñānāśrayo rūpaprasāda" iti vistaraḥ /
[006|06] nirddiṣṭāni pañcendriyāṇi /
[006|07] arthāḥ pañcā nirddeśyāḥ / tatra tāvat]
[006|08] rūpaṃ dvidhā
[006|09] varṇaḥ saṃsthānaṃ ca / tatra varṇaścaturvidho nīlādiḥ / tadbhedā anye /
[006|09-006|10] samsthānamaṣṭavidhaṃ dīrghadi visātāntam /
[006|10] tadeva rūpāyatanaṃ punarucyate /
[006|11] vimśatidhā
[006|12-006|13] tadyathā nīlaṃ pītaṃ lohitamavadātaṃ dīrghaṃ hrasvaṃ vṛttaṃ parimaṇḍalaṃ unnatamavanataṃ sātaṃ visātaṃ abhraṃ dhūmo rajo mahikā cchāyā ātapaḥ ālokaḥ andhakāramiti /
[006|13-006|14] kecinnabhaścaikavarṇamiti ekaviṃśatiṃ saṃpaṭhanti /
[006|14] tatra sātaṃ samasthānam / visātaṃ viṣama sthānaml mahikā nīhāraḥ / ātapaḥ sūryaprabhā /
[006|14-006|15] ālokaḥ candratārakāgnyoṣadhimaṇīnaṃ prabhā /
[006|16] chāyā yatra rūpāṇāṃ darśanam / viparyayādandhakāram /
[006|16-006|17] śeṣaṃ sugamatvānna vipañcitam /
[006|17] asti rūpāyatanaṃ varṇato vidyate na saṃsthānataḥ
[006|17-006|18] nīlapītalohitavadātacchāyātapālokāndhakārākhyam /
[006|18] asti saṃsthānato na varṇataḥ /
[006|18-006|19] ghādīnāṃ pradeṣaḥ kāyavijñaptisvabhāvaḥ /
[006|19] astyubhayathā / pariśiṣṭaṃ rūpāyatanam /
[006|19-006|20] ātapālokāveva varṇato vidyete ityapare /
[006|20] "dṛśyate hi nīlādīnaṃ dīrghādipariccheda" iti /
[006|21] kathaṃ punarekaṃ dravyamubhayathā vidyate / astyubhayasya tatra prajñānāt /
[006|21-006|22] jñānārtho hyeṣa vidirna sattārthaḥ /
[006|22]
kāyavijñaptāvapi tarhi prasaṅgaḥ /
uktaṃ rūpāyatanaṃ //
[006|23] śabdastvaṣṭavidhaḥ /
[006|24] upāttānupāttamahābhūtahetukaḥ sattvāsattvākhyaśceti caturvidhaḥ /
[006|24-006|25] punarmanojñāmanojñabhedādaṣṭavidho bhavati /
[006|25-006|26] tatropāttamahābhūtahetuko yathā hastavākchabdaḥ /
[006|26] anupāttamahābhutahetuko yathā vāyuvanaspatinadīśabdaḥ /
[006|26-006|27] sattvākhyo vāgvijñaptiṣabdaḥ /
[006|27] asattvākhyo 'nyaḥ
[006|27-006|28] upāttānupāttamahābhūtahetuko 'pyasti śabda ityapare /
[006|28] tadyathā hastamṛdaṅgasaṃyogaja iti /
[006|28-007|01] sa tu yathaikau varṇaparamāṇurna bhūtacatuṣkadvayamupādāyeṣyate tathā naivaiṣṭavya iti /
[007|01] uktaḥ śabdaḥ //
[007|02] rasaḥ /
[007|03] ṣoḍha
[007|04] madhurāmlalavaṇakaṭukatittakaṣāyabhedāt /
[007|05] caturvidho gandhaḥ
[007|06] sugandhadurgandhayoḥ samaviṣamagandhatvāt / trividhastu śāstre /
[007|06-007|07] "sugandho durgandhaḥ samagandha" iti /
[007|08] spṛśyamekādaśātmadkam // vakk_1.10 //
[007|09] spraṣṭavyamekādaśadravyasvabhāvam /
[007|09-007|10] catvāri mahābhūtāni ślakṣṇatvaṃ karkaśatvaṃ gurutvaṃ laghutvaṃ śītaṃ jighatsā pipāsā ceti /
[007|10] tatra bhūtāni paścādvakṣyāmḥ /
[007|10-007|11] ślakṣṇatvaṃ mṛdutā /
[007|11] karkaśatvaṃ paruṣatā / gurutvaṃ yena bhāvāstulyante / laghutvaṃ viparyayāt /
[007|11-007|12] śītamuṣṇābhilāṣakṛt /
[007|12] jighatsā bhojanābhilāṣakṛt / kāraṇe kāryopacārāt / yathā
[007|13-007|14] "buddhānāṃ sukha utpādaḥ sukhā dharmasya deśanā / sukhā saṅghasya sāmagrī samagrāṇāṃ tapaḥ sukhaṃ" // iti /
[007|15] tatra rūpadhātau jighatsāpipāse na staḥ / śeṣamasti
[007|15-007|16] yadyapi tatra vastrāṇyekaśo na tulyante sañcitāni punastulyante /
[007|16] śītamupaghātakaṃ nāsti /
[007|16-007|17] anugrāhakaṃ kilāsti /
[007|18-007|19] yadetadbahuvidhaṃ rūpamuktaṃ tatra kadācidekena dravyeṇa cakṣurvijñānamutpadyate yadā tatprakāravyavacchedo bhavati /
[007|19] kadācid bahubhiryadā na vyavacchedaḥ /
[007|19-007|20] tadyathā senāvyūhamanekavarṇasaṃsthānaṃ maṇisamūhaṃ ca dūrāt paśyataḥ /
[007|20] evaṃ śrotrādivijñānaṃ veditavyaṃ /
[007|21] kāyavijñānaṃ tu paraṃ pañcabhiḥ spraṣṭavyairutpadyata ityeke /
[007|21-007|22] caturbhirmahābhūtairekena ca ślakṣṇatvādinā /
[007|22] sarvairekādaśabhirityapare /
[007|22-007|23] nanu caivaṃ samastālambanatvāt sāmānyaviṣayāḥ pañca vijñānakāyāḥ prāpnuvanti na svalakṣaṇaviṣayāḥ /
[007|23-007|24] āyatanasvalakṣaṇaṃ pratyete svalakṣaṇaviṣayā iṣyante na dravyasvalakṣaṇamityadoṣaḥ /
[007|25] idaṃ vicāryate /
[007|25-007|26] kāyajihvendriyayoryugapad viṣayaprāptau satyāṃ katarad vijñānaṃ pūrvamutpadyate /
[007|26] yasya viṣayaḥ paṭīyān /
[007|26-007|27] samaprāpte tu viṣaye jihvāvijñānaṃ pūrvamutpadyate /
[007|27] bhoktukāmatāvarjitatvātsasntateḥ /
[007|27-007|28] uktāḥ pañācendriyārthāḥ yathā ca teṣāṃ grahaṇaṃ /
[007|29] avijñaptiridānīṃ vaktavyā / seyamucyate
[008|01-008|02]
vikṣiptācittakasyāpi yo 'nubaṇdhaḥ śubhāśubhaḥ /
 mahābhūtānyupādāya sa hyavijñaptirucyate // vakk_1.11 //
[008|03] vikṣiptacittakasyeti tadanyacittasyāpi //
[008|03-008|04] acittakasyāpītyasaṃjñinirodhasamāpattisamāpannasyāpi /
[008|04] apiśabdenāvikṣiptasacittasyāpīti vijñāyate /
[008|05] yo 'nu bandha iti yaḥ pravāhaḥ / śubhāśubha iti kuśalākuśalaḥ /
[008|05-008|06] kuśalākuśale prāptivāho 'pyastīdṛśa iti tadviśeṣaṇārthamucyate mahābhūtānyupādāyeti /
[008|07] hetvartha upādāyārtha iti vaibhāṣikāḥ / jananādihetubhāvāt /
[008|07-008|08] sa hyavijñaptiriti hiśabdastannāmakaraṇavijñāpanārthaḥ /
[008|08-008|09] rūpakriyāsvabhāvāpi satī vijñaptivat paraṃ na vijñāpayatītyavijñaptiḥ /
[008|09-008|09 ucyata iti ācāryavacanaṃ darśayati /
[008|09-008|10] samāsatastu vijñaptisamādhisaṃbhūtaṃ kuśalākuśalaṃ rūpamavijñaptiḥ /
[008|11] mahābhūtānyupādāyetyuktāni katamāni bhūtāni /
[008|12] bhūtāni pṛthivīdhāturaptejovāyudhātavaḥ
[008|13] ityete catvāraḥ svalakṣaṇopādāyarūpadhāraṇād dhātavaścatvāri mahābhūtāny ucyante /
[008|14] mahattvameṣāṃ sarvānyarūpāśrayatvenaudārikatvāt /
[008|14-008|15] atha vā tadudbhūtavṛttiṣu pṛthivyaptejovāyuskandheṣveṣāṃ mahāsṇniveśatvāt /
[008|15-008|16] te punahete dhātavaḥ kasmin karmaṇi saṃsidhāḥ kiṃsvabhāvāścetyāha
[008|17] dhṛtyādikarmasaṃsiddhāḥ
[008|18] dhṛtisaṃgrahapaktivyūhanakarmasvete yathākramaṃ saṃsiddhāḥ pṛthivyaptejovāyudhātavaḥ /
[008|18-008|19] vyūhanaṃ punarvṛddhiḥ prasarpaṇaṃ ca veditavyam /
[008|19] idameṣāṃ karma / svabhāvastu yathākramaṃ
[008|20] kharasnehosṇateraṇāḥ // vakk_1.12 //
[008|21] kharaḥ pṛthivīdhātuḥ / sneho 'bdhātuḥ / uṣṇatā tejodhātuḥ /
[008|22] īraṇā vāyudhātuḥ / īryate 'nayā bhūtasroto deśāntarotpādanāt pradīperaṇavaditīraṇā /
[008|23] "vāyudhātuḥ katamo laghusamudīraṇatvam" iti prakāraṇeṣu nirdiṣṭaṃ sūtre ca /
[008|23-008|24] tattu laghutvamupādāya rūpamapyuktaṃ prakaraṇeṣu /
[008|24-008|25] ato ya īraṇāsvabhāvo dharmaḥ sa vāyuriti karṃaṇā 'sya svabhāvo 'bhivyaktaḥ /
[008|26] kaḥ punaḥ pṛthivyādināṃ pṛthivīdhātvādīnāṃ ca viśeṣaḥ /
[009|01] pṛthivī varṇasaṃsthānamucyate lokasaṃjñayā / [009|02] tathā hi pṛthivīṃ darśayanto varṇaṃ saṃsthānaṃ ca darśayanti / yathā pṛthivī evaṃ
[009|03] āpastejaśca
[009|04] varṇasaṃsthānamevocyate lokasaṃjñayā /
[009|05] vāyustu dhātureva
[009|06] ya eva tu vāyudhātuḥ sa eva loke vāyuarityucyate /
[009|07] tathapi ca // vakk_1.13 //
[009|08] yathā pṛthivī varṇasaṃsthānamucyate lokasaṃjñayā tatha vāyuarapi /
[009|08-009|09] nīlikā vātyā maṇḍalikā vātyeti //
[009|10] kasmāt punarayamavijñaptiparyanto rūpaskandha ityucyate / raupaṇāt /
[009|10-009|11] uktaṃ bhagavatā "rūpyate rupyata iti bhikṣavastasmādrūpopādānasdandha ityucyate //
[009|11-009|12] kena rupyate /
[009|12] pāṇisparśenāpi spṛṣṭo rūpyata" iti vistaraḥ / rūpyate bādhyata ityarthaḥ /
[009|13] tathā hyarthavargīyeṣūktam
[009|14-009|15]
 "tasya cet kāmayānasya cchandajātasya dehinaḥ /
 te kāmā na samṛdhyanti śalyaviddha iva rūpyate //"
[009|16] rūpasya punaḥ kā badhanā / vipariṇāmotpādanā /
[009|16-009|17] pratighāto rūpeṇetyapare /
[009|17] paramāṇurūpaṃ tarhi rūpaṃ na prāpnotyarūpaṇāt /
[009|17-009|18] na vai paramāṇurūpamekaṃ pṛthag bhūtamasti /
[009|18] sañghātasthaṃ tu tad rūpyata eva /
[009|18-009|19] atītānāgataṃ tarhi rūpaṃ na prāpnoti /
[009|19] tadapi rūpitaṃ rūpayiṣyamāṇaṃ tajjātīyaṃ ceti rūpamindhanavat /
[009|19-009|20] avijñaptistarhi na prāpnoti /
[009|20] sāpi vijñaptirūpaṇād rūpitā bhavati /
[009|20-009|21] vṛkṣapracalane cchāyāpracalanavat /
[009|21] nāvikārāt /
[009|21-009|22] vijñaptinivṛttau cāvijñaptinivṛttiḥ syād vṛkṣābhāve cchāyā 'bhāvavat /
[009|22-009|23] āśrayabhūtarūpaṇādityapare evaṃ tarhi cakṣurvijñānādīnāmapyāśrayarūpaṇāt rūpatvaprasaṅgaḥ /
[009|23] viṣamo 'yamupanyāsaḥ /
[009|23-009|24] avijñaptirhi cchāyeva vṛkṣaṃ prabheva maṇiṃ bhūtānyāśrtya varttate /
[009|24-009|25] na tvevaṃ cakṣurādīnyāśritya varttante cakṣurvijñānādīni kevalaṃ tūtpattinimiktamātraṃ tāni teṣāṃ bhavantīti /
[009|25-009|26] idaṃ tāvadavaibhāṣikīyaṃ vṛkṣamāśritya cchāyā varttate maṇiṃ cāśritya prabheti /
[009|26-010|01] cchāyādivarṇaparamāṇūnāṃ pratyekaṃ svabhūtacatuṣkāśritatvābhyupagamāt /
[010|01] satyapi ca tadāśritatve cchāyāprabhayornāvijñaptistathaivāśritā / yujyate /
[010|02] niruddheṣvapi avijña ptyāśayeṣu mahābhūteṣu tasyā anirodho 'bhyupagamyate /
[010|02-010|03] ato na bhavatyeṣa parihāraḥ /
[010|03-010|04] anye punaratra parihāramāhuḥ cakṣurvijñānādīnāmāśrayo bhedaṃ gataḥ /
[010|04] kaṣcidrūpyate cakṣurādiḥ kaścinna rūpyate yathā manaḥ /
[010|05] na tvevamavijñaptiḥ /
[010|05-010|06] tasmādasamānaḥ prasaṅgaḥ ityata upapannametadāśraya rūpaṇādrūpamiti /
[010|07] ya eva rūpaskandhasvabhāvā uktāḥ
[010|08] indriyārthasta eveṣṭā aśāyatanadhātavaḥ /
[010|09] āyatanavyavasthāyāṃ daśāyatanāni /
[010|09-010|10] cakṣurāyatanaṃ rūpāyatanaṃ yāvat kāyāyatanaṃ spraṣṭavyāyatanamiti /
[010|10-010|11] dhātuvyavasthāyāṃ ta eva daśadhātavaścakṣurchātū rūpadhāturyāvat kāyadhātuḥ spraṣṭavyadhāturiti /
[010|11] ukto rūpaskandhastasya cāyatanavyavasthānam /
[010|12=01012] vedanādayo vaktavyaḥ /
[010|12] tatra
[010|13] vedanā 'nubhavaḥ
[010|14] trividho 'nubhavo vedanāskandhaḥ / sukho duḥkho , duḥkhāsukhaśca /
[010|14-010|15] sa punarbhidyamānaḥ ṣaḍ vedanākāyāḥ cakṣuḥsaṃsparśajā vedanā yāvamvanaḥsaṃsparśajā vedaneti /
[010|16] saṃjñā nimittodgrahaṇātmikā // vakk_1.14 //
[010|17-010|18] yāvannīlapītadīrghahrasvastripuruṣamitramitrasukhaduḥkhādinimittodgrahaṇamasau saṃjñāskandhaḥ /
[010|18] sa punarbhidyamānaḥ ṣaṭsaṃjñākāyā vedanāvat //
[010|19] caturbhyo 'nye tu saṃskāraskandhaḥ
[010|20] rūpavedanāsaṃjñāvijñānebhyaścatubbryo 'nye tu saṃskārāḥ saṃskāraskandhaḥ/
[010|20-010|21] bhagavatā tu sūtre ṣaṭ cetanākāyā ityuktaṃ prādhānyāt /
[010|21-010|22] sā hi karmasvarūpatvādabhisaṃskaraṇe pradhānā /
[010|22-010|23] ata evoktaṃ bhagavatā "saṃskṛtamabhisaṃskaroti /
[010|23] tasmāt saṃskārā upādānaskandha ity ucyata" iti
[010|23-010|25] anyathā hi śeṣāṇāṃ caitasikānāṃ viprayuktānāṃ ca saṃskārāṇāṃ skandhāsaṃgrahādduḥkhasamudayasatyatvaṃ na syāditi parijñāparihāṇe api na syātām/
[010|25-010|26] uktaṃ ca bhagavatā "nāhamekadharmamapi anabhijñāyāparijñāya duḥkhasyāntakriyāṃ vadāmīti /
[010|26] evamaprahāye" tyuktam /
[011|01] tasmādavaśyameṣāṃ saṃskāraskandhasaṃgraho "bhyupagantavyaḥ /
[011|02] ete punastrayaḥ /
[011|03] vedanāsaṃjñāsaṃskāraskandhāḥ āyatanadhātuvyavasthāyāṃ
[011|04] dharmāyatanadhātvākhyāḥ sahāvijñaptyasaṃskṛtaiḥ // vakk_1.15 //
[011|05] ityetāni sapta dravyāṇi dharmāyatanaṃ dharmadhātuścetyākhyāyante /
[011|06] vijñānaṃ prativijñaptiḥ
[011|07] viṣayaṃ viṣayaṃ prati vijñaptirupalabdhirvijñāna skandha ityucyate /
[011|07-011|08] sa punaḥ ṣaḍ vijñānakāyāḥ cakṣurvijñānaṃ yāvanmanovijñānamiti /
[011|08-011|09] ya eṣa vijñānaskandha ukta āyatanavyavasthāyāṃ
[011|10] mana āyatanaṃ ca tat /
[011|11] dhātuvyavasthāyāṃ sa eva
[011|12] dhātavaḥ saspta ca matāḥ
[011|13] katame sapta /
[011|14] ṣaḍ vijñānānyatho manaḥ // vakk_1.16 //
[011|15] cakṣurvijñānadhāturyāvanmanovijñānadhātumanodhātuśca /
[011|15-011|16] evamatra pañca skandhā dvādaśāyatanāni aṣṭādaśa dhātavo nirddiṣṭā bhavaṇti /
[011|16-011|17] avijñaptivarjyo rūpaskandho daśāyatanāni daśa dhatavaḥ /
[011|17-011|18] vedanā dayaḥ skandhāstrayo "vijñaptirasaṃskṛtāni ca dharmāyatanaṃ dharmadhātuśca vijñānaskandho mana āyatanaṃ ṣaḍ vijñānadhātavo manodhātuśceti //
[011|19] nanu ca ṣaḍ vijñānakāyā vijñānaskandha ityuktam /
[011|19-011|20] atha ko "yaṃ punastebhyo "nyo manodhātuḥ na khalu kaścidanyaḥ /
[011|20] kiṃ narhi / teṣāmeva
[011|21] ṣaṇṇāmanantarātītaṃ vijñānaṃ yaddhi tanmanaḥ /
[011|22] yadyatsamanantaraniruddhaṃ vijñānaṃ tanmanodhāturityucyeta /
[011|22-011|23] tadyathā sa eva putro "nyasya pitā bhavati tadeva phalamanyasya bījamiti /
[011|23-011|25] evaṃ tarhi dravyataḥ saptadaśa dhātavo bhavanti dvādaśa vā ṣaḍvijñānadhātumanodhātūnāmitaretarāntarbhāvāditi kasmādaṣṭādāśa vyavasthāpyante /
[011|25] yadyapyevaṃ tathāpi
[011|26] ṣaṣṭhāśrayaprasiddhyartha dhātavo "ṣādaś smṛtāḥ // vakk_1.17 //
[011|27] pañcānāṃ vijñānadhātūnāṃ cakṣurdhātvāyatanādayaḥ pañcāśrayāḥ /
[011|28] ṣaṣṭhasya manovijñānadhātorāśrayo "nyo nāsti /
[011|28-011|29] atastadāśrayaprasiddhacyartha manodhāturūpadiṣṭaḥ /
[011|29-012|01] evamāśrayāśritālambanaṣṭkavyavasathānādaṣṭādaśa dhātavo bhavantīti /
[012|01] arhatastarhi caramaṃ cittam na mano bhaviṣyati /
[012|02] nahi tadasti yasya tatsasmanantarātītaṃ syāditi / na /
[012|02-012|03] tasyāpi manobhāvenāvasthitatvāt /
[012|03] anyakāraṇavaikalyāttu nottaravijñānasaṃbhūtiḥ //
[012|04] tatra skandhaiḥ sarvasaṃskṛtasaṃgrahaḥ /
[012|04-012|05] upādānaskandhaiḥ sarvasāsravāṇāmā yatanadhātubhiḥ sarvadharmāṇām /
[012|05] samāsatastu jñātavyaḥ
[012|06-012|07] sarvasaṃgraha ekena skandehnāyatanena ca dhātunā ca
[012|08] rūpaskandhena mana āyatanena dharmadhātunā ca sarvadharmāṇāṃ saṃgraho boddhavyaḥ /
[012|08-012|09] sa khalveṣa saṃgraho yatra kvaciducyamāno veditavyaḥ /
[012|10] svabhāvena
[012|11] na parabhāvena / kim kāraṇam /
[012|12] parabhāvaviyogataḥ // vakk_1.18 //
[012|13] viyukto hi parabhavena dharmaḥ / tasmānna yena viyuktastenaiva saṃgṛhīto yujyate /
[012|13-012|14] tadyathā cakṣurindriyaṃ rūpaskandhena cakṣurāyatanadhātubhyāṃ ca duḥkhasamudayasatyābhyāṃ ca saṃgṛhītam /
[012|15] tatsvabhāvatvāt / nānyaiḥ skandhādibhistadbhāva viyuktatvāt /
[012|15-012|16] yastvanyenānyasya saṃgraha ucyate yathā saṃgrahavastubhiḥ parṣadāṃ sa hi kādācitkatvāt sāṃketiko veditavyaḥ /
[012|17] nanu caikaviṃśatyā dhātubhirbhavitavyam / cakṣuṣo dvitvāt śrotraghrāṇayośca /
[012|18] na bhavitavyam / yasmāt /
[012|19-012|20] jātigocaravijñānasāmānyādekadhātutā dvitve "pi cakṣuradīnaṃ
[012|21] tra jātisāmānyamubhayoścakṣuḥsvabhāvatvāt /
[012|21-012|22] gocarasāmānyamubhayo rūpaviṣayatvāt /
[012|22] vijñānasāmānyamubhayorekacakṣurvijñānāśrayatvāt / tasmadeka eva cakṣurdhātuḥ /
[012|23] evaṃ śrotraghrāṇayorapi yojyam /
[012|24] śobhārthaṃ tu dvayodbhavaḥ // vakk_1.19 //
[012|25] ekadhātutve "pi tu cakṣurādīnaṃ dvayoḥ saṃbhava āśrayasya śobhārtham /
[012|25-013|01] anya thā hyekacakṣuḥśrotrādhiṣṭhānaikanāsikāvilasaṃbhavāt mahad vairupyaṃ syāditi /
[013|02] uktāḥ skandhāyatanadhātavaḥ
[013|03] idaṃ tu vaktavyaṃ kaḥ skandhāyatanadhātvartha iti /
[013|04] rāśyāyadvāragotrārthāḥ skandhāyatanadhātavaḥ /
[013|05-013|07] 'yat kiñcidrūpamatītānāgatapratyutpannamādhyātmibāhyam audārikaṃ vā sūkṣmaṃ vā hīnaṃ vā praṇītaṃ vā yadvā dūre antike tatsarvamaikadhyamabhisaṃkṣipya rūpaskandha iti saṃkhyāṃ gacchatī ti vacanāt sūtre rāśyarthaḥ skandhārtha iti siddham /
[013|07-013|08] tatrātītaṃ rūpamanityatāniruddham /
[013|08] anāgatamanutpannam / pratyutpannamutpannāniruddham /
[013|09] ādhyātmikaṃ svāsāntānikaṃ bāhyamanyadāyatanato vā
[013|09-013|10] audārikaṃ sapratighaṃ sūkṣmamapratighamāpekṣikaṃ vā /
[013|10] āpekṣikatvādasiddhamiti cet / na /
[013|10-013|11] apekṣābhedāt /
[013|11] yadapekṣyau dārikaṃ na jātu tadapekṣya sūkṣmaṃ pitāputravat / hīnaṃ kliṣṭam /
[013|12] praṇitamakliṣṭam / dūramatītānāgatam / antikaṃ pratyutpannam /
[013|12-013|13] evaṃ yāvat vijñānam /
[013|13] ayaṃ tu viśaṣaḥ / audārikaṃ pañcendriyāśrayam sūkṣmaṃ mānasam /
[013|13-013|14] bhūmito veti vaibhāṣikāḥ /
[013|14] bhadanta āha audārikarūpaṃ pañacendriyagrāhyam sūkṣmamanyat /
[013|15] hīnamamanāpaṃ praṇītaṃ manāpam / dūramadṛśyadeśam / antikaṃ dṛśyadeśam /
[013|15-013|16] atītādīnāṃ svaśabdenābhi hitatvāt /
[013|16] evam vedanādayo 'pi veditavyāḥ /
[013|17]
dūrāntikatvaṃ tu teṣāmāśrayavaśāt /
audārikasūkṣmatvaṃ tu pūarvavaditi //
[013|18] cittacaittāyadvārārtha āyatanārthaḥ /
[013|18-013|19] nirvacanaṃ tu cittacaittānāmāyaṃ tanvantīti āyatanāni /
[013|19] vistṛṇvantītyarthaḥ / gotrārtho dhātvarthaḥ /
[013|19-013|21] yathaikasmin parvate bahūnyayastāmrarūpyasuvarṇādigotrāni dhātava ucyante evam ekasminnāśraye santāne vā aṣṭādaśa gotrāṇi aṣṭādaśa dhātava ucyante /
[013|21] ākarāstatra gotrāṇyuacyante /
[013|21-013|22] ta ime cakṣurādayaḥ kasyākarāḥ /
[013|22] svasyā jāteḥ / sabhāgahetutvāt /
[013|22-013|23] asaṃskṛtaṃ tarhi na dhātuḥ syāt /
[013|23] cittacittānāṃ tarhi jātivācako "yaṃ dhātuśabda ityapare /
[013|23-013|24] aṣṭādaśdharmāṇāṃ jātayaḥ svabhāvā aṣṭādaśa dhātava iti /
[013|24-013|25] yadi rāśyarthaḥ skandhārthaḥ prajñaptisantaḥ skandhāḥ prāpnuvanti /
[013|25] anekadravyasamūhatvāt rāśipudgalavat / na /
[013|26] ekasyāpi dravyaparamāṇoḥ skandhatvāt / na tarhi rāśyarthaḥ skandhārtha iti vaktavyam /
[013|27] na hyekasyāsti rāśitvamiti / kāryab hārodvahanārthaḥ skandhārtha ityapare /
[013|27-013|28] pracchedārtho vā /
[013|28] tathāhi vaktāro bhavanti tribhiḥ skandhakairdeyaṃ dāsyāma iti / tadetadutsūtram /
[013|29] sūtraṃ hi rāśyarthameva bravīti "yatkiñcidrūpamatītānāgatapratyutpannami"ti vistaraḥ
[013|30] pratyekamatītādirūpasya skandhatvaṃ tatra vijñāpyate /
[013|30-014|01] sarvametadatītādi rūpamekaśo rūpaskandha iti /
[014|01] na śakyamevaṃ vijñātum /
[014|01-014|02] "tatsarvamaikadhyamabhisaṃkṣipye"ti vacanāt / tasmādrāśivadeva skandhāḥ prajñaptisantaḥ
[014|02-014|03] rūpoīnyapi tarhyāyatanāni prajñaptisanti prāpnuvanti /
[014|03-014|04] bahunāṃ cakṣurādiparamāṇūnāmāyadvāra bhāvāt /
[014|04] na /
[014|04-014|05] ekaśaḥ samagrāṇāṃ kāraṇabhāvāt viṣayasahakāritvādvā nendriyaṃ pṛthagāyatanaṃ syāt / 01405-01405] vibhāṣāyāṃ tūcyate "yadyābhidharmikaḥ skandhaprajñaptimapekṣate /
[014|06] sa āha paramāṇurekasya dhātorekasyāyatanasyaikasya skandhasya pradeśaḥ /
[014|06-014|07] atha nāpekṣate /
[014|07] sa āha / paramāṇureko dhāturekamāyatanamekaḥ skandha" iti /
[014|07-014|08] bhavati hi pradeśe "pi pradeśivadupacāro yathā paṭṭaiakadeśe dagdhe paṭo dagdha iti /
[014|09] kirthaṃ bhagavān skandhādimudhena trividhāṃ deśanāmārabhate / āha / vineyānāṃ
[014|10] mohendriyarucitraidhāttisraḥ skandhādideśanāḥ // vakk_1.20 //
[014|11] trayaḥ prakārāstraidham / triprakāraḥ kila sattvānāṃ mohaḥ /
[014|11-014|12] keciccaitteṣu saṃmūḍhāḥ piṇḍātmagrahaṇataḥ /
[014|12] kecidrūpa eva / kecidrūpacittayoḥ / indriyāṇyapi trividhāni /
[014|13] tīkṣṇamadhyamṛdvindriyatvāt / rūcirapi trividhā /
[014|13-014|14] saṃkṣiptamadhyavistaragrantharucitvāt /
[014|14] teṣāṃ yathākramaṃ tisraḥ skandhāyatanadhātudeśanā iti //
[014|15-014|16] kim punaḥ kāraṇaṃ caitasikā ekatra saṃskāraskandhanikṣiptā vedanāsaṃjñe tu pṛthak skandhīkṛte ityāha
[014|17-014|18]
vivādamūlasaṃsārahetutvāt kramakāraṇāt /
 caittebhyo vedanāsaṃjñe pṛthakaskndhau niveśitau // vakk_1.21 //
[014|19] dve vivādamūle / kāmādhyavasānaṃ dṛṣṭyadhyavasānaṃ ca /
[014|19-014|20] tayorvedanāsaṃjñe yathākramaṃ pradhānahetū /
[014|20-014|21] vedanāsvādavaśāddhi kāmānabhiṣvajante viparītasaṃjñāvaśācca dṛṣṭīriti /
[014|21] saṃsārasyāpi te pradhānahetū / vedanāsvādagṛddho hi viṣaryastasaṃjñaḥ saṃsarati /
[014|22-014|23] yacca skandhakrame kāraṇamupadekṣyamāṇaṃ tato 'pi kramakāraṇādanayoḥ pṛthakskandhīkaraṇaṃ veditavyam /
[014|23] etacca tredho papādayiṣyāmaḥ /
[014|24] skandheṣva saṃskṛtaṃ noktamarthāyogāt
[014|25] taddhi skandheṣūcyamānaṃ na tāvadeteṣvevāntarṇetuṃ śakyate arthāyogāt /
[014|25-015|01] nahi tadrūpaṃ nāpi yāvadvijñānamiti /
[015|01] nacāpi ṣaṣṭhaḥ skandho vaktuṃ śakyate / kutaḥ / arthāyogāt /
[015|02] "rāśyartho hi skandhārtha" ityuktam /
[015|02-015|03] nacāsaṃskṛtamatītādibhedabhinnaṃ rūpādivadyatastatsarvamaikadhyamabhisaṃkṣipyāsaṃskṛtaskandha iti saṃkhyāṃ gacchet /
[015|03-015|04] saṃkleśavastujñāpanārthaṃ khalūpādānaskandhavacanaṃ saṃkleśavyavadānavastujñāpanārthaṃ skandhavacanaṃ /
[015|04-015|05] nacobhayathā "pyasaṃskṛtamityarthāyogānna teśu vyavasthāpitam /
[015|05-015|06] yathā ghaṭoparamo na ghaṭa evaṃ skandhoparamo na skandho bhavitumarhatītyapare /
[015|06-015|07] teṣāṃ dhātvāyataneṣvapyeṣa prasaṅgaḥ /
[015|07] uktaḥ skandhānāmanyaḥ prakāraḥ //
[015|08] kramaḥ punaḥ /
[015|09] yathaudārikasaṃkleśabhājanādyarthadhātutaḥ // vakk_1.22 //
[015|10] rūpaṃ hi sapratighatvātsarvaudārikam / arupiṇāṃ vedanā pracāraudārikatayā /
[015|10-015|11] tathā hi vyapadiśanti haste me vedanā pāde me vedaneti /
[015|11] dvābhyāṃ cau dārikatarā saṃjñā /
[015|11-015|12] vijñānātsaṃskārā ityato yadaudārikataraṃ tatpūrvamuktam /
[015|12-015|13] athavā anādimati saṃsāre strīpuruṣā anyonyaṃ rūpābhirāmāste ca vedanāsvādagarddhāt /
[015|13] tadgarddhaḥ saṃjñāviparyāsāt /
[015|14] tadviparyāsaḥ kleśaiścittaṃ aca tatsaṃkliṣṭamiti yathāsaṃkleśaṃ ca kramaḥ /
[015|14-015|15] bhājanādyarthena vā /
[015|15] bhajanabhojanavyañjanakarttṛ bhoktṛbhūtā hi rūpādayaḥ skandhāḥ / dhātuto vā /
[015|16] kāmaguṇarūpaprabhāvito hi kāmadhātuḥ / vedanāprabhāvitāni dhyānāni /
[015|16-015|17] saṃjñāprabhāvitāḥ trayaḥ ārūpyāḥ /
[015|17] saṃskāramātraprabhāvitaṃ bhavāgram /
[015|17-015|18] etā eva vijñānasthitayaḥ tāsu ca pratiṣṭhitaṃ vijñānamiti kṣetrabijasaṃdarśanārthaḥ skandhānukramaḥ /
[015|18-015|19] ata eva pañcaskandhā nālpīyāṃso na bhūyāṃsaḥ /
[015|19-015|20] ata eva ca kramakāraṇādvedanāsaṃjñe saṃskārebhyaḥ pṛthaka skandhīkṛte /
[015|20-015|21] yata ete audārikatare saṃkleśānukramahetū bhājanavyañjanabhūte tatprabhāvitaṃ ca dhātudvayamiti //
[015|22] āyatanadhātūnāṃ ṣaṇṇāṃ cakṣurādīnāmanukramo vaktavyaḥ /
[015|23] tadvaśenaiva hi tadviṣayavijñānānāṃ kramaḥ / teṣāṃ ca punaḥ ṣaṇṇāṃ /
[015|24] prāk pañca vārttamārthyāt
[015|25] cakṣurādīni pañca varttamānaviṣayatvāt pūrvamuktāni / manastvaniyataviṣayam
[015|25-016|01] kiñcidvarttamānaviṣayaṃ kiñcit vyadhvānadhraviṣayam /
[016|02] bhautikārthyāccatuṣṭayam /
[016|03] prāgiti varttate / pañcānāṃ punaśctvāri pūrvamuktāni / bhautikaviṣayatvāt /
[016|03-016|04] kāyasya tvaniyato viṣayaḥ
[016|04] kadācid bhūtāni kadācid bhautikam kadācidubhayam /
[016|05] dūrāśutaravṛttyā 'nyat
[016|06] śeṣaṃ punaritasmād yathāyogaṃ dūrāśutaravṛttyā pūrvamuktam / cakṣuḥśrotraṃ hi dūraviṣayam /
[016|07] tat pūrvamuktaṃ dvayāt / tayorapi cakṣuṣo dūratare vṛttiḥ /
[016|07-016|08] paśyato 'pi dūrānnadīṃ tacchabdāśravaṇādatastat pūrvamuktam /
[016|08] ghrāṇasya tu nāsti dūre vṛttiḥ / jihvāyāśca /
[016|09] tayorāśutaravṛttitvāt ghrāṇaṃ pūrvamuktamaprāptasyaiva jihvā bhojyasya gandhagrahaṇāt /
[016|10] yathāsthānaṃ kramo 'thavā // vakk_1.23 //
[016|11] athavā asmin śarīre cakṣuṣo 'dhiṣṭhānamupāriṣṭāt niviṣṭam / tasmādadhaḥ śrotrasya /
[016|12] tasmādadho ghrāṇasya / tasmāt jihvāyāḥ takyāḥ syāsya bahulyena /
[016|12-016|13] manaḥ punastānyeva niśritamadeśasthaṃ ceti yathāsthānameṣāṃ kramaḥ syāt /
[016|14] kiṃ punaḥ kāraṇaṃ daśasvāyataneṣu rūpaskandhasaṃgṛhīteṣvekaṃ rūpāyatanamucyate /
[016|14-016|15] sarveṣu ca dharmasvabhaveṣvekaṃ dharmāyatanamityāha
[016|16-016|17]
viśeṣaṇārthaṃ prādhānyādbahudharmāgrasaṃgrahāt /
 ekamāyatanaṃ rūpamekaṃ dharmākhyamucyate // vakk_1.24 //
[016|18] kathaṃ viśeṣaṇārtham /
[016|18-016|19] yathā gamyeta pratyekameṣāṃ daśānāmāyatanatvaṃ viṣayaviṣayitvena vyavasthānaṃ na samastānāmiti /
[016|19-016|20] cakṣurādibhiśca viśeṣitairyanna cakṣurādisaṃjñakaṃ rūpaṃ ca tadrūpakayātanaṃ jñāsyata ityasya punarnāmāntaraṃ nocyate /
[016|20-016|21] athavā rūpāyatanasya prādhānyāt /
[016|21] taddhi sapratighatvācca / pāṇyādisaṃsparśaiḥ spṛṣṭaṃ rūpyate /
[016|22] sanidarśanatvācca /
[016|22-016|23] idamihāmutreti nirūpaṇāt loke 'pi ca tadrūpamiti pratītaṃ nānyāni /
[016|23] viśeṣaṇārthameva caikaṃ dharmāyatanamuktaṃ na sarvāṇi /
[016|23-017|01] api cātrabahūnāṃ dharmāṇāṃ saṃgraho vedanādīnām /
[017|01] ataḥ sāmānyenābhidhānaṃ kriyate dharmaśabdena / [017|02] agrasya ca nirvāṇadharmasyātra saṃgraho nānyeṣviti /
[017|02-017|03] viṃśatiprakāratvenaudārikatvānmāṃsa divyāryaprajñācakṣustrayagocaratvāccaikaṃ rūpāyatanamityapare //
[017|04-017|05] anyānyapi skandhāyatanadhātusaṃśabditānyupalabhyante sūtreṣu teṣāṃ kiṃebhireva saṃgraho veditavya āhosvidvyatirekaḥ
[017|05] ebhireva saṃgraho na vyatirekaḥ / tatra tāvat
[017|06-017|07]
dharmaskandhasahasrāṇi yānyaśītiṃ jagau muniḥ /
 tāni vāṅnāma vetyeṣāṃ rūpasaṃskārasaṃgrahaḥ // vakk_1.25 //
[017|08] yeṣāṃ vāksvabhāvaṃ buddhavacanaṃ teṣāṃ tāni rūpaskandhasaṃgṛhītāni /
[017|09] yeṣāṃ nāmasvabhāvaṃ teṣāṃ saṃskāraskandhena //
[017|10] kiṃ punardharmaskandhasya pramāṇam /
[017|11] śāstrapramāṇa ityeke
[017|12] eke tāvat āhurdharmaskandhasaṃjñakasyaivābhidharmaśāstrasyāsya opramaṇamiti /
[017|12-017|13] tacca ṣaṭsahasrāṇi /
[017|13] apare punarāhuḥ
[017|14] skandhādīnaṃ kathaikaśaḥ /
[017|15-017|17] skandhāyatanadhātupratītyasamutpādasatyāhāradhyānāpramāṇārūpyavimokṣābhibhvāyatanakṛtsnāyatanabodhipākṣikābhijñāpratisaṃvitpraṇidhijñānāraṇādīnāṃ kathā prātyekaṃ dharmaskandha iti /
[017|18] caritapratipakṣastu dharmaskandho 'nuvarṇitaḥ // vakk_1.26 //
[017|19] evaṃ tu varṇayantyaśītiścaritasahasraṇi sattvānām / rāgadveṣamohamānādicaritabhedena /
[017|20] teṣāṃ pratipakṣeṇa bhagavatā 'śītirdharmaskandhasahasrāṇyuktāni /
[017|20-017|21] yathaitānyaśītirdharmaskandhasahasrāṇyeṣveva pañcaskandheṣu opratipāditāni /
[017|22-017|23]
tathā 'nye 'pi yathāyogaṃ skandhāyatanadhātavaḥ /
 pratipādyā yathokteṣu saṃpradhārya svalakṣaṇam // vakk_1.27 //
[017|24-017|26] ye 'pyanye skandhāyatanadhātavaḥ sūtrāntareṣūktāste 'pyeṣveva yathokteṣu skandhādiṣu pratiopādyāḥ svaṃ svaṃ lakṣaṇameṣāṃ yathāvihitamasmiṃacchāstre saṃpradharya /
[017|26-018|02] tatra tāvat pañcānāṃ śīlasamādhiprajñāvimuktijñānadarśanaskandhānāṃ śīlaskandho rūpaskandhena saṃgṛhītaḥ /
[018|02-017|02] śeṣāḥ saṃskāraskandhena /
[018|02-018|03] daśānāṃ kṛtsnāyatanānāmaṣṭāvalobhasvabhāvatvāddharmāyatanena /
[018|03] saparivārāṇi tu pañcaskandhasvabhāvatvānmanodharmāyatanābhyām /
[018|04] tathā 'bhibhvāyatanāni /
[018|04-018|05] ākāśavijñānānantyāyatanakṛtsne catvāri cākāśānantyāyatanādīni catuḥskandhasvabhāvatvāt manodharmāyatanābhyām /
[018|05-018|06] pañca vimuktyāyatanāni prajñāsvabhāvatvāddharmāyatanena /
[018|06] saparivārāṇi tu śabdo manodharmāyatanaiḥ /
[018|07] dvayorāyatanayorasaṃjñisattvā daśabhirāyatanairgandharsāyatanābhāvāt /
[018|07-018|08] naivasaṃjñānāsaṃjñāyatanopagā manodharmāyatanābhyām /
[018|08] evaṃ bahudhātuke 'pi dvāṣaṣṭirdhātavo deśitāḥ /
[018|08-018|09] teṣāṃ yathāyogaṃ saṃgraho veditavyaḥ //
[018|10-018|11] ya ime tatra ṣaḍ dhātavaḥ uktāḥ pṛthivīdhāturabdhātustejodhāturvāyudhāturākāśadhāturvijñānadhāturityeṣāṃ dvayorlakṣaṇamanuktam /
[018|11-018|12] tat kimākāśamevākāśadhāturveditavyaḥ sarvaṃ aca vijñānaṃ vijñānadhātuḥ/
[018|12] netyāha / kiṃ tarhi / dvāravātāyanamukhanāsikādiṣu
[018|13] chidramākāśadhātvākhyam
[018|14] chidramityucyamānaṃ kiṃ veditavyam /
[018|15] ālokatamasī kila /
[018|16] nahi chidramālokatamobhyāmanyad gṛhyate /
[018|16-018|17] tasmāt kilākāśadhāturālokatamaḥsvabhāvo rātrindivasvabhāvo veditavyaḥ /
[018|17-018|18] sa eva cāghasāmantakaṃ rūpamityucyate /
[018|18] aghaṃ kila cittasthaṃ rūpam / atyarthaṃ ghātāt /
[018|18-018|19] tasya tatsāmantakamiti /
[018|19] aghaṃ ca tadanyasya rūpasya tatrāpratighātātsāmantakaṃ cānyasya rūpasyetyapare /
[018|20] vijñānadhāturvijñānaṃ sāsravaṃ
[018|21] kasmādanāsravaṃ nocyate / yasmādime ṣaḍ dhātava iṣṭāḥ /
[018|22] janmaniśrayāḥ // vakk_1.28 //
[018|23] ete hi janmanaḥ pratisandhicittādyāvat cyuticittasādhāraṇabhūtāḥ
[018|23-018|24] anāsravāstu dharmā naivamiti /
[018|24-018|25] tadevaṃ satyeṣāṃ catvāro dhātavaḥ spraṣṭavyadhātāvantarbhūtāḥ pañcamo rūpadhātau ṣaṣṭhaḥ saptasu vijñānadhātuṣviti /
[018|26] ye punarime aṣṭādaśa dhātava uktāsteṣāṃ kati sanidarśanāḥ katyanidarśanāḥ /
[019|01] sanidarśana eko 'tra rūpaṃ
[019|02]
sa hi śakyate nidarśayitumidamihāmutreti /
uktaṃ bhavati anidarśanāḥ śeṣā iti //
[019|03] kati sapratighāḥ katyapratighāḥ /
[019|04] saparatighā daśa /
[019|05] rūpiṇaḥ /
[019|06] ya ete rūpaskandhasaṃgṛhītā daśa dhātava uktāste sapratighāḥ /
[019|06-019|07] pratigho nāma pratighātaḥ sa ca trividhaḥ /
[019|07] āvaraṇaviṣayālambanapratighātaḥ /
[019|07-019|08] tatrāvaraṇapratighātaḥ svadeśe parasyotpattiporativandhaḥ /
[019|08] yathā hasto haste pratihanyate upale vā / upalo 'pi tayoḥ /
[019|09] viṣayapratighātaścakṣurādīnāṃ viṣayiṇāṃ rūpādiṣu viṣayeṣu /
[019|09-019|10] yathoktaṃ prajñaptā"vasti cakṣurjale pratihanyate na sthale /
[019|10] yathā matsyānām /
[019|10-019|11] asti sthale na jale /
[019|11] prāyeṇa manuṣyāṇām / astyubhayatra /
[019|11-019|12] śiśumāramaṇḍūkapiśācakaivarttādīnām /
[019|12] asti nobhayatra / etānākārān sthāpayitvā /
[019|12-019|13] asti cakṣuryadrātrau pratihanyate na divā /
[019|13] tadyathā titīlolūkādīnām / divā na rātrau /
[019|13-019|14] prāyeṇa manuṣyāṇām /
[019|14] rātrau divā ca / śvaśṛgālaturagadvīpimārjārādīnām / nobhayatra /
[019|14-019|15] etānākārān sthāpayitve"tyayaṃ viśayapratighātaḥ /
[019|15-019|16] ālambanapratighātaścittacaittānāṃ sveṣbālamvaneṣu /
[019|16] kaḥ punarviṣayālambanayorviśeṣaḥ /
[019|16-019|17] yasmin yasya kāritraṃ sa tasya viṣayaḥ /
[019|17] yaccittacaittairgṛhyate tadālambanam /
[019|17-019|18] kaḥ punaḥ svasminviṣaye pravarttamānamālamvane vā pratihanyata ityucyate /
[019|18] tasmāt pareṇāpravṛtteḥ /
[019|18-019|19] nipāto vā 'tra pratighāto yā svaviṣaye pravṛttiḥ
[019|19-019|20] tadihāvaraṇapratighātena daśānāṃ sapratighatvaṃ veditavyamanyonyāvaraṇāt /
[019|20-019|21] ye dharmā viṣayapratighātena sapratighā āvaraṇapratighātenāpi ta iti catuṣkoṭikaḥ
[019|21] prathamā koṭiḥ sapta cittadhātavo dharmadhātupradeśaśca yaḥ saṃprayuktaḥ /
[019|22] dvitīyā pañca viṣayāḥ / tṛtīyā pañcendriyāṇi /
[019|22-019|23] caturthī dharmadhātupradeśaḥ saṃprayuktakavarjyaḥ /
[019|23-019|24] ye dharmā viśayapratighātena sapratighā ālambana pratighātenāpi ta iti /
[019|24] paścātpādakaḥ / ye tāvadālambanapratighātenāpi viṣayapratighātenāpi te /
[019|25-010|25] syurviṣayapratighatenaiva nālambanapratighātena /
[019|25] pañcendriyāṇi /
[020|01-020|02] "yatrotpitsormanasaḥ pratighataḥ śakyate paraiḥ karttum / tatsapratighaṃ jñeyaṃ viparyayādapratighamiṣṭami"ti
[020|03]
bhadantakumāralātaḥ /
uktāḥ sapratighā apratighāśca //
[020|04] eṣāmaṣṭādaśadhātūnāṃ kati kuśalāḥ katyakuśalāḥ katyavyākṛtā /
[020|05] avyākṛtā aṣṭau
[020|06] katame aṣṭau / ya ete sapratighā daśoktāḥ /
[020|07] ta evārūpaśabdakāḥ // vakk_1.29 //
[020|08] pañcendriyāṇi gandharasaspraṣṭavyā dhātavaśca /
[020|08-020|09] ete 'ṣṭau kuśalākuśalabhāvenāvyākaraṇādavyākṛtāḥ /
[020|09]
vipākaṃ pratyavyākaraṇādityapare /
evamanāsrave 'pi prasaṅgaḥ //
[020|10] tridhā 'nye
[020|11] anye daśa dhātavaḥ kuśalākuśalāvyākṛtāḥ /
[020|11-020|12] tatra sapta dhātavo 'lobhādisaṃprayuktā kuśalāḥ /
[020|12] lobhādisaṃprayuktā akuśalāḥ / anye avyākṛtāḥ /
[020|12-020|13] dharmadhāturalobhādisvabhāvasaṃprayuktasamutthaḥ pratisaṃkhyānirodhaśca kuśalaḥ /
[020|13-020|14] lobhādisvabhāvasaṃprayuktasamuttho 'kuśalaḥ
[020|14] anyo 'vyākṛtaḥ /
[020|14-020|15] rūpaśabdadhātū kuśalākuśalacittasamuṭthau kuśalākuśalau kāyavāgvijñaptisaṃgṛhītau /
[020|15] tadanyāvyākṛtau / uktaḥ kuśalādibhāvaḥ /
[020|16] eṣāmaṣṭādaśadhātūnāṃ kati kāmadhātvāptāḥ kati rūpadhātvāptāḥ /
[020|17] kāmadhātvāptāḥ sarve
[020|18] āptā aviyuktāḥ kāmadhātupratisaṃyuktā ityarthaḥ /
[020|19] rupe caturdaśa /
[020|20] rūpadhātau caturdaśa dhātavaḥ /
[020|21] vinā gandharasaghrāṇajihvāvijñānadhātubhiḥ // vakk_1.30 //
[020|22] tatra hi gandharasau na staḥ /
[020|22-020|23] tayoḥ kavaḍīkārāhāratvāttaddvītarāgāṇāṃ ca tatropapatteḥ /
[020|23] tato ghrāṇajihvāvijñāne api na staḥ /
[020|23-020|24] ālambanābhāvāt /
[020|24] evaṃ tarhi spraṣṭavyadhātorapi tatrabhāvaprasaṅgaḥ / kavaḍīkārāhāratvāt /
[020|25] yo nāhārasvabhāvaḥ sa tatrāsti / gandharasayorapyeṣa prasaṅgaḥ /
[020|25-020|26] nāsti vinā 'bhyavahāreṇa gandharasayoḥ paribhogaḥ /
[020|26-021|01] asti tu spraṣṭavyasyendriyāśrayādhāraprāvaraṇabhāvena /
[021|01-021|02] tasmādabhyavahāravītarāgāṇāṃ gandharasau tatra niṣprayojanau na tu spraṣṭavyam /
[021|02] anye punarāhuḥ /
[021|02-021|03] dhyānasamāpattisaniśrayeṇeha rūpāṇi saṃdṛśyante śabdāśca śrūyante /
[021|03] prasrabdhisahagatena spraṣṭavya viśeṣeṇa ca kāyo 'nugṛhyate /
[021|03-021|04] ata eṣāmeva trayāṇāṃ dhyānopapattau saṃbhavo na gandharasayoriti /
[021|04] evaṃ tarhi ghrāṇajihvendriyayorabhāvaprasaṅgo niṣprayojanatvāt /
[021|05] asti prayojanam /
[021|05-021|06] tābhyāṃ hi vinā'; śrayaśobhaiva na syāditi vyavahārśca /
[021|06-021|07] yadyetat prayojanamadhiṣṭhānamevāstu śobhārthaṃ vacanārthaṃ ca mā bhūdindriyam /
[021|07] nānindriyamadhiṣṭhānaṃ saṃbhavati / puruṣendriyādhiṣṭhānavat /
[021|07-021|08] yuktastadasaṃbhavo niṣprayojanatvāt /
[021|08-021|09] ghrāṇajihvādhiṣṭhānaṃ tu saprayojanam
[021|09] ato 'sya vinā 'pīndriyeṇa yuktaḥ saṃbhavaḥ /
[021|09-021|10] niḥprayojanā 'pīndriyābhinirvṛttirbhavati /
[021|10] yathā garbhe niyatamṛtyūnām / syānnāma niḥprayojanā na tu nirhetukā /
[021|11] kaśca heturindriyotpatteḥ / indariyasatṛṣṇasya karmaviśeṣaḥ /
[021|11-021|12] yaśca viṣayādvitṛṣṇaḥ sa niyatamindriyādapīti /
[021|12] na tadviṣayavītarāgāṇāṃ ghrāṇajihvendriye saṃbhavitumarhataḥ /
[021|13] puruṣendraiyamapi vā kiṃ na nivarttate / aśobhākaratvāt /
[021|13-021|14] kośagatavastiguhyānāṃ kiṃ na śobheta /
[021|14] na ca prayojanavaśādutpattiḥ / kiṃ tarhi /
[021|14-021|15] kāraṇavaśādityaśobhākarasyāpi syādeva sati hetāvutpattiḥ /
[021|15] sūtraṃ tarhi virudhyate /
[021|15-021|16] "avikalā ahīnendariyā" iti /
[021|16] yāni tatrendriyāṇi tairavikalā ahīnendriyā iti ko 'tra virodhaḥ /
[021|16-021|17] itarathā hi puruśendriyasyāpi syāt prasaṅgaḥ /
[021|17] evaṃ tuvarṇayanti /
[021|17-021|18] sta eva tatra ghrāṇajivhendriye na tu gandharasau /
[021|18] ātmabhāvamukhena hi ṣaḍāyatane tṛṣṇāsamudācāro na viṣayamukhena /
[021|19] puruṣendriye tu maithunasparśamukheneti / tasmātsiddhametadrūpadhātvāptāścaturdaśa dhātava iti /
[021|20] ārūpyāptā manodharmamanovijñānadhātavaḥ /
[021|21-021|22] rūpavītarāgāṇāṃ tatropapattirato 'tra daśa rūpasvabhāvā dhātavastadāśrrayālambanāśca pañca vijñānadhātāvo na saṃabhavanti //
[021|23] kati sāsravāḥ katyanāsravāḥ / ya ete manodharmamanovijñānadhātava uktāḥ
[021|24] sāsravānāsravā ete trayaḥ
[021|25] ye mārgasatyāsaṃskṛtasaṃghṛhītāste 'nāsravā anye sāsravāḥ /
[021|26] śeṣāstu sāsravāḥ // vakk_1.31 //
[022|01] pañcadaśa dhātavaḥ śeṣāstvekāntasāsravāḥ //
[022|02] kati savitarkāḥ savicārāḥ katyavitarkā vicāramātrāḥ katyavitarkā avicārāḥ /
[022|03] savitarkavicārā hi pañca vijñānadhātavaḥ /
[022|04] nityamete vitarkavicārābhyāṃ saṃprayuktāḥ / avadhāraṇārtho hiśabdaḥ /
[022|05] antyāstrayastriprakārāḥ
[022|06] manodhāturdharmadhāturmanovijñānadhātuścāntyāḥ ete trayastriprakārāḥ /
[022|06-022|08] tatra manodhāturmanovijñānadhātuḥ saṃprayuktaśca dharamadhāturanyatra vitarkavicārābhyāṃ kāmadhātau prathame ca dhyāne savitarkāḥ savicārāḥ /
[022|08] dhyānāntare 'vitarkā vicāramātrāḥ /
[022|08-022|09] dvitīyāddhyānāt prabhṛtyābhavāgrādavitarkā avicārāḥ /
[022|09-022|10] sarvaścāsaṃprayukto dharmadhāturdhyānātare aca vicāraḥ /
[022|10-022|11] vitarkastū nityamaviatarko vicāramātro dvitīyavitarkābhāvāt vicārasaṃprayogācca /
[022|11] kāmadhātau prathame dhyāne vicāra eṣu triprakāreṣu nāntarbhavati /
[022|11-022|12] sa kathaṃ vaktavyaḥ /
[022|12] avicāro vitarkamātaraḥ / dvitīyavicārābhāvāt vitarkasaṃprayogācca /
[022|13] ata evocyate "syuḥ savitarkasavicārāyāṃ bhūmau dharmāścatuḥprakārāḥ /
[022|14] savitarkāḥ savicārā vicāravitarkavarjyāḥ saṃprayuktāḥ /
[022|14-022|15] avitarko vicāramātro vitarkaḥ /
[022|15] avitarkā avicārā asaṃprayuktāḥ / avicāro vitarkamātro vicāra" iti /
[022|16] śeṣā ubhayavarjitāḥ // vakk_1.32 //
[022|17] daśa rupiṇo dhātavaḥ śeṣā nityamavitarkā avicārā asaṃprayogitvāt //
[022|18] yadi pañca vijñānakāyāḥ savitarkāḥ savicārāḥ kathamavikalpakā ityucyante /
[022|19] nirūpaṇānusmaraṇavikalpenāvikalpakāḥ /
[022|20] trividhaḥ kila vikalpaḥ / svabhāvābhinirūpaṇānusmaraṇavikalpaḥ /
[022|20-022|21] tadeṣāṃ svabhāvavikalpo 'sti /
[022|21] netarau / tasmādavikalpakā ityucyante /
[022|21-022|22] yathā ekapādako 'śvo 'pādaka iti /
[022|22] tatra svabhāvavikalpo vitarkaḥ / sa caitteṣu paścānnirdekṣyate /
[022|22-022|23] itarau punaḥ kiṃsvabhāvau /
[022|23] yathākramaṃ
[022|24] tau prajñā mānasī vyagrā smṛtiḥ sarvaiva mānasī // vakk_1.33 //
[022|25] manovijñānasaṃprayuktā prajñā mānasītyucyate / asamāhitā vyagretyucyate /
[022|25-022|26] sā hyabhinirūpaṇāvikalpaḥ /
[022|26] mānasyeva sarvā smṛtiḥ samāhitā cāsamāhitā cānusmaraṇavikalpaḥ /
[022|27] kati sālambanāḥ katyanālambanāḥ /
[023|01] sapta sālambanāścittadhātavaḥ
[023|02-023|03] cakṣuḥśrotraghrāṇajihvākāyamanovijñānadhātavo manodhātuśca ete sapta cittadhātavaḥ sālambanā viṣayagrahaṇāt /
[023|04-021|04] ardhaṃ ca dharmataḥ /
[023|05] sālambanaṃ yaccaitasikasvabhāvam /
[023|05-023|06] śeṣā daśa rūpiṇo dhātavo dharmadhātupradeśaścāsaṃprayuktako 'nālambanā it isiddham /
[023|07] katyupāttāḥ katyanupāttāḥ /
[023|08] navānupāttāḥ /
[023|09] katame nava / ye sapta sālambanā uktāḥ aṣṭamaṣyārdhena sārdham /
[023|10] te cāṣṭau śabdaśca
[023|11] ime te navānupāttāḥ / sapta cittadhātavo dharmadhātuḥ śabdadhātuśca /
[023|12] anye nava dvidhā // vakk_1.34 //
[023|13-013|13] upāttā anupāttāśca /
[023|13] tatra cakṣuḥśrotraghrāṇajihvākāyāḥ pratyutpannā upāttāḥ /
[023|14] atītānāgatā anupāttāḥ /
[023|14-023|15] rūpagandharasaspraṣṭavyadhātavaḥ pratyutpannā indriyāvinirbhāgiṇa upāttāḥ /
[023|15-023|16] anye 'nupāttāstadyathā mūlavarjeṣu keśaromanakhadanteṣu viṇmūtrakheṭasiṃghāṇakaśeṇitādiṣu bhūmyudakādiṣu ca /
[023|16] upāttamiti ko 'rthaḥ /
[023|16-023|17] yaccittacaittairadhiṣṭhānabhāvenopiagṛhītamanugrahopaghātābhyāmanyonyānuvidhānāt /
[023|17] yalloke sacetanamityucyate /
[023|18] kati dhātavo bhūtasvabhāvāḥ kati bhautikāḥ /
[023|19] spraṣṭavyaṃ dvividhaṃ
[023|20] bhūtāni bhautikaṃ ca / tatra bhūtāni catvāri / bhautikaṃ ślakṣṇatvādi saptavidham /
[023|21] bhūteṣu bhavatvāt /
[023|22] śeṣā rūpiṇo nava bhautikāḥ /
[023|23] pañcendriyadhātavaśca catvāro viṣayāḥ / ete nava dhātavo bhautikā eva /
[023|24] dharmadhātvekadeśaśca
[023|25] avijñaptisaṃjñako bhautikaḥ /
[023|25-024|01] śeṣāḥ cittadhātavo dharmadhātuścāvijñaptivarjyo nobhayathā /
[024|01-023|01] "bhūtamātraṃ daśāyatanānī"ti bhadantbduddhadevaḥ /
[024|01-024|02] tacca naivaṃ bhūtānāṃ catuṣṭva khakkhaṭādilakṣaṇāvadhāraṇāt sūtre /
[024|02] teṣāṃ spraṣṭavyatvāt /
[024|02-024|03] na hi kāṭhinyādīni cakṣurādibhirgṛhyante nāpi varṇādayaḥ kāyendriyeṇa /
[024|03-024|05] uktaṃ ca sūtre "cakṣurbhikṣo ādhyātmikamāyatanaṃ catvāri mahābhūtānyupādāya rūpaprasādo arupyanidarśanaṃ saprataighaṃ evaṃ yāvat kāyaḥ
[024|05-024|06] rūpāṇi bhikṣo bāhyamāyatanaṃ catvāri mahābhūtānyupādāyarupi sanidarśanaṃ sapratigham /
[024|06-024|07] śabdo bhikṣo bāhyamāyatanaṃ catvāri mahābhūtānyupādāya rupyanidarśanaṃ sapratigham /
[024|07] evaṃ gandharasāḥ /
[024|07-024|08] spraṣṭavyāni bhikṣo bāhyamāyatanaṃ catvāri mahābhūtāni catvāri mahābhūtānyupādāya rūpyanidarśanaṃ sapratighami"ti /
[024|09] spraṣṭrvyāyatanikadeśenaiva bhūtānāṃ saṃgrahāccheṣaṃ na bhūtānīti spaṣṭamādarśitam /
[024|09-024|10] yattarhi sūtre uktaṃ "yaccakṣuṣi maṃsapiṇḍe khakkhaṭaṃ kharagatami"ti
[024|10-024|11] tenāvinirbhadivarttino maṃsapiṇḍsyaiṣa upadeśaḥ /
[024|11-024|12] ṣaḍdhāturayaṃ bhikṣo puruṣa"iti garbhavakrāntau maulasattvadravyasaṃdarśanārtham /
[024|12] punaḥ ṣaṭsparśyatanavacanāccaittābhāvaprasaṅgācca /
[024|12-024|13] na ca yuktaṃ cittameva caittā ityabhyupetum /
[024|13-024|14] "saṃjñā ca vedanā ca caitasika eṣa dharmaścittānvayāccittaniśrita'; iti sūtre vacanātsarāgacittādi vacanācca /
[024|15] tasmācyathoktaṃ dhātūnaṃ bhūtabhautikatvam /
[024|16] kati saṃcitāḥ katyasaṃcitāḥ /
[024|17] saṃcitā daśa rūpiṇaḥ // vakk_1.35 //
[024|18] pañcendriyadhātavaḥ pañca viṣayāḥ saṃcitāḥ /
[024|18-024|19] paramāṇusaṃghātatvāt śeṣā na saṃcitā iti siddhaṃ bhavati //
[024|20-024|21] aṣṭādaśānaṃ dhātūnāṃ kaśchīnatti kaśiciādyate ko dahati ko dahyate kastulayati kastulyate /
[024|22] chinatti cchidyate caiva bāhyaṃ dhātue catuṣṭayam /
[024|23] rūpagandharasaspraṣṭavyākhyaṃ paraśudārvādisaṃjñakam / chedo nāma ka eṣa dharmaḥ /
[024|23-024|24] saṃbandhotpādinaḥ saṃghātasrotaso vibhaktotpādanam /
[024|24] na kāyendriyādīni cchidyante /
[024|24-024|25] niravaśeṣāṅgacchede tadadvaidhīkaraṇāt /
[024|25] na hīndriyāṇi dvidhā bhavanti /
[024|25-024|26] chinnasyāṅgasya nirindriyatvāt /
[024|26] na cāpi cchindanti / maṇiprabhāvadandhatvāt /
[024|26-024|27] yathā cchinattī cchiyate caiva bāhyaṃ dhātucatuṣṭayam /
[025|01] dahyate tulayatyevaṃ
[025|02] tadeva dahyate tadeva tulayati / nendriyāṇyacchatvānmaṇiprabhāvat / na śabda ucheditvāt /
[025|03] vivādo dagdhṛtulyayoḥ // vakk_1.36 //
[025|04] kecidāhuḥ tadeva dhātucatuṣṭayaṃ dāhakaṃ tulyaṃ ca
[025|04-025|05] kecidāhustejodhātureva dagdhā gurutvameva ca tulyamiti /
[025|06-025|07] kati vipākajāḥ dhātavaḥ katyaupacayikāḥ kati naihṣyandikāḥ kati dravayuktāḥ kati kṣaṇikāḥ /
[025|07] āha /
[025|08] vipākajaupacayikāḥ pañcādhyātmaṃ /
[025|09-025|10] adhyātmaṃ tāvat pañca dhātavaḥ cakṣurādayo vipākajāścaupacayikāśca /
[025|10] naiḥṣyandikā na santi / tadvyatiriktaniṣyandābhāvāt /
[025|10-025|11] tatra vipākahetorjātāḥ vipākajāḥ /
[025|11] madhyapadalopāt gorathavat /
[025|11-025|12] phalakālaprāptaṃ vā karma vipāka ityucyate /
[025|12] vipacyata iti kṛtvā / tasmājjātā vipākajāḥ /
[025|12-025|13] phalaṃ tu vipaktireveti vipākaḥ /
[025|13] bhavatu phalahetau phalopacāro yathā phale hetūpacāraḥ /
[025|13-025|14] "ṣaḍimāni sparśāyatanāni paurāṇaṃ karma veditavyam"iti /
[025|14-025|15] āhārasaṃskārasvapnasamādhiviśeṣairupacitā aupacayikāḥ /
[025|15] brahṃacaryeṇa cetyeke / anupaghātamātraṃ tu tena syānnopacayaḥ /
[025|15-025|16] vipākasantānasyopacayasantānaḥ pratiprākāra ivārakṣā /
[025|16-025|17] śabda aupacayiko naiḥṣyandikaścāsti /
[025|18] vipākajaḥ /
[025|19] na śabdaḥ
[025|20] kiṃ kāraṇam / īhātaḥ pravṛtteḥ /
[025|20-025|21] yattarhi prajñaptiśāstre uktaṃ "pāruṣyavirateḥ subhāvitatvād brahmasvaratā mahāpuruṣalakṣaṇaṃ nirvartta iti /
[025|21] tṛtīyā 'sau paraṃparetyeke /
[025|22] karmabhyo hi bhūtāni bhūtebhyaḥ śabdaḥ iti / pañcamyasau paraṃparetyapare /
[025|22-025|24] karmabhyo hi vipākajāni mahābhūtāni tebhyaścaupacayikāni tebhyo naiḥṣyandikāni tebhyaḥ śabda iti /
[025|24-025|25] evam tarhi śāhī hikyapi vedanā karmajabhūtasaṃbhūtatvānna vipākaḥ prapnoti /
[025|25] yadi śabdavad yuktivirodhaḥ syāt /
[025|26] apratighā aṣṭau naiḥṣyandikavipoākajāḥ // vakk_1.37 //
[025|27] katame 'ṣṭau / sapta cittadhātavo dharmadhātuśca / naiḥṣyandikāḥ sabhāgasarvatragahetujanitāḥ /
[026|01] vipākajā vipākahetujanitāḥ / aupacayikā na santyapratighānāṃ sañābhāvāt /
[026|02] tridhā 'nye
[026|03] anye catvāraḥ śeṣā rūparasagandhaspraṣṭavyadhātavaḥ /
[026|03-026|04] te vipākajā apyaupacayikā api naiḥṣyandrikā api /
[026|05] dravyavānekaḥ
[026|06] asaṃskṛtaṃ hi sāratvād dravyam / tacca dharmadhātāvastyato dharmadhātureko dravyayuktaḥ /
[026|07] kṣaṇikāḥ paścimāstrayaḥ /
[026|08] manodhāturdharmadhāturmanovijñānadhātuśca pāṭhakrameṇa paścimāḥ /
[026|08-026|09] te prathamānāsrave duḥkhe dharmajñānakṣāntikalāpe kṣaṇamekamanaiḥṣyandikā bhavantyataḥ kṣaṇikā ityucyante /
[026|09-026|10] anyasaṃbhūtasaṃskṛto nāsti kaścidanaiḥṣyandikaḥ /
[026|10-026|11] tatra duḥkhe dharmajñānakṣāntisaṃprayuktaṃ cittaṃ manodhāturmanovijñānadhātuśca /
[026|11] śeṣāstatsahabhuvo dharmadhātuḥ //
[026|12-025|12] idaṃ vicāryate /
[026|12-026|13] yaścakṣurdhātunā 'samanvāgataḥ samanvāgamaṃ pratilabhate cakṣurvijñānadhātunā 'pi saḥ /
[026|13] yo vā cakṣurvijñānadhātunā cakṣurdhātunā 'pi saḥ / āha /
[026|14] cakṣurvijñānadhātvoḥ syāt pṛthak lābhaḥ sahāpi ca // vakk_1.38 //
[026|15] pṛthak tāvat syāccakṣurdhātunā na cakṣurvijñānadhātunā /
[026|15-026|16] kāmadhātau krameṇa cakṣurindriyaṃ pratilabhamānaḥ /
[026|16] ārupyadhātucyutaśca dvitīyādiṣu dhyāneṣūpapadyamānaḥ /
[026|16-026|17] syāccakṣurvijñānadhātunā na cakṣurdhātunā /
[026|17-026|18] dvitīyādidhyānopapannaścakṣurvijñāna saṃmukhīkurvāṇastatpracyutaścādhastādupapadyamānaḥ /
[026|18-026|19] sahāpi syādubhayena samanvāgamaṃ pratilabhate /
[026|19] ārūpyadhātucyutaḥ kāmadhātau brahmaloke copapadyamānaḥ / nobhayena /
[026|20] etānākārān sthāpayitvā / yaścakṣurdhātunā samanvāgataścakṣurvijñānadhātunā 'pi saḥ /
[026|21] catuṣkoṭikaḥ / prathamā koṭirdvitīyādiṣu dhyāneṣūpapannaścakṣurvijñānāsaṃmukhīkurvāṇaḥ /
[026|22] dvitīyā kāmadhātāvalabdhavihīna cakṣuḥ /
[026|22-026|23] tṛtīyā kāmadhātau labdhāvihīnacakṣuḥ prathamadhyānopapanno dvitīyādidhyānopapannaśca paśyan /
[026|23-026|24] catuṛthyetānākārān sthāpayitvā /
[026|24-026|25] evaṃ cakṣurdhāturūpadhātvoścakṣurvijñānarūpadhātvośca pratilambhasamanvāgamau yathāyogamabhyūhitavyau /
[026|25] etasya prasaṅgasya samuccayārthaścaśabdaḥ sahāpi ca iti /
[027|01] katyādhyātmikā dhātavaḥ kati bāhyāḥ /
[027|02] dvādaśādhyātmikāḥ
[027|03] katame dvādaśa /
[027|04] hitvā rūpādan
[027|05] ṣaḍ vijñānāni ṣaḍāśrayā ityete dvādaśa dhātava ādhyātmakāḥ /
[027|05-027|06] rūpādayastu ṣaḍ viṣayadhātavo bāhyāḥ /
[027|06] ātmanyasati kathamādhyātmikaṃ bāhyaṃ vā /
[027|06-027|07] ahaṅkārasanniśrayatvāccittamātmetyupacaryate /
[027|08] "ātmanā hi sudāntena svargaṃ prāpnoti paṇḍitaḥ"
[027|09-026|09] ityuktam /
[027|09] cittasya cānyatra damanamuktaṃ bhagavatā /
[027|10] "cittasya damanaṃ sādhu cittaṃ dāntaṃ sukhāvaham" iti /
[027|11] ata ātmabhūtasya cittasyāśrayabhāvena pratyāsannatvāt /
[027|11-027|12] cakṣurādīnāmādhyātmikatvaṃ rūpādīnāṃ viṣayabhāvād bāhyatvam /
[027|12-027|13] evam tarhi ṣaḍ vijñānadhātava ādhyātmikā na prāpnuvanti /
[027|13] na hyete manodhātutvamaprāptāścittasyāśrayībhavanti /
[027|13-027|14] yadā tadā ta eva te bhavantīti lakṣaṇaṃ nātibarttante /
[027|14-027|15] anyathā hi manodhāturatīta eva syānnānāgatapratyutpannaḥ /
[027|15] iṣyante cāṣṭādaśa dhātavastraiyadhvikāḥ /
[027|15-027|16] yadi cānāgatapratyutpannasya vijñānasya manodhātulakṣaṇaṃ na syāt atīte 'pyadhvani manodhāturna vyavasthāpyeta /
[027|17] nahi lakṣaṇasyādhvasu vyabhicāro 'stīti //
[027|18] kati dhātavaḥ sabhāgāḥ kati tatsabhāgāḥ / ekāntena tāvat [027|19] dharmasaṃjñakaḥ /
[027|20] sabhāgaḥ
[027|21-027|22] yo hi viṣayo yasya vijñānasya niyato yadi tatra tadvijñānamutpantaṃ bhavatyutpattidharmi vā evaṃ sa viṣayaḥ sabhāga ityucyate /
[027|22-027|23] na ca so 'sti kaściddharmadhāturyatra nānantaṃ manovijñānamutpannamutpatsyate vā /
[027|23-027|24] tathā hi sarvāryapudgalānāmidaṃ cittamavaśyamutpadyate "sarvadharmā anātmāna" iti /
[027|14-027|25] tasya ca svabhāvasahabhūnirmuktāḥ sarvadharmā ālambanam /
[027|25-027|26] sa punaścittakṣaṇo 'nyasya cittakṣaṇasyālambanamiti dvayoḥ kṣaṇayoḥ sarvadharmā hyālambanaṃ bhavanti /
[027|26] tasmād dharmadhātuarnityaṃ sabhāgaḥ /
[027|27] tatsabhāgāśca śeṣāḥ
[027|28] sabhāgaśceti caśabdaḥ / ko 'yaṃ tatsabhāgo nāma /
[028|01] yo na svakarmakṛt // vakk_1.39 //
[028|02] uktaṃ bhavati yaḥ svakarmakṛt sa sabhāga iti /
[028|02-028|03] tatra yena cakṣuṣā rūpāṇyapaśyat paśyati drakṣyati vā taducyate sabhāgaṃ acakṣuḥ /
[028|03-028|04] evaṃ yāvanmanaḥ svena viṣayakāritreṇa vaktavyam /
[028|04] tatsabhāgaṃ cakṣuḥ kāśmīrāṇāṃ caturvidham /
[028|04-028|05] yad dṛṣṭvā rūpāṇi niaruddhaṃ nirudhyate nirotsyate vā yaccānutpattidharmi /
[028|05-028|06] pāścāttyānāṃ punaḥ pañcavidham /
[028|06] tadevānutpattidharmi dvidhā kṛtvā vijñānasamāyuktaṃ cāsamāyusktaṃ ca /
[028|07] evaṃ yāvat kāyo veditavyaḥ / manastvanutpattidharmakameva tatsabhāgam /
[028|07-028|08] rūpāṇi ca yāni cakṣuṣā 'paśāyat paśyati drakṣyati vā tāni sabhāgāni /
[028|08] tatsabhāgāni caturvidhāni /
[028|09] yānyadṛṣṭānyeva niruddhāni nirudhyante nirutsyante vā yāni cānutpattidharmīṇi /
[028|09-028|10] evaṃ yāvat spraṣṭavyāni /
[028|10] svendriyakāritreṇa sabhāgatatsabhāgāni veditavyāni /
[028|10-028|11] yadekasya cakṣuḥ sabhāgaṃ tatsarveṣām /
[028|11] evaṃ tatsabhāgamapi /
[028|110-02811] tatha yāvanmanaḥ /
[028|11-028|12] rūpaṃ tu yaḥ paśyati tasya sabhāgaṃ yo na paśyati tasya tatsabhāgam /
[028|12] kiṃ kāraṇam /
[028|12-028|13] asti hi saṃbhavo yadrūpamekaḥ paśyati taddhavo 'pi paśyeyuryathā candranaṭmallaprekṣāsu /
[028|13-028|14] natu saṃbhavo 'sti yadekena cakṣuṣā dvau paśyetām /
[028|14] ato 'syāsādhāraṇatvādekasantānavaśena vyavasthānam /
[028|15] rūpasya tu sādhāraṇatvāt anekasantānavaśena /
[028|15-028|16] yathā raupamevaṃ śabdagandharasaspraṣṭavyadhātavo veditavyāḥ /
[028|16] bhavatu śabda evam /
[028|16-028|18] gandhādayastu ya ekena gṛhyante na te 'nyena prāptagṛhaṇādityasādhāraṇatvādeṣāṃ cakṣurādivadatideśo nyāyyaḥ /
[028|18] astyetadevamapi tveśāmapi saṃbhavaṃ prati sādhāraṇatvam /
[028|18-028|19] asti hyeṣa saṃbhavo ya eva gandhādaya ekasya ghrāṇādivijñānamutpādayeyusta evānyeṣāmapi /
[028|20] na tvevaṃ cakṣurādayaḥ / tasmāndeṣāṃ rūpādivadatideśaḥ /
[028|20-028|21] cakṣurvijñānādīnāṃ sabhāgatatsabhāgatvamutpattyanutpattidharmitvādyathā manodhātoḥ /
[028|22] sabhāga iti ko 'rthaḥ /
[028|22-028|23] indriyaviṣayavijñānānāmanyonyabhajanaṃ kāritrabhajanaṃ vā bhāgaḥ /
[028|23] sa eṣāmastīti sabhāgaḥ / sparśasamānakāryatvādvā /
[028|23-028|24] ye punarasabhāgāste teṣā sabhāgānāṃ jātisāmānyena sabhāgatvāt tatsabhāgāḥ /
[028|25] kati dhātavo darśanaheyāḥ kati bhāvanāheyāḥ katyaheyāḥ / rūpiṇastāvat
[028|26] daśa bhāvanayā heyāḥ pañca ca
[028|27] vijñānadhātavaḥ /
[028|28] antyāstrayastridhā /
[028|29] manodhāturdharmadhāturmanovijñānadhātuśca / ete trayo dhātavaḥ pāṭhānupūrvyā 'ntyāstriprakārāḥ /
[029|01] aṣṭāśītyanuśayāḥ tatsahabhuvastatpraptayaśāca sānucarā daṛśanaheyāḥ /
[029|01-029|02] śeṣāḥ sāsravā bhāvanāheyāḥ /
[029|02] anāsravā aheyāḥ /
[029|02-029|03] nanu cānyadapi darśanaprahātavyamasti pṛthagjanatvamāpāyikaṃ ca kāyavākkarma /
[029|03-029|04] āryamārgavirodhitvāt na tad daṛśanaprahātavyam /
[029|04] eṣa hi saṃkṣepaḥ /
[029|05] na dṛṣṭiheyamakliṣṭaṃ na rūpaṃ nāpyaḍaḍtḥajaṃ
[029|06] nāsti kiñcidakliṣṭaṃ darśanaprahātavyaṃ nāpi rūpam /
[029|06-029|07] akliṣṭavyākṛtaṃ ca pṛthagjanatvam /
[029|07] samucchinnakuśalamūlavītarāgāṇāmapi tatsamanvāmat rūpaṃ kāyavākkarma /
[029|08] tasmānna darśanaprahātavyam /
[029|08-029|09] satyeṣva vipratipatterduḥkhe dharmajñānakṣāntau prthagjanatvaprasaṅgācca /
[029|10] nāpyaṣaṣṭajam // vakk_1.40 //
[029|11] ṣaṣṭhamucyate mana āyatanam /
[029|11-029|12] tasmādanyatra jātamaṣaṣṭhajaṃ pañcendriyajaṃ ca yattadapi nāsti darśnaprahātavyam //
[029|13] aṣṭādaśānāṃ dhātūnāṃ kati dṛṣṭiḥ kati na dṛṣṭiḥ /
[029|14] cakṣuśca dharmadhātośca pradeśu dṛṣṭiḥ
[029|15] katamaḥ sa ityāha
[029|16] aṣṭadhā /
[029|17-029|18] pañca satkāyadṛṣṭyādikā dṛṣṭayaḥ laukikī samyag dṛṣṭiḥ śaiṅkṣī dṛṣṭiraśaikṣī dṛṣṭirityayamaṣṭaprakāro dharmadhāturdṛṣṭi ravraśiṣṭo na dṛṣṭiḥ / tatra satkāyadṛṣṭyādīnāmanuśāyanirdeśe nirddeśaḥ prāptakālo bhaviṣyati /
[029|19-029|20] laukikī punaḥ samyagdṛṣṭirmanovijñānasaṃprayuktā kuśalasāsravā prajñā /
[029|20-029|21] śaikṣasyanāsravā dṛṣṭiḥ ṣaikṣī aśaikṣasya akśaikṣī /
[029|21-029|22] sameghāmegharatrindivarūpadarśanavat kliṣṭākliṣṭalaukikīśaikṣyaśaikṣībhirdṛṣṭibhirdharmadarśanam /
[029|22] atha kasmāllaudikī samyagdṛṣṭirmanovijñānasaṃprayuktaivocyate /
[029|23] yasmāt /
[029|24] pañcavijñānasahajā dhīrna dṛṣṭiratīraṇāt // vakk_1.41 //
[029|25] santīrikā hi dṛṣṭirupadhyānapravṛttattvāt / na caivaṃ pañcavijñānasahājā prajñā /
[030|01] tasmādsau na dṛṣṭiḥ / ata eva cānyā 'pi kliṣṭā 'kliṣṭā vā prājñā na dṛṣṭiḥ /
[030|02] cakṣuridānīmasantīrakatve kathaṃ dṛṣṭiḥ / rūpālocanārthena / yasmāt
[030|03] cakṣuḥ paśyati rūpāṇi
[030|04] yadi cakṣuḥ paśyedanyavijñānasamaṅgino 'pi paśyet / na vai sarvaṃ cakṣuḥ paśyati / kiṃ tarhi /
[030|05] sabhāgaṃ
[030|06] savijñānakaṃ yadā bhavati tadā paśyatyanyadā neti /
[030|06-030|07] evam tarhi tadeva cakṣurāśritam vijñānaṃ paśyatītyastu /
[030|08] na tadāśritam /
[030|09] vijñānaṃ
[030|10] paśyatīti śasyamavijñātum / kiṃ kāraṇam /
[030|11] dṛśyate rūpaṃ na kilāntaritaṃ yataḥ // vakk_1.42 //
[030|12] yasmāt kila rūpaṃ kuḍyādivyavahitaṃ na dṛśyate /
[030|12-030|13] yadi hi vijñānaṃ paśyettassyāpratighatvāt kuḍyādiṣu pratighāto nāsti ityvāṛtamapi rūpaṃ paśyet /
[030|13-030|14] naiva hāvṛte cakṣurvijñānamutpadyata ityanutpannaṃ kathaṃ drakṣyati /
[030|14] kiṃ khalu notpadyate /
[030|14-030|16] yasya tu cakṣuḥ paśyati tasya cakṣuṣaḥ saparatighatvādvyayavahite vṛttyabhāva iti vijñānasyānutpatti rāśrayeṇaika viṣayapravṛttatvāt yujyate /
[030|16-030|17] kiṃ nu vai cakṣuḥ prāptaviṣayaṃ kāyendriyavat yata āvṛtaṃ na paśyet /
[030|17] sapratighatvāt /
[030|17-030|18] kācābhrapaṭalasphaṭikāmbubhiścāntaritaṃ kathaṃ dṛśyate /
[030|18] sapratighatvāccakṣuṣa āvṛtasya rūpasyādarśanam /
[030|19] kiṃ tarhi /
[030|19-030|20] yatrālokasyāpratibandha āvṛte 'pi rupe tatropapadyata eva cakṣurvijñānam /
[030|20-030|21] yatra tu pratibandhastatra notpadyata ityanutpannatvādāvṛtaṃ nekṣyate /
[030|21] yattarhi sūtra uktaṃ "cakṣuṣā rūpāṇi dṛṣṭve"ti /
[030|21-030|22] tenāśrayeṇetyayamatrābhisandhiryathā "manasā dharmān vijñāye" tyāha /
[030|22-030|23] na ca mano dharmān vijānāti /
[030|23] atītatvāt / kiṃ tarhi / manovijñānam /
[030|23-030|24] āśritakarma vā āśrayasyopacaryate /
[030|24] yathā mañcāḥ krośantīti /
[030|24-030|25] yathā ca sūtra uktaṃ "cakṣurvijñeyāni rūpāṇīṣṭāni kāntāni"ti /
[030|25] na ca tāni cakṣuṣā vijñāyante /
[030|25-030|27] uktaṃ ca sūtre "cakṣurbrāhmaṇa dvāraṃ yāvadeva rūpāṇāṃ darśanāya" ityato gamyate cakṣuṣā dvāreṇa vijñānaṃ paśyatīti / ś
[030|27] darśane tatra dvārākhyā / nahyetadyujyate / cakṣurdārśanaṃ arūpāṇāṃ darśnāyeti /
[031|01] yadi vijñānaṃ kpaśyati ko vijānāti kaścānayorviśeṣaḥ /
[031|01-031|02] yadeva hi rūpasya vijñānaṃ tadevāsya darśnamiti /
[031|02-031|03] tadyathā kācit prajñā paśyatītyapyucyate prajānātītyapyevaṃ kiñcidvijñānaṃ paśyatītyapyucyāte vijānātītyapi /
[031|03] anye punarāhuḥ /
[031|03-031|04] "yadi cakṣuḥ paśyati kartṛbhūtasya cakṣuṣaḥ kā 'nyā dṛśikriye"ti vaktavyam /
[031|04] tadetadacodyam /
[031|04-031|05] yadi hi vijñānaṃ vijānātītīṣyate /
[031|05] na ca tatra kartṛkriyābhedaḥ / evamatrāpi /
[031|05-031|06] apare punarbruvate /
[031|06-031|07] "cakṣurvijñānaṃ darśanaṃ tasyāśrayabhāvāccakṣuḥ paśyatītyucyate /
[031|07] yathā nādasyāśrayabhāvāt ghaṇṭā nadatītyucyate" iti /
[031|07-031|08] nanu caīvaṃ vijñānasyāśrayabhāvācakṣurvijānātīti prāpnoti /
[031|08] na prāpnoti /
[031|08-031|09] tadvijñānaṃ darśanamiti ruḍhaṃ loke /
[031|09] tathā hi tasminnutpanne rūpaṃ dṛṣṭamityucyate na vijñātam /
[031|09-031|10] vibhāṣāyāmapyuktaṃ "cakṣuḥ saṃpraptaṃ cakṣurvijñānānubhūtaṃ dṛṣṭamityucyata" iti /
[030|10-031|11] tasmāccakṣuḥ paśyatītyevocyate na vijānātīti /
[031|11] vijñānaṃ tu sānnidhyamātreṇa rūpaṃ vijānātītyucyate /
[031|12] yathā sūryo divasakara iti / atra sautrāntikā āhuḥ / kimidamākāśaṃ khādyate /
[031|13] cakṣurhi pratītya rūpāṇi cotpadyate cakṣurvijñānam / tatra kaḥ paśyati ko vā dṛśyate /
[031|14] nivryāpāraṃ hīdaṃ dharmamātraṃ hetuphalamātraṃ ca /
[031|14-031|15] tatra vyavahārārthaṃ cchandata upacārāḥ kriyante /
[031|15] cakṣuḥ paśyati vijñānaṃ vijānātīti nātrābhiniveṣṭavyam /
[031|15-031|16] uktaṃ hi bhagavatā "janapadaniruktiṃ nābhiniviśeta saṃjñāṃ ca lokasya nābhidhāvedi"ti /
[031|16-031|17] eṣa tu kāśmīravaibhāṣikāṇāṃ siddhāntaḥ /
[031|17-031|18] cakṣuḥ paśyati śrotraṃ śṛṇoti ghrāṇaṃ jighrati jihvā āsvādayati kāyaḥ spṛśati mano vijānātīti /
[031|19] tadyadi cakṣuḥ paśyati kimekena cakṣuṣā rūpāṇi paśyatyāhosvidubhābhyām /
[031|20] nātra niyamaḥ /
[031|21] ubhābhyāmapi cakṣubhuyāṃ paśyati vyaktadarśanāt /
[031|22] ubhābhyāmapi cakṣurbhyāṃ paśyatītyābhidhārmikāḥ /
[031|22-031|23] tathā hi dvayorvivṛtayoḥ paraiśāuddhataraṃ darāśanaṃ bhavati /
[031|23-031|24] ekasmiṃścīnmīlite cakṣuṣi dvitīye cārdhanimīlite dvicandrādigrahaṇaṃ bhavati /
[031|24] naikatarānyathībhāvāt /
[031|24-031|25] na cāśrayavicchedād vicchedaparasaṅgo vijñānasya deśāpratiṣṭhitatvād raupavaditi /
[031|26-031|27] yadi cakṣuḥ paśyati śrotraṃ śṛṇoti yāvanmano vijānāti kimeṣāṃ prāpto viṣaya āhosvidaprāptaḥ /
[032|01] cakṣuḥśrotramano 'prāptaviṣayaṃ
[032|02] tathā hi dūrādrūpaṃ paśyatyakṣisthamañjanaṃ na paśyati / dūrācchabdaṃ śṛṇoti /
[032|02-032|03] sati ca prāptaviṣayatve divyaṃ cakṣuḥśrotramiha dhyāyināṃ nopajāyeta /
[032|03] ghrāṇādivat /
[032|03-032|04] yadyaprāptaviṣayaṃ cakṣuḥ kasmānna sarvamaprāptaṃ paśyati dūraṃ tiraskṛtaṃ ca /
[032|04-032|05] kathaṃ tāvadayskānto na sarvamaprāptamayaḥ karṣati /
[032|05] prāptaviṣayatve 'pi caitatsamānam /
[032|05-032|06] kasmānna sarvaṃ prāptaṃ paśyatyañjanaṃ śalākāṃ vā /
[032|06-032|07] yathā ca ghrāṇādīnaṃ prāpto viṣayo na tu sarvaḥ /
[032|7-03207] sahabhūgandhādyagrahaṇāt /
[032|07] evaṃ cakṣuṣo 'pyaprāptaḥ syānna tu sarvaḥ /
[032|07-032|08] manastvarūpitvāt prāptumevāśaktam /
[032|08] kecit punaḥ śrotraṃ praptāprāptaviṣayaṃ manyayante /
[032|09] karṇabhyantare 'pi śabdaśravaṇāt / śeṣaṃ tu ghrāṇajihvākāyākhyam /
[032|10] trayamanyathā // vakk_1.43 //
[032|11] prāptaviṣayamityarthaḥ / ghrāṇaṃ kathaṃ prāptaviṣayam / nirucchvāsasya gandhāgrahaṇāt /
[032|12] keyaṃ prāptirnāma / nirantarotpattiḥ /
[032|12-032|13] kiṃ punaḥ paramāṇavaḥ spṛśantyanyonyamāhosvinna /
[032|13-031|13] na spṛśantīti kāśmīrakāḥ /
[032|13] kiṃ kāraṇam /
[032|13-032|14] yadi tāvat sarvānmanā spṛśeyurmiśrībhaveyurdravyāṇi /
[032|14] athaikadeśena sāvayavāḥ prasajyeran /
[032|15] niravayavāśca paramāṇavaḥ / kathaṃ śabdābhiniśpattirbhavati /
[032|15-032|16] ata eva yadi hi spṛśeyurhasto haste 'bhyāhataḥ sajyeto palaścopale / [032|16-032|17] kathaṃ citaṃ pratyāhataṃ na viśīryate /
[032|17] vāyudhātusaṃdhāritatvāt /
[032|17-032|18] kaścidvāyudhāturvikiraṇāya pravṛtto yathā saṃvarttanyāṃ kaścit saṃdhāraṇāya yathā vivarttanyāmiti /
[032|18-032|19] kathamidānīṃ nirantara prāptyā prāptaviṣayaṃ trayamucyate /
[032|19] tadevaiṣāṃ niruttaratvaṃ yanmadhye nāsti kiñcit /
[032|20] apikhlu saṃghātāḥ sāvayavatvāt spṛśantītyadvīṣaḥ /
[032|20-032|21] evaṃ ca kṛtvā 'yamapi grantha upapanno bhavati vibhāṣāyām /
[032|21-032|22] kiṃ nu spṛṣṭahetukaṃ spṛṣṭamutpadyate āhosvidaspṛṣṭahetukamiti praśnayitvāha"kāraṇaṃ prati /
[032|22-032|23] kadācit spṛṣṭahetukamaspṛṣṭamutpadhate yadā viśīryate /
[032|23] kadācidaspṛṣṭahetukaṃ spṛṣṭaṃ yadā cayaṃ gacchati /
[033|01] kadācit spṛṣṭahetukaṃ spṛṣṭaṃ yadā cayavatāṃ cayaḥ /
[033|01-033|02] kadācidaspṛṣṭahetukamaspṛṣṭaṃ yadā vātāyanaraja" iti /
[033|02] yadi paramāṇavaḥ spṛśeyuruttarakṣaṇāvasthānaṃ syāditi bhadantavasumitraḥ /
[033|03] na spṛśanti / nirantare tu spṛṣṭasaṃjñeti bhadantaḥ / bhadantamataṃ caiṣṭavyam /
[033|04] anyathā hi sāntarāṇāṃ paramāṇūnāṃ śūnyeṣvantareṣu gatiḥ kena pratibadhyeta /
[033|04-033|05] yataḥ sapratighā iṣyante /
[033|05] naca paramāṇubhyo 'nye saṃghātā iti /
[033|05-033|06] ta eva te saṃghātāḥ paramāṇavaḥ spṛśyante yathā rūpyante /
[033|06-033|07] yadi ca paramāṇordigbhāgabhedaḥ kalpyate spṛṣṭasyāspṛṣṭasya vā sāvayavatvaprasaṅgaḥ /
[033|07] no cet spṛṣṭasyāpyaprasaṅgaḥ //
[033|08-033|09] kiṃ punarebhiścakṣurādibhirātmaparimāṇatulyasyārthasya grahaṇaṃ bhavatyāśuvṛttyā ca parvatādīnāmalātakrādivadāhosvittulyātulyasya /
[033|09-033|10] yāni tāvadetāni prāptaviṣayāṇyuktānyebhiḥ /
[033|11] tribhirghrāṇādibhistulyaviṣayagrahaṇaṃ matam /
[033|12] yāvanto hīndriyaparamāṇavastāvanto hi viṣayaparamāṇavaḥ sametya vijñānaṃ janayanti /
[033|13] cakṣuḥśrotrābhyāṃ tvaniyamaḥ / kadācidalpīyāṃso yadā vālāgraṃ paśyati /
[033|13-033|14] kadācit samā yadā drākṣāphataṃ paśyati /
[033|14-033|15] kadācit bhūyāṃso yadā mahāntaṃ parvataṃ paśyatyunmiṣitamātreṇa /
[033|15] evam śrotreṇa maśakameghādiśabdaśravaṇe ghoṣam /
[033|15-033|16] manastvamūrttivadeveti nāsya parimāṇaparicchedaḥ saṃpradhāryate /
[033|16] katahaṃ punareṣāṃ cakṣurādīndriyaparamāṇūnāṃ saṃniveśaḥ /
[033|17] cakṣurindriyaparamāṇavastāvadakṣitārakāyāmajājīpuṣpavadavasthitāḥ /
[033|17-033|18] acchacarmāvacchāditāstu na vikīryante /
[033|18-033|19] adharauttaryeṇa piṇḍavadavasthitā ityapare /
[033|19] na cānyo 'nyamāvṛṇvanti sphaṭikavadacchatvāt /
[033|19-033|20] śrotrendriyaparamāṇavo bhūrjābhyantarāvasthitāḥ /
[033|20] ghrāṇendriyaparamāṇavo ghaṭābhyantareṇa śalākāvat /
[033|20-033|21] ādyāni trīṇīndriyāṇi mālāvadavasthitāni /
[033|21] jihvendriyaparamāṇvo 'rdhacandravat /
[033|21-033|22] vālāgramātraṃ kila madhyajivhāyāṃ jihvendriyaparamāṇubhirasphuṭam /
[033|22-033|23] kāyendriyaparamāṇavaḥ kāyavadavasthitāḥ /
[033|23] strīndriyaparamāṇavo bherīkaṭāhavat / puruṣendriyaparamāṇavo 'ṅguṣṭhavat /
[033|24] tatra cakṣurindriyaparamāṇavaḥ kadācit sarve sabhāgā bhavanti kadācittatsabhāgāḥ /
[033|24-033|25] kadācideke sabhāgāḥ eke tatsabhāgāḥ /
[033|25] evam yāvajjihvendriyaparamāṇavaḥ /
[033|25-033|26] kāyendriyaparamāṇavastu sarve sabhāgā na bhavanti /
[033|26-033|27] pradīptanarakābhyantarāvaruddhānāmapi hyaparimāṇāḥ kāyendriyaparamāṇavastatsabhāgā bhavanti /
[033|27-034|01] sarvaiḥ kila vijñānotpattāvāśrayo viśīryeta /
[034|01] na caika indriyaparamāṇurviṣayaparamāṇurvā vijñānaṃ janayati /
[034|01-034|02] saṃcitāśrayālambanatvāt pañcānāṃ vijñānakāyānām /
[034|02] ata evānidarśanaḥ paramāṇuradṛśyatvāt //
[034|03-034|04] ya ime ṣaḍvijñānadhātava uktāścakṣurvijñānaṃ yavanmanovijñānaṃ kimeṣāṃ yatha viṣayo varttamānaḥ pañcānāṃ caramasya trikāla evamāśrayo 'pi /
[034|05] netyāha /
[034|05-034|-5] kiṃ tarhi /
[034|06] caramasyāśrayo 'tītaḥ
[034|07] manovijñānadhātoḥ samanantaraniruddhaṃ mana āśrayaḥ /
[034|08-034|07] pañcānāṃ sahajaśca taiḥ // vakk_1.44 //
[034|09] atītaśceti caśabdaḥ /
[034|09-034|10] tatra cakṣurvijñānasya cakṣuḥ sahaja āśārayo yāvat kāyavijñānasya kāyaḥ /
[034|10] atītaḥ punareṣāmāśrayo mana ityapyete pañca vijñānakāyā indriyadvayāśrayāḥ /
[034|11] ata evocyate "yaścakṣurvijñānasyāśrayabhāvena samanantarapratyayabhāvenāpi sa tasye"ti /
[034|12] catuṣkotikaḥ / prathamā kotiścakṣuḥ / dvitīyā samanantarātītaścaitasiko dharmadhātuḥ /
[034|13] tṛtīyā samanantarātītaṃ manaḥ / caturthī koṭiruktanirmuktā dharmāḥ /
[034|13-034|14] evaṃ yāvat kāyavijñānasya svamindriyaṃ vaktavyam /
[034|14] manovijñānasya pūrvapādakaḥ /
[034|14-034|15] yastāvadāśrayabhāvena samanantarapratyayabhāvenāpi saḥ /
[034|15] syātsamanantarapratyayabhāvena nāśrayabhāvena /
[034|15-034|16] samanantarābhyatītaścetasiko dharmadhāturiti /
[034|17-034|18] kiṃ punaḥ kāraṇamubhayādhīnāyāṃ vijñānotpattau cakṣurādayaḥ evāśrayā ucyante na rūpādayaḥ /
[034|19] tadvikāravikāritvādāśrayāścakṣurādayaḥ /
[034|20] dhātava ityadhikāraḥ /
[034|20-034|21] cakṣurādīnāṃ hi vikāreṇa tadvijñānānāṃ vikāro bhavatyanugrahopaghātapaṭumandatānuvidhānāt na tu rūpādīnāṃ vikāreṇa tadvikāraḥ /
[034|22] tasmāt sādhīyastadadhīnatvat ta evāśrayā na rūpādayaḥ /
[034|23-034|24] kiṃ punaḥ kāraṇaṃ rūpādayaśca tairvijñāyante cakṣurvijñānaṃ cocyate yāvanmanovijñānam /
[034|24] na punā rūpavijñānaṃ yāvaddharmavijñānamiti /
[034|24-034|25] ya ete cakṣurādaya āśrayā eṣām /
[034|26] ato 'sādhāraṇatvāddhi vijñānaṃ tairnirucyate // vakk_1.45 //
[034|27] kathamasādhāraṇatvam / na hi cakṣuranyasya vijñānasyāśrayībhavitumutsahate /
[034|27-034|28] rūpaṃ tu manovijñānasyālambanībhavatyanyacakṣurvijñānasyāpīti /
[034|28] evaṃ yāvat kāyo veditavyaḥ /
[034|29] tasmādāśrayabhāvādasādhāraṇatvācca vijñānaṃ tenaiva nirdiśyate na rūpādibhiḥ /
[034|29-034|30] yathā bherīśabdo yavāṅkura iti /
[035|01-035|02] atha yatra kāye sthitaścakṣuṣā rūpāṇi paśyati kiṃ tāni kāyacakṣūrūpavijñānānyekabhūmikānyeva bhavantyāhosvidanyabhūmikānyapi /
[035|02] āha / sarveṣāṃ bhedaḥ /
[035|03] kāmadhātūpapannasya svena cakṣuṣā svāni rūpāṇi paśyataḥ sarvaṃ svabhūmikam bhavati /
[035|04-035|05] tasyaiva svāni rūpāṇi prathamadhyānabhūmīni paśyano rūpāṇi trīṇapi tadbhūmikāni /
[035|06-035|07] dvitīyadhyānacakṣuṣā svāni rūpoāṇi paśyataḥ kāyarūpe svabhūmike cakṣustadbhūmikaṃ vijñānaṃ prathamadhyāna bhūmikam / [035|07-035|06] prathamadhyānabhūmīni paśyato vijñānarupe tadbhūmike kāyaḥ kāmāvacaraścakṣurdvitīyadyānabhūmikam /
[035|08-035|10] dvitīyadhyānabhūmīni paśyataścakṣūarūpe tadbhūmike kāyaḥ kāmāvacaro vijñānaṃ prathamabhūmīkam /
[035|10-035|11] evaṃ tṛtīyacaturthadhyānabhūmikena cakṣuṣā tadbhūmikādharabhumikāni rūpāṇi paśyato yojayitavyam /
[035|11-035|12] prathmadhyānopapannasya svena cakṣuṣā svāni rūpāṇi paśyataḥ sarvaṃ svabhūmikamadharāṇi paśyataḥ trayaṃ svabhūmikaṃ /
[035|12-035|13] dvitīyadhyānacakṣuṣā svāni rūpāṇi paśyatastrayaṃ svabhūmikaṃ cakṣustadbhūmikam /
[035|13-035|14] kāmāvacarāṇi paśyataḥ kāyavijñāne svabhūmike rūpāṇyadharāṇi cakṣustadbhūmikam /
[035|14-035|15] dvitīyadhyānabhūmīni paśyataścakṣūrūpe tadbhūmike śeṣaṃ svabhūmikam /
[035|15] evaṃ tṛtīyadhyānacakṣuṣā yojyam /
[035|16-035|17] dvitīyādidhyānopapannasya svaparacakṣurbhyāṃ svaparabhūmikāni rūpāṇi paśyato yathāyogaṃ yojayitavyam /
[035|17] ayaṃ tu niyamaḥ /
[035|18] na kāyasyādharaṃ cakṣuḥ /
[035|19] pañcabhūmikāni hi kāyacakṣūrūpāṇi kāmāvacarāṇi yāvaccaturthadhyānabhūmikāni /
[035|20] dvibhūmikaṃ cakṣurvijñānaṃ kāmāvacaraṃ prathamadhyānabhūmikaṃ ca /
[035|20-035|21] tatra yadbhūmikaḥ kāyastadbhūmikaṃ cakṣurūrdhvabhūmikaṃ vā cakṣurbhavati na tvadharabhūmikam /
[035|21-035|22] yadbhūmikaṃ cakṣustadbhūmikamadharabhūmikaṃ vā rūpaṃ viṣayo bhavati /
[035|23] ūdhrvaṃ rūpaṃ na cakṣuṣaḥ /
[035|24] na hi kadācidūrdhrvabhūmikaṃ rūpamadhobhūmikena cakṣuṣā draṣṭuṃ śakyate /
[035|25] vijñānaṃ ca
[035|26] ūrdhva na cakṣuṣo rūpavat /
[036|01] asya rūpaṃ tu kāyasyobhe ca sarvataḥ // vakk_1.46 //
[036|02] asyetyanantaroktasya cakṣurvijñānasya rūpaṃ sarvato viṣayaḥ ūrdhvamadhaḥ svabhūmau ca /
[036|03] kāyasya cobhe rūpavijñāne sarvato bhavataḥ / yathā cecaṃ cakṣuruttaṃ vistareṇa veditavyam
[036|04] tathā śrotraṃ
[036|05-036|06]
 "na kāyasyādharaṃ śrotramūrdhvaṃ śabdo na ca śruteḥ /
 vijñānaṃ cāsya śabdastu kāyasyobhe ca sarvataḥ //"iti
[036|07] vistareṇa yojyam /
[036|08] trayāṇāṃ tu sarvameva svabhūmikam /
[036|09] ghrāṇajihvākāyadhātūnāṃ kāyaviṣayavijñānāni svabhūmikānyeva /
[036|09-036|10] ityutsargaviśeṣeṇa kṛtvā punarviśeṣaṇārthamapavāda ārabhyate /
[036|11] kāyavijñānamadharasvabhūmi
[036|12] kāyaḥ kāyadhātuḥ spraṣṭavyaṃ ca svabhūmikānyeva nityaṃ bhavanti /
[036|12-036|13] kāyavijñānaṃ tu keṣāñcit svabhūmikaṃ yathākāmadhātuprathamadhyānopapannāṃ /
[036|13-036|14] keṣāñcidadharabhūmikaṃ yathā dvitīyādidhyānopapannānāmiti /
[036|15] aniyataṃ manaḥ // vakk_1.47 //
[036|16-036|17] kadācit kāyamanovijñānadharmaiḥ samānabhūmikaṃ mano bhavati kadācidūrdhvādhobhūmikam /
[036|17-036|19] pañcabhūmike 'pi hi kāye sarvabhūmikāni mana ādīni bhavanti samāpattyupapattikāle yathāyogamiti vistareṇa samāpattinirdeśe kośasthāna etadākhyāyiṣyate /
[036|19-036|20] atihahugranthabhāraparihārārthaṃ tu nedānīṃ punarākhyāyate /
[036|20] alpaṃ ca prayojanaṃ mahāṃśca śrama iti samāpta ānuṣaṅgikaḥ prasaṅgaḥ /
[036|21] idamidānīṃ vicāryate /
[036|21-036|22] aṣṭādaśānāṃ cdātūnāṃ ṣaṇṇāṃ ca vijñānānāṃ kaḥ kena vijñeyaḥ /
[036|22] āha /
[036|23] pañca bāhyā dvivijñeyāḥ
[036|24-036|25] rūpaśabagandharasaspraṣṭavyadhātavo yathāsaṃkhyaṃ cakṣuḥśrotraghrāṇajihvākāyavijñānairanubhūtā manovijñānena vijñāyante /
[036|25] evamete pratyekaṃ dvābhyāṃ vijñānābhyāṃ vijñeyā bhavanti /
[036|26-036|27] śeṣāstrayodaśa dhātavaḥ pañcānāṃ vijñānakāyānāmaviṣayatvādekena manovijñānena vijñeyā ityākhyātaṃ bhavati /
[037|01] eṣāmaṣṭādaśānāṃ dhātūnāṃ madhye kati nityāḥ katyanityāḥ /
[037|01-037|02] na kaśct sakalo 'sti nityo dhāturapi tu
[037|03] nityā dharmā asaṃskṛtāḥ /
[037|04] tena dhārmadhātvekadeśo nityaḥ śeṣā anityāḥ /
[037|05] katīndriyaṃ kati nendriyam /
[037|06] dharmārdhamindriyaṃ ye ca dvādaśādhyātmikāḥ smṛtāḥ // vakk_1.48 //
[037|07] dvāviṃśatirindriyāṇyuktāni sūtre /
[037|07-037|11] cakṣurindriyaṃ śrotrendriyaṃ ghrāṇendriyaṃ jihvendriyaṃ kāyendriyaṃ manaindriyaṃ strīndriyaṃ puruṣendriyaṃ jīvitendriyaṃ sukhendriyaṃ duḥkhendriyaṃ saumanasyendriyaṃ daurmanasyendraiyaṃ upekṣendriyaṃ śraddhendriyaṃ vīryendriyaṃ smṛtīndriyaṃ smādhīndriyaṃ prajñendariyaṃ anājñātamājñāsyāmīndariyam ājñendriyaṃ ājñātāvīndriyamiti /
[037|11-037|12] ābhidhārmikāstu ṣaḍāyatanavyavasthānamādṛtya jīvitendriyānantaraṃ manaindriyaṃ paṭhanti /
[037|12] sālambanatvāt /
[037|12-037|13] tatra dharmārdhaṃ jīvitendriyādīnyekādaśendriyāṇi trayāṇāṃ ca bhāgo dharmadhātupradeśatvāt /
[037|13-037|14] dvādaśānāmādhyātmikānāṃ cakṣurādayaḥ pañca svanāmoktāḥ /
[037|14-037|15] sapta cittadhātavo manaindriyaṃ stripuruṣendriye kāyadhātupradeś iti paścād vakṣyati /
[037|15-037|16] śeṣāḥ pañca dhātavo dharmadhātupradeśaśca nendriyamiti siddham //
[037|17] abhidharmakośabhāṣye dhātunirdeśo nāma
[037|18] prathamaṃ kośasthānaṃ samāptam iti /
[037|19-037|21]
ye dharmā hetuprabhavā hetuṃ teṣāṃ tathāgato hyavadat /
teṣāṃ ca yo nirhodha evaṃvādīu mahāśramaṇaḥ //
[037|22] likhāpitamidaṃ śrīlāmāvākeneti /
dvitīyaṃ kośasthānam
=====================================================================
[038|02] oṃ namo buddhāya /
=====================================================================
[038|03] uktānīndriyāṇi / kaḥ punarindriyārthaḥ / "idi paramaiśvarye" /
[038|03-038|04] tasya indantīti indriyāṇi /
[038|04] ata ādhipatyārtha indriyārthaḥ / kasya caiṣāṃ kvādhipatyam /
[038|05] caturṣvartheṣu pañcānāmādhipatyaṃ
[038|06] cakṣuḥśrotrayostāvat pratyekaṃ caturṣvarthevādhipatyam /
[038|06-038|07] ātmabhāvaśobhāyāmandhabadhirayorakāntarūpatvāt /
[038|07] ātmabhāvaparikarṣaṇe dṛṣṭvā śrutvā ca viṣamaparivarjanāt /
[038|08] cakṣuḥśrotravijñānayoḥ sasaṃprayogayorutpattau /
[038|08-038|09] rūpadarśanaśabdaśāravaṇayoścāsādhāraṇakāraṇatve /
[038|09] ghrāṇajihvākāyānāmātmabhāvaśobhāyāṃ pūrvavat /
[038|09-038|10] ātmabhāvaparikarṣaṇe taiḥ kavaḍīkārāhāraparibhogāt /
[038|10] ghrāṇādivijñānānāṃ sasaṃprayogāṇāmutpattau /
[038|11] gandhaghrāṇarasāsvādanaspraṣṭavyaspaṛśanānāṃ cāsādhāraṇakāraṇatva iti /
[038|12] dvayoḥ kila /
[038|13] caturṇāṃ
[038|14] strīpuruṣajīvitamanaindriyāṇāṃ / dvayorarthayoḥ pratyekamādhipatyam /
[038|14-038|15] strī puruśendriyayyostāvatsattvabhedavikalpayoḥ /
[038|15] tatra sattvabhedaḥ stri puruṣa iti /
[038|15-038|16] sattvavikalpaḥ stanādisaṃsthānasvarācārānyathātvam /
[038|16] saṃsleśavyavadānayorityapare /
[038|17-038|18] tathā hi tadviprayuktavikalpānāṃ ṣaṇḍha paṇḍakobhayavyañjanānāmasaṃvarānantāryakuāśalamulasamucchedā na bhavanti saṃvaraphalaprāptivairāgyāṇi ceti /
[038|19] jīvitendriyasya nikāyasabhāgasaṃbandhasādhāraṇayoḥ /
[038|19-038|20] manaindriyasya punarbhavasaṃbandhavaśibhāvānuvarttanayoḥ /
[038|20-038|22] tatra punrbhavasaṃbandhe yathoktaṃ "gandharvasya tasmin samaye dvayościttayoranyatarānyataracittaṃ saṃmukhībhūtaṃ bhavatyanunayasahagataṃ vā pratighasahagataṃ ve"ti /
[038|22] vaśibhāvānuvarttane yathoktaṃ "cittenāyaṃ loko nīyata" iti vistaraḥ /
[038|22-038|23] yat punaḥ sukhādīndriyapañcakaṃ yāni cāṣṭau śraddhādīni teṣāṃ
[038|24] pañcakāṣṭānaṃ saṃkleśavyavadānayoḥ // vakk_2.1 //
[038|25] ādhipatyaṃ yathākramaṃ pañcānāṃ sukhādīnāṃ saṃkleśe / rāgādīnāṃ tadanuśāyitvāt /
[038|25-039|01] śraddhādīnāṃ vyavadāne /
[039|01] tai rvyavadāyate / vyavadāne 'pi sukhādīnāmādhipatyamityapare /
[039|01-039|02] "yasmāt sukhitasya cittaṃ samādhīyate" /
[039|02-039|03] duḥdhupaniṣacchraddhāṣaṇnaiṣkramyāśritāḥ saumanasyādaya iti vaibhāṣikāḥ /
[039|03] apare punarāhuḥ /
[039|03-039|04] naiva cakṣuḥśrītrābhyāmātmabhāvaparikaṛṣaṇaṃ vijñāya viṣamaparihārāt /
[039|04] vijñāne tu tayorādhipatyam /
[039|04-039|05] nāpi vijñānādanyadrūpadarśanaṃ śabdaśravaṇaṃ vā 'sti /
[039|05] yatastayorasādhāraṇakāraṇatve pṛthagādhipatyaṃ yujyeta /
[039|05-039|06] tasmānnaivameṣāmindriyatvam /
[039|06] kathaṃ tarhi /
[039|07] svārthopalabdhyādhipatyāt sarvasya ca ṣaḍindriyam /
[039|08] cakṣurādīnāṃpañcānāṃ svasyasvasyārthasyopalabdhādhipatyam /
[039|08-039|09] manasaḥ punaḥ sarvārthopalabdhāvādhipatyam /
[039|09] ata etāni ṣaṭ pratyekamindriyam /
[039|09-039|10] nanu cārthānāmapyatrādhipatyam /
[039|10] nādhipatyam / adhikaṃ hi prabhutvamādhipatyam /
[039|10-039|11] cakṣuṣaścakṣūrūpopalabdhāvadhikamaiśvaryam /
[039|11-039|12] sarvarūpopalabdhau sāmānyakāraṇatvāttatpaṭumandatādyanuvidhānāccopalabdheḥ /
[039|12] na rūpasya / tadvi paryayāt / evaṃ yāvat manaso dharmeṣu yojyam /
[039|13] srītva puṃstvādhipatyāttu kāyāt strīpuruṣendriye // vakk_2.2 //
[039|14] kāyendriyādeva strīpuruṣendriye pṛthak vyavasthāpyete / nārthantarabhūte /
[039|14-039|15] kaścidasau kāyendriyabhāga upastha pradeśo yaḥ strīpuruṣendriyākhyāṃ paratilabhate /
[039|15-039|16] yathākramaṃ strītvapuṃstvayyorādhipatyāt /
[039|16] tatra strībhāvaḥ striyākṛtiḥ svaraceṣṭā abhiprāyāḥ /
[039|16-039|17] etaddhi striyā strītvam /
[039|17] puṃbhāvaḥ puruṣākṛtiḥ svaraceṣṭā abhiprāyāḥ / etaddhi puṃsaḥ puṃstvam /
[039|18-039|19]
nikāyasthitisaṃkleśavyavadānādhipatyataḥ /
 jīvitaṃ vedanāḥ pañca śraddhādyāścendriyaṃ matāḥ // vakk_2.3 //
[039|20] nikāyasabhāgasthitau jīvitendriyasyādhipatyaṃ saṃkleśe vedanānām /
[039|20-039|21] tathāhi sukhāyāṃ vedanāyāṃ rāgo 'nuśete duḥkhāyāṃ pratigho 'duḥkhāsukhāyāmavidyetyuktaṃ sūtre /
[039|21-039|22] vyavadāne śraddhādīnāṃ pañcānām /
[039|22] tathāhi taiḥ kleśāśca viṣkabhyante mārgaścāvāhyate /
[039|23] ata ete 'pi pratyekamindriyamiṣṭāḥ /
[040|01] ājñāsyā myākhyamājñākhyamājñātāvīndriyaṃ tathā /
[040|02] uttarottarasaṃprāptinirvāṇādyādhipatyataḥ // vakk_2.4 //
[040|03] pratyekamindrimityupadarśanārthaṃ tathāśabdaḥ /
[040|03-040|04] tatrājñāsyāmīndriyasyājñendriyasya prāptāvādhipatyam /
[040|04] ājñendraiyasyājñātāvīndriyaprāptau ājñātāvīndriyasya parinirvāṇe /
[040|05] nahyavimuktacittasyāsti parinirvāṇamiti / ādiśabdo 'nyaparyāyadyotanārthaḥ /
[040|06] katamo 'nyaḥ pāryāyaḥ / darśnaheyakleśaparihāṇam pratyājñāsyāmīndriyasyādhipatyam /
[040|07] bhāvanāheyakleāśaprahāṇaṃ pratyājñendriyasya / dṛṣṭadharmasukhavihāraṃ pratyājñātāvīndriyasya /
[040|08] vimuktiprītisukhasaṃvedanāditi /
[040|08-040|09] ādhipātyādindriyatve 'vidyādīnāmupasaṃkhyānaṃ karttavyam /
[040|09-040|10] avidyādīnāmapi hi saṃskārādiṣvādhipatyamata eṣāmapīndriyatvamupasaṃkhyātavyam /
[040|10] vāgādīnāṃ ca / vākyāṇipādapāyūpasthānāmapi cendriyatvamupasaṃkhyātavyam /
[040|11] vacanādānaviharaṇotsargānandeṣvādhipatyāt / na khalūpasaṃkhyātavyam / yasmādiheṣṭam
[040|12-040|13]
cittāśrayastadvikalpaḥ sthitiḥ saṃkleśa eva ca /
 saṃbhāro vyavadānaṃ ca yāvatā tāvadindriyam // vakk_2.5 //
[040|14] tatra cittāśrayaḥ ṣaḍindriyāṇi / etacca ṣaḍāyatanaṃ maulaṃ saṭtvadravyam /
[040|14-040|16] tasya strīpuruṣavikalpaḥ strīpuruṣendraiyābhyāṃ sthitirjīvitendriyeṇa saṃkleśo vedanā bhiḥ /
[040|16] vyavadānasaṃbharaṇaṃ pañcabhirvyavadānaṃ tribhiḥ /
[040|16-040|17] ato nāvidyādīnāmindriyatvamiṣṭam /
[040|18-040|19]
pravṛtterāśrayotpattisthitipratyupabhogataḥ /
 caturdaśa tathā 'nyāni nivṛtterindriyāṇi vā // vakk_2.6 //
[040|20] matavikalpārtho vāśabdaḥ / apare punarāhuḥ / pravṛtteraśrayaḥ ṣaḍindriyāṇi /
[040|20-040|21] utpattiḥ strīpuruṣendriye /
[040|21] tata utpatteḥ / sthitirjīvitendriyam / tenāvasthānāt /
[040|21-040|22] upabhogo vedanābhiḥ /
[040|22] ata etāni caturdaśendriyāṇi / tenaiva prakāreṇa nivṛtteranyāni /
[040|22-040|23] śraddhadīni hi nivṛtterāśrayāḥ /
[040|23-040|24] ājñāsyāmīndriyaṃ prabhavaḥ sthitirājñendriyam upabhoga ājñātāvīndriyeṇetyata etāvantyevendriyāṇi /
[040|24] ata eva caīṣāmeṣo 'nukramaḥ /
[040|25] vācastu nendriyatvaṃ vacane śikṣāviśeṣāpekṣatvāt /
[040|25-040|26] pāṇipādasya cādānaviharaṇādananyatvāt /
[040|26-040|27] tadeva hi tadanyathā 'nyatra cotpannamādānaṃ viharaṇaṃ cocyate /
[040|27] vināpi ca pāṇipādenādānaviharaṇāduragaprabhṛtīṇām /
[040|27-040|28] pāyorapi nendriyatvamutsarge gurudravyasyākāśe sarvatra patanāt /
[040|28] vāyunā ca tatpreraṇāt /
[041|01] upasthasyāpi nendriyatvamānande strīpuruṣendriyakṛtaṃ hi tat saukhyamiti /
[041|01-041|03] kaṇṭhadantākṣivartmaparvaṇāmapi cābhyavaharaṇacarvaṇonmeṣanimeṣākuñcanavikāśana kriyāsvindriyatvaṃ prasajyeta /
[041|03-041|04] sarvasya vā kāraṇabhūtasya svasyāṃ kariyāyāmityayukataṃ vāgādīnāmindriyatvam //
[041|05] tatra cakṣurādīnāṃ puruṣendriyaparyantānāṃ kṛto nirdeśaḥ /
[041|05-041|06] jīvitendriyasya viprayuktatvādviprayukteṣveva karisyate nirdeśaḥ /
[041|06] śraddhādīnāṃ caitteṣu kariṣyate /
[041|06-041|07] sukhādīnāmājñāsyāmīndriyādīnāṃ ca karttavyaḥ /
[041|07] so 'yaṃ kriyate /
[041|08] duḥkhendriyamaśātā yā kāyikī vedanā  [041|09] aśātetyupadhātikā duḥkhetyarthaḥ /
[041|10] sukham /
[041|11] śātā
[041|12] sukhendriyaṃ kāyikī śāta vedanā / śātetyanugrāhikā sukhetyarthaḥ /
[041|13] dhyāne tṛtīye tu caitasī sā sukhendriyam // vakk_2.7 //
[041|14] tṛtīye tu dhyāne saiva śātā vedanā caitasī sukhendriyam /
[041|14-041|15] nahi tatra kāyikī vedanā 'sti /
[041|15] pañcavijñānakāyābhāvāt /
[041|16] anyatra sā saumanasyaṃ
[041|17-041|18] tṛtīyāddhyānādanyatra kāmadhātau prathame dvitīye ca dhyāne sā caiatasikī śātā vedanā saumanasyendriyam /
[041|18-041|19] tṛtīye tu dhyāne prītivītarāgatvāt sukhendriyameva sā na saumanasyendriyam /
[041|19] prītirhi saumanasyam /
[041|20] aśātā caitasī punaḥ /
[041|21] daurmanasyamupekṣā tu madhyā
[041|22] naivaśātānāśātā aduḥkhāsukhā vedanā madhyetyucyate / sopekṣendriyam /
[041|22-041|23] kiṃ kāyikī caitasikītyāha /
[041|24] ubhayī
[041|25] kiṃ punaḥ kāraṇamiyamabhisamasyai kamindriyaṃ kriyate /
[042|01] avikalpanāt // vakk_2.8 //
[042|02] caitasikaṃ hi sukhaduḥkhaṃ prāyeṇa vikalpanādutpadyate na tu kāyikam /
[042|02-041|03] viṣayavaśādarhatāmapyutpatteḥ /
[042|03] atastayorindriyatvena bhedaḥ /
[042|03-042|04] upekṣā tu svarasenāvikalpayata evotpadyate kāyikī caitasikī ce tyekamindriyam kriyate /
[042|04-042|05] anyathā ca kāyikam sukhamanugṛhṇātyanyathā caitasikam /
[042|05] evam duḥkhamanyathā kāyikamupahantyanyathā caitasikam /
[042|05-042|06] upekṣāyāṃ tveṣa vikalpo nāstyata upekṣaṇaṃ pratyavikalpanādabhedaḥ /
[042|07] dṛgbhāvanā 'saikṣapathe nava trīṇi
[042|08] manaḥ sukhasaumanasyopekṣāḥ sraddhādīni ca pañca /
[042|08-042|09] tāni navendriyāṇi triṣu mārgeṣu trīṇīndriyāṇyucyante /
[042|09-042|10] darśanamārge anājñātamājñāsyāmīndriyaṃ bhāvanāmārge ājñendriyam aśaikṣamārge ājñātāvīndriyamiti /
[042|10] kiṃ kāraṇam /
[042|10-042|11] darśanamārge hyanājñātamājñātuṃ pravṛttaḥ /
[042|11-042|12] bhāvanāmārge nāstyapūrvamājñeyaṃ tadeva tvājānāti śeṣānuśayaprahāṇārtham /
[042|12] aśaikṣamārge tvājñātmityavagama ājñātāvaḥ /
[042|12-042|13] so 'syāstīti ājñātāvī /
[042|13] ājñātamavituṃ śīlamasyeti vā / kṣayānutpādijñānalābhāt /
[042|14] "duḥkhaṃ me parijñātaṃ na punaḥ parijñātavyamiti" tathābhūtasyenriyamājñātāvīnriyam /
[042|15-042|16] svabhāvanirdeśāṃ kṛtvā prakārabhedo vaktavya kati sāsravāṇi katyanāsravāṇi inriyāṇityevamādi /
[042|16-042|17] tatra tāvadyadetadanantaroktamājñāsyāmīnriyādikametat /
[042|18] amalaṃ trayam /
[042|19] anāsravamityarthaḥ / malānāmāsravaparyāyatvāt /
[042|20] rūpīṇi jīvitaṃ duḥkhe sāsravāṇi
[042|21] rūpīṇi saptendriyāṇi jīvitendriyaṃ dukhaḥdaurmanasyendriye caikāntasāsravāṇi /
[042|22] rūpīṇi punaḥ sapta cakṣuḥ śrotraghrāṇajihvākāyastripuruṣendriyāṇi rūpaskandhasaṃgrahāt /
[042|23] dvidhā nava // vakk_2.9 //
[042|24-042|25] manaḥsukhasaumanasyopekṣāḥ śraddhādīni ca pañca etāni navendriyāṇi sāsravāṇyanāsravāṇyapi /
[042|25] anāsravāṇyeva śraddhādīnītyeke /
[042|25-042|27] uktaṃ hi bhagavatā "yasyemāni pañcendriyāṇi sarveṇa srvaṃ na santi tamahaṃ bāhyaṃ pṛthagjanapakṣāvasthitaṃ vadāmī"ti /
[042|27] nedaṃ jñāpakamanāsravāṇyadhikṛtya vacanāt /
[042|27-042|28] tathā hyāryapudgalavyavasthānaṃ kṛtvā yasyemānītyāha /
[042|28] pṛthagjano vā dvividhaḥ /
[043|01] ābhyantarakaścāsamucchinna kuśalamūlo bāhyakaśca samucchinnakuśalamūlaḥ /
[043|02] tamadhikāṛtyāha "bāhyaṃ pṛthagjanapakṣāvasthitaṃ vadāmī"ti /
[043|02-032|04] uktaṃ ca sūtre "santi ca sattvā loke jātā loke vṛddhāstīkṣṇendriyā api madhyendriyā api mṛdvindriyā apī" tyapravarttita eva dharmacakre /
[043|04] tasmātsantyeva sāsravāṇi śraddhādīni /
[043|05-043|07] punaścoktaṃ "yāvacchāhameṣāṃ pañcānāmindriyāṇāṃ samudayaṃ cāstagamaṃ ca svādaṃ cādīnavaṃ ca niḥsaraṇaṃ ca yathābhūtaṃ nādhyajñāsiṣaṃ na tāvadahamasmātsadevakāllokādi"ti vistaraḥ /
[043|07] na cānāsravāṇāṃ dharmāṇāmeṣa parīkṣāprakāraḥ //
[043|08] katīndriyāṇi vipākaḥ kati na vipākaḥ / ekāntena tāvat
[043|09] vipāko jīvitaṃ
[043|10] atha yadarhan bhikṣurāyuḥsaṃskārān sthāpayati tajjīvitendriyaṃ kasya vipākaḥ /
[043|11] śāstra ukthaṃ "kathamāyuḥsaṃskārān sthāpayati /
[043|11-043|13] arhan bhikṣuḥ ṛddhimāṃścetovaśitvaṃ prāptaḥ saṃghāya va pudgalāya vā pātraḥ vā cīvaraṃ vā anyatamānyatamaṃ vā śrāmaṇakaṃ jīvitapariṣkāraṃ vā dattvā tat praṇidhāya prantakoṭikam caturthaṃ dhyānaṃ samāpadyate /
[043|14-043|15] sa tasmāt vyutthāya cittamutpādayati vācaṃ ca bhāṣate yanme bhogavipākaṃ tadāyurvipākaṃ bhavatviti /
[043|15] tasya yat bhogavipākaṃ tadāyurvipākaṃ bhavati /
[043|15-043|16 yeṣāṃ punarayamabhiprāyo vipākoccheṣaṃ vipacyata iti /
[043|16-043|17] ta āhuḥ pūrvajātikṛtasya karmaṇo vipākoccheṣaṃ /
[043|17] sa bhāvanābalenākṛṣya pratisaṃvedayata" iti /
[043|17-043|18] kathamāyuḥsaṃskārā nutsṛjati /
[043|18] tathaīva dānaṃ dattvā praṇidhāya prantakoṭikaṃ caturthaṃ dhyānaṃ samāpadyate/
[043|19] yanme āyurvipākaṃ tat bhogavipākaṃ bhavatviti tasya tathā bhavati /
[043|20] bhadantaghoṣakastvāha /
[043|20-043|21] tasminneva āśraye rūpāvacarāṇi mahābhūtāni dhyānabalena saṃmudhakarotyāyuṣo 'nukūlāni vaihodhikāni ca /
[043|21-043|22] evamāyuḥsaṃskārān sthāpayatyevamutsṛjatīti /
[043|22] evaṃ tu bhavitavyam /
[043|22-043|24] samādhiprabhāva eva sa teṣāṃ tadṛśo yena pūrvakarmajaṃ ca sthitikālāvedhamindriyamahābhūtānāṃ vyāvrttayantyapūrvaṃ ca samādhijamāvedhamākṣipanti /
[043|24] tasmānna tajjīvitendriyaṃ vipākaṃ tato 'nyattu vipākaḥ /
[043|25] praśnāt praśnāntaramupajāyate / kimarthamāyuḥsaṃskārānadhitiṣṭhanti /
[043|25-043|26] parahitārthaṃ śāsansthityarthaṃ vā /
[043|26] te hyātmanaḥ kṣīṇamāyuḥ paśyanti /
[043|27] na ca tatrānyaṃ śaktaṃ paśyanti / atha kimarthamutsṛjanti /
[044|01] alpaṃ ca parahitaṃ jīvite paśyanti rogābhibhūtaṃ cātmabhāvam / yathoktaṃ
[044|02-044|03]
 "sucīrṇe brahmacarye 'smin mārge caiva subhāvite /
 tuṣṭa āyuḥkṣayāt bhavati rogasyāpagame yathā //"
[044|04] iti / athaitadāyuḥ saṃskārāṇāṃ sthāpanārthamutsarjanaṃ vā kva kasya vā veditavyam /
[044|05] manuṣyeṣvevatriṣu dvīpeṣu strīpuruṣayorasamayavimuktasyārhataḥ prāntakoṭikadhyānalābhinaḥ /
[044|06] tasya hi samādhau vaśitvam / kleśaiścānupastabdhā santatiḥ / [044|06-044|07] sūtra uktam "bhagavān jīvitasaṃskārānadhiṣṭhāyāyuḥsaṃskārānustsṛṣṭavān" /
[044|07-044|08] teṣāṃ ko viśeṣaḥ /
[044|08] na kaścidityeke / tathā hyuktam "jīvitendriyaṃ katamat /
[044|08-044|09] traidhātukamāyuri"ti /
[044|09] pūrvakarmaphalamāyuḥsaṃskārāḥ pratyutpannakarmaphalaṃ jīvitasaṃskārā ityapare /
[044|10] yairvā nikāyasabhāgasthitista āyuḥsaṃskārāḥ /
[044|10-044|11] yaistu kālāntaraṃ jīvati te jīvitasaṃskārā iti /
[044|11-044|12] bahuvacanaṃ bahūnāmāyurjīvitasaṃskārakṣaṇānāmutsarjanā dhiṣṭhānāt /
[044|12] nahyekasya kṣaṇasyotsarjanamadhiṣṭhanaṃ cāsti /
[044|12-044|13] na ca kālāntarasthāvaramekamāyurdravyamiti dyotanārthamityeke /
[044|13-044|14] bahuśveva saṃskāreṣvāyurākhyā nāstyekamāyurdravyam /
[044|14] anyathā naiva saṃskāragrahaṇamakariṣyadityapare /
[044|14-044|15] kimarthaṃ punarbhagavatā āyuhsaṃskārā utsṛṣṭāścādhiṣṭitāśca /
[044|15-044|16] maraṇavaśitvajñāpanārthamutsṛṣṭājīvitavaśitvajñāpanārthamadhiṣṭitāḥ /
[044|16] traimāsyameva nodhrvam vineyakāryābhāvāt /
[044|17-044|18] yaccāpi tat pratijñātam "evaṃbhāvitairahaṃ caturbhirṛddhi pādairākāṅkṣankalpamapi tiṣṭheyaṃ kalpāvaśeṣamapī"ti /
[044|18] tasyāpi saṃpādanārtham /
[044|18-044|19] skandhamaraṇamārayornirjayārthamiti vaibhaṣikāḥ /
[044|19] bodhimūle kleśadevaputramārau nirjitāviti /
[044|19-044|20] niṣṭhitamānuṣaṅgikam //
[044|21] prakṛtamevārabhyate /
[044|22] dvedhā dvādaśa
[044|23] katamāni dvādaśa /
[044|24] antyāṣṭakādṛte /
[044|25] daurmanasyācca
[044|26] antyamaṣṭakaṃ śraddhādīni daurmanasyaṃ ca varjayitvā /
[044|27-045|01] jīvitendriyādanyāni dvādaśa dvividhāni vipākaścāvipākaśca /
[045|01] tatra cakṣurādīni saptaupacayikāni avipākaḥ / śeṣāṇi vipākaḥ /
[045|02] manoduḥkhasukhasaumanasyopekṣendriyāṇi kuśalakliṣṭānya vipākaḥ /
[045|02-045|03] airyāpathikaśāilpasthānikanairmāṇikāni ca yathāyogam /
[045|03] śeṣāṇi vipākaḥ /
[045|03-045|04] jīvitendriyaṃ cakṣurādīni dvādaśa hitvā śeṣāṇyavipāka iti siddham /
[045|04-045|05] yadi dauarmanasyendriyaṃ na vipāka iti sūtraṃ kathaṃ nīyate "trīṇi kāryāṇi /
[045|05-045|06] saumanasyavedanīyaṃ karma daurmanasyavedanīyaṃ karma upekṣā vedanīyaṃ karme"ti saṃprayogavedanīyatāmadhikṛtyoktam /
[045|06-045|07] daurmasyena saṃprayuktaṃ karma daurmanasyavedanīyam /
[045|07] yathā sukhasaṃparayuktaḥ sparśaḥ sukhavedanīyaḥ /
[045|07-045|08] saumanasyopekṣāvedanīye api tarhi karmaṇī evaṃ bhaviṣyataḥ /
[045|08] yathecchasi tathā 'stu /
[045|08-045|09] saṃprayoge 'pi na doṣaḥ vipāke 'pi na doṣaḥ /
[045|09] agatyā hyetadevaṃ gamyeta /
[045|09-045|10] kā punratra yuktirdaurmanasyaṃ na vipāka iti /
[045|10] daurmanasyaṃ hi parikalpaviśeṣairutpādyate ca vyupaśāmyate ca /
[045|10-045|11] nacaivam vipākaḥ /
[045|11] saumanasyamapyevaṃ na syādvipākaḥ /
[045|11-045|12] yadi tarhi daumanasyaṃ vipākaḥ syādānantaryakāriṇāṃ tannimittaṃ daurmanasyotpādāttatkarma vipakvaṃ syāt /
[045|13] saumanasyamapyevam /
[045|13-045|14] yadi saumanasyaṃ vipākaḥ syāt puṇyakāriṇāṃ tannimittaṃ saumanasyotpādāttatkarma vipakvaṃ syāt /
[045|14] vītarāgāṇāṃ tarhi daurmanasyāsaṃbhavāt /
[045|14-045|15] na caivaṃ vipākaḥ /
[045|15] saumanasyamapyeṣāmavyākṛtaṃ kodṛśaṃ vipākaḥ syāt / yādṛśaṃ tādṛśamastu /
[045|16] sati tu saṃbhave saumanasyasyāsti vipākāvakāśī na dauarmanasyasya /
[045|16-045|17] sarvathā 'samudācārāditi nāstyevaṃ daurmanasyaṃ vipāka iti vaibhāṣikāḥ /
[045|17-045|18] tatra jīvitendriyāṣṭamāni sugatau kuśalasya vipāko durgatāvakuśalasya /
[045|18] manaindriyamubhayorubhayasya /
[045|18-045|19] sukhasaumanasyopekṣendriyāṇi kuśalasya /
[045|19] duḥkhendriyamakuśalasya /
[045|19-045|20] sugatābubhayavyañjanasyākuśalenatatsthānapratilambhaḥ /
[045|20] natvindriyasya kuśalākṣepāt / gatametad /
[045|21] idaṃ nu vaktavyam / katīndriyāṇi savipākāni katyavipākāni /
[045|21-045|22] yadetat daurmanasyamanantaroktaṃ
[045|23] tattvekaṃ savipākaṃ /
[045|24] tadekaṃ savipākameva / tuśabda evakārārtho bhinnakramaśca veditavyaḥ /
[045|24-045|25] nahi tadavyākṛtamasti nāpyanāsravamasamāhitatvāt /
[045|25] ato nāstyavipākaṃ daurmanasyam /
[045|26] daśa dvidhā // vakk_2.10 //
[045|27] savipākānyavipākāni ca / katamāni daśa /
[046|01] mano 'nyavittiśraddhādīni
[046|02] anyavittigrahaṇāt daurmanasyādanyat veditaṃ gṛhyate /
[046|02-046|03] śraddhādīni śraddhāvīryasmṛtisamāchiprajñāḥ /
[046|03-046|04] tatra manaḥsukhasaumanasyopekṣā akuāśalāḥ kuśalāḥ sāsravāśca savipākāḥ /
[046|04] anāsravā avyākṛtāścāvipākāḥ /
[046|04-046|05] duḥkhendriyaṃ kuśalākuāśalaṃ savipākamavyākṛtamavipākam /
[046|05] śraddhādīni sasravāṇi savipākānyanāsravāṇyavipākāni /
[046|06] anyadavipākamiti siddham /
[046|07] kati kuśalāni katyakuśalāni katyavyākṛtāni / ekāntena tāvat /
[046|08] aṣṭakaṃ kuśalaṃ  [046|09] pañcaśraddhādīni trīṇi cājñāsyāmīndriyādīni /
[046|10] dvidhā /
[046|11] daurmanasyaṃ /
[046|12] kuśalaṃ cākuśalaṃ ca /
[046|13] mano 'nyā ca vittistredhā
[046|14] kuśalākuśalāvyākṛtāni /
[046|15] anyadekadhā // vakk_2.11 //
[046|16]
kiñcidanyat /
jīvitāṣṭamaṃ cakṣurādi /
etadavyākṛtameva //
[046|17] katamadindriyaṃ katamadhātvāptameṣāmindriyāṇām /
[046|18] kāmāptamamalaṃ hitvā / [046|19] kāmapratisaṃyuktaṃ tāvadindriyaṃ veditavyam /
[046|19-046|20] ekāntānāsravamājñāsyāmīndriyāditrayaṃ hitvā /
[046|20] taddhyapratisaṃyuktameva /
[046|21] rūpāptaṃ strīpumindriye /
[046|22] duḥkhe ca hitvā
[046|23] amalaṃ ceti varttate / duḥkhe iti duḥkhadaurmanasye /
[046|23-046|24] tatra maithunadharmavairāgyādaśobhākaratvācca rūpadhātau strīpuruṣendriye na staḥ /
[046|24] kathamidānīṃ puruṣāsta ucyante /
[046|25] kvocyante / sūtre /
[046|25-046|26] "asthānamanavakāśo yat strī brahmatvaṃ kārayiṣyati /
[046|26] nedaṃ sthānaṃ vidyate / sthānametat vidyate yat puruṣa" iti /
[046|26-046|27] anyaḥ puruṣabhāvo yaḥ kāmachātau puruṣāṇāṃ bhavati /
[046|27-046|28] duḥkhendriyaṃ nāstyāśrayasyācchatvādakuśalā bhāvāccha /
[046|28] daurmanasyendriyaṃ nāsti śamathasnigdhasantānatvādāghātavastvabhāvācca /
[047|01-047|01] ārūpyāptaṃ sukhe cāpohya rūpi ca // vakk_2.12 //
[047|02] strīpuruṣendriye duḥkhe cāmalaṃ hitveti varttate / kimavaśāiṣyate /
[047|02-047|03] manojīvitopekṣendriyāṇi śraddhādīni ca pañca /
[047|03] etānyārūpyapratisaṃyuktāni santi nānyāni /
[047|04] katīndriyāṇi darśanaprahātavyāni kati bhāvanāprahātavyāni katyaprahātavyāni /
[047|05] manovittitrayaṃ tredhā
[047|06] katamad vittitrayam / sukhasaumanasyopekṣāḥ /
[047|07] dviheyā durmanaskatā /
[047|08] dauarmanasyaṃ dvābhyāṃ praheyaṃ darśanabhāvanābhyām /
[047|09] nava bhāvanayā /
[047|10] heyānītyadhikāraḥ / jīvitāṣṭamāni cakṣurādīni duḥkhendriyaṃ ca bhāvanāheyānyeva /
[047|11] pañca tvaheyānyapi
[047|12] śraddhādīni pañca bhāvanāheyānyapyaheyānyapi / sāsravānāsravatvāt /
[047|13] na trayam // vakk_2.13 //
[047|14] trayaṃ naiva praheyamājñāsyāmīndriyādikamanāsravatvāt / nahi nirdoṣaṃ prahāṇārham /
[047|15] uktaḥ prakārabhedaḥ /
[047|16] lābha idānīṃ vaktavyaḥ /
[047|16-047|17] katīndriyāṇi kasmindhātau vipākaḥ prathamato labhyante /
[047|18] kāmeṣvādau vipāko dve labhyate
[047|19] kāyendriyaṃ jīvitendriyaṃ ca / te punaḥ
[047|20] nopapādukaiḥ /
[047|21] upapādukapratiṣedhādaṇḍajajarāyujasaṃsvedajaīriti veditavyam / kasmānna manaupekṣendriye /
[047|22] pratisandhikāle tayoravaśyaṃ kliṣṭatvāt / athopapādukaiḥ kati labhyante /
[047|23] taiḥ ṣaḍa vā
[047|24] yadyavyañjanā bhavanti / yathā prāthamakalpikāḥ / katamāni ṣaṭ /
[047|24-047|25] cakṣuḥśrotraghrāṇajihvākāyajīvitendriyāṇi /
[048|01] sapta vā
[048|02] yadyekavyañjanā bhavanti /
[048|02-048|92] yathā devādiṣu /
[048|03] aṣṭau vā
[048|04] yadyubhayavyañjanā bhavanti / kiṃ punarubhayavyañjanā apyupapādukā bhavanti /
[048|04-048|05] bhavantyapāyeṣu
[048|05] evaṃ tāvat kāmadhātau / atha rūpadhātāvārūpyadhātau ca kathamityāha /
[048|06] ṣaḍ rūpeṣu
[048|07] kāmapradhānatvāt kāmadhātuḥ kāmā iti nirdiśyate /
[048|07-048|08] rūpapradhānatvād rūpadhātū rūpāṇīti /
[048|08-048|09] sūtre 'pyuktaṃ "ye 'pi te bhikṣavaḥ śāntā vimokṣā atikramya rūpāṇyārupyā" iti /
[048|09] tatra rūpadhātau ṣaḍḍindriyāṇi vipākaḥ parathamato labhyante /
[048|09-048|10] yānyeva kāmadhātāvavyañjanaiarupapādukaiḥ
[048|11] ekamuttare // vakk_2.14 //
[048|12] rūpadhātorārūpyadhāturuttaraḥ / samāpattitaśca paratvādupapattitaśca pradhānataratvāt /
[048|13] tasmin ekameva jīvitendriyaṃ vipākaḥ prathamato labhyate nānyat /
[048|14] ukto lābhaḥ /
[048|15] tyāga idānīṃ vaktavyaḥ / kasmindhātau mriyamāṇaḥ katīndriyāṇi nirodhayatīti
[048|16] nirodhayatyuparamānnārūpye jīvitam manaḥ /
[048|17] upekṣāṃ caiva rūpe 'ṣṭau
[048|18] rūpadhātau mriyalmāṇo 'ṣṭau nirodhayati / tāni ca trīṇi cakṣurādīni pañca /
[048|18-048|19] sarve hyupapādukāḥ samagrendriyā upapadyante mriyante ca /
[048|20] kāme daśa navāṣṭau vā // vakk_2.15 //
[048|21] kāmadhātau mriyamāṇa ubhayavyañjanī daśendriyāṇi nirodhayati /
[048|21-048|22] tāni cāṣṭau strī puruṣendriye ca /
[048|22] ekavyañjano nava / avyañjano 'ṣṭau / sakṛnmaraṇa eṣa nyāyaḥ /
[048|23] kramamṛtyau tu catvāri /
[048|24] krameṇa tu mriyamāṇaścatvārīndriyāṇi nirodhayati / kāyajīvitamanaupekṣendriyāṇi /
[048|25] nahyeṣāṃ pṛthagnirodhaḥ / eṣa ca nyāyaḥ kliṣṭāvyākṛtacittasya maraṇe veditavyaḥ /
[048|26] yadā tu kuśale cetasi sthito mriyate tadā
[049|01] ṣubhe sarvatra pañca ca /
[049|02] kuśale cetasi mriyamāṇaḥ sarvatra yathoktamindriyāṇi nirodhayati /
[049|02-049|03] śraddhādīni ca pañcādhikāni /
[049|03] eṣāṃ kuśale cetasyavaśyaṃbhāvaḥ /
[049|03-049|04] evamārūpyeṣvaṣṭau nirodhayati rūpeṣu trayodaśāeti vistareṇa gaṇanīyam /
[049|05] indriyaprakaraṇe sarva indriyadharmā vicāryante /
[049|05-049|06] atha katamacchrāmaṇyaphalaṃ katibhirindriyaiḥ prāpyate /
[049|07] navāptirantya phalayoḥ
[049|08] navabhirindriyaiḥ praptirantyaphalayoḥ / ke punarantye / srota āpattiphalamarhattvaṃ ca /
[049|09] ke madhye / sakṛdāgāmiphalamanāgāmiphalaṃ ca /
[049|09-049|10] tatra srota āpattiphalasya śraddhādibhirājñātāvīndriyavarjyairmanaupekṣendriyābhyāṃ ceti navabhiḥ /
[049|10-049|11] ājñāsyāmīndriyamānantaryamārge veditavyamājñendriyaṃ ca vimuktimārge /
[049|11-049|12] ubhābhyāṃ hi tasya prāptirvisaṃyiogaprāpterāvāhakasanniśrayatvādyathākramam /
[049|12-049|13] arhattvamasya punaḥ śraddhādibhirājñāsyāmīndriyavarjyairmanaindriyeṇa sukhasaumanasyopekṣendriyāṇāṃ cānyatameneti navabhiḥ /
[049|14] saptāṣṭnavabhirdvayoḥ // vakk_2.16 //
[049|15] sakṛdāgāmyanāgāmiphalayoḥ pratyekaṃ saptabhiraṣṭabhirnavabhiṣcendriyaiḥ prāptiḥ /
[049|15-049|16] kathaṃ kṛtvā /
[049|16-049|17] sakṛdāgāmiphalaṃ tāvadyadyānupūrvikaḥ prāpnoti sa ca laukikena mārgeṇa tasya saptabhirindriyaiḥ prāptiḥ /
[049|17] pañcabhiḥ śraddhādibhirupekṣāmanaindriyābhyāṃ ceti /
[049|17-049|18] atha lokottareṇa mārgeṇa tasyāṣṭabhirindriyai praptiḥ /
[049|18] ājñendriyamaṣṭamaṃ bhavati /
[049|18-049|19] atha bhūyovītarāgaḥ prāpnoti tasya navabhiryeneva srota āpattiphalasya /
[049|19-049|20] anāgāmiphalaṃ yadyānupūrvikaḥ prāpnoti sa ca laukikena mārgeṇa tasya saptabhirindriyaiḥ prāptiḥ /
[049|21] yathā sakṛdāgāmiphalasya /
[049|21-049|22] atha lokottareṇa mārgeṇa tasyāṣṭabhistathaiva /
[049|22] atha vītarāgaḥ prāpnoti tasya navabhiḥ /
[049|22-049|23] yathā srota āpattiphalasya /
04923-04923] ayaṃ tu viśeṣaḥ /
[049|23-049|24] sukhasaumanasyopekṣendriyāṇāmanyatamaṃ bhavati /
[049|24] niśrayaviśeṣāt /
[049|24-049|26] yadāpyayamānupūrviko navame vimūktimārge tīkṣṇenriyatvā ddhyānaṃ praviśāti laukikena mārgeṇa tadāpyaṣṭābhirindriyairanāgāmiphalaṃ prāpnoti /
[049|26] tatrahi navame vimuktimārge saumanasyendriyamaṣṭamaṃ /
[049|26-049|27] bhavatyānantaryamārge tūpekṣendriyameva nityamubhābhyāṃ ca tasya prāptiḥ /
[049|27-049|28] atha lokottareṇa praviśāti tasya navabhirindriyaiḥ prāptiḥ /
[049|28] ājñenriyaṃ navamaṃ bhavati /
[049|28-050|01] yattarhyabhidharma uktaṃ "katibhirindriyairarhattvaṃ prapnotītyāha ekādaśbhhiriti" /
[050|01-050|02] tat kathaṃ navabhirityucyate /
[050|02] navabhireva tat prāpnoti /
[050|03] ekādaśabhirarhattavamuktaṃ tvekasya saṃbhavāt /
[050|04-050|05] asti saṃbhavo yadekaḥ pudgalaḥ parihāya parihāya sukhasaumanasyīpekṣābhirarhattvaṃ prāpnuyādata ekādaśabhirityuktam /
[050|05-050|06] natu khalu saṃbhavo 'sti sukhādīnāmekasmin kāle /
[050|06] kathamanāgābhino 'pyeṣa prasaṅgo na bhavati /
[050|06-050|07] nahyasau parihīṇaḥ kadācitsukhendriyeṇa prāpnnoti na ca vītarāgapūrvī parihīyate /
[050|07-050|08] tadvairāgyasya dvimārgaprāpaṇāt /
[050|09] idaṃ vicāryate/ katamenendriyeṇa samanvāgataḥ katibhiḥ avaśyaṃ samanvāgato bhavati /
[050|10] tatra
[050|11] upekṣājīvitamanoyukto 'vaśyaṃ trayānvitaḥ // vakk_2.17 //
[050|12-050|13] ya eṣāmupekṣādīnāmanyatamena samanvāgataḥ so 'vaśyaṃ tribhirindriyaiḥ samanvāgato bhavatyebhireva /
[050|13] nahyeṣāmanyo 'ynena vinā samanvāgamaḥ / śeṣaistvaniyamaḥ /
[050|13-050|14] syātsamanvāgataḥ syādasamanvāgataḥ /
[050|14-050|15] tatra tāvaccakṣuḥśrotraghrāṇajihvendriyai rārūpyopapanno na samanvāgataḥ /
[050|15] kāmadhātau ca yenāpratilabdhavihīnāni /
[050|15-050|16] kāyendriyeṇārūpyopapanno na samanvāgataḥ /
[050|16] strīndriyeṇa rūpārūpyopapannaḥ / kāmadhatau yenāpratilabdhavihīnam /
[050|16-050|17] evaṃ puruṣendriyeṇa /
[050|17] sukhendriyeṇa caturdhyānārūpyopapannaḥ pṛthagjano na samanvāgataḥ /
[050|18] saumanasyendriyeṇa tṛtīyacaturthadhyānārūpyopapannaḥ pṛthagjana eva /
[050|18-050|19] duḥkhendriyeṇa rūpārūpyopapannaḥ /
[050|19] daurmanasyena kāmavītarāgaḥ /
[050|19-050|20] śraddhādibhiḥ samucchinnakuśalamūlaḥ /
[050|20] ājñāsyāmīndriyeṇa pṛthagjanaphalathānasamanvāgatāḥ /
[050|20-050|21] ājñendriyeṇa pṛthagjanadarśanāśaikṣamārgasthāḥ /
[050|21] ājñātāvīndriyeṇa pṛthagjanaśaikṣaikṣyā asamanvāgatāḥ /
[050|22] apratipiddhāsvavasthāsu yathoktasamanvāgato veditavyaḥ /
[050|23] caturbhiḥ sukha kāyābhyāṃ
[050|24-050|25] yaḥ sukhendriyeṇa samanvāgataḥ so 'vaśyaṃ caturbhirindriyaistaiśca tribhirupekṣādibhiḥ sukhendriyeṇa ca /
[050|25] yaḥ kāyendriyeṇa so 'pi caturbhistaiśca tribhiḥ kāyendriyeṇa ca /
[051|01] pañcabhiścakṣurādimān /
[051|02] yaścakṣurindriyeṇa so 'vaśyaṃ pañcabhirupekṣājīvitamanaḥ kāyendriyaistena ca/
[051|02-051|03] evaṃ śrotraghrāṇajihvendriyairveditavyam /
[051|04] saumanasyī ca
[051|05] yaścāpi saumanasyendriyeṇa so 'vaśyaṃ pañcabhirupekṣājīvitamanaḥsukhasaumanasyaiḥ /
[051|06] dvitīyadhyānajastṛtīyadhyānālābhī katamena sukhendriyeṇa samanvāgato bhavati /
[051|07] kliṣṭena tṛtīyadhyānabhūmikena /
[051|08] duḥkhī tu saptabhiḥ /
[051|09] yo duḥkhendriyeṇa so 'vaśyaṃ saptabhiḥ kāyajīvitamanobhiścaturbhirvedanendriyaiḥ /
[051|10] strīndriyādimān // vakk_2.18 //
[051|11] aṣṭābhiḥ
[051|12] yaḥ strīndriyeṇa samanvāgataḥ so 'vaśyamaṣṭabhiḥ taiśca saptabhiḥ strīndriyeṇaca /
[051|13] ādiśabdena puruṣendriyadaurmanasyaśaraddhādīnāṃ saṃgrahaḥ /
[051|13-051|14] tadvānapi pratyekamaṣṭābhiḥ samanvāgato bhavati /
[051|14] taiśca saptabhiraṣṭamena ca puruṣendriyeṇa / evaṃ daurmanasyendriyeṇa /
[051|14-051|15] śraddhādimāṃstu taiśca pañcabhirupekṣājīvitamanobhiśca /
[051|16] ekādaśabhistvājñājñātendriyānvitaḥ /
[051|17] ājñāta indriyamājñātendriyam /
[051|17-051|18] ya ājñātendriyeṇa samanvāgataḥ so 'vaśyamekādaśabhiḥ sukhasaumanasyopekṣājīvitamanaśraddhādibahirājñendriyeṇa ca /
[051|19] evamājñā tāvīndriyeṇāpi / taireva daśabhirājñātāvīndriyeṇa ca /
[051|20] ājñāsyāmīndriyopetastrayodaśabhiranvitaḥ // vakk_2.19 //
[051|21] katamaistrayodaśabhiḥ /
[051|21-051|22] manojīvitakāyendriyaiḥ catasṛbhirvedanābhiḥ śraddhādibhirājñāsyāmīndriyeṇa ca //
[051|23] atha yaḥ srvālpaiḥ samanvāgataḥ sa kiyadbhirindriyaiḥ /
[051|24] sarvālpairniḥśubho 'ṣṭābhirvinmanaḥkāyajīvitaiḥ /
[051|25] yuktaḥ
[051|26] samucchinnakuśamūlo niḥśubhaḥ / sa sarvālpairaṣṭābhirindriyaiḥ samanvāgataḥ /
[051|26-052|01] pañcabhirvedanādibhiḥ kāyamanojīvitaiśca /
[052|01] vedanā hi vit vedayata iti kṛtvā / vedanaṃ vā vit /
[052|02] yathā saṃpadanaṃ saṃpat / yathā ca niḥśāubhaḥ sarvālpairaṣṭābhirindriyairyuktaḥ
[052|03] bālastathārūpye
[052|04] bāla iti pṛthagjanasyākhyā / katamairaṣṭābhiḥ /
[052|05] upekṣāyurmanaḥśubhaiḥ // vakk_2.20 //
[052|06] upekṣājīvitamanobhiḥ śraddhādibhiśca //
[052|06-052|07] ekāntakuśalatvāt śraddhādīni śubhagrahaṇena gṛhyante /
[052|07] ājñāsyāmīndriyādīnāmapi grahaṇaprasaṅgaḥ / na /
[052|07-052|08] aṣṭādhikārād dvālādhikārācca //
[052|09] atha yaḥ sarvabahubhirindriyaiḥ samanvāgataḥ sa kiyadbhiḥ /
[052|10] bahubhiryukta ekānnaviṃāśatyā 'malavarjitaiḥ /
[052|11] anā sravaṇi trīṇi varjayitvā / sa punaḥ /
[052|12] dviliṅgaḥ
[052|13] dvivyañjano yaḥ samagrendriyaḥ ekānnaviṃśatyā samanvāgataḥ / kaścāparaḥ /
[052|14] āryo rāgī
[052|15] avītarāgo 'pi śaikṣaḥ sarvabahubhirekānnaviṃśatyā samanvāgataḥ /
[052|16] ekaliṅgadvayamalavarjitaiḥ // vakk_2.21 //
[052|17] ekaṃ vyañjanaṃ dve cānāsrave varjayitvā / ājñātāvīndriyaṃ dvayośācānyatarat /
[052|17-052|18] ukta indriyāṇāṃ dhātuprabhedaprasaṅgenāgatānāṃ vistareṇa prabhedaḥ /
[052|19] idamidānīṃ vicāryate /
[052|19-052|20] kimete saṃskṛtā dharmā yathā bhinnalakṣaṇā evaṃ bhinnotpādā utāho niyatasahotpādā api kecitsanti /
[052|20] santītyāha /
[052|20-052|21 sarva ime dharmāḥ pañca bhavanti /
[052|21] rūpaṃ cittaṃ caitasikāścttaviprayuktāḥ saṃskārā asaṃskṛtaṃ ca /
[052|22] tatrāsaṃskṛtaṃ naivotpadyate / rūpiṇāṃ tu dharmāṇāmayaṃ niyamaḥ /
[052|23] kāme 'ṣṭadravyako 'śabdaḥ paramāṇuranindriyaḥ /
[052|24] sarvasūkṣmo hi rūpasaṃghātaḥ paramāṇur ity ucyāte / yato nānyataro vijñāyeta /
[052|24-052|25] sa kāma ghātāvaśabdako 'nindriyaścāṣṭadravyaka utpadyate nānyatamena hīnaḥ/
[052|25-053|01] aṣṭo dravyāṇicatvāri mahābhūtāni catvāri copādāyarūpāṇi rūpagandharasaspraṣṭavyāni /
[053|01-053|02] sendriyastu paramāṇuraśabdako navadravyaka utpadyate daśadravyako vā /
[053|02] tatra tāvat
[053|03] kāyendriyī navadravyaḥ
[053|04] kāyendriyamatrāstīti so 'yaṃ kāyendriyī / tatra navadravyāṇi / tāni cāṣṭau kāyendriyaṃ ca /
[053|05] daśadravyo 'parendriyaḥ // vakk_2.22 //
[053|06] aparamindriyaṃ yatra paramāṇau tatra daśa dravyāṇi /
[053|06-053|07] tānyeva nava cakṣuḥśrotraghrāṇajihvendriyāṇāṃ cānyatamam /
[053|07-053|08] saśabdā punarete paramāṇava utpadyamānā yathākramaṃ navadaśaikādaśa dravyakā utpadyante /
[053|08-053|09] asti hīndriyāvinirbhāgī śabdo 'pi ya upāttamahābhūtahetukaḥ /
[053|09-053|10] kathamihāvinirbhāge bhūtānāṃ kaścideva saṃghātaḥ kaṭhina utpadyate kaścideva drava uṣṇo vā samudīraṇo vā /
[053|10-053|11] yadyatra paṭutamaṃ prabhāvata udbhūtaṃ tasya tatropalabdhiḥ /
[053|11] sūcītūnī kalāpasparśavat saktulavaṇacūrṇarasavacca /
[053|11-053|12] kathaṃ punasteṣu śeṣāstitvaṃ gamyate /
[053|12] karmataḥ saṃgrahaghṛtipaktivyūhanāt /
[053|12-053|13] pratyayalābhe ca sati kaṭhinādīnāṃ dravaṇā dibhāvāt apsu śaityātiśayādauṣṇyaṃ gamyata ityapare /
[053|13-053|14] avyati bhede 'pi tu syācchaityātiśayaḥ /
[053|14] śabdavedanātiśayavat /
[053|14-053|15] bījatas teṣu teṣāṃ bhāvo na svarūpata ityapare /
[053|15] "santyasmin dāruskandhe vividhā dhātava"iti vacanāt /
[053|15-053|16] kathaṃ vāyau varṇasadbhāvaḥ /
[053|16] śraddhānīya eṣo 'rtho nānumānīyaḥ /
[053|16-053|17] saṃspandato gandhagrahaṇāt tasya varṇāvyabhicārāt /
[053|17-053|18] rūpadhātau gandharasayorabhāva uktastena tatratyāḥ paramāṇavaḥ ṣaṭsaptāṣṭadravyakā ityuktarūpatvāt na punarucyante /
[053|19] kiṃ punaratra dravyameva dravyaṃ gṛhyate āhosvidāyatanam / kiṃ cātaḥ /
[053|19-053|20] yadi dravyameva dravyaṃ gṛhyate atyalpamidamucyate aṣṭadravyako navadaśādravyaka iti /
[053|20-053|21] avaśyaṃ hi taddravyasaṃsthānenāpi bhavitavyam /
[053|21] tasyāpi paramāṇusaṃcitatvāt /
[053|21-053|22] gurutvalaghutvayoścānyatareṇa ślakṣṇatvakarkaśatvayośca /
[053|22-053|23] śītenāpi kvacit jighatsayā pipāsayā ca /
[053|23] athāpyāyatanadravyaṃ gṛhyate ayivahṇidamucyate aṣṭadravyaka iti /
[053|23-053|24] caturdravyako hi vaktavyo yāvatā bhūtānyapi spraṣṭavyāyatanam /
[053|24-053|25] kiñcidatra dravyameva dravyaṃ gṛhyate yadāśrayabhūtaṃ kiñcidatrāyatanaṃ dravyaṃ gṛhyate yadāśritabhūtam /
[053|25-053|26] evamapi bhūyāṃsi bhūtadravyāṇi bhavantyupādāyarūpāṇāṃ pratyekaṃ bhūtacatuṣkāśritatvāt /
[054|01] atra punarjātidravyaṃ gṛhyate / bhūtacatuṣkāntarāṇāṃ svajātyanatikramāt /
[054|01-054|02] kaḥ punaryatsa evaṃ vikalpena vaktum /
[054|02] cchandato 'pi hi vācāṃ pravṛttirarthastu parīkṣyaḥ /
[054|03] ukto rūpiṇāṃ sahotpādaniyamaḥ / śeṣāṇāṃ vaktavyastatra tāvat /
[054|04] cittaṃ caittāḥ sahavaśyaṃ /
[054|05] nahyete vinā 'nyonyaṃ bhavitumutsahante /
[054|06] sarvaṃ saṃskṛtalakṣaṇaiḥ /
[054|07] sahāvaśyamiti varttate /
[054|07-054|08] yatkiṃ cidutpadyate rūpaṃ cittaṃ caitasikā viprayuktā vā sarvaṃ saṃskṛtalakṣaṇaiḥ sārdhamutpadyate /
[054|09] prāptyā vā /
[054|10-054|410] prāptyā saha satvākhyamevotpadyate nānyaditi vikalpārtho vāśabdaḥ /
[054|11] caittā ityucyante / ka ime caittāḥ /
[054|12] pañcadhā caittā mahābhūmyādibhedataḥ // vakk_2.23 //
[054|13-054|14] pañca prakārāścaittā mahābhūmikāḥ kuśalamahābhūmikāḥ kleśamahābhūmikāḥ akuśalamahābhūmikāḥ parīttakleśamahābhūmikāśca /
[054|14] bhūmirnāma gativiśayaḥ /
[054|14-054|15] yo hi yasya gativiśayaḥ sa tasya bhūmirityucyate /
[054|15-054|16 tatra mahatī bhūmireśāmiti mahābhūmikāḥ ye sarvatra cetasi bhavanti /
[054|16] ke punaḥ sarvatra cetasi /
[054|17-054|18]
vedanā cetanā saṃjñā cchandaḥ sparśo matiḥ smṛtiḥ /
 manaskāro 'dhimokṣaśca samādhiḥ sarvacetasi // vakk_2.24 //
[054|19] ime kila daśa dharmāḥ sarvatra cittakṣaṇe samagrā bhavanti / tatra vedanā trividho 'nubhavaḥ /
[054|20] sukho duḥkho 'duḥkhā sukhaśca / cetanā cittābhisaṃskāro manaskarma /
[054|20-054|21] saṃjñā saṃjñānaṃ viṣayanimittodrūha /
[054|21] cchandaḥ karttṛkāmatā / [054|21-054|22] sparśa indriyaviṣayavijñānasannipātajā spṛṣṭiḥ /
[054|22] matiḥ prajñā dharmapravicayaḥ /
[054|22-054|23] smṛtirālambanāsaṃpramoṣaḥ /
[054|23] manaskāraścetasa ābhogaḥ / adhimokṣo 'dhimuktiḥ /
[054|23-054|24] samādhiścittasyaikāgratā /
[054|24] sūkṣmo hi cittacaittānāṃ viśeṣaḥ /
[054|24-054|25] sa eva duḥparicchedaḥ pravāheṣvapi tāvat kiṃ punaḥ kṣaṇeṣu /
[054|25-055|02] rūpiṇīnāmapi tāvadoṣadhīnāṃ bahurasānāṃ kāsaṃcidindriyagrāhyā rasaviśeṣā duravadhārā bhavanti kiṃ punarye dharmā arūpiṇo buddhigrāhyāḥ /
[055|02-055|03] kuśalā mahābhūmireṣāṃ ta ime kuśala mahābhūmikā ye sarvadā kuśale cetasibhavanti /
[055|03] ke punasta iti /
[055|04-055|05]
śraddhā 'pramādaḥ praśrabdhirupekṣā hrīrapatrapā /
 mūladvayamahiṃsā ca vīryaṃ ca kuśale sadā // vakk_2.25 //
[055|06] ime daśa dharmā kuśale cetasi nityaṃ bhavanti / tatra śraddhā cetasaḥ prasādaḥ /
[055|06-055|07] satyaratna karmaphalābhisaṃpratyaya ityapare /
[055|07] apramādaḥ duśalānāṃ dharmāṇāṃ bhāvanāḥ /
[055|07-055|08] kā punaste bhyo 'nyā bhāvanā /
[055|08] yā teṣvavahitatā /
[055|08-055|09] cetasa ārakṣeti nikāyāntarītāḥ sūtre paṭhanti /
[055|09] praśrabdhiścittakarmaṇyatā / nanu ca sūtre kāyapraśrabdhirapyuktā /
[055|09-055|10] na khalu noktā /
[055|10] sā tu yathā kāyikī vedanā tathā veditavyā /
[055|10-055|11] kathaṃ sā bodhyaṅgeṣu yokṣyate /
[055|11] tatra tarhi kāyakarmaṇyataiva kāyikī praśrabdhirveditavyā /
[055|11-055|12] kathaṃ sā bodhyaṅgamitayucyate /
[055|12] bodhyaṅgānukūlyāt /
[055|12-055|13] sā hi kāyakarmaṇyatā cittakarmaṇyatā bodhyaṅgamāvahati /
[055|13] asti punaḥ svacit anyatrāpyevaṃ dṛśyate / astītyāha /
[055|13-055|14] tadyathā prītiḥ prītisthānīyāśca dharmāḥ prītisaṃbodhyaṅgamuktaṃ bhagavatā /
[055|14-055|15] pratighaḥ pratighanimittaṃ ca vyāpādanivaraṇamuktam /
[055|15-055|16] samyakdṛṣṭisaṃkalpavyāyāmāśca prajñāskandha uktāḥ /
[055|16-055|17] naca saṃkalpavyāyāmau prajñāsvabhāvau tasyāstvanuguṇāviti tāsyātvanuguṇāviti tācchaydyaṃ labhete /
[055|17-055|18] evaṃ kāyapraśrabdhirapi bodhyaṅgānuguṇyādvodhyaṅgaśabdaṃ labhate /
[055|18] upekṣā cittasamatā cittānābhogatā / kathamidānīmetadyokṣyate /
[055|18-055|19] "tatraiva citte ābhogātmako manaskāro 'nābhogātmikā copekṣe"ti /
[055|19-055|20] nanu coktaṃ "durjñāna eṣāṃ viśeṣa" iti /
[055|20] asti hi nāma durjñānamapi jñāyate /
[055|20-055|21] idam tu khalvatidurjñānaṃ yadvirodhe 'pyavirodha iti /
[055|21] anyatrābhogo 'nyatrānābhoga iti ko 'tra virodhaḥ /
[055|21-055|22] na tarhīdānīmekālambanāḥ sarve saṃprayuktāḥ prāpnuvanti /
[055|22-055|23] evañjātīyakamatrānyadapyāyāsyatīti yastasya nayaḥ so 'syāpi veditavyaḥ /
[055|23] hrīrapatrāpyaṃ ca paścādvakṣyate /
[055|23-055|24] mūladvayaṃ dve kuśalamūle alobhādveṣau /
[055|24] amoho 'pyasti sa tu prajñātmakaḥ /
[055|24-055|25] prajñā ca mahābhūmiketi nāsau kuśalamahābhūmika evocyate /
[055|25] avihiṃsā aviheṭhanā / vīryaṃ cetaso 'bhyutsāhaḥ /
[056|01] uktāḥ kuśalā mahābhūmikāḥ /
[056|02] mahatī bhūmirmahābhūmiḥ /
[056|02-056|03] kleśā mahābhūmireṣāṃ ta ime kleśamahābhūmikā ye dharmāḥ sadaiva kliṣṭe cetasi bhavanti /
[056|03] ke punaste sadaiva kliṣṭe cetasi bhavanti /
[056|04] mohaḥ pramādaḥ kauśīdyamā śraddhyaṃ styānmuddhavaḥ /
[056|05] kliṣṭe sadaiva
[056|06] tatra moho nāmāvidyā 'jñānamasaṃprakhyānam /
[056|06-056|07] pramādaḥ kuśalānāṃ dharmāṇāmabhāvanā 'pramāda vipakṣo dharmaḥ /
[056|07] kauśīdyaṃ cetaso nābhyutsāhho vīryavipakṣaḥ /
[056|07-056|08] āśraddhyaṃ cetaso 'prasādaḥ śraddhāvipakṣaḥ /
[056|08] styānaṃ katamat /
[056|08-056|09] yā kāyagurutā cittagurutā kāyākarmaṇyatā cittākarmaṇyatā /
[056|09] kāyikaṃ satyānaṃ caitasikaṃ styānamityuktamabhidharme /
[056|10] kathaṃ caitasiko dharmaḥ kāyika ityucyate / yathā kāyikī vedanā /
[056|10-056|11] auddhatyaṃ punaścetaso 'vyupaśamaḥ /
[056|11] itīme ṣaṭ kleśamahābhūmikāḥ /
[056|11-056|12] nanu cābhidharme daśa kleśamahābhūmikāḥ paṭhyante /
[056|12-056|13] "āśraddhyaṃ kauśīdyaṃ muṣitasmṛtitā cetaso vikṣepaḥ avidyā asaṃprajanyamayoniśomanaskāro mithyādhimokṣa auddhatyaṃ pramādaśce" ti /
[056|14] praptijño devānāṃ priyo na tviṣṭijñaḥ / kā punaratreṣṭiḥ /
[056|14-056|16] muṣitasmṛtivikṣepāsaṃprajanyāyoniśomanasikāramithyādhimokṣā mahābhūmikatvāt na kleśamahābhūmikā evāvadhāryante /
[056|16] yathivāmohaḥ kuśalamahābhūmiko nāvadhāryate prajñāsvabhāvatvāt /
[056|17] smṛtireva hi kliṣṭā muṣitasmṛtitā / samādhireva kliṣṭo vikṣepa ityevamādi /
[056|18-056|19] ata evocyate "ye mahābhūmikāḥ kleśamahābhūmikā api ta" iti /
[056|19] catuṣkoṭikaḥ / prathamā koṭirvedanā cetanā saṃjñā cchandaḥ sparśaśca /
[056|19-056|20] dvitīyā 'śrāddhyaṃ kauśīdyamavidyā auddhatyaṃ pramādaśca /
[056|20-056|21] tṛtīyā muṣitasmṛtyādayaḥ pañca kliṣṭā yaṭhoktāḥ /
[056|21] caturthyetānākārān sthāpayitveti /
[056|21-056|22] kecittu mithyāsamādheranyacetaso vikṣepamicchanti /
[056|22] teṣāmanyathā catuṣkoṭikaḥ /
[056|22-056|23] styānaṃ punariṣyate sarvakleśasaṃprayogīti kleśamahābhūmikeṣu tasyāpāṭhe kasyāparādhaḥ /
[056|23-056|24] evaṃ tvāhuḥ paṭhitavyaṃ bhavetsamādhyanuguṇatvāttu na paṭhitam /
[056|24-056|25] kṣiprataraṃ kila styānacaritaḥ samādhimutpādayennauddhatyacarita iti /
[056|25-056|26] kaḥ punaḥ styānacarito yo nauddhatyacaritaḥ ko vā auddhatyacarito yo na styānacaritaḥ /
[056|26] nahyete jātu sahacariṣṇutāṃ jahītaḥ /
[056|26-056|27] tathāpi yadyasyādhimātraṃ sa taccarito jñātavyaḥ /
[056|27] ataḥ ṣaḍeva kleśamahābhūmikāḥ siddhyanti /
[056|28] ete hi sadā kleṣṭa eva cetasi bhavanti nānyatra //
[057|01] akuśale tvāhrīkyamanapatrapā // vakk_2.26 //
[057|02-057|03] akuśale tu cetasyāhrīkyamanapatrāpyaṃ ca nityaṃ bhavata ityetau dvau dharmāvakuśalamahābhūmikāvucyete /
[057|03] tayośca paścāllakṣaṇaṃ vakṣyate /
[057|04-057|05]
krodhopanāhaśāṭhyerṣyāpradāsamrakṣamatsarāḥ /
 māyāmada vihiṃsāśca parīttakleśbhūmikāḥ // vakk_2.27 //
 [057|06-057|07] parīttakleśā bhūmireṣāṃ ta ime parīttakleśabhūmikā avidyāmātreṇa bhāvanāheyena manobhūmikenaiva ca saṃprayogāt /
[057|07] eṣāṃ tu nirdekśa upakleśeṣu kariṣyate /
[057|08] uktā ime pañcaprakārāścaittāḥ /
[057|08-057|09] anye 'pi cāniyatāḥ santi vitarkavicārakaukṛtyamiddhādayaḥ /
[057|09] tatra vaktavyaṃ kasmiṃścitte kati caittā avaśyaṃ bhavantīti /
[057|10] kāmāvacaraṃ tāvat pañcavidhaṃ cittam / kuśalamakuśalam /
[057|10-057|11] tatrākuśalaṃ dvividhamāveṇikamanyakleśasaṃprayuktaṃ ca /
[057|11-057|12] avyākṛtaṃ dvividhaṃ nivṛtāvyākṛtam anivṛtāvyākṛtaṃ ca /
[057|12] tatra tāvat kāmāvacaracittamavaśyaṃ savitarkaṃ savicāram / ato 'tra
[057|13] savitarkavicāratvāt kuśale kāmacetasi /
[057|14] dvāviṃśatiścaitasikāḥ
[057|15] avaśyaṃ bhavanti / daśa mahābhūmikā daśa kuśalamahābhūmikā vitarko vicāraśca /
[057|16] kaukṛtyamadhikaṃ kvacit // vakk_2.28 //
[057|17] nahi sarvatra kuśale cetasi kaukṛtyamasti /
[057|17-057|18] yatra tvasti tatra tadevādhikaṃ kṛtvā trayoviṃśatiścaittā bhavanti /
[057|18] kimidaṃ kaukṛtyaṃ nāma / kukṛtasya bhāvaḥ kaukṛtyam /
[057|19] iha tu punaḥ kaukṛtyālambano dharmaḥ kaukṛtyamucyate cetaso vipratisāraḥ /
[057|19-057|21] tadyathā śūnyatālalmvanaṃ vimokṣamukhṃ śūnyatetyucyate aśubhālambanaścālobho 'śubha iti /
[057|21-057|22] loke 'pi ca dṛṣṭaḥ sthānena sthānināmatideśaḥ sarvo grāma āgataḥ sarvo deśa āgata iti /
[057|22] sthānabhūtaṃ ca kaukṛtyaṃ vipratisārasya /
[057|22-057|23] phale vā hetūpacāro 'yam /
[057|23-057|24] yathoktaṃ "ṣaḍimāni sparśāyatanāni paurāṇaṃ karma veditavyami"ti /
[057|24] yattarhi akṛtālambanaṃ tat kathaṃ kaukṛtyam / akṛte 'pi kṛtākhyā bhavati /
[058|01] na mayā sādhu kṛtaṃ yanna kṛtamiti / katamat kaukṛtyaṃ kuśalam /
[058|01-058|02] yatkuśalamakṛtvātapyate akuśalaṃ ca kṛtvā /
[058|02] viparyayādakuśalaṃ kaukṛtyam /
[058|02-058|03] tadetadubhayamapyubhayādhiṣṭānam /
[058|04] āveṇike tvakuśale dṛṣṭiyukte ca viṃśātiḥ /
[058|05] yadakuśalaṃ cittamāveṇikaṃ tatra viṃśatiścaittāḥ /
[058|05-058|06] daśa mahābhūmikāḥ ṣaṭ kleāśamahābhūmikā dvāvakuśalamahābhūmikau vitarkovicāraśca /
[058|06-058|07] āveṇikaṃ nāma cittaṃ yatrāvidyaiva kevalā nānyaḥ kleśo 'sti rāgādiḥ /
[058|07-058|08] dṛṣṭiyukte 'pyakuśale viṃśatirya evāveṇike /
[058|08] nanu ca dṛṣṭyadhikatvādeka viṃśatirbhavanti / na bhavanti /
[058|08-058|09] yasmānmahābhūmika eva kaścit prajñāviśeṣo dṛṣṭirityucyate /
[058|09-058|10] tatrākuśalaṃ dṛṣṭiyuktaṃ yatra mithyādṛṣṭirvā dṛṣṭiparāmarśo vā śīlavrataparāmarśo vā /
[058|11] kleśaiścaturbhiḥ krodhādyaiḥ kaukṛtyenaikaviṃśatiḥ // vakk_2.29 //
[058|12-058|13] yatra punaścaturbhiḥ kleśaiḥ saṃprayuktamakuśalaṃ cittaṃ rāgeṇa va pratighena vā mānena vā vicikitsayā vā tatraikaviṃśatirbhavanti /
[058|13-058|14] sa ca kleśaḥ āveṇikoktāśca viṃśatiḥ /
[058|14-058|15] krodhādibhirapyupakleśairyathoktaiḥ saṃprayukte citte ete ca viṃśatiḥ sa copakleśa ityekaviṃśatirbhavanti /
[058|15] kaukṛtyenāpyekaviṃśatiḥ /
[058|15-058|16] tadeva kaukṛtyamekaviṃśatitamaṃ bhavati /
[058|16] samāsata āveṇike cetasyakuśale dṛṣṭiyukte ca viṃśatiḥ /
[058|16-058|17] anyakleśopakleśasaṃprayukte tvekaviṃśatiḥ /
[058|18] nivṛte 'ṣṭadaśa
[058|19-058|18] satkāyāntagrāhadṛṣṭisaṃprayuktaṃ cittaṃ kāmadhātau nivṛtāvyākṛtam /
[058|19-058|20] tatrāṣṭādaśa caittāḥ /
[058|20] daśa mahābhūmikāḥ ṣaṭ kleśamahābhūmikāḥ vitarkavicārau ca /
[058|20-058|21] dṛṣṭiḥ pūrvavadeva nādhikā bhavati /
[058|22] aynatra dvādaśāvyākṛte matāḥ /
[058|23] nivṛtādanyadavyākṛtamanivṛtāvyākṛtam / tatra dvādaśa caittā iṣṭāḥ /
[058|23-058|24] daśa mahābhūmikā vitarkavicārau ca /
[058|24] bahirdeśakā avyākṛtamapi kaukṛtyamicchanti /
[058|24-058|25] teṣāṃ tatsaṃprayukte cetasi trayodaśa bhavanti /
[058|26] middhaṃ sarvāvirodhitvādyatra syādadhikam hi tat // vakk_2.30 //
[058|27] sarvairebhiryathoktai ścaitairmiddhamaviruddhaṃ kuśalākuśalāvyākṛtatvāt /
[058|27-059|01] ato tatra tatsyāt tatrādhikaṃ tadveditavyam /
[059|01-059|02] yatra dvāviṃśatistatra trayoviṃśatiryatra trayoviṃśatistatra caturviṃśatirityevamādi /
[059|02] ya eva kāmadhātau caittānāṃ niyama uktaḥ
[059|03] kaukṛtyamiddhākuśalānyādye dhyāne na santyataḥ /
[059|04] ato yathoktāt kaukṛtyaṃ middhaṃ ca sarvathā nāsti prathame dhyāne yat kiñcidakuśalam /
[059|05] pratighaḥ śāṭhyamadamāyāvarjyāśca krodhādaya āhrīkyānapatrāpye ca / anyatsarva tathaiva /
[059|06] ya eva prathame dhyāne na santi ta eva
[059|07] dhyānāntare vitarkaśca
[059|08] nāsti / śeṣaṃ tathaiva /
[059|09] vicāraścāpyataḥ param // vakk_2.31 //
[059|10-059|11] dhyānāntarāt pareṇa dvitīyādiṣu dhyāneṣvārūpyeṣu ca yathāpratiṣiddhaṃ nāsti vicāraśca /
[059|11] māyā śāṭhyaṃ cetyapiśabdāt / śeṣaṃ tathaiva /
[059|11-059|12] brahmaṇo hi yāvacchāṭhyaṃ paṭhyate parṣatsambandhatvānnordhvam /
[059|12-059|13] sa hi svasyāṃ parṣadyaśvajitā bhikṣuṇā praśnaṃ pṛṣṭaḥ "kutremāni brahman catavāri mahābhūtānyapariśeṣaṃ nirudhyante" iti /
[059|13-059|14] aprajānan kṣepamakārṣīt /
[059|14-059|15] "ahamasmin brahmā īśvaraḥ kartā nirmātā sraṣṭā sṛjaḥ pitṛbhūto bhūtānāmi"ti /
[059|15] uktametadyasyāṃ bhūmau yatra citte yāvantaścaittāḥ //
[059|16] idānīṃ keṣāñcideva caittānāṃ tantravihitaṃ nānākāraṇaṃ vakṣyate /
[059|16-059|17] āhrīkyasyānapatrāpyasya ca kiṃ nānākāraṇam /
[059|18] ahrīragurutā
[059|19-059|20] guṇeṣu guṇavatsu cāgauravatā apratīśatā abhayamavaśavartitā āhrīkyaṃ gauravapratidvandvo dharmaḥ //
[059|21] avadye bhayādarśitvamatrapā /
[059|22] avadyaṃ nāma yadvigarhitaṃ sadbhiḥ / tatrābhayadarśitā 'napatrāpyam /
[059|22-059|23] bhayamatrāniṣṭaṃ phalaṃ bhīyate 'smāditi /
[059|23-059|24] kathamidaṃ vijñātavyam abhayasya darśanamabhayadarśitā āhosvit bhayasyādarśanam /
[059|24] kiṃ cātaḥ /
[059|24-059|25] abhayasya darśanaṃ cet prajñā vijñāsyate bhayasyādarśanaṃ cedavidyā vijñāsyate /
[059|25] naiva hi darśanaṃ darśitā nāpyadarśanamadarśitā / kiṃ tarhi /
[059|25-059|26] yastayornimittamupakleśastaccānapatrāpyamiti /
[059|26] anye punarāhuḥ /
[059|26-060|01] ātmāpekṣayā doṣairalajjana māhrīkyaṃ parāpekṣayā 'napatrāpyamiti /
[060|01] evamapi dve apekṣe yugapat kathaṃ setsyataḥ /
[060|01-060|03] na khalūcyate yugapadātmānaṃ paraṃ cāpekṣata ityapi tvastyasau kadācidalajjā yā ātmānamapekṣamāṇasyāpi pravartate sā āhrīkyam /
[060|03-060|04] asti yā paramapekṣamāṇasya pravarttate sā 'napatrāpyam /
[060|04] viparyayeṇa hrīrapatrāpyaṃ ca veditavyam /
[060|04-060|05] pratahamena tāvat kalpena sagauravatā sapratīśatā na bhayavaśavrtitā hrīḥ /
[060|05] avadyeṣvabhayadarśiatā 'patrāpyam /
[060|06] dvitīyena kalpenātmaparāpekṣābhyāṃ lajjane /
[060|07] premṇo gauravasya ca kiṃ nānākāraṇam /
[060|08] prema śraddhā /
[060|09] dvividhaṃ hi prema kliṣāṭamakliṣṭaṃ ca / tatra kliṣṭaṃ tṛṣṇā yathā putradārādiṣu /
[060|09-060|10] akliṣṭaṃ śraddhā śāstṛguruguṇānviteṣu /
[060|10] syācchraddhā naprema /
[060|10-060|11] duḥdhasamudayālambanā śraddhā /
[060|11] syāt prema na śraddhā / kliṣṭaṃ prema /
[060|11-060|12] ubhayaṃ nirodhamārgālambanā śraddhā /
[060|12] nobhayametānākārān sthāpayitvā /
[060|12-060|13] pudgaleṣu tu prema na gauravaṃ putradārasārdhaṃ vihāryantevāsiṣu /
[060|13] gauravaṃ na prema anyaguruṣu / ubhayaṃ svaguruṣu /
[060|13-060|14] nobhayam etānākārān sthāpayitvā /
[060|14] śraddhā hi nāma guṇasaṃbhāvanā / tatpūrvikā ca priyatā prema /
[060|15] tasmānna saiva premetyapare /
[060|16] gurutvaṃ hrīḥ /
[060|17] gauravaṃ hi nāma sapratīśatā / tatpūrvikā ca lajjā hrīḥ /
[060|17-060|18] ato na gauravameva hlīrityapare /
[060|19] te punaḥ kāmarūpayoḥ // vakk_2.32 //
[060|20] ārūpyadhātau premagaurave na staḥ /
[060|20-060|21] nanu ca śraddhā hrīśca kuśalamahābhūmikatvāttatrāpi vidyete /
[060|21] dvividhā hi śraddhā dharmeṣu pudgaleṣu ca / evaṃ sapratīśatā 'pi /
[060|21-060|22] tatra ye pudgalālambane śraddhāhriyau te tatra na staḥ /
[060|22] te ceha premagaurave abhiprete /
[060|23] vitarkavicārayoḥ kiṃ nānākāraṇam /
[060|24] vitarkacārā vaudāryasūkṣmate /
[060|25] kasya / cetasa iti paścādvakṣyati / cittaudārikatā vitarkaḥ / cittasūkṣmatā vicāraḥ /
[060|25-060|26] kathaṃ punaḥ anayorekatra citte yogaḥ /
[060|26] kecidāhuḥ /
[060|26-061|01] yathā 'pyasuniṣṭhyūtaṃ sarpiḥ sūryaraśmibhirūpariṣṭātspṛṣṭaṃ nātiśyāyate nātivilīyate evaṃvitarkavicārayogāccittaṃ nātisūkṣmaṃ bhavati nātyodārika mityubhayorapi tatrāsti vyāpāraḥ /
[061|01-061|03] evaṃ tarhi nimiṭtabhūtau vitarkavicārāvaudārika sūkṣmatayoḥ prāpnuto yathā payaścā tapaścasarpiṣaḥ śyānatva vilīnatvayornatu punastatsvabhāvau /
[061|03-061|04] āpekṣikī caudārikasūkṣmatā bhūmiprakārabhedādityābhavāgrādvitarkavicārau syātām /
[061|04-061|05] nacaudārikasūkṣmātayā jātibhedo yukataḥ //
[061|05] anye punarāhuḥ /
[061|05-061|06] vāksaṃskārā vitrkavicārāḥ sūtra uktāḥ /
[061|06] "vitarkya vicārya vācaṃ bhāṣate nāvitasryāvicārye"ti /
[061|06-061|07] tatra ye audārikāste vitarkāḥ ye sūkṣmāste vicārāḥ /
[061|07-061|08] yadi caikatra citte 'nyo dharma audāriko 'nyaḥ sūkṣmaḥ ko 'tra virodha iti /
[061|08-061|09] na syādvirodho yadi jātibhedaḥ syādvedanāsaṃjñāvat /
[061|09] ekasyāṃ jātau mṛdvadhimātratā yugapanna saṃbhavati /
[061|10] jātibhedo /pyasti / sa tarhi vaktavyaḥ / durvaco hyasāvato mṛdvadhimātratayā vyajyate /
[061|11] naivaṃ vyakto bhavati / pratyekaṃ jātīnāṃ mṛdvadhimātratavāt /
[061|11-061|12] naiva hi vitarkavicārāvekatra citte bhavata ityapare /
[061|12] kathamidānīṃ prathamaṃ dhyānaṃ pañcāṅgayuktam /
[061|13] bhūmitastat pañcāṅgayukataṃ na kṣaṇataḥ //
[061|14] mānamadayoḥ kiṃ nānākāraṇam /
[061|15-061|16]
māna unnatiḥ /
 madaḥ svadharme raktasya paryādānaṃ tu cetasaḥ // vakk_2.33 //
[061|17] yena kenacit parato viśeṣaparikalpena cetasa unnatiḥ mānaḥ /
[061|17-061|18] madastu svadharmeṣveva raktasya yaccetasaḥ paryādānam /
[061|18] yathā madyaja evaṃ rāgajaḥ /
[061|18-061|19] saṃprahaṛśaṇaviśeṣo mada ityapare /
[061|20] uktāḥ saha cittena caittāḥ prakāraśa steṣāṃ punarimāḥ saṃjñāḥ paribhāṣyante /
[061|21] pravacana etābhiḥ sadvyavahārāt /
[061|22] cittaṃ mano 'tha vijñānamekārthaṃ
[061|23] cinotīti cittam / manuta iti manaḥ / vijānātīti vijñānam /
[061|23-062|01] cittaṃ śubhāśubhairdhātubhiriti cittam /
[062|01] tadevāśrayabhutaṃ manaḥ / āśritabhūtaṃ vijñānamityapare /
[062|01-062|02] yathā cittaṃ mano vijñānamityeko 'rthaḥ /
[062|02] evaṃ /
[062|03] cittacaitasāḥ /
[062|04] sāśrayā lambanākārāḥ saṃparayuktāśca /
[062|05] eko 'rthaḥ / ta eva hi cittacaittāḥ sāśrayā ucyante indriyāśritatvāt /
[062|05-062|06] sālambanā viṣayagrahaṇāt /
[062|06] sākārāstasyaivālambanasya prakāraśa ākaraṇāt /
[062|06-062|07] samprayuktāḥ samaṃ prayuktatvāt /
[062|07] kena prakāreṇa samaṃ parayuktā ityāha
[062|08] pañcadhā // vakk_2.34 //
[062|09] pañcabhiḥ samatāprākārairāśrayālambanākārakāladravyasamatābhiḥ / keyaṃ samatā /
[062|09-062|10] yathaiva hyekaṃ cittamevaṃ caittā apyekaikā iti /
[062|10] nirdiṣṭāścittacaittāḥ savistaraprabhedāḥ /
[062|11-062|12]
viprayuktāstu saṃskārāḥ prāptyaprāptī sabhāgatā /
 āsaṃjñikaṃ samāpattī jīvitaṃ lakṣaṇāni ca // vakk_2.35 //
[062|13] nāmakāyādayaśceti
[062|14] ime saṃskārā na cittena asaṃprayuktā naca rūpasvabhāvā iti cittaviprayuktāucyante /
[062|15] tatra tāvat
[062|16] praptirlābhaḥ samanvayaḥ / [062|17] dvividhā hi prāptiraprāptavihīnasya ca lābhaḥ pratilabdhena ca samanvāgamaḥ /
[062|18] viparyayādaprāptiriti siddham / kasya punarime prāptyaprāptī /
[062|19] prāptyaprāptī svasaṃtāna patitānāṃ
[062|20] na parasaṃtānapatitānām / nahi parakīryaiḥ kaścitsamanvāgataḥ nāpyasaṃtatipatitānām /
[062|21] na hyasatatvasaṃkhyātaiḥ kaścitsamanvāgataḥ / eṣa tāvat saṃskṛteṣu niyamaḥ /
[062|21-062|22] asaṃskṛteṣu punaḥ prāptyaprāptī
[062|23] nirodhayoḥ // vakk_2.36 //
[062|24] sarvasattvā apratisaṃkhyānirodhena samanvāgatāḥ /
[062|24-062|25] ata eva hi cottamabhidharme "anāsravairdharmaḥ kaḥ samanvāgataḥ /
[062|25] āha /
[062|25-062|26] sarvasattvā" iti /
[062|26-063|01] pratisaṃkhyānirodhena sakalabandhanādikṣaṇasthavarjyāḥ sarva āryāḥ pṛthagjanāśca kecitsamanvāgatāḥ /
[063|01-063|02] ākāśena tu nāsti kaścitsamanvāgataḥ /
[063|02] tasmādasya nāsati prāptiḥ /
[063|02-063|03] yasya ca nāsti prāptistastasyāprāptirapi nāstīti siddhāntaḥ /
[063|03] prāptirnāmāsti kiñcit bhāvāntarmiti / kuta etat /
[063|04] āha sūtrāt /
[063|04-063|05] sūtre hyustaṃ "sa eṣāṃ daśānāmaśaikṣāṇāṃ dharmaṇāmutpādāt pratilambhātsamanvāgamādaryo bhavati pañcāṅgaviprahīṇa" iti vistaraḥ /
[063|06] tena tarhi asattvākhyairapi samanvāgamaḥ prāpnoti parasattvaiśca / kiṃ kāraṇam /
[063|07] sūtra vacanāt / "rājā bhikṣavaścakravarti saptabhī ratnaiḥ samanvāgata" iti vistaraḥ /
[063|08] vaśitvamatra samanvāgamaśabdenoktam / tasya teṣu ratneṣu vaśitvaṃ kāmacāra iti /
[063|09] atra vaśitvaṃ samanvāgamo 'nyatra punardravyāntaramiti / kuta etat kaḥ punarevamayogaḥ /
[063|10-063|11] ayam ayogaḥ yad asyā naiva svabhāvaḥ prajñāyate rūpaśabdādivad rāgadveṣādivad vā na cāpi kṛtyaṃ cakṣuḥśrotrādivat /
[063|11] tasmāt dravyadharmāsaṃbhavādayogaḥ /
[063|11-063|12] utpattiheturdharmāṇāṃ prāptiriti cet /
[063|12] asaṃskṛtasya na syāt /
[063|12-063|13] ye ca dharmā aprāptā ye ca tyaktā bhūmisaṃcāravaiarāgyatasteṣāṃ kathamutpattiḥ syāt /
[063|13] sahajaprāptihetukā cet /
[063|13-063|14] jātiridānīṃ kiṅkarī jātijātirvā /
[063|14-063|15] sakalabandhanānāṃ khalvapi mṛdumadhyādhimātrakleśotpattibhedo na syāt prāptyabhedāt /
[063|15] yato vā sa bhedastata evāstu tadutpattiḥ /
[063|15-063|16] tasmānnotpattihetuḥ prāptiḥ /
[063|16] kaścaivamāhotpattihetuḥ prāptiriti / kiṃ tarhi /
[063|16-063|17] vyavasthā hetuḥ /
[063|17-063|18] asatyāṃ hi prāptau laukikamānasānāmāryapṛthagjanānāmāryā ime pṛthagjanā ima iti na syād vyavasthānam /
[063|18-063|19] prahīṇāprahīṇa kleśatāviśeṣādetat bhavitumarhati /
[063|19-063|20] etaccaiva kathaṃ bhaviṣyatyeṣāṃ prahīṇaḥ kleśa eṣāmaprahīṇa iti /
[063|20] praptau satyāmetatsidhyati tadvigamāvigamāt / āśrayaviśeṣādetatsidhyati /
[063|21-063|22] āśrayo hi sa āryāṇāṃ darśanabhāvanāmārgasāmarthyāttathā parāvṛtto bhavati yathā na punastatpraheyāṇāṃ kleśānāṃ prarohasamartho bhavati /
[063|22-063|23] ato 'gnidagdhavrīhivadavījībhūte āśraye kleśānāṃ prahīṇakleśa ityucyate /
[063|23] upahatavījabhāve vā laukikena mārgeṇa /
[063|24] viparyayādaprahīṇakleśaḥ /
[063|24-063|25] yaścāprahīṇastena samanvāgato yaḥ prahīṇastenā samanvāgata iti prajñapyate /
[063|25-063|26] kuśalā api dharmā dviprakārā ayatnabhāvino yatnabhāvinaśca ye ta ucyante utpattipratilambhikāḥ prāyogikāśceti /
[063|26-063|27] tatrāyatnabhāvibhirāśrayasya tadvījabhāvānupaghātāt samanvāgata upaghātādasamanvāgata ucyate samucchinnakuāśalamūlaḥ /
[063|27-064|01] tasya tūpaghāto mithyādṛṣṭyā veditavyaḥ /
[064|01-064|02] na tu khalu kuśalānāṃ dharmāṇāṃ vījabhāvasyātyantaṃ santatau samudghātaḥ /
[064|02-064|03] yepunaryatnabhāvinastairutpannaistadutpattirvaśitvā vighātātsantateḥ samanvāgata ucyate /
[064|03-064|05] tasmādvījamevātrānapoddhṛtamanupahatam paripṛṣṭaṃ ca vāśiatvakāle samanvāgamākhyāṃ tabhate nānyad dravyam /
[064|05] kiṃ punaridaṃ bījaṃ nāma /
[064|05-064|06] yannāmarūpaṃ phalotpattau samartha sākṣāt pāraṃparyeṇa vā /
[064|06] santatipariṇāmaviśeṣāt / ko 'yaṃ pariṇāmo nāma /
[064|06-064|07] santateranyathātvam / kā ceyaṃ santatiḥ/
[064|07] hetuphalabhūtastraiyadhvikāḥ saṃskārāḥ /
[064|07-064|08] yat tūkta "lobhena samanvāgato 'bhavyaścatvāri smṛtyupasthānāni bhāvayitumi"ti /
[064|08-064|09] tatrādhivāsanaṃ lobhasyāvinodanaṃ vā samanvāgamaḥ /
[064|09-064|10] yāvaddhi tasyādhivāsako 'vinodako bhavati tāvat bhavyastāni bhāvayitum /
[064|10-064|11] evamayaṃ samanvāgamaḥ sarvāthā prajñaptidharmo na tu dravyadharmaḥ /
[064|11] tasya ca pratiṣedho 'samanvāgama iti /
[064|11-064|12] dravyameva tu vaibhāṣikāḥ ubhayaṃ varṇayanti /
[064|12] kiṃ kāraṇam / eṣa hi naḥ siddhānta iti / sā kilaiṣā praptiḥ
[064|13] traiyadhvikānāṃ trividhā
[064|14] atītānāṃ dharmāṇāmatītā 'pi prāptirastyanāgatyā 'pi pratyutpannā 'pi /
[064|14-064|15] evamanāgataparatyutpannānāṃ pratyekaṃ trividhā /
[064|16] ṣubhādīnāṃ ṣubhādikā /
[064|17] kuśalākuśalāvyākṛtānāṃ kuāśalākuśalāvyākṛtaiva yathākramaṃ prāptiḥ /
[064|18] svadhātukā tadāptānāṃ
[064|19] ye dharmāstaddhātvāptāsteṣāṃ svadhātukā prāptiḥ /
[064|19-064|20] kāmarūpārūpyāvacarāṇāṃ kāmarūpārūpyāvacarī yathākramam /
[064|21] anāptā nāṃ caturvidhā // vakk_2.37 //
[064|22] anāsravāṇāṃ dharmāṇāṃ caturvidhā praptiḥ / samāsena traidhātukī cānāsravā ca /
[064|23-064|24] tatrāpraptiṃsaṃṅkhyānirodhasya traidhātukī pratisaṃkhyānirodhasya rūpārūpyāvacarī cānāsravā ca /
[064|24] mārgasatyasyānāsravaiva / seyaṃ samasya caturvidhā bhavati /
[064|25] śaikṣāṇāṃ dharmāṇāṃ śaikṣaiva prāptiḥ akṣaikṣāṇāmaśaikṣānāśaikṣāṇāntubhedaḥ /
[065|01] sa nirdiśyate
[065|02] tridhā naśaikṣā 'śaikṣāṇāṃ
[065|03] naivaśaikṣānāśaikṣā dharmā ucyante sāsravā dharmā asaṃskāṛtaṃ ca /
[065|03-065|04] teṣāṃ śaikṣādibhedena trividhā prāptiḥ /
[065|04] sāsravāṇāṃ tāvat naivaśaikṣānāśaikṣī prāptiḥ /
[065|04-065|05] apratisaṃkhyānirodhasya ca pratisaṃkhyānirodhasya cānāryeṇa praptasya /
[065|05-065|06] tasyaiva śaikṣeṇa mārgeṇa praptasya śaikṣī aśaikṣeṇāśaikṣī /
[065|06-065|07] darśanabhāvanāheyānāṃ yathākramaṃ darāśanabhāvanāheyaiva parāptiḥ /
[065|07] aheyānāṃ tu bhedaḥ / sa nirdiśyate
[065|08] aheyānāṃ dvidhā matā /
[065|09-065|10] apraheyādharmā anāsravāḥ / teṣāmapratisaṃkhyānirodhasya bhāvanāheyā prāptiḥ anāryaprāptasya ca pratisaṃkhyānirodhasya /
[065|10-065|11] tasyaivāryamārgaprāptasyānāsravā 'heyā mārgasatyasya ca /
[065|12] yaduktaṃ "traiyadhvikānāṃ trividhe" ti tasyotsargasyāyamapavādaḥ
[065|13] avyākṛtāptiḥ sahajā
[065|14] anivṛtāvyākṛtānāṃ sahajaiva prāptirnāgrajā na paścātkālajā / durbalatvāt /
[065|14-065|15] tenateṣāmatītānāmatītaiva yāvat pratyutpannānāṃ pratyutpannaiva /
[065|15-065|16] kiṃ sarvasyaivānivṛtāvyākṛtasya /
[065|16] na sarvasya /
[065|17] abhijñānairmāṇikādṛte // vakk_2.38 //
[065|18] dve abhijñe avyākṛte nirmāṇacittaṃ ca varjayitvā /
[065|18-065|19] teṣāṃ hi balavattvāt prayogaviśeṣaniṣpatteḥ pūrva paścāt sahajā prāptiḥ /
[065|19-065|20] śailpasthānikasyāpi kasyacidīryāpathikasyā tyarthamabhyastasyecchanti /
[065|21] kimanivṛtāvyākṛtasyaiva sahajā praptirityāha
[065|22] nivṛtasya ca rūpasya
[065|23-065|24] nivṛtāvyākṛtasyāpi vijñaptirūpasya saharjaiva prāptiradhimātreṇāpyavijñaptyanutthāpanādaurbalyasiddheḥ /
[065|25-065|26] yathā 'vyākṛtānāṃ dharmāṇāmayaṃ praptibhedaḥ kimevaṃ kuśalākuśalānāmapikaścit prāptibhedo 'sti /
[065|26] astītyāha /
[065|27] kāme rūpasya nāgrajā /
[065|28] kāmāvacarasya vijñaptyavijñaptirūpasyāgrajā praptiḥ sarvathā nāsti /
[065|28-065|29] sahajā cāsti paścātkālajā ca /
[065|30] kimaprāpterapi prāptivatprakārabhedaḥ / netyāha / kiṃ tarhi /
[066|01] akliṣṭāvyākṛtā 'prāptiḥ
[066|02] aprāptiranivṛtāvyākṛtaiva sarvā / adhvabhedena punaḥ
[066|03] sā 'tītājātayostridhā // vakk_2.39 //
[066|04] pratyutpannasya nāratyaprāptiḥ pratyutpannā /
[066|04-066|05] atītānāgatayostu traiyadhvikī /
[066|06] kāmādyāptāmalānāṃ ca
[066|07] trividheti varttate / kāmāptānāṃ kāmarūpārūpyāvacarī /
[066|07-066|08] evaṃ rūpārūpyāptānāmanāsravāṇāṃ ca nāstyanāsravā kācidaprāptiḥ /
[066|08] tathāhi /
[066|09] mārgasyāprāptiriṣyate /
[066|10] pṛthagjanatvam
[066|11] "pṛthagjanatvaṃ katamat / āryadharmāṇāmalābha" iti śāstrapāṭhaḥ /
[066|11-066|12] alābhaśca nāmāprāptiḥ /
[066|12] naca pṛthagjanatvamanāsravaṃ bhavitumarhati /
[066|12-066|13] katameṣāmāryadharmāṇāmalābhaḥ /
[066|13] sarveṣāmaviśeṣavacanāt / sa tu yo vinā lābhenālābhaḥ /
[066|13-066|14] anyathā hi cuddho 'pi śrāvakapratyekabuddhagotrakai rasamanvāgamādanāryaḥ syāt /
[066|14-066|15] evaśabdastarhi paṭhitavyaḥ /
[066|15] na paṭhitavyaḥ / ekapadānyapi hyavadhāraṇāni bhavanti /
[066|15-066|16] tadyathā abbhakṣo vāyubhakṣa iti /
[066|16] duḥkhe dharmajñānakṣāntitatsahabhuvāmalābha ityapare /
[066|16-066|17] na ca tadyogā danāryatvaprasaṅgaḥ /
[066|17] tadalābhasyātyantaṃ hatatvāt /
[066|17-066|18] te tarhi trigotrā iti katameṣāmalābhaḥ /
[066|18] sarveṣām / evaṃ tarhi sa eva doṣaḥ / punaḥ sa eva parihāraḥ /
[066|18-066|19] yatnastarhi vyarthaḥ /
[066|19] evaṃ tu sādhu yathā sautrāntikānām / kathaṃ ca sautrāntikānām /
[066|20] "anutpannāryadharmasantatiḥ pṛthagjanatvami"ti /
[066|21] atheyamaprāptiḥ kathaṃ vihīyate / yasya yā dharmasya prāptirasau
[066|22] tatprāptibhusaṃcārād vihīyate // vakk_2.40 //
[066|23-066|24] yathā tāvadāryamārgasyālābhaḥ pṛthagjanatvaṃ tasya lābhāttadvihīyate bhūmisaṃcārācca /
[066|24] evamanyeṣāmapi yojyam /
[066|24-066|25] vihīyata iti tasyā aprāpteraprāptirutpadyate prāptiśchidyate /
[066|25-066|26] kiṃ punaraprāptiprāptyorapi prāptyaprāptī bhavataḥ /
[066|26] ubhayorapyubhayaṃ bhavtītyāhuḥ /
[066|26-066|27] nanu caivamanavasthā prasaṅgaḥ praptīnām /
[066|27] nānavasthāprasaṅgaḥ / parasparasamanvāgamāt /
[066|27-067|01] ātmanā tṛtīyo hi dharma utpadyate /
[067|01] sa ca dharmastasya prāptiḥ prāptiprāptiśca /
[067|01-067|02] tatra prāptyutpādāttena dharmeṇa samanvāgato bhavati prāptiprāptyā ca /
[067|02-067|03] prāptiprāptyutpādāt punaḥ prāptyaiva samanvāgato bhavatyato nānavsthā /
[067|03-067|04] evaṃ ca kṛtva ātmanā tṛtīyasya dharmasya kuśalasya kliṣṭasya kliṣṭasya vā dvitīye kṣaṇe tisraḥ prāptayo jāyante /
[067|04-067|05] tāsāṃ ca punastisro 'nuprāptaya iti ṣaḍ bhavanti /
[067|05-067|06] tṛtīye kṣaṇe prathamadvitīyakṣaṇotpannānāṃ dravyāṇāṃ nava prāptayaḥ sārdhamanuprāptibhirityaṣṭādāśa bhavanti /
[067|06-067|10] evamuttarottaravāṛddhiprasaṇṅgenaitāḥ praptayo visarpantyaḥ sarveṣāmatītānāgatānāṃ kleśopakleśakṣaṇānāmupapattilābhikānāṃ ca kuśalakṣaṇānāṃ saṃprayoga sahabhuvāmanādyantasaṃsāraparyāpannānāmanantā ekasya prāṇinaḥ kṣaṇe kṣaṇe upajāyante ityanantadravyāḥ pratisantānamātmabhāvakṣaṇāḥ sattvānāṃ bhavanti /
[067|10] atyutsavo vatāyaṃ prāptīnāṃ varttate /
[067|11] kevalaṃ tu apratighātinyo yato 'vakāśamākāśe labhante /
[067|11-067|12] itarathā hyākāśe 'pyava kāśo na syāt dvitīyasya prāṇinaḥ //
[067|13] atha keyaṃ sabhāgatā /
[067|14] sabhāgatā sattvasāmyaṃ
[067|15] sabhāgatā nāma dravyam / sattvānāṃ sākṛśyaṃ nikāyasa bhāga ityasyāḥ śāstre saṃjñā /
[067|16] sā punarabhinnā bhinnā ca / abhinnā sarvasattvānāṃ sattvasabhāgatā /
[067|16-067|17] pratisattvaṃ sarveṣu bhāvāt /
[067|17-067|18] bhinnā punasteṣāmeva sattvānāṃ dhātubhūmigatiyonijātistrīpuruṣopāsakabhikṣuśaikṣā śaikṣyādibhedena pratiniyatā dharmasabhāgatā /
[067|18-067|20] punaḥ skndhāyatanadhātutaḥ yadi satvasabhāgatā dravyamaviśiṣtaṃ na syāt anyonyaviśeṣabhinneṣu sattveṣu sattvasttva ityabhedena buddhirna syāt prajñaptiśca /
[067|20-067|21] evaṃ skandhādi buddhiprajñaptayyo 'pi yojyāḥ /
[067|21] syāccyavetopapadyeta na ca sattvasabhāgatāṃ vijahyānna ca pratilabheteti /
[067|22] catuṣkoṭikaḥ / prathamā koṭiḥ yataścyavate tatraivopapadyamānaḥ /
[067|22-067|23] dvitīyā niyāmamavkrāman /
[067|23] sa hi pṛthagjanasabhāgatāṃ vijahyādāryasabhāgatāṃ pratilabhate /
[067|24] tṛtīyā gatisaṃcārāt / caturthyetānākārān sthāpayitvā / [067|25] yadi pṛthagjanasabhāgatā nāma dravyamasti kiṃ punaḥ pṛthagjanatvena /
[067|26] nahi manuṣyasabhāgatāyā anyanmanuṣyatvaṃ kalpyete /
[067|26-068|02] naiva ca lokaḥ sabhāgatāṃ paśyatyarūpiṇītvāt nacaināṃ prajñayā paricchinatti pratipadyate ca satvānāṃ jātyabhedamiti satyā api tasyāḥ kathaṃ tatra vyāpāraḥ /
[068|02] apicāsattvasabhāgatā 'pi kiṃ neṣyate /
[068|03-068|04] śāliyavamudgamāsāmrapanasalohakāñcanādīnāṃ svajātisādṛśyāt tāsāṃ ca sabhāgatānāmanyonyabhinnānāṃ kathamabhedena sabhāgatā prajñaptiḥ kriyate /
[068|04-068|05] vaiśeṣikāścaivaṃ dyotitā bhavanti /
[068|05] teṣāmapi hyeṣa siddhāntaḥ /
[068|05-068|06] sāmānyapadārtho nāmāsti yataḥ samānapratyayotpattiratulyaprakāreṣvapīti /
[068|06] ayaṃ tu teṣāṃ viśeṣaḥ /
[068|06-068|07] sa eko 'pyanekasmin varttate yadi dyotitā yadi na dyotitā /
[068|07-068|08] astyeṣā tu sabhāgatā sūtre vacanāditi vaibhāṣikāḥ /
[068|08-068|09] ustaṃ hi bhagavatā "sa ceditthantvamāgacchati manuṣyāṇāṃ sabhāgatāmi"ti /
[068|09] uktametannatūktaṃ dravyāntaramiti / kā tarhi sā /
[068|09-068|10] ta eva hi tathābhūtāḥ saṃskārā yeṣu manuṣyādiprajñaptiḥ śālyādiṣu sabhāgatāvat /
[068|10-068|11] tattvetanna varṇayanti /
[068|12] atha kimidamāsaṃjñikaṃ nāma /
[068|13] āsaṃjñikamasaṃjñiṣu /
[068|14] nirodhaścittacaittānāṃ
[068|15-068|17] asaṃjñisattveṣu devepūpapannānāṃ yaścittacaittānāṃ nirodhastadāsaṃjñikaṃnāma dravyaṃ yena cittacaittā anāgate 'dhvani kālāntaraṃ saṃnirudhyante notpattuṃ labhante /
[681|7-06817] nadītoyasaṃnirodhavat /
[068|17] tat punarekāntena
[068|18] vipākaḥ
[068|19] kasya vipākaḥ / asaṃjñisamāpatteḥ / katame te sattvā yeṣvasaṃjñisattvāḥ /
[068|20] te bṛhatphalāḥ // vakk_2.41 //
[068|21] bṛhatphalā nāma devā yeṣāṃ kecidasaṃjñisattvāḥ pradeśe bhavanti dhyānāntarikāvat /
[068|22] kiṃ punastenaiva kadāciat saṃśino bhavanti / bhavantyupapattikāle cyutikāle ca /
[068|23-068|24] "prakṛṣṭamapi kālaṃ sthitvā saha saṃjñotpādātteṣāṃ sattvānāṃ tatsthānāt cyutirbhavatī"ti sūtre pāthaḥ /
[068|24-068|25] te ca tato dīrghasvapnavyutthitā iva cyutvā kāmadhātāvupapadyante nānyatra /
[068|25-068|26] pūrvasamāpattisaṃskāraparikṣayāt apūrvānupacayācca kṣiptā iva kṣīṇavegā iṣavaḥ pṛthivīṃ patanti /
[068|26-068|27] yena ca tatropapattavyaṃ tasyāvaśyaṃ kāmāvacaraṃ karmāparaparyāyavedanīyaṃbhavati /
[068|27] yathottarakauravāṇāṃ devopapāttivedanīyam /
[068|28] atha samāpattī iti yaduktaṃ katame te samāpattī /
[068|28-068|29] asaṃjñisamāpattirnirodhasamāpattiśca /
[068|29] keyamasaṃjñisamāpattiḥ /
[068|29-068|30] yathaivāsaṃjñikamuktaṃ "niarodhaścittacaittānāmi"ti /
[069|01] tathā 'saṃjñisamāpattiḥ
[069|02] asaṃjñināṃ samāpattirasaṃjñā ve tyasaṃjñisamāpattiḥ /
[069|02-069|03] sā 'pi cittacaittānāṃ nirodhaḥ /
[069|03] etāvattathāśabdenānvākṛṣyate / sā tu samāpattiḥ /
[069|04] dhyāne 'ntye
[069|05] antyadhyānaṃ caturthaṃ tatparyāpannā 'sau nānyabhumikā / kimarthamenāṃ samāpadyante /
[069|06] niḥsṛtīcchayā /
[069|07] niḥsaraṇameṣāṃ manyante / ato mokṣakāmatayā samāpadyante /
[069|07-069|08] āsaṃjñikaṃ vipākatvāt avyākṛtamiti siddham /
[069|08] iyaṃ tu
[069|09] śubhā
[069|10] kuśalaivāsaṃjñisamāpattiḥ / tasyā asaṃjñisattveṣu pañcaskandhako vipākaḥ / kuśalā satī
[069|11] upapadyavedyaiva
[069|12] upapadyavedanīyaiva / na dṛṣṭadharmaparyāyavedanīyā nāpi aniyatā /
[069|12-069|13] yo 'pyenāmutpādya parihīyate so 'pi kilāvaśyaṃ punarutpādyāsaṃjñisattveṣūpapadyata iti /
[069|13-069|14] ata eva tallābhī niyāmaṃ nāvakrāmati /
[069|14] seyaṃ pṛthagjanasyaiveṣyate /
[069|15] nāryasya
[069|16] nahyāryāṃ asaṃjñisamāpattiṃ samāpadyante vinipātasthānamivaitāṃ paśyantaḥ/
[069|16-069|17] niḥsaraṇasaṃjñino hi tāṃ samāpadyante /
[069|17-069|18] atha kimenāmāryāścaturthadhyānalābhādatītānāgatāṃ pratilabhante dhyānavat /
[069|18] anye 'pi atāvanna pratilabhante / kiṃ kāraṇam /
[069|18-069|19] eṣā hyucitā 'pi satī mahābhisaṃskārasādhyatvādacittakatvācca /
[069|20] ekādhvikāpyate // vakk_2.42 //
[069|21] ekakāliketyarthaḥ / varttamānakālikaiva labhyate
[069|21-069|22] yathā prātimokṣasaṃvaraḥ /
[069|22-069|23] labdhayā tu dvitaīyādiṣu kṣaṇeṣvatītayā 'pi samanvāgato bhavati yāvanna tyajati /
[069|23] acittaka tvānnānāgatā bhāvyate /
[069|24] nirodhasamāpattiridāniṃ katamā /
[070|01] nirodhākhyā tathaiveyaṃ
[070|02] yathaivāsaṃjñimāpatthiḥ / tathāśabdena kaḥ prakāro gṛhyate / "nirodhaścittacaittānāmi"ti /
[070|03] ayaṃ tvasyā viśeṣaḥ / iyaṃ
[070|04] vihārārthaṃ
[070|05] śāntavihārasaṃjñāpūarvakeṇa manasikāreṇa enāṃ samāpadyante /
[070|05-070|06] tāṃ tu niḥsaraṇasaṃjñā pūrvakeṇa /
[070|06] sā khalvapi caturthadhyānabhūmikā / iyaṃ tu
[070|07] bhavāgrajā /
[070|08] naivasaṃjñānāsaṃjñāyatanabhūmikaiva / sā ceyaṃ
[070|09] śubhā
[070|10] kuśalaiva na klilṣṭā nāvyākāṛtā / kuśalā satī
[070|11] dvivedyā 'niyatā ca /
[070|12] dvayoḥ kālayorvedyā upapadyavedanīyā cāparaparyāyavedanīyā ca /
[070|12-070|13] aniyatā ca vipākaṃ prati kadācinna vipacyate /
[070|13-070|14] yadīha pariniarvāyāt tasyā hi bhavāgre catuḥskandhako vipākaḥ /
[070|14] sā ceyamekāntena
[070|15] āryasya
[070|16-070|17] nahi pṛthagjanā nirodhasamāpattimutpādayituṃ śaknuvantyucchedabhīrutvādāryamārgabalena cotpādanāddṛṣṭadharmanirvāṇasya tadadhimuktitaḥ /
[070|17] āryasyāpi ceyaṃ na vairāgyalabhyā / [070|18] kiṃ tarhi /
[070|19] āpyā prayogataḥ // vakk_2.43 //
[070|20] prayogalabhyaiveyam / na cātītā labhyate nāpyanāgata bhāvyate /
[070|20-070|21] cittabalena tadbhāvanāt /
[070|21] kiṃ bhagavato 'pi parāyogikī / netyāha /
[070|22] bodhilabhyā muneḥ
[070|23-070|24] kṣayajñānasamanaṃ kālaṃ buddhā bhagavanta enāṃ labhante nāsti kiñcidbuddhānāṃ prāyogikaṃ nāma /
[070|24] icchāmātrapratibaddho hi teṣāṃ sarvaguṇasaṃpātsaṃmukhībhāvaḥ /
[070|25] tasmādeṣāṃ sarvavairāgyalābhikam /
[070|25-070|26] kathaṃ khalvi dānīmanutpāditāyāṃ nirodhasamāpattau kṣayajñānakāle bhagavānubhayotobhāgavimuktaḥ sidhyati /
[070|27-071|01] sidhyatyutpāditāyāmiva tasyāṃ vaśitvāt prāgeva tāṃ bodhisattvaḥ śaikṣyāvasthāyāmutpādayatīti pāścattyāḥ /
[071|01] atha kasmādevaṃ neṣyate /
[071|01-071|02] evaṃ ca sthaviropaguptasyāpīdaṃ netrīpadaṃ prāmāṇikaṃ bhaviṣyati /
[071|02-071|03] "nirodhasamāpattimutpādya kṣayajñānamutpādayatīti vaktavyaṃ tathāgata"iti /
[071|04] na prāk
[071|05] nahi pūrvaṃ tasyā utapādanaṃ yujyata iti kāśmīrakāḥ / kiṃ kāraṇam /
[071|06] catustriṃśatkṣaṇāptitaḥ /
[071|07] catusriṃśatā kila cittakṣaṇairbodhisattvo bodhimanuprāptaḥ /
[071|07-071|09] satyābhisamaye ṣoḍaśabhirbhavāgravairāgye cāṣṭādaśabhirnavaprakārāṇāṃ kleśānāṃ prahāṇāya navānantaryavimuktimārgotpādanāt /
[071|09] ta ete catustriṃśat bhavanti /
[071|09-071|10] ākiñcanyāyatanavītarāgasyāsyaniyāmāvakramaṇādadhobhūmikā na punaḥḥ praheyā bhavanti /
[071|10-071|11] ata etasminnantare visabhāgacittāsaṃbhavānnirodhasamāpatterayoga iti /
[071|11-071|12] kiṃ punaḥ syādyadi visabhāgacittamantarā saṃmukhīkkuryāt /
[071|12-071|13] vyutthānāśayaḥ syādavyutthānāśayāśca bodhisattvāḥ /
[071|13] satyamavyutthānāśayā natu āsrava mārgāvyutthānāt /
[071|13-071|14] kathaṃ tarhi "na tāvat bhetsyāmi paryaṅkamaprāpte āsravakṣaya" iti /
[071|14-071|15] asyāśayasyāvyutthānā dekāyana eva sarvārthaparisamāpteriti bahirdeśakāḥ /
[071|15-071|16] pūrvameva tu varṇayanti kāśmīrāḥ /
[071|16] yadyapyanayoḥ samāpattyorbahuprakāro viśeṣaḥ /
[071|17] kāmarūpāśraye bhūte
[071|18] ubhe api tvete asaṃjñinirodhasamāpattī kāmadhātau rūpadhātau cotpatsyete /
[071|18-071|19] ye tvasaṃjñisamāpattiṃ rūpadhātau necchanti teṣāmayaṃ grantho virudhyate /
[071|19-071|20] syādrūpabhavo na cāsau bhavaḥ pañcavyavacāraḥ /
[071|20-071|22] syādrūpāvacarāṇāṃ sattvānāṃ saṃjñināṃ devānāṃ visabhāge citte sthitānāmasaṃjñisamāpattiṃ nirodhasamāparttiṃ ca samāpannānāmasaṃjñināṃ ca devānāmāsaṃjñike pratilabdhe yo bhava" iti /
[071|22] ata ubhe apyete kāmarūpāśraye /
[071|22-071|23] tatrāpi tvayaṃ viśeṣaḥ /
[071|24] nirodhākhyādito nṛṣu // vakk_2.44 //
[071|25] nirodhasamāpattiḥ prathamato manuṣyepūtpādyate paścādrūpadhātau parihīṇapūrvaiḥ /
[071|26] kimato 'pyasti parihāṇiḥ / astītyāha /
[071|26-072|01] anyathā hi ndāyi sūtraṃ virudhyeta /
[072|01-072|02] "ihāyuṣmanto bhikṣuḥ śīlasaṃpannaśca bhavati samādhisaṃpannaśca prajñāsaṃpannaśca /
[072|02-072|05] so 'bhīkṣṇaṃ saṃjñāvedayita nirodhaṃ samāpadyate ca vyuttiṣṭhate cāsti caitat sthānamiti yathābhūtaṃ prajānāti sa na haiva dṛṣṭa eva dharme pratipattye vājñāmārāgayati nāpi maraṇakālasamaye bhedācca kāyasyātikramya devān kavaḍīkārāhāra bhakṣānanyatarasmin divye manomaye kāya upapadyate /
[072|05-072|06] sa tatropapanno 'bhīkṣṇaṃ saṃjñāveditanirodhaṃ samāpadyate ca vyuttiṣṭahate cāsti caitat sthānamiti yathābhūtaṃ prajānātī"ti /
[072|06-072|07] atra hi divyo manomayaḥ kāyo rūpāvacara ukto bhagavatā /
[072|07] iyaṃ ca samāpattirbhāvāgrikī /
[072|08] tatkathamaparihīṇasya tallābhino rūpadhātau syādupapattiḥ /
[072|08-072|09] caturthadhyānabhūmikāmapi nirodhasabhāpatiṃ nikāyāntarīyā icchanti /
[072|09] teṣāṃ vināpi parihāṇyā sidhyatyetat /
[072|10] etadeva tu na sidhyati / caturthadhyānabhūmikā 'pyasāvastīti / kiṃ kāraṇam /
[072|11] "navānupūrvasamāpattaya" iti sūtre vacanāt /
[072|11-072|12] yadyeṣa niyamaḥ kathaṃ vyutkrāntasamāpattayo bhavanti /
[072|12] prāthamakalpikaṃ pratyeṣa niyamaḥ /
[072|12-072|13] praptaprakāmavāśitvāstu santo vilaṅghyāpi samāpadyante /
[072|13] evamanayoḥ samāpattyorbhūmito 'pi viśeṣaḥ /
[072|14] caturthadhyānatayā 'grābhūmikatvāt /
[072|14-072|15] prayogato 'pi niḥsaraṇavihārasaṃjñāpūrvakamanasikāraprayogāt /
[072|15] saṃtānato 'pi pṛthagjanāryasaṃtānatvāt /
[072|15-072|16] phalato 'pyāsaṃjñikabhavāgraphalatvāt /
[072|16-072|17] vedanīyato 'pi niyatāniyatopapadyobhayathāvedanīyatvāt /
[072|17] prathamotpādanato 'pi dvidhātumanuṣyotpādanāt /
[072|17-072|18] kasmāt punarete cittatacaittanirodhasvabhāve satyāvasaṃjñisamāpattiḥ saṃjñāveditanirodhasamāpattiścocyate /
[072|18-072|19] tatprātikūlyena tatsamāpattiprayogāt /
[072|19] vedanādijñāne 'pi paracittajñānavacanavat /
[072|19-072|20] kathamidānīṃ bahukālaṃ niruddhāccittāt punarapi cittaṃ jāyate /
[072|20-072|21] atītasyāpyastitvāt iṣyate vaibhāṣikaiḥ samanantarapratyayatvam /
[072|21] apare punarāhuḥ /
[072|21-072|22] kathaṃ tāvad rūpopapannānāṃ ciraniruddhe 'pi rūpe punarapi rūpaṃ jāyate /
[072|22] cittād eva hi taj jāyate na rūpāt /
[072|22-072|23] evaṃ cittam apy asmād eva sendriyāt kāyāj jāyate na cittāt /
[072|23-072|24] anyonyabījakaṃ hy etadubhayaṃ yaduta cittaṃ ca sendriyaśca kāya iti pūrvācāryāḥ /
[072|24-072|25] bhadantavasumitrastvāha paripṛcchāyāṃ "yasyācittikā nirodhasamāpattistasyaiṣa doṣo mama tu sacittikā samāpattiri"ti /
[072|26] ti / bhadantaghoṣaka āha tadidaṃ nopapadyate /
[072|26-072|27] "sati hi vijñāne trayāṇāṃ saṃnipātaḥ sparśaḥ /
[072|27-072|28] sparśapratyayā ca vedanā saṃjñā cetan''etyuktaṃ bhagavatā /
[072|28] ataḥ saṃjñāvedanayorapyatra nirodho na syāt / athāpi syāt /
[073|01] yathā vedanāpratyayā tṛṣṇe"tyuktam /
[073|01-073|02] satyāmapi tu vedanāyāmarhato na tṛṣṇotpattirevaṃ satyapi sparśe vedannādayo na syuriti /
[073|02] tasyāviśeṣitatvāt /
[073|02-073|03] avidyāsaṃsparśajaṃ hi veditaṃ pratītyotpannā tṛṣṇetyuktaṃ natu vedanotpattau sparśo viśeṣita ityasamānametat /
[073|04] tasmādacittikā nirodhasamāpattiriti vaibhāṣikāḥ /
[073|04-073|05] kathamacittikāyāḥ samāpattitvam /
[073|05] mahābhūtasamatāpādanāt /
[073|05-073|06] samāpatticittena ca tāṃ samāpadyante samāgacchantīti samāpattiḥ /
[073|06] kiṃ punarete samāpattī dravyataḥ sta utāho prajñaptitaḥ /
[073|07] dravyata ityāha / cittotpattipratibandhanāt / na / samāpatticittenaiva tatpratibandhanāt /
[073|08-073|09] samāpatticittameva hi taccittāntaraviruddhamutpadyate yena kālāntaraṃ cittasyā pravṛttimātraṃ bhavati /
[073|09] tadviruddhāśrayāpādanāt /
[073|09-073|11] yā 'sau samāpattiriti prajñapyate taccāpravṛttimātraṃ na pūrvamāsīnna paścāt bhavati vyutthitasyeti saṃskṛtā 'sau samāpattiḥ prajñapyate /
[073|11] athavā āśrayasyaiva tathā samāpādanaṃ samāpattiḥ /
[073|11-073|12] evamāsaṃjñikamapi draṣṭavyam /
[073|12-073|13] cittamevāsau tatra cittapravṛttiviruddhaṃ labhate taccāpravṛttimātramāsaṃjñikaṃ prajñapyata iti tadetanna varṇayanti /
[073|13] vyākhyāte samāpattī //
[073|14] jīvitaṃ katamat /
[073|15] āyurjīvitam
[073|16] evaṃ hyuktamabhidharme 'jīvitenriyaṃ katamat / traidhātukamāyuri"ti /
[073|16-073|17] etaccaiva na jñāyate āyurnāma ka eṣa dharma iti /
[073|18] ādhāra ūṣmavijñānayorhi yaḥ /
[073|19] idamuktaṃ bhagavatā
[073|20-073|21]
 "āyurūṣmātha vijñānaṃ yadā kāyaṃ jahatyamī /
 apaviddhastadā śete yathā kāṣṭhamacetana" iti //
[073|22] tad ya ūṣmaṇo vijñānasya cādhārabhūto dharmaḥ sthitihetustadāyuḥ /
[073|22-073|23] tasyedānīmāyuṣaḥ ka ādhārabhūtaḥ /
[073|23-073|24] evaṃ tarhi parasparāpekṣyavṛttitvādeṣāṃ kaḥ pūrvaṃ nivartiṣyate /
[073|24] yadvaśādibhavau vivarttiṣyete iti nityānivṛttiprasaṅgaḥ /
[073|25] āyuṣastarhi karmādhārabhūtaṃ yāvadākṣiptaṃ karmaṇā tāvadanuvarttanāt /
[073|25-073|26] ūṣmavijñānayorapi kimarthaṃ karmaivādhārabhūtaṃ neṣyate /
[073|26] mā bhūt sarvaṃ vijñānamāmaraṇādvipāka iti /
[073|27] ūṣmaṇastarhi karmādhārbhūtaṃ bhaviṣyati ūṣmā ca vijñānasya /
[073|27-073|28] evamapyārūpyeṣvanādhāraṃ vijñānaṃ syādūṣmābhāvāt /
[073|28] tasya punaḥ karmādhāro bhaviṣyati /
[073|28-074|01 na vai labhyate kāmacāro yat kvacidevoṣmā vijñānasyādhāro bhaviṣyati kvacideva karmeti /
[074|02] uktaṃ cātra / kimuktam /
[074|02-074|03] "mā bhūtsarvaṃ vijñānamāmaraṇādvipāka" iti /
[074|03] tasmādastyeva tayorādhārabhūtamāyuḥ /
[074|03-074|04] nahi nāstīti brūmo natu dravyāntaram /
[074|04] kiṃ tarhi / traidhātukena karmaṇā nikāyasabhāgasya sthitikālāvedhaḥ /
[074|05-074|06] yāvaddhi karmaṇā nikāyasabhāgasyāvedhaḥ kṛto bhavatyetāvantaṃ kālamavasthātavyamiti tāvat so 'vatiṣṭhate tadāyurityucyate /
[074|06-074|07] sasyānāṃ pākakālāvedhavat kṣipteṣusthitikālāvedhavacca /
[074|07-074|08] yastu manyate saṃskāro nāma kaścin guṇaviśeṣa iṣau jāyate yadvaśādgamanamāpatanād bhavatīti /
[074|08-074|09] tasya tadekatvāt pratipannābhāvācca deśāntaraiḥ śīghra taratamaprāptikālabhedā nupapattiḥ patanānupapattiśca /
[074|09-074|10] vāyunā tatpratibandha iti cet /
[074|10] arvākpatanaprasaṅgo na vā kadācidvāyoraviśeṣāt /
[074|10-074|11] evaṃ tu varṇayanti dravyāntaramevāyurastīti /
[074|12] atha kimāyuḥkṣayādeva maraṇaṃ bhavatyāhosvidanyathāpi /
[074|12-074|13] prajñaptāvuktam "āyuḥkṣayānmaraṇaṃ na puṇyakṣayādi"ti /
[074|13] catuṣkoṭiḥ /
[074|13-074|14] prathamā koṭirāyurvipākasya karmaṇaḥ paryādānāt /
[074|14] dvitīyā bhogavipākasya / tṛtīyobhayoḥ /
[074|14-074|15] caturthī viṣamāparihāreṇa /
[074|15] āyurutsargācceti vaktavyakm / na vaktavyam / āyuḥkṣayādeva tanmaraṇam /
[074|16] prathamakoṭyantargamāt /
[074|16-074|17] kṣīṇe tvāyuṣi puṇyakṣayasya maraṇe nāsti sāmarthyam /
[074|17] tasmādubhayakṣaye sati maraṇamāyuḥkṣayādityuktam /
[074|17-074|18] jñānaprasthāne 'pyuktam "āyuḥ santatyupanibaddhaṃ vartata iti vaktavyam /
[074|18] sakṛdutpannaṃ tiṣṭhanīti vaktavyam /
[074|19] āha /
[074|19-074|20] kāmāvacarāṇāṃ sattvānāmasaṃjñisamāparttiṃ nirodhasamāparttiṃ ca samāpannānāṃ santatyupanibaddhaṃ varttata iti vaktavyam /
[074|20-074|21] samāpannānāṃ rūpārūpyāvacarāṇāṃ ca sattvānāṃ sakrdutpannaṃ tiṣṭhatīti vaktavyam" /
[074|21] ko 'sya bhāṣitasyārthaḥ /
[074|21-074|22] yasyāśrayopaghātādupāghatastatsantatyadhīnatvāt prathamam /
[074|22-074|23] yasya tvāśrayopaghāta eva nāsti tadyatho tpannāvasthānāt dvitīyam /
[074|23-074|24] sāntarāyaṃ prathamaṃ nirantarāyaṃ dvitīyamiti kāśmīrāḥ /
[074|24] tasmādastyakālamṛtyuḥ /
[074|24-074|25] sūtra uktam "catvāra ātmabhāvapratilambhāḥ /
[074|25] astyātmabhāvapratilambho yatrātmasaṃcetanā kramate na parasaṃcetane"ti /
[074|26] catuṣkoṭikaḥ /
[074|26-074|27] ātmasaṃcetanaiva kramate kāmadhātau krīḍāpramoṣkāṇāṃ devānāṃ manaḥpradūṣakāṇāṃ ca /
[074|27-074|28] teṣāṃ hi praharṣamanaḥopradoṣābhyāṃ tasmāt sthānāccyutirbhavati nānyathā/
[074|28] duddhānāṃ ceti vaktavyam /
[075|01] svayaṃmṛtyutvāt / parasaṃcetanaiva kramate garbhāṇḍagatānām /
[075|01-075|02] ubhayamapyeṣāṃ kāmāvacarāṇāṃ prāyeṇa /
[075|02-075|06] nobhayaṃ sarveṣā mantarābhavikāṇāṃ rūpārūpyāvacarāṇāmanekajātīyānāṃ kāmāvacarāṇāṃ tadyathā nārakāṇā muttarakauravāṇāṃ darśanamārgamaitrīnirodhāsaṃjñi samāpattisamāpannānāṃ rājarṣijinadūtajinādiṣṭa dharmilo ttaragaṅgila śreṣṭhiputrayaśaḥ dumārajīvakādīnāṃ sarveṣā caramabhavikānāṃvodhisattva mātustadgarbhāyāḥ cakravarttinaścakravarttimātuśca tadgarbhāyāḥ/
[075|06-075|07] atha kasmātsūtra uktaṃ katame te bhadanta sattvā yeṣāṃ nātmasaṃcetanā kramate na parasaṃacetanā /
[075|07-075|08] naivasaṃjñānāsaṃjñāyatanopagāḥ śāriputre"ti /
[075|08-075|09] anyeṣu kila dhyānarūpyedhvātmasaṃcetanāsvabhūmika āryamārgaḥ parasaṃcetanā uttarabhūmisāmantakastatra cobhayaṃ nāstīti /
[075|09-075|10] nanu caivaṃ tatrāpi parabhūmika āryamārgaḥ parasaṃcetanā prāpnoti /
[075|10] paryantagrahaṇāttarhi tadādisaṃpratyayaḥ /
[075|11] kvacidādisaṃpratyayaḥ kvacidādinā paryanto 'pi pratīyate / yadāha /
[075|11-075|12] "tadyathā devā brahmakāyikāḥ /
[075|12] iyaṃ prathamā sukhopapattiriti / kvacit paryantenādirapi pratīyate /
[075|13] yadāha / tadyathā devā ābhāsvarāḥ / iyaṃ dvitīyā sukhopapattiri"ti
[075|13-075|14] ayamatra tadyathāśabdo dṛṣṭāntavācaka iti yukta etasmāccheṣasaṃ pratyayaḥ /
[075|14-074|15] eṣa hi dṛṣṭāntadharmo yadekamapi tajjātīyakaṃ dṛśyate /
[075|15-075|16] sa ceha tadyathāśabdo nāstītyanupasaṃhāra eṣaḥ /
[075|16] yadyayaṃ tadyathāśabdo dṛṣṭāntavācakaḥ syādiha na prāpnuyāt /
[075|16-075|17] santi sattvā nānātvakāyā nānātvasaṃjñinastadyathā manuṣyastadekatyāścadevā iti /
[075|17-075|18] tasmādupadarśanārtha evāyaṃ draṣṭavya ityalamatiprasaṅgena /
[075|18] uktaṃ jīvitam //
[075|19] lakṣaṇāni punarjātirjarā sthitiranityatā // vakk_2.45 //
[075|20] etāni hi saṃskṛtasya catvāri lakṣaṇāni /
[075|20-075|21] yatraitāni bhavanti sa dharmaḥ saṃskṛto lakṣyate / [075|21] viparyayādasaṃskṛtaḥ /
[075|21-075|22] tatra jātistaṃ dharmaṃ janayati sthitiḥ sthapayati jarā jarayati anityatā vināśayati /
[075|22-075|23] nanu "trīṇimāni saṃskṛta lakṣaṇānī"ti sūtra uktam /
[075|23] caturthamapyatra vaktavyaṃ syāt / kiṃ cātra noktam / āha /
[075|24] sthitiḥ / yattarhi "idaṃ sthityanyathātvami"ti /
[075|24-075|25] jarāyā eṣa paryāyastadyathā jāterutpāda ityanityatāyāśca vyaya iti /
[075|25-076|01] ye hi dharmāḥ saṃskārāṇāmadhvasaṃcārāya pravṛttāsta eva sūtre lakṣaṇānyuktānyudvejanārtham /
[076|01-076|02] jātirhi yā saṃskārānanāgatādadhvanaḥ pratyutpannamadhvānaṃ saṃcārayati /
[076|02-076|03] jarā 'nityate punaḥ pratyutpannādatītaṃ durbalīkṛtya pratighātāt /
[076|03] tadyathā kila gahanapraviṣṭasya puruṣasya trayaḥ śatravaḥ /
[076|03-076|04] tata eka enaṃ gahanādākarṣet dvau punarjīvitādvacyaparopayetāṃ tadvaditi /
[076|04-076|05] sthitistu tān saṃskārānupaguhya tiṣṭhatyaviyogamivecchantī /
[076|05-076|06] ato 'sau saṃskṛtalakṣaṇaṃ na vyavasthāpitā /
[076|06] asaṃskṛtasyāpi ca svalakṣaṇe sthitibhāvāt /
[076|06-076|07] anye punaḥ kalpayanti sthitiṃ jarāṃ cābhisamasya sthityanyathātvamityekaṃ lakṣaṇamuktaṃ sūtre /
[076|07] kiṃ prayojanam /
[076|08-076|09] eṣā hyeṣu saṅgāspadamataḥ śriyamivaināṃ kālakarṇīsahitāṃ darśayāmāsa tasyāmanāsaṅgārthamiti /
[076|09] ataścatvāryeva saṃskṛta lakṣaṇāni /
[076|09-076|10] teṣāmapi nāma jātyādīnāṃ saṃskṛtatvādanyairjātyādibhirbhavitavyam /
[076|10] bhavantyeva /
[076|11] jātijātyādayasteṣāṃ
[076|12] teṣāmapi catvāryanulakṣaṇāni bhavanti /
[076|12-076|13] jātijātiḥ sthitisthitiḥ jarājarā anityatā 'nityatā iti /
[076|13] nanu caikasyaikasya caturlakṣaṇī prāpnoti aparyavasānadoṣaśca /
[076|14] teṣāṃ punaranyajātyādiprasaṅgāt / na prāpnoti / yasmāt /
[076|15] te 'ṣṭadharmaikavṛttayaḥ /
[076|16] teṣāṃ jātyādīnāmaṣṭāsu dharmeṣu vṛttiḥ / kimidaṃ vṛttiriti / kāritraṃ puruṣakāraḥ /
[076|17] jātijātyādīnāṃ caikatra dharme kathaṃ kṛtvā ātmanā navamo hi dharma utpadyate /
[076|18] sārdhaṃ lakṣaṇānulakṣaṇairaṣṭābhiḥ /
[076|18-076|19] tatra jātirātmānaṃ virahayyānyānaṣṭau dharmān janayati /
[076|19] jātijātiḥ puna stāmeva jātim /
[076|19-076|20] tadyathā kila kācit kukkuṭī bahūnya patyāni prajāyate kācidalpāni /
[076|20-076|21] tadvat sthitirapyātmānaṃ varjayitvā 'nyānaṣṭau dharmān sthāpayati sthitisthitistu tāmeva sthitim /
[076|21-076|22] evaṃ jarā 'nityate api yathāyogyaṃ yajye /
[076|22] tasmānā bhavatyanavasthāprasaṅgaḥ /
[076|22-076|23] tadetadākāśaṃ pāṭyata iti sautrāntikāḥ /
[076|23-076|24] nahyete jātyādayo dharmā dravyataḥ saṃvidyante yathā 'bhivyajyante /
[076|24] kiṃ kāraṇam / pramāṇābhāvāt /
[076|24-076|25] nahyeṣāṃ dravyato 'stitve kiñcidapi pramāṇamasti pratyakṣamanumānamāptāgamo vā yathā rūpādīnāṃ dharmāṇāmiti /
[076|26-076|27] yattarhi sūtra uktaṃ "saṃskṛtasyotpādo 'pi prajñāyate vyayo 'pi sthityanyathātvamapī" ti /
[076|27] granthajño devānāṃ priyo natvarthajñaḥ / arthaśca pratiśaraṇa muktaṃ bhagavatā /
[076|28] kaḥ punarasyārthaḥ /
[076|28-076|29] avidyāndhā hi bālāḥ saṃskārapravāhamātmāta ātmīyataścādhimuktā abhiṣvajante /
[076|29-077|02] tasya mithyādhimokṣasya vyāvarttanārthaṃ bhagavāṃstasya saṃskārapravāhasyasaṃskṛtatvaṃ pratītyasamutpannatāṃ dyotayitukāma idamāha "triṇīmāni saṃskṛtasya saṃskṛtalakṣaṇāni" /
[077|02] na tu kṣaṇasya / nahi kṣaṇasyotpādādayaḥ prajñāyante /
[077|03] nacāprajñāyamānā ete lakṣaṇaṃ bhavitumarhanti /
[077|03-077|04] atha evātra sūtre "saṃskṛtasyotpādo 'pi prajñāyata" ityuktam /
[077|04-077|05] punaḥ saṃskṛtagrahaṇaṃ saṃskṛtatve lakṣaṇānīti yathā vijñāye ta /
[077|05-077|06] maivaṃ vijñāyi saṃskṛtasya vastuno 'stitve lakṣaṇāni jalavalākāvat sādhvasādutve vā kanyālakṣaṇavaditi /
[077|06-077|07] tatra pravāhasyādirutpādo nivṛttirvyayaḥ /
[077|07] sa eva pravāho 'nuvarttamānaḥ sthitiḥ /
[077|07-077|08] tasya pūrvāparaviśeṣaḥ sthityanyathātvam /
[077|08-077|09] evaṃ ca kṛtvoktaṃ "viditā eva nandasya kulaputrasya vedanā utpadyante viditā ava tiṣṭhante viditā astaṃ parikṣayaṃ paryādānaṃ gacchantī"ti /
[077|10] āha cātra
[077|11-077|12]
 "jātirādiḥ pravāhasya vyayaśchedaḥ sthitistu saḥ /
 sthityanyathātvaṃ tasyaiva pūrvāparaviśiṣṭatā //"
[077|13-077|14]
 "jātirapūrvo bhāvaṃ sthitiḥ prabandho vyayastaducchedaḥ /
 sthityanyathātvamiṣṭaṃ prabandhapūrvāparaviśeṣa" iti //
[077|15-077|16]
 "kṣaṇikasya hi dharmasya vinā sthityā vyayo bhavet /
 na ca vyetyeva tenāsya vṛthā tatparikalpanā //"
[077|17] tasmāt pravāha eva sthitiḥ / evaṃ ca kṛtvā 'yamapyabhidharmanirdeśa upapannno bhavati /
[077|18] "sthitiḥ katamā / utpannānāṃ saṃskārāṇāmavināśa" iti /
[077|18-077|19] nahi kṣaṇasyotpannasyāvināśo 'stīti /
[077|19] yadapi ca jñānaprasthāna uktam "ekasmiṃścitte ka utpādaḥ /
[077|20] āha / jātiḥ / ko vyayo maraṇam / kiṃ sthityanyathātvaṃ jare"ti /
[077|20-077|21] tatrāpi nikāyasabhāgacittaṃ yujyate /
[077|21-077|22] pratikṣaṇaṃ cāpi saṃskṛtasyaitāni lakṣaṇāni yujyante vinā 'pi dravyāntarakalpanayā /
[077|22] kathamiti /
[077|23] pratikṣaṇamabhūtvābhāva utpādaḥ / bhūtvā 'bhāvo vyayaḥ /
[077|23-077|24] pūrvasya pūrvasyottarakṣaṇānuvandhaḥ sthitiḥ /
[077|24] tasyāvisdṛśatvaṃ sthityanyathātvamiti / yadā tarhi sadṛśā utpadyante /
[077|24-077|25] na te nirviśeṣā bhavanti /
[077|25] kathamidaṃ jñāyate /
[077|25-077|26] kṣiptākṣiptabalidurbalakṣiptasya vajrādeścirāśutarapātakālabhedāttanmahābhūtānāṃ pariṇāmaviśeṣasiddheḥ /
[077|26-077|27] nātivahuviśeṣabhinnāstu saṃskārāḥ satyapyanyathātve sadṛśā eva dṛśyante /
[077|27-077|29] antimasya tarhi śabdārciḥkṣaṇasya parinirvāṇakāle ca ṣaḍāyatanasyottarakṣaṇābhāvāt sthityahnyanyathātvaṃ nāstītyavyāpinī lakṣaṇavyavasthā prāpnoti /
[077|29] na vai saṃskṛtasya sthitirevocyate /
[078|01] lakṣaṇamapi tu sthityanyathātvam /
[078|01-078|02] ato yasyāsti sthitistasyāvaśyamanyathātvaṃ bhavatīti nāsti lakṣaṇavyavasthābhedaḥ /
[078|02-078|04] samāsatastvatra sūtre saṃskṛtasyedaṃ lakṣaṇamiti dyotitaṃ bhagavatā "saṃskṛtaṃ nāma yadbhūtavā bhavati bhūtvā ca punarna bhavati yaścāsya sthitisaṃjñakaḥ prabandhaḥ so 'nyathā cānyathā ca bhavatī"ti /
[078|04-078|05] kim atra dravyāntarair jātyādibhiḥ katham idānīṃ sa eva dharmo lakṣyas tasyaiva lakṣaṇaṃ yokṣyate /
[078|05-078|08] kathaṃ tāvan mahāpuruṣalakṣaṇāni mahāpuruṣān nānyāni sāsnā-lāṅgūla-kakuda-śapha-viṣāṇādīni ca gotvalakṣaṇāni gor nānyāni kāṭhinyādīni ca pṛthivīdhātvādīnāṃ lakṣaṇāni tebhyo nānyāni /
[078|08-078|09] yathā codhrvagamanena dūrāddhūmasya dhūmatvaṃ lakṣyate naca tattasmādanyat /
[078|09] sa evātra nyāyaḥ syāt /
[078|09-078|10] naca saṃskṛtānāṃ rūpādīnāṃ tāvat saṃskṛtatvaṃ lakṣyate /
[078|10-078|11] gṛhṇatāpi svabhāvaṃ yāvat prāgabhāvo na jñāyate paścācca santateśca viśeṣaḥ /
[078|11-078|12] tasmānna tenaiva tallakṣitaṃ bhavati naca tebhyo dravyāntarāṇyeva jātyādīni vidyante /
[078|12] athāpi nāma dravyāntarāṇyeva jātyādīni bhaveyuḥ /
[078|12-078|13] kimayuktaṃ syāt /
[078|13-078|14] eko dharmaḥ ekasminneva kāle jātaḥ sthito jīrṇo naṣṭaḥ syādeṣāṃ sahabhūtvāt /
[078|14] kāritrakālabhedāt / anāgatā hi jātiḥ kāritraṃ hi karoti /
[078|14-078|16] yasmānna jātaṃ janyate janite tu dharme varttamānāḥ kṣityādayaḥ kāritraṃ kurvantīti na yadā jāyate tadā tiṣṭati jīryati vinaśyati vā /
[078|16] idaṃ tāvadiha saṃpradhāryaṃ bhavet /
[078|16-078|17] kimanāgataṃ dravyato 'sti nāstīti paścājjanayati vā naveti sidhyet /
[078|17-078|18] satyapi tu tasmin jātiḥ kāritaraṃ kurvatī kathamanāgatā sidhyatītyanāgata lakṣaṇaṃ vaktavyam /
[078|18-078|20] uparatakāritrā cotpannā kathaṃ varttamānā sidhyatīti varttamānalakṣāṇaṃ vaktavyam /
[078|20-078|21] sthityādayo 'pi ca yugapat kāritre varttamānā ekakṣaṇa eva dharmasya sthitajīrṇavinaṣṭatāṃ prasañjeyuḥ /
[078|21-078|22] yadaiva hyenaṃ sthitiḥ sthāpayati tadaiva jrā jarayati anityatā vināśayatīti /
[078|22-078|24] kimayaṃ tatra kāle tiṣṭatvāhosvijjīryatu vinaśyatu vā yo 'pi hi brūyāt sthityādīnāmapi kāritraṃ krameṇeti tasya kṣaṇikatvaṃ bādhyate /
[078|24] athāpyevaṃ brūyāt eṣa eva hi naḥ kṣaṇo yāvataitat sarvaṃ samāpyata iti /
[078|25-078|26] evamapoi tābhyāṃ sahotpannā sthitistāvat sthāpayati na jrā jarayati anityatā vā vināśyatīti /
[078|26] kuta etat / sthiterbalīyastvāt / punaḥ kenāvalīyastvam /
[078|26-078|27] yadaināṃ saha dharmeṇānityatā hanti /
[078|27] kṛtakṛtyā punaḥ karttuṃ notsahate jātivat /
[078|28] sthaturyuktamanutsoḍhum /
[078|28-078|29] nahi śakyaṃ jātyādijanyaṃ vartamānatāmānītaṃ punarānetum /
[078|29] śakyaṃ tu khalu sthityā sthāpyamatyantamapi sthāpayitum /
[078|29-079|01] ato na yuktaṃ yannotsahate /
[079|01] ko vā 'tra pratibandhaḥ / te eva jarā 'nityate /
[079|01-079|02] yadi hi te balīyasyau syātāṃ pūrvameva syātām /
[079|02-078|04] nivṛttakāritrāyāṃ khalvapi sthitau ta cāpi na tiṣṭataḥ sa cāpi dharma iti kathaṃ kutra vā kāritraṃ karttumutsahiṣyete kiṃ vā punastābhyāṃ karttavyam /
[079|04-079|05] sthitiparigrahāddhi sa dharma utpannamātro na vyanaśyat /
[079|05-079|06] sa tu tayā vyupekṣyamāṇo niyataṃ na sthāsyatyayamevāsya vināśaḥ /
[079|06] syācca tāvadekasya dharmasyotpannasyāvināśaḥ sthitiḥ vināśo 'nityatā /
[079|07] jarā tu khalu sarvathātvena na tathā / pūrvāparaviśeṣāt vipariṇāmācca /
[079|07-079|08] atastadanyathātve 'nya eva /
[079|08] uktaṃ hi
[079|09-079|10] "tathātvena jarā 'siddhiranyathātve 'nya eva saḥ / tasmānaikasya bhāvasya jarā nāmopapadyate"//
[079|11-079|12] yo 'pyāha nikāyāntarīyo "vināśa kāraṇaṃ prāpyānityatā vināśāyatī"ti tasya harītakīṃ prāpya devatā virecayatītyāpannaṃ bhavati kiṃ punastāṃ kalpayitvā /
[079|12-079|15] tat evāstu vināśakāraṇādvināśaḥ cittacaittānāṃ ca kṣaṇikatvābhyupagamāttadanityatāyā vināśakāraṇānapekṣatvāt sthityanityate kāritramabhinnakālaṃ kuryātāmityekasyaikatra kāle sthita vinaṣṭatā saṃprasajyeta /
[079|15-070|16] tasmāt pravāhaṃ pratyetāni saṃskṛtalakṣaṇānyuktānītyevametatsūtraṃ sūnītaṃ bhavati /
[079|17] apica yadyanāgatā jātirjanyasya janikā kimarthaṃ sarvamanāgataṃ yugapannotpadyate / yasmāt
[079|18] janyasya janikā jātirna hetupratyayairvenā // vakk_2.46 //
[079|19] nahi vinā hetupratyayasāmagrayā jātirjanikā bhavati /
[079|19-079|20] hetupratyayānāmeva tarhi sāmarthyaṃ paśyāmaḥ /
[079|20-079|21] sati sāmargya bhāvādasati cābhāvānna jāteriti hetupratyayā eva jana kāḥsantaḥ /
[079|21] kiṃ ca bhoḥ sarvaṃ vidyamānamupalabhyate /
[079|22] sūkṣmā api dharmaprakṛtayaḥ saṃvidyante /
[079|22-079|23] jātamityeva tu na syādasatyāṃ jātau ṣaṣṭhivacanaṃ ca rūpasyotpādaḥ iti yathā rūpasya rūpamiti /
[079|23-079|24] evaṃ yāvadanityatā yathāyogaṃ vaktavyā /
[079|24] tena tarhy anātmatvam apy eṣṭavyam anātmabuddhi-siddhyartham /
[079|24-079|26] saṃkhyā-parimāṇa-pṛthaktva-saṃyoga-vibhāga-paratva-aparatva-sattādayo 'pi tīrthakara-parikalpitā abhyupagantavyā eka-dvi-mahadaṇu-pṛthak-saṃyukta-viyukta-parāpara-sadādi-buddhi-siddhyartham /
[079|26-079|27] ṣaṣṭīvidhānārthaṃ ca rūpasya saṃyoga iti /
[079|27] eṣā ca ṣaṣṭo kathaṃ kalpyate /
[079|27-079|28] rūpasya svabhāva iti /
[079|28] tasmāt prajñaptimātramevaitadabhūtvābhāvajñāpanārthaṃ kriyate jātamiti /
[079|28-080|01] sa cābhūtvābhāvalakṣāṇa utpādo bahuvikalpaḥ /
[080|01-080|02] tasya viśeṣaṇārthaṃ rūpasyotpāda iti ṣaṣṭīṃ kurvanti yathā rupasaṃjñaka evotpādaḥ pratīyeta mā 'nyaḥ pratyāyīti /
[080|02-080|03] tadyathā candanasya gandhādayaḥ śilāputrakasya śarīramiti /
[080|03-080|04] evaṃ sthityādayo 'pi yathāyogaṃ veditavyāḥ /
[080|04] yadi jātyā vinā jāyate kasmādasaṃskṛtamapyākāśādikaṃ na jāyate /
[080|05] jāyat ityabhūtvā bhavati / asaṃskṛtaṃ ca nityamastīti na jāyate /
[080|05-080|06] yathā ca dharmatayā na sarvaṃ jātimadiṣyate tathā na sarvaṃ jāyata ityeṣṭavyam /
[080|06-080|08] yathā ca tulye jātimattve tadanye pratyayāstadanyasyotpādane na samarthā bhavantyevamevāsaṃskṛtasyotpādane sarve 'pyasamarthāḥ syuḥ /
[080|08] siddhā eva tu dravyabhāvena jātyādaya iti vaibhāṣikāḥ /
[080|09-080|10] nahi dūṣakāḥ santītyāgamā apāsyante nahi mṛgāḥ santīti yavā noṣyante nahi makṣikāḥ patantīti modakā na bhakṣyante /
[080|10-080|11] tasmāddoṣeṣu pratividhātavyaṃ siddhāntaścānuvarttitavyaḥ /
[080|11] uktāni lakṣaṇāni //
[080|12] nāmakāyādayaḥ katame /
[080|13] nāmakāyādayaḥ saṃjñāvākyākṣarasamuktayaḥ /
[080|14] ādigrahaṇena padavyañjanakāyagrahaṇam / tatra saṃjñākaraṇaṃ nāma /
[080|14-080|15] tadyathā rūpaṃ śabda ityevamādiḥ /
[080|15-080|16] vākyaṃ padaṃ yāvatā 'rthaparisamāptistadyathā "anityā vata saṃskārā" ityevamādi yena kriyāguṇakālasaṃbandhaviśeṣā gamyante /
[080|16-080|17] vyañjanamakṣaraṃ tadyathā a ā ityevamādi /
[080|17] nanu cākṣarāṇyapi lipyavayavānāṃ nāmāni /
[080|17-080|18] na vai lipyavayavānāṃ pratyāyanārthamakṣārāṇi praṇītānyakṣarāṇāmeva tu pratyāyanārthaṃ lipyavayavāḥ praṇītāḥ /
[080|19] kathamaśrūyamāṇāni lekhyena pratīyeranniti nākṣarāṇyeṣāṃ nāmāni /
[080|19-080|20] eṣāṃ ca saṃjñādīnāṃ samuktayo nāmādikāyāḥ /
[080|20] uca samavāye paṭhanti / tasya samuktirityetad rūpaṃ bhavati /
[080|21] yo 'rthaḥ samavāya iti so 'rthaḥ samuktiriti /
[080|21-080|22] tatra nāmakāyastadyathā rūpaśabdagandharasaspraṣṭavyānītyevamādi /
[080|22-080|23] padakāyaḥ tadyathā "sarvasaṃskārā anityāḥ sarvadharma anātmānaḥ śāntaṃ nirvāṇami" tyevamādi /
[080|23-080|24] vyañjanakāyastadyathā ka kha ga gha ñetyevamādi /
[080|24-080|25] nanu caite vāksvabhāvatvācchabdātmakā iti rūpasvabhāvā bhavanti /
[080|25] kasmāccittaviprayuktā ityucyante / naite vāksvabhāvāḥ /
[080|25-080|26] ghoṣo hi vāk naca ghoṣāmātrenārthāḥ pratīyante /
[080|26] kiṃ tarhi /
[080|26-080|28] vāṅnāmni pravrttate nāmārthaṃ dyotayati naiva ghoṣamātraṃ vāg yena tu ghoṣeṇārthaḥ pratīyate sa ghoṣo vāk /
[080|28] kena punarghoṣeṇārthaḥ pratīyate /
[080|28-081|01] yo 'rtheṣu kṛtāvadhirvaktṛbhistadyathāgaurityeṣa śabdo navasvartheṣu kṛtāvadhiḥ /
[081|02-081|03]
 "vāgdigbhūraśmivajreṣu paśvakṣisvargavāriṣu /
 navasvartheṣu medhāvī gośabdamupadhārayedi"ti //
[081|04-081|05] yo 'pi hi manyate nāmārthaṃ dyotayatīti tenāpyetadavaśyamabhyupagantavyaṃ yadi pratīpadārthakaṃ bhavatīti /
[081|05-081|06] taccaita cchabdamātrādeva pratītapadārthakāt sidhyatīti kimartharaṃ nāma kalpayitvā /
[081|06] idaṃ cāpi na jñāyate kathaṃ vāṅnāmni pravarttata iti /
[081|06-081|07] kiṃ tāvadutpādayatyāhosvit prakāśayati /
[081|07] yadyutpāda yati /
[081|07-081|09] ghoṣasvavatvādvācaḥ sarvaṃ ghoṣamātraṃ nāmotpādayiṣyati yādṛśo vā ghoṣaviāśeṣa iṣyate nāmna utpādakaḥ sa evārthasya dyotako bhaviṣyati /
[081|09] atha prakāśayati /
[081|09-081|11] ghoṣasvabhāvatvādvācaḥ sarvaṃ ghoṣamātraṃ nāma prakaśayiṣyati yādṛśo vā ghoṣaviśeṣa iṣyate nāmnaḥ parakāśakaḥ sa evārthasya dyotako bhaviṣyati /
[081|11] na khalvapi śabdānāṃ sāmargyamasti kṣaṇaikamilanam /
[081|12] na caikasya bhāgaśa utpādo yukta iti kathamutpādayantī vāṅnāmotpādayet /
[081|12-081|13] kathaṃ tāvadatītāpekṣaḥ paścimo vijñaptikṣaṇa utpādayatyavijñaptim /
[081|13-081|14] evaṃ tarhi paścima eva de nāmna utpādādyo 'pi tamevaikam śṛṇoti so 'pyarthaṃ pratipadyeta /
[081|14-081|15] athāpyevaṃ kalpyeta vāgvyañjanaṃ janayati vyañjanaṃ tu nāmeti /
[081|15-081|16] atrāpi sa eva prasaṅgo vyañjanāṃ sāmargyābhāvāt /
[081|16] eṣa eva ca prasaṅgo nāmnaḥ prakāśakatve vācaḥ /
[081|16-081|18] vyañjanāṃ pi vāgviśiṣṭaprajñā apyavahitacetaskā lakṣaṇataḥ paricchettum notsahanta iti vyañjayāpi vāk naivotpādikā na prakāśikā yujyate /
[081|18-081|19] athāpyarthasahajaṃ nāma jātyādivadiṣyate /
[081|19] evaṃ satyatītānāgatasyārthasya varttamānaṃ nāma na syād /
[081|19-081|21] apatyānāṃ pitṛbhiryatheṣṭaṃ nāmāni kalpyanta iti katamannāma tatsahajaṃ syāt asaṃskṛtānāṃ ca dharmāṇāṃ kena sahajaṃ nāma syādityaniṣṭireveyam /
[081|21-081|22] yadapyuktaṃ bhagavatā
[081|23] "nāmasaṃniśāritā gāthā gāthānāṃ kavirāśrayaḥ" iti
[081|24-081|25] atrārtheṣu kṛtāvadhiḥ śabdo nāma nāmnā ca racanāviśeṣo gātheti nāmasaṃnitābhavati racanāviśeṣāśca dravyāntaraṃ nopapadyate /
[081|25] paṅktivaccittānupūrvyavacca /
[081|26] astu vā vyañjanamātrasya dravyāntarabhāvaparikalpanā /
[081|26-081|27] tatsamūhā eva nāmakāyādayo bhaviṣyantītyapārthikā tatprajñaptiḥ /
[081|27-081|28] santyeva tu viprayuktasaṃskārabhāvanā nāmakāyā dravyata iti vaibhāṣikāḥ /
[081|28] nahi sarva dharmāstarkagamyā bhavantīti /
[082|01-082|02] atha kiṃpratisaṃyuktā ete nāmakāyādayaḥ sattvākhyā asattvākhyā vipākajā aupacayikā naiḥṣyandikāḥ kuśalā akuśalā avyākṛtā iti vaktavyam /
[082|02] āha
[082|03] kāmarūpāptasattvākhyā niḥṣyandāvyākṛtāḥ /
[082|04] kāmāptā rūpāptāśceti / ārupyāptā api santi te tvanabhilāpyā ityapare /
[082|05] sattvākhyā ete / yaśca dyotayati sa taiḥ samanvāgato na yo dyotyate /
[082|05-082|06] naiḥṣyandikā anivṛtāvyākṛtāśca /
[082|06-082|07] yathā caite nāmakāyādayaḥ sattvākhyā naiḥṣyandikā anivṛtāvyākṛtāśca /
[082|08] tathā // vakk_2.47 //
[082|09] sabhāgatā sā tu punarvipāko 'pi
[082|10] na kevalaṃ naiḥṣyandikī kāmarūpārūpyāvacarī /
[082|11] āptayo dvidhā /
[082|12] prāptayo naiḥṣyandikyo vipākajāśca /
[081|13] lakṣaṇāni ca /
[081|14] dvidheti varttate prāptivat /
[082|15] niḥṣyandāḥ samāpattya samanvayāḥ // vakk_2.48 //
[082|16] dve acittasamāpattī asamanvāgamaśca naiḥṣyandikā eva / śeṣameṣāṃ vaktavyamuktam /
[082|17] śeṣayoścāsaṃjñikajīvitayorato na punarbrumaḥ / kathaṃ prāptyādīnāṃ sattvākhyatoktā samanvāgamavacanāt /
[082|18]
kathaṃ lakṣaṇānāṃ sattvāsattvākhyatoktā /
sarvasaṃskṛṭasahabhūtvāt //
uktā viprayuktāḥ //
[082|19-082|20] yaktūktaṃ "janyasya janikā jātirna hetupratyayairvinā" iti ka ime hetavaḥ keca pratyayāḥ /
[082|21-082|22]
kāraṇaṃ sahabhūścaiva sabhāgaḥ saṃprayuktakaḥ /
 sarvatrago vipākākhyaḥ ṣaḍvidho heturiṣyate // vakk_2.49 //
[082|23] ṣaḍime hetavaḥ /
[082|23-082|24] kāraṇahetuḥ sahabhūhetuḥ sabhāgahetuḥ saṃprayuktakahetuḥ sarvatragahetuḥ vipākaheturiti /
[082|24] tatra
[082|25] svato 'nye kāraṇaṃ hetuḥ
[082|26] saṃskṛtasya hi dharmasya svabhāvavrjyāḥ sarvadharmāḥ kāraṇaheturutpādayati /
[082|27] avighnabhāvāvasthānāt /
[082|27-083|02] nanu ca ye 'syājānata udapatsyantāsravā jānato 'sya te notpadyanta iti jñānameṣāṃ vighnamuatpattau karoti sūryaprabhāvajjyotiṣāṃ darśanasyeti kathaṃ svabhāvavarjyāḥ sarvadharmāḥ saṃskṛtasya kāraṇaheturbhavanti /
[083|02] utpadyamānasyāvidhnabhāvenāvasthānāditi jñātavyam /
[083|03] bhavettāvadutpattau vidhnakāraṇe samarthānāmavighnakāraṇāddhetutvam /
[083|03-083|04] tadyathā anupadrotāraṃ bhojakamadhikṛtya grāmīṇā bhavanti vaktāraḥ svāminā smaḥ sukhitā iti /
[083|04-083|06] yasya punarnāstyeva śaktirvighnayituṃ tasya kathaṃ hetubhāvastadyathā nirvāṇasyānutpattidharmakāṇāṃ ca sarvotpattau nārakādīnāṃ carūpyasattva skandhotpattau /
[083|06-083|07] asanto 'pi hyete tathaiva vidhnaṃ karttumasamarthaḥ syuḥ /
[083|07-083|08] asamarthe 'pi hi bhojake tathā vaktāro bhavantīti sa evātra dṛṣṭāntaḥ sāmānyenaiva nirdeśaḥ /
[083|08-083|09] yastu pradhānaḥ kāraṇahetuḥ sa utpādane 'pi samartho yathā cakṣūrūpe cakṣurvijñānasya āhāraḥ śarīrasya vījādayo 'ṅkurādīnāmiti /
[083|10-083|11] yastvevaṃ codayati anāvaraṇabhāvena cetsarva dharmahetavo bhavanti kasmānā sarvasyotpādo yugapadbhavati prāṇātipātena ca ghātakavat sarve tadbhājo bhavantīti /
[083|11-083|12] tasyedamacodyam /
[083|12] yasmādanāvaraṇabhāvena sarvadharmāḥ hetuḥ pratijñāyante na kārakabhāveneti /
[083|13] sarvasyaiva kāraṇahetoḥ sarvotpattau sāmarthyamityapare /
[083|13-083|14] tadyathā nirvāṇasyāpi cakṣurvijñānam /
[083|14] kathaṃ kṛtvā /
[083|14-083|16] tena hyālambanāt manovijñānamutpadyate kuśalākuśālaṃ yataḥ krameṇa paścāccakṣurvijñānamiti kāraṇaparaparayā tasyāpi pratyayībhāvādasti sāmarthyam /
[083|16] evamanyasyāpi pratipattavyam / eṣā hi dik /
[083|16-083|17] uktaḥ kāraṇahetuḥ /
[083|18] sahabhūrye mithaḥphalāḥ /
[083|19] mithaḥ pāraṃparyeṇa ye dharmāḥ parasparaphalāste parasparaḥ sahabhūheturyathā / katham /
[083|20] bhūtavaccittacittānuvartilakṣaṇalakṣyavat // vakk_2.50 //
[083|21] catvāri mahābhūtānyanyonyaṃ sahabhūhetuḥ / cittaṃ cittānuvarttināṃ dharmāṇāṃ te 'pi tasya /
[083|22] saṃskṛtalakṣaṇāni lakṣyasya so 'pi taṣām /
[083|22-083|23] evaṃ ca kṛtvā sarvameva saṃskṛtaṃ sahabhūheturyathāyogam /
[083|23-083|24] vināpi cānyonyaphalatvena dharmo 'nulakṣaṇānāṃ sahabhūheturna tāni tasyetyupasaṃkhyātavyam //
[083|25] ke punarete cittānuvarttino dharmāḥ /
[083|26] caittā dvau saṃvarau teṣāṃ cetaso lakṣaṇāni ca /
[083|27] cittānuvarttinaḥ
[083|28] sarvecittasaṃprayuktāḥ / dhyānasaṃvaro 'nāsravasaṃvarasteṣāṃ ca ye jātyādayaścittasya ca /
[083|28-084|01] ete dharmāścittānuvarttina ucyante /
[084|01] kathamete cittamanuparivarttante / samāsataḥ
[084|02] kālaphalādiśubhatādibhiḥ // vakk_2.51 //
[084|03] kālastāvaccitenaikotpādasthitinirodhatayā ekādhvapatitatvena ca /
[084|03-084|04] phalādibhirekaphalavipākaniḥṣyandatayā /
[084|04] pūrvakastvekaśabdaḥ sahārthe veditavyaḥ /
[084|05] śubhatādibhiḥ kuśalākuśalāvyākṛtacitte kuśalākuśalāvyākṛtatayā /
[084|05-084|06] evaṃ daśabhiḥ kāraṇaiścittānuparivarttina ucyante /
[084|06-084|07] tatra sarvālpa cittamaṣṭapañcāśato dharmāṇāṃ sahabhūhetuḥ /
[084|07-084|08] daśānāṃ mahābhūmikānāṃ cattvāriṃśatastallakṣaṇānāmaṣṭānāṃ ca svalakṣaṇānulakṣāṇānām /
[084|08] tasya punaścatuḥpañcāśaddharmāḥ sahabhūhetuḥ /
[084|08-084|09] svānyanulakṣaṇāni sthāpayitvā /
[084|09] caturdaśetyapare / daśa mahabhūmikāḥ svānyeva ca lakṣaṇānīti /
[084|09-084|10] tadetanna varṇayanti /
[084|10] prakaraṇagrantho hyevaṃ virudhyeta /
[084|10-084|11] "syādduḥkhasatyaṃ satkāyadṛṣṭihetukaṃ na satkāyadṛṣṭerhetuḥ /
[084|11-084|13] satkāyadṛṣṭestatsaṃprayuktānāṃ ca dharmāṇāṃ jātiṃ jarāṃ sthitimanityatāṃ ca sthāpayitvā yattadanyat kliṣṭaṃ duḥkhasatyaṃ satkāyadṛṣṭihetukaṃ na satkāyadṛṣṭerhetuḥ /
[084|13] satkāyadṛṣṭekśca heturyadetat sthāpitami" ti /
[084|13-084|15] ye tarhi "tatsaṃprayuktānāṃ ca dharmāṇā mi" tyetanna pathanti tairapyetat pathitavyam arthato vaivaṃ boddhavyamiti kāśmīrāḥ /
[084|15] yaktāvat sahabhūhetunā hetuḥ sahabhvapi tat /
[084|15-084|16] syāttu sahābhūrna sahabhūhetunā hetuḥ /
[084|16] dharmasyānulakṣaṇāni / tāni cānyonyam /
[084|16-084|19] anuparivarttyanulakṣanāni caivaṃ cittasya tāni cānyonyaṃ sapratighaṃ copādāyarūpamanyonyamapratighaṃ ca kiñcit sarvaṃ ca bhūtaiḥ prāptayaśca sahajāḥ prāptimataḥ sahabhuvo na sahabhūheturanekaphalavipāka niṣyandatvāt /
[084|19-084|20] na caitāḥ sahacariṣṇavaḥ pūrvamapyutpatteḥ paścādapīti /
[084|20] sarvamapyetat syāt /
[084|20-084|21] kiṃ tu prasiddhahetuphalabhāvānāṃ bījādīnāmeṣa nyāyo na dṛṣṭa iti vaktavyametat kathaṃ sahotpannānāṃ dharmāṇāṃ hetuphalabhāva iti /
[084|22] tadyathā pradīpaprabhayoraṅkuracchāyayośca /
[084|22-084|24] saṃpradhāryaṃ tāvadetatkiṃ prabhāyāḥ pradīpo heturāhosvit pūrvotpannaiva sāmagrī saprabhasya pradīpasya sacchāyasyāṅdurasyotpattau heturiti /
[084|24] itastarhi bhāvābhāvayostadvattvāt /
[084|24-084|25] etaddhi hetuhetumato lakṣaṇamācakṣater hetukāḥ /
[084|25-084|26 yasya bhāvābhāvayoḥ yasya bhāvābhāvau niyamataḥ sa heturitaro hetumāniti /
[084|26-085|01] sahabhuvām ca dharmāṇāmekasya bhāve sarveṣāṃ bhāva ekasyābhāve sarveṣāmabhāva iti yukto hetuphalabhāvaḥ /
[085|01] syāttāvatsahotpannānāṃ parasparaṃ tu katham /
[085|02-085|03] atha evāha evaṃ tarhyavinirbhāviṇo 'pyupādāyarūpasyānyonyameṣa prasaṅgaḥ bhūtaiśca sārdhaṃ cittānulakṣaṇādīnāṃ ce cittādibhiḥ /
[085|03-085|04] tridaṇḍānyonyabalāvasthānavattarhi sahabhuvāṃ hetuphalabhāvaḥ sidhyati /
[085|04] mīmāṃsyaṃ tāvadetat /
[085|04-085|06] kimeṣāṃ sahotpannabalenāvasthānamāhosvit pūrvasāmagrīvaśāttathaivotpāda iti annyadapi ca tatra kiñcidbhavati sūtrakaṃ śaṅkuko vā pṛthivī vā dhārikā /
[085|06-085|07] eṣāmapi nāmānye 'pi sabhāgahetutvādayo bhavantīti siddhaḥ sahabhūhetuḥ /
[085|08] sabhāgahetuḥ katamaḥ /
[085|09] sabhāgahetuḥ sadṛśāḥ
[085|10-085|11] sadṛśā dharmāḥ sadṛśānāṃ dharmāṇāṃ sabhāgahetustadyathā kuśalāḥ pañca skandhāḥ kuśalānāmanyoyyaṃ kliṣṭāḥ kliṣṭānāmavyākṛtā avyākṛtānāṃ rūpamavyākṛtaṃ pañcānām /
[085|12] catvārastu na rūpasyetyapare / nyūnatvāt /
[085|12-085|13] kalalaṃ kalalādīnāṃ daśānāmavasthānām arvudāyo 'rvudādīnāmekaikāparhāsenaikasminnikāyasabhāge /
[085|13-085|14] anyeṣu tu samānajātīyeṣu daśāpyavasthā daśānām /
[085|14-085|15] bāhyeṣvapi yavo yavasya śāliḥ śāleriti vistareṇa yojyam /
[085|15-085|16] ye tu rūpaṃ rūpasya necchanti sabhāgahetuṃ teṣāmeṣa granthaḥ icchāvighātāyasaṃpravarttate "atītāni mahābhūtānyanāgatānāṃ mahābhūtānāṃ heturadhipati" riti /
[085|17] kiṃ punaḥ sarve sadṛśānāṃ sabhāgahetaḥ / netyāha / kiṃ tarhi /
[085|18] svanikāyabhuvaḥ /
[085|19] svo nikāyo bhūścaiṣāṃ ta ime svanikāyabhuvaḥ /
[085|19-085|20] pañca nikāyāḥ duḥkhadarśanaprahātavyo yāvat bhāvanāprahātavyaḥ /
[085|20] nava bhūmayaḥ /
[085|20-085|21] kāmadhāturaṣṭau ca dhyānārūpyāḥ /
[085|21] tatra duḥkhadarśanaheyāḥ duḥkhadarśanaheyānāṃ sabhāgaheturnānyeṣām /
[085|21-085|22] evaṃ yāvat bhāvanāheyā bhāvanāheyānām /
[085|22-085|24] te 'pi kāmāvacarāḥ kāmāvacarāṇāṃ prathamadhyānabhūmikāḥ prathamadhyānabhūmikānāṃ yāvat bhavāgrabhūmikāstadbhūmikānāmevaṇānyaṣām /
[085|24] te 'pi na sarve / kiṃ tarhi /
[085|25] agrajāḥ /
[085|26] pūrvotpannāḥ paścimānāmutpannānutpannānāṃ sabhāgahetuḥ / anāgatā naiva sabhāgahetuḥ /
[085|27] evamatīte kuta etat āha / śāstrāt / "sabhāgahetuḥ katamaḥ /
[085|27-086|02] pūrvotpannāni kuśalamūlānipaścādutpannānāṃ kuśalamūlānāṃ tatsaṃprayuktānāṃ ca dharmāṇāṃ svadhātau sabhāgahetunā hetuḥ /
[086|02] evamatītānyatītapratyutpannānām /
[086|02-086|03] atītapratyutpannānyanāgatānāmiti vaktavyam" /
[086|03-086|04] idapi śāstraṃ "yo dharmo yasya dharmasya hetuḥ kadācitsa dharmastasya na hetuḥ /
[086|04] āha /
[086|04-086|05] na kadāciditi sahabhūsaṃprayuktakavipākahetvabhisandhivacanādadoṣaḥ eṣaḥ /
[086|05-086|06] yastu manyate anāgato 'pi sa dharma utpadyamānāvasthāyāṃ sabhāgahetutve niyatībhūto bhavatyatastāṃ caramāvasthāmabhisaṃdhāyoktaṃ "na kadācinna heturi"ti /
[086|06-086|08] tasyā yamaparihāro yasmātsa dharma utpadyamānāvasthāyāḥ pūrvaṃ sabhāgaheturabhūtvā paścāt bhavati /
[086|08-086|10] ihapi ca praśne yo dharmo yasya dharmasya samanantaraḥ kadācit sa dharmastasya dharmasya na samanantara iti śakyamanayā kalpanayā vaktuṃ syānna kadāciditi /
[086|10] kasmādevamāha /
[086|10-086|11] yadi sa dharmo notpanno bhavatīti dvimukhasaṃdarśanārthaṃ yathā tatra tathehāpi karttavyam /
[086|11] yathā ceha tathā tatreti /
[086|11-086|12] evaṃ sati ko guṇo labhyata ityakauśala mevātra śāstrakārasyaiva saṃbhāvyeta /
[086|12-086|13] tasmāt pūrvaka evātra parihāraḥ sādhuḥ /
[086|13-086|15] yattarhīdamuktam "anāgatānāṃ satkāyadṛṣṭiṃ tatsaṃprayuktaṃ ca duḥkhasatyaṃ sthāpayitvā yattadanyat kliṣṭaṃ duḥkhasatyaṃ tatsatkāyadṛṣṭihetukaṃ na satkāyadṛṣṭerheturyattu sthāpitaṃ tatsatkāyadṛṣṭihetukaṃ satkāyadṛṣṭeśca heturi"ti /
[086|15-086|16] anāgatasatkāyadṛṣṭisaṃprayuktaṃ duḥkhasatyaṃ sthāpayitvetyevametat karttavyamarthato 'pi caivaṃ boddhavyamiti /
[086|16-086|18] idaṃ tarhi prajñaptibhāṣyaṃ kathaṃ nīyate "sarvadharmāścatuṣke niyatā hetauphale āśraye ālamvane niyatā" iti /
[086|18] heturatra saṃprayuktakahetuḥ sahabhūhetuśca /
[086|18-086|19] phalaṃ puruṣakāraphalamadhipatiphalaṃ ca /
[086|19] āśrayaścakṣurādirālambanaṃ rūpādikamiti draṣṭavyam /
[086|19-086|20] nanu caivaṃ sati sabhāga heturabhūtvā heturbhavatīti prāptam /
[086|20-086|21] iṣyata evāvasthāṃ prati na dravyam /
[086|21] avasthāphalalṃ hi sāmargyaṃ na dravyaphalam /
[086|21-086|22] kiṃ punaḥ syādyadi vipākahetuvadanāgato 'pi sabhāgahetuḥ syāt /
[086|22] śāstre tasya grahaṇaṃ syāt /
[086|22-086|23] sa eva hi phaladānagrahaṇakriyāsamarthastasyaiva grahaṇādadoṣaḥ /
[086|23] naitadasti /
[086|23-086|24] niḥṣyandaphalena hi saphalaḥ sabhāgahetuḥ /
[086|24] taccānāgatasyāyuktaṃ pūrvapaścimatā 'bhāvāt /
[086|24-086|25] na cotpannamanāgatasya niṣyando yujyate /
[086|25] yathā 'tītaṃ varttamānasya / mā bhūddhetoḥ pūrvaṃ phalamiti /
[086|26] nāstyanāgataḥ sabhāgahetuḥ / vipākaheturapi evamanāgato na prapnoti /
[086|26-086|27] vīpākaphalasya pūrvaṃ saha cāyogādanāgate cādhvati pūrvapaścimatā 'bhāvāt /
[086|27] naitadasti /
[086|28-086|29] sabhāgahetorvinā paurvāparyeṇa sadṛśaḥ sadṛśasya sabhāgaheturityanyonyahetutvādanyonyaniḥṣyandatā saṃprasajyeta /
[086|29] nacānyonyaniḥṣyandatā yuktimatīti /
[087|01] natveva vipākahetorvinā paurvāparyeṇānyonyahetuphalatā saṃprasajyate /
[087|01-087|02] bhinnalakṣaṇātvāddhetuphalayoḥ /
[087|02-087|03] tasmādavasthāvyavsthitaṃ eva sabhāgaheturlakṣaṇavyavasthitastupākaheturityanāgato 'pi na vāryate /
[087|04] yaduktaṃ svabhūmikaḥ sabhāgaheturbhavatīti kimeṣa niyamaḥ sarvasya sāsravasyaiṣa niyamaḥ /
[087|05] anyo 'nyaṃ navabhūmistu mārgaḥ
[087|06] sabhāgaheturityadhikāraḥ /
[087|06-087|07] anāgamye dhyānāntarikāyāṃ caturṣuraneṣu triṣu cārūpyeṣu mārgasatyamanyo 'nyaṃ sabhāgahetuḥ /
[087|07] kiṃ kāraṇam /
[087|07-087|08] āgantuko hyasau tāsu bhūmiṣu na taddhātupatitastadbhami kābhistṛṣṇābhirasvīkṛtatvāt /
[087|08-087|09] ataḥ mānajātīyasyānyabhūmikasyāpi sabhāgaheturbhavati /
[087|09] sa punaḥ /
[087|10] samaviśiṣṭayoḥ // vakk_2.52 //
[087|11] nyūnasya heturbhavati /
[087|11-087|12] tadyathā duḥkhe dharmajñānakṣāntistasyā evānāgatāyāḥ sabhāgahetuviśiṣṭasyaca yāvadanutpādajñānasya /
[087|12-087|13] anutpādajñānamanutpādajñānasyaivānyaviśiṣṭabhāvāt /
[087|13] darśanabhāvanā 'śaikṣyamārgāstridhyekeṣām /
[087|13-087|14] tatrāpi mṛdvindriyamārgo mṛdutīkṣṇendriyamārgasya hetuḥ /
[087|14] tīkṣṇendriyamārgastīkṣṇendriyamārgasyaiva /
[087|14-087|15] tadyathā śraddhānusāriśraddhādhimuktasamayavimukttamārgāḥ ṣaṇṇāṃ caturṇāṃ dvayośca /
[087|15-087|16] dharmānusāriṣṭaprāptāsamayavimuktamārgāḥ trayāṇāṃ dvayorekasya /
[087|16-087|17] kathaṃ punarūrdhvaṃbhūmikasyādhobhūmmikomārgaḥ samo vā bhavati viśiṣṭo vā /
[087|17] indriyato hetūpacayataśca /
[087|17-087|18] tatra darśanādimārgāṇāṃ mṛdumṛdvādīnāṃ cottarottara hetūpacitatarāḥ /
[087|18-087|19] yadyapyekasantāne śraddhārnusārimārgayorasaṃbhavaḥ utpannastvanāgatasya hetuḥ /
[087|20] kiṃ punaḥ mārga eva samaviśiṣṭayoḥ sabhāgaheturbhavati / netyāha /
[087|20-087|21] laukikā api hi
[087|22] prayogajāstayoreva
[087|23] samaviśiṣṭayoḥ sabhāgaheturbhavanti na nyūnasya / yathā katame ityāha
[087|24] śrutacintāmayādikāḥ /
[087|25-087|26] ete hi prāyogikāḥ śrutacintābhāvanāmayā guṇāḥ samaviśiṣṭayoreva heturnanyūnānām /
[087|26-087|27] tadyathā kāmāvacarāḥ śrutamayāḥ śrutacintāmayānāṃ cintāmayācintāmayānām /
[087|27] bhāvanāmayābhāvāt /
[087|27-087|28] rūpāvacarāḥ śrutamayāḥ śrutabhāvanāmayānāṃ cintāmayābhāvāt /
[087|28] bhāvanāmayā bhāvanāmayānāmeva /
[087|28-087|29] ārūpyāvacarābhāvanāmayā bhāvanāmayānāmeva /
[087|29-088|01] teṣāmapi navaprakārabhedāt mṛdumṛdavaḥ sarveṣāṃ mṛdumadhyā aṣṭānāmityeṣānītiḥ /
[088|01-088|02] upapattipratilambhikāstu kuśalā dharmāḥ sarve navaprakārāḥ paraspara sabhāgahetuḥ /
[088|02] kliṣṭā apyevam /
[088|02-088|03] anivṛtāvyākṛtāstu caturvidhāḥ /
[088|03] vipākajā airyapathikāḥ śailpasthānikāḥ nirmāṇacittasahajāśca /
[088|03-088|04] te yathākramaṃ catustrīdvekeṣāṃ sabhāgahetuḥ nirmāṇacittamapoi kāmāvacara caturdhyanaphalam /
[088|05] tatra nottaradhyānaphalamadharadhyānaphalasya /
[088|05-088|06] nahyābhisaṃskārikasya sabhāgahetorhīyamānaṃ phalaṃ bhavati /
[088|06-088|07] tadyathā śāliryavādīnāṃ mā bhūnniṣphalaḥ prayatna iti /
[088|07-088|08] ata eva cāhuḥ syādutpanno 'nāsravo 'nutpannasyāsravasya na hetuḥ syāttadyathā duḥkhe dharmajñānamutpanāmanutpannānāṃ duḥkhe dharmajñānakṣāntīnām/
[088|08-088|09] sarvaṃ ca viśiṣṭaṃ nyūnasya na hetuḥ /
[088|09-088|10] syādekasantānaniyataḥ pūrvapratilabdho 'nāsravo dharmaḥ paścādutpannasya nahetuḥ /
[088|10-088|11] syādanāgatāḥ duḥkhe dharmajñānakṣāntayo duḥkhe dharmajñānasyayasmānna pūrvataraṃ phalamastyanāgato vā sabhāgahetuḥ /
[088|11-088|12] syāt pūrvotpanno 'nāsravo dharmaḥ paścādutpannasyānāsravasya na hetuḥ /
[088|12] syādavimātro nyūnasya /
[088|12-088|14] tadyathottaraphalaparihīṇasyāvara phalasaṃmukhībhāve duḥkhe dharmajñānaprāptiścottarottara kṣaṇa sahotpannānāṃ duḥkhe dharmajñānakṣāntiprāptīnāṃ nyūnatvāditi /
[088|14] uktaḥ sabhāgahetuḥ /
[088|15] saṃprayuktakahetustu cittacaittāḥ /
[088|16] evaṃ sati bhinnakālasantānajānāma pyanyonyasaṃprayuktakahetutvaprasaṅgaḥ /
[088|16-088|17] ekākārā lambanāstarhi /
[088|17] evamapi sa eva prasaṅgaḥ / ekakālāstarhi /
[088|17-088|18] evaṃ tarhi sati bhinnasantānajānāmapi prasaṅgo navacandrādīni paśyatām /
[088|18] tasmāttarhi
[088|19] samāśrayāḥ // vakk_2.53 //
[088|20] samāna āśrayo yeṣāṃ te cittacaittāḥ anyonyaṃ saṃprayuktakahetuḥ /
[088|20-088|22] samāna ityabhinnastatadyathā ya eva cakṣurindriyakṣaṇaścakṣurvijñānasyāśrayaḥ sa eva tatsaṃprayuktānāṃ vedanādīnāmeva yāvanmanaḥ /
[088|22] indriyakṣaṇo manovijñānatsaṃprayukṭānāṃ veditavyaḥ /
[088|22-088|23] yaḥ saṃprayuktakahetuḥ sahabhūheturapi saḥ /
[088|23] atha kenārthena sahabhūhetuḥ kena saṃprayuktakahetuḥ /
[088|24] anyonyaphalārthena sahabhūhetuḥ / sahasārthikānyonyabalamārgaprayāṇavat /
[088|24-088|25] pañcabhiḥ samatābhiḥ saṃprayogārthena saṃprayuktakahetuḥ /
[088|25-088|26] teṣāmeva sārthikānāṃ samānānnapānādiparibhogakriyāprayogavat /
[088|26-088|27] ekenāpi hi vinā sarveṇa na saṃprayujyanta ityayameṣāṃ hetubhāvaḥ /
[088|27] uktaḥ saṃprayuktakahetuḥ /
[089|01] sarvatragahetuḥ katamaḥ /
[089|02] sarvatragākhyaḥ klilṣṭānāṃ svabhūmau pūrvasarvagāḥ /
[089|03] svabhūmikāḥ pūrvotpannāḥ sarvatragā dharmāḥ paścimānāṃ kliṣṭānāṃ dharmāṇāṃ sarvatragahetuḥ /
[089|04] tān punaḥ paścādanuśayanirdeśakośasthāna eva vyākhyāsyāmaḥ /
[089|04-089|05] kliṣṭadharmasāmānyakāraṇatvenāyaṃ sabhāgahetoḥ pṛthak vyavasthāpyate /
[089|05-089|06] nikāyāntarīyāṇāmapi hetutvādeṣāṃ hi prabhāveṇānyanaikāyikā api kleśā upajāyante /
[089|06-089|07] kimāryapudgalasyāpi kliṣṭā dharmāḥ sarvatragahetukāḥ /
[089|07-089|08] sarva eva kliṣṭā dharmā darśanaprahātavyahetukā iti kāśmīrāḥ /
[089|08-089|09] tathā prakāraṇeṣūktaṃ "darśanaprahātavyahetukāḥ dharmāḥ katame /
[089|09] kliṣṭā dharmāḥ yaśca darśanaprahātavyānāṃ dharmāṇāṃ vipāka iti /
[089|09-089|10] avyākṛtahetukā dharmāḥ katame / [089|10] avyākṛtāḥ saṃskṛtā dharmā akuśalāśceti /
[089|10-089|13] duḥkhasatyaṃ syāt satkāyadṛṣṭihetukaṃ na satkāyadṛṣṭerheturiti vistaro yāvanna satkāyadṛṣṭeḥ teṣāṃ ca dharmāṇāṃ jātiṃ jarāṃ sthitimanityatāṃ ca sthāpayitvā yattadanyat kliṣṭam duḥkhasatya"miti /
[089|13] idaṃ tarhi prajñaptibhāṣyaṃ kathaṃ nīyate "syāddharmo 'kuśalo 'kuśalahetuka eva /
[089|14-089|15] syādāryapudgalaḥ kāmavairāgyāt parihīyamāṇo yāṃ tatprathamataḥ klilṣṭāñcetanāṃ saṃmukhīkarotī"ti /
[089|15] aprahīṇahetumetat saṃdhāyoktam /
[089|15-089|16] darśanaprahātavyo hi tasyā hetuḥ prahīṇatvānnoktaḥ /
[089|16] uktaḥ sarvadagahetuḥ /
[089|17] vipākahetuḥ katamaḥ /
[089|18] vipākaheturaśubhāḥ kuśalāścaiva sāsravāḥ // vakk_2.54 //
[089|19] akuśalāḥ kuśalasāsravāśca dharmā vipākahetuḥ / vipākadharmatvāt /
[089|19-089|20] kasmādavyākṛtā dharmāḥ vipākaṃ na nirvarttayanti /
[089|20] durbalatvāt / pūti bījavat /
[089|21] kasmānnānāsravāḥ / tṛṣṇānabhiṣyanditatvāt / anabhiṣyanditasārabījavat /
[089|21-089|22] apratisaṃyuktā hi kiṃpratisaṃyuktaṃ vipākamabhinirvarttayeyuḥ /
[089|22] śeṣāstūbhayavidhatvānnirvarttayanti /
[089|23] sārābhiṣyanditabījavat /
[089|23-089|24] kathamidaṃ vijñātavyaṃ vipākasya heturvipākaheturāhosvidvipāka eva heturvipākahetuḥ /
[089|24] kiṃ cātaḥ /
[089|24-089|25] yadi vipākasya heturvipākahetuḥ "vīpākajaṃ cakṣuri"ti etanna prāpnoti /
[089|25-089|26] atha vipāka eva heturvipākahetuḥ "karmaṇo vipāka" ityetanna prāpnoti /
[089|26]
naiṣa doṣaḥ /
"ubhayathāpi yoga" ityuktaṃ prāk //
[089|26-089|27] atha vipāka iti ko 'rthaḥ /
[089|27] visadṛśaḥ pāko vipākaḥ / anyeṣāṃ tu hetūnāṃ sadṛśaḥ pākaḥ /
[089|27-090|01] ekasyobhayatheti vaibhāṣikāḥ /
[090|01] naiva tu teṣāṃ pāko yuktaḥ /
[090|01-090|02] pāko hi nāma santatipariṇāmaviśeṣajaḥ phalaparyantaḥ /
[090|02-090|03] na ca sahābhūsaṃprayuktahetvoḥ santatipariṇāmaviśeṣajaṃ phalamasti /
[090|03] na cāpi sabhāgahetvādīnāṃ phalaparyanto 'sti /
[090|03-090|04] punaḥ punaḥ kuśalādyāsaṃsāraphalatvāt /
[090|04] kāmadhātāvekaskandhako vipākaheturekaphalaḥ pratyayastajjātyādayaśca /
[090|05] dviskandhaka ekaphalaḥ kāyavākkarma tajjātyādayaśca /
[090|05-090|06] catuskandhaka ekaphalaḥ kuśalākuśalāścittacaittāḥ saha jātyādibhiḥ //
[090|06-090|07] rūpadhātāvekaskandhako vīpākaheturekaphalaḥ prāptirasaṃjñisamāpattiśca saha jātyādibhiḥ /
[090|07-090|08] dviskandhaka ekaphalaḥ prathame dhyāne vijñaptiḥ saha jātyādibhiḥ /
[090|08-090|09] catuskandhaka ekaphalaḥ kuśale cetasyasamāhite /
[090|09] pañcaskandhaka ekaphalaḥ samāhite //
[090|09-090|10] ārūpyadhātāvekaskandhako vipākaheturekaphalaḥ prāptirnirodhasamāpatiśca saha jātyādibhiḥ /
[090|10-090|11] catuskandhakaḥ kuśalāścittacaittāḥ tajjātyādayaśca /
[090|11-090|12] asti karma yasyaikameva dharmāyatanaṃ vīpāko vipacyate jīvitendriyam /
[090|12] yasya mana āyatanaṃ tasya dve manodharmāyatane /
[090|12-090|13] evaṃ yasya spraṣṭavyāyatanaṃ yasya kāyāyatanaṃ tasya trīṇi kāyaspraṣṭavyadharmāyatanāni /
[090|13-090|14] evaṃ yasya rūpagandharasāyatanāni /
[090|14] yasya cakṣurāyatanaṃ tasya catvāri cakṣuḥkāyaspraṣṭavyadharmāyatanāni /
[090|15] evaṃ yasya śrotragrāṇajihvāyatanāni /
[090|15-090|16] asti tat karma yasya pañca ṣaṭ saptāṣṭau nava daśaikādaśāyatanāni vipāko vipacyate /
[090|16-090|17] vicitrāvicitraphalatvāt karmaṇo bāhyabījavat /
[090|17] tadyathā bāhyāni vījāni kānicidvicitraphalāni bhavanti /
[090|17-090|18] tadyathā padmadāḍimanyagrodhādīnām /
[090|18] kānicidavicitraphālāni tadyathā yavagodūmādīnām /
[090|19] ekādhvikasya karmaṇastraiyadhviko vipāko vipacyate /
[090|19-090|20] na tu dvaiyadhvikasyāpyekādhviko mā bhūdatinyūnaṃ hetoḥ phalamiti /
[090|20-090|21] ekamekakṣanikasya bahukṣāṇiko nanu viparyayāt /
[090|21-090|22] na ca karmaṇā saha vipāko vipacyate nāpyanantaraṃ samanantarapratyayākṛṣṭatvāt samanantarakṣaṇasya /
[090|22] pravāhāpekṣo hi vipākahetuḥ /
[090|23] atha ka eṣāṃ hetūnāmadhvaniyamaḥ /
[090|23-090|24] ukta eṣāmarthato 'dhvaniyamaḥ natu sūtrita ityataḥ sūtryate /
[090|25] sarvatragaḥ sabhāgaśca dvayadhvagau
[090|26] atītapratyutpannāveva anāgatau na staḥ / uktaṃ cātra kāraṇam /
[090|27] tryadhvagā strayaḥ /
[090|28] sahabhūsaṃprayuktakavipākahetava strikālāḥ / kāraṇahetustu kālaniyamānupadarśanāt /
[090|29] sarvādhvaka ścādhvaviprayuktaśca veditavyaḥ / uktā hetavaḥ /
[090|30] kiṃ punastatphalaṃ yasyaite hetavaḥ /
[091|01] saṃskṛtaṃ savisaṃyoga phalaṃ
[091|02] phalaṃ dharmāḥ / katame / "saṃskṛtā dharmāḥ pratisaṃkhyānirodhaśce"ti śāstram /
[091|02-091|04] evaṃ tarhi phalatvādasaṃskṛtasya hetunā bhavitavyaṃ yasya tat phalaṃ hetutvācca phalena bhavitavyaṃ yasya taddhetuḥ /
[091|04] saṃskṛtasyaiva dharmasya hetuphale bhavataḥ /
[091|05] nāsaṃskṛtasya te // vakk_2.55 //
[091|06] kiṃ kāraṇam / ṣaḍvidhahetvasaṃbhavāt pañcavidhaphalāsaṃbhavācca /
[091|06-091|07] kasmāt mārgo visaṃyogasya kāraṇaheturneṣyate /
[091|07-091|08] yāsmāt sa utpādāvighnabhāvena vyavasthāpito na cāsaṃskṛtamutpattimat /
[091|08] kasyedānīṃ tatphalaṃ kathaṃ vā mārgasya phalam /
[091|09] tadbalena prāpteḥ / prāptireva tarhi mārgasya phalaṃ prāpnoti /
[091|09-091|10] tasyāmeva tasya sāmarthyānna visaṃyogaḥ /
[091|10] anyathā hysya prāptau sāmarthyamanyathā visaṃyoge /
[091|10-091|11] kathamasya prāptau sāmarthyam /
[091|11] utpādanāt / kathaṃ visaṃyoge / prapaṇāt /
[091|11-091|12] tasmānna tāvadasya mārgaḥ kathañcidapi hetuḥ /
[091|12] phalaṃ cāsya visaṃyogaḥ /
[091|12-091|13] athāsatyadhipatiphale kathamasaṃskṛtaṃ kāraṇahetuḥ /
[091|13] utpattyanāvaraṇabhāvena kāraṇahetuḥ /
[091|13-091|14] na cāsya phalamastyadhvavinirmuktasya phalapratigrahaṇadānāsamarthatvāt /
[091|14] naiva hi kvacidasaṃskṛtaṃ bhagavatā heturityuktam /
[091|15] uktaṃ tu paryāyeṇa heturiti sautrāntikāḥ / kathamuktam /
[091|16] "ye hetavo ye pratyayā rūpasyotpādāya te 'pyanityāḥ /
[091|17] anityān khalu hetupratyayān pratītyotpannaṃ rūpaṃ kuto nityam bhaviṣyati"
[091|18] evaṃ yāvaddhi vijñānamiti /
[091|18-091|19] evaṃ tarhi vijñānasyālamabanapratyayo 'pyasaṃskṛtaṃ na prāpnoti /
[091|19] utpādāyetyavadhāraṇāt / prāpnoti /
[091|20] "ye hetavo ye pratyayā vijñānasyotpādāya te 'pyanityā"
[091|21] ityuktaṃ natūktaṃ ye vijñānasya pratyayāḥ tepyanityā iti /
[091|21-091|23] nanu ca hetavo 'pi ya utpādāya ta evānityā iti vacanādasaṃskṛtasyānāvaraṇabhāvamātreṇa kāraṇahetutvāpratiṣedhaḥ /
[091|23-091|24] ukta ālambanapratyayaḥ sūtre na tvanāvaraṇaheturiti na sūtre sidhyatyasaṃskṛtasya hetubhāvaḥ /
[091|24] yadyapi nokto natu pratiṣiddhaḥ /
[091|24-091|25] sūtrāṇi ca bahūnyantarhitānīti kathametannirdhāryate nokta iti /
[091|26] atha ko 'yaṃ visaṃyogo nāma / nanu coktaṃ prāk "pratisaṃkhyānirodha" iti /
[091|27-092|01] tadānīṃ "pratisaṃkhyānirodhaḥ katamo yo visaṃyoga" ityuktamidānīṃ isaṃyogaḥkathamaḥ /
[092|01] yaḥ pratisaṃkhyānirodha ityucyate /
[092|01-092|02] tadidamitaretarāśrayaṃ vyākhyānamasamarthaṃ tatsvabhāvadyotane /
[092|02] tasmādanyathā tatsvabhāvo yaktavyaḥ /
[092|02-092|03] āryaireva tatsvabhāvaḥ pratyātmavedyaḥ /
[092|03] etāvaktu śakyate vaktum nityaṃ kuśalaṃ cāsti dravyāntaram /
[092|03-092|04] tadvisaṃyogaścocyate pratisaṃkhyānirodhaśceti /
[092|04] sarvamevāsaṃskṛtamadravyamiti sautrāntikāḥ /
[092|05] nahi tadrūpavedanādiyat bhāvāntaramasti / kiṃ tarhi / spraṣṭavyābhāvamātramākāśam /
[092|06] tadyathā hyandhakāre pratidhātamavindanta ākāśamityāhuḥ /
[092|06-092|07] utpannānuśayajanmanirodhaḥ pratisaṃkhyāvalenānyasyānutpādaḥ pratisaṃkhyānirodhaḥ /
[092|07-092|08] vinaiva pratisaṃkhyayā pratyayavaikalayādanutpādo yaḥ so /pratisaṃkhyānirodhaḥ /
[092|08-092|09] tadyathā nikāyasabhāgaśeṣasyāntarāmaraṇe /
[092|09] nikāyāntarīyāḥ punarāhuḥ /
[092|09-092|10] anuśayānāmutpattau prajñāyāḥ sāmarthyamato 'sau pratisaṃkhyānirodhaḥ /
[092|10-092|11] yastu punaḥ duḥkhasyānutpādaḥ saḥ utpādakāraṇānuśayavaikalyādeveti na tasminprajñāyāḥ sāmarthyamastyato 'sāvapratisaṃkhyānirodha iti /
[092|12] so 'pi tu nāntareṇa pratisaṃkhyāṃ sidhyatīti pratisamkhyānirodha evāsau /
[092|12-092|13] ya evotpannasya paścādabhāvaḥ sa eva svarasa nirodhādapratisaṃkhyānirodha ityapare /
[092|13-092|14] asyāṃ tu kalpanāyāmanityo 'pratisaṃkhyānirodhaḥ prāpnotyavinaṣṭe tadabhāvāt /
[092|14-092|15] nanu ca pratisaṃkhyānirodho 'pyanityaḥ prāpnoti /
[092|15] pratisaṃkhyāpūrvakatvāt /
[092|15-092|16] na vai sa pratisaṃkhyāpūrvako nahi poūrvaṃ pratisaṃkhyā paścādanutpannānāmanutpādaḥ /
[092|16] kiṃ tarhi /
[092|16-092|17] pūrvameva sa teṣāmanutpādo 'sti /
[092|17-092|18] vinā tu pratisaṃkhyayā ye dharmā utpatsyante tadutpannāyāṃ pratisaṃkhyāyāṃ punarnopapadyanta iti /
[092|18-092|19] etadatra pratisaṃkhyāyā samarthyaṃ yadutākṛtotpattipratibandhānāmutpattipratibandhabhāvaḥ /
[092|19-092|21] yadi narhi anutpāda eva nirvāṇamidaṃ sūtrapadaṃ kathaṃ nīyate "pañcemānīndriyāṇi āsevitāni bhāvitāni bahulīkṛtānyatītānāgatapratyūtpannasya duḥkhasya prahāṇāya saṃvarttanta" iti /
[092|21-092|22] prahāṇaṃ hi nirvāṇamanāgatasyaiva cānutpādo nātītapratyutpannasyete /
[092|22] astyetadevam /
[092|22-092|24] kiṃ tu tadālambanakleśaprahāṇāt duḥkhasya prahāṇamuktaṃ bhagavatā "yo rūpe cchandarāgastaṃ prajahīta /
[092|24-092|25] cchandarāge prahīṇe evaṃ vastadrūpaṃ prahīṇaṃ bhaviṣyati pārijñātaṃ vistareṇa yāvad vijñānami"ti /
[092|25] evaṃ traiyadhvikasyāpi duḥkhasya prahāṇaṃ yujyate /
[092|26] athāpyatītānāgatapratyutpannasya kleśasya prahāṇāyetyucyeta / atrāpyeṣa nayaḥ /
[092|27-092|29] athavā 'yamabhiprāyo bhavedatītaḥ kleśaḥ paurvajanmikaḥ pratyutpannaḥ kleśa aihajanmiko yathā tṛṣṇā vicariteṣvaṣṭādaśa tṛṣṇāvicaritānyatītamadhvānamupādāyetyatītaṃ janmādhikṛtyoktamevaṃ yāvat pratyutpannam /
[092|29-093|01] tenā ca kleśadvayenāsyāṃ santatau bījabhāva āhito 'nāgatasyotpattaye /
[093|01] tasya prahāṇāttadapi prahīṇaṃ bhavati /
[093|01-093|02] yathā vipākakṣayātkarmaṃ kṣīṇaṃ bhavati /
[093|02-093|03] anāgatasya punarduḥkhasya kleśasya vā bījābhāvāt atyantamanutpādaḥ prahāṇam /
[093|03-093|04] anyathā hyatītapratyutpannasya kiṃ prahātavyam /
[093|04] nahi niruddhe nirodhābhimukhe ca yatnaḥ sārthako bhavatīti /
[093|04-093|06] yadyasaṃskṛṭaṃ nāstyeva, yaduktaṃ bhagavatā "ye keciddharmāḥ saṃskṛtā vā 'saṃskṛtā vā virāgasteṣāmagra ākhyāyate" iti kathamasatāmasannagro bhavitumarhati /
[093|06-093|07] na vai nāstyevāsaṃskṛtamiti brūmaḥ /
[093|07] etattu tadīdṛśaṃ yathā 'smābhiruktam /
[093|07-093|08] tadyathā asti śabdasya prāgabhāvo 'sti paścādabhāva ityucyate /
[093|08] atha ca punarnābhāvo bhāvaḥ sidhyati /
[093|08-093|09] evamasaṃskṛtamapi draṣṭavyam /
[093|09-093|10] abhāvo 'pi ca kaścit praśasyatamo bhavati yaḥ sakalasyopadravasyātyantamabhāva ityanyeṣāṃ so 'gra iti praśaṃsāṃ labdhumarhati /
[093|10] vineyānāṃ tasminnupacchandanārtham /
[093|11] yadyapyasaṃskṛtamabhāvamātraṃ syānnirodha āryasatyaṃ na syāt / nahi tatu kiñcidastīti /
[093|12] kastāvadayaṃ satyārthaḥ / nanu cāviparītārthaḥ /
[093|12-093|14] ubhayamapi caitadaviparītaṃ dṛṣṭamāryairyaduta duḥkhaṃ ca duḥkhameveti duḥkhābhāvaścābhāva eveti ko 'syāryasatyatve virodhaḥ kathamabhāvaśca nāma tṛtīyaṃ cāryasatyaṃ syāt /
[093|14-093|15] ustaṃ yathāryasatyaṃ dvitīyasyānantaraṃ dṛṣṭamuddṛṣṭaṃ ceti tṛtīyaṃ bhavati /
[093|15-093|16] yadyasaṃskṛtamabhāvamātraṃ syādākāśanirvāṇālambanavijñānamasadālambanaṃ syāt /
[093|16-093|17] etadatītānāgatasyāstitvacintāyāṃ cintayiṣyāmaḥ /
[093|17] yadi punardravyamevāsaṃskṛtamiṣyeta kiṃ syāt /
[093|17-093|18] kiṃ ca punaḥ syāt /
[093|18] vaibhāṣikapakṣaḥ pālitaḥ syāt /
[093|18-093|19] devatā enaṃ pālayiṣyanti pālanīyaṃ cet maṃsyate /
[093|19] abhūtaṃ tu parikalpitaṃ syāt / kiṃ kāraṇam /
[093|19-093|20] nahi tasya rūpavedanādivat svabhāva upalabhyate nacāpi cakṣurādivatkarma /
[093|20-093|21] amuṣya ca vastuno 'yaṃ nirogha iti ṣaṣṭhīvyavasthā kathaṃ prakalpyate /
[093|21-093|22] nahi tasya tena sārdhaṃ kaścitsaṃbandho hetuphalādibhāvāsaṃbhavāt /
[093|22] pratiṣedhamātraṃ tu yujyate amuṣyābhāva iti /
[093|22-093|23] bhāvāntaratve 'pi yasya kleśasya prāptivicchedāydyo nirodhaḥ prāpyate sa tasyeti vyavadiśyate /
[093|24] tasya tarhi prāptiniyame ko hetuḥ /
[093|24-093|25] "dṛṣṭadharmanirvāṇaprāpto bhikṣuri"tyuktaṃ sūtre /
[093|25] tatra kathamabhāvasya prāptiḥ syāt /
[093|25-093|26] pratipakṣalābhena kleśapunarbhavotpādātyantaviruddhāśraya lābhāt prāptaṃ nirvāṇamityucyate /
[093|26-093|27] āgamaścāpyabhāvamātraṃ dyotayati /
[093|27] evaṃ hyāha /
[093|27-094|01] "yat svalpasya duḥkhasyāśeṣaprahāṇaṃ pratiniḥsargo vyantībhāvaḥ kṣayo virāgo nirodho vyupakṣamo 'staṅgamaḥ anyasya ca duḥkhasyāprati sandhiranutpādo 'prādurbhāvaḥ /
[094|01-094|02] etatkāntametatpraṇītaṃ yaduta srvopādhipraniniḥ sargastṛṣṇākṣayo virāgo nirodho nirvāṇa" miti /
[094|02-094|03] kimevaṃ neṣyate nāsmin prādurbhavbatītyato 'prādurbhāva iti /
[094|03] asamarthāmetāṃ saptamīṃ paśyāmaḥ / kimuktaṃ bhavati /
[094|04-094|05] nāsminprādurbhavatīti yadi satītyabhisaṃbadhyate nityamevāprādurbhāvaprasaṅgo nirvāṇasya nityatvāt /
[094|05-094|06] atha prāpta ityabhisaṃbadhyate yata eva tatprāptiḥ parikalpyate tasminneva saṃmukhībhūte prāpte vā duḥkhasyeṣyatāmaprādurbhāvaḥ /
[094|06-094|07] ayaṃ ca dṛṣṭānta evaṃ sūpanīto bhavati /
[094|08] "pradyotasyeva nirvāṇaṃ vimokṣastasya cetasa" iti /
[094|09] yathā pradyotasya nirvāṇamabhāva evaṃ bhagavato 'pi cetaso vimokṣa iti /
[094|09-094|10] abhidharme 'pi coktam "avastukā dharmāḥ katame /
[094|10] asaṃskṛtā dharmā" iti /
[094|10-094|11] avastukā aśarīrā asvabhāvā ityuktaṃ bhavati /
[094|11] nāsyāyamarthaḥ /
[089|411-09411] kastarhi /
[094|11] pañcavidhavastu /
[094|11-094|12] svabhāvavastu yathoktaṃ "yadvastu pratilabdhaṃ samanvāgataḥ sa tena vastune"ti /
[094|12] ālambanavastu /
[094|12-094|13] yathoktaṃ "sarvadharmajñeyā jñānena yathāvastve"ti /
[094|13] saṃyogavastu /
[094|13-094|14] yathoktaṃ "yasmin vastuni anunayaḥ saṃyojanena saṃprayuktaḥ pratighasaṃyojanenāpi tasminni"ti /
[094|14-094|15] hetuvastu yathoktaṃ "savastukā dharmāḥ katame /
[094|15] saṃskṛtā dharmā" iti //
parigrahavastu /
[094|15-094|16] yathoktaṃ "kṣatravastu gṛhavastvi"ti /
[094|16-094|17] tadatra heturvastuśabdenoktastasmādastyevāsaṃskṛtaṃ dravyata iti vaibhāṣikāḥ /
[094|17] tasya tu hetuphale na vidyete iti / gataṃ tāvadetat /
[094|18] athaiṣāṃ phalānāṃ katamat phalaṃ kasya hetoḥ /
[094|19] vipākaphalamantyasya
[094|20] vipākaheturantye 'bhihitatvāt antyaḥ / tasya vipākaphalam /
[094|21] pūrvasyādhipataṃ phalam /
[094|22] kāraṇahetuḥ pūrvamuktatvāt pūrvaḥ / tasyādhipajaṃ phalam /
[094|22-094|23] anāvaraṇabhāvamātreṇāvasthitasya kimādhipatyam /
[094|23-094|24] etadeva aṅgībhāvo 'pi cāsti kāraṇahetostadyathā "pañcasu vijñānakāyeṣudaśānāmāyatanānāṃ bhājanaloke ca karmaṇām /
[094|24-094|25] śrotrādīnāmapyasti cakṣurvijñānotpattau pāraṃparyeṇādhipatyam /
[094|25-094|26] śrutvā draṣṭukāmatotpatte" rityevamādi yojyam /
[094|27] sabhāga sarvatragayorniṣyandaḥ
[094|28] sadṛśaphalatvādanayorniḥṣyandaphalam /
[095|01] pauruṣaṃ dvayoḥ // vakk_2.56 //
[095|02] sahabhūsaṃprayuktakahetvoḥ puruṣakāraphalam / puruṣabhāvavyatirekāt puruṣakāraḥ puruṣaṃ eva /
[095|03] tasya phalaṃ pauruṣam / ko 'yaṃ puruṣakāro nāma / yasya dharmasya yat kāritram /
[095|04] puruṣakāra iva hi puruṣakāraḥ / tadyathā kākajaṅghā oṣadhirmattahastī manuṣya iti /
[095|05] kimanyeṣāmapyasti puruṣakāraphāmutāho dvayoreva /
[095|05-095|06] anyeṣāmapyastyanyatra vipākahetoḥ /
[095|06-095|07] yasmātsahotpannaṃ vā samanantarotpannaṃ vā puruṣakāraphalaṃ bhavati /
[095|07] na caivaṃ vipākaḥ / tasyāpyasti viprakṛṣṭapuruṣakāraphalam /
[095|07-095|08] yathā karṣakāṇāṃ sasyamityapare /
[095|09] kiṃ punaridaṃ vipākaphalaṃ nāma kiṃ yāvadadhipatiphalam /
[095|10] vipāko 'vyākṛto dharmaḥ /
[095|11] anivṛtāvyākṛto hi dharmaḥ vipākaḥ / asattvākhyo 'pi syādata āha /
[095|12] sattvākhyaḥ
[095|13] aupacayiko 'pi syāt naiḥṣyandiko 'pyat āha /
[095|14] vyākṛtodbhavaḥ /
[095|15] kuśalākuśalaṃ hi vipākaṃ prati vyākaraṇādvyākṛtam /
[095|15-095|16] tasmādya utarakālaṃ bhavati na saha nāntaraṃ sa vipākaḥ /
[095|16] etadvipākasya lakṣaṇam /
[095|16-095|17] kasmādasattvākhyo 'rthaḥ karmajo na vipākaḥ /
[095|17] sādhāraṇatvāt / anyo 'pi hi tattathaiva paribhoktuṃ samarthaḥ /
[095|18] asādhāraṇastu vipākaḥ / nahyanyakṛtasya karmaṇo 'nyo vipākaṃ pratisaṃvedayate /
[095|18-095|19] adhipatiphalaṃ kasmāt pratisaṃvedayate /
[095|19] sādhāraṇakarmasaṃbhūtatvāt /
[095|20] niḥṣyando hetusadṛśaḥ /
[095|21] hetoryaḥ sadṛśo dharmaḥ sa niṣyandaphalam / tadyathā sabhāgasarvatragahetvoḥ /
[095|21-095|22] yadi sarvatragahetorapi samānaṃ phalaṃ kasmānna sabhāgahetoreveṣyate /
[095|22-095|23] yasmāt bhūmitaḥ kliṣṭatayā cāsya sādṛśyaṃ natu prakārataḥ /
[095|23-095|24] yasya tu prakārato 'pi sādṛśyaṃ so 'bhyupagamyata eva sabhāgahetuḥ /
[095|24-095|25] atha eva yo yasya sabhāgahetuḥ sarvatragaheturapi sa tasyeti catuṣkoṭikaḥ kriyate /
[095|25] prathamā koṭirasarvatragaḥ sabhāgahetuḥ /
[095|25-095|26] dvitīyā 'nyanaikāyikaḥ sarvatragahetuḥ /
[095|26] tṛtīyaikanaikāyikaḥ sarvatragahetuḥ /
[095|26-095|27] caturthyatānākārānsthāpayitveti /
[096|01] visaṃyogaḥ kṣayo dhiyā // vakk_2.57 //
[096|02] kṣayo nirodhaḥ / dhīḥ prajñā / tenā pratisaṃkhyā nirodho visaṃyogaphalamityuktaṃ bhavati /
[096|03] yadvalājjāyate yattatphalaṃ puruṣakārajam /
[096|04-096|05] tadyathā adharabhūmikasya prayogacittasyoparibhūmikaḥ samādhiḥ sāsravasyānāsravo dhyānacittasya nirmāṇacittamityevamādi /
[096|05-096|06] pratisaṃkhyānirodhastu yadvalāt prāpyata iti vaktavyam /
[096|07-095|607] apūrvaḥ saṃskṛtasyaiva saṃskṛto 'dhipateḥ phalam // vakk_2.58 //
[096|08] pūrvotpannādanyaḥ saṃskṛto dharmaḥ saṃskṛtasyaiva sarvasyādhipatiphalam /
[096|08-096|09] puruṣādhipatiphalayoḥ kiṃ nānā kāraṇam /
[096|09] kartuḥ puruṣakāraphalam / akarturapyadhipatiphalam /
[096|10] tadyathā śilpini śilpaṃ puruṣakāraphalamadhipatiphalaṃ ca / anyeṣāmadhipatiphalameva /
[096|11] athaiṣāṃ hetūnāṃ katammo hetuḥ kasminkāle phalaṃ pratigṛhṇāti dadāti vā /
[096|12] vartamānāḥ phalaṃ pañca gṛhṇanti
[096|13] nātītāḥḥ pratigṛhītatvānnāpyanāgatā niṣpuruṣakāratvāt / kāraṇaheturapyevam /
[096|13-096|14] sa tu nāvaśyaṃ saphala iti nocyate /
[096|15] dvau prayacchataḥ /
[096|16] sahabhūsaṃprayuktakahetū varttamānau phalaṃ prayacchataḥ /
[096|16-096|17] samānakālameva hyanayeḥ phaladānagrahaṇam /
[096|18] varttamānābhyatītau dvau  [096|19] phalaṃ prayacchataḥ sabhāgasarvatragahetū / yuktaṃ tāvadyadatītāviti /
[096|19-096|20] atha kathaṃ varttamānau niṣyandaphalaṃ prayacchataḥ /
[096|20] samanantaranivarttanāt /
[096|20-096|21] nivṛtte tu phale tau cābhyatītau bhavataḥ /
[096|21] phalaṃ cāpi dattaṃ na punastadeva dattaḥ /
[096|21-096|22] asti kuśalaḥ sabhāgahetuḥ phalaṃ pratigṛhṇāti na dadātīti catuṣkoṭikaḥ /
[096|22-096|23] prathamā koṭiḥ kuśalamūlāni samucchindan yāḥ prāptīḥ sarvapaścādvijahāti /
[096|23-096|24] dvitīyā kuśalamūlāni pratisaṃdadhāno yāḥ sarvaprathamaṃ pratilabhate /
[096|24] evaṃ tu vaktavyam /
[096|24-096|25] syāttā eva pratisaṃdadhānasya tṛtīyā asamucchinnakuśalamūlasya śeṣāsvavasthāsu /
[096|25] caturthyatānākārān sthāpayitvā /
[096|26] akuśalasya tu prathamā koṭiḥ /
[096|26-096|28] kāmavairāgyamanuprāpnuvan yāḥ prāptīḥ sarvapaścādvijahāti dvitīyā kāmavairāgyāt parihīyamāṇo yāḥ sarvaprathamaṃ pratilabhate /
[096|28] evaṃ tu vaktavyam /
[096|28-096|29] syāttā eva parihīyamāṇasya /
[096|29] tṛtīyā kāmāvītarāgasya śeṣāsvavasthāsu /
[096|29-097|01] caturthyatānākārān sthāpayitvā /
[097|01-097|02] evaṃ nivṛtāvyākṛtasyāpyarhattvaprāptiparihāṇito yathāyogaṃ yojyam /
[097|02] anivṛtāvyākṛtasya paścātpādakaḥ /
[097|02-097|03] yāstāvat dadāti pratigṛhṇātyapi saḥ /
[097|03] syāt pratigṛhṇāti na dadātyarhataścaramāḥ skndhāḥ /
[097|03-097|04] sālambananiyamena tu kṣaṇaśaḥ /
[097|04] kuśalaḥ sabhāgahetuḥ phalaṃ pratigṛhlāti na dadātīti / catuṣkokṭikaḥ /
[097|05] prathamā koṭiḥ kuśalacittānantaraṃ kliṣṭamavyākṛtaṃ vā cittaṃ saṃmukhīkarotīti /
[097|06] dvitīyā viparyayāt / tṛtīyā kuśalacittānantaraṃ kuśalameva /
[097|06-097|07] caturthyatānākārān sthāpayitvā /
[097|07] evamakuśalādayo 'pi yojyāḥ / kathaṃ punaḥ phalaṃ pratigṛhītaṃ bhavati /
[097|08] tasya bījabhāvopagamāt /
[097|09] eko 'tītaḥ prayacchati // vakk_2.59 //
[097|10] vipākaheturatīta eva phalaṃ prayacchati / yasmānna saha vā samanantaro vā 'sti vipākaḥ /
[097|11] punaranye caturvidhaṃ phalamāhuḥ / pratiṣṭhāphalam /
[097|11-097|12] yathā jalamaṇḍalaṃ vāyumaṇḍalasya yāvattṛṇādayaḥ pṛthivyāḥ /
[097|12] prayogaphalam / yathā 'śubhāyā yāvadanutpādajñānam /
[097|13] sāmagrīphalam / yathā cakṣurādīnāṃ cakṣurvijñānādīni / bhāvanāphalam /
[097|13-097|14] yathā rūpāvacarasya cittasya nirmāṇam /
[097|14-097|15] etattu puruṣakārādhipatiphalayorantarbhūtam /
[097|15] uktā hetavaḥ phalāni ca //
[097|16-097|17] tatra katame dharmāḥ katibhiḥ hetubhirutpadyanta ityāha samāsata ime caturvidhā dharmāstadyathā kliṣṭā dharmā vipākajāḥ prathamānāsravāstebhyaśca śeṣāḥ /
[097|17-097|18] ke punaḥ śeṣāḥ /
[097|18] vipākavarjyāḥ avyākṛtāḥ prathamānāsravakṣaṇavarjyāśca kuśalā iti /
[097|18-097|19] ete caturvidhā dharmāḥ /
[097|20-097|21]
kliṣṭā vipākajāḥ śeṣāḥ prathamāryā yathākramam /
 vipākaṃ sarvagaṃ hitvā tau sabhāgaṃ ca śeṣajāḥ // vakk_2.60 //
[097|22] kliṣṭā dharmā vipākahetuṃ hitvā śeṣebhyaḥ pañcabhyo jāyante /
[097|22-097|23] vipākajā sarvatragahetuṃ hetvā śeṣebhyaḥ pañcabhya eva /
[097|23-097|24] śeṣā dharmāstau vipākasarvatragahetū hitvā śeṣebhyaścaturbhryo jāyante /
[097|24-097|25] prathamānāsravāstau ca vipākasarvatragahetū sabhāgahetuṃ ca hitvā śeṣebhyaḥ tribhyo jāyante /
[097|26] katame ime dharmāścaturvidhā nirdiṣṭā ityāha
[097|27] cittacaittāḥ
[097|28] atha ye cittaviprayuktā rūpiṇaśca dharmāste kathamityāha /
[097|29] tathā 'nye 'pi saṃprayuktakavarjitāḥ /
[097|30-098|01] prayuktakahetunaikena varjitāḥ anye 'pi kliṣṭādayo dharmāstathaivotpadyante yathā cittacaīttāḥ /
[098|01] tatra kliṣṭāścatubhryo vipākajāśca /
[098|01-098|02] śeṣāstribhyaḥ prathamānāsravā dvābhyām /
[098|02] ekahetusaṃbhūto nāsti dharmaḥ //
samāpto hetuvistaraḥ //
[098|03] pratyayāḥ katame /
[098|04] catvāraḥ pratyayā uktāḥ
[098|05] kvavoktāḥ / sūtre / "catasraḥ pratyayatāḥ /
[098|05-098|06] hetupratyayatā samanantarapratyayatā ālambanapratyayatā adhipatipratyayatā ce"ti /
[098|06] pratyayajātiḥ pratyayatā / tatra
[098|07] hetvākhyaḥ pañca hetavaḥ // vakk_2.61 //
[098|08] kāraṇahetuvarjyāḥ paṇyca hetavo hetupratyayaḥ /
[098|09] cittacaittā acaramā utpannāḥ samanantaraḥ /
[098|10] arhataḥ paścimānapāsyotpannāścittacaittāḥ samanantarapratyayaḥ /
[098|10-098|11] samaścāyamanantaraśca pratyaya iti samanantarapratyayaḥ /
[098|11] ata eva rūpaṃ na samanantarapratyayo viṣamotpatteḥ /
[098|12-098|13] tathāhi kāmāvacarasya rūpasyānantaraṃ kadācit kāmāvacaraṃ rūpāvacaraṃ cāvijñaptirūpamutpadyate kadācitkāmāvacaraṃ cānāsravaṃ ceti vyākulo rūpasaṃmukhībhāvaḥ /
[098|14-098|15] avyākulastu samanantarapratyayaḥ aniruddha evaikasminnaupa cayikarūpasantāne dvitīyotpatteriti bhadantavasumitraḥ /
[098|15] alpabahutarotpatteriti bhadantaḥ /
[098|15-098|16] kadāciddhi mahato rūpādalpamutpadyate /
[098|16] tadyathā palālarāśerbhasma / kadācidalpādvahūtpadyate /
[098|16-098|17] tadyathā vaṭanikāyāḥ krameṇa yāvadanekaśākhāvaroho nyagrodha iti /
[098|17-098|18] nanu cāsti caittānā mapyalpabahutarotpattiḥ /
[098|18-098|19] kuśalākuśalāvyākṛteṣu cittesu savitarkasavicārādau ca samādhitraye /
[098|19] asti jātyantaraṃ prati na svajātim /
[098|19-098|20] nahi kadācidvahutarā vedanotpadyate saṃjñādayo vā /
[098|20-098|21] kiṃ punaḥ svajātereva samanantarapratyayo bhavati /
[098|21] naitadasti /
[098|21-098|22] sakala eva kalāpaḥ sakalasya kalāpāntarasya samanantarapratyayo natvalpakādvedanādidravyāt prabhūtaṃ vedanādi dravyamutpadyata ityetāvadevātrottam /
[098|23] santānasabhāgikāstu manyante "svajātereva samanantarapratyayaḥ /
[098|23-098|24] tadyathā cittaṃ cittasyaiva vedanā vedanāyā eve"ti vistaraḥ /
[098|24-098|26] yadā tvakliṣṭāntaraṃ kliṣṭamutpadyate tasya kleśasya pūrvaniruddhaḥ kleśaḥ samanantarapratyayastadyathā nirodhasamāpatticittaṃ vyutthānacittasyeti /
[098|26] tadetanna vatsryate /
[098|26-098|27] prathamānāsravacittānutpattiprasaṅgat cittaviprayuktā api saṃskārāḥ /
[098|27-098|29] ata eva vyākulasaṃmukhībhāvānna samanantarapratyayastraivātukāpratisaṃyuktānāṃ yugapat saṃmukhībhāvāt / [098|29] kasmādanāgato neṣyate samanantarapratyayaḥ /
[098|29-099|01] vyākulatvādanāgatasyādhvanaḥ pūrvottaratā 'bhāvāt /
[099|01-099|02] kathaṃ tarhi bhagavān jānāti amuṣyānāgatattyānantaramidamanāgataṃ bhāvīti /
[099|02] atītasāṃpratānumānāt /
[099|02-099|03] atītaṃ kilādhvānaṃ paśyati bhagavānevañjātīyakātkarmaṇaḥ evañjātīyako vīpākaḥ utpanno dharmādvā dharmaḥ /
[099|04] idaṃ cāpi saṃpratyevañjātīyakaṃ karma /
[099|04-099|05] tasmādato 'pyevañjātīyako vipāka utpatsyate dharmādvā dharma iti jānāti /
[099|05] nacānyat jñānamānumānikaṃ bhavati /
[099|05-099|07] yasmādatītasāṃpratānumānena bhagavān vikīrṇānyanāgatāni dravyāṇi pratyakṣamīkṣitvā jānātyanena pudgalenaivaṃvidhaṃ karma kurvatedamanāgataṃ phalaṃ parigṛhītamiti /
[099|07-099|08] evaṃ tarhi bhagavān pūrvāntamadṛṣṭvā 'parāntaṃ na jānīyāt /
[099|08] anye punarāhuḥ /
[099|08-099|10] phalacihnabhūtaḥ sattvānāṃ santatau cittaviprayuktaḥ saṃskāraviśeṣo 'sti yaṃ vyavalokya bhagavānanāgataṃ jānātyasaṃmukhīkṛtvāpi dhyānamabhijñāṃ ceti /
[099|10-099|11] naimiktiko hi nāma bhagavān syādevaṃ sati na punaḥ sākṣātkārī /
[099|11] tasmātsarvamicchāmātreṇa bhagavān jānātīti sautrāntikāḥ /
[099|12] "acintyo hi buddhānāṃ buddhiviṣaya" ityuktaṃ bhagavatā /
[099|12-099|13] atha asatyanāgatasya kramaniyamāvasthāne kasmādagradharmānantaraṃ duḥkhe dharmajñānakṣāntirevotpadyate nānyo dharmaḥ /
[099|14] evaṃ yāvadvarjo pamānantaraṃ kṣayajñānamevotpadyate nānyo dharma iti /
[099|15] yasya yatpratibaddha utpādaḥ sa tasyānantaramutpadyate /
[099|15-099|16] tadyathā vījādīnāmaṅkurādayo vināpi samanantarapratyayeneti /
[099|16] kasmādarhataścaramāścittacaittā na samanantarapratyayaḥ /
[099|17] anyacittāsaṃbandhanāt /
[099|17-099|18] nanu caivaṃ samanantaraniruddhaṃ cittaṃ mano bhavatītyanantara vijñānābhāvāt mano 'pi caramaṃ cittaṃ na prāpnoti /
[099|18-099|19] āśrayabhāvapratibhāvitaṃ mano na kāritraprabhāvitamityastyevāśrayabhāvaḥ /
[099|19-099|20] kāraṇāntaravaikalyāttu vijñānāntaraṃ notpadyata iti /
[099|20-099|21] kāritraprabhāvitastu samanantarapratyayastena yo dharmaḥ phalaṃ kpratigṛhītaḥ sa sarvairapi dharmaīḥ sarvaprāṇibhirvā na śakyaṃ pratibnddhuṃ yathā notpadyate /
[099|21-099|22] ye dharmāścittasamanantarāścittanirantarā api te /
[099|22] catuṣkoṭikaḥ /
[099|22-099|23] prathamā koṭiracittakāyāḥ samāpattervyutthāna cittaṃ dvitīyādayaśca samāpattikṣaṇāḥ /
[099|23-099|24] dvitīyā koṭiḥ prathamasya samāpattikṣaṇasya sacittakāyāścāvasthāyā jātyādayaḥ /
[099|24-099|25] tṛtīyā koṭiḥ prathamaḥ samāpattikṣaṇaḥ sacittikā cāvasthā /
[099|25-099|26] caturthī koṭi dvīrtīyādīnāṃ samāpattikṣaṇānāṃ jātyādayo vyutthānacittasya ca /
[099|26-099|27] ye dharmāścittasamanantarāḥ samāpattinirantarā api te /
[099|27] catuṣkoṭikaḥ /
[099|27-100|01] ye tṛtīyāvaturthyau te prathamādvitīye ye prathamādvitīye te tṛtīyācaturthyau karttavye /
[100|01-100|02] kathamidānīṃ dūrāntaravicchinnaṃ vyutthānacittaṃ samāpatticittasya samanantaramityucyate /
[100|02] cittāntarāvyavahitatvāt //
uktaḥḥ samanantarapratyayaḥ //
[100|03] ālambanaṃ sarvadharmāḥ /
[100|04] yathāyogaṃ cakṣurvijñānasya sasaṃprayogasya rūpam / śrotravijñānasya śabdaḥ /
[100|04-100|05] grāṇavijñānasya gandhaḥ /
[100|05] jihvāvijñānasya rasaḥ / kāyavijñānasya spraṣṭavyam /
[100|05-100|06] mannovijñānasya sarvadharmāḥ /
[100|06] yo dharmo yasya dharmasyālambanaṃ na kadācitsa dharmastaddharmasya nālambanam/
[100|07] anālambyamāno 'pi tathālakṣaṇatvād /
[100|07-100|08] yathā 'nidhyamānamapīndhanamucyate kāṣṭhādikaṃ tathālakṣāṇatvāditi /
[100|08-100|09] ta ete cittacaitā dharmā āyatanadravyalakṣaṇaniyamenālambane yathāsvaṃ niyatāḥ /
[100|09] kimāśrayaniyamenāpi niyatāḥ / omityāha /
[100|09-100|10] utpannāstvāśrayasahitā anutpannā hyatītā āśrayaviśliṣṭāḥ /
[100|10] atītā apyāśrayasahitā ityapare //
[100|11] ukta ālambanapratyayaḥ //
[100|12] kāraṇākhyo 'dhipaḥ smṛtaḥ // vakk_2.62 //
[100|13] ya eva kāraṇahetuḥ sa evā dhipatipratyayaḥ /
[100|13-100|14] adhiko 'yaṃ pratyaya ityadhipatipratyayaḥ /
[100|14-100|15] ālambanapratyayo 'pi savandharmāḥ adhipatipratyayo 'pīti kimastyādhikyam /
[100|15] na jātu sahabhuvo dharmā ālambanaṃ bhavanti /
[100|15-100|16] bhavanti tvadhipati pratyaya ityasyaivādhikyam /
[100|16] adhikasya vā pratyayaḥ /
[100|16-100|17] sarvaḥ sarvasya saṃskṛtasya svabhāvavarjyasya /
[100|17] syāddharmo dharmasya caturbhirapi pratyayairna pratyayaḥ /
[100|17-100|18] syātsvabhāvaḥ svabhāvasya parabhāvo 'pi /
[100|18] syātsaṃskṛtamasaṃskṛtasyāsaṃskṛtaṃ cāsaṃskṛtasya /
[100|19-100|18] athaite pratyayāḥ kāritraṃ kurvantaḥ kimavasthe dharme kurvanti /
[100|19-100|20] hetupratyayastāvat pañcavidha uktaḥ /
[100|20] tatra
[100|21] nirudhyamāne kāritraṃ dvī hetū kurutaḥ /
[100|22] nirudhyamānaṃ nāma varktamānam / nirodhābhimukhatvāt /
[100|22-100|23] tatra sahabhūsaṃprayuktakahetu kāritraṃ kurutaḥ /
[100|23] sahotpanne 'pi phale tayorvyāpāraḥ /
[100|24] trayaḥ /
[100|25] jāyamāne
[100|26] jāyamānaṃ nāmānāgatamutpādābhimukham /
[100|26-100|27] tatra sabhāgasarvatragavipākahetavaḥ kāritraṃ kurvanti /
[100|27] evaṃ tāvaddhetupratyayaḥ /
[101|01] tato 'nyau tu pratyayau tadviparyayāt // vakk_2.63 //
[101|02-101|03] yena kāritranyāyena hetupratyayau dvidhā kṛtvoktastadviparyayātsamanatarapratyayālambanapratyayau veditavyau /
[101|03-101|04] samantarapratyayo jāyamāne kāritraṃ karotyavakāśadānāt /
[101|04] ālambanapratyayo nirudhyamāne / varttamānaiścittacaitairgrahaṇāt /
[101|04-101|05] adhipatipratyayastu sarvasyāmavasthāyāmanāvaraṇabhāvenāvasthita ityetadevāsya kāritram //
[101|06] uktāḥ sakāritrāḥ pratyayāḥ //
[101|07] atha katamo dharmaḥ katibhiḥ pratyayairutpadyate /
[101|08] caturbhiścattacaittā hi
[101|09] tatra hetupratyaya eṣāṃ sarve pañca hetavaḥ /
[101|09-101|10] samantarapratyayaḥ pūrvakāścittacaittā anyairavyavahitāḥ /
[101|10] ālambanapratyayo yathāyogaṃ pañca viṣayāḥ sarve dharmāśca /
[101|10-101|11] adhipatipratyayaḥ svabhāvarjyāḥ sarvadharmāḥ /
[101|12] samāpattidvayaṃ tribhiḥ /
[101|13] nirodhāsaṃjñisamāpattyo rālambanapratyayo nāsti / nahi te ālambike /
[101|13-101|14] hetupratyayastutayordvividho hetuḥ /
[101|14-101|15] sahabhūhetuśca jātyādayaḥ sabhāgahetuśca pūrvotpannā samānabhūmikāḥ kuśalā dharmāḥ /
[101|15] samanantarapratyayaḥ sasaṃprayogaṃ samāpatticittam /
[101|15-101|16] adhipatipratyayaḥ pūrvavat /
[101|16] cittābhisaṃskārajatvādete samāpattī cittasamanantare /
[101|16-101|17] cittotpattivibandhakatvāt na samanantarapratyayaḥ /
[101|18] dvābhyāmanye tu jāyante
[101|19-101|20] anye tu viprayuktā rūpiṇaśca dharmā hetvadhipatipratyayābhyāṃ jāyante yathāvihitameva /
[101|20-101|21] āha tu "pratyayebhyo bhāvā upajāyante na punaḥ sarvasyaiva jagataḥ īśvarapuruṣapradhānādikaṃ kāraṇamiti /
[101|21] ko 'tra hetuḥ / yadi khalu hetukṛtāṃ siddhiṃ manyase /
[101|22] nanu ca atha evāsya vādasya vyudāsaḥ prāpnotyekaṃ kāraṇamīśvarādikaṃ sarvasyeti /
[101|23] apica
[101|24] neśvarādeḥ kramādibhiḥ // vakk_2.64 //
[101|25] yadi hyekameva kāraṇamīśvaraḥ syādanyadvā yugapatsarveṇa jagatā bhavitavyaṃsyāt /
[101|26] dṛśyate ca bhāvānāṃ kramasaṃbhavaḥ /
[101|26-101|27] sa tarhi cchandavaśā dīśvarasya syādayamidānīmutpadyatāmayaṃ nirudhyatāmayaṃ paścāditi /
[101|27] cchandabhedāttarhi siddhamanekaṃ kāraṇaṃ syāt /
[101|27-102|01] sa cāpi cchandarbhedo yugapatsyāttaddhetorīśvarasyābhinnatvāt /
[102|01-102|02] kāraṇāntarabhedāpekṣaṇe vā neśvara eva kāraṇaṃ syāt /
[102|02-102|04] teṣāmapi ca kramotpattau kāraṇāntarabhedāpekṣaṇādanavasthāprasaṅga syādityanantarabhedāyāḥ kāraṇaparaṃparāyā anāditvābhyupagamādayamīśvarakāraṇādhimuktaḥ śākyayūrvīyameva nyāyaṃ nātivṛttaḥ syāt /
[102|04-102|05] yogapadye 'pīśvaracchandānāṃ jagato na yaugapadyam /
[102|05] yathācchandamutpādanādi ti cet / na /
[102|05-102|06] teṣāṃ paścādviśeṣābhāvāt /
[102|06] kaśca tāvadīśvarasyeyatā sargaprayāsenārthaḥ /
[102|06-102|08] yadi prītistāṃ tarhi nāntareṇopāye śaktaḥ kartumiti na tasyāmīśvaraḥ syāttathaiva cānyasmin /
[102|08-102|09] yadi ceśvaro narakādiṣu prajāṃ bahubhiścetibhirūpasṛṣṭāṃ sṛṣṭvā tena prīyate namo 'stu tasmai tādṛśāyeśvrāya /
[102|09] sugītaścāyaṃ tamārabhya śloko bhavati /
[102|10] "yannirdahati yattīkṣṇo yadugro yatpratāpavān /
[102|11] māṃsaśoṇitamajjādo yattato rudra ucyata" iti /
[102|12-102|13] ekaṃ khalvapi jagataḥ kāraṇaṃ parigṛhṇatā 'nyeṣāmarthānāṃ pratyakṣaḥ puruṣakāro nihgṛhṇtaḥ syāt /
[102|13] sahāpi ca kāraṇaiḥ kāraka mīśvaraṃ kalpayatā kevalo bhaktivādaḥ syat /
[102|14] kāraṇebhyo 'nyasya tadutpattau vyāpārādarśanāt /
[102|14-102|15] sahakāriṣu cānyeṣu kāraṇeṣvīśvaro neśvaraḥ syāt /
[102|15] athādisarga īśvarahetukaḥ /
[102|15-102|16] tasyāpyanyānapekṣatvādīśvaravadanāditvaprasaṅga /
[102|16] evaṃ pradhāne 'pi yathāyogaṃ vācyam /
[102|16-102|17] tasmānna lokasyaikaṃ kāraṇamasti /
[102|17] svānyevaiṣāṃ karmāṇi tasyāṃ tasyāṃ jātau janayanti /
[102|17-102|18] akṛtabuddhayastu varākāḥ svaṃ svaṃ vipākaphalaṃ cānubhavanta īśvaramaparaṃ mithyā parikalpayanti /
[102|19] gatametadyattu khalu taduktaṃ "dvābhyāmanye tu jāyanta" iti /
[102|20] atha kathaṃ bhūtāni bhūtānāṃ hetupratyayaḥ /
[102|21] dvidhā bhūtāni taddhetuḥ
[102|22] bhūtaheturityarthaḥ / sabhāgasahabhūhetubhyāṃ
[102|23] bhautikasya tu pañcadhā /
[102|24] bhautikasya tu bhūtāni pañcaprakāro hetuḥ / katham /
[102|25] "jananānniḥśrayāt sthānādupastambhogavṛṃhaṇāt"
[102|26] so 'yaṃ kāraṇahetureva punaḥ paṇycadhā bhinnaḥ /
[102|26-102|27] jananahetustebhya utpatteḥ /
[102|27-102|28] niśrayaheturjātasya bhūtānuvidhāyitvāt puruṣakāraphalādācāryādiniḥśrayavat /
[102|28] pratiṣṭhāheturādhārabhāvāt / citrakṛtyavat /
[103|01] upastambhaheturanucchedahetutvāt /
[103|01-103|02] evameṣāṃ janmavikārādhārasthitivṛddhihetutvamākhyātaṃ bhavati /
[103|03] tridhā bhautikamanyonyaṃ /
[103|04] hetusahabhūsabhāgavipākahetubhiḥ kāraṇaheturaviśeṣayattitvāt na sarvadā gaṇyate /
[103|04-103|05] tatra sahabhūheturanyonyaṃ cittānuparivartti kāyavākkarma /
[103|05] nānyadupādāyarūpam /
[103|05-103|06] sabhāgahetuḥ sarvaṃ pūrvotpannaṃ sabhāgasya /
[103|06] vipākaheturyasya vākkarmaṇaścakṣurādayo vipākaḥ /
[103|07] bhūtānāmekadhaiva tat // vakk_2.65 //
[103|08] bhūtānāṃ tu tadbhūtikaṃ rūpaṃ vipākahetureva yasya kāyavākkarmaṇo bhūtāni vipākāḥ /
[103|09-103|10] abhedena cittacaittāḥ samanantarapratyaya uktā niyamastu noktaḥ kasya cittasyānantaraṃ kasyotpaktiriti /
[103|10] sa idānīṃ vaktavyaḥ /
[103|10-103|11] tatra tāvat samāsena dvādaśa cittāni /
[103|11] kimarthamityāha
[103|12] kuśalākuśalaṃ kāme nivṛtānivṛtaṃ manaḥ /
[103|13] kāmadhātau catvāri cittāni /
[101|13] kuśalamakuśalaṃ nivṛtāvyākṛtamanivṛtāvyākṛtaṃ ca /
[103|14] rūpārūpyeṣvakuśalādanyatra
[103|15] rūpadhātāvakuśalaṃ nāsti / trīṇi santi / evamārūpyadhātau /
[103|15-103|16] ityetāni sānusravāṇi daśa cittāni bhavanti /
[103|17] anāsravaṃ dvidhā // vakk_2.66 //
[103|18] śaikṣamaśaikṣaṃ ca / evametāni dvādaśa cittāni bhavanti / tatra
[103|19] kāme nava śubhāccittāccittāni
[103|20] anantaramiti paścādvakṣyati /
[103|20-103|21] kāmadhātau yatkuśalaṃ cittaṃ tasmādanantaraṃ nava cittānyutpadyante /
[103|21] svabhūmikāni catvāri / rūpāvacare dve /
[103|21-103|22] samāpattikāle kuśalaṃ pratisandhikāle nivṛtam /
[103|22] ārūpyāvacaraṃ nivṛtameva pratisandhikāle /
[103|22-103|23] ativiprakṛṣṭatvāt na kuśalam /
[103|23] ārūpyā hi kāmadhātoścatasṛbhirdūratābhirdūre /
[103|23-103|24] āśrayākārālambanapratipakṣadūratābhiḥ /
[103|24] śaikṣamaśaikṣaṃ ceti /
[103|25] aṣṭābhya eva tat /
[103|26] tatra punaḥ kāmāvacaraṃ kuśalaṃ cittamaṣṭābhyaḥ samanantaramutpadyate /
[103|26-103|27] svabhūmikebhyaścaturbhyo rūpāvacarābhyāṃ dvābhyām /
[103|27] kuśalācca vyutthānakāle / [103|27-103|28] nivṛtācca kliṣṭasamāpattyutpīḍitasyādhārakuśalabhūmisaṃśrayaṇāt /
[103|28] śaikṣāśaikṣābhyāṃ ca vyutthānakāle /
[104|01] daśabhyo 'kuśalaṃ
[104|02-104|03] śaikṣāśaikṣe hitvā kāmadhātau hi pratisandhimukhataḥ sarvebhyo rūpārūpyacittebhyaḥ samanantaramakuśalaṃ cittamutpadyate /
[104|04] tasmāccatvāri /
[104|05] akuśalāccittāt samanantaraṃ cittānyutpadyante svabhūmikānyeva /
[104|05-104|06] yathā 'kuśalamuktaṃ kāmadhātau
[104|07] nivṛtaṃ tathā // vakk_2.67 //
[104|08] daśabhya eva samanantaram / tasmācca punaścatvāryeva /
[104|09] pañcabhyo 'nivṛtaṃ
[104|10] kāma iti varttate / anivṛtāvyākṛtaṃ cittaṃ pañcabhyaḥ samanantaramutpadyate /
[104|10-104|11] svabhūmikebhya ścaturbhyo rūpāvacarācca kuśalānnirmāṇacittam /
[104|12] tasmātsapta cittānyanantaram /
[104|13] anivṛtāvyākṛṭātkāmāvacarātsvabhūmikāni catvāri / rūpāvacare dve /
[104|13-104|14] kuśalaṃ nirmāṇacittādanantaram /
[104|14] kliṣṭam pratisandhikāle /
[104|14-104|15] ārūpyāvacaraṃ ca kliṣṭam pratisandhikāla eva /
[104|16] rūpe daśaikaṃ ca śubhāt
[104|17] rūpe dhātau yatkukśalaṃ cittaṃ tasmādanantaramekādaśa cittānyutpadyante /
[104|17-104|18] ārupyāvacaramanivṛtāvyākṛtaṃ varjayitvā /
[104|19] navabhyastadanantaram // vakk_2.68 //
[104|20] rūpāvacaraṃ tu kuśalaṃ cittaṃ navabhyaḥ samanantaramutpadyate /
[104|20-104|21] kāmāvacaraṃ kliṣṭadvayamārupyāvacaraṃ cānivṛtāvyākṛtaṃ hitvā /
[104|22] aṣṭābhyo nivṛtaṃ
[104|23] nivṛtāvyākṛtaṃ rūpāvacaraṃ cittamaṣṭabhya utpadyate /
[104|23-104|24] kāmāvacaraṃ kliṣṭadvayaṃ śaikṣāśaikṣe ca sthāpayitvā /
[104|25] tasmāt ṣaṭ
[104|26] rūpāvacarānnivṛtāvyākṛtādanantaraṃ ṣaṭ /
[104|26-104|27] svabhūmikāni trīṇi kāmāvacarāṇi cānivṛtāvyākṛtaṃ muktvā /
[104|28] tribhyo 'nivṛtaṃ punaḥ /
[104|29] rūpāvacaramanivṛtāvyākṛtaṃ tribhyaḥ svabhūmikebhya eva /
[105|01] tasmāt ṣaṭ
[105|02] svabhūmikāni trīṇi / kāmāvacare ca kliṣṭe / ārūpyāvacaraṃ ca /
[105|02-105|03] yathā rūpadhātāvanivṛtāvyākṛtamuktam /
[105|04] evamārūpye tasya nītiḥ /
[105|05] tatastadapyanivṛtāvyākṛtaṃ tribhya evotpadyate svabhūmikebhyaḥ /
[105|05-105|06] tasmādapi ca ṣaḍevotpadyante /
[105|06] svabhūmikāni trīṇi adharadhātukāni ca kliṣṭāni /
[105|07] śubhātpunaḥ // vakk_2.69 //
[105|08] nava cittāni
[105|09] ārūpyāvacarātṛ kukśalānnava cittānyutpadyante /
[105|09-105|10] kāmāvacaraṃ kukśalaṃ kāmarūpāvacare cānivṛtāvyākṛte hitvā /
[105|11] tat ṣaṇṇāṃ
[105|12] ārūpyāvacaraṃ kukśalaṃ svebhyastribhyo rūpāvacarāt kukśalācchaikṣāśaikṣābhyāṃ ca /
[105|13] nivṛtātsapta
[105|14-105|15] ārūpyāvacarānnivṛtātsvabhūmikāni trīṇi rūpāvacaraṃ kuśalaṃ nivṛtaṃ ca kāmāvacaraṃ kliṣṭadvayam /
[105|16] tattathā /
[105|17] tadapi saptabhya evotpadyate / kāmarūpāvacarāṇi kliṣṭāni śaikṣāśaikṣe ca hitvā /
[105|18] caturbhyaḥ śaikṣam /
[105|19] traidhātukebhyaḥ kuśalebhyaḥ śaikṣācca /
[105|20] asmāttu pañca
[105|21] tānyeva catvāryaśaikṣaṃ ca /
[105|22] aśaikṣaṃ tu pañcakāt // vakk_2.70 //
[105|23] ata evānantaroktāt /
[105|24] tasmāccatvāri cittāni
[105|25] tasmātpunaraśaikṣāccittātsamanantaraṃ catvāri cittānyutpadyante /
[105|25-105|26] traidhātukāni kuśalānyaśaikṣaṃ ca //
[105|26] samāptāni dvādaśa cittāni //
[105|27] punaḥ kriyante
[106|01] dvādaśaitāni viṃśatiḥ /
[106|02] kathaṃ kṛtvā /
[106|03] prāyogikopapattyāptaṃ śubhaṃ bhittvā triṣu dvidhā // vakk_2.71 //
[106|04] triṣu dhātuṣu kuśalaṃ cittaṃ dvidhā bhidyate / prāyogikaṃ copapattilābhikaṃ ca
[106|05] vipākajaiyapithikaśailpasthānikanairmitam /
[106|06] caturdhā 'vyākṛtaṃ kāme
[106|07] bhittveti varttate / kāmāvacaramanivṛtāvyākṛtaṃ caturdhā bhidyate /
[106|07-106|08] vipākajamairyāpathikaṃ śelpasthānikaṃ nirmāṇacittaṃ ca /
[106|09] rūpe śilpavivarjitam // vakk_2.72 //
[106|10] rūpadhātau tridhā bhidyate śailpasthānikaṃ varjayitvā / tatra śilpābhāvāt /
[106|10-106|11] evametāni dvādaśa cittāni punarviśartirbharvanti /
[106|11-106|12] ṣoḍhā kuśalamanivṛtāvyākṛtaṃ ca saptadhā bhidyate /
[106|12] airyāpathikādīni cittānīryāpathādyabhāvādārūpyadhātau na santi /
[106|13] rūpagandharasaspraṣṭavyānyeṣāmālambanam / śailpasthānikasya tu śabdo 'pi /
[106|13-106|14] etāni manovijñānānyeva /
[106|14] pañca tu vijñānakāyā airyāpathikaśailpasthānikayoḥ prāyogikāḥ /
[106|15-106|16] airyāpathikābhinirhṛtaṃ manovijñānamasti dvādaśāyatanālambananityapare /
[106|17] eṣāṃ punarviśatekścittānāṃ kasya katamatsamanantaram /
[106|17-106|18] kāmāvacarāṇāṃ tāvadaṣṭānāṃ prāyogikānantaraṃ daśa cittānyutpadyante /
[106|18-106|19] svabhūmikāni saptā 'nyatrābhijñāphalāt /
[106|19] rūpāvacaraṃ prāyogikaṃ śaikṣalmaśaikṣaṃ ca / tat punaraṣṭacittānantaram /
[106|19-106|20] svebhyaḥ kuśalakliṣṭebhyaḥ rūpāvacarābhyāṃ prāyogika kliṣṭābhyāṃ śaikṣāśaikṣābhyāṃ ca /
[106|20-106|21] upapattipratilambhikānantaraṃ nava /
[106|21-106|22] svabhūmikāni sapta 'nyatrābhijñāphalādrūpā rūpāvacare ca kliṣṭe /
[106|22] tat punarekādaśānantaram /
[106|22-106|23] svebhyaḥ saptabhyaḥ pūrvavat rūpāvacarābhyāṃ prāyogikakliṣṭābhyāṃ śaikṣāśaikṣābhyāṃ ca /
[106|23] akuśala nivṛttāvyākṛtānantaraṃ sapta /
[106|24] svānyeva pūrvavat / te punaścaturdaśacittānantaram /
[106|24-106|25] svebhyaḥ saptabhyaḥ rūpāvacarebhyaścaturbhyo 'nyatra prāyogikābhijñāphalābhyām /
[106|25-106|26] ārupyāvacarebhyastribhyo 'nyatra prāyogikāt /
[106|26] airyāpathikavipākajānantaramaṣṭau /
[106|26-106|27] svabhūmikāni ṣaḍanyatra prāyogikābhijñāphalābhyāṃ rūpārupyāvacāre ca kliṣṭe /
[106|27-106|28] te punaḥ saptacittānantaraṃ svebhya eva pūrvavat /
[106|28] śailpasthānikānantaraṃ ṣaṭ / svānyevānyatra prāyogikābhijñāphalābhyām /
[106|29] tat punaḥ saptānantaraṃ svebhya evānyatrābhijñāphalāt /
[107|01] abhijñāphalānantaraṃ dve / svaṃ cābhijñāphalameva / rūpāvacaraṃ ca prāyogikam /
[107|01-107|02] tadapyasmādeva dvayāt /
[107|03] rūpāvacarāṇāmidānīṃ ṣaṇṇāṃ vakṣāmaḥ / prāyogikānantaraṃ dvādaśa /
[107|03-107|05] kāmāvacare kuśale abhijñāphalaṃ ca svāni ṣaṭ ārupyāvacaraṃ ca prāyogikaṃśaikṣamaśaikṣaṃ ca /
[107|05] tat punardaśacittānantaram /
[107|05-107|07] kāmāvacarābhyāṃ prāyogikābhijñāphalābhyāṃ svebhyaścaturbhyo 'nyatreryāpathikavipākajābhyāmārūpyāvacarābhyāṃ prāyogikakliṣṭābhyāṃ śaikṣāśaikṣābhyāṃ ca /
[107|07] upapattipratilambhikānantaramaṣṭau /
[107|07-107|08] kāmāvacare kliṣṭe svāni pañcānyatrābhijñāphalāt ārupyāvacaraṃ kliṣṭam/
[107|08-107|09] tat punaḥ pañcabhyaḥ svebhyaḥ evānyatrābhijñāphalāt /
[107|09] kliṣṭānantaraṃ nava /
[107|09-107|10] kāmāvacarāṇi catvāri kuśalakliṣṭāni svāni pañcānyatrābhijñāphalāt /
[107|10] tat punarekādaśacittānantaram /
[107|11-107|12] kāmāvacarebhya utpattipratilambhikairyāpathika vipākajebhyaḥ svebhyaḥ pañcabhyo 'nyatrābhijñāphalāt ārūpyāvacarebhyastribhyo 'nyatra prāyogikāt /
[107|12-107|13] airyāpathikānantaraṃ sapta /
[107|13-107|14] kāmāvacare kliṣṭe svāni catvāryanyatra prāyogikābhijñāphalābhyāmārūpyāvacaraṃ ca kliṣṭam /
[107|14-107|15] tat punaḥ paṇycānantaraṃ svebhya evānyatrābhijñāphalāt /
[107|15] evaṃ vipākajaṃ vaktavyam / abhijñāphalānantaraṃ dve /
[107|15-107|16] sve eva prāyogikābhijñāphale /
[107|16] tadapyābhyāmeva /
[107|17] ārūpyāvacarāṇāmidānīṃ caturṇāṃ vakṣyāmaḥ / prāyogikānantaraṃ sapta /
[107|17-107|18] rūpāvacaraṃ prāyogikaṃ svāni catvāri śaikṣamaśaikṣaṃ ca /
[107|18] tat punaḥ ṣaṭcittānantaram /
[107|18-107|19] rūpāvacarāt prāyogikātsvebhyastribhyo 'nyatra vīpākajāt śaikṣāśaikṣābhyāṃ ca /
[107|19-107|20] upapattiprātilambhikānantaraṃ sapta /
[107|20] svāni catvāryadharabhūmikāni ca kliṣṭāni /
[107|20-107|21] tat punaścaturbhyaḥ svebhya eva /
[107|21] kliṣṭānantaramṣṭau /
[107|21-107|22] svāni catvāri rūpāvacare prāyogikakliṣṭe kāmāvacāre kliṣṭe /
[107|22] tat punardaśānantaram /
[107|22-107|23] svebhyaścaturbhyaḥ kāmāvacararūpāvacarebhyaścopapattiprātiṃlambhikairyāpathikavipākajebhyaḥ /
[107|23] vipākajānantaraṃ ṣaṭ /
[107|24] svāni trīṇyanyatra prāyogikādadharāṇi trīṇi kliṣṭāni /
[107|24-107|25] tat punaścaturbhyaḥ svebhya eva /
[107|25] śaikṣānantaraṃ ṣaṭ /
[107|25-107|26] traidhātukāni prāyogikāṇi kāmāvacaramupapattipratilambhikaṃ śaikṣamaśaikṣaṃ ca /
[107|26] tat punaścaturbhyaḥ /
[107|26-107|27] prāyogikebhyaḥ tribhyaḥ śaikṣācca /
[107|27] aśaikṣānantaraṃ pañca / yathā śaikṣānantaraṃ śaikṣamekaṃ hitvā /
[107|27-107|28] tat punaḥ pañcabhyaḥ /
[107|28] tribhyaḥ prāyogikebhyaḥ śaikṣāśaikṣābhyāṃ ceti /
[108|01-108|02] kiṃ punaḥ kāraṇaṃ prāyogikacittānantaraṃ vīpākajaiyāpathikaśailpasthānikānicittānyutpadyante na punrebhyaḥ prāyogikam /
[108|02-108|03] īryāpathaśilpābhisaṃskaraṇapravṛttatvāt durbalānabhisaṃskāravāhitvāccaittāni na prāyogikānukūlāni /
[108|03-108|04] niṣkramaṇacittaṃ tvanabhiskāravāhīti yukto 'sya prāyogikacittānantaramutpādaḥ /
[108|04-108|05] evaṃ tarhi kliṣṭebhyo 'pi prāyogikaṃ notpadyate /
[108|05] viguṇatvāt /
[108|05-108|06] tathāpi kleśasamudācāraparikhinnasya tatparijñānadyuktaḥ prāyogikasaṃmukhībhāvaḥ /
[108|06-108|07] kāmāvacaramupapattipratilambhikaṃ paṭutvāt śaikṣāśaikṣābhyāṃ rūpāvacaraprāyogikāccānantaramutpadyate /
[108|07-108|08] anabhisaṃskāravāhitvāttasmādetāni notpadyante /
[108|08-108|09] rūpāvacarakilaṣṭānantaraṃ kāmāvacaramupapattipratilambhikamutpadyate /
[108|09] paṭutvāt /
[108|09-108|10] ārūpyāvacarakliṣṭānantaraṃ tu rūpāvacaramupapattipratilambhikaṃ notpadyate 'paṭutvāditi //
[108|11] trayo manaskārāḥ //
svalakṣaṇamanaskāraḥ /
[108|11-108|12] tadyathā "rūpaṇālakṣaṇaṃ rūpa"mityevamādi /
[108|12] sāmānyalakṣaṇamanaskāraḥ / ṣoḍaśākārasaṃprayuktaḥ /
[108|12-108|13] adhimuktimanaskāraḥ /
[108|13-108|14] aśubhāpramāṇārūpyavimokṣābhibhvāyatanakṛtsnāyatanādiṣu /
[108|14-108|16] trividhamanaskārānantaramāryamārgaṃ saṃmukhīkaroti tasmādapi trividhaṃ māskāram evaṃ sati yutamidaṃ bhavati "aśubhāsahagataṃ smṛtisaṃbodhyaṅga bhāvayatī"ti /
[108|16] sāmānyamanaskārānantaramevāryamārga saṃmukhīkaroti / tasmāttu trividhamityapare /
[108|17] aśubhayā tu cittaṃ damayitvā sāmānyamanaskārānantaraṃ mārgaṃ saṃmukhīkaroti /
[108|18] ataḥ pāraṃparyamabhisaṃdhāyoktam "aśubhāsahagataṃ smṛtisaṃvodhyaṅgaṃ bhāvayatī"ti /
[108|19] āryamārgānantaramapi sāmānyamanaskāramevetyapare /
[108|19-108|21] syāttāvadanāgamyāditribhūmisaṃniḥśrayeṇa niyāmāvakrāntau tanmārgānantaraṃ kāmāvacaraṃ sāmānyamanaskāraṃ saṃmukhīkuryād /
[108|21] atha dvitīyādidhyānasaṃniḥśrayeṇa niyāmā vakrāntau katham /
[108|21-108|22] nahi kāmāvacaraḥ śakyo 'tiviprakṛṣṭatvāt /
[108|22-108|23] naca tadbhūmikaḥ pratilabdho 'nyatra nirvedhabhāgīyāt /
[108|23] nacāryo nirvedhabhāgīyaṃ punaḥ saṃmukhīkaroti /
[108|23-108|24] nahi prāptaphalasya tatprayogasaṃmukhībhāvo yukta iti anyo 'pyasya tajjātīyaḥ sāmānyamanaskāro bhāvanāṃ gacchati /
[108|25-108|26] tadyathā "sarvasaṃkārā anityāḥ sarvadharmā anātmānaḥ śāntaṃ nirvāṇa"miti tatsaṃmukhī kariṣyati /
[108|26] tadetanna varṇayanti /
[108|26-108|27] anāgamyaṃ niśrityārhattvaṃ prāpnuvataḥ tadbhūmikaṃ kāmāvacaraṃ vā vyutthānaṃ cittam /
[108|27-108|28] ākiñcanyāyatanaṃ niśritya tadbhūmikaṃ bhāvāgrikaṃ vā /
[108|28] śeṣāsu svabhūmikameva /
[108|28-108|29] kāmadhātau trayo manaskārāḥ śrutacintāmayopapattipratilambhikāḥ /
[108|29] bhāvanāmayo nāsti /
[108|30] rūpadhātau trayaḥ śrutabhāvanāmayopapattipratilambhikāḥ / cintāmayo nāsti /
[108|30-108|31] yadā cintamitumārabhante tadaiṣāṃ samādhirevopatiṣṭhate / [108|31-109|01] ārūpyadhātau bhāvanāmayopapattipratilambhikau /
[109|01-109|02] tatra pañcavidhamanaskārānantaramāryamārgasaṃmukhībhāvo 'nyatropapattipratilabhbhikebhyaḥ /
[109|02] prayogapratibaddhatvāt /
[109|02-109|03] mārgānantaraṃ tūpapattipratilambhikasyāpi kāmāvacarasya saṃmukhībhāvaḥ /
[109|03] paṭutvāditi //
[109|04] yāni dvādaśa cittāni uktānyeṣāṃ katamasmiṃścitte katīnāṃ lābhaḥ /
[109|05] kliṣṭe traidhātuke lābhaḥ ṣaṇṇāṃ ṣaṇṇāṃ dvayoḥ
[109|06] kāmāvacare kliṣṭe citte saṃmukhībhūte ṣaṇṇāṃ cittānāṃ lābhaḥ /
[109|06-109|07] tairsamanvāgatasya kāmāvacarasya kuśalasya vicikitsayā kuśalamūlapratisaṃdhānāddhātupratyāgamanācca /
[109|08-109|09] akuśalanivṛtāvyākṛtayoḥ rūpāvacarasya ca kliṣṭasya dhātupratyāgamanāt parihāṇitaśca /
[109|09] ārūpyāvacarasya kliṣṭasya parihāṇitaḥ śekṣasya ca /
[109|10]
rūpāvacare 'pi klilṣṭe ṣaṇṇāṃ lābhaḥ /
[109|10-109|11] rūpāvacarāṇāṃ trayāṇāṃ kāmāvacarasya cānivṛtāvyākṛtasya dhātupratyāgamanāt /
[109|11-109|12] ārūpyāvacarasya kliṣṭasya śaikṣasya ca parihāṇitaḥ /
[109|12] ārūpyāvacare tu kliṣṭe dvayorlābhaḥ /
[109|12-109|13] parihāṇitastasyaiva kliṣṭasya śaikṣasya ca /
[109|14] śubhe /
[109|15] trayāṇāṃ rūpaje
[109|16-109|17] rūpāvacare kuśale trayāṇāṃ cittānāṃ lābhastasyaiva kuśalasya kāmarūpāvacarayoścānivṛtāvyākṛtayoḥ /
[109|18] śaikṣe caturṇāṃ
[109|19] tasyaiva śaikṣasya kāmarūpāvacarayoścānivṛtāvyākṛtayorārūpyāvacārasya ca kuśalasya /
[109|20] āryamārgeṇa kāmarūpadhātuvairāgye /
[109|21] tasya śeṣite // vakk_2.73 //
[109|22] śeṣaṃ kṛtaṃ śeṣitam /
[109|22-109|23] yatra citte lābhho na vyākhyātastatra tasyaiva lābho draṣṭavyo nānyasya /
[109|23] anye punarabhedenāhuḥ /
[109|24-109|25]
 "kliṣṭe citte navānāṃ hi lābhaḥ ityucyate budhaiḥ /
 ṣaṇṇāṃ tu kuśale citte tasyaivā vyākṛṭe khalu //"
[109|26] tatra saptānāṃ kuśale citta iti vaktavyam /
[109|26-110|02] kāmāvacarasya kuśalasya samyagdṛṣṭyā kuśalamūlapratisaṃdhānāt kāmarūpāvacarayoranivṛtāvyākṛtayorvairāgyataḥ rūpārūpyāvacarayoḥ kuśalayostatastyasamādhilābhataḥ śaikṣāśaikṣasya ca niyāmāvakrāntyarhattvayoḥ śeṣamata evavyākhyānādavadhāryam /
[110|02] saṃgrahaślokaḥ /
[110|03-110|04]
 "upapattisamāpattivairāgyaparihāṇiṣu /
 kuśalapratisaṃdhau ca cittalābho hyatadvataḥ" //
[110|04] iti /
[110|05] //samāptaḥ pratyayaprasaṅgaḥ //
=====================================================================
[110|06] abhidharmakośabhāṣye indriyanirddeśo nāma
[110|07] dvitīyaṃ kośasthānaṃ
[110|08] samāptamiti /
=====================================================================
[110|09] śrīlāmāvākasya
=====================================================================
tṛtīyaṃ kośasthānam
=====================================================================
[111|02] oṃ namo duddhāya /
[111|03] idamidānīṃ vaktavyam / kāmarūpārūpyanaiyamyena cittādīnāṃ kṛto nirdeśaḥ /
[111|03-111|04] tatra katame te kāmarūpārūpyadhātava ityucyate
[111|05] narakapretatiryañco manuṣyāḥ ṣaḍ divaukasaḥ /
[111|06] kāmadhātuḥ
[111|07] catasro gatayaḥ /
[111|07-111|09] ṣaṭ ca devanikāyāstadyathā cāturmahārājakāyikā strāyastriṃśā yāmāstuṣitā nirmāṇaratayaḥ paranirmitavaśavarttinaścetyeṣa kāmadhātuḥ saha bhājanalokena /
[111|09] sa eṣa kati sthānānītyāha
[111|10] sa narakadvīpabhedena viṃśatiḥ // vakk_3.1 //
[111|11] sthānānīti vākyaśeṣaḥ saṃbadhyate / aṣṭau mahānarakāḥ /
[111|11-111|12] saṃjīvaḥ kālasūtraḥ saṃghāto rauravo mahārauravastapanaḥ pratāpano 'vīciśceti /
[111|12] catvāro dvīpāḥ /
[111|12-111|13] jambūdvīpaḥ pūrvavideho 'varagodānīyaḥ uttarakuruśca /
[111|13-111|14] ṣaṭ cānantaroktā devanikāyāḥ tiryaścaḥ pretāśca viṃśatiḥ sthānāni /
[111|14-111|15] kāmadhātuḥ paranirmitavaśavartibhyo yāvadavīciḥ sabhājanagrahaṇena tu yāvadvāyumaṇḍalam /
[111|15] etasmācca kāmadhātoḥ
[111|16] ūrdhvaṃ saptadaśasthāno rūpadhātuḥ
[111|17] kathamityāha
[111|18] pṛthak pṛthak
[111|19] dhyānaṃ tribhūmikaṃ tatra
[111|20] prathamadvitīyatṛtīyadhyānāni pratyekaṃ tribhūmikāni /
[111|21] caturthaṃ tvaṣṭabhūmikam // vakk_3.2 //
[111|22] tatra prathamadhyānaṃ brahmakāyikā brahmapurohitāḥ mahābrahmāṇaḥ /
[111|22-111|23] dvitīyaṃ parīttābhā apramāṇābhā ābhāsvarāḥ /
[111|23-111|24] tṛtīyaṃ parīttaśubhā apramāṇaśubhāḥ śubhakṛtsnāḥ /
[111|24-111|25] caturthamanabhrakāḥ puṇyaprasavāḥ bṛhatphalā abṛhā atapāḥ sudṛśāḥ sudarśanā akaniṣṭhā ityetāni saptadaśa sthānāni rūpadhātuḥ /
[111|25-111|26] saha tannivāsibhiḥ sattvaiḥ ṣoḍaśeti kāśmīrāḥ /
[111|26-111|27] brahmapurohiteṣveva kila sthānamutkṛṣṭataraṃ mahābrahmaṇaḥ parigaṇa ivābhinirvṛttamekanāyakaṃ natu bhūmyantaramiti /
[112|01] ārūpyadhāturasthānaḥ
[112|02] nahyarūpiṇāṃ dharmānāṃ sthānamasti /
[112|02-112|03] atītānāgatāvijñaptyarūpiṇo hi dharmā ādeśasthā iti niyamaḥ /
[112|03] sa tu
[112|04] upapattyā caturvidhaḥ /
[112|05] upapattibhedena caturvidha ārūpyadhātuḥ /
[112|05-112|06] yaduta ākāśānantyāyatanaṃ vijñānānantyāyatanamākiñcanyāyatanaṃ naivarāñjñānāsaṃjñāyatanamiti /
[112|06] natveṣāṃ deśakṛtamauttarādharya bhidyate /
[112|07] yatraiva hi deśe tatsmāpattilābhinaścyavante tatraivopapadyante iti /
[112|07-112|08] punaśca tasmāccyavamānānāṃ tatraivāntarābhavo 'bhinirvarttate /
[112|09-112|10] yathā rūpiṇāṃ sattvānāṃ rūpaṃ niśritya pravarttate cittasaṃtatirevamārūpyeṣu kiṃ niśritya pravrttate /
[112|11] nikāyaṃ jīvitaṃ cātra niśritā cittasantatiḥ // vakk_3.3 //
[112|12] nikāyasabhāgaṃ jīvitendriyaṃ ca niśrityetyābhidhārmikāḥ /
[112|13] rupiṇāmapi tarhi sattvānāṃ kimartha na tadeva dvayaṃ niśritya pravarttate cittasantatiḥ /
[112|14] durbalatvāt / tasyāḥ kena balavattvam / samāpattiviśeṣajatvāt /
[112|14-112|15] sā hi samāpattirvibhūtarūpasaṃjñā /
[112|15] tata eva tarhi balavattvāt pravarttiṣyate kim punarniśrayeṇa /
[112|15-112|16] idaṃ cāpi vaktavyam /
[112|16-112|17] yathā rūpiṇāṃ sattvānāṃ rūpaṃ niśritya pravarttate nikāyasabhāgo jīvitendriyaṃ ca evamarūpiṇāṃ sattvānāṃ kiṃ niśritya pravarttate /
[112|17] tadeva dvayamanyo 'nyam /
[112|18] rūpiṇāmapi tarhi kimarthaṃ na tadeva dvayamanyonyam / durbalatvāttayoḥ /
[112|18-112|19] tatredānīṃ kena balavattvām /
[112|19] samāpattiviśeṣajatvāt /
[112|19-112|20] tadetaccittasantatau samānaṃ cittacaitteṣu vā /
[112|20-112|21] tasmānnāstyarūpiṇāṃ sattvānāṃ cittasantateranyonyam niśraya iti sautrāntikāḥ /
[112|21-112|23] api tu yasyāścittasantaterākṣepaheturavītatṛṣṇo rūpe tasyāḥ saha rūpeṇa saṃbhavādrūpaṃ niśritya pravṛttiryasyāstu heturvītatṛṣṇo rūpe tasyā anapekṣya rūpaṃ pravṛttiḥ /
[112|23] hetostadvimukhatvāditi /
[112|24] atha kasmādete kāmarūpārūpyadhātava ityucyante / svalakṣaṇadhāraṇāddhātuḥ /
[112|25-112|26] kāmapratisaṃyuktodhātuḥ kāmadhātuḥ rūpapratisaṃyukto dhātū rūpadhāturmadhyapadalopādvajrabālakavat maricapānakavacca /
[112|26] nātra rūpamastityarūpaḥ /
[112|27] arūpasya bhāva ārupyam / rūpaṇīyo vā rūpyaḥ /
[112|27-112|28] na rūpyo 'rūpyastadbhāva ārūpyam /
[112|28] tatpratisaṃyukto dhāturārūpyadhātuḥ /
[112|28-113|01] kāmānāṃ dhātuḥ kāmadhātuḥ kāmān yo dadhāti /
[113|01] evaṃ rūpārūpyadhātū veditavyau / ko 'yaṃ kāmo nāma /
[113|01-113|02] samāsātaḥ kavaḍīkārāhāra maithunopasaṃhito rāgaḥ /
[113|03-113|04]
 "na te kāmā yāni citrāṇi loke saṃkalparāgaḥ puruṣasya kāmaḥ /
 tiṣṭhanti citrāṇi tathaiva loke aṭhātra dhīrā vinayanti kāmam" //
iti
[113|05] gāthābhidhānān / ajīvaka āryaśāriputraṃ pratyāha
[113|06-113|07] "na te kāmā yāni citrāṇi loke saṃkalparāgaṃ vadasīha kāmam / bhikṣurbhaviṣyatyapi kāmabhogī saṃkalpayan so 'kuśalān vitarkān" /
[113|08] āryaśāriputra āha
[113|09-113|10] te cetkāmā yāni citrāṇi loke saṃkalparāgo yadi te na kāmaḥ / śāstā 'pi te bhavitā kāmabhogī dṛṣṭvaiva rūpāṇi manoramāṇi"//
[113|11-113|12] kiṃ punarye kecana dharmāḥ kāmarūpārupyadhātuṣu samudācaranti sarve te kāmarūpārūpyapratisaṃyuktāḥ /
[113|12] netyāha / kiṃ tarhi / yeṣu kāmarūpārupyarāgā anuśerate /
[113|13] ke punaramī kāmarūpārūpyarāgāḥ /
[113|13-113|14] ye kāmarūpārūpyadhātuṣvanuśerate /
[113|14] idamidānīṃ tadaśvavandhīyam / kasyāyamaśvabandho yasyāyamaśvaḥ /
[113|14-113|15] kasyāyamaśvaḥ /
[113|15] yasyāyamaśvabandhaḥ / ityubhayamapi na jñāyate / nedamaśvabandhīyam /
[113|15-113|16] kṛtanirdeśāni hi sthānāni kāmadhātau /
[113|16] teṣvavītarāgasya yo rāgaḥ sa kāmarāgaḥ /
[113|17] yatrānuśete so 'pi dharmaḥ kāmapratisaṃyuktaḥ /
[113|17-113|18] evaṃ rūpārūpyarāgāvadhovītarāgasya yathāyogaṃ veditavyau /
[113|18] asamāhitabhūmiko vā rāgaḥ kāmarāgaḥ /
[113|18-113|19] dhyānārūpyeṣu rāgo rūpārūpyarāgaḥ /
[113|19] nirmāṇacitte kathaṃ kāmarāgaḥ /
[113|19-113|20] śrutvā parihāya ca tadāsvādanāt /
[113|20] nirmāṇavaśena vā nirmāyaka citto 'pi rāgaḥ / gandharasanirmāṇādvā /
[113|21] tasya kāmavacaratvam / rūpāvacareṇa tayoranirmāṇāt / kiṃ punarekameva traidhātukam /
[113|22] traidhātukānāmanto nāsti / yāvadākāśaṃ tāvanto dhātavaḥ /
[113|22-113|23] atha eva ca nāstyapūrvasattvaprādurbhāvaḥ /
[113|23-113|24] pratibuddhotpādaṃ cāsaṃkhyeyasattvaparinirvāṇe 'pi nāsti sattvānāṃ parikṣaya ākāśavat /
[113|25] kathamavasthānaṃ lokadhatūnāṃ /
[113|25-113|27] tiryaksūtra uktaṃ tadyathā "īṣādhāre deve varṣati nāsti vīcirvā antarikā va antarīkṣādvāridhārāṇāṃ prapatantīnām /
[113|27-113|28] evaṃ pūrvasyāṃ diśi nāsti vīcirvā antarikā vā lokadhātūnāṃ saṃvarttamānānāṃ vivarttamānāṃ ca /
[113|28-113|29] yathā pūrvasyāṃ diśi evaṃ dakṣiṇāsyāṃ paścimāyāmuttarasyāmi"ti /
[113|29] natūktamūrdhvamadhaśceti /
[114|01] ūrdhvamapyadhho 'pītyapare / nikāyāntarapāṭhād / akaniṣṭhādūrdhvaṃ punaḥ kāmadhātuḥ /
[114|02] kāmadhātoścādhaḥ punarakaniṣṭhāḥ / yaścaikasmāt kāmadhātorvītarāgaḥ sa sarvebhyaḥ /
[114|03] evaṃ rūpārūpyebhyaḥ /
[114|03-114|04] yaśca prathamadhyānasaṃniśrayāddhi utpādayati sa yatra lokadhātau jāta utpādayati tatratyameva brahmalokamupāgacchati nānyam /
[114|04-114|05] ya ete trayo dhātava uktāḥ /
[114|06] narakādisvanāmoktā gatayaḥ pañca teṣu
[114|07] narakāstiryañcaḥ pretā devā manuṣyā iti /
[114|07-114|08] svaireva nāmabhisteṣu pañca gatayaḥ proktāḥ /
[114|08] kāmadhāto catasro gatayaḥ pañcamyāśca pradeśaḥ /
[114|08-114|09] rūpārūpyadhātvorekasyā devagateḥ pradeśaḥ /
[114|09] kiṃ punargatinirmuktāḥ santi dhātavo yata dhātuṣvityucyante /
[114|10] santi kuśalakliṣṭabhājanāntarābhavasvabhāvā api dhātavaḥ / yāstu pañca gatayaḥ /
[114|11] tāḥ /
[114|12] akliṣṭāvyākṛtā eva sattvākhyā nāntarābhavaḥ // vakk_3.4 //
[114|13] anivṛtāvyākṛtā eva gatayaḥ / anyathā hi gatisaṃbhedaḥ syāt /
[114|13-114|14] sattvākhyā eva ca nacāntarābhavasvabhāvāḥ /
[114|14-114|15] prajñyaptipūktam "catasṛbhiryonibhiḥ pañca gatayaḥ saṃgṛhītā natu pañcabhirgatibhiścatasro yonayaḥ /
[114|15] kimasaṃbṛhītam /
[114|16] antarābhava" iti / dharmaskandhe 'pi coktam "cakṣurdhātuḥ katamaḥ /
[114|16-114|18] catvāri mahābhūtānyupādāya yo rūpaprasādaścakṣuścakṣurindriyaṃ cakṣurāyatanaṃ cakṣurdhātunarikastairyagyonikaṃ paitṛviṣayiko devyo mānuṣyako bhāvanāmayo 'ntarābhavikaśce"ti /
[114|18-114|19] sūtre 'pi ca bahiṣkṛto 'ntarābhavo gatibhyaḥ /
[114|19] kasmin sūtre /
[114|19-114|20] "sapta bhavā narakabhavastiryagbhavaḥ pretabhavo devabhavo manuṣyabhavaḥ karmabhavo 'ntarābhava" iti /
[114|20-114|21] atra hi pañca gatayaḥ sahetukāḥ sahāgamanāścoktāḥ /
[114|21] atha eva cānivṛtāvyākṛtāḥ sidhyanti /
[114|22] taddhetoḥ karmabhavasya tābhyo bahiṣkaraṇāt / kāśmīrāśca sūtraṃ paṭhanti /
[114|22-114|24] sthaviraśāriputreṇoktaṃ "nārakāṇāmāyuṣmannāsravāṇāṃ saṃmukhībhāvānnarakavedanīyāni karmāṇi karotyupacinoti /
[114|24-114|25] teṣāmāyuṣman kāyavāṅmanovaṅkānāṃ kāyavāṅmanodoṣakaṣāyāṇā narakeṣu rūpaṃ saṃjñā vedanā saṃskāro vijñānaṃ vipāko vipacyate /
[114|26-224|26] nirvṛtte vipāke nāraka iti saṃkhyāṃ gacchati /
[114|26-114|27] tatrāyuṣmannārako nopalabhyate 'nyatra tebhyo dharmebhya" iti /
[114|27] ato 'pyanivṛtāvyākṛtā eva gatayaḥ /
[114|27-115|01] prakaraṇāgranthastarhi parihāryo "gatiṣu sarve 'nuśayā anuśerata" iti /
[115|01-115|02] pratisaṃdhicittāni hi gatīnāṃ pañcaprakārāṇi santyataḥ sapraveśagatigrahaṇādadoṣa eva /
[115|02-115|03] grāmagrahaṇe grāmopacāra grahaṇavat /
[115|03] kuśalakliṣṭā apītyapare /
[115|03-115|04] yaktūktam "karmabhavasya tābhyo bahiṣkaraṇā"diti /
[115|04] nāvaśyaṃ pṛthagvacanādbahiṣkṛto bhavati /
[115|04-115|05] tadyathā pañcasu kaṣāyeṣu kleśadṛṣṭikaṣāyau pṛthaguktau /
[115|05] na ca dṛṣṭayo na kleśāḥ /
[115|05-115|06] evaṃ karmabhavo 'pi gatiśca syāt /
[115|06] pṛthak cāsya vacanaṃ syāt gatihetujñāpanāṛtham /
[115|07] antarābhave 'pyeṣa prasaṅgaḥ / nāyogāt / gacchanti tāmiti gatiḥ /
[115|07-115|08] nacāntarābhavo gantavyaścyutideśa evotpādanāt /
[115|08] ārūpyā api gatirna bhaviṣyanti /
[115|09-015|09] cyutideśa evotpādāt /
[115|09-115|10] evaṃ tarhyantarābhavatvādevāntarābhavo na gatirgatyantarālatvāt /
[115|10] yadi hi gatiḥ syādantarābhava ityeva na syāt /
[115|10-115|11] yatarhi sthaviraśāriputreṇoktaṃ "nirvṛtte vipāke nāraka iti saṃkhyāṃ gacchatī"ti /
[115|11-115|12] nirvṛtte vīpāka ityuktaḥ natu vipāka eveti /
[115|12-115|13] yattarhyaktaṃ "tatrāyuṣmannārako nopalabhyate 'nyatra tebhyo dharmebhya" iti /
[115|13-115|14] gatigāminaḥ pudgaladravyasya pratiṣedhaṃ karoti nānyatra skandhebhya upalabhyate nāraka iti na tu skandhāntarapratiṣedham /
[115|14-115|15] avyākṛtā eva tu gatayo varṇyante vaibhāṣikaiḥ /
[115|15] tāśca vipākasvabhāvā evetyeke /
[115|15-115|16] aupacayikasvabhāvā apītyapare /
[115|17] atraiva pañcagatike dhātutraye yathākramaṃ veditavyāḥ
[115|18] nānātvakāyasaṃjñāśca nānākāyaikasaṃjñinaḥ /
[115|19] viparyayāccaikakāyasaṃjñāścārūpiṇasrayaḥ // vakk_3.5 //
[115|20] vijñānasthitayaḥ sapta
[115|21-115|22] sūtre uktaḥ "rupiṇaḥ santi sattvā nānātvakāyā nānātvasaṃjñinastadyathāmanuṣyāstadekatyāśca devāḥ /
[115|22] iyaṃ prathamā vijñānasthitiḥ / katame punaste tadekatyā devāḥ /
[115|23] kāmāvacarāḥ prathamaghyānabhūmikāśca prathamābhinirvṛttavarjyāḥ" /
[115|23-115|24] nānātvena kāya eṣāmiti nānātvakāyāḥ /
[115|24] anekavarṇaliṅgasaṃsthānatvāt /
[115|24-115|25] nānātvena saṃjñā nānātvasaṃjñā /
[115|25-115|24] saiṣāmastīti nānātvasaṃjñinaḥ /
[115|25] sukhaduḥkhāduḥkhāsukhasaṃjñitvāt /
[115|25-115|27] rūpiṇaḥ santi nānātvakāyā ekatvasaṃjñinastadyathā devā brahmakāyikā ye tatprathamābhinirvṛttāḥ /
[115|27] iyaṃ dvitīyā vijñānasthitiḥ /
[115|27-115|28] te hi prathamābhinirvṛttāḥ sarva ekaikasaṃjñino bhavanti anena vayaṃ brahmaṇā sṛṣṭā iti /
[115|28-115|29] brahmaṇo 'pyevaṃ bhavati mayaite sṛṣṭā ityabhinnakārasaṃjñānādekatvasaṃjñinaḥ /
[115|29-115|31] anyathaiva tu mahābrahmaṇa ārohapariṇāha ākṛtivigraho vāgbhāṣā cīvaradhāraṇaṃ ca anyathā tatparṣada iti nānātvakāyāḥ /
[115|31-116|02] yadidamuktaṃ sūtre "teṣāmevaṃ bhavati imaṃ vayaṃ sattvamadrākṣma dīrghāyuṣaṃ dīrghamadhvānaṃ tiṣṭhantaṃ yāvadaho vatānye 'pi sattvā ihopapadyeranmama sabhāmatāyāmi"ti /
[116|02] asya ca sattvasyaivañcetasaḥ praṇidhirvayaṃ cehopapannā iti /
[116|02-116|03] kathaṃ tamadrākṣuḥ /
[116|03] ābhāsvarasthā ityeke /
[116|03-116|05] tato hi te pracyutāḥ kathamidānīmalabdhāyāṃ dvitīyadhyānasamāpattau tadbhūmikaṃ pūrvenivāsamasmārṣuḥ labdhāyāṃ vā kathaṃ mahābrahmālambanāṃ śīlavrataparāmarśadṛṣṭiṃ niviṣṭāḥ /
[116|05] antarābhavasthā adrākṣurityapare /
[116|06] tatrāpi na dīrghamadhvānamavasthātuṃ saṃbhavaḥ pratibandhābhāvāditi /
[116|06-116|07] kathaṃ teṣāmevaṃ bhavati sma "imaṃ vayaṃ sattvamadrākṣma dīrghāyuṣaṃ dīrghamadhvānaṃ tiṣṭhantami"ti /
[116|08-116|09] tasmāttatrasthā eva te tasya pūrvavṛttāntaṃ samanusmaranta eva dīrghamadhvānaṃ tiṣṭhantaṃ dṛṣṭavanto dṛṣṭvā ca paścādadrākṣmetyeṣāṃ babhūva /
[116|09-116|10] rupiṇaḥ santi sattvā ekatvakāyā nānātvasaṃjñinastadyathā devā ābhāsvarāḥ /
[116|10] iyaṃ tṛtīyā vijñānasthitiḥ /
[116|10-116|11] atra punaḥ paryantagrahaṇātsakaladvitīyadhyānagrahaṇaṃ veditavyam /
[116|11-116|12] anyathā hi parīttābhā apramāṇābhāśca kasyāṃ vijñānasthitau vyavasthāpyeran /
[116|12-116|13] tatrābhinnavarṇaliṅgasaṃsthānatvādekatvakāyāḥ /
[116|13] sukhasaṃjñitvādaduḥkhāsukhasaṃjñitvācca nānātvasaṃjñinaḥ /
[116|14-116|15] te kila maulyāṃ bhūmau saumanasyendriyaparikhinnāḥ sāmantakādupekṣendriyaṃ saṃmukhībhavanti /
[116|15-116|16] sāmantake copekṣendriyaparikhinnāḥ punamaulyā bhumeḥ saumanasyendriyaṃ saṃmukhīkurvanti /
[116|16-116|17] yathā kāmaratiparikhinnā īśvarā dharmaratiṃ pratyanubhavanti dharmaratiparikhinnāḥ kāmaratimiti /
[116|17] nanu ca śubhakṛtsneṣvapyeṣa prasṅgaḥ /
[116|17-116|18] na teṣāṃ tena sukhenāsti parikhedaḥ /
[116|18] kiṃ kāraṇam /
[116|18-116|19] śāntaṃ hi tatsukhamaśāntaṃ ca saumanasyaṃ cetasa utplāvakatvāditi sautrāntikā vyācakṣate /
[116|19-116|20] sūtra uktaṃ "yathā te nānātvasaṃjñinaḥ /
[116|20-116|22] tatra ye sattvā ābhāsvare devanikāye 'ciropapannā bhavanti naiva saṃvarttanīkuśalā na vivarttanīkuśalā asya lokasya te tāmarciṣaṃ dṛṣṭvā bhītāḥ santa udvijante saṃvegamāpadyante /
[116|22] sahaivaiṣā 'rciḥ śūnyaṃ brāhmaṃ vimānaṃ dagdhvā 'rvāgāgamiṣyatīti /
[116|23-116|24] tatra ye sattvā ābhāsvare devanikāye ciropapannāḥ saṃvarttanīkuśalā vivarttanīkuśalāścāsya lokasya te tān sattvān bhītānāśvāsayanti /
[116|24-116|25] mā bhaiṣṭa māṛṣāḥ mā bhaiṣṭa mārṣāḥ /
[116|25] pūrvamapyeṣā 'rciḥ śūnyaṃ brāhmaṃ vimānaṃ dagdhvā 'traivāntarhite"ti /
[116|26-116|27] ato 'rciṣa āgamavyapagamasaṃjñitvāt bhītā bhītasaṃjñitvācca te nānātvasaṃjñino na sukhāduḥkhāsukhasaṃjñitvāditi /
[116|27-116|28] rūpiṇaḥ santi sattvā ekatvakāyā ekatvasaṃjñinastadyathā devāḥ śubhakṛtsnāḥ /
[116|28] iyaṃ caturthī vijñānasthitiḥ /
[116|28-117|01] tatrābhinnavarṇasaṃsthānaliṅgatvādekatvakāyāḥ /
[117|01] ekatvasaṃjñinaḥ sukhasaṃjñitvāt /
[117|01-117|02] tatra prathame dhyāne kliṣṭayā saṃjñayā ekatvasaṃjñinaḥ /
[117|02-117|03] dvitīye kuśalayā saṃjñayā nānātvasaṃjñinastṛtīye vipākajayā saṃjñayāekatvasaṃjñinaḥ /
[117|03-117|04] ārupyāstrayo yathāsūtramityetāḥ sapta vijñānasthitayaḥ /
[117|04] kā 'tra vijñānasthitiḥ /
[117|04-117|05] tatpratisaṃyuktāḥ pañca skandhāścatvāraśca yathāyogam /
[117|05] śeṣaṃ kasmānnā vijñānasthitiḥ /
p[11705] yasmāt
[117|06] śeṣaṃ tatparibhedavat /
[117|07] kiṃ punaḥ śeṣam / durgatayaścaturtha dhyānaṃ bhavagraṃ ca /
[117|07-117|08] atra hi vijñānaparibhedāḥ santyata eva na vijñānasthitiḥ /
[117|08] kaḥ punaḥ paribhedaḥ yena vijñānaṃ paribhidyate
[117|08-117|09] tatrāpāyeṣu duḥkhā vedanā paribheda upadhātidatvāt /
[117|09] catuteṃ dhyāne āsaṃjñikamasaṃjñisamāpattiśca /
[117|10] bhavāgre nirodhasamāpattiścittasantaticchedāt / punarāha /
[117|10-117|11] yatrehasthānāṃ gantukāmatā tatrasthānāṃ cāvyuccalitukāmatā 'sau vijñānasthitiruktā /
[117|11-117|12] apāyeṣu cobhayaṃ nāshi /
[117|12-117|13] caturthe dhyāne sattvā uccalitamānasāḥ pṛthagjanā āsaṃjñikaṃ praveṣṭukāmā āryāḥ śuddhāvāsān bhavāgrānapaṭupracāratvānna vijñānasthitiriti /
[117|14] etāśca sapta vijñānasthitayo yathoktāḥ /
[117|15] bhavāgrāsaṃjñisattvāśca sattvāvāsā nava smṛtāḥ // vakk_3.6 //
[117|16] eṣu hi sattvā āvasanti svecchayā /
[117|17] anicchāvasanānnānye
[117|18] ke punaranye / apāyāḥ / teṣu hi sattvā akāmakāḥ karmarākṣasairāvāsyante /
[117|19] natvicchayā vasanti / atastena sattvāvāsā bandhanasthānavat /
[117|19-117|20] anyatra sūtre sapta vijñānasthitaya uktāḥ anyatra
[117|21] catasraḥ sthitayaḥ punaḥ /
[117|22] katamāścatasraḥ / rūpopagā vijñāna sthitirvedanopagā saṃjñopagā saṃskāropagā iti /
[117|23] tāsāṃ kaḥ svabhāvaḥ / tā hi yathākramaṃ /
[117|24] catvāraḥ sāsravāḥ skandhāḥ
[117|25] te punaḥ
[117|26] svabhūmāveva
[117|27] nānyatra bhūmau / kiṃ kāraṇam / pratiṣṭā hi sthitiḥ /
[117|27-117|28] na ca visabhāgabhūmikeṣu skanheṣu vijñānaṃ tṛṣṇāvaśāt pratitiṣṭhatīti /
[117|28-117|29] kasmānna vijñānaṃ vijñānasthitirucyate yathā saptasu vijñānasthitiṣu pañca skandhā iti /
[117|29] sthātuḥ parihāreṇa sthitividhānāt /
[118|01] nahi sthātaiva sthitirucyate /
[118|01-128|01] yathā na rājaiva rājāsanamiti /
[118|01-118|02] yāṃśca dharmānabhiruhya vijñānaṃ vāhayati naunāvikanyāyena te dharmā vijñānasthitaya uktāḥ /
[118|03] natu vijñānaṃ vijñānamevāruhya vāhayatyato noktamiti vaibhāṣikāḥ /
[118|03-118|04] yattarhi sūtra uktaṃ "vijñāne āhāre asti nandī asti rāga iti /
[118|04-118|05] yatrāsti nandī asti rāgaḥ pratiṣṭhitaṃ tatra vijñānamadhirūḍhami"ti /
[118|05] tatkatham /
[118|05-118|06] "sapta ca vijñānasthitayaḥ pañcaskandhasaṃgṛhītā" iti tatkatham /
[118|06-118|07] evaṃ tarhyabhedenopapattyāyatanasaṃgṛhīteṣu skandheṣu sābhirāmāyāṃ vijñānapravṛttau vijñānaṃ vijñānasthitiḥ /
[118|07-118|08] pratyekaṃ tu yathā rūpādayo vijñānasya saṃkleśāya bhavanti /
[118|08] tasmāccatasṛṣu vijñānasthitiṣu
[118|09] kevalam // vakk_3.7 //
[118|10] vijñānaṃ na sthitiḥ proktaṃ
[118|11] api ca kṣetrabhāvena bhagavatā catasro vijñānasthitayo deśitāḥ /
[118|11-118|13] vījabhāvena ca sopādānaṃ vijñānaṃ kṛtsnameveti na punarbījaṃ bījasya kṣetrabhāvena vyavasthāpayāṃbabhūvetyabhiprāyaṃ parikalapayāmāsa /
[118|13-118|14] ye dharmāḥ sahavarttino vijñānasya te 'sya kṣetrabhāvena sādhīyāṃso bhavantīti ta evāsya sthitaya uktāḥ /
[118|15-118|16] atha kathaṃ saptabhirvijñānasthitibhiścatasro vijñānasthitayaḥ saṃgṛhītāścātasṛbhirvā sapta /
[118|16] naiva hi saptabhiścatasro nāpi catasṛbhiḥ sapta /
[118|17] catuṣkoṭi tu saṃgrahe /
[118|18] saṃgrahe vicāryamāṇe catuṣkoṭikaṃ veditavyam /
[118|18-118|19] syātsaptabhiḥ saṃgṛhītaṃ na catasṛbhirityevamādi /
[118|19] prathamāḥ koṭiḥ saptasu yaddhijñānam /
[118|19-118|20] dvitīyā apāyeṣu caturthe dhyāne bhavāgre ca vijñānavarjyāḥ skandhāḥ /
[118|20-118|21] tṛtīyā saptasu catvāraḥ skandhāścaturthyetānākārān sthāpayitvā /
[118|22] yaccaitat gatyādibhedabhinnaṃ traidhātukamuktaṃ veditavyāḥ /
[118|23] catasro yonayastatra sattvānāmaṇḍajādayaḥ // vakk_3.8 //
[118|24] aṇḍajā yonirjarāyujā saṃsvedajā upapādukā yoniḥ / yonirnāma jātiḥ /
[118|25] yuvāntyasyāṃ sattvā miśrībhavanti prasavasāmyāditi yoniḥ / aṇḍajā yoniḥ katamā /
[118|26] ye sattvā aṇḍebhyo jāyante / tadyathā haṃsakroñcacakravākamayūraśūkaśārikādayaḥ /
[118|27] jarāyujā yoiḥ katamā / ye sattvā jarāyorjāyante /
[118|27-118|28] tadyathā hastyaśvagomahiṣakharavarāhādayaḥ /
[118|28] saṃsvedajā yoniḥ katamā /
[118|28-118|29] ye sattvā bhūsaṃsvedājjāyante /
[118|29] tadyathā kṛmikīṭapataṅgamaśakādayaḥ / upapādukā yoniḥ katamā /
[119|01] ye sattvā avikalā ahīnendriyāḥ sarvāṅgapratyaṅgopetāḥ sakṛdupajāyante /
[119|01-119|02] ata eva upapadane (read: upapādane) sādhukāritvādupapādukā ityucyante /
[119|02] tadyathā devanārakāntarābhavikādayaḥ /
[119|03] atha kasyāṃ gatau kati yonayaḥ saṃvidyanta ityāha
[119|04] caturdhā nara tiryañcaḥ
[119|05] manuṣyāścaturvidhāḥ /
[119|05-119|07] aṇḍajāstāvadyathā kroñcīniryātau śailopaśailau sthavirau mṛgāramātuśca dvātriṃśat putrāḥ pañcālarājasya ca pañca putraśatāni /
[119|07] jarāyujā yathedānīm /
[119|07-119|08] saṃsvedajāstadyathā māndhātucāruśpacārūpacārukapotamālinyāmrapālyādayaḥ /
[119|08] upapādukāḥ punaḥ prāthamakalpikāḥ /
[119|08-119|09] evaṃ tiryañco 'pi caturvidhāḥ /
[119|09] trividhā dṛśyanta eva / upapādukāstu nāgasuparṇi prabhṛtayaḥ /
[119|10] nārakā upapādukāḥ /
[119|11] antarābhavadevāśca
[119|12] sarve nārakā antarābhavikāḥ devāścopapādukā eva /
[119|13] pretā api jarāyujāḥ // vakk_3.9 //
[119|14] apiśabdādapyupapādukā iti / āyuṣmate mahāmaudgalyāyanāya pretī nivedayate
[119|15] "pañca putrānahaṃ rātrau divā paña tathā parān /
[119|16] bhakṣayāmi janitvā tān nāsti tṛptistathāpi me //"
[119|17] katamā yoniḥ sarvasādhvī / upapādukā /
[119|17-119|18] atha kimarthaṃ caramabhaviko bodhisattvaḥ prāptopapattivaśitve 'pi jarāyurjāṃ yorni bhajate /
[119|18-119|19] evaṃ hi kriyamāṇe mahāntamarthaṃ paśyati /
[119|19-119|21] jñātisaṃbandhena mahataḥ śākyavaṃśasya dharme 'vataraṇārthaṃ cakravarttivaṃśyo 'yamiti cānyeṣāṃ bahumānādarāvarjanārthaṃ manuṣyabhūtā api caināṃ siddhiṃ gacchantīti vineyānā mutsāhārtham /
[119|21-119|23] itarathā hyaprajñāyamānakulagotraḥ ko 'pyayaṃ māyāpuruṣa ityevaṃ parikalpayeyurdevaḥ piśāca iti vā yathā 'nyatīrthyā apabhāṣante kalpaśatasyātyayādevaṃvidho māyāvī loke prādurbhūya māyayā lokaṃ bhakṣayatīti /
[119|24] apare tvāhuḥ /
[119|24-119|26] śarīradhātūnāmavasthāpanārthaṃ yeṣumanuṣyā anye ca prajāṃ vijñāya sahasraśaḥ svargaṃ ca prāptā apavargaṃ ceti upapādukānāṃ hi sattvānāṃ bāhyabījābhāvān mṛtānāṃ kāyo nāvatiṣṭhate niśānta iva tailapradyoto 'ntardhīyate /
[119|26-119|27] ādhiṣṭhānikīmṛddhiṃ bhagavata icchatāṃ na yukta ekṣa parihāraḥ /
[119|27] praśnātpraśnāntaramupajāyate /
[119|27-120|02] yadyapyupapādukānāṃ kāyanidhanaṃ na prajñayate kathamuktaṃ sūtre "upapādukaḥ suparṇī upapādukaṃ nāgamuddharati bhakṣārthami"ti /
[120|02] noktaṃ bhakṣayatītyapi tūddharati bhakṣārthamajñatvādityadoṣaḥ /
[120|02-120|03] bhakṣayati vā yāvanna mṛto bhavati na pounrmṛtasyāsya tṛṣyatīti /
[120|04] katamā yoniḥ sarvavahvī / upapādukaiva /
[120|04-120|05] sā hi dvigatī tisṛṇāṃ ca pradeśaḥ sarve cāntarābhāvikā iti /
[120|06] ko 'yamastarābhāvo nāma /
[120|07] mṛtyūpapattibhavayorantarā bhavatīha vaḥ /
[120|08-120|09] maraṇabhavasyopapattibhavasya cāntarā ya ātmabhāvo 'bhinirvarttate deśāntaropapattisamprāptaye so 'ntarābhava ityucyate /
[120|09] gatyantarālatvāt /
[120|09-120|10] kathamayaṃ jātaśca nāma nacopapanno bhavati /
[120|11] gamyadeśānupetatvānnopapanno 'ntarābhavaḥ // vakk_3.10 //
[120|12] upapattigato hyupapanna ityucyate / padergatyarthatvāt /
[120|12-120|13] nacāyaṃ gamyadeśamupagatontarābhavastasmānnopapannaḥ /
[120|13] kaḥ punarasau deśo gantavyaḥ /
[120|13-120|14] yatrākṣiptasya vīpākasyābhivyaktiḥ samāptiśca /
[120|14-120|15] vicchinna evopapattibhavo maraṇabhavātsaṃbhavatīti nikāyāntarīyāḥ /
[120|15] tadetanneṣyate / kiṃ kāraṇam / yuktitaśca āgamataśca /
[120|15-120|16] tatra tāvat yuktiṃ niśrityocyate /
[120|17] vrīhisantānasādharmvādavicchinnabhavodbhavaḥ /
[120|18-120|19] santānavarttināṃ hi dharmāṇāmavicchedena deśāntareṣu prādurbhāvo dṛṣṭastadyathā vrīhisantānasya /
[120|19-120|920] tasmādasyāpi sattvasantānasyāvicchedena deśāntareṣu prādurbhāvo bhaviṣṇuḥ /
[120|20-120|21] vicchinno 'pi dṛṣṭaḥ prādurbhāvastadyathā ādarśādiṣu bimbāt pratibimbasya /
[120|21] evaṃ maraṇabhavādupapattibhavasya syāt /
[120|22] pratibimbamasiddhatvādasāmyācchānidarśanam // vakk_3.11 //
[120|23] pratibimbaṃ nāmānyadevotpadyate dharmāhntaramityasiddhametat /
[120|23-120|24]
siddhāvapi ca satyāmasāmyādanidarśanaṃ bhavati /
[120|24] kathaṃ tāvadasiddham /
[120|25] sahaikatra dvayābhāvāt
[120|26] tatraiva hi deśe ādarśarūpaṃ dṛśyate pratibimbaṃ ca /
[120|26-120|27] na caikatra deśe rūpadvayasyāsti sahabhāva āśrayabhūtabhedāt /
[120|27-120|30] tathā digbhedavyavasthiterekasminvāpyambudeśe svābhimukhadeśasthānāṃ rūpāṇāmanyo 'nyaṃ pratibimbakamupalabhyate natvekatra rūpe dvayoḥ paśyatoḥ sahadarśanaṃ na bhavatīti na tatra rūpāntaropapattiryuktā /
[120|30-121|01] chāyātapayośca dvayoḥ sahaikatrabhāvo na dṛṣṭaḥ /
[121|01-121|02] upalabhyate ca chāyāstha ādarśe sūryasya prativimbakamiti na yukto 'sya tatra prādurbhāvaḥ /
[121|02] athavā "sahaikatra dvayābhāvādi"ti katamasya dvayasya /
[121|02-121|03] ādarśatalasyendupratibimbakasya ca /
[121|03-121|04] anyatraiva hi deśe ādarśatalaṃ bhavatyanyatraivāntargataṃ candrapratibimbakaṃ dṛśyate kūpa ivodakam /
[121|04-121|05] tacca tatropapadyamānaṃ nānyatropalabhyate /
[121|05] ato nāstyeva tat kiñcit /
[121|05-121|06] sāmagryāstu sa tasyāstādṛśaḥ prabhāvo yattathā darśanaṃ bhavati //
[121|06] acintyo hi dharmāṇāṃ hi dharmāṇāṃ śaktibhedaḥ /
[121|06-121|07] evaṃ tāvandasiddhatvāt /
[121|07] kathamasāmyādanidarśanaṃ bhavati /
[121|08] asantānād
[121|09] nahi vimvasya pratibimbakaṃ santānabhūtamādarśasantānasaṃvaddhatvāt sahabhāvācca /
[121|10] yathā maraṇasyopapattibhavaḥ /
[121|10-121|11] santānaṃ ca pratyavicchedena deśāntareṣu prādurbhāva udāhṛato nāsantānamityasāmyaṃ dṛṣṭāntasya pratibimbasya ca /
[121|12] dvayodayāt /
[121|13] dvābhyāṃ hi kāraṇābhyāṃ pratibimbasyodayo bhavati /
[121|13-121|14] bimbāccādarśā cceti yat prādhānaṃ kāraṇaṃ tadāśrityotpadyate /
[121|14-121|16] nacaivamupapattibhavasyāpi dvābhyāṃ kāraṇābhyāṃ saṃbhavo maraṇabhavāccānyataśca pradhānabhūtādityato 'pyayamasamāno dṛṣṭāntaḥ /
[121|16] na ca yuktamuktaṃ bāhyameva cetanaṃ śukraśoṇitaṃ pradhānakāraṇamiti /
[121|16-121|17] yatra cāndhakāṇa eva prādurbhāva upapādukānāṃ tatra kiṃ parikalpyate /
[121|17-121|18] evaṃ tāvadyuktito neṣyate /
[121|18] na marāṇabhavādvicchinna upapattibhavaprādurbhāvaḥ / tasmādastyevāntarābhavaḥ /
[121|19] kaṇṭhokteścāsti
[121|20] sūtra uktaṃ "sapta bhavāḥ /
[121|20-121|21] narakabhavastiryagbhavaḥ pretabhavo devabhavo manuṣyabhavaḥ karmabhavo 'ntarābhava iti /
[121|21] naitatsūtraṃ tairāmnāyate / itastarhi
[121|22] gandharvāt
[121|23] "trayāṇāṃ sthānānāṃ saṃmukhībhāvāt mātuḥ kukṣau garbhasyāvakrāntirbhavati /
[121|23-121|24] mātā kalyā spi bhavati ṛtumatī ca /
[121|24] mātāpitarau raktau bhavataḥ sanipatitau ca /
[121|25] gandharvaśca pratyupasthito bhātī"ti / antarābhavaṃ hitvā ko 'nyo gandharvaḥ /
[121|26] etadapi naiva tairāmnāyate / kathaṃ tarhi / "skndhabhedaśca pratyupasthito bhavatī"ti /
[121|27] yadyevamāśvalāyanasūtraṃ kathaṃ nīyate /
[121|27-121|28] "jānanta bhavanto yo 'sau gandharvaḥ pratyupasthitaḥ /
[121|28] kṣatriyo vā 'sau brāhmaṇo vā vaiśyo vā śūdro vā /
[121|28-122|01] yadi vā pūrvasyā diśa āgato yadi vā dakṣiṇasyā paścimāyā uttrasyā" iti /
[122|02] nahi skandhabhedasyāgamanaṃ yujyate / athaitadapi na paṭhacyate / itastarhi /
[122|03] pañcokteḥ /
[122|04] "pañcānāgāmina" ityuktaṃ bhagavatā /
[122|04-122|05] antarāparinirvāyī upapadyaparinirvāyī anabhisaṃskāraparinirvāyī sābhisaṃskāraparinirvāyī ūrdhvastrotāśceti /
[122|05-122|06] asatyantarābhave kathamantarāparinirvāyī nāma syāt /
[122|06] antarā nāma devāḥ santītyeke /
[122|07] upapadyādayo 'pi hi nāma devā evaṃ sati prasajyate / tasmānyeyaṃ kalpanā sādhvī /
[122|08] itaśca
[122|09] gatisūtrataḥ // vakk_3.12 //
[122|10] "sapta satpuruṣagatayaḥ" ityatra sūtre / antarāparinirvāyiṇastraya uktāḥ /
[122|10-122|11] kāladeśaprakarṣabhedena /
[122|11-122|12] tadyathā parīttaḥ sakalikāgnirabhinivarttamāna eva parinirvāyādevaṃ prathamaḥ /
[122|12] tadyathā 'yaḥ prapāṭikā utpatantyeva nirvāyādevaṃ dvitīyaḥ /
[122|12-122|13] tadyathā 'yaḥprapātikā utplutya pṛthivyāmapatitaiva nirvāyādevaṃ tṛtīyaḥ /
[122|13-122|14] nacaivamantarā nāma devāstriprakārāḥ kāladeśaprakarṣabhinnāḥ santīti kalpanaiveyaṃ kevalā //
[122|14] anye punarāhuḥ /
[122|15-122|16] āyupramāṇāntare vā devasamīpāntare vā yaḥ kleśān prajahāti so 'ntarāparinirvāyī /
[122|16-122|17] sa punardhātugato vā parinirvāti saṃjñāgato vā vitarkagato vā /
[122|17] tena trividho bhavatīti /
[122|17-122|18] prathamo vā rūpadhātau nikāyasabhāgaparigrahaṃ kṛtvā parinirvāti /
[122|18] dvitīyo devasamṛddhiṃ cānubhūya /
[122|18-122|19] tṛtīyo devānāṃ dharmasaṃgītimanupraviśya /
[122|19-122|21] upapadyaparinirvāyī punaḥ prakarṣayuktāṃ saṃgītimanupraviśya parinirvāti bhūyasā vā āyurūpahatya nopapannamātra eveti ta ete sarve 'pi śakalikādidṛṣṭāntairna saṃvadhyante /
[122|21] deśagativiśeṣābhāvāt /
[122|21-122|22] ārupyeṣvapi cāntarāparinirvāyī paṭhyetāyuḥpramāṇāntare parinirvāṇāt /
[122|22] na ca paṭhyate /
[122|23-122|24]
 "dhyānaiścatasro daśikā ārupyaiḥ saptikātrayam /
 saṃjñayā ṣaṭṭikāṃ kṛtvā vargo bhavati samuditaḥ //
[122|25] ityetasyāyurdānagāthāyām / tasmādetadapi sarvaṃ kalpanāmātram /
[122|26] athaitānyapi sūtrāṇi tairnāmnāyante /
[122|26-123|01] kimidānīṃ kurmo yacchāstā ca parinirvṛtaḥ śāsanaṃ cedamanāyakaṃ bahudhā bhinnaṃ bhidyate cādyāpi yathecchaṃ granthataścārthataśca /
[123|01-123|02] yeṣāṃ tu tāvadayamāgamaḥ pramāṇaṃ teṣāmāgamato 'pi siddho 'ntarābhavaḥ /
[123|02-123|03] yattarhi sūtra uttam "atha ca punardūṣī māraḥ svaśarīreṇāvicau mahānarake prapatita" iti /
[123|03] tat kathamiti /
[123|04] sa hi jīvanneva nārakībhirjvālābhirāliṅgitaḥ /
[123|04-123|05] kālalṃ kṛtvā 'ntarābhavenāvīciṃ prāpta ityayaṃ tatrābhiprayaḥ /
[123|05-123|06] atyudīrṇaparipūrṇāni hi karmāṇi kāyasya nikṣepaṃ na pratīkṣante /
[123|06] ato 'sya dṛṣṭadharmavedanīyaṃ karma pūrvaṃ vīpakvaṃ paścādupapadyavedanīyamiti /
[123|07-123|08] idamidānīṃ kathaṃ nīyate "pañcānantaryāṇi karmāṇi yāni kṛtvopacitya samanantaraṃ narakeṣūpapadyata" iti /
[123|08] anyāṃ gatimagatvetyabhiprāyaḥ /
[123|08-123|09] upapadyavedanīyatvaṃ tatra karmaṇo dyotitam /
[123|09] atha yathārutaṃ kalpyate / pañcaiva kṛtvā naikamiti prāpnoti /
[123|09-123|10] kriyānantaraṃ ca /
[123|10] na kālāntaraṃ jīvitvā ko vā 'ntarābhavasyopapadyamānatvaṃ necchati /
[123|10-123|11] antarā bhavenaiva hyasau maraṇāntaraṃ narakeṣūpapadyate /
[123|11] abhimukhatvāt /
[123|11-123|12] na ca brūma upapanno bhavatīti /
[123|12] iyaṃ tarhi gāthā kathaṃ nīyate
[123|13-123|14]
 "upanītatayā jarāturaḥ saṃprāpto hi mamāntikaṃ dvija /
 vāso 'pi hi nāsti te 'ntarā pātheyaṃ ca na vidyate tave" ti //
[123|15] atrāpi manuṣyeṣvantarāvāso nāstītyabhiprāyaḥ /
[123|15-123|16] athavā 'ntarābhave 'pyasya vāso nāstyupapattideśasaṃprāptiprati gamanādhiṣṭhānāditi /
[123|16-123|17] ayamatrābhiprāyo nāyamabhiprāya iti duta evaitat /
[123|17] tulya eṣa bhavato 'pyanuyogaḥ /
[123|17-123|18] tasmādubhayasminnapi pakṣe yathhottasūtrāvirodhānna bhavatyetadantarābhavasyābhāve jñāpakam /
[123|18-123|19] jñāpakaṃ hi nāmāgatikā gatiriti /
[123|20] atha kāṃ gatiṃ gamiṣyataḥ kimākṛtirantarābhavo 'bhinivarttate /
[123|21] ekākṣepādasāvaiṣyatpūrvakālabhavākṛtiḥ /
[123|22] yenaiva karmaṇā gatirākṣipyate tenaivāntarābhavastatprāptaye /
[123|22-123|23] ato yāṃ gatiṃ gantā bhavati tasyāṃ gatau ya āgamiṣyatpūrvakālabhavastasyaivāsyākṛtirbhavati /
[123|23-123|25] evaṃ tarhi śunīprabṛtīnāmekasmin kukṣau pāñcagatiko 'ntarābhavo 'bhinirvarttate iti nārako 'ntarābhavaḥ kukṣiṃ nirdahet /
[123|25-123|26] pūrvakālabhave 'pi tāvannārakā na nityaṃ prajvalitā bhavantyutsadeṣu bhramantaḥ kiṃ punarantarābhavikāḥ /
[123|26] astu vā prajvalitaḥ /
[123|26-123|27] sa tu yathā na draṣṭuṃ śasyate tathā na spraṣṭumapyacchatvādātmabhāvasyetyacodyametat /
[123|27-123|28] antarābhavānāmapyanyonyaṃ kukṣāvasaṃśleṣātkarmapratibandhācca na dāhaḥ /
[123|28-124|01] pramāṇaṃ tu yathā pañcaṣaḍvarṣasya dārakasya sa tu ṣaṭindriyo bhavati bodhisattvasya punaryathā saṃpūrṇayūnaḥ salakṣaṇānuvyañjanaśca /
[124|01-124|02] ata evāntarābhavasthena mātuḥ kukṣiṃ praviśatā koṭīśataścāturdvīpikānāmavabhāsitaḥ /
[124|03] yattarhi mātā bodhisatvasya svapne gajapotaṃ pāṇḍaraṃ kukṣiṃ praviśantamadrākṣīt /
[124|03-124|04] nimittamātraṃ tat tiryagyoneściravyāvṛttatvāt /
[124|04] tadyathā kṛkī rājā daśa svapnānadrākṣīditi /
[124|05-124|06]
 "karikūpasaktu candanakalabhārāmāsta thā kaperabhiṣekaḥ /
 aśucikapiḥ paṭakalahāviti daśa dṛṣṭā nṛpeṇa kṛkiṇā svapnāḥ" //
[124|07] naiva cāntarābhavikaḥ kukṣiṃ bhittvā praviśatyapi tu māturyonidvāreṇa /
[124|07-124|08] ata eva yamalayoryaḥ paścāt prajāyate sa jyāyānucyate yaḥ pūrvaṃ sa kanīyāniti /
[124|08] dharmasūtravibhāṣyaṃ kathaṃ nīyate /
[124|09-124|10]
 "vāraṇa tvamupagamya pāṇḍaraṃ ṣaḍviṣāṇaruciraṃ catuṣkramam /
 mātṛgarbhaśayanaṃ viśeṣasaṃprajānanṛṣirāśramaṃ yatheti" //
[124|11] naitadavaśyanetavyam / nahyetat sūtraṃ na vinayaḥ nābhidharmaḥ / kāvyametat /
[124|11-124|12] kavīnāṃ ca kāvyaṃ samāyojayatāṃ kecit bhāvāḥ samāropitā gacchanti /
[124|12] athavā netavyameva /
[124|12-124|13] yathā 'sya mātā svapne taṃ praviśantamadrākṣittathā so 'pi gāthāmakārṣīditi /
[124|13-124|14] rūpāvacaro 'pyantarābhavaḥ saṃpūrṇapramāṇaḥ savastraśca prādurbhavati /
[124|14] apatrāpyotsadatvāt /
[124|14-124|15] bodhisattvasya savastraḥ śuklāyāśca bhikṣuṇyāḥ praṇidhānavaśādhyāvantameva pariveṣṭitā nirdagdhā /
[124|15] anyo nagnaḥ /
[124|15-124|16] kāmadhātoranapatrāpyotsadatvāt /
[124|17] atha ko 'yaṃ pūrvakālabhavo nāma /
[124|18] sa punarmaraṇātpūrva upapattikṣaṇātparaḥ // vakk_3.13 //
[124|19] bhavo hi nāmāviśeṣeṇa pañcopādānaskandhāḥ / sa eva caturdhā bhidyate / antarābhavo yathoktaḥ /
[124|20] upapattibhabo gatīṣu pratisandhikṣaṇaḥ /
[124|20-124|21] tasmāt pareṇa maraṇakṣaṇaṃ paryudasyānyaḥ sarvo bhavaḥ pūrvakālabhavaḥ /
[124|21] caramakṣaṇo maraṇabhabo yata ūrdhvamantarābhavo bhavati rūpiṣu cetsattveṣūpapadyate /
[124|22] sa cāyamantarābhavaḥ /
[124|23] sajātiśuddhadivyākṣidṛśyaḥ
[124|24] samānajātīyairevāntarābhavikairdṛśyate /
[124|24-125|01] yeṣāṃ ca divyaṃ cakṣuḥ suviśuddhamabhijñāmayaṃ ta enaṃ paśyanti /
[125|01] upapattikṣuṣā tu na dṛśyate / jātyarthamacchatvāt /
[125|01-125|02] devāntarābhavikaḥ sarvān paśyati /
[125|02] manuṣyapretatiryagnārakāntarābhavikāḥ pūrva pūrvamapātyetyapare /
[125|03] karmarddhivegavān /
[125|04] ṛddhirākāśagamanam / karmaṇā ṛddhiḥ karmarddhiḥ / tasyā vegaḥ karmarddhivegaḥ śīgratā /
[125|05] so 'syāstīti karmarddhivegavān / yenāsau na śakyo buddhairapi pratibanddhum /
[125|05-125|06] karmaṇo 'sya balīyastvāt /
[125|07] sakalākṣaḥ
[125|08] samagrapañcendriyaḥ /
[125|09] apratighavān
[125|10] pratighātaḥ pratighaḥ / so 'syāstīti pratighavān / na pratighavānapratighavān /
[125|10-125|11] vajrādibhirapyanivāryatvāt /
[125|11-125|12] tathā hi pradīptāyaḥpiṇdabhede tanmadhyasaṃbhūtaḥ krimirūpalabdhaḥ śrūyate /
[125|12] yasyāṃ ca gatau sa utpatsyamānastasyāḥ sarvathā /
[125|13] anivartyaḥ
[125|14] nahi kadācinmanuṣyāntarābhavo 'ntardhāya devāntarābhavo bhavatyanyo vā /
[125|14-125|15] niyatamanena yāmeva gatimadhikṛtyābhinirvṛttastasyāmevopapattavyam nānyasyāmiti /
[125|16] kiṃ punarantarābhavo 'pi kāmāvacaraḥ kavaḍīkāramāhāraṃ bhuṅkte / omityāha / na tvaudārikam /
[125|17] kiṃ tarhi /
[125|18] sa gandhabhuk // vakk_3.14 //
[125|19] ata eva gandharva ityucyate / dhātūnāmanekārthatvāt / hrasvatvaṃ śakandhukarkandhuvat /
[125|19-125|20] alpeśākhyastu durgandhāharo maheśakhyaḥ sugandhāhāraḥ /
[125|20] kiyantaṃ kālamavatiṣṭhate / nāsti niyama iti bhadantaḥ /
[125|21] yāvadupapattisāmagrīṃ na labhate nahi tasyāyuṣaḥ pṛthagevākṣepaḥ / ekanikāyasabhāgatvāt /
[125|21-125|22] itarathā hi tasyāyuṣaḥ kṣayānmaraṇabhavaḥ prasajyeta /
[125|22-126|01] yadyāsumeroḥ sthalaṃ māṃsasya syāttatsarva varṣāsu krimīṇāṃ pūryeta /
[126|01-126|02] kimidānīṃ tatpratīkṣā eva teṣāmantarābhavā āsan kuto yā tadā tebhyo gatā iti vaktavyam /
[126|02] naitadāgataṃ sūtre śāstre vā /
[126|02-126|03] evaṃ tu yujyate /
[126|03] gandharasābhigṛddhānāmalpāyuṣāṃ jantūnāmanto nāsti /
[126|03-126|05] te taṃ gandhaṃ ghrātvā gandharasābhigṛddhāḥ kālaṃ kurvantaḥ krimibhāvasaṃvarttanīyaṃ karma pravodhya tayā tṛṣṇayā krimiṣūpapadyanta iti /
[126|05-126|07] athavā nūnaṃ tatpratyayapracūra eva kāle tatsaṃvarttanīyāni karmāṇi vīpākābhinirvṛttau vṛttiṃ labhnte nānyatra /
[126|07-126|08] tathāhi cakravarttisaṃvarttanīyāni karmaṇi aśītivarṣasahasrāyuṣi prajāyāṃ vahutarāyuṣi vā cakravarttino jāyante nānyasyām /
[126|08-126|09] ata eva coktaṃ bhagavatā "acintyaḥ sattvānāṃ karmavipāka" iti /
[126|09] saptāhaṃ tiṣṭhatīti bhadantavasumitraḥ /
[126|09-126|10] yadi tāvatā sāmagrīṃ na labhate tatraiva punaścyutyā jāyante /
[126|10] sapta saptāhānītyapare /
[126|10-126|11] alpaṃ kālamiti vaṃbhāṣikāḥ /
[126|11-126|12] sa hi saṃbhavaiṣitvātsamdhāvagatvā samdhiṃ badhnātīti yathātvasamagrāḥ pratyayā bhavanti /
[126|12] niyataṃ cānena tasmin deśe tasyāṃ jātau janitavyaṃ bhavati /
[126|12-126|13] tadā karmāṇyeva pratyayānāṃ sāmagrīmāvahanti /
[126|13-126|14] athāniyātaṃ tato 'nyatra deśe tasyāṃ jātau jāyate sadṛśyā mityapare /
[126|14-126|15] tadyathā gavāmūṣmasu maithunasya prācuryaṃ śaradi śunāṃ ṛkṣānāṃ hemante cākṣvānām /
[126|15-126|17] gavayaśṛgālakharatarakṣāṇāṃ punaḥ kālo nāstīti yenānyatra kāle goṣūpapattavyaṃ sa gavayeṣūpapadyate yena śvas sa śṛgāleṣu yenāśvesu sa gardabheṣu yena ṛkṣeṣu sa tarakṣeṣūpapadyate iti /
[126|17-126|18] na tvasya nikāyasabhāgāntarābhavo nānyatra nikāyasabhāge śakyamutpattumekakāmākṣepāditi vaktavyametat /
[126|19] sa khalveṣa gatideśasaṃprāptyarthaṃ prādurbhūto 'ntarābhavaḥ
[126|20] viparyastamatiryāti gatideśam riraṃsayā /
[126|21] sa hi karmaprabhāvasaṃbhūtena cakṣuṣā sudūrastho 'pi svamupapattideśaṃ prekṣate /
[126|21-126|22] tatrāsya mātāpitrostāṃ vipratipattiṃ dṛṣṭvā puṃsaḥ sataḥ pauṃsno rāga utpadyate mātari stryā satyā straiṇo rāgāḥ udpadyate pitari /
[126|22-126|23] viparyayāt pratighaḥ /
[126|23-126|24] evaṃ paṭhacyate prajñaptau "gandharvasya tasmin samaye dvayościttayoranyatarānyataraccittaṃ saṃmukhībhūtaṃ bhavatyanunayasahagataṃ vā pratighasahagataṃ veti /
[126|24-126|25] sa tābhyāṃ viparyasto rantukāmatayā tam deśamāśliṣya tāmavasthāmātmanyadhimucyate /
[126|25-126|26] tasmiṃścāśucau garbhasthānasaṃprāpte jātaharṣo 'bhiniviśate /
[126|26-126|27] tato 'sya skandhā ghanībhavantyantarābhavaskandhāścāntardhīyante ityupapanno bhavati /
[126|27-126|28] sa cetpumān bhavati māturdakṣiṇakukṣimāśritya pṛṣṭhābhimukha utkeṭukaḥ saṃbhavatyatha strī tato vāmakukṣimāśrityodarābhimukhī /
[127|01] athedānīṃ napuṃsakaṃ tadyena rāgeṇāśliṣṭaṃ tathā tiṣṭhati /
[127|01-127|02] na cāstyantarābhavo vyantaraḥ sakalendriyatvāt/
[127|02-127|03] athaḥ strībhūtaḥ puruṣabhūto vā 'nupraviśya yathāsthānaṃ tiṣṭhati paścāt garbha āpyāyamāno napuṃsakaṃ bhavatīti" /
[127|03] idaṃ vicāryate /
[127|03-127|05] kimasya śukrakśoṇitamahābhūtānyevendriyāśrayabhāvamāpadyante karmavaśādāhosvit bhūtāntarāṇyeva karmabhirjāyante /
[127|05] tānyupaśrityeti / tānyevetyeke /
[127|05-127|06] anindriyaṃ hi śukraśoṇitamantarābhavena sārdhaṃ nirudhyate sendriyaṃ prādurbhavati /
[127|06-127|07] vījāṅduranirodhotpādanyāyena yattatkālamityākhyāyate /
[127|07-127|08] evaṃ ca kṛtvedaṃ sūtrapadaṃ sūtre sūnītaṃ bhavati "mātāpitraśucikalalasaṃbhutasye"ti /
[127|08-127|09] tathā "dīrgharātraṃ yuṣmābhirbhikṣivaḥ katasiḥ saṃvarddhitā rudhiravindurūpātta" iti /
[127|09] bhūtāntarāṇyevetyapare / tadyathāparṇakrimeḥ /
[127|09-127|10] aśucisaṃniśrayotpattyabhisaṃbandhivacanāttu kalalasya sūtrāvirodha iti /
[127|10-127|11] evaṃ tāvadaṇḍajāṃ jarāyujāṃ ca yorni pratipadyate /
[127|11] anyatra tu yathāyogaṃ vaktavyamityāhuḥ /
[127|11-127|12] tatra cāyaṃ yogo dṛśyate
[127|13] gandhasthānābhikāmo 'nyaḥ
[127|14-127|15] saṃsvedajāṃ yoniṃ pratipadyamāna upapattisthānaṃ gatvābhilāṣāt gacchatyamedhyaṃ medhyaṃ vā yathākramam /
[127|15] upapādukāṃ tu yoniṃ prapadyamānaḥ sthānābhilāṣāt /
[127|15-127|16] kathaṃ narakeṣu sthānābhilāṣaḥ /
[127|16] viparyastabuddhitvāt /
[127|16-127|17] sa hi śītavātavarṣābhiṣekairātmānaṃ bādhyamānaṃ paśyati narakeṣu cāgniṃ dīpyamānam /
[127|17-127|18] tatra uṣṇābhilāṣāddhāvati /
[127|18-127|19] punastaptavātātapāgnisaṃtāpairātmānaṃ bādhyamānamanupaśyan śaityaṃ ca narakeṣu śītābhilāṣāddhāvati /
[127|19-127|20] yad avasthas tad upapattisaṃvarttanīyaṃ karmākārṣīt tadavasthātmānaṃ tāśca sattvān paśyan dhāvatīti pūrvācāryāḥ /
[127|20-127|21] tatra punardevāntarābhava ūrdhvaṃ gacchatyā sanādivottiṣṭhan manuṣyatiryakpretānāṃ manuṣyādivat /
[127|22] ūrdhvapādastu nārakaḥ // vakk_3.15 //
[127|23-127|24]
 "te vai patanti narakādūrdhvapādā avāṅmukhāḥ /
 ṛṣīṇāmabhivaktāraḥ saṃyatānāṃ tapasvinām" iti //
[127|25] gāthābhidhānāt /
[127|26] yaduktaṃ "viparyastamatiryātī"ti /
[127|26-127|27] kimavaśyaṃ sarvo 'ntarābhavastathā mātuḥ kukṣimavakrāmati /
[127|27] nityāha / kiṃ tarhi / catasro garbhāvakrāntayaḥ sūtra uktāḥ / katamāścatasraḥ /
[128|01] saṃprajānan viśatyekaḥ
[128|02] tiṣṭhati niṣkrāmati sā saṃprajānan /
[128|03] tiṣṭhatyapyaparaḥ /
[128|04] saṃprajānanniti varttate / praviśatyapītyapikṣabdāt /
[128|05] aparaḥ /
[128|06] niṣkrāmatyapi
[128|07] saṃprājānan praviśati tiṣṭhatyapi /
[128|08] sarvāṇi mūḍho 'nyaḥ
[128|09-128|10] kaścit punaḥ sarvāṇyevāsaṃprajānan karoti praviśatyasaṃprajānan tiṣṭhati niṣkrāmatyapi / [128|10] etāścatasro garbhāvakrāntayaḥ pratilomaṃ nirdiṣṭāḥ /
[128|11] ślokabandhānuguṇyataḥ /
[128|12] nityamaṇḍajaḥ // vakk_3.16 //
[128|13] aṇḍajaḥ sattvo nityaṃ mūḍha eva sarvāṇi karoti / kathamaṇḍājjāto garbhaṃ praviśati /
[128|14] yo 'pi janiṣyate so 'pyaṇdajaḥ / athavā bhāvinyāpi saṃjñayā nirdeśāḥ kriyante /
[128|15] tadyathā "saṃkṛtamabhisaṃskarotī"ti sūtre odanaṃ pacatīti saktum pinaṣṭīti loke /
[128|16] tasmānnaiṣa doṣaḥ /
[128|17] kathaṃ punarasaṃprajānan mātuḥ kukṣiṃ praviśati yāvanniṣkrāmati kathaṃ vā saṃprajānan /
[128|18-128|19] alpeśākhyasya tāvatsattvasya mātuḥ kukṣiṃ praviśataḥ evaṃ vīparītau saṃjñādhimokṣau pravarttete /
[128|19] vāto vāti devo varṣati /
[128|19-128|21] śītaṃ durdinaṃ mahato vā janakāyasya kolāhalaṃ hnta tṛṇagahanaṃ vā praviśāmi vanagahanaṃ vā tṛṇakuṭīṃ vā parṇakuṭīṃ vā vṛkṣamūlaṃ vā sarpāmi kuṇḍayamūlaṃ veti /
[128|21-128|22] tiṣṭhato 'pyeṣu tiṣṭhāmiti niṣkrāmato spyebhyo niryāmīti /
[128|22-128|23] maheśākhyasya tu sattvasyārāmaṃ vā praviśāmyudyānaṃ vāprāsādaṃ vā 'bhirohāmi kūṭāgāraṃ vā paryaṅka veti /
[128|23] tathā tiṣṭhāmi niryāmīti /
[128|23-128|24] evaṃ tāvadasaṃprajānan praviśati yāvanniṣkrāmati /
[128|24-128|25] saṃprajānaṃstu samyak prajānāti mātuḥ kukṣiṃ praviśāmyatraiva tiṣṭhāmi ata eva niryāmiti /
[128|25-128|26] nāsya viparītau saṃjñādhimokṣau pravarttete /
[128|26] atra punarapadiśyate /
[128|27] garbhāvakrāntayastisraścakravarttisvayaṃbhuvām /
[128|28] cakravarttinaśca svayaṃbhuvośca pratyekabuddhasaṃbuddhayośca / yathākramamityante vakṣyati /
[128|28-128|29] tatra prathamā cakravarttinaḥ /
[128|29] sa hi praviśatyeva saṃprajānan na tiṣṭhati nāpi niṣkrāmati /
[128|30] pratyekabuddhastiṣṭhatyapi / buddho niṣkrāmatyapi / atrāpi bhāvinyā saṃjñayā nirdeśaḥ /
[129|01] karmajñānobhayeṣāṃ vā viśadatvād yathākramam // vakk_3.17 //
[129|02] viśadakarmaṇāmdārapuṇyakriyāṇāṃ prathamā /
[129|02-129|03]
viśadajñānānāṃ bāhuśrutyakṛtapravicayānāṃ dvitīyā /
[129|03] viśada puṇyakarmajñānānāṃ tṛtīyā /
[129|03-129|04] ta eva tvete cakravarttyādaya evaṃbhūtā yujyante yathākramam /
[129|04] śeṣāṇāṃ caturthīti siddhaṃ bhavati /
[129|05] atredānīṃ bāhyakā ātmavādaṃ parigṛhyottiṣṭhante /
[129|05-129|06] yadi sattvo lokāntaraṃ saṃcaratīti pratijñāyate siddha ātmā bhavatīti /
[129|06] sa eṣa pratiṣidhyate
[129|07] nātmāsti
[129|08] kīdṛśa ātmā ya imān nikṣipatyanyāśca skndhān pratisaṃdadhātīti parikalpyate /
[129|09] sa tadṛśo nāstyantarvyāpārapuruṣaḥ /
[129|09-129|11] evaṃ tūktaṃ bhagavatā "asti karmāsti vipākaḥ kārakastu nopalabhyate ya imāṃśca skandhānnikṣipati anyāṃśca skandhān pratisaṃdadhātyanyatra dharmasaṃketāt /
[129|11-129|12] tatrāyaṃ dharmasaṃketo yadutāsmin satīdaṃ bhavatīti vistareṇa pratītyasamutpādaḥ "/
[129|12] kīdṛśastarhyātmā na pratiṣidhyate /
[129|13] skandhamātraṃ tu
[129|14] yadi tu skandhamātramevātmeti upacaryate tasyāpratiṣedhaḥ /
[129|14-129|15] evaṃ tarhi skandhā eva lokāntaraṃ saṃcarantīti prāptaṃ skandhamātraṃ tu nātra saṃcaratīti /
[129|16] kleśakarmābhisaṃskṛtam /
[129|17] antarābhavasaṃtatyā kukṣimeti pradīpavat // vakk_3.18 //
[129|18] kṣaṇikā hi skandhāsteṣāṃ saṃcarituṃ nāsti śaktiḥ /
[129|18-129|19] kleśaistu paribhāvitaṃ karmabhiśca kleśamātramantarābhāsaṃjñikayā saṃtatyā mātuḥ kukṣimāyāti /
[129|19-129|20] tadyathā pradīpaḥ kṣaṇiko 'pi saṃtatyā deśāntaramiti nāstyeṣa doṣaḥ /
[129|20-129|21] tasmātsiddhametadasatyapyātmani kleśakarmābhisaṃskṛṭaḥ skandhānāṃ saṃtāno mātuḥ kukṣimāpadyata iti /
[129|21] sa punaḥ
[129|22] yathākṣepaṃ kramādvṛddhaḥ santānaḥ kleśakarmabhiḥ /
[129|23] paralokaṃ punaryāti
[129|24] nahi sarvasya skandhasantānasyākṣepastulyo bhavatyāyupyasya karmaṇo bhedāt /
[129|24-129|25] ato yasya yāvānākṣpastasya tāvatī vṛddhiḥ krameṇa bhavati /
[129|25] kena krameṇa /
[130|01-130|02]
 "kalalaṃ prathamaṃ dhavati kalalājjāyate 'rbudaḥ /
 arbudājjāyate peśī peśīto jāyate ghanaḥ //
[130|03-130|04]
 ghanāt praśākhā jāyante keśaromanakhādayaḥ /
 indriyāṇi ca rūpīṇi vyañjanānyanupūrvaśaḥ //
[130|05] ityāryāḥ /
[130|05-130|06] etāḥ pañca garbhāvasthāḥ kalalārbudapeśīghanapraśākhāvasthāḥ /
[130|06-130|08] tasya khalu kālāntareṇa paripākaprāptasya garbhaśatlasyābhyantarāt mātuḥ kukṣau karmavipākajā vāyavo vānti ye taṃ garbhaśalyaṃ saṃparivarttya mātuḥ kāyāvakṣaradvārābhimukhamavasthāpayanti /
[130|08-130|09] sakrūrapurīṣapiṇḍa ivātimātraṃ sthānāt pracyuto duḥkhaṃ saṃparivarttyate /
[130|09-130|15] yadi punaḥ kadācinmāturāhāravihārakriyāpacāreṇa ca pūrvakarmāparādhena garbha eva vyāpādaṃ prāpnoti tata enaṃ tajjñāstriyaḥ kumārabhṛtyakā vā sukhoṣṇena sarpistailena supiṣṭena śālmalīkalkenānyena vā hastamabhyajya tīkṣṇaṃ tanukaṃ cātra śastrakamupanivadhya tasminvarcaskūpa ivogradurgandhāndhakārasamalapalvale suvahukrimikulasahasrāvāse nityasrāviṇi satatapratikriye śukraśroṇitalasikāmalasaṃklinnaviklinnakvathitapicchile paramavībhatsadarśane chidratanucarmāvacchādite pūrvakarmavīpākarje mahati kāmanāḍīrvaṇe hastaṃ praveśyā ṅgamaṅgaṃ nikṛtyādhyāharanti /
[130|16] sa cāpyaparaparyāyavedanīyena karmaṇā pūrvakeṇa kāmapi gatiṃ nīyate /
[130|16-130|20] atha punaḥ svasti prajāyate tata enaṃ mātā putrābhilāṣiṇī tatparikā vā striyaḥ sadyojātakaṃ taruṇavrṇāyamānātmānaṃ śastrakṣārā yamāṇasaṃsparśābhyāṃ pāṇibhyāṃ parigṛhya snāpayanti stanyena sarpipā vāpyāyayanti audārikaṃ cāhāramāhartuṃ krameṇābhyāsayanti /
[130|20-130|21] tasya vṛddheranvayādindriyāṇāṃ paripākānpunarapi kleśāḥ samudācaranti karmaṇi copacayaṃ gacchanti /
[130|21-130|22] saḥ taiḥ kāyasya bhedādantarābhavasaṃtatyā pūrvavat paralokaṃ punaryāti /
[130|23] ityanadibhavacakrakam // vakk_3.19 //
[130|24-130|25] etena prakāreṇa kleśakarmahetukaṃ janma taddhetukāni punaḥ kleśakarmāṇi tebhyaḥ punarjanmetyanādibhavacakrakaṃ veditavyam /
[130|25-130|26] ādau hi parikalpyamāne tsyāhetukatvameteṣu sajyeta sati cāhetukatve sarvamevedamahetukaṃ prāduḥsyāt /
[130|27-130|28] dṛṣṭaṃ cāṅkurādīṣu vījādīnāṃ sāmarthyaṃ deśakālapratiniyamādagnyādīnāṃ ca pākajādiṣviti nāsti nirhetukaḥ prādurbhāvaḥ /
[130|28-131|01] nityakāraṇāstitvavādaśca prāgeva paryudastaḥ /
[131|01] tasmānnāstyeva saṃsārasyādiḥ / antastu hetukṣayāt yuktaḥ /
[131|01-131|02] hetvadhīnatvājjanmano vījakṣayādivaṅkurasyeti /
[131|03] ya eṣa skandhasaṃtāno janmatrayāvastha ūpadiṣṭaḥ
[131|04] sa pratītyasamutpādo dvādaśāṅgastrikāṇḍakaḥ /
[131|05-131|06] tatra dvādaśāṅgāni avidyā saṃskārā vijñānaṃ nāmarūpaṃ ṣaḍāyatanaṃ sparśo vedanā tṛṣṇā upādānaṃ bhavo jātirjarāmaraṇaṃ ca /
[131|06-131|07] trīṇi kāṇḍāni pūrvāparāntamadhyānyatītānāgatapratyutpannāni janmāni /
[131|07-131|08] kathameṣu trikāṇḍeṣu dvādaśāṅgāni vyavasthāpyante /
[131|09] pūrvāparāntayordve dve madhye 'ṣṭau
[131|10] avidyā saṃskārāśca pūrvānte jātirjarāmaraṇaṃ cāparānte /
[131|10-131|11] śeṣāṇyaṣṭau madhye /
[131|11] kiṃ punaretānyaṣṭāṅgāni sarvasyāṃ jātau bhavanti / netyāha / kasya tarhi /
[131|12] paripūriṇaḥ // vakk_3.20 //
[131|13-131|14] parīpūro 'syāstīti paripūro ya etāni sarvāṇyevāvasthāntarāṇi spṛśati so 'tra pudgalo 'bhipreto na tu yo 'ntarāla eva mriyate /
[131|14] nāpi rūpārupyāvacaraḥ /
[131|14-131|15] tathā hi mahānidānaparyāye kāmāvacara eva pudgalo nirdiṣṭaḥ /
[131|15-131|16] "vijñānaṃ cedānanda mātuḥ kukṣiṃ nāvakrāmedi"ti vacanāt /
[131|16-131|18] yadā tu dvividhaḥ pratītyasamutpāda ucyate paurvāntikaścāparāntikaśceti tadā saptāṅgāni paurvāntiko yāvadvedanāntaḥ pañcāparāntikaḥ /
[131|18] saphalahetukayoḥ pūrvāparāntayorgrahaṇāt /
[131|19] atha ka ime 'vidyādayaḥ /
[131|20] pūrvakleśā daśā 'vidyā
[131|21] yā pūrvake janmani kleśāvasthā sehāvidyetyucyate /
[131|21-131|22] sāhacaryāttadvaśena teṣāṃ samudācārācca /
[131|22] rājāgamanavacane tadanuyātrikā gamanasiddhavat /
[131|23] saṃskārāḥ pūrvakarmaṇaḥ /
[131|24] daśeti varttate /
[131|24-131|25] pūrvajanmanyeva yā puṇyādikarmāvasthā seha saṃskārā ityucyante yasya karmaṇa iha vipākaḥ /
[131|26] saṃdhiskandhāstu vijñānaṃ
[131|27] mātuḥ kukṣī pratisaṃdhikṣaṇe pañca skandhā vijñānam /
[132|01] nāmarūpamataḥ param // vakk_3.21 //
[132|02] prāk ṣaḍāyatanotpādāt
[132|03-132|04] saṃdhicittāt pareṇa yāvat ṣaḍāyatanaṃ notpadyate sā 'vasthā nāmarūpaṃ tāvat ṣaḍāyatanamityucyate /
[132|04-132|05] prakcaturāyatanotpādādini vaktavye ṣaḍāyatanavacanaṃ tadā tadvyavasthāpanāt /
[132|06] tatpūrvaṃ trikasaṃgamāt /
[132|07-132|08] utpanne ṣaḍāyatane sāvasthā tāvat ṣaḍāyatanamityucyate yāvadindriyaviṣayavijñānatrikasaṃnipātaḥ /
[132|09] sparśaḥ prāksukhaduḥkhādikāraṇajñānaśaktitaḥ // vakk_3.22 //
[132|10] trayāṇāṃ saṃnipātāt sparśo bhavati /
[132|10-132|11] sa yāvadvedanātrayakāraṇaparicchedena samartho bhavati sā 'vasthā sparśa ityucyate /
[132|11] paricchedasāmarthye sati
[132|12] vittiḥ prāk maithunāt
[132|13] vedanāvasthā yāvanmaithunarāgo na samudācarati /
[132|14] tṛṣṇā bhogamaithunarāgiṇaḥ /
[132|15] kāmaguṇamaithunarāgasamudācārāvasthā tṛṣṇetyucyate yāvanna tadviṣayaparyeṣṭimāpadyate /
[132|16] upādānaṃ tu bhogānāṃ prāptaye paridhāvataḥ // vakk_3.23 //
[132|17-132|18] yasyāmavasthāyāṃ viṣayaprāptaye paryeṣṭimāpannaḥ sarvato dhāvatyasāvavasthā upādānamityucyate /
[132|18] tathā ca paridhāvan
[132|19] sa bhaviṣyat bhavaphalaṃ kurute karma tat bhavaḥ /
[132|20] sa viṣayāṇāṃ prāptihetoḥ paridhāvan paunarbhavikaṃ karmopacinoti so 'sya bhavaḥ /
[132|21] tena hi karmaṇā punaritaḥ pracyutasyāyatyāṃ pratisaṃdhirbhavati / yo 'sau
[132|22] pratisaṃdhiḥ punarjātiḥ
[132|23] yadeveha vijñānāṅgaṃ tadevāsyānyatra janmani jātiḥ / tat ūrdhvaṃ
[132|24] jarāmaraṇamā vidaḥ // vakk_3.24 //
[132|25] jāteḥ pareṇa yāvadedanāvasthā jarāmaraṇam /
[132|25-132|27] yānyeveha catvāryaṅgāni nāmarūpaṣaḍāyatanasparśavedanāstānyevānyatra jarāmaraṇamityetāni dvādaśāṅgāni /
[132|27] sa caiṣa pratītyasamutpādaścaturvidha ucyate /
[133|01] kṣaṇikaḥ prakarṣikaḥ sāṃbandhikaḥ āvasthikaśca / kathaṃ kṣaṇikaḥ /
[133|01-133|02] ekasmin khalvapi kṣaṇe dvādaśāṅgāni bhavanti /
[133|02-133|03] tadyathā lobhavaśena prāṇinaṃ jīvitād vyaparopayet /
[133|03] yo mohaḥ sā 'vidyā / yā cetanā te saṃskārāḥ / vastuprativijñaptirvijñānam /
[133|04] vijñānasahabhuvaścatvāraḥ skandhā nāmarūpam /
[133|04-133|05] nāmarūpe vyavasthāpitāni indriyāṇi ṣaḍāyatanam /
[133|05] ṣaḍḍāyatanābhinipātaḥ sparśaḥ / sparśānubhavanaṃ vedanā /
[133|05-133|06] yo lobhaḥ sa tṛṣṇā /
[133|06] tatsaṃprayuktāni paryavasthānāni upādānam /
[133|06-133|07] tatsamutthitaṃ kāyavākkarma bhavaḥ /
[133|07-133|08] teṣāṃ dharmāṇāmutsarjanaṃ jātiḥ parīpāko jarā bhaṅgo maraṇamiti /
[133|08] punarāhuḥ /
[133|08-133|09] kṣaṇikaḥ sāṃbandhikaśca yathā prakaraṇeṣu "pratītyasamutpādaḥ katamaḥ /
[133|09] sarve saṃskṛtā dharmā" iti /
[133|09-133|10] āvasthiko dvādaśa pañcaskandhikā avasthā nirantarajanmatrayasaṃbaddhāḥ /
[133|10] sa eva prākarṣikaḥ / eṣāṃ katamo 'yamabhipreto bhagavataḥ /
[133|11] āvasthikaḥ kileṣṭo 'yaṃ
[133|12] yadyaṅgamaṅgaṃ pañca skandhāḥ kiṃ kāraṇamavidyādīneva dharmān kīrttayati sma /
[133|13] prādhānyattvaṅgakīrtanam /
[133|14-133|15] avidyāpradhānāmavasthāmavidyāṃ jagāda saṃskārapradhānāṃ saṃskārānyāvajjarāmaraṇamityadoṣaḥ /
[133|15-133|16] kiṃ punaḥ kāraṇaṃ sūtre dvādaśāṅga uktaḥ prakaraṇeṣvanyathā "pratītyasamutpādaḥ katamaḥ /
[133|16] sarve saṃskṛtā dharmā" iti /
[133|16-133|17] abhiprāyikaḥ sūtre lākṣaṇiko 'bhidharmaḥ /
[133|17-133|18] tathāvasthikaḥ kṣaṇikaḥ prākarṣikaḥ sāṃbandhikaḥ sattvākhyo 'sattvākhyaśceti bhedaḥ /
[133|18] kimarthaṃ punaḥ sūtre sattvākhya eva /
[133|19] pūrvāparāntamadhyeṣu saṃmohavinivṛttaye // vakk_3.25 //
[133|20] ata eva ca trikāṇḍaḥ /
[133|20-133|21] tatra pūrvāntasaṃmoho yata iyaṃ vicikitsā kiṃ nva hamabhūvamatīte 'dhvani āhosvinnābhūvaṃ ko nvahamabhūvaṃ kathaṃ nvahamabhūvamiti /
[133|22] aparāntasaṃmoho yata iyaṃ vicicitsā kiṃ nu bhaviṣyāmyanāgate 'dhvanīti vistaraḥ /
[133|23] madhyasaṃmoho yata iyaṃ vicikitsā kimsvididaṃ ke santaḥ ke bhaviṣyāma iti /
[133|24-133|26] etasya trividhasya saṃmohasya vyāvarttanārthaṃ sattvākhya eva trikāṇḍaśca pratītyasamutpāda upadiṣṭaḥ sūtre yathākramamavidyā saṃskārāśca jātirjarāmaraṇaṃ ca vijñānaṃ yāvat bhavaśca /
[133|26-134|02] tathāhi sūtra evoktaṃ "yataśca bhikṣavo bhikṣuṇā pratītyasamutpādaśca pratītyasamutpannāśca dharmā evaṃ yathābhūtaṃ samyak prajñayā dṛṣṭā bhavanti /
[134|02] sa na pūrvāntaṃ pratisarati kiṃ nvahamabhūvamatīte 'dhvanī"ti vistaraḥ /
[134|03] tṛṣṇopādānabhavā apyaparāntasaṃmohavyāvartanārthamityapare /
[134|03-134|04] tasyaiva hyete hetava iti sa punareṣa dvādaśāṅgaḥ pratītyasamutpādastrisvabhāvo veditavyaḥ /
[134|05] kleśakarmavastūni / tatra
[134|06] kleśāstrīṇi
[134|07] trīṇyaṅgāni kleśasvabhāvānyavidyātṛṣṇepādānāni /
[134|08] dvayaṃ karma
[134|09] aṅgadvayaṃ karmasvabhāvaṃ saṃskārā bhavaśca /
[134|10] sapta vastu
[134|11] saptāṅgāni vastusvabhāvāni vijñānanāmarūpaṣaḍāyatanasparśavedanājātijarāmaraṇāni /
[134|12] kleśakarmāśrayatvāt / yathā ca vastu saptāṅgāni
[134|13] phalaṃ tathā /
[134|14] saptaivāṅgāni phābhūtāni / śeṣāṇi pañca hetubhūtāni /
[134|14-134|15] karmakleśasvabhāvabhūtatvāt /
[134|15] kiṃ punaḥ kāraṇaṃ madhye phalahetū viśālitau /
[134|15-134|16] vastunaḥ pañcadhā bhedāt /
[134|16] kleśasya dvidhā / anāgate 'dhvani phalaṃ saṃkṣiptaṃ dvidhā bhedāt /
[134|17] atīte 'dhvani heturekamukhakleśopadeśāditi /
[134|18] phalahetvabhisaṃkṣepo dvayormadhyānumānataḥ // vakk_3.26 //
[134|19] madhyenaiva hi pūrvāntāparāntayorapi hetuphalavistaraḥ śakyo 'numānumiti noktaḥ /
[134|20] punaraparātmakaṃ hi yatnaṃ mā kāryamiti /
[134|20-134|22] yadi khalu dvādaśāṅga eva pratītyasamutpāda evaṃ satyavidyāyā anupadiṣṭahetukatvādādimān saṃsāraḥ prāpnoti jarāmaraṇasya cānupadiṣṭaphalatvādantavān /
[134|22-134|23] aṅgāntaraṃ vā punarupasaṃkhyātavyaṃ tasyāpyanyasmāditya navasthāprasaṅgaḥ /
[134|23] nopasaṃkhyātavyam / yasmādupadarśito 'tra bhagavatā
[134|24-134|25]
kleśāt kleśaḥ kriyā caiva tato vastu tataḥ punaḥ /
 vastukleśāśca jāyante bhavāṅganāmayaṃ nayaḥ // vakk_3.27 //
[134|26] kleśāt kleśo jāyate tṛṣṇāyā upādānam / kleśāt karma /
[134|26-135|01] upādānāt bhavo 'vidyāyāśca saṃskārā /
[135|01] karmavastusaṃskārebhyo vijñānaṃ bhavācca jātiḥ /
[135|01-135|02] vastuno vastuvijñānānāmarūpaṃ yāvat sparśādvedanā jāteśca jarāmaraṇam /
[135|02-135|03] vastunaḥ kleśo vedanāyā stṛṣṇeti /
[135|03-135|04] yasmādeṣa nayo vyavasthito bhavāṅgānāṃ tasmādavidyā 'pi kleśasvabhāvā vastunaḥ kleśādveti jñāpitaṃ bhavati /
[135|04-135|05] vedanāvaśācca jarāmaraṇavastunaḥ punaḥ kleśo bhāvīti nātra punaḥ kiñcidupasaṃkhyeyam /
[135|05-135|06] "evamasya kevalasya mahato duḥkhaskandhasya samudayo bhavatī"ti vacanāt /
[135|06] anyathā hi kimasya sāmarthyaṃ syāt /
[135|07] ayoniśomanaskārahetukā 'vidyoktā sūtrāntare / avidyāhetukaścāyoniśomanaskāraḥ /
[135|08] sa cehāpyupādānāntarbhūtatvādukto bhavatīti apare /
[135|08-135|09] kathamayoniśomanaskārasyopādāne 'ntarbhāvaḥ /
[135|09] yadi saṃprayogataḥ / tṛṣṇā 'vidyayorapi tasyāntarbhāvaprasaṅgaḥ /
[135|10] satyapi cāntarbhāve kathamatredaṃ jñāpitaṃ bhavatyayoniśomanaskārahetukā avidyeti /
[135|11-135|12] yadi tarhyantarbhāvenaiva hetuphalabhāvo vijñāyate tṛṣṇā 'vidyayorapi tarhi tatrāntarbhāvā daṅgantaratvaṃ śakyamakarttum /
[135|12] anyaḥ punarāha /
[135|12-135|13] ayoniśo manaskāro heturavidyāyā uktaḥ sūtrāntare /
[135|13] sa cāpi sparśakāle nirdiṣṭaḥ /
[135|13-135|14] "cakṣuḥ pratītya rūpāṇi cotpadyate āvilo manaskāro mohaja" iti /
[135|14] vedanākāle cāvaśyamavidyayā bhavitavyam /
[135|15] "avidyāsaṃsparśajaṃ veditaṃ pratītyotpannā tṛṣṇe"ti sūtrāntarāt /
[135|16-135|17] ataḥ sparśakāle bhavannayoniśomanaskāro vedanāsahavarttinyā avidyāyāḥ pratyayabhāvena siddha iti nāstyahetukatvamavidyāyā na cāṅgāntaramupasaṃkhyeyam /
[135|17-135|18] nacāpyanavasthāprasaṅgaḥ /
[135|18-135|19] tasyāpyayoniśomanaskārasya punarmohajavacanādāvilo manaskāro mohaja iti /
[135|19] tattarhyetadantyatroktamiha punarvaktavyam / na vaktavyam / kathamanucyamānaṃ gamyate /
[135|20] yuktitaḥ / kayā yuktyā /
[135|20-135|21] nahi niravadyā vedanā tṛṣṇāyāḥ pratyayībhavatyarhatāṃ na cāvīparītaḥ sparśaḥ kliṣṭāyā vedanāyāḥ /
[135|21-135|22] naca punarniravadyasyārhataḥ sparśo viparīta ityanayā yuktyā /
[135|22] atiprasaṅga evaṃ prāpnoti /
[135|22-135|23] yauvat yuktyā saṃbhavati tāvadanuktam gamyata iti /
[135|23-135|24] tasmānna bhavatyayaṃ parihāraḥ /
[135|24] acodyameva tvetad /
[135|24-135|25] avidyājarāmaraṇayoḥ pareṇāṅgantarānabhidhānātsaṃsārasyādyantavattvaprasaṅgaḥ /
[135|25] nacāparipūrṇo nirdeśa iti / kiṃ kāraṇam /
[135|26-135|27] pravṛttisaṃmūḍebhyo vineyebhyaḥ kathaṃ paralokādihaloka ihalokācca punaḥ paralokaḥ saṃbadhyata ityetāvato 'trārthasya vivakṣitatvāt /
[135|27] etasya ca pūrvamevottatvāt /
[136|01] pūrvāparāntamadhyeṣu saṃmoha vinivṛttaye" /
[136|02-136|03] uktaṃ bhagavatā "pratītyasamutpādaṃ vo bhikṣavo deśayiṣyāmi pratītyasamutpannāṃśca dharmānityathaka eṣāṃ viśeṣaḥ /
[136|03] śāstratastāvanna kaścit /
[136|03-136|04] ubhyaṃ hi sarve saṃskṛtā dharmā iti /
[136|04] kathamidānīmanutpannā evānāgatāḥ pratītyasamutpannā ityucyante /
[136|04-136|05] kathaṃ tāvadakṛtā evānāgatāḥ saṃskṛtā ucyante /
[136|05] ābhisamskārikayā cetanayā cetitatvāt /
[136|05-136|06] anāsravāḥ katham /
[136|06] te 'pi cetitāḥ kuśalayā cetanayā prāptiṃ prati / nirvāṇe 'pi prasaṅgaḥ /
[136|07-136|08] tajjātīyatvāttattatraivātideśo yathā naca tāvadrūpyate rūpaṃ cocyate tajjātīyatvādityadoṣaḥ /
[136|08] sūtrābhiprāyastvayamucyate /
[136|09] heturatra samutpādaḥ samutpannaṃ phalaṃ matam /
[136|10-136|11] hetubhūtamaṅgapratītyasamutpādaḥ samutpadyate 'smāditi dṛtvā phalabhūtamaṅga pratītyasamutpannam /
[136|11] evaṃ sarvāṇyaṅgānyubhayayathā sidhyanti / hetuphalabhavāt /
[136|11-136|12] na caivaṃ satyavyavasthā bhavantyapekṣābhedāt /
[136|12-136|13] yadapakṣaya pratītyasamutpādo na tadevāpekṣya pratītyasamutpannaṃ hetuphalavat pitṛputravacca /
[136|13-136|14] sthavirapūrṇāśaḥ kilāha syāt pratīyasamutpādo na pratītyasamutpannā dharmā iti /
[136|14] catuṣkoṭikaḥ /
[136|15] prathamā koṭiranāgatā dharmāḥ / dvitīyā 'rhataścaramāḥ /
[136|15-136|16] tṛtīyā tadanye 'tītapratyupannā dharmāḥ /
[136|16] caturthya saṃskṛtā dharmā iti / atra tu sautrāntikā vijñāpayanti /
[136|16-136|17] kiṃ khalvetā iṣṭaya ucyante yā yasyeṣṭirāhosvitsūtrārthaḥ /
[136|17] sūtrārtha ityāha /
[136|17-136|18] yadi sūtrārtho naiṣa sūtrārthaḥ /
[136|18] kathaṃ kṛtvā /
[136|18-136|19] yattāvaduktamā "vasthika eṣa pratītyasamutpādo dvādaśa pañcaskandhikā avasthā dvādaśaṅgānī" tyetadutsūtram /
[136|19] sūtre 'nyathā nirdeśād /
[136|20] "avidyā katamā / yattat pūrvānte 'jñānami"ti vistareṇa /
[136|20-136|21] yacca nītārthaṃ na tat punarneyaṃ bhavatīti naiṣa sūtrārthaḥ /
[136|21] na vai sarvaṃ nirdeśato nītārthaṃ bhavati /
[136|21-136|22] yathāpradhānaṃ cāpi nirdeśāḥ kriyante /
[136|22-136|23] tadyathā hastipadopame "pṛthivīdhātuḥ katamaḥ" ityadhikṛtyāha "keśā romāṇī"ti /
[136|23] santi ca tatrānye 'pi rūpādayaḥ / evamatrāpi yathāpradhānaṃ nirdeśaḥ syāt /
[136|24] aupasaṃhāra eṣaḥ / nahi tatra keśādayaḥ pṛthivīdhātunā nirdiśyante /
[136|24-136|25] yata eṣāmaparipūrṇo nirdeśaḥ syādapi tu keśādibhireva pṛthivīdhātuḥ tatra nirdeśyate /
[136|25-136|26] na ca keśādīnabhyatītyāpyasti pṛthivīdhāturiti saṃpūrṇa evāsya nirdeśaḥ /
[136|26-137|01] evamihāpyavidyādīnāṃ paripūrṇa eva nirdeśo na sāvaśeṣaḥ /
[137|01-137|02] nanu cābhyatītyāpi keśādīnaśrukheṭa śiṅghāṇakā diṣvasti pṛthivīdhātuḥ /
[137|02] so 'pi nirdiṣṭa eveti /
[137|02-137|04] yadva "punaranyadapyasmin kāye khakūkhaṭaṃ kharagatamiti vacanāt bhavatu vā tathaivāvidyāvaśeṣo yadi śakyate darśayitum /
[137|04] jātyantarasya tvavidyāyāṃ kiṅkṛtaḥ prakṣepaḥ /
[137|05-137|06] yadyapi ca tāsvavasthāsu pañca skandhā vidyante yasya tu bhāvābhāvayoryasya bhāvābhāvaniyamaḥ tadevāṅgaṃ vyavasthāpayitum /
[137|06-137|07] satyapi ca pañcaskandhake 'rhataḥ saṃskārā na bhavanti pañcaskandhahetukāḥ /
[137|07] kiṃ tarhi avidyāhetukā eva /
[137|07-137|08] tathā puṇyāpuṇyāneñjyopagaṃ ca vijñānaṃ tṛṣṇā dayaśceti /
[137|08] yathānirdeśameva sūtrārthaḥ /
[137|09] yadapyuktaṃ "heturatra samutpādaḥ samutpannaṃ phalaṃ yāvaccatuṣkoṭika" iti /
[137|10] etadapyutsūtram / sūtre 'nyathā nirdeśāt / "pratītyasamutpādaḥ katamaḥ /
[137|10-137|12] yadutāsmin satīdaṃ bhavatīti vistareṇoktvā iti yā 'tra dharmatā dharmasthititā yāvadaviparyastatā ayamucyate pratītyasamutpāda" iti /
[137|12] dhrmatā ca nāma dharmajātiḥ dharmāṇāṃ śailiḥ /
[137|13] ato yeyaṃ dharmatā ya eṣa niyamaḥ / avidyāyāmevasatyāṃ saṃskārā bhavanti nonyathā /
[137|14] eṣa pratītyasamutpādo na hetureva /
[137|14-137|15] yadapi catuṣkoṭikamuktaṃ tatra yadyanāgatāḥ dharmā na pratītyasamutpannāḥ sūtraṃ virudhyate /
[137|15-137|16] pratītyasamutpannā dharmāḥ katame /
[137|16] avidyā yāvajjātiḥ jarāmaraṇam /"
[137|16-137|17] tayo ranāgatādhvavyavasthānaṃ naiṣṭavyamiti trikāṇḍavyavasthā bhidyate /
[137|17] asaṃskṛtaḥ pratītyasamutpāda iti nikāyāntarīyāḥ /
[137|18] "utpādādvā tathāgatānāmanutpādādvā sthitaiveyaṃ dharmate"ti vacanāt /
[137|18-137|19] tadetadabhiprāyavaśādevaṃ ca na caivam /
[137|19] kathaṃ tāvadevaṃ kathaṃ vā naivam /
[137|19-137|21] yadyayamabhiprāya utpādadvā tathāgatānāmanutpādādvā nityamavidyādīn pratītya saṃskārādīnāmanutpādo na kadācidapratītyānyadvā pratītyāto nitya iti evametaditi pratigrāhyam /
[137|21-137|22] athāyamabhiprāyaḥ pratītyasamutpādo nāma kiñcit bhāvāntaraṃ nityamastīti /
[137|22-137|23] naitadevamiti pratiṣeddhavyam /
[137|23] kiṃ kāraṇam / utpādasya saṃskṛtalakṣaṇatvāt /
[137|23-137|24] na ca nityaṃ bhāvāntaramanityasya lakṣaṇaṃ yujyate /
[137|24-137|25] utpādaśca nāmotpatturbhavatīti ko 'syāvidyādibhirabhisambandho yatasteṣāṃ pratītyasamutpāda ityucyeta /
[137|25-137|26] padārthaścāsamartho bhavatīti nityaśa nāma pratītyasamutpādaśceti /
[138|01] atha pratītyasamutpāda iti kaḥ padārthaḥ /
[138|01-138|02] pratiḥ prāptyartha eti gatyarthaḥ /
[138|02] upasargavaśena dhātvarthapariṇāmāt prāpyeti yo 'rthaḥ so'rthaḥ pratītyeti /
[138|03] padiḥ sattārthaṃ samutpūrvaḥ prādurbhāvārthaḥ /
[138|03-138|04] tena prātyayaṃ prāpya samudbhavaḥ pratītyasamutpādaḥ /
[138|04] na yukta eṣa padārthaḥ / kiṃ kāraṇam /
[138|04-138|05] ekasya hi kartturdvayoḥ kriyayoḥ pūrvakālāyāṃ kriyāyāṃ ktvāvidhirbhavati /
[138|05] tadyathā snātvā bhuṅkta iti /
[138|05-138|06] nacāsau pūrvamutpādāt kaścidasti yaḥ pūrvaṃ pratītyottarakālamutpadyate /
[138|06-138|07] nacāpyakartu kāsti kriyeti /
[138|07] āha cātra
[138|08-138|09]
 "pratyeti pūrvamutpādādyadyasattvānna yujyate /
 saha cet ktvā na siddho 'tra pūrvakālavidhānata" iti //
[138|10] naiṣa doṣaḥ / idaṃ tāvadyaṃ praṣṭavyaḥ śābdikaḥ /
[138|10-138|11] kimavastho dharmaḥ utpadyate varttamāna utāho 'nāgate iti /
[138|11] kiṃ cātaḥ / yadi varttamāna utpadyate /
[138|11-138|12] kathaṃ varttamāno yadi notpannaḥ /
[138|12] utpannasya vā punarutpattāvanavasthāprasaṅgaḥ /
[138|12-138|13] athānāgata utpadyate kathamasataḥ kartṛtvaṃ siddhatyakartṛkā vā kriyeti /
[138|13-138|14] ato yadavastha utpadyate tadavastha eva pratyeti /
[138|14] kimavasthaścotpadyate / utpādābhimukho 'nāgataḥ /
[138|14-138|15] tadavastha eva pratyayaṃ pratyetītyucyate /
[138|15-138|16] aniṣpannaṃ cedaṃ yaduta śābdikīyaṃ kartṛkriyāvyavasthānaṃ bhavatītyeṣa karttā bhūtirityeṣā kriyā /
[138|16-138|17] na cātra bhaviturarthāt bhūtimanyāṃ kriyāṃ paśyāmaḥ /
[138|17] tasmādacchalaṃ vyavahāreṣu / eṣa tu vākyārthaḥ /
[138|17-138|18] asmin satyasya bhāvaḥ asyotpādādidamutpadyata iti yo 'rthaḥ so 'rthaḥ pratītyasamutpāda iti /
[138|19] āha cātra
[138|20-138|23]
 "asannutpadyate yadvat pratyetyapi tathā 'tha san /
 utpanna utpadyata ityaniṣṭhā 'san purā 'pi vā //
sahakāle 'pi ca ktvā 'sti dīpaṃ prāpya tamo gatam /
 āsyaṃ vyādāya śete ca paścāccetkiṃ na saṃvṛte //"
[138|24] anye punarasya codyasya parihārārthamanyathā parikalpayanti /
[138|24-138|25] pratirvīpsārthaḥ /
[138|25] itau sādhava ityā anavasthāyinaḥ / utpūrvaḥ padiḥ prādurbhāvārthaḥ /
[138|26-138|27] tāṃ tāṃ kāraṇa sāmagrīṃ prati ityānāṃ samavāyenotpādaḥ pratītyasamutpāda iti /
[138|27] eṣā tu kalpanā 'traiva kalpyate /
[138|27-138|28] iha kathaṃ bhaviṣyati "cakṣuḥ pratītya rūpāṇi cotpadyate cakṣurvijñānamiti"ti /
[138|28-139|01] kimarthaṃ punarbhagavān paryāyadvayamāha "asmin satīdaṃ bhavati asyotpādādidamutpadyate" iti /
[139|01-139|02] avadhāraṇārtham /
[139|02-139|03] yathā 'nyatrāha "avidyāyāṃ satyāṃ saṃskārā bhavanti nānyatrāvidyāyāḥ saṃskārā" iti /
[139|03] aṅgaparaṃparāṃ vā darśayitum /
[139|03-139|04] asminnaṅge satīdaṃ bhavati asya punaraṅgasyotpādādidamutpadyata iti /
[139|04] janmaparaṃparāṃ vā /
[139|04-139|05] pūrvānte sati madhyānto bhavati madhyāntasyotpādādaparānta utpadyata iti /
[139|05-139|06] sākṣāt pāraṃparyeṇa pratyayabhāvaṃ darśayati /
[139|06] kadāciddhi samanantaramavidyāyāḥ saṃskārā bhavanti kadācit pāraṃparyeṇeti /
[139|07] ahetunityahetuvādapratiṣedhārthamityapare /
[139|07-139|08] nāsati heto bhāvo bhavati na cānutpattimato nityāt prakṛtipuruṣādikātkiñcidutpadyata iti /
[139|08-139|09] asyāṃ tu kalpanāyāṃ pūrvapadasya grahaṇamanarthakaṃ prāpnoti /
[139|09] asyotpādādimutpadyata ityanenaivobhayavādapratiṣedhasiddheḥ /
[139|10-139|11] santi tarhi kecidya ātmani satyāśrayabhūte saṃskārādīnāṃ bhāvaṃ parikalpayanti avidyādīnāṃ cotpādāttadutpattim /
[139|11-139|12] atastām kalpanāṃ paryudāsayitumidaṃ nirdhārayāṃvabhūva yasyaivotpādādyadutpadyate tasminneva sati tat bhavati nānyasmin /
[139|12-139|13] yadutā "vidyāpratyayāḥ saṃskārāḥ yāvadevamasya kevalasya mahato duḥkhaskandhasya samudayo bhavati"ti /
[139|14] aprahīṇotpattijñāpanārthamityācāryāḥ / avidyāyāmaprahīṇāyāṃ saṃskārā na prahīyante /
[139|15] tasyā evotpādādutpadyanta iti vistaraḥ /
[139|15-139|16] sthityutpattisaṃdarśanārthamityapare /
[139|16] yāvat kāraṇasrotastāvat kāryasroto bhavati /
[139|16-139|17] kāraṇasyaivacotpādāt kāryamutpadyata iti / [139|17-139|18] utpāde tvadhikṛte kaḥ prasaṅgaḥ sthitivacanasya bhinnakramaṃ ca bhagavān kimarthamācakṣita prāk sthitiṃ paścādutpoādam /
[139|18-139|19] punarāha "asmin satīdaṃ bhavatī"ti "kārye sati kāraṇasya vināśo bhavatī"ti /
[139|19-139|20] syānmata mahetukaṃ tarhi kāryamutpadyata ityata āha nāhetukam /
[139|20-139|21] yasmādasyotpādādidamutpadyata iti /
[139|21] eṣa cetsūtrārtho 'bhaviṣyadasmin satīdaṃ na bhavatītyevācakṣata /
[139|21-139|22] pūrvaṃ ca tāvat kāryasyotpādāne vācakṣata paścādasmin satīdaṃ na bhavatīti /
[139|22-139|23] evaṃ hi sādhuḥ kramo bhavati /
[139|23-139|24] itarathā tu pratītyasamutpādaḥ katama ityāderarthe kaḥ prakramo vināśavacanasya /
[139|24] tasmānnaiṣa sūtrārthaḥ /
[139|24-139|25] kathaṃ puna "rvidyāpratyayāḥ saṃskārā yāvat jātipratyayaṃ jarāmaraṇāmi"ti /
[139|25] ābhisaṃbandhamātraṃ darśayiṣyāmaḥ /
[139|25-140|02] bālo hi pratītyasamutpannaṃ saṃskāramātramidamityaprajānan ātmadṛṣṭyasmimānābhiniviṣṭa ātmanaḥ sukhārthamaduḥkhārthaṃ vā kāyādibhistrividhaṃ karmārabhate āyati sukhārthaṃ puṇyaṃ sukhāduḥkhāsukhārthamānaijjamaihikasukhārthamapuṇyaṃ tasyāvidyāpratyayāḥ saṃskārāḥ karmākṣepavaśācca vijñānasaṃatatistāṃ tāṃ gatiṃ gacchati /
[140|02-140|03] jvālāgamanayogenāntarābhavasaṃbandhāt /
[140|03] tadanyasaṃskārāpratyayaṃ vijñānam /
[140|03-140|04] evaṃ ca kṛtvā tadupapannaṃ bhavati vijñānāṅganirdeśe "vijñānaṃ katamat /
[140|04] ṣaḍvijñānakāyā" iti /
[140|05-140|06] vijñānapūrvakaṃ punastasyāṃ tasyāṃ gatau nāmarūpaṃ jāyate pañcaskandhakaṃ kṛtsnajanmānugatam /
[140|06] vibhaṅge mahānidānaparyāye caivaṃ nirdeśāt /
[140|06-140|07] "tathā nāmarūpaparipākātkrameṇa ṣaḍāyatanam /
[140|07] tato viṣayasaṃprāptau satyāṃ vijñānasaṃbhava" iti /
[140|07-140|08] trayāṇāṃ saṃnipātaḥ sparśaḥ sukhādivedanīyaḥ /
[140|08] tatastrividhā vedanā / tatstṛṣṇā /
[140|08-140|09] duḥkhotpīḍitasya sukhāyāṃ vedanāyāṃ kāmatṛṣṇā /
[140|09] sukhāyāmaduḥkhāsukhāyāṃ ca rūpatṛṣṇā /
[140|09-140|10] aduḥkhāsukhāyāmārupyatṛṣṇā /
[140|10] tata iṣṭavedanātṛṣṇāyāḥ kāmādīnāmutpādanam /
[140|10-140|11] tatra kāmāḥ pañca kāmaguṇāḥ /
[140|11] dṛṣṭayo dvāṣaṣṭiryathā brahmajālasūtre / śīlaṃ dauḥśīlyaviratiḥ /
[140|12] vrataṃ kukkuragovratādīni / yathā ca nirgranthādīnāṃ nagno ghavatyacelaka iti vistaraḥ /
[140|13-140|14] brāhmaṇapāśupataparibrājakādīnāṃ ca daṇḍājinabhasmajaṭātridaṇḍamauṇḍyādisamādānam /
[140|14] ātmavādaḥ punarātmabhāvaḥ /
[140|14-140|15] ātmeti vādo 'sminnityātmavādaḥ /
[140|15] ātmadṛṣṭyasmimānāvityapare / kathamanayorātmavādatvam /
[140|15-140|16] "ābhyāmātme"ti vacanāt /
[140|16] ātmano hyasattvādātmavādopādānamityucyate /
[140|16-140|17] prajñaptimātrakasyopādānāt /
[140|17-140|18] yathokta "mātmā ātmeti bhikṣavo bālo 'śrutavān pṛthagjanaḥ prajñaptimanupatito natvatrātmā vā ātmīyaṃ vā" iti /
[140|18-140|19] teṣāmupādānaṃ teṣu yaśchandarāgaḥ /
[140|19] evaṃ hi bhagavatā sarvatrākhyātam "upādānaṃ katamat /
[140|19-140|20] yo 'tracchandarāgaṃ" iti /
[140|20] upādānapratyayaṃ punaḥ paunarbhavikaṃ karmopacīyate / tadbhavaḥ /
[140|20-140|21] "yadapyānanda karmāyatyāṃ punarbhāvābhinivartamkamidamatra bhavasye"ti sūtrāt /
[140|21-140|22] bhavapratyayaṃ punarvijñānāvakrāntiyogena /
[140|22] anāgataṃ janma jātiḥ pañcaskandhikā /
[140|22-140|23] jātau satyāṃ jarāmaraṇaṃ yathā niriṣṭaṃ sūtre /
[140|23] "evamasya kevalasya mahato duḥkhaskandhasya samudayo ghavatī"ti /
[140|24] kevalasyetyātmīyarahitasya / mahato duḥkhaskandhasyetyanādyanantasya duḥkhasamūhasya /
[140|25] samudayo bhavatīti pradurbhāvaḥ / sa eva tu vaibhāṣikanyāyo yaḥ pūrvamuktaḥ /
[140|26] athāvidyeti ko 'rthaḥ / yā na vidyā / cakṣurādiṣvapi prasaṅgaḥ /
[140|26-140|27] vidyāyā abhāvastarhi /
[140|27] evaṃ sati na kiñcit syāt /
[140|27-140|28] na caitat yuktam /
[140|28] tasmāt
[141|01] vidyāvipakṣo dharmo 'nyo 'vidyā 'mitrānṛtādivat // vakk_3.28 //
[141|02-141|03] yathā mitraviparyayeṇa tadvipakṣabhūtaḥ kaścidamitro bhavati na tu yaḥ kaścidanyo mitrānnāpi mitrābhāvaḥ /
[141|03] ṛtaṃ cocyate satyam /
[141|03-141|04] tadvipakṣabhūtaṃ vākyamanṛtaṃ bhavati /
[141|04] adharmānarthākāryādayaśca dharmādipratidvandvabhūtāḥ /
[141|04-141|05] evamavidyā 'pi vidyāyāḥ pratidvandvabhūtadharmāntaramiti draṣṭavyam /
[141|05] kuta etat / pratyayabhāvenopadeśāt / api ca
[141|06] saṃyojanādivacanāt
[141|07] saṃyojanaṃ bandhanamanuśaya ogho yogaścāvidyocyate sūtreṣu /
[141|07-141|08] na cābhāvamātraṃ tathā bhavitumarhati /
[141|08] na cāpi cakṣurādayaḥ / tasmāddharmāntaramevāvidyā /
[141|08-141|09] yathā tarhi kubhāryā abhāryetyucyate kuputraścāputraḥ /
[141|09] evamavidyā 'pyastu /
[141|10] kuprajñā cenna darśanāt /
[141|11] kutsitā hi prajña kliṣṭā / sā ca dṛṣṭisvabhāvā iti nāvidyā yujyate /
[141|11-141|12] yā tarhi na dṛṣṭiḥ sā bhaviṣyati /
[141|12] sā 'pi bhavituṃ nārhati / kiṃ kāraṇam /
[141|13] dṛṣṭestatsaṃprayuktatvāt
[141|14] avidyā cet prajñā 'bhaviṣyanna dṛṣṭistayā yujyate saṃprāyokṣyata /
[141|14-141|15] dvayoḥ prajñādravyayorasaṃprayogāt /
[141|15] itaśca
[141|16] prajñopakleśadeśanāt // vakk_3.29 //
[141|17] "rāgopakliṣṭaṃ cittaṃ nāvamucyate avidyopakliṣṭā prajñā na viśudhyatī"tyuktam sūtre /
[141|18] na ca saiva prajñā tasyāḥ prajñāyā upakleśo yukta iti /
[141|18-141|19] yathā cittasyānyo bhinnajātīya upakleśo rāga evaṃ prajñāyā avidyā /
[141|19] kiṃ punarevaṃ neṣyate /
[141|20] kliṣṭayā prajñayā kuśalā prajñā vyavkīryamāṇā na viśudhyati /
[141|20-141|21] ato 'sau tasyā upakleśa iti /
[141|21] yadvāpi rāgopakliṣṭaṃ cittaṃ na vimucyate /
[141|21-141|22] kiṃ tadavaśyaṃ rāgaparyavasthitaṃ bhavati /
[141|22] uapahataṃ tu tattathā rāgeṇa bhavati yanna vimucyate /
[141|22-141|23] tāṃ punrbhāvanāṃ vyāvartayato vimucyate /
[141|23-141|24] evamavidyopakliṣṭā prajñā na viśudhyatītyavidyopahatāṃ pariklpayāmaḥ /
[141|24] ko hi parikalpayan vāryate / jātyantarameva tvavidyāṃ varṇayanti /
[141|25] yo 'pi manyate "sarvakleśā avidye"ti tasyāpyata eva vyudāsaḥ /
[141|25-142|01] sarvakleśasvabhāvā 'pi satī saṃyojanādiṣu pṛthagnocyeta dṛṣṭyā ca na saṃprayujyeta /
[142|01-142|02] anyena vā kleśena dṛṣṭyādīnāṃ paraṃparāsaṃprayogāt cittamapi cāvidyopakleṣṭamevoktaṃ bhavet /
[142|02-142|03] atha mataṃ viśeṣaṇārthaṃ tathoktamiti /
[142|03] prajñāyāmapyavidyāviśeṣaṇaṃ karttavyaṃ bhavet /
[142|03-142|04] bhavatvavidyā dharmāntaraṃ kastu tasyāḥ svabhāvaḥ /
[142|04] satyavanna karmaphalānāmasaṃprakhyānam /
[142|04-142|05] etaccaiva na jñāyate kimidamasaṃprakhyānaṃ nāmeti /
[142|05-142|06] yadi yanna saṃprakhyānaṃ saṃprakhyānābhāve 'pi tathaiva doṣo yathā avidyāyām /
[142|06-142|07] atha saṃprakhyānavipakṣabhūtaṃ dharmāntaram /
[142|07] tadidaṃ tathaiva na jñāyate kiṃ taditi /
[142|07-142|08] evañjātīyako 'pi dharmāṇāṃ nirdeśo bhavati /
[142|08] tadyathā "cakṣuḥ katamat / yo rūpaprasādaścakṣurvijñānasyāśraya" iti /
[142|09] asmīti sattvamayatā 'vidyete bhadantadharmatrātaḥ / kā punarasmimānādanyā mayatā /
[142|10-142|12] yā 'sau sūtra uktā "so 'hamevaṃ jñātvā evaṃ dṛṣṭvā sarvāsāṃ tṛṣṇānāṃ sarvāsāṃ dṛṣṭīnāṃ sarvāsāṃ mayatānāṃ sarveṣāmahaṅkāramamakārāsmimānābhiniveśānuśayānāṃ prahāṇāt parijñānānniśchāyo nivṛta" iti /
[142|12] astyeṣā mayatā / sā tviyamavidyeti kuta etat /
[142|13] yata eṣā nānyaḥ kleśaḥ śakyate vaktum / nanu cānyo māna eva syāt /
[142|13-142|14] atra punarvicāryamāṇe bahu vaktavyaṃ jāyate /
[142|14] tasmāttiṣṭhatvetat /
[142|15] atha nāmarūpamiti ko 'rthaḥ / rūpaṃ vistareṇa yathoktam /
[142|16] nāma tvarūpiṇaḥ skandhāḥ
[142|17] kiṃ kāraṇam / nāmendriyārthavaśenārtheṣu namatīti nāma / katamasya nāmno vaśena /
[142|18] yadidaṃ loke pratītaṃ teṣāṃ teṣāmarthānāṃ pratyāyakaṃ gauraśvo rūpaṃ rasa ityevamādi /
[142|19] etasya punaḥ kena nāmatvam / teṣu teṣv artheṣu tasya nāmno namanāt /
[142|19-142|20] iha nikṣipte kāya upapattyantare namanānnāmarupiṇaḥ skandhā ityapare //
[142|21] ṣaḍāyatanamuktam /
[142|22] sparśo vaktavyaḥ /
[142|23] ṣparśāḥ ṣaṭ
[142|24] cakṣuḥsaṃsparśo yāvanmanaḥsaṃsparśa iti / te punaḥ
[143|01] saṃnipātajāḥ /
[143|02] trayāṇāṃ saṃnipātājjātā indriyārthavijñānānām /
[143|02-143|03] yuktaṃ tāvat pañcānāmindriyāṇāmarthavijñānābhyāṃ saṃnipātaḥ /
[143|03] sahajatvāt /
[143|03-143|04] manaindriyasya punarniruddhasyānāgatavarttamānābhyāṃ dharmamanovijñānābhyāṃ kathaṃ saṃnipātaḥ /
[143|04-143|05] ayameva teṣāṃ saṃnipāto yaḥ kāryakāraṇabhāvaḥ /
[143|05] ekakāryārtho vā saṃnipātārthaḥ /
[143|05-143|06] sarve ca te trayo 'pi sparśotpattau praguṇā bhavantīti /
[143|06] atra punarācāryāṇāṃ bhedaṃ gatā buddhayaḥ /
[143|06-143|08] keciddhi sakṛnnipātameva sparśa vyācakṣate sūtraṃ cātra jñāpakamānayanti "iti ya eṣāṃ trayāṇāṃ dharmāṇāṃ saṃgatiḥ saṃnipātaḥ samavāyaḥ sa sparśaḥ" iti /
[143|08-143|09] kecitpunaścittasaṃprayuktaṃ dharmāntarameva sparśa vyācakṣate sūtraṃ cātra jñāpakamānayanti "ṣaṭṣaṭko dharmaparyāyaḥ katamaḥ /
[143|10] ṣaḍādhyātmikānyāyatanāni / ṣaṭ bāhyānyāyatanāni / ṣaṭ vijñānakāyāḥ /
[143|10-143|11] ṣaṭ sparśakāyāḥ /
[143|11] ṣaṭ vedanākāyāḥ / ṣaṭ tṛṣṇākāyā" iti /
[143|11-143|12] atra hīndriyārthavijñānebhyaḥ sparśakāyāḥ pṛthag deśitāḥ /
[143|12-143|13] tatra ye saṃnipātameva sparśamāhusta evaṃ kparihāramāhuḥ /
[143|13] na vai pṛthignirdeśāt pṛthagbhāvo bhavati /
[143|13-143|14] mā bhūddharmāyatanādvedanātṛṣṇayoḥ pṛthagbhāva iti /
[143|14-143|15] naiṣa doṣastadvyatiriktasyāpi dharmāyatanasya bhāvāt //
[143|15-143|16] na caivaṃ sparśabhūtāttrayādanyattrayamasti yasya śeṣasyātra grahaṇaṃ syāt /
[143|16-143|17] yadyapi hīndriyārthau syātāmavijñānakau na tu punrvijñānamanindriyārthakam /
[143|17] tasmāttriṣu nirdiṣṭeṣu punaḥ sparśasya grahaṇamanarthakaṃ prāpnoti /
[143|18-143|19] na khalu sarve cakṣurūpe sarvasya cakṣurvijñānasya kāraṇaṃ nāpi sarvaṃ cakṣurvijñānaṃ sarvayoścakṣurūpayoḥ kāryam /
[143|19-143|20] ato yeṣāṃ kāryakāraṇābhāvaste sparśabhāve vyavasthāpitā ityeke /
[143|20-143|21] ye punaḥ saṃnipātādanyaṃ sparśamāhusta etatsūtra kathaṃ pariharanti "iti ya eṣāṃ trayāṇāṃ saṃgatiḥ saṃnipātaḥ samavāyaḥ sa sparśa" iti /
[143|21] na vā evaṃ paṭhanti /
[143|21-143|22] kiṃ tarhi /
[143|22-143|23] saṃgateḥ saṃnipātāt samavāyāditi paṭhanti kāraṇe va kāryopacāro 'yamiti bruvanti /
[143|23] ativahuvistaraprasāriṇī tveṣā kathetyalaṃ prasaṅgena /
[143|23-143|24] anyameva sparśaṃ varṇayantyābhidhārmikāḥ /
[143|24] teṣāṃ pnnāṃ ṣaṇṇāṃ sparśānāṃ
[143|25] pañcapratighasaṃsparśaḥ ṣaṣṭho 'dhivacanāhvaya // vakk_3.30 //
[143|26] cakṣuḥśrotraghrāṇajihvākāyasaṃsparśāḥ pañca pratigha saṃsparśa ityucyate /
[143|26-144|01] sapratighendriyāśrayatvāt /
[144|01] manaḥ saṃsparśaḥ ṣaṣṭhaḥ so 'dhivacanasparśa ityucyate /
[144|01-144|02] kiṃ kāraṇaṃ adhivacanamucyate nāma /
[144|02] tatkilāsyādhikamālambanamato 'dhivacanasaṃsparśa iti /
[144|02-144|04] yathoktaṃ "cakṣurvijñānena nīlaṃ vijānāti no tu nīlaṃ manovijñānena nīlaṃ vijānāti nīlamiti ca vijānātī"ti /
[144|04] eka āśrayiaprabhāito dvitīya ālambanaprabhāvitaḥ /
[144|05] apare punarāhuḥ / vacanamadhikṛtyārtheṣu manovijñānasya pravṛtti rna pañcānām /
[144|06] atastadevādhivacanam /
[144|06-144|07] tena saṃprayuktaḥ sparśo 'dhivacanasaṃsparśa ityeka āśrayaprabhāvito dvitīyaḥ saṃprayogaprabhāvitaḥ /
[144|07] punasta eva ṣaṭ sparśāstrayo bhavanti /
[144|08] vidyāvidyetarasparśāḥ
[144|09] vidyāsaṃsparśo 'vidyāsaṃsparśaḥ / tābhyāṃ cānyo naivavidyānāvidyāsaṃsparśa iti /
[144|09-144|10] ete punaryathākramaṃ veditavyāḥ /
[144|11] amalakliṣṭaśeṣitāḥ /
[144|12-144|13] anāsravaḥ sparśo vidyāsaṃsparśaḥ kliṣṭo 'vidyāsaṃsparśo vidyā 'vidyābhyāṃ saṃprayuktatvāt /
[144|13] śeṣo naivavidyānāvidyāsaṃsparśa ubhābhyāmasaṃprayogāt / kaḥ puna śeṣaḥ /
[144|14] kuśalasāsravo 'nivṛtāvyākṛtaśca /
[144|14-144|15] punaravidyāsaṃsparśasyābhīkṣṇasamudācāriṇa ekadeśasya grahaṇāt dvau soparśau bhavataḥ /
[144|16] vyāpādānunayasparśau
[144|17] vyāpādānunayābhyāṃ saṃprayogāt / punaḥ sarvasaṃgraheṇa
[144|18] sukhavedyādayastrayaḥ // vakk_3.31 //
[144|19] sukhavedanīyaḥ sparśo duḥkhavedanīyo 'duḥkhāsukhavedanīyaśca / sukhavedanādihitatvāt /
[144|20] athavā vedyate tadvedayituṃ vā śakyamiti vedanīyam / kiṃ tat / veditam /
[144|20-144|21] sukhaṃ vedanīyamasminniti sukhavedanīyaḥ sparśo yatra sukhaṃ veditamasti
[144|21-144|22] evaṃ duḥkhāduḥkhāsukhavedanīyāvapi yojyau /
[144|22]
ta ete ṣoḍaśa sparśā bhavanti /
uktaḥ sparśaḥ //
[144|23] vedanā vaktavyā / tatra yaḥ pūrvaṃ ṣaḍvidhaḥ sparśa uktaḥ
[144|24] tajjāḥ ṣaḍvedanāḥ
[144|25] cakṣuḥsaṃsparśajā vedanā śrotraghrāṇajihvākāyamanaḥsaṃsparśajā vedanāḥ / tāsāṃ punaḥ
[145|01] pañca kāyikī caitasī parā /
[145|02] cakṣuḥśrotraghrāṇajihvākāyasaṃsparśajāḥ pañccavedanāḥ kāyikī vedanetyucyate /
[145|02-145|03] rūpīndriyāśritatvāt /
[145|03] manaḥsaṃsparśajā punarvedanā caitasikītyucyate / cittamātrāśritatvāt /
[145|03-145|04] atha kiṃ sparśāduttarakālaṃ vedanā bhavatyāhosvit samānakālam /
[145|04-145|05] samānakālamiti vaibhāṣikāḥ /
[145|05] anyonyaṃ sahabhūhetutvāt /
[145|05-145|06] kathaṃ sahotpannayorjanyajanakabhāvaḥ sidhyati /
[145|06] kathaṃ ca na sidhyati / asāmarthyāt /
[145|06-145|07] jāte dharme dharmasyanāsti sāmarthayaṃ pratijñā 'viśiṣṭam /
[145|07-145|08] yadeva hīdaṃ sahotpannayorjanyajanakabhāvo nāstīti tadevedaṃ jāte dharme dharmasya nāstīti /
[145|08] anyonyajanakaprasaṅgattarhi / iṣṭatvādadoṣaḥ /
[145|09] iṣṭameva hi sahabhūhetoranyonyaphalatvam /
[145|09-145|10] iṣṭamidaṃ sūtre tvaniṣṭaṃ sparśavedanayoranyonyaphalatvam /
[145|10-145|11] "cakṣuḥsaṃsparśa pratītya utpadyate cakṣuḥsaṃsparśajā vedanā na tu cakṣuḥpaṃsparśajāṃ vedanāṃ pratītyotpadyate cakṣuḥsaṃsparśa" iti vacanāt /
[145|11-145|12] janakadharmātikramāvcāyuktam /
[145|12-145|13] yo hi dharmo yasya dharmasya janakaḥ prasiddhaḥ sa tasmāt bhinnakālaḥ prasiddhaḥ /
[145|13-153|14] tadyathā pūrvaṃ vījaṃ paścādaṅkuraḥ pūrvaṃ kṣīraṃ paścāddadhi pūrvamabhighātaḥ paścācchandaḥ pūrvaṃ manaḥ paścāt manovijñānamityevamādi /
[145|14-145|15] anyathā paraṃparāpekṣatvāt kāryakāraṇayoḥ sarvaṃ vā yugapadutpadyate na vā kadācit paścādviśeṣābhāvāt /
[145|15-145|16] nahi na siddhaḥ kāryakāraṇayoḥ pūrvāparābhāvaḥ /
[145|16] sahabhāvo 'pi tu siddhaḥ /
[145|16-145|18] tadyathā cakṣurvajñānādīnāṃ cakṣurūpādibhirbhūtabhautikānāṃ ca tatrāpi pūrvamindriyārthau paścādvijñānam /
[145|18-145|19] pūrvakācca bhūtabhautikasamudāyāduttara utpadyata itīṣyamāṇe kaḥ pratiṣedhaḥ //
[145|19] yathā tarhi cchāyāṅkurayorevaṃ sparśavedanayo riti vaibhāṣikāḥ /
[145|20] sparśāduttarakālaṃ vedanetyapare / indriyārthau hi pūrvānto vijñānam /
[145|20-145|21] so 'sau trayāṇāṃ saṃnipātaḥ sparśaḥ sparśapratyayātpaścādvedanā tṛtīyakṣaṇa iti /
[145|21-145|22] evaṃ tarhi na sarvantravajñāne vedanā prāpnoti na ca sarvaṃ vijñānaṃ sparśaḥ /
[145|22] naiṣa doṣaḥ /
[145|22-145|23] pūrvasparśahetukā hyuttaratra sparśe vedanā sarve ca sparśāḥ sarvavedanakāḥ sarvaṃ ca vijñānaṃ sparśa iti /
[145|24] idamayuktaṃ varttate / kimatrāyuktam /
[145|24-145|25] yaduta bhinnālambanayorapi sparśayoḥ pūrvasparśaitukottarasya vedaneti /
[145|25-145|26] kathaṃ nāmānyajātīyālambanasparśasaṃbhūtā vedanā 'nyālambanā bhaviṣyati yena vā cittena saṃprayuktā tato bhinnālambaneti /
[145|26-146|01] astu tarhi tasminkāle sparśabhūtaṃ vijñānamavedanakam /
[146|01-146|02] tasmācca yat pūrvaṃ vijñānaṃ savedanakaṃ tanna sparśaḥ /
[146|02] pratyayavaidhuryādityevaṃ sati ko doṣaḥ / mahābhūmikaniyamo bhidyate /
[146|03] "sarvatra citte daśamahābhūmikā" iti / kva caiṣa niyamaḥ siddhaḥ / śāstre /
[146|03-146|04] sūtrapramāṇakā vayaṃ na śāstrapramāṇakāḥ /
[146|04-146|05] uktaṃ hi bhagavatā "sūtrāntapratiśaraṇairbhavitavyami" ti /
[146|05-146|06] na vā eṣa mahābhūmikārthaḥ sarvatra citte daśa mahābhūmikāḥ saṃbhavantīti /
[146|06] kastarhi mahābhūmikārthaḥ / tisro bhūmayaḥ /
[146|06-146|07] savitarkā savicārā bhumiḥ avitarkā vicāramātrā avitarkā vicārā bhūmiḥ punaśtisra kusalā bhūmiḥ akuśalā 'vyākṛtā bhumiḥ /
[146|07-146|08] punastisraḥ /
[146|08] śaikṣī bhūmiraśaikṣī naivaśaikṣī bhumiḥ /
[146|08-146|09] tadya etasyāṃ sarvasyāṃ bhūmau bhavanti te mahābhūmikāḥ /
[146|09-146|10] ye kukśalāyāmeva te kukśalamahābhūmikāḥ /
[146|10] ye kliṣṭāyāmeva te kleśamahābhūmikāḥ /
[146|10-146|11] te punaryathāsaṃbhavaṃ paryāyeṇanatu sarve yugapadityapare /
[146|11] akuśalamahābhūmikāstu pāṭhaprasaṅge nāsañjitāḥ /
[146|11-146|12] idānīṃ pūrvaṃ na paṭhyante sma /
[146|12-146|14] yadi tarhi sparśāduttarakālalṃ vedanā sūtraṃ parihāryaṃ "cakṣuḥ pratītya rūpāṇi cotpadyate cakṣurvijñānaṃ trayāṇāṃ saṃnipātaḥ sparśaḥ sahajātā vedanā saṃjñā cetane"ti /
[146|14-146|15] sahajātā ityucyate na sparśasahajātā iti kimatra parihāryam /
[146|15-146|16] samanantare 'pi cāyaṃ sahaśabdo dṛṣṭastadyathā "maitrīsahagataṃ smṛtisaṃvodhyaṅgaṃ bhāvayatī" tyajñāpakametat /
[146|16-146|18] yattarhi sūtra uktaṃ "yā ca vedanā yā ca saṃjñā yā ca cetanā yacca vijñānaṃ saṃsṛṣṭā ime dharmā nāsaṃsṛṣṭā" ityato nāsti vedanābhirasaṃsṛṣṭaṃ vijñānam /
[146|18] saṃpradhāryaṃ tāvadetat ka eṣa samsṛṣṭārthaḥ /
[146|18-146|20] tatra hi sūtra evamuktaṃ "yadvedayate taccetayate yaccetayate tastsaṃprajānīte yatsaṃprajānīte tadvijānātī"ti /
[146|20-146|21] tanna vijñāyate kim tāvadayameṣāmālambananiyama ukta utāho kṣaṇaniyama iti /
[146|21] āyuruṣmaṇoḥ sāhabhāvye saṃsṛṣṭavacanāt siddhaḥ kṣaṇaniyamaḥ /
[146|22] yaccāpi sūtra uktaṃ "trayāṇāṃ saṃnipātaḥ sparśaḥ" iti /
[146|22-146|23] tat kathaṃ vijñānaṃ cāsti na ca trayāṇāṃ saṃnipāto na ca sparśa iti /
[146|23-146|24] tasmādavaśyaṃ sarvatra vijñāne sparśaḥ sparśasahajā ca vedanaiṣṭavyā /
[146|24]
alamatiprasaṅgiyā kathayā /
prakṛtamevānukramyatām //
[146|25] uktā samāsena caitasikī vedanā //
[146|26] punaścāṣṭādaśavidhā sā manopavicārataḥ // vakk_3.32 //
[146|27] saiva caitasikī vedanā punarāṣṭadaśa manopavicāravyavasthānādaṣṭādadhā bhidyate /
[146|27-146|28] punaḥ saṃdhikaraṇaṃ cātra draṣṭavyam /
[146|28] aṣṭādaśamano pavicārāḥ katame /
[146|28-147|01] ṣaṭ saumanasyopacirāḥ ṣaṭ daurmanasyopavicārāḥ ṣaḍupekṣopavicārāḥ /
[147|01] kathameṣāṃ vyavasthānam / yadi svabhāvataḥ /
[147|02] trayo bhaviṣyanti / saumanasyadaurmanasyopekṣāvicārāḥ /
[147|02-147|03] atha saṃprayogataḥ /
[147|03] eko bhaviṣyati / sarveṣāṃ manaḥ saṃprayuktatvāt / athālambanataḥ / [147|03-147|04] ṣaṭ bhaviṣyanti /
[147|04] rūpādiṣaḍviṣayālambanatvat / tribhirapi sthāpanā /
[147|04-147|05] teṣāṃ pañcadaśa rūpādyupavicārā asaṃbhinnālambanāḥ pratiniyatarūpādyālambanatvāt /
[147|05-147|06] trayo dharmopavicārā ubhayathā /
[147|06] manopavicārā iti ko 'rthaḥ /
[147|06-147|07] manaḥ kila pratītyaite saumanasyadayo viṣayānupavicarantīti /
[147|07] viṣayeṣu vā mana upavicārayantītyapare /
[147|08] vedanāvaśena manaso viṣayeṣu punaḥ punarvicaraṇāt /
[147|08-147|09] kasmāt kāyikī vedanā na manopavicāraḥ /
[147|09-147|10] naiva hyasau mana evāśritā nāpyupavicārikā 'vikalpakatvādityayogaḥ /
[147|10] tṛtīyadhyānasukhasya kasmānmanopavicāreṣvagrahaṇam /
[147|10-147|11] āditaḥ kila kāmadhātau manobhūmikasukhendriyābhāvāttatpratidvandvena kuḥkhopavicārābhāvācceti /
[147|12] yadi manobhūmikā evaite /
[147|12-147|13] yattarhi sūtra uktaṃ "cakṣuṣā rūpāṇi dṛṣṭvā saumanasyasthānīyāni rūpāṇyupavicarantītyevamādiḥ /
[147|13] katham /
[147|13-147|14] pañcavijñānakāyābhinirhṛtatvamabhisaṃdhāyaitaduktaṃ "manobhūmikā hyete /
[147|14-147|15] tadyathā 'śubhā cakṣurvijñānābhinirhṛtā ca manobhūmikā ce"ti /
[147|15-147|16] api tu "dṛṣṭvā yāvat spṛṣṭve"ti vacanāt /
[147|16-147|17] acodyamevaitat / ye 'pya dṛṣṭvā yāvadaspṛṣṭvopavicarnti te 'pi manopavicārāḥ /
[147|17-147|18] itrathā hi kāmadhātau rūpadhātvālambanā rūpādyupavicārā na syuḥ kāmadhātbalamvanāśca rūpadhātau gandharasaspraṣṭavyopavicārāḥ /
[147|18-147|19] yathā tu yaktataraṃ tathoktaṃ yo 'pi rūpāṇi dṛṣṭvā śabdānupavicarati so 'pi manopavicāraḥ /
[147|20] yathā tvanākulaṃ tathoktamindriyārthasya vyavacchedataḥ /
[147|20-147|21] kimasti rūpaṃ yatsaumanasyasthānīyameva syāt yāvadupekṣāsthānīyameva /
[147|21-147|22] asti saṃtānaṃ niyamayya na tvbālambanam //
[147|23-147|24] athaiṣāṃ manopavicārāṇāṃ kati kāmapratisaṃyuktāsteṣāṃ ca kati kimālambanā evaṃ yāvadārūpyapratisaṃyuktā vaktavyāḥ /
[147|24] āha
[147|25] kāme svālambanāḥ sarve
[147|26] āmadhātau sarve 'ṣṭādaśa santi sa ca teṣāṃ sarveṣāmālambanam / teṣāmeva
[148|01] rūpī dvādaśagocaraḥ /
[148|02] rūpadhāturdvādaśānāmālambanaṃ ṣaṭ gandharasopavicārānapāsya / tatra tayorabhāvāt /
[148|03] trayāṇāmuttaraḥ
[148|04] gocara iti vartate / ārupyadhātustrayāṇāṃ dharmopavicārāṇāmālambanam /
[148|04-148|05] tatra rūpādyabhāvāt //
[148|05] uktāḥ kāmapratisaṃyukatāḥ /
[148|06] rūpapratisaṃyuktā vaktavyāḥ / tatra tāvat
[148|07] dhyānadvaye dvādaśa
[148|08] daurmanasyopavicārānapāsya / te ca dvādaśa
[148|09] kāmagāḥ // vakk_3.33 //
[148|10] kāmān gacchantīti kāmagāḥ / kāmadhātumālabanta ityarthaḥ /
[148|10-148|11] dṛṣṭo hi viṣayāṇāṃ grahaṇārthe gamiprayogaḥ /
[148|11] kathametat gamyate / evametat gamyata iti /
[148|12] svo 'ṣṭālambanam
[148|13] sa eva rūpadhātusteṣaṃ svaḥ / sa eva rūpadhātusteṣāṃ svaḥ /
[148|13-148|14] svo 'ṣṭānāṃ manopavicārāṇāmālambanaṃ gandharasopavicārāṃścaturo hitvā /
[148|15] ārūpyo dvayoḥ
[148|16] dharmopavicārayorālambanam /
[148|17] dhyānadvaye tu ṣaṭ /
[148|18] tṛtīyacaturthayordhyānyoḥ ṣaḍupekṣopavicārā eva santi nānye / teṣāṃ punarālambanaṃ
[148|19] kāmāḥ ṣaṇṇāṃ
[148|20] kāmadhātuḥ ṣaṇṇāmapyālambanam /
[148|21] caturṇāṃ svaḥ
[148|22] rūpadhātuścaturṇāṃ tatra gandharasābhāvāt /
[148|23] ekasyālambanaṃ paraḥ // vakk_3.34 //
[148|24] ārupyadhāturekasyaiva dharmopavicārasyālambanam / uktā rūpapratisaṃyuktāḥ /
[149|01] ārūpyapratisaṃyuktā idānīmucyante /
[149|02] catvāro 'rūpisāmante
[149|03] ākāśānantyāyatanasāmantakamatrārūpisāmantakam /
[149|03-149|04] tatra catvāro rūpaśabdaspraṣṭavyadharmopavicārāḥ /
[149|04] te ca
[149|05] rūpagāḥ
[149|06] caturthaṃ hi dhyānameṣāmālambanam /
[149|06-149|08] yeṣāṃ tat vyavacchinnālambanamasti yeṣāṃ punaḥ paripiṇḍitālambanaṃ teṣāṃ tatraika eva saṃbhinnālambano dharmopavicāraḥ /
[149|09] eka ūrdhvagaḥ /
[149|10] eka eva dharmopavicārastatrārūpyadhātvālambanaḥ /
[149|11] eko maule
[149|12] maule punarārūpye dharmopavicāra evaiko 'sti nānyaḥ / sa cāpi
[149|13] svaviṣayaḥ
[149|14] ārupyadhātvālambana eva /
[149|14-149|15] nahi maulānāmārupyāṇāmadharo dhāturālambanamiti paścāt prativedaviṣyāmaḥ /
[149|15] ete ca manopavicārāḥ
[149|16] sarve 'ṣṭādaśa sāsravāḥ // vakk_3.35 //
[149|17] nāsti kaścidanāsravaḥ / kaḥ katibhiḥ samanvāgataḥ /
[149|17-149|21] kāmadhātūpapanno rūpāvacarasya kuśalasya cittasyālābhī kāmāvacaraiḥ sarvaiḥ prathamadvitīyadhyānabhūmikairaṣṭābhiḥ tṛtīyacaturthadhyānabhūmikaiścaturbhiḥ kliṣṭairgandharasālambanān paryudasya ārūpyāvacareṇaikena kliṣṭenaivālābhī rūpāvacarasya kuśalasya cittasyā vitarāgaḥ sarvaiḥ kāmāvacaraiḥ prathamadhyānabhumikairdaśabhiḥ /
[149|21-149|22] caturbhiḥ saumanasyopavicāraiḥ kliṣṭairgandharasālambanau vyudasya ṣaḍbhirūpekṣopavicārairanāgamyabhūmikaiḥ /
[149|22] dvitīyadhyānabhūmikairaṣṭābhiḥ /
[149|23] tṛtīyacaturthadhyānārūpyabhūmikaiḥ pūrvavat / anayā varttanyā śeṣamanugantavyam /
[149|24-149|25] dhyānopapannastu kāmāvacareṇaikenopekṣādharmopavicāreṇa nirmāṇacittasaṃprayuktena samanvāgato veditavyaḥ /
[149|25] apara āha /
[149|25-150|01] astyevaṃ manopavicārāṇāṃ vaibhāṣikīyo 'rthaḥ /
[150|01] sūtrārthastvanyathā dṛśyate /
[150|01-150|02] nahi yo yasmādvītarāgaḥ sa tadālambanamupavicaratīti yuktam /
[150|02-150|03] ataḥ sāsravā api na sarve saumanasyādayo manopavicārāḥ /
[150|03] kiṃ tarhi / sāṃkleśikā yairmano viṣayānupavicaratīti /
[150|03-150|04] kathaṃ copavicarati /
[150|04-150|05] anunīyate ca pratihanyate cāpratisṅkhyāya copekṣate yeṣāṃ pratipakṣeṇa ṣaṭ sātatā vihārā bhavanti /
[150|05-150|07] cakṣuṣā rūpāṇi dṛṣṭvā naiva sumanā bhavati na durmanā upekṣako viharati smṛtimān saṃprajānan evaṃ yāvanmanasā dharmān vijñāyeti /
[150|07-150|08] nahyarhato laukikaṃ nāsti kuśalaṃ dharmālambanaṃ saumanasyaṃ yattu tatsāṃkleśikaṃ manasa upavicārabhutaṃ tasyaiva pratiṣedho lakṣyata iti /
[150|08-150|09] punasta eva saumanasyādayaḥ ṣaṭtriṃśacchāstṛpadāni bhavanti /
[150|09] gardhanaiṣkramyāśritabhedena /
[150|10] tadbhedasya śāstrā gamitatvāt /
[150|10-150|11] tatra gardhāśritāḥ kliṣṭā naiṣkramyāśritāḥ kuśalāḥ /
[150|11] evametadvedanākhyaṃ bhavāṅgamanekaprakārabhedaṃ veditavyam /
[150|11-150|12] śeṣāṇyaṅgāni punarnocyante /
[150|12] kiṃ kāraṇam / yasmāt
[150|13] uktaṃ ca vakṣyate cānyat
[150|14] kiñcidatrāṅgamuktaṃ kiñcit paścadvakṣyate / tatra vijñānaṃ tāvaduktaṃ
[150|15] "vijñānaṃ prativijñaptirmana āyatanaṃ ca tadi"ti /
[150|16] ṣaḍāyatanamapyuktaṃ
[150|17] "tadvijñānāśrayā rūpaprasādāścakṣurādaya" iti /
[150|18] saṃskārā bhavaśca karmakośasthāne vyākhyāsyante / tṛṣṇopādānāni kleśakośasthāne /
[150|19] sa caiṣa pratītyasamutpādaḥ samāsataḥ kleśakarmavastūnīti prāk jñāpitam /
[150|20] atra tu kleśa iṣyate /
[150|21] bījavannāgavanmūlavṛkṣavattuṣavattathā // vakk_3.36 //
[150|22] kimasya vījādibhiḥ sādharmyam /
[150|22-150|23] tadyathā vījādaṅkurakāṇḍapatrādīnāṃ prabhavo bhavatyevaṃ kleśāt kleśakarmavastūnām /
[150|23-151|01] yathā nāgādhiṣṭitaṃ saro na śuṣyatyevaṃ kleśanāgādhiṣṭhitaṃ janmasaraḥ /
[151|01-151|02] yathā cānapoddhṛtamūlā vanaspatayaśchinnāśchinnāḥ punarapi prarohantyevamanapoddhṛtakleśamūlā gatayaḥ /
[151|02-151|03] yathā ca vṛkṣāḥ kālena kālalṃ puṣpaphalānāṃ prasotāro bhavantyevaṃ kleśā apyasakṛt kleśakarmavastūnāṃ heturbhavanti /
[151|03-151|06] yathā ca tuṣāvanaddhāstaṇḍulāḥ prarohaṇasamarthā bhavanti na kevalā evaṃ kleśaprāptatuṣāvanaddhaṃ karma janmāntaravirohaṇe samarthaṃ bhavati na kevalamityevaṃ tāvat kleśo bījādivadveditavyaḥ /
[151|07] tuṣitaṇḍulavat karma tathaivauṣadhipuṣpavat /
[151|08] tuṣau 'syāstīti tuṣī / tuṣasthānīyaḥ kleśa uktaḥ /
[151|08-151|09] idānīṃ tuṣitaṇḍulasthānīyaṃ karmmocyate /
[151|09-151|10] santyoṣadhayaḥ phalapākāntā evaṃ karmāṇi vipacya punarvipākānabhinirvarttayante /
[151|10-151|11] yathā ca puṣpaṃ phalotpattavāsannaṃ kāraṇamevaṃ karmāṇi vipākotpatto veditavyāni /
[151|12] siddhānnapānavadvastu
[151|13-151|14] pathā siddhamannaṃ pānaṃ ca kevalaṃ paribhogāya kalpyate na punarvirohāya evaṃ vipākākhyaṃ vastu /
[151|14] nahi punarvipākādvipākāntaraṃ janmāntareṣu pravarhate /
[151|14-151|15] yadi hi pravardheta mokṣo na syāt /
[151|15-151|16] na khalveṣa janmasaṃtāna evaṃ pratītyasamutpadyamāno bhavacatuṣṭayaṃ nātikrāmati /
[151|16] yadutāntarābhavamupapattibhavaṃ pūrvakālabhavaṃ maraṇabhavaṃ ca /
[151|16-151|17] te ca vyākhyātāḥ /
[151|18] tasmin bhavacatuṣṭaye // vakk_3.37 //
[151|19] upapattibhavaḥ kliṣṭaḥ
[151|20] ekāntena / katamena kleśena /
[151|21] sarvakleśai svabhūmikaiḥ /
[151|22] yadbhamika upapattibhavastadbhūmikaīreva sarvakleśaiḥ /
[151|22-151|23] nahi sa kleśo 'sti yena pratisamdhibandhaḥ pratividyate ityābhidharmikāḥ /
[151|23-151|24] kleśaireva tu na paryavasthānaiḥ svatantraīḥ /
[151|24-151|25] yadyapi sā 'vasthā mandikā yastu yatrābhīkṣṇaṃ carita āsannaśca tasya tadānīṃ sa eva kleśa upatiṣṭhate /
[151|25] pūrvāvedhāt /
[151|25-151|26] antarabhavapratisaṃdhirapyevamavaśyaṃ kliṣṭo veditavyaḥ /
[151|27] tridhā 'nye
[151|28] anye trayo bhavāstriprakārāḥ antarabhavādayaḥ kuśalakliṣṭāvyākṛtāḥ /
[152|01] athaiṣāṃ bhavānāṃ katamaḥ kiṃpratisaṃyuktaḥ /
[152|02] traya ārūpye
[152|03] antarābhavaṃ varjayitvā /
[152|03-152|04] nahyārūpyadhātuḥ sthānāntaraparicchinno yasya prāptyarthamantarābhavo 'bhinirvarteta /
[152|04-152|05] kāmarūpadhātvoraparisaṃkhyānāt sarva eva catvāro bhavāḥ santītyanujñāpitaṃ bhavati /
[152|05-152|06] ukto yathā sattvānāṃ pratītyasamutpādo vistareṇa /
[152|07] atha kathaṃ sattvānāṃ sthitibhavatītyāha
[152|08] āhārasthitikaṃ jagat // vakk_3.38 //
[152|09-152|10] eko dharmo bhagavatā svayamabhijñāyābhisaṃbadhyākhyāto "yaduta sarvasttvā āhārasthitikā" iti sūtrapadam /
[152|10] ke punarāhārāḥ / catvāra āhārāḥ /
[152|10-152|11] kavaḍīkārāhāraḥ prathamaḥ /
[152|11] audārikaḥ sūkṣmaśca /
[152|11-152|12] sūkṣmo 'ntarābhavikānāṃ gandhāhāratvāt /
[152|12]
devānāṃ prāthamakalpikānāṃ ca niḥṣyandābhāvāt /
[152|12-152|13] tailasyeva sikatāsvaṅgeṣvanupraveśāt /
[152|13] sūkṣmāṇāṃ vā sūkṣmo bālakasaṃsvedajantukādīnām /
[152|13-152|14] sparśo dvitīyaḥ /
[152|14] manaḥsaṃcetanā tṛtīyaḥ / vijñānamāhāraścaturthaḥ /
[152|15] tatra punaḥ
[152|16] kavaḍīkāra āhāraḥ kāme
[152|17] na rūpārūpyadhātvostadvītarāgasya tatropapatteḥ / sa ca
[152|18] tryāyatanātmakaḥ /
[152|19] kāmāvacarāṇi gandharasaspraṣṭavyāyatanāni sarvāṇyeva kavaḍīkāra āhāraḥ /
[152|19-152|20] kavaḍīkṛtyābhyavaharaṇāt /
[152|20] mukhanāsikāgrāsavyavacchedataḥ /
[152|20-152|21] cchāyātapajvālāprabhāsu teṣāṃ kathamāhāratvam /
[152|21] bāhulyena kilaiṣa nirdeśaḥ /
[152|21-152|22] yānyapi tu nābhyavahniyante sthitiṃ cāharanti tānyapi sūkṣma āhāraḥ /
[152|22] snānābhyaṅgavaditi /
[152|22-152|23] kasmānna rūpāyatanamāhāraḥ /
[152|23] tadapi kavaḍīkṛtyābhyavahriyate /
[152|24] na rūpāyatanaṃ tena svākṣamuktānanugrahāt // vakk_3.39 //
[152|25] āhāro hi nāma ya indriyamahābhūtānāmanugrahāya saṃvarttate /
[152|25-152|26] rūpāyatanaṃ cābhyavaharaṇakāle svamindriyaṃ tanmahābhūtāni vā nānugṛhṇāti /
[152|26] kuta evānyānyaviṣatvāt /
[153|01-153|02] yadāpi ca dṛśyamāne sukhasaumanasye ādadhāti tadāpi tadālambanaḥ sukhavedanīyaḥ sparśa āhāro bhavati na rūpam /
[153|02-153|03] muktānāmanāgāmyarhetāṃ sumanojñamapyāhāraṃ paśyatāmanugrahābhāvāt /
[153|04] sparśasaṃcetanāvijñā āhārāḥ sāsravāstriṣu /
[153|05] sparśastrikasaṃnipātajaḥ /
[153|05-153|06] cetanā manaskarma vijñānaṃ ca sāsravāṇyevāhārāḥ triṣvapi dhātuṣu saṃvidyante /
[153|06] kimarthaṃ nānāsravāṇi /
[153|06-153|07] yasmāt bhavāpoṣaṇārtha āhārārthaḥ /
[153|07] tāni ca bhāvakṣayāyotthitānīti vaibhāṣikāḥ /
[153|07-153|09] api tu sūtra uktaṃ "catvāra ime āhārā bhūtānāṃ sattvānāṃ sthitaye yāpanāyai saṃbhavaiṣiṇāṃ cānugrahāye"ti /
[153|09] na caivamanāsravā dharmā iti nāhārāḥ /
[153|10] bhūtā hi tāvatsattvā upapannā iti vijñāyante / atha saṃbhavaiṣiṇaḥ katame /
[153|11] manomayaḥ saṃbhavaiṣī gandharvaścāntarābhavaḥ // vakk_3.40 //
[153|12] nirvṛttiśca
[153|13] antarābhavo hyebhirabhidhānairukto bhagavatā /
[153|13-153|14] sa eva manonirjātatvāt manomaya uktaḥ /
[153|14] śukraśoṇitādikaṃ kiñcidbāhyamanupādāya bhāvāt /
[153|14-153|15] saṃbhavaiṣaṇaśīlatvāt saṃbhavaiṣī /
[153|15] gandharvaṇāt gandharvaḥ / upapattyadbhimukhatvādabhinirvṛttiḥ /
[153|15-153|16] "avyābādhamātmabhāvamabhinirvartya savyābādhe loke upapadyata" iti sūtrapadāt /
[153|16-153|18] "tathāsti pudgalo yasyābhinirvṛttisaṃyojanaṃ prahīṇaṃ nopapattisaṃyojanam" iti sūtra catuḥkoṭikāt /
[153|18] prathamā koṭirdvidhātuvītarāgasyordhvaṃsrotaso 'nāgāminaḥ /
[153|18-153|19] dvitīyāntarāparinirvāyiṇaḥ /
[153|19] tṛtīyā 'rhatām / caturthyetānākārān sthāpayitvā /
[153|19-153|20] bhūtāvā 'rhantaḥ saṃbhavaiṣiṇaḥ satṛṣṇāḥ /
[153|21] atha katyāhārāḥ sattvānāṃ sthitaye kati saṃbhavaiṣiṇāmanugrahāya /
[153|21-153|22] sarve 'pyubhayatheti vaibhāṣikāḥ /
[153|22] kavaḍīkārāhāro 'pi hi tadrāgiṇāṃ punarbhavāya saṃvartate / uktaṃ hi /
[153|23-153|24] bhagavatā "atvāra ime āhārā rogasya mūlalṃ gaṇḍasya śalyasya jarāmaraṇasya pratyaya" iti /
[153|24] manaḥsaṃcetanā 'pi ceha sthitaye dṛśyate /
[153|24-153|26] evaṃ hi varṇayanti durbhikṣābhyāhatena kīla pitrā putrakau saktava iti bhasmanā bhastrāṃ paripūrya kīlake āsajyāśvāsitau /
[153|26-153|27] tau ca tāṃ parikalpayantau ciramapyāsitau kenāpi codghāṭitāyāṃ bhasmeti nairāśyamāpannau vyāpannāviti /
[153|27-154|02] punaśca mahāsamudre bhagnayānapātrāḥ puruṣāḥ sthalamiti mahāntaṃ phenapiṇḍaṃ pradrutāḥ āmṛśya cainaṃ nirāśā uparemuriti /
[154|02-154|04] saṃgītiparyāye coktaṃ mahāsamudrādaudārikāḥ prāṇino jalāt sthalamabhiruhya sikatāsthale 'ṇḍāni sthāpayitvā sikatābhiravaṣṭabhya punarapi mahāsamudre 'vataranti /
[154|04-154|05] tatra yāsāṃ mātṛṇāmaṇḍānyārabhya smṛtirna muṣyate tānyaṇḍāni na pūtībhavanti yāsāṃ tu muṣyate tāni pūtībhavanti /
[154|05] tadetanna varṇayanti sautrāntikāḥ /
[154|05-154|06] mā bhūt parakīyeṇāhāreṇāhāra iti /
[154|06] evaṃ tu varṇayanti /
[154|06-154|07] yeṣāmaṇḍānāṃ mātaramārabhya smṛtirna muṣyate tāni na pūtībhavanti /
[154|07-154|08] yeṣāṃ tu muṣyate tāni pūtībhavanti /
[154|08] tasyāḥ sparśāvasthāyāḥ smarantīti /
[154|09] atha kasmāccatvāra evāhārāḥ /
[154|09-154|10] nanu ca sarva eva sāsravā dharmā bhavānāṃ poṣakāḥ /
[154|10] yadyapyetadevaṃ tathāpi pradhānyenoktam
[154|11] iha puṣṭyarthamāśrayāśritayordvayam /
[154|12] dvayamanyabhavākṣpanivṛttyarthaṃ yathākramam // vakk_3.41 //
[154|13] āśrayo hi sendriyaḥ kāyaḥ / tasya puṣṭaye kavaḍīkārāhārāḥ /
[154|13-154|14] āśritāścittacaittāsteṣāṃ puṣṭaye sparśaḥ /
[154|14] anayostāvadihotpannasya bhavasya poṣaṇe prādhānyam /
[154|14-154|16] manaḥsaṃcetanayā punarbhavasyākṣepaḥ ākṣiptasya punaḥ karmaparibhāvitādvijñānavījādabhinirvṛttirityanayoranutpannasya bhavasyākaraṇe prādhānyam /
[154|16] ataścatvāra uktāḥ /
[154|16-154|17] pūrvakau hi dvau dhātrīsthānīyau jātasya poṣakatvāt /
[154|17] uttarau mātṛsthānīyau janakatvāditi /
[154|18] yaḥ kaścit kavaḍīkāraḥ sarvaḥ sa āhāraḥ /
[154|18-154|19] syāt kavaḍīkāro nāhāra iti catuṣkoṭikam /
[154|19-154|20] prathamā koṭiryaṃ kavaḍīkāraṃ pratītyendriyāṇāmapacayo bhavati mahābhūtānāṃ ca paribhedaḥ /
[154|20] dvitīyā koṭistraya āhārāḥ /
[154|20-154|21] tṛtīyā yaṃ kavaḍīkāraṃ pratītyendriyāṇāmupacayo bhavati mahābhūtānāṃ ca vṛddhiḥ /
[154|21-154|22] caturthyetānākārān sthāpayitvā /
[154|22-154|23] evaṃ sparśadibhirapi yathāyogaṃ catuḥkoṭikāni karttavyāni /
[154|23-154|24] syāt sparśādīn pratītyendriyāṇāmupacayo mahābhūtānāṃ ca vṛddhirna ca ta āhārāḥ /
[154|24] syādanyabhūmikānanāsravāṃśca /
[154|24-154|25] yo 'pi hi paribhukto bhokturbādhāmādadhāti so 'pyāhāra eva /
[154|25] āpāte 'nugrahāt /
[154|25-154|26] dvayorhi kālayorāhāra āhārakṛtyaṃ karoti paribhujyamāno jīryaṃśceti vaibhāṣikāḥ /
[154|26] atha kasyāṃ gatau katyāhārāḥ /
[154|27] sarvāsu sarve / evaṃ yoniṣvapi / kathaṃ narakeṣu kavaḍīkāra āhāraḥ /
[154|27-154|28] pradīptāyaspiṇḍāḥ svathitaṃ ca tāmrām /
[154|28-155|01] yadyūpaghātako 'pyāhāro bhavati catuḥkoṭikaṃ bādhyate prakaraṇagranthaśca "kavaḍīkāra āhāraḥ katamaḥ /
[155|01-155|03] yaṃ kavaḍīkāraṃ pratītyendriyāṇāmupacayo bhavati mahābhutānāṃ ca vṛddhiryāpanā 'nuyāpaneti vistareṇa yāvadvijñānam /"
[155|03] upacayāhārābhisaṃdhivacanādavirodhaḥ /
[155|03-155|04] apacayāhārastu narakekṣu lakṣaṇaprāptatvāt /
[155|04] so 'pi hi jighatsāṃ pipāsāṃ hantuṃ samartha iti /
[155|04-155|05] apitu pratyekanarakeṣu manuṣyavat kavaḍīkārāhārasadbhāvādyuktaṃ pāñcagatikatvam /
[155|05-155|07] uktaṃ bhagavatā "yaśca bāhyakānāmṛṣīṇāṃ kāmebhyo vītarāgāṇāṃ śataṃ bhojayedyaścaikaṃ jambūṣaṇḍagataṃ pṛthagajanam /
[155|07] ato dānādidaṃ dānaṃ mahāphalatarami"ti /
[155|07-155|08] ko 'yaṃ jambūṣaṇḍagato nāma pṛthagjanaḥ /
[155|08] jambūdvīpanivāsinaḥ kukṣimanta ityeke /
[155|08-155|09] tadetanna yuktamekamiti vacanāt /
[155|09] kaścātra viśeṣaḥ /
[155|09-155|10] syādyadi bhūyasaḥ pṛthagjanān bhojayitvā bhūyaḥ puṇyaṃ syāt nālpīyaso vītarāgāniti /
[155|10] saṃnikṛṣṭo bodhisattva ityapare /
[155|11] tadetanna varṇayanti "bahutaraṃ hi tasmai datvā puṇyaṃ nārhatkoṭibhya" iti /
[155|11-155|12] ato nirvedhabhāgīyalābhī pṛthagjana eṣo'bhipretaḥ iti vaibhāṣikāḥ /
[155|12-155|13] natviyamanvarthā saṃjñā nāpikvacitparibhāṣitā sūtre śāstre vā /
[155|13-155|14] jambūṣaṇḍagato nirvedhabhāgīyalābhīti parikalpa evāyaṃ kevalaḥ /
[155|14] bodhisattva eva tveṣu jambūdvīpaṣaṇḍeṣu niṣaṇṇo yujyate /
[155|14-155|15] sa hi pṛthagjana kāmavairāgyasaṃbandhena tadānīṃ tebhyo viśiṣyamāṇa ukta iti /
[155|15-155|16] anantebhyo 'pi hi sa tebhyo viśiṣyamāṇaḥ /
[155|16] śatagrahaṇaṃ tu pūrvādhikārāt /
[155|16-155|17] itthaṃ caitadevaṃ yadevaṃ paryudasya bāhyakebhya eva srotāpatti phalapratipannakaṃ viśeṣayāṃbabhūva /
[155|17-155|18] anyathā hi jambūṣaṇḍagatādeva vyaśeṣayiṣyat /
[155|18-155|19] ukto yathā sattvānāṃ pratītyasamutpādo yathāvasthitiścyutirapyuktā yathāyuḥkṣayādibhiḥ /
[155|20] idamidānīṃ vaktavyam / katamasmin vijñāne vartamāne cyutyupapattī bhavata ityāha
[155|21] chedasaṃdhāna vairāgyahānicyutyupapattyaḥ /
[155|22] manovijñāna eveṣṭāḥ
[155|23-155|24] kuśalalmūlasamucchedaḥ kuśalamūlapratisaṃdhānaṃ dhātubhūmivairāgyaṃ parihāṇiścyutirupapattiśca /
[155|24] ete ṣaṭ dharmā manovijñāna eveṣyante nānyatra /
[155|24-155|25] upapattivacanādantarābhavapratisaṃdhirapyuktarūpo veditavyaḥ /
[155|25] vedanāyāṃ tu
[156|01] upekṣāyāṃ cyutodbhavau // vakk_3.42 //
[156|02] cyutireva cyutamupapattirudbhavaḥ /
[156|02-156|03] etāvaduḥkhāsukhāyāṃ vedanāyāṃ bhavatastasyā apaṭutvāt /
[156|03] itare hi vedane paṭvyau / na ca paṭuvijñāne cyutyupapattī yujyete /
[156|03-156|04] tatrāpi ca manovijñāne 'pi
[156|05] naikāgrācittayoretau
[156|06] cyutodbhavāviti vartate / nahi samāhitacittasyāsti cyutirupapattirvā /
[156|06-156|07] visabhāgabhūmikatvādabhisaṃskārikatvādanugrāhakatvācca /
[156|07-156|08] nāpyacittasya sā nahyacittaka upakramituṃ śasyeta /
[156|08-156|09] yadā cāsyāśrayo vipariṇantumārabhate tadāvaśyamasya tadāśrayapratibaddhaṃ cittaṃ saṃmukhībhūya paścāt pracyaveta nānyathā /
[156|09-156|10] upapattau ca cittacchedahetvabhāvādvinā ca kleśenānupapatterayuktamacittakatvam /
[156|11] maraṇabhavastriprakāra ityuktam / arhastu
[156|12] nirvātyavyākṛtadvaye /
[156|13] airyāpathike vipākacitte vā / asti cetkāmadhātau vipāka upekṣā /
[156|13-156|14] nāsti cedairyāpathika eva /
[156|14] kimarthamavyākṛṭa eva nānyasmin /
[156|14-156|15] tadvi cittacchedānukūlaṃ durbalatvāt /
[156|16] atha mriyamāṇasya kasmin śarīrapradeśe vijñānaṃ nirudhyate /
[156|16-156|17] sakṛnmaraṇe samanaskaṃ kāyendriyaṃ sahasā'ntardīyate /
[156|17] yadi tu krameṇa cyavate tataḥ
[156|18] kramacyutau pādanābhihṛdayeṣu manaścyutiḥ // vakk_3.43 //
[156|19] adhonṛsuragājānāṃ
[156|20] adho gacchantītyadhogā apāyagāminaḥ / nṛn gacchantīti nṛgā manuṣyagāminaḥ /
[156|20-156|21] surān gacchantīti suragā devagāminaḥ /
[156|21-156|22] teṣāṃ yathāsaṃkhyaṃ pādayornābhyāṃ hṛdaye ca vijñānaṃ saṃnirudhyate /
[156|22] na punarjāyanta ityajā arhantaḥ / teṣāmapi hṛdaye vijñānaṃ nirudhyate /
[156|23] mūrdhnītyapare /
[156|23-156|24] kāyendriyasya teṣu nirodhāt kāyendriyaṃ hi mriyamāṇasya tapta ivopale jalaṃ niṣṭhyūtaṃ saṃkocamāpadyamānaṃ pādādiṣvantardhīyata iti /
[156|24-156|25] evaṃ ca punaḥ krameṇa maraṇam /
[156|25] prāṇināṃ prāyeṇa marmacchedavedanābhyāṃ hatānāṃ jāyate /
[156|26] marmacchedastvabādibhiḥ /
[156|27] śarīrapradeśāḥ kecidupahanyamānā maraṇamānayanti /
[156|27-157|01] te hyetaducyante marmāṇīti /
[157|01-157|03] tāni cāptejovāyudhātūnāmanyatamenātiprāyaṃ gatena niśitaśastrasaṃpātasyardhināḍītībrābhirvedanābhiḥ chidyanta iva na ca punastāni kāṣṭhādivacchidyante chinnabadvā punarna ceṣṭanta iti cchinnānyucyante /
[157|03-157|04] kasmānna pṛthivīdhātunā /
[157|04] caturthadoṣābhāvāt / vātapittaśleṣmāṇo hi trayo doṣāḥ /
[157|04-157|05] te cāptejovāyudhātupradhānā yathāyogamiti /
[157|05] bhājanalokasaṃvarttanīsādharmyeṇetyapare /
[157|05-157|06] deveṣu nāsti marmacchedaḥ /
[157|06] kiṃ tu cyavanadharmaṇo devaputrasya pañcopanimittāni prādurbhavanti /
[157|07-157|09] vastrāṇāmābharaṇānāṃ ca manojñaḥ śabdo niścarati śarīraprabhā mandībhavati snātasyodabindavaḥ kāye saṃtiṣṭhante capalātmanā 'pyekatra viṣaye buddhiravatiṣṭhate unmeṣanimeṣau cākṣṇoḥ saṃbhavataḥ /
[157|09] etāni tu vyabhicārīṇi /
[157|09-157|10] pañca punarnimittāni maraṇaṃ nātivarttante /
[157|10-157|11] vāsāṃsi kliśyanti mālā mlāyanti kakṣābhyāṃ svedo mucyate daurgandhyaṃ kāye'vakrāmati sve cāsane devaputro nābhiramate /
[157|11-157|12] so'yaṃ sattvaloka evamutpadyamānastiṣṭhan cyavamanaśca triṣu rāśiṣu sthāpito bhagavatā /
[157|12-157|13] trayo rāśayaḥ /
[157|13-157|14] samyaktvaniyato rāśirmithyātvaniyato rāśiraniyato rāśiriti /
[157|14] tatra punaḥ
[157|15] samyaṅmithyātvaniyatā āryānantaryakāriṇaḥ // vakk_3.44 //
[157|16] "samyaktvaṃ katamat /
[157|16-157|17] yattatparyādāya rāgaprahāṇaṃ paryādāya dveṣaprahāṇaṃ paryādāya mohaprahāṇaṃ paryādāya sarvakleśaprahāṇamidamucyate samyaktva"miti sūtram /
[157|17] āryāḥ katame /
[157|18] yeṣāmanāsravo mārga utpannaḥ / ārādyātāḥ pāpakebhyo dharmebhya ityāryāḥ /
[157|18-157|19] ātyantikavisaṃyogaprāptilābhāt /
[157|19-157|20] ete hi kleśakṣaye niyatatvāt samyaktvaniyatāḥ mokṣabhāgīyalābhino 'pyavaśyaṃ parinirvāṇadharmāṇa iti /
[157|20] kasmānna samyaktve niyatāḥ /
[157|21] te hi mithyātve'pi niyatā bhaveyuḥ /
[157|21-157|22] na ca te kālaniyamena samyaktve niyatā yathā saptakṛtvaḥ paramādayaḥ /
[157|22] mithyātvaṃ katamat /
[157|22-157|23] narakāḥ pretāstiryañca idamucyate mithyātvam /
[157|23] tatrānantaryakāriṇo narake niyatatvānmithyātvaniyatāḥ /
[157|23-157|24] niyatebhyo'nye'niyatā iti siddham /
[157|24] pratyayāpekṣaṃ hi teṣāmubhayabhāktvamanubhayabhāktvaṃ ca /
[157|25] uktaḥ sattvaloko bhājanaloka idānīṃ vaktavyaḥ /
[157|26-157|27]
tatra bhājanalokasya saṃniveśamuśantyadhaḥ /
 lakṣaṣoḍaśakodvedhamasaṃkhyaṃ vāyumaṇḍalam // vakk_3.45 //
[158|01] trisāhasramahāsāhasralokadhātorevaṃ saṃniveśamicchanti /
[158|01-158|02] yadutākāśaṣpratiṣṭhamadhastādvāyumaṇḍalamabhinirvṛttaṃ sarvasattvānām /
[158|02-158|04] karmādhipatyena tasya yojanalakṣāṇāṃ ṣoḍaśakamudvedhaḥ pariṇāhenāsaṃkhyaṃ tathā ca dṛḍhaṃṃ yanmahālagno'pi vajreṇa bhettumaśaktaḥ /
[158|04] tasyopariṣṭāt
[158|05] apāmekādaśodvedhaṃ sahasrāṇi ca viṃśatiḥ //
[158|06] maṇḍalamiti varttate /
[158|06-158|07] tasmin vāyumaṇdale sattvānāṃ karmabhirmeghāḥ saṃbhūyākṣamātrābhirdhārābhirabhivarṣanti /
[158|07] tat bhavatyaṣāṃ maṇḍalam /
[158|07-158|08] tasya yojanānāmekādaśalakṣāṇyūrdhve'dho viṃśatiśca sahasrāṇi / [158|08] kathaṃ tā āpo na tiryaṅgvisravanti /
[158|08-158|09] sattvānāṃ karmādhipatyena /
[158|09-158|10] yathā hi bhuktaṃ pītamannaṃ pānaṃ ca nāpakvaṃ pakvāśayamāpatatī tyeke /
[158|10] kusūlanyāyena vāyunā saṃdhāryanta iti nikāyāntarīyāḥ /
[158|10-158|12] tāśca punarāpaḥ sattvānāṃ karmaprabhāvasaṃbhūtairvāyubhirāvartyamānā upariṣṭātkāñcanībhavanti pakvakṣīrīśarībhāvayogena /
[158|12] tat bhavatyaṣāṃ maṇḍalam /
[158|13] aṣṭalakṣocchrayaṃ paścāccheṣaṃ bhavati kāñcanam // vakk_3.46 //
[158|14] kiṃ ca śeṣam / trayo laklṣāḥ sahasrāṇi ca viṃśatiḥ /
[158|14-158|15] sā kāñcanamayī mahī bhavatyapāmupariṣṭāt ukto jalakāñcanamaṇḍalocchrāyaḥ /
[158|16-158|17]
tiryak trīṇi sahasrāṇi sārdhaṃ śatacatuṣṭayam /
 lakṣadvādaśakaṃ caiva jalakāñcanamaṇḍalam // vakk_3.47 //
[158|18] samānaṃ hyetadubhayaṃ vistārataḥ /
[158|19] samantatastu triguṇaṃ
[158|20-158|21] samantataḥ parikṣepeṇa tu parigaṇyamānaṃ triguṇaṃ jāyate ṣaṭtriṃśallakṣā daśasahasrāṇi sārdhāni ca trīṇi śatāni yojanānām /
[158|21-158|22] yacca tatkāñcanamayaṃ mahīmaṇḍalamapāmupariṣṭāt saṃniviṣṭaṃ
[158|23-158|24]
tatra meruryugandharaḥ /
 īśādhāraḥ khadirakaḥ sudarśanagiristathā // vakk_3.48 //
[159|01] aśvakarṇo vinitako nimindharagiriḥ
[159|02] itīme kāñcanamaṇḍalapratiṣṭhā aṣṭau mahāparvatāḥ / madhye sumeruḥ /
[159|02-159|03] śeṣāḥ sumeruparicāyāvasthitāḥ /
[159|03-159|04] tasyānyasaptaparvataprākāraparikṣiptasya yo bāhyaḥ parvate nimindharagiriḥ /
[159|05] tataḥ /
[159|06] dvīpāḥ
[159|07] tato bahiścatvāro dvīpāḥ / tebhyaḥ punaḥ
[159|08] bahiścakravāḍaḥ
[159|09] tena cāturdvipakaścakrīkṛtaḥ / teṣāṃ tu
[159|10] sapta haimāḥ sa āyasaḥ // vakk_3.49 //
[159|11] yugandharādayaḥ sapta parvatāḥ sauvaṛṇāścakravāḍaḥ śastrakaḥ /
[159|12] catūratnamayo meruḥ
[159|13] suvarṇamayo rūpyamayo vaidūryamayaḥ sphaṭikamayaśca yathāsaṃkhyaṃ caturṣu pārśveṣu /
[159|13-159|14] yacca yanmayaṃ pārśvaṃ sumerostasyānubhāvena tadvarṇa tasyāṃ diśi nabho dṛśyate /
[159|14-159|15] jāmbūdvīpakamasya pārśvaṃ vaidūryamayaṃ varṇayanti /
[159|15-159|16] tasyeha prabhānurāgeṇa vaidūryamayaṃ nabho dṛśyata iti /
[159|17] atha kathaṃ teṣāṃ saṃbhavaḥ /
[159|17-159|18] kāñcanamayyāṃ pṛthivyāṃ punarvāridhārā atipatanti /
[159|18-159|19] tā hyāpo nānāvidhabījagarbhā bahuvidhaprabhāvabhinnairvāyubhirmathyamānāstāṃ tāṃ jātiṃ pariṇamayanti /
[159|19-159|20] evaṃ ca punaḥ pariṇamayanti yadbhinnajātīyasya kāryaviśeṣotpattāvasamavadhānena pratyayībhavanti /
[159|20-159|21] na tu khalu yathā sāṃkhyānāṃ pariṇāmaḥ /
[159|21] kathaṃ ca sāṃkhyānāṃ pariṇāmaḥ /
[159|21-159|22] avasthitasya dravyasya dharmāntaranivṛttau dharmāntaraprādurbhāva iti /
[159|22] kaścātra doṣaḥ /
[159|22-159|23] sa eva hi dharmī na saṃvidyate yasyāvasthitasya dharmāṇāṃ pariṇāmaḥ kaspyeta /
[159|23-159|24] kaścaiṃvamāha dharmebhyo'nyo dharmīti /
[159|24] tasyaiva tu dravyasyānyathībhāvamātraṃ pariṇāmaḥ /
[159|24-159|25] evamapyayuktam /
[159|25] kimatrāyuktam / tadeva cedaṃ na cedaṃ tatheti apūrvaiṣā vāyo yuktiḥ /
[159|25-159|26] evaṃ ca punaḥ saṃbhūtāḥ suvarṇādayaḥ karmaprabhāvāt preritairvāyubhiḥ samāhṛtya rāśīkriyante /
[159|26-159|27] ta ete parvatāśca bhavanti dvīpāśca /
[159|27] te punaḥ sumevadayaścakravāḍaparyantāḥ parvatāḥ
[160|01] jale'śītisahasrake /
[160|02] magnāḥ
[160|03] kāñcanamayyāḥ pṛthivyā uparyaśītiyyojanasahasrāṇyudakaṃ tatra te magnāḥ /
[160|04] ūrdhvaṃ jalāt merurbhūyo 'śītisahasrakaḥ // vakk_3.50 //
[160|05] iti hi meroḥ ṣaṣṭi yojanaśatasahasraṃ samucchrayaḥ /
[160|06] ardhārdhahāniraṣṭāsu
[160|07] jalādūrdhvaṃ yāvānsumerustato'rdhena yugandharaścatvāriṃśadyojanasahasrāṇi /
[160|07-160|09] tato 'rdhena īśādhara ityevamanyeṣvapyardhārdhahānirveditavyā yāvannimindharārdhenārdhatrayodaśottarāṇi trīṇi yojanaśatāni cakravāḍaḥ /
[160|10] samocchrāyaghanāśca te /
[160|11] yāvāneva caiṣāṃ jalādūrdhvaṃ samucchrāyastāvāneva ghano vistāra ityarthaḥ /
[160|12] śītāḥ saptāntarāṇyeṣāṃ
[160|13-160|14] eṣāṃ ca nimindharāntanāṃ parvatānāṃ saptāntarāṇi sapta śītā ucyante pūrṇā aṣṭāṅgopetasya pānīyasya /
[160|14-160|15] taddhi pānīyaṃ śītalaṃ ca svādu ca laghu ca mṛdu cācchaṃ ca niṣpratikaṃ ca pibataśca kaṇṭhaṃ na kṣiṇoti pītaṃ ca kukṣiṃ na vyābādhate /
[160|16] tāsāṃ ca punaḥ
[160|17] ādyāśītisahasrikā // vakk_3.51 //
[160|18] sumeruyugandharāntaraṃ prathamā śītā / aśītiryojanasahasrāṇi vaipulyena /
[160|19] ābhyantaraḥ samudro'sau
[160|20] dvau hi samudrāvābhyantaro bāhyaśca / tadā'sau śītā'bhyantaraḥ samudraḥ
[160|21] triguṇaḥ sa tu pārśvataḥ /
[160|22] aśītiryojanasahasrāṇyasya vaipulyamuktam /
[160|22-160|23] pārśvatasriguṇo bhavati yugandharatīreṇa gaṇyamānaḥ catvāriṃśat sahasrāṇi lakṣadvayaṃ ca /
[161|01] ardhārdhenāparāḥ śītāḥ
[161|02-161|03] yugandharasyeṣādhārasya cāntaraṃ dvitīyā śītā ardhena prathamāyāścatvāriṃśat yojanasahasrāṇi /
[161|03-161|04] tato 'rdhena punastṛtīyetyevamardhārdhenāparāḥ śītāḥ bhavanti /
[161|04] yāvadardhatrayodaśaśatāni saptamī śītā /
[161|04-161|05] dairdhyaṃ tu tāsāṃ na parisaṃkhyātamatibahuprakarṣavisarpaṇāt /
[161|06] śeṣaṃ bāhyo mahodadheḥ // vakk_3.52 //
[161|07] kiṃ śeṣam / nimindharacakravāḍayorantaram /
[161|07-161|08] taddhi bāhyo mahāsamudro lavaṇaṃ pūrṇaḥ hṣārodakasya /
[161|08] sa khalu vistāreṇa yojanānāṃ
[161|09] lakṣatrayaṃ sahasrāṇi viṃśatirdve ca
[161|10] tatra catvāro dvīpāścaturṣu sumerupārśveṣu /
[161|11] tatra tu /
[161|12] jambūdvīpo dvisāhasrastripārśvaḥ śakaṭākṛtiḥ // vakk_3.53 //
[161|13] sāhasrāṇi trīṇi pārśvānyasya śakaṭasyevākṛtiḥ /
[161|13-161|15] tasya ca madhye kāñcanamayyāṃ pṛthivyāṃ vajrāsanamabhinirvṛttaṃ yasminniṣadya sarve bodhisattvā vajropamaṃ samādhimutpādayanti //
[161|15] nahi tamanya āśrayaḥ pradeśo vā soḍhuṃ samarthaḥ /
[161|16] sārdhatriyojanaṃ tvekaṃ
[161|17] cturthamasya pārśvaṃ sārdhāni trīṇi yojanāni / ata eva hyasau śakaṭākṛtiḥ /
[161|18] prāgvideho'rdhacandravat /
[161|19] itaḥ pūrveṇa sumerupārśve pūrvaṃ videho dvīpaḥ / so 'rdhacandra ivābhinirvṛttaḥ /
[161|19-161|20] parimāṇatastu
[161|21] pārśvatrayaṃ tathā 'sya
[161|22] yathā jambūdvīpasya dve dve yojanasahasre /
[161|23] ekaṃ sārdhaṃ triśatayojanam // vakk_3.54 //
[161|24] caturthaṃ pārśvaṃ sārdhāni trīṇi yojanaśatāni /
[161|25] godānīyaḥ sahasrāṇi sapta sārdhāni maṇḍalaḥ /
[162|01-162|02] itaḥ paścimena sumerupārśve 'paragodānīyo dvīpaḥ sārdhāni sapta yojanasahasrāṇi sākalyena /
[162|02] maṇḍalaścāsau pūrṇacandravat /
[162|03] sārdhe dve madhyamasya
[162|04] madhyamasyārdhatṛtīye yojanasahasre /
[162|05] aṣṭau caturasraḥ kuruḥ samaḥ // vakk_3.55 //
[162|06] iha uttareṇa sumerupārśve uttarakurudvīpaḥ /
[162|06-162|07] so 'ṣṭau yojanasahasrāṇi sākalyena caturasraḥ /
[162|07] kṛtyāpīṭhikāvat /
[162|07-162|08] sarveṣu ca pārśveṣu samo yathaikaṃ pārśvaṃ dviyojanasahasre /
[162|08] tathā 'nyāni stokamapi nādhikam /
[162|08-162|09] yaśca dvīpo yadākṛtistadākṛtīnyeva tatra manuṣyāṇāṃ mukhāni /
[162|10] teṣāṃ khalu dvīpānāmantarāle 'ntaradvīpā abhinirvṛttāḥ /
[162|10-162|11] ke punaste kati cetyāha
[162|12-162|13]
dehā videhāḥ kuravaḥ kauravāścāmarāvarāḥ /
 aṣṭau tadantaradbvīpā gāṭhā uttaramantriṇaḥ // vakk_3.56 //
[162|14] tatra dehavidehau pūrvavidehaparivārau / kurukauravau uttarakuroḥ /
[162|14-162|15] gāṭhottaramantriṇāvaparagodānīyasya /
[162|15] cāmarāvarau jambūdvīpasya / sarve manuṣyairāvāsitāḥ /
[162|15-162|16] eko rākṣasairityapare /
[162|17] ihottareṇa kīṭādrinavakāddhimavān
[162|18-162|19] ihaiva jambūdvīpe uttareṇāsya jambūdvīpasya kṛṣṇaparvatāstrayastānatikramyāpare trayaḥ punaśca traya iti navabhyaḥ kīṭaparvatebhyaḥ pareṇa himavān parvataḥ /
[162|20] tataḥ /
[162|21] pañcāśadvistṛtāyāmaṃ saro 'rvāggandhamādanāt // vakk_3.57 //
[162|22-162|23] tasmāddhimavataḥ pareṇānavataptaṃ nāma saro gandhamādanādarvāk yataścatasro nadyaḥ sravnti gaṅga sindhuḥ śītā vakṣuśca /
[162|23-162|24] tasya pañcāśadyojanāni vistāraḥ pañcāśadāyāmaḥ /
[162|24] pūrṇamaṣṭāṅgasyāṅgopetasyāmbhasaḥ /
[162|24-162|25] durgamaṃ ca manuaṣyāṇāmanṛddhimatām /
[162|25-162|26] tasyaiva cāntike jambūrabhinirvṛttā madhurasvādūni yasyāḥ phalāni tasyā adhikāreṇāyaṃ jambūdvīpa iti khyātaḥ /
[162|26-162|27] tatphalādhikāreṇa vā jambūdvīpa iti /
[162|28] narakāḥ kasminnavakāśe kiyatpramāṇāśca /
[163|01] adhaḥ sahasraiviṃśatyā tanmātro 'vīcirasya hi /
[163|02-163|03] asyaiva jambūdvīpasyādho viṃśatyā yojanasahasrairavīcirmahānarako viṃśatisahasrapramāṇa evodvedhavistārābhyāmevamasyādharatalamitaścatvāriṃśatā yojanasahasrairbhavati /
[163|03-163|04] duḥkhanirantaratvādavīciḥ /
[163|04-163|05] anyeṣu sāntaraṃ duḥkham taddyathā saṃjīve cchinnāvabhinnasaṃpiṣṭaśarīrāṇāṃ śītalā vāyavo vānti punarapi tān sattvān saṃjīvayanti /
[163|05-163|06] ata eva saṃjīvaḥ /
[163|06] nāsmin sukhavīcirastītyavīcirityapare /
[163|06-163|07] anyeṣvapi sukhā vedanā vipāko nāsti /
[163|07] naiḥ ṣyandikī na vāryate /
[163|08] tadūrdhvaṃ sapta narakāḥ
[163|09] tasmādavīcerūrdhvaṃ sapta narakāḥ uparyupari saṃniviṣṭāḥ /
[163|09-163|10] pratāpanastāpano mahārauravo rauravaḥ saṃghātaḥ kālasūtraḥ saṃjīvaśca /
[163|10] avīcipārśveṣvityapare / te punaḥ
[163|11] sarve 'ṣṭau ṣoḍaśotsadāḥ // vakk_3.58 //
[163|12] uktaṃ hi bhagavatā
[163|13-163|14]
 "ityete narakā aṣṭāvākhyātā duratikramāḥ /
 raudrakarmabhirākīrṇāḥ pratyekaṃ ṣoḍaśotsadāḥ //
[163|15-163|16]
 catuskandhāścaturdvārā vibhaktā bhāgaśo 'sitāḥ /
 ayaḥprākāraparyantā ayasā prativarjitāḥ //
[163|17-163|18] taptā caivāyasī bhumirjvalitā tejasā yutā / anekayojanaśatā sphuṭā tiṣṭhati arcciṣe"ti /
[163|19] ṣoḍaśotsadāḥ katame /
[163|20] kukūlaṃ kuṇapaṃ cātha kṣuramārgādikaṃ nadī /
[163|21] teṣāṃ caturdiśaṃ /
[163|22] dvāre dvāre teṣāṃ catvāra utsadāḥ / kukūlaṃ jānumātram /
[163|22-163|23] yatra teṣāṃ sattvānāṃ nikṣipte saṃśīryate tvaṅmāṃsaśoṇitamutkṣipte pāde punarapi saṃjāyate tvaṅmāṃsaśoṇitam /
[163|24-163|25] kuṇapaṃ gūthamṛttikā yatra nyaṅkuṭā nāma prāṇinaḥ prativasanti sarvaśvetāḥ kṛṣṇaśirasaḥ sūcimukhāsteṣāṃ sattvānāṃ yāvadasthīni bhindanti /
[163|25-164|01] kṣuradhārācito mahāpathaḥ yatra teṣāṃ sattvānā manvākrāmatāṃ nikṣipte pāde saṃchidyate tvaṅmāṃsaśoṇitamiti pūrvavat /
[164|01-164|02] asipatravanaṃ yatra teṣāṃ sattvānāṃ tīkṣṇā asayaḥ saṃnipatanti aṅgapratyaṅgānyavakṛntanti śyāmaśabalāśca śvāno bhakṣayanti /
[164|02-164|03] ayaḥśālmalīvanaṃ tīkṣṇaṣoḍśāṅgulakaṇṭakam /
[164|03-164|04] teṣāṃ sattvānāmabhirohatāṃ kaṇṭakā avāṅmukhībhavantaḥ kāyaṃ bhindanti avataratāṃ cordhvībhavantaḥ /
[164|04-164|05] ayastuṇḍāśca vāyasā akṣīṇyutpāṭyotpāṭya bhakṣayanti /
[164|05-164|06] tadetat kṣuramārgādika trayaṃ śastrābhinipātaṃ sāmānyādekīkriyante /
[164|06-164|08] caturtha utsado nadī vaitaraṇi pūrṇa taptasya kṣārodakasya yasyāṃ te sattvā asiśaktiprāsahastaiḥ puruṣairubhābhyāṃ tīrābhyāṃ prativāryamāṇā ūrdhvamapi gacchantaḥ svidyante pacyante adhastiryagapi gacchantaḥ svidyante pacyante /
[164|09] tadyathā bahūdakāyāṃ sthālyāmagnāvadhiśritāyāṃ tilataṇḍuilādayaḥ /
[164|09-164|10] sā hi mahānarakasya parikhevotpannā /
[164|10] ta ete catvāra utsadā digbhedena ṣoḍaśocyante /
[164|11] adhikayātanāsthānitvādutsadāḥ ityucyante / narakeṣu hi patitā eteṣu punaryātyante /
[164|12] narakā varodhādurdhvameteṣu sīdantyutsadā ityapare /
[164|13] praśnātpraśnāntaramupajāyate /
[164|13-164|14] kiṃ te narakapālāḥ sattvasaṃkhyātā utāho neti /
[164|14] netyeke / kathamidānīṃ ceṣṭante /
[164|14-164|15] sattvānāṃ karmabhirvivarttanīvāyubījavat /
[164|15] yattrhi bhadantadharmasubhūtinoktaṃ
[164|16-164|17]
 "krodhanāḥ krūrakarmāṇaḥ pāpābhirucayaśca ye /
 duḥkhiteṣu ca nandanti jāyante yamarākṣasā" iti //
[164|18-164|19] ye te yamenānuśiṣṭāḥ sattvān narakeṣu prakṣipanti ta ete yamarākṣasā uktā na tu ye kāraṇāḥ kārayantīti /
[164|19] sattvasaṃkhyātā ityeke / tasyedānīṃ karmaṇaḥ kva vipākaḥ /
[164|20-164|21] teṣveva narakeṣu hi ānantaryakāriṇāṃ vipākāvakāśastatra teṣāṃ ko vipratibandhaḥ /
[164|21] kathamagninā na dahyante / agnernūnaṃ karmabhiḥ kṛtāvadhitvāt /
[164|21-164|22] bhūtaviśeṣanirvṛttervā /
[164|23] ime tāvaduṣṇā aṣṭau mahānarakā ucyante /
[164|24] śītā anye 'ṣṭāvarvudādayaḥ // vakk_3.59 //
[164|25] anye śītanarakā aṣṭau /
[164|25-165|01] tadyathā arvudo nirarvudaḥ aṭato hahavaḥ huhuvaḥ utpalaḥ padmo mahāpadmaśca /
[165|01-165|02] teṣāṃ sattvānāṃ tīrvaśītābhihatānāṃ kāyaśabdavikārānurūpāṇyetāni nāmāni /
[165|02] te 'pyasyaiva jambūdvīpasyādhastāt mahānarakāṇāṃ tiryak /
[165|02-165|03] kuta iyato jambūdvīpasyādhastādavīcyādīnāmavakāśaḥ /
[165|03-165|04] dhānyarāśivadadho viśālā hi dvīpāḥ /
[165|04] ata eva mahāsamudro 'nupūrvanimnaḥ /
[165|04-165|05] itīme ṣoḍaśa narakāḥ sarve sattvakarmādhipatyanirvṛttāḥ /
[165|05-165|06] pratyekaṃ narakāstu svaiḥ svaiḥ karmabhirabhinirvṛttāḥ /
[165|06] bahūnāṃ sattvānāṃ dvayorekasya vā /
[165|06-165|07] teṣāmanekaprakalpo bhedaḥ sthānaṃ cāniyataṃ nadīparvatamarupradeśeṣvanyeṣu vā 'dhaśca bhāvāt /
[165|07-165|08] eṣa tāvannarakabhājanānāṃ saṃniveśaḥ /
[165|08] tiryañcaḥ sthalajalākāśagocarāḥ /
[165|08-165|09] teṣāṃ kila mūlaṃ sthānaṃ mahāsamudrastato 'nyatra visṛtā iti /
[165|09] pretānāṃ yamo rājā /
[165|09-165|10] tasya jambūdvīpasyādhastāt pañcayojanaśatāntaraparicchinnā rājadhānī teṣāṃ mūlasthānaṃ tato 'nyatra visṛtāḥ /
[165|11] kecit pretā maharddhikā daivīmiva śriyamudvahanti / śeṣā yathā pretāvadāne /
[165|12] athemau candrārkau kasmin pratiṣṭhitau / vāyau /
[165|12-165|13] vāyavo'ntarīkṣe sarvasattvasādhāraṇakarmādhipatyanirvṛttā āvartavat sumeruṃ parivartante /
[165|13-165|14] candrārkatārāṇāṃ vordhvacāraḥ /
[165|14] kiyadvīprakṛṣṭāvitaścandrārkau /
[165|15] ardhena meroścandrārkau /
[165|16] yugandharagirermūrdhnā samaṃ vahataḥ / kiṃ pramāṇau / yathākramaṃ
[165|17] paṇcāśatsaikayojanau /
[165|18] pañcāśat yojanāni candramaṇḍalasya pramāṇam /
[165|18-165|19] saikāni pañcāśat sūryamaṇdalasya pramāṇam /
[165|19] ekapañcāśadityarthaḥ /
[165|19-165|20] tārakāvimānānāṃ yasyālpapramāṇaṃ pramāṇaṃ tasya krośaḥ /
[165|20-165|21] sūryavimānasyādhastāt vahiḥ sphaṭikamaṇḍalaṃ taijasamabhinirvṛttaṃ tāpanaṃ prakāśanaṃ ca /
[165|21-165|22] candravimānasyādhastādāpyaṃ śītalaṃ bhāsvaraṃ ca /
[165|22-165|23] praṇīnāṃ karmabhirdṛṣṭiśarīraphalapuṣpasasyoṣadhīnāmanugrahārthamupaghātakārthaṃ yathāsaṃbhavam /
[165|23] caturdvīpake ekaścandramāḥ kṛtyaṃ karotyekaḥ sūryaḥ /
[165|23-165|24] kiṃ punaścaturdvīpeṣu sūryo yugapat kṛtyaṃ karoti /
[165|24] netyāha / kiṃ tarhi / teṣu /
[165|25] ardharātro'staṅgamanaṃ madhyāhna udayaḥ sakṛt // vakk_3.60 //
[165|26-165|27] yadottarakurāvardharātraṃ tadā pūrvavidehe sūryasyāstaṅgamanaṃ jambūdvīpe madhyāhno godānīye udayaḥ /
[165|27] evamanyeṣvapi yojyam / sūryasyeha gatibhedena rātridivānāṃ vṛddhihrāsau /
[165|28] tatra punaḥ
[166|01] prāvṛṇmāse dvitīye 'ntyanavamyāṃ vardhate niśā /
[166|02] varṣāṇāṃ dvitīye māse bhādrapade dvitīyasya pakṣasya navamyāṃ vardhate rātriḥ /
[166|03] hemantānāṃ caturthe tu hīyate
[166|04] saiva hemantānāṃ caturthe māse punarhīyate / antyanavamyāmiti varttate /
[166|04-166|05] phālgunamāsasya dvitīyapakṣanavamyām /
[166|06] aharviparyayāt // vakk_3.61 //
[166|07] yadā rātrirvardhate tadā divaso hīyate / yadā rātrirhīyate tadā divaso vardhate /
[166|08] kiyatyā mātrayā vardhate /
[166|09] lavaśo rātryaharvṛddhī
[166|10] lavaṃ lavaṃ rātrirvardhate divaso vā / te ca hānivṛddhī yathākramaṃ
[166|11] dakṣiṇottarage ravau /
[166|12] jambūdvipasya dakṣiṇaṃ pārśvaṃ gacchati bhāskare rātrivṛddhiḥ uttaraṃ gacchatyaharvṛddhiḥ /
[166|13] śuklapakṣasyādau candramaso vikalaṃ maṇḍalaṃ dṛśyate / kiṃ tatra kāraṇam /
[166|14] svacchāyayā 'rkasāmīpyādvikalendusamīkṣaṇam // vakk_3.62 //
[166|15-166|16] yadā hi saurasya vimānasyāsanne cāndramasaṃ vimānaṃ vahati tadā kila sauryo bhāsastasmin vimāne patanti /
[166|16-166|17] tato 'parapārśve chāyā patantī vikalaṃ maṇḍalaṃ darśayatīti prājñaptiko nirdeśaḥ /
[166|17-166|18] vāhayogaḥ sa tādṛśo bhavati yatkadācidvimānasyārdhaṃ dṛśyata iti pūrvācāryāḥ /
[166|18-166|19] athaitāni sūryādivimānāni katame sattvā adhyāvasanti /
[166|19] devāścāturmahārājakāyikāḥ / kimetānyeva teṣāṃ sthānāni /
[166|20] vimānavāsināmetāni / bhūminivāsināṃ punaḥ sumerūpariṣaṇḍādīni /
[166|20-166|21] kati cāsya pariṣaṇḍāḥ kiyatyo vā /
[166|22] pariṣaṇḍāścatasro 'sya daśasāhasrikāntarāḥ /
[166|23]/ daśayojanasahasrāṇyudgamyaikā / evaṃ yāvaccaturthī / tābhiḥ sumerorardhamākṣiptam /
[166|24] tāśca tato yathāsaṃkhyaṃ
[167|01] ṣoḍaśāṣṭau sahasrāṇi catvāri dve ca nirgatāḥ // vakk_3.63 //
[167|02] prathamā pariṣaṇḍā ṣoḍaśa sahasrāṇi yojanānāṃ sumerornirgatā /
[167|03] dvitīyā 'ṣṭau tṛtīyā catvāri caturthī dve /
[167|04] karoṭapāṇayastāsu mālādhārāssadāmadāḥ /
[167|05] mahārājikadevāśca
[167|06] prathamāyāṃ pariṣaṇḍāyāṃ karoṭapāṇayo nāma yakṣāḥ prativasanti /
[167|06-167|07] dvitīyāyāṃ mālādhārāstṛtīyāyāṃ sadāmadāḥ sadāmattāḥ /
[167|07] sarva ete caturmahārājakāyikāḥ /
[167|07-167|08] caturthyāṃ tu catvāro mahārājāḥ svayaṃ prativasanti tatparicārāśca /
[167|08-167|09] atastasyāṃ mahārājakāyikā devā ityuktam /
[167|09] yathā pariṣaṇḍāsu caturmahārājakāyikā devā evaṃ
[167|10] parvateṣvapi saptasu // vakk_3.64 //
[167|11] yugandharādiṣu parvateṣu teṣāṃ grāmanigamāḥ / ata evaiṣa devanikāyaḥ sarveṣāṃ mahiṣṭhaḥ /
[167|12] merumūrdhni trayastriṃśāḥ
[167|13] atha kiyānmerumūrdhā /
[167|14] sa cāśītisahasradik /
[165|15] ekaikapārśvamaśītisahasrāṇi yathaivādhastāt /
[167|15] anye punarāhuḥ /
[167|15-167|16] sa viṃśatisahasradik /
[167|16] catvāri pārśvanyasya catasro diśaḥ /
[167|16-167|17] ekaikaṃ pārśvaṃ viṃśatiryojanasahasrāṇi samantāt parikṣepeṇāśītiriti //
[167|17] tasya ca
[167|18] vidikṣu kūṭāścatvāra uṣitā vajrapāṇibhiḥ // vakk_3.65 //
[167|19] sūmerumūrdhno vidiśaḥ koṇāḥ /
[167|19-167|20] tāsu pañcayojanaśatapramāṇāścatvāraḥ kūṭā abhyudgatā yeṣu vajrapāṇayo nāma yakṣāḥ prativasanti /
[167|20] tasya ca merumūrdhnaḥ
[167|21-167|22]
madhye sārdhadvisāhasrapārśvamadhyardhayojanam /
 puraṃ sudarśanaṃ nāma haimaṃ citratalaṃ mṛdu // vakk_3.66 //
[167|23-167|24] sumerutalasya madhye sudarśanaṃ nāma nagaram dairdhye sārdhatṛtīyayojanasahasre ekaikaṃ parśvamucchrāyeṇādhyardhayojanam /
[167|24-167|25] prākāraḥ sauvarṇa ekottareṇa dhātuśatenāsya bhumiścitritā /
[167|25-167|26] tacca bhūmitalaṃ tūlapicuvat mṛdusaṃsparśaṃ pādakṣepotkṣepābhyāṃ natonnataṃ śakrasya devānāmindrasya rājadhānī /
[168|01] sārdhadviśatapāśrvo 'tra vaijayantaḥ
[168|02-168|04] śakrasya devānāmindrasya vaijayanto nāma prāsādo nagarasya madhye nānāratnasthānavidhānasaṃpadā sarvānyabhavanaśrīmahimnā hrepaṇo dairdhyeṇārdhatṛtīye yojanaśate pārśvaṃ pārśvam /
[168|04] iyaṃ tāvannagarasyābhirāmatā /
[168|05] bahiḥ punaḥ /
[168|06] taccaitrarathapāruṣyamiśranandanabhūṣitam // vakk_3.67 //
[168|07] tasya hi nagarasya bahiścaturṣu pārśveṣu catvāryudyānādīni devānāṃ kriḍābhūmayaḥ /
[168|08] caitrarathamudyānaṃ pāruṣyakaṃ miśrakāvaṇaṃ nandanavanaṃ ca / taistannagaraṃ bahiralaṅkṛtam /
[168|09] viṃśatyantaritānyeṣāṃ subhūmīni caturdiśam /
[168|10-168|11] eṣāṃ codyānānāṃ caturdiśaṃ catvāri sumūmīni viṃśatiyojanāntaritāni krīḍāsthānānyeva devānāṃ parasparaspardhayaiva śobhāṃ vitanvanti /
[168|12] vahireva nagarasya pārśve
[168|13] pūrvottare pārijātaḥ sudharmā dakṣiṇāvare // vakk_3.68 //
[168|14] pārijāto nāma kovidārastrāyastriṃśānāṃ devānāṃ kāmaratiprakarṣāśrayaḥ /
[168|14-168|15] tasya pañca yojanāni mūlāhiniveśo yojanaśatamucchrāyaḥ/
[168|15-168|16] pañcāśat yojanāni śākhāpatrapalāśaṃ skaritvā tiṣṭhati /
[168|16-168|17] tasya khalu sarvapariphullasya yojanaśatamanuvātaṃ gandho vāti pañcāśadyojana yojanāni prativātam /
[168|17] yuktaṃ tāvadanuvātam /
[168|17-168|18] prativātaṃ tu katham /
[168|18] vṛkṣānatikramaṃ saṃdhāyoktamityeke /
[168|18-168|19] nahi nāma sprativātaṃ vāto vāti /
[168|19-168|20] tasyaiva tu sā gandhasya tādṛśo prabhāvasaṃpadeṣṭavyā yāt pratibadhyamāno'pi divyairmṛdumārutairgandhāntaraṃ saṃtanoti /
[168|20-168|21] mandataratamasamārambhāttu saṃtāna āśveva samucchidyate yato na tathā viprakṛṣṭamadhvānaṃ prasarpati /
[168|21-168|22] kiṃ punaḥ svabhūtāśrita evamapuṣpagandhasaṃtāno vartate utāho vāyuradhivāsito jāyate /
[168|22] nātra niyamaḥ /
[168|23] ubhayathāpi hyācāryeṣṭiḥ / yattarhi bhagavatoktaṃ
[168|24-168|25] "na puṣpagandhaḥ prativātameti na maulikastāgaraścāndano vā / satāṃ tu gandhaḥ prativātameti sarvā diśaḥ satpuruṣaḥ pravātī"ti /
[169|01] mānuṣyakaṃ puṣpagandhaṃ saṃdhāyoktam / taddhi pratītaṃ loke /
[169|01-169|03] na ca tasya tādṛśī śaktiḥ mahīsāsakāstu pathanti "yojanaśatamanuvātaṃ gandho vāti pañcāśadyojanāni prativātamiti /
[169|03-169|04] sudharmā nāma devasabhā dakṣiṇapaścime digbhāge yasyāṃ niṣadya devāḥ kṛtyākṛtyaṃ samarthayanti /
[169|04] eṣa tāvattridaśānāṃ bhājanasaṃniveśaḥ /
[169|05] tataūrdhvaṃ vimāneṣu devāḥ
[169|06] tridaśebhya ūrdhvaṃ devā vimāneṣu pratiṣṭhitāḥ /
[169|06-169|07] te punaryāmāstuṣitā nirmāṇaratayaḥ paranirmitavaśavartinaśca brahmakāyikādayaśca pūrvoktāḥ ṣoḍaśasthānāntaragatāḥ /
[169|08] ityete dvāviṃśatidevanikāyāḥ samāsena yeṣāṃ bhājanaṃ prajñāyate /
[169|09] kāmabhujastu ṣaṭ /
[169|10] teṣāṃ tu ṣaṭ kāmāvacarā devanikāyāḥ kāmān paribhuñjate na śeṣāḥ /
[169|10-169|11] tadyathā caturmahārājakāyikā yāvat paranirmitavaśavartinaḥ /
[169|11] te punaḥ
[169|12] dvandvāliṅganapāṇyāptihasitekṣitamaithunāḥ // vakk_3.69 //
[169|13] dvandvena maithunaṃ bhūmisambaddhavāsinām /
[169|13-169|14] cāturmahārājakāyikānāṃ trāyastriṅkśānāṃ yathā manuṣyāṇām /
[169|14] teṣāṃ tu vāyunirmokṣāt dāhavigamaḥ śukrābhāvāt /
[169|14-169|15] āliṅganena maithunaṃ yāmānāmāliṅganamātreṇa dāhavigamāt /
[169|15-169|16] pāṇisaṃprāptyā tuṣitānāṃ hasitena nirmāṇaratīnāṃ prekṣitena paranirmitavaśavartinām /
[169|16-169|17] svavartināṃ sarveṣāṃ dvandvasamāpattyā /
[169|17] kālaparimānaṃ tu prajñaptāvuktamiti vaibhāṣikāḥ /
[169|17-169|18] yāvadyāvadviṣayāṇāṃ tīvrataratā tāvattāvadrāgo'pi tīvrataraḥ /
[169|18-169|19] yasya devasya devyā vā utsaṅge devakumāro devakanyā vā jāyate sa tayoḥ putro bhavati sā ca duhitā /
[169|19-169|20] kiyatpramāṇo jāyate /
[169|21] pañcavarṣopamo yāvat daśavarṣopamaḥ śiśuḥ /
[169|22] saṃbhavatyeṣu
[169|23] yathāsaṃkhyaṃ ṣaṭsu devanikāyeṣu / te tu kṣipramevābhivardhante /
[169|24] saṃpūrṇāḥ savastrāścaiva rūpiṇaḥ // vakk_3.70 //
[170|01] rūpāvacarā devāḥ saṃpūrṇakāyāḥ vastreṇa saṃvītā upapadyante /
[170|01-170|02] sarve devā āryabhāṣābhāṣiṇaḥ /
[170|02] tadatra kāmadhātau veditavyāḥ
[170|03] kāmopapattayastisraḥ kāmadevāḥ samānuṣāḥ /
[170|04] kathaṃ kṛtvā /
[170|04-170|05] santi sattvāḥ pratyupasthitakāmāḥ pratyupasthiteṣu kāmeṣvaiśvaryaṃ vaśe vartayanti /
[170|05] tadyathā manuṣyāstadekatyāśca devāḥ / te punaścatvāro devanikāyāḥ /
[170|06] santi sattvā nirmitakāmā nirmāya kāmānaiśvarya vaśe vartayanti /
[170|06-170|07] tadyathā devā nirmāṇaratayaḥ /
[170|07-170|08] santi sattvāḥ paranirmitakāmāḥ paranirmiteṣu kāmeṣvaiśvarya vaśe varttayanti /
[170|08] tadyathā devāḥ paranirmitavaśavarttinaḥ /
[170|08-170|10] tā etā yathot pannaparibhogitvāt yathecchātmanirmitaparibhogitvādyathecchātmapara nirmitaparibhogitvācca tisraḥ kāmopapattaya ityucyante /
[170|10] rūpadhātau tu
[170|11] sukhopapattayastriso navatridhyānabhūmayaḥ // vakk_3.71 //
[170|12] triṣu dhyāneṣu yā nava bhūmayaḥ tāstisraḥ sukhopapattayaḥ /
[170|12-170|14] te hi devā vivekajena samādhijena ca prītisukhena ca niṣprītikena ca sukhena sukhaṃ viharanto dīrghamadhvānaṃ tiṣṭhanti /
[170|14] ata etā nirduḥkhadīrghasukhatvātsukhā upapattayaḥ sukhopapattayaḥ /
[170|14-170|15] dhyānāntarotpattau tu prītisukhābhāvātsukhopapattitvaṃ vicāryam /
[170|16-170|17] yānyetāni devānāṃ dvāviṃśatisthānānyuktāni teṣāmadharāduttaraṃ kiyadviprakṛṣṭam /
[170|17] naitat sarvaṃ yojanaparisaṃkhyayā sukaraṃ parisaṃkhyātum / api tu
[170|18] sthānāt sthānādadho yāvattāvadūrdhvaṃ tatastataḥ /
[170|19-170|20] jambūdvīpāt prabhṛti yaduttaraṃ sthānaṃ tasmādyāvadadho jambūdvīpastāvat punastasmādūrdhvaṃ sthānāntaram /
[170|20-170|21] tadyathā caturthī pariṣaṇḍā caturṇāṃ mahārājānāṃ mūlasthānamitaścatvāriṃśadyojanasahasrāṇi /
[170|21-170|22] tasmādyāvadadhojambūdvīpastāvadūrdhvaṃ tridaśānāṃ sthānam tasmādapi yāvadadho jambūdvīpastāvadūrdhvaṃ yāmānāṃ sthānam /
[170|23] tato'pi yāvadadho jambūdvīpastāvadūrdhvaṃ tuṣitānāṃ sthānamiti /
[170|23-170|24] evaṃ vistareṇa sarvamanukramya sudarśanebhyo yāvadadho jambūdvīpastāvadūrdhvaṃmakaniṣṭhānāṃ sthānam /
[170|25] tasmādūrdhvaṃ na punaḥ sthānamasti / ata eva jyeṣṭhabhūtvādakaniṣṭhā ucyante /
[170|25-170|26] aghaniṣṭhā ityapare /
[170|26] aghaṃ kila cittasthaṃ rūpaṃ tanmātraniṣṭheti /
[170|27] kiṃ punaradharasthānopapannā urdhvāni vimānāni gatvā paśyanti
[171|01] nordhvaṃ darśanamastyeṣāmanyatrarddhiparāśrayāt // vakk_3.72 //
[171|02] ṛddhyā vā trāyastriṃśā yāmān / gaccheyuḥ /
[171|02-171|03] parāśrayeṇa vā yadvṛddhimatā nīyeran devena vā tatratyena /
[171|03] evaṃ śeṣāḥ /
[171|03-171|04] āgataṃ tūrdhvopapannaṃ paśyennatūrdhvadhātukaṃ nordhvabhūmikam /
[171|04] yiathā spraṣṭavyaṃ na spṛśedaviṣayatvāt /
[171|04-171|05] ata eva tenāsvena kāyenāgacchanti /
[171|05-171|06] kiṃ tarhi nirmitenādharabhūmikena tadicchayā paśyedihatyamiveti nikāyāntarīyāḥ /
[171|07] athaiṣāṃ yāmādivimānānāṃ kiyat pramāṇam /
[171|07-171|08] caturṇāṃ tāvadyāvatsumerumūrdhnaḥ ityeke /
[171|08] dviguṇottaramityapare / prathamaṃ tu dhyānaṃ yāvāṃścāturdvīpakaḥ /
[171|08-171|09] dvitīyaṃ yāvān sāhasraścūḍiko lokadhātuḥ /
[171|09] tṛtīyaṃ yāvān dvisāhasraḥ /
[171|09-171|10] caturthaṃ yāvāṃsrisāhasra ityeke /
[171|10] prathamādīni sāhasrādiparimāṇāni /
[171|10-171|11] caturthaṃ tvaparimāṇamityapare /
[171|12] atha ko'yaṃ sāhasraścūḍiko lokadhātuḥ ko dvisāhasrastrisāhasro vā /
[171|13-171|14]
caturdvīpakacandrārkamerukāmadivaukasām /
 brahmalokasahasraṃ ca sāhasraścūḍiko mataḥ // vakk_3.73 //
[171|15-171|17] sahasrañjaṃbūdvīpānāṃ pūrvavidehānāmaparagodānīyānāmuttarakuruṇāṃ sahasraṃ sūryāṇāṃ candrāṇāṃ sumerūṇāṃ sahasraṃ cāturmahārājakāyikānāṃ devānāṃ yāvat paranirmitavaśavartināṃ sahasraṃ brahmalokānāmayamucyate sāhasraścūḍiko lokadhātuḥ /
[171|18] tatsahasraṃ dvisāhasro lokadhātustu madhyamaḥ /
[171|19] teṣāṃ cūḍikānāṃ lokadhātūnāṃ sahasraṃ dvisāhasro madhyamo lokadhātuḥ /
[171|20] tatsahasraṃ trisāhasraḥ
[171|21] teṣāṃ dvisāhasrāṇāṃ lokadhātūnāṃ sahasraṃ trisāhasramahāsāhasro lokadhātuḥ /
[171|21-171|22] eṣa hi kṛtsnaḥ
[171|23] samasaṃvartasaṃbhavaḥ // vakk_3.74 //
[171|24] samaṃ saṃvartate samaṃ vivartate / saṃbhavo hi vivartaḥ ityuttaratra vyākhyāsyate /
[171|25-171|26] kiṃ khalu yathā bhājanānāṃ pramāṇabheda evaṃ tadvāsināmapi sattvānāṃ pramāṇabhedo'sti /
[171|26] astītyāha / tatra tāvat
[171|27] jāmbūdvīpāḥ pramāṇena catuḥsārdhatrihastakāḥ /
[171|28] jambūdvīpakā manuṣyāḥ pramāṇārdhacaturhastakāḥ kecittu caturhastakāḥ
[172|01] dviguṇottaravṛddhyā tu pūrvagodottarāhvayāḥ // vakk_3.75 //
[172|02-172|03] pūrvavidehakā godānīkā uttarakauravāśca manuṣyā aṣṭaṣoḍaśadvātriṃśaddhastakā yathākramam /
[172|04] pādavṛddhyā tanuryāvatsārdhakrośo divaukasām /
[172|05] kāmināṃ
[172|06] pādaḥ krośasya caturtho bhagaḥ /
[172|06-172|08] tanmātraṃ śarīraṃ cāturmahārājakāyikānāṃ dvau pādau trāyastriṃśānāṃ trayo yāmānāṃ catvārastuṣitānāṃ pañca nirmāṇaratīnāṃ adhyardhaḥ krośaḥ paranirmitavaśavartinām /
[172|09] rupiṇāṃ tvādau yojanārdhaṃ
[172|10] rūpiṇāṃ devānāṃ prathame sthāne brahmakāyikānāmardhayojanamātraṃ śarīram /
[172|11] tataḥ param // vakk_3.76 //
[172|12] ardhārdhavṛddhiḥ
[172|13] triṣu sthānesu brahmapurohitānāṃ yojanaṃ mahābrahmaṇo 'dhyardhaṃ parīttābhānāṃ dve yojane /
[172|14-172|15]
urdhvaṃ tu parīttābhebhya āśrayaḥ /
 dviguṇadviguṇā hitvā 'nabhrakebhya'striyojanam // vakk_3.77 //
[172|16] apramāṇābhānāṃ catvāri yojanāni / ābhāsvarāṇāmaṣṭau /
[172|16-172|17] evaṃ dviguṇavṛddhyā yāvacchubhakṛtsnānāṃ catuḥṣaṣṭiḥ /
[172|17-172|18] anabhrakāṇāṃ tato yojanatrayeṇa hīnaṃ dviguṇaṃ pañcaviṃśatiyojana śatam /
[172|18-172|19] tasmāt pareṇa punaḥ puṇyaprasavānāṃ dviguṇaṃ dviguṇaṃ yāvadakaniṣṭhānāṃ ṣoḍaśayojanasahasrāṇi śarīram /
[172|20] evaṃ pramāṇabhinnānāṃ kimāyuṣo'pyasti bhedaḥ / astītyāha /
[172|21] sahasramāyuḥ kuruṣu
[172|22] varṣāṇām /
[172|23] dvayorardhārdhavarjitam /
[172|24] dvayordvipayorardhārdhaṃ varjayitvā pañca varṣaśatāni godānīyānām /
[172|24-172|25] ardhatṛtīye varṣaśate pūrvavidehānām /
[173|01] ihāniyatam
[173|02] jambūdvīpe nāstyāyuṣo niyamaḥ kadācit bhūyo bhavati kadācidalpīyaḥ /
[173|03] ante tu daśābdāḥ
[173|04] abdaḥ saṃvatsaraḥ / ante hīyamānaṃ daśa varṣāṇyāyurbhavati /
[173|05] ādito'mitam // vakk_3.78 //
[173|06] āditaḥ prāthamakalpikānaṃ manuṣyāṇāmaparimāṇamāyurbhavati /
[173|06-173|07] sahasrādisaṃkhyayā parimātuṃ na śakyate /
[173|08] uktaṃ manuṣyāṇāṃ devānāṃ vaktavyam /
[173|08-173|09] taccāhorātraṃ vyavasthāpya śakyaṃ vaktumiti sa eva caiṣāṃ vyavasthāpyate /
[173|10-173|11] nṛṇāṃ varṣāṇi pañcāśadahorātro divaukasām / kāme'dharāṇāṃ
[173|12-173|13] yāni manuṣyāṇāṃ pañcāśadvarṣāṇi tāni kāmadhātāvadharāṇāṃ devānāṃ cāturmahārājakāyikānāmekaṃ rātrindivam /
[173|14] tenāyuḥ pañcavarṣaśatāni tu // vakk_3.79 //
[173|15-173|16] tena tatastenāhorātreṇa teṣāṃ triṃśadrātrakeṇa māsena dvādaśamāsakena saṃvatsareṇa divyāni pañcavarṣaśatānyāyuḥ pramāṇam /
[173|17] dviguṇottaramūrdhvānāmubhayaṃ
[173|18] ūrdhvānāṃ devānāmubhaya dviguṇottaramahorātraścāyuśca / kathaṃ kṛtvā /
[173|18-173|19] yanmanuṣyāṇāṃ varṣaśataṃ tattrāyastriṃśānāṃ devānāmekaṃ rātrindivam /
[173|19-173|20] tena rātrindivena divyaṃ varṣasahasramāyuḥ /
[173|20] evaṃ yāmādīnāṃ yathākramam /
[173|20-173|21] mānuṣyakāṇi dve catvāryaṣṭau ṣoḍaśa varṣaśatānyekaṃ rātrindivam /
[173|21-173|22] tena rātrindevena dve catvāryaṣṭau ṣoḍaśa divyāni varṣasahasrāṇyāyuṣaḥ pramāṇam /
[173|22] yugandharādūrvaṃ sūryācandramasorabhāvāt //
[173|22-173|23] kathaṃ devānāmahorātravyavasthānamālokakṛtyaṃ vā /
[173|23-173|24] puṣpāṇāṃ saṃkocavikāsātkumudabandhu vat śakunīnāṃ kūjanākūjanāt middhāpagamāgamācca ālokakṛtyaṃ svayaṃprabhatvāt /
[173|25] uktamāyuḥ kāminām /
[174|01] rūpiṇāṃ punaḥ /
[174|02] nāstyahorātramāyustu kalpaiḥ svāśrayasaṃmitaiḥ // vakk_3.80 //
[174|03] yeṣāṃ rūpiṇāmardhayojanamāśrayaḥ teṣāmardhakalpamāyuḥ / yeṣāṃ yojanaṃ teṣāṃ kalpam /
[174|03-174|05] evaṃ yasya yāvadyojanamāśrayastasya tāvatkalpamāyuryavadakaniṣṭhānāṃ ṣoḍaśakalpasahasrāṇyāyuḥ pramāṇam /
[174|06] ārūpye viṃśatiḥ kalpasahasrāṇya dhikādhikam /
[174|07] ākāśānantyāyatane viṃśatikalpasahasrāṇyāyuṣaḥ pramāṇam /
[174|08] vijñānānantyāyatane tasmādadhikaṃ viṃśatiḥ sahasrāṇi /
[174|08-174|09] ākiñcanyāyatane tasmādadhikaṃ viṃśatiḥ /
[174|09] bhavāgre tasmādadhikaṃ viṃśatiḥ /
[174|09-174|10] evaṃ teṣāṃ yathākramaṃ viṃśatiścatvāriṃśat ṣaṣṭiraśītiḥ kalpasahasrāṇyāyuḥpramāṇam /
[174|11-174|12] katamo'tra kalpo veditavyaḥ kimantarakalpo'tha saṃvartakalpo'tha vivarttakalpo'tha mahākalpaḥ /
[174|13] mahākalpaḥ parīttābhāt prabhṛtyardhamadhastataḥ // vakk_3.81 //
[174|14] parīttābhādeva nikāyāt prabhṛti mahākalpenāyuḥ veditavyam /
[174|14-174|15] tasmādadho mahākalpasyārdha kalpīkṛtya mahābrahmādīnāmāyurvyavasthāpitam /
[174|15] kathaṃ kṛtvā /
[174|15-174|17] yacca loko viṃśatimantarakalpān vivartate yacca loko viṃśatimantarakalpānvivarta āste yacca viṃśatimantarakalpānsaṃvartate ime ṣaṣṭirantarakalpā mahābrahmaṇo'dhyardhaḥ kalpaḥ uktaḥ /
[174|17-174|18] evaṃ ca kṛtvā mahākalpasyārdhaṃ catvāriṃśadantarakalpān kalpīkṛtya teṣāmāyuḥ pramāṇamuktam /
[174|19] uktaṃ sugatāvāyuḥ pramāṇam /
[174|20] durgatāvidānīṃ vaktavyam / tatra tāvat
[174|21-174|22] kāmadevāyuṣā tulyā ahorātrā yathākramam / saṃjīvādiṣu ṣaṭsu
[174|23-174|24] yāvat ṣaṇṇāṃ kāmāvacarāṇāṃ devanikāyānāmāyuruktaṃ tena tulyā ahorātrāḥ ṣaṭṣu narakeṣu yathākramaṃ veditavyāḥ /
[174|24-174|25] saṃjīve kālasūtre saṃghāte raurave mahāraurave tāpane ca /
[174|26] āyustaisteṣāṃ kāmadevavat // vakk_3.82 //
[174|27-174|28] tairidānīṃ svairahorātraisteṣāṃ yathā ṣaṇṇāṃ kāmāvacarāṇāṃ devānāmāyustathaiva yathākramaṃ veditavyam /
[174|28] kathaṃ kṛtvā /
[174|28-174|29] yaddhi cāturmahārājakāyikānāmāyuḥ pramāṇaṃ tatsaṃjīvane mahānarake ekaṃ rātrindivaṃ /
[174|29-175|01] tena yāvat dvādaśamāsakena saṃvatsareṇa tatratyāni pañcavarṣaśatānyāyuḥ /
[175|01-175|02] yattrāyastriṃśānāmāyuḥ pramāṇaṃ tat kālasūtre mahānarake ekaṃ rātrindivam /
[175|02-175|03] tena rātrindivena tasminvarṣasahasrāṇyāyuḥpramāṇaṃ /
[175|03-175|04] evamanyeṣvapi yathāyogaṃ yojyaṃ yāvat paranirmitavaśavartināmāyuḥpramāṇaṃ tattulyenāhorātreṇa tāpane ṣoḍaśa varṣasahasrāṇyāyuḥpramāṇam /
[175|05] ardhaṃ pratāpane
[175|06] pratāpane mahānarake'ntarakalpasyārdhamāyuḥ pramāṇam /
[175|07] avīcāvantaḥkalpaṃ
[175|08] tiraścāṃ tu niyamo nāsti /
[175|09] paraṃ punaḥ /
[175|10] kalpaṃ tiraścāṃ
[175|11] paramāyustiraścāmantarakalpaṃ tat punarnāgānāṃ nandopanandāśvatalīprabhṛtīnām /
[175|11-175|13] uktaṃ hi bhagavatā "aṣṭāvime bhikṣavo nāgā mahānāgāḥ kalpasthā dharaṇidharā" iti vistaraḥ /
[175|14] pretānāṃ māsāhnā śatapañcakam // vakk_3.83 //
[175|15] yo manuṣyāṇāṃ māsaḥ sa pretānāmahorātraḥ /
[175|15-175|16] tenāhorātreṇa pañca varṣaśatānyāyuḥ /
[175|16] śītanarakeṣvāyuṣaḥ kiṃ pramāṇam /
[175|17-175|18]
vāhādvarṣaśatenaikatiloddhārakṣayāyuṣaḥ /
 arvudādviṃśatiguṇaprativṛddhyāyuṣaḥ pare // vakk_3.84 //
[175|19-175|20] upamānamātreṇa teṣvāyurākhyātaṃ bhagavatā "tadyathā bhikṣavaḥ iha syādviṃśatikhārīko māgadhakastilavāhaḥ pūrṇastilānāṃ cūḍikāvaddhaḥ /
[175|20-175|22] tataḥ kaścideva varṣaśatasyātyayādekaṃ tilamapanayate kṣiprataraṃ bhikṣavaḥ saviṃśatikhārīko māgadhastilavāho'nenopakrameṇa parikṣayaṃ paryādānaṃ gacchet /
[175|22] na tvevāhamarvudopapannānāmāyuṣaḥ paryantaṃ vadāmi /
[175|22-175|24] yathā khalu bhikṣavo viṃśatirvudā evameko nirarvudo vistareṇa yathā khalu bhikṣavo viṃśatiḥ padyā evameko mahāpadma" iti /
[175|25] evameṣāmāyuṣmatāṃ sattvānāṃ kimastyaparipūrṇāyuṣāmantarā mṛtyurāhosvinna /
[175|26] sarvatrāsti
[176|01] kurubāhyo'ntarāmṛtyuḥ
[176|02] uttarakuruṣu niyatāyuṣaḥ sattvā avaśyaṃ kṛtsnamāyurjīvanti / anyeṣu nāvaśyam /
[176|03] pudgalānāṃ tu bahūnāṃ nāstyantareṇa kālakriyayā /
[176|03-176|05] tuṣitastharsyakajātibaddhasya bodhisattvasya caramabhavikasattvasya jinādiṣṭasya jinabhutasya śraddhādharmānusāriṇo bodhisattvacakravarttimātrośca tadgarbhayorityevamādinām /
[176|06-176|07] yojanapramaṇena sthānāni śarīrāṇi cotkāni varṣapramāṇenāyuruktaṃ tayośca pramāṇaṃ noktamiti vaktavyaṃ nānā ca sarveṣāṃ vavasthānamatastasyāpi paryanto vaktavyaḥ /
[176|08] teṣāṃ samānākhyānārthamādiprakrama ārabhyate /
[176|09] paramāṇvakṣarakṣaṇāḥ /
[176|10] rūpanāmādhvaparyantāḥ
[176|11] rūpasyāpacīyamānasya paryantaḥ paramāṇuḥ /
[176|11-176|12] kālasya paryantaḥ kṣaṇo nāmnaḥ paryanto'kṣaraṃ tadyathā gauriti /
[176|12] kṣaṇasya punaḥ kiṃ pramāṇam /
[176|12-176|13] samagreṣu pratyayeṣu yāvatā dharmasyātmalābhaḥ gacchanvā dharmo yāvatā paramāṇoḥ paramāṇvantaraṃ gacchati /
[176|13-176|14] balavatpuruṣāddhaṭmātreṇa pañcaṣaṣṭiḥ kṣaṇā atikrāmantītyābhidhārmikāḥ /
[176|15] paramāṇuraṇustathā // vakk_3.85 //
[176|16-176|17]
lohāpaśaśāvigocchidrarajolikṣāstadudbhavāḥ /
 yavastathāṅgulīparva jñeyaṃ saptaguṇottaram // vakk_3.86 //
[176|18] etatparamāṇvādikaṃ saptaguṇottaraṃ veditavyam / sapta paramāṇavo'ṇuḥ /
[176|18-176|19] saptāṇavo loharajaḥ /
[176|19] tāni saptāvrajastāni sapta dāśarajastāni saptaiḍakarajaḥ /
[176|19-176|20] tāni sapta gorajaḥ tāni sapta vātāyanacchidrarajaḥ /
[176|20] tāni sapta likṣāstadudbhavā yūketyarthaḥ /
[176|20-176|21] sapta yūkā yavaḥ /
[176|21-176|22] sapta yavā aṅgulīparva trīṇi parvāṇyaṅgurīti prasiddhameveti noktam /
[176|22] pārśvākṛtāstu /
[177|01] caturviṃśatiraṅgulyo hasto hastacatuṣṭayam /
[177|02] dhanuḥ
[177|03] vyāsenetyarthaḥ /
[177|04] pañcaśatānyeṣāṃ krośo raṇyaṃ ca tanmatam // vakk_3.87 //
[177|05] manuṣāṃ pañca śatāni krośaḥ / krośamātraṃ ca grāmādi raṇyamiṣṭam /
[177|06] te'ṣṭau yojanamityāhuḥ /
[177|07] uktaṃ yojanasya pramāṇam / varṣasyedānīmucyate /
[177|08] viṃśaṃ kṣaṇaśataṃ punaḥ /
[177|09] tatkṣaṇaḥ
[177|10] kṣaṇānāṃ viṃśaṃ śatamekastatkṣaṇaḥ /
[177|11] te punaḥ ṣaṣṭirlavaḥ /
[177|12] tatkṣaṇāḥ ṣaṣṭirlava ityucyate /
[177|13] triṃśadguṇottarāḥ // vakk_3.88 //
[177|14] trayo muhūrttāhorātramāsāḥ
[177|15] triṃśallavā muhūrttastriśanmuhūrttā ahorātraḥ /
[177|15-177|16] kadācittu rātriradhikā bhavati kadācidūnā kadācitsamā / [177|16] tridaśāhorātrā māsaḥ /
[177|17] dvādaśamāsakaḥ /
[177|18] saṃvatsaraḥ sonarātraḥ
[177|19-177|20] catvāro māsā hemantānāṃ catvāro grīṣmāṇāṃ catvāro varṣāṇāmityete dvādaśa māsā saṃvatsaraḥ sārdhamūnarātraiḥ /
[177|20] saṃvatsareṇa hi ṣaḍūnarātrā nipātyante / kathaṃ kṛtvā /
[177|21]
 "hemantagrīṣmavarṣāṇāmadhyardhe māsi nirgate /
 śeṣe'rdhamāse vidvadbhirūnarātro nipātyate //"
[177|23] uktaṃ varṣapramāṇam /
[178|01] kalpasyedānīṃ vaktavyam /
[178|02] kalpo bahuvidhaḥ smṛtaḥ // vakk_3.89 //
[178|03] antarakalpo saṃvarttakalpo vivartakalpo mahākalpaśceti / tatra tāvat
[178|04] saṃvarttakalpo narakāsaṃbhavāt bhājanakṣayaḥ /
[178|05] narakeṣu hi sattvāsaṃbhavāt prabhṛti yāvat bhājanasaṃkṣayaḥ / dve hi saṃvarttanyau /
[178|05-178|06] gatisaṃvartanī dhātusaṃvartanī ca /
[178|06] punardve saṃvartanyau / sattvasaṃvartanī bhājanasaṃvartanī ca /
[178|07] bhavati sa kālo yannarakeṣu sattvāścyavante nopapadyante / sa ārambhaḥ saṃvartakalpasya /
[178|08] yadayaṃ loko viṃśatyantarakalpān vivṛtto'sthāt tanniryātaṃ vaktavyam /
[178|08-178|09] yadviṃśatimantarakalpān saṃvartiṣyate tat pratipannaṃ vaktavyam /
[178|09-178|10] yadā narakeṣvekasattvo nāvaśiṣṭo bhavati iyatā 'yaṃ lokaḥ saṃvṛtto bhavati /
[178|10-178|11] yaduta narakasaṃvarttanyā yasya tadānīṃ niyataṃ narakavedanīyaṃ karma ghriyate sa lokadhātvantaranarakeṣu kṣipyate /
[178|11-178|12] evaṃ tiryaksaṃvarttanī pretasaṃvarttanī ca vaktavyā /
[178|12] mahāsamudragatāstiryañcaḥ pūrvaṃ saṃvartante /
[178|12-178|13] manuṣyasahacariṣṇavastu taireva sārdhaṃ bhavanti /
[178|13-178|16] sa kālo yanmanuṣyeṣvanyatamaḥ sattvaḥ svayamanācāryakaṃ dharmatāprātilambhikaṃ prathamaṃ dhyānaṃ samāpadyate sa tasmāt vyutthāya vācaṃ bhāṣate sukhaṃ vata vivekajaṃ prītisukhaṃ śāntaṃ vata vivekajaṃ prītisukhamiti /
[178|16-178|17] taṃ ca śabdaṃ śrutvā anye'pi sattvāḥ samāpadyante /
[178|17] kālaṃ kṛtvā brahmaloka upapadyante /
[178|17-178|18] yadā jambūdvīpa ekasattvo'pi nāvaśiṣṭo bhavati iyatā'yaṃ lokaḥ saṃvṛtto bhavati yaduta jambūdvīpasaṃvartanyā /
[178|18-178|19] evaṃ pūrvavidehagodānīyottarakurusaṃvartanyo vaktavyāḥ /
[178|19-178|20] yadā manuṣyeṣvekasattvo'pi nāvaśiṣṭo bhavati iyatā'yaṃ lokaḥ saṃvṛtto bhavati yaduta manuṣyagatisaṃvarttanyā /
[178|20-178|21] auttarakauravāstu kālaṃ kṛtvā kāmāvacareṣu deveṣūpapadyante /
[178|21] tatra vairāgyābhāvāt /
[178|21-178|22] evaṃ cāturmahārājakāyikeṣvapi deveṣu prathamaṃ dhyānaṃ samāpadya brahmaloka upapadyante /
[178|22-178|24] yadā tatraikasattvo'pi nāvaśiṣṭo bhavati iyatā'yaṃ lokaḥ saṃvṛtto bhavati yaduta cāturmahārājakāyikasaṃvartanyā /
[178|24-178|25] evaṃ yāvat paranirmitavaśavartisaṃvarttnyo vaktavyāḥ /
[178|25-178|26] yadaikasattvo'pi kāmāvacareṣu deveṣu nāvaśiṣṭo bhavati iyatā'yaṃ lokaḥ saṃvṛtto bhavati yaduta kāmadhātusaṃvartanyā /
[178|26-178|28] brahmaloke'pyanyatamaḥ sattvo dharmatāprātilambhikaṃ dvitīyaṃ dhyānaṃ samāpadyotthāya vācaṃ bhāṣate sukhaṃ vata samādhijaṃ prītisukhaṃ śāntaṃ vata samādhijaṃ prītisukhamiti /
[178|28-179|01] taṃ śabdaṃ śrutvā'nye'pi sattvāḥ samāpadyante kālaṃ ca kṛtvā ābhāsvareṣu deveṣūpapadyante /
[179|01-179|02] yadā brahmaloka ekasattvo'pi nāvaśiṣṭo bhavati iyatā'yaṃ lokaḥ saṃvṛtto bhavati yaduta sattvasaṃvartanyā /
[179|02-179|04] tataḥ śūnye bhājane ita eva sāmantakāt sattvānāṃ tadākṣepake karmaṇi parikṣīṇe sapta sūryāḥ prādurbhūya krameṇa yāvat pṛthivīṃ sumeruṃ ca niḥśeṣaṃ dahanti /
[179|04-179|05] tasmādevaṃ prajvalitādarcirvāyunā kṣiptaṃ śūnyaṃ brāhmaṃ vimānaṃ nirdahat paraiti /
[179|05] tacca tadbhūmikamevārcirveditavyam /
[179|05-179|06] nahi visabhāgā apakṣālāḥ kramante /
[179|06] tatsaṃbaddhasaṃbhūtatvāttasmāttadityuktam /
[179|06-179|07] kāmāvacaro hyagnī rūpāvacaramagniṃ saṃbadhnātīti /
[179|07-179|08] evamanyasyāmapi saṃvartanyāṃ yathāyogaṃ veditavyamiti /
[179|08-179|09] narakeṣu sattvānāṃ cyutyanutpādāt prabhṛti yāvat bhājanānāṃ saṃkṣaya eṣa kālaḥ /
[179|10] vivartakalpaḥ prāgvāyoryāvannarakasaṃbhavaḥ // vakk_3.90 //
[179|11] thamādvāyoḥ prabhṛti yāvannarakeṣu sattvasambhavaḥ eṣa kālo vivartakalpa ityucyate /
[179|12-179|14] tathā saṃvṛte hi loka ākāśamātrāvaśeṣaścira kālaṃ tiṣṭhati yāvat punarapi sattvānāṃ karmādhipatyena bhājanānāṃ pūrvanimittabhūtā ākāśe mandamandā vāyavaḥ syandante /
[179|14-179|15] tadā yadayaṃ loko viṃśatimantarakalpān saṃvṛtto'sthāttanniryātaṃ vaktavyam /
[179|15] yadviṃśatimantarakalpān vivarttiṣyate tadupayātaṃ vaktavyam /
[179|16] tataste vāyavo vardhamānā yathoktaṃ vāyumaṇḍalaṃ jāyate /
[179|16-179|17] tataḥ śanairyathoktakramavidhānaṃ sarvaṃ jāyate apmaṇḍalaṃ kāñcanamayī mahāpṛthivī dvīpāḥ sumervādayaśca /
[179|17-179|18] prathamaṃ tu brāhma vimānamutpadyate /
[179|18] tato yāvat yāmīyaṃ tato vāyumaṇḍalādīni /
[179|18-179|19] iyatā'yaṃ loko vivṛtto bhavati yaduta bhājanavivartanyā /
[179|19-179|20] athānyataraḥ sattva ābhāsvarebhyaścyutvā śūnye brāhme vimāna utpadyate /
[179|20-179|21] anye'pi sattvāstataścyutvā brahmapurohiteṣūpapadyante /
[179|21] tato brahmakāyikeṣu paranirmitavaśavartiṣu /
[179|21-179|22] krameṇa yāvaduttarakurau godānīye pūrvavidehe jambūdvīpe preteṣu tiryakṣu narakeṣūpapadyante /
[179|22-179|23] dharmatā hyeṣā yat paścāt saṃvartate tat pūrvaṃ vivarttate /
[179|23-179|24] yadā narakeṣvekaḥ sattvo'pi prādurbhūto bhavati tadā yadayaṃ loko viṃśatimantarakalpān vivartate tanniryātaṃ bhavati /
[179|24-179|25] yadviṃśatimantaralpān vivarttaḥ sthāsyati tadupayātaṃ bhavati /
[179|26] antaḥkalpo'mitāt yāvaddaśavarṣāyuṣaḥ
[179|27-180|01] vivartamāne loke ekānna viṃśatirantarakalpā aparimitāyuṣāṃ manuṣyāṇāmatikrāmanti /
[180|01-180|02] aparimitāyuṣāmeva kramatāṃ yāvaddaśavarṣāyuṣo bhavanti /
[180|02] so'sau vivṛttānāṃ tiṣṭhatāṃ prathamo'ntarakalpaḥ /
[180|03] tataḥ /
[180|04] utkarṣā apakarṣāśca kalpā aṣṭādaśāpare // vakk_3.91 //
[180|05] tasmādapare'ṣṭādaśotkarṣā apakarṣāścāṣṭādaśāntarakalpā bhavanti / kathaṃ kṛtvā /
[180|06] tebhyo hi daśavarṣāyuṣkebhya utkarṣaṃ gacchantaḥ krameṇāśītivarṣasahasrāyuṣo bhavanti /
[180|07] punaścāpakarṣaṃ gacchanto daśavarṣāyuṣo bhavanti //
evaṃ dvitīyo'ntarakalpaḥ /
[180|07-180|08] evaṃ yāvadaṣṭādaśa /
[180|09] utkarṣa ekaḥ
[180|10] ekāntarakalpo viṃśatitama utkarṣa evamapakarṣaḥ /
[180|10-180|11] daśavarṣāyuṣkebhyo yāvadaśītivarṣāyuṣāṃ manuṣyāṇāmiti varttate /
[180|11] athaite utkarṣāḥ kiyantaṃ prakarṣaṃ gacchanti /
[180|12] te'śītisahasrādyāvadāyuṣaḥ /
[180|13-180|14] nātaḥ pareṇa vardhante yāvāneva cānyeṣāmantarakalpānāmutkarṣāpakarṣakālastāvāneva prathamasyāpakarṣakālaḥ paścimasya cotkarṣakāla iti samānakālāḥ sarve bhavanti /
[180|15] iti loko vivṛtto'yaṃ kalpāṃstiṣṭhati viṃśatim // vakk_3.92 //
[180|16] ityanenāntarakalpanyāyenāyaṃ viṃśatimantarakalpānvivṛttastiṣṭhati /
[180|16-180|17] yāvantaṃ kālaṃ vivṛttastiṣṭhati tāvantameva kālaṃ
[180|18] vivartate'tha saṃvṛtta āste samvartate samam /
[180|19] viṃśatimevāntarakalpān vivartate viṃśatiṃ saṃvartate viṃśatiṃ saṃvṛtta āste /
[180|19-180|20] yadyapi tadānīmutkarṣā apakarṣāśca na pravartante kālastu samānaḥ parisaṃkhyāyate /
[180|20-180|22] tatraikenāntara kalpena bhājanānyabhinivartante ekānnaviṃśatyā 'ntarakalpairāvāsyante ekenāntarakalpena bhājanāni vidhvasyante ekānnaviṃśatyā śūnyī bhavanti /
[180|22-180|23] tā etā antarakalpānāṃ catasro viṃśatyo'śītirbhavanti /
[180|24] te hyaśītirmahākalpaḥ
[180|25] etanmahākalpasya pramāṇam / kalpaḥ kiṃsvabhāvaḥ / pañcaskandhasvabhāvaḥ /
[180|25-181|01] yaducyate tribhirasaṃkhyeyaiḥ kalpānāṃ budhatvaṃ prāpyata" iti /
[181|01] tat katameṣāṃ kalpānām /
[181|01-181|02] ya eva mahākalpo nirdiṣṭaḥ /
[181|03] tadasaṃkhyatrayodbhavam // vakk_3.93 //
[181|04] buddhatvam
[181|05] saṃkhyeyānāṃ kalpānāṃ trayeṇa /
[181|05-181|06] kathamasaṃkhyeyasyāsati saṃkhyeyāvasāne punastritvamucyate /
[181|06] naiadevaṃ veditavyaṃ / kiṃ tarhi /
[181|06-181|07] "ṣaṣṭiḥ sthānāntarāṇyasaṃkhyeyami"ti muktakasūtraṃ paṭhyate /
[181|07] katamāni ṣaṣṭiḥ / eko hyadvitīyaḥ prathamaṃ sthānāntaram /
[181|08] ekakānāṃ daśako dvitīyam / daśa daśakāni śataṃ tṛtīyam / daśa śatāni sahasram /
[181|09] daśa sahasrāṇi prabhedaḥ / daśa prabhedā lakṣam /
[181|09-181|10] daśa lakṣā atilakṣaḥ /
[181|10] daśātilakṣāḥ kauṭiḥ / daśa kauṭyo madhyaḥ/ daśa madhyā ayutam /
[181|11] śāyutā mahāyutam / daśa mahāyutā niyutam / daśa niyutā mahāniyutam /
[181|11-181|12] daśa mahāniyutāḥ prayutam /
[181|12] daśa prayutā mahāprayutaḥ / daśa mahāprayutāḥ kaṅkaraḥ /
[181|12-181|13] daśa kaṅkarā mahākaṅkaraḥ /
[181|13] daśa mahākaṅkarā visvaraḥ / daśa visvarā mahāvisvaraḥ /
[181|13-181|14] daśa mahāvisvarā akṣobhyaḥ /
[181|14] daśākṣobhyā mahākṣobhyaḥ / daśa mahākṣobhyā vivāhaḥ /
[181|15] daśa vivāhā mahāvivāhaḥ / daśa mahāvivāhā utsaṅgaḥ / daśotsaṅgā mahotsaṅgaḥ /
[181|16] daśa mahotsaṅgā vāhanaḥ / daśa vāhanāni mahāvāhanam /
[181|16-181|17] daśa mahāvāhanāni taṭibhaḥ /
[181|17] daśa tiṭibhā mahātiṭibhaḥ / daśa mahātiṭibhā hetuḥ /
[181|17-181|18] daśa hetavo mahāhetuḥ /
[181|18] daśa mahāhetavaḥ karabhaḥ / daśa karabhā mahākarabhaḥ /
[181|18-181|19] daśa mahākarabhā indraḥ /
[181|19] daśendrā mahendraḥ / daśa mahendrāḥ samāptam / daśa samāptāni mahāsamāptam /
[181|20] daśa mahāsamāptāni gatiḥ / daśa gatayo mahāgatiḥ / daśa mahāgatayo nimbarajaḥ /
[181|20-181|21] daśa nimbarajāṃsi mahānimbarajaḥ /
[181|21] daśa mahānimbarajāṃsi mudrā / daśa mudrā mahāmudrā /
[181|21-181|22] daśa mahāmudrāḥ balam /
[181|22] daśa balāni mahābalam /
[181|22-181|23] daśa mahābalāni sajñā /
[181|23] daśa saṃjñā mahāsaṃjñā / daśa mahāsaṃjñā vibhūtaḥ / daśa vibhūtā mahāvibhūtaḥ /
[181|23-181|24] daśa mahāvibhūtā balākṣam /
[181|24] daśa balākṣā mahābalākṣam / daśa mahābalākṣāṇyasamkhyam /
[181|25] aṣṭakaṃ madhyādvistṛtam /
[181|25-182|01] ityeteṣāṃ ṣaṣṭisthānāntaragatāṃ saṃkhyāmanuprāptāḥ kalpā asaṃkhyeyānityucyante /
[182|01] tato vyāvṛtya punargaṇyante /
[182|01-182|02] evaṃ trīṇi asaṃkhyeyānītyucyante /
[182|02] na tu naiva parisaṃkhyātuṃ śakyanta iti /
[182|03] kintu khalu kālaprakarṣeṇaiva kṛtapraṇidhānā bodhisattvā bodhimabhisaṃbudhyante /
[182|04] kimetadeva bhaviṣyati /
[182|04-182|05] mahatāṃ hi puṇyajñānasaṃbhāreṇa ṣaḍbhiḥ pāramitābhiḥ bahubhirduṣkaraśatasahasraistribhiḥ kalpāsaṃkhyeyairanuttarāṃ samyaksaṃbodhimabhisaṃbudhyante bodhisattvāḥ /
[182|06] yadyapyanyathā'pyasti mokṣāvakāśaḥ kimarthaṃ ta iyantaṃ yatnamārabhante /
[182|06-182|07] parārthaṃ ta iyantaṃ yatnamārabhante kathaṃ parānapi mahato duḥkhaughāt paritrātuṃ śaknuyāmiti /
[182|07-182|08] ka eṣāṃ parārthena svārthaḥ /
[182|08] eṣa eva teṣāṃ svārtho yaḥ parārthastasyābhimatatvāt /
[182|08-182|09] idānīmetacchrāddhāsyate /
[182|09] satyaṃ duḥśraddhānametadātmaṃbharibhirniṣkaruṇaiḥ /
[182|09-182|11] kāruṇikaistu śraddhitamevaitat yathā ceha kecidabhyastanairdhṛṇyā asatyapi svārthe paravyasanābhiratā upalabhyante /
[182|11-182|12] tathā punarabhyastakāruṇyā asatyapi svārthe parahitakriyābhirāmāḥ santīti saṃbhāvyam /
[182|12-182|15] yathaiva cābhyāsavaśādanātmabhūteṣu saṃskāreṣu saṃskṛtalakṣaṇānabhijñā ātmasnehaṃ niveśya taddhetorduḥkhānyudvahanti evaṃ punarabhyāsavaśādātmasnehaṃ tebhyo nirvartya pareṣvapekṣāṃ vardhayitvā taddhetorduḥkhānyudvahantīti saṃbhāvyam /
[182|15-182|16] gotrāntarameva hi tattathājātīyaṃ nirvartate yat pareṣāṃ duḥkhena duḥkhāyate sukhena sukhāyate nātmana iti /
[182|16] na te punaḥ svārthamanyaṃ paśyanti / āha cātra
[182|17-182|20]
 "hīnaḥ prārthayate svasaṃtatigataṃ yaistairūpāyaḥ sukhaṃ
 madhyo duḥkhanivṛttimeva na sukhaṃ duḥkhāspadaṃ tadyataḥ /
 śreṣṭhaḥ prārthayate svasaṃtatigatairduḥkhaiḥ pareṣāṃ sukhaṃ
 duḥkhātyantanivṛttimeva ca yatastadduḥkhaduḥkhyeva saḥ //"
[182|21] kiṃ punarutkarṣā buddhā utpayante āhosvidapakarṣāḥ /
[182|22] apakarṣe hi śatādyāvattadudbhavaḥ /
[182|23-182|24] aśītivarṣaśatāyupi prajāyāmapakarṣe ārabdhe yāvadvarṣaśatāyuṣo manuṣyā bhavantyetasminnantare buddhā utpadyante /
[182|24] kasmānnotkarṣakāle / tadā hi duḥsamudvejāḥ sattvā bhavanti /
[183|01] kasmānna śatāt /
[183|01-183|02] tadā hi pañca kaṣāyā abhyutsadā bhavanti /
[183|02-183|03] tadyathā'yuṣkaṣāyaḥ kalpakaṣāyaḥ kleśakaṣāyaḥ dṛṣṭikaṣāyaḥ sattvakaṣāyaśca /
[183|03] apakarṣasyādhastāt pratyavarā āyurādayaḥ kiṭabhūtatvāt kaṣāyā ucyante /
[183|04] dvābhyāṃ hi jīvitopakaraṇavipattī yathākramam / dvābhyāṃ kuśalapakṣavīpattiḥ /
[183|04-183|05] kāmasukhallikā'tmaklamathānuyogādhikārāt gṛhipravrajitapakṣayorvā /
[183|05-183|06] ekenātmabhāvavīpattiḥ /
[183|06] pramāṇarūpārogyabalavṛddhismṛtivīryadhairyabhraṃsāt /
[183|07] atha pratyekabuddhānāṃ kasmin kāle utpādaḥ /
[183|08] dvayoḥ pratyekabuddhānāṃ /
[183|09] utkarṣe'yapakarṣe'pi / dvividhā hi pratyekabuddhā vargacāriṇaḥ khaḍgaviṣāṇakalpāśca /
[183|10] tatra vargacāriṇaḥ śrāvakapūrviṇaḥ pratyekajinā ucyante /
[183|10-183|11] pṛthagjanapūrviṇo'pi santītyapare /
[183|11] ye'nyatrotpāditanirvedhabhāgīyā iha svayaṃ mārgamabhisaṃbudhyante / [183|11-183|14] tathāhi pūrvayogaṃ paṭhanti "parvate kila pañcaśatāni tāpasānāṃ kaṣṭāni tapāṃsi tapyante sma yāvat pratyekabuddhasahoṣitena markaṭenāgamya tadīryāpathasaṃdarśanāt pratyekabodhimabhisaṃbanddhā" iti /
[183|14] nacāryāḥ santaḥ kaṣṭāni tapāṃsi tapyeran /
[183|14-183|15] khaḍgaviṣāṇakalpāḥ punarekavihāriṇaḥ /
[183|15] teṣāṃ pratyekabuddhānāṃ
[183|16] khaḍgaḥ kalpaśatānvayaḥ // vakk_3.94 //
[183|17-183|18] mahākalpānāṃ śataṃ bodhisaṃbhāreṣu caritaḥ khaḍgaṃ viṣāṇakalpo bhavati /
[183|18] vinopadeśenātmānamekaṃ pratibudhā iti pratyekabuddhāḥ /
[183|18-183|19] te hyekamātmānaṃ damayanti nānyān /
[183|19] kiṃ punaratra kāraṇam /
[183|19-183|20] nahi tāvadaśaktā dharmaṃ deśayituṃ pratisaṃvitprāptatvāt /
[183|20] śakyaṃ ca taiḥ pūrvabuddhānāṃ śāsanamanusmṛtyāpi dharmaṃ deśayitum /
[183|21] nāpi niṣkaruṇāḥ / sattvānugrahārthamṛddherāviṣkaraṇāt /
[183|21-183|22] nāpi sattvānāmabhavyatvāt /
[183|22] tathā hi laukikamārga vītarāgāḥ saṃvidyante / kiṃ tarhi /
[183|22-183|23] pūrvābhyāsavaśenālpotsukatā'dhimuktatvāt notsahante gambhīradharmagrahaṇāya pareṣāṃ vyāpartum /
[183|24] anusroto gāminīnāṃ hi prajānāṃ duṣkaraṃ pratisroto nayanam /
[183|24-183|25] gaṇaparikarṣaṇaprasaṅgaparihārārthaṃ ca vyākṣepasaṃsargabhīrutvāt /
[184|01] atha cakravarttinaḥ kadotpadyante /
[184|02] cakravartisamutpattirnādho'śītisahasrakāt /
[184|03] amite cāyuṣi manuṣyāṇāṃ yāvadaśītisahasrake cotpattiścakravarttināṃ nādhaḥ /
[184|03-184|04] tasyāḥ sasyasaṃpadastadūnāyuṣāmabhājanatvāt /
[184|04-184|05] rājyaṃ cakreṇa vartayituṃ śīlameṣāmiti cakravarttinaḥ /
[184|05] te punaścaturvidhāḥ /
[184|06] suvarṇarūpyatāmrāyaścakriṇaḥ
[184|07] suvarṇarūpyatāmrāyaścakrkāṇi yeṣāṃ santi /
[184|07-184|08] prathama eṣāmuttamo dvitīya upottamaḥ tṛtīyo madhyamaścaturtho 'dhamaḥ /
[184|09] te 'dharakramāt // vakk_3.95 //
[184|10] ekadvitricaturdvīpāḥ
[184|11] yasyāyasaṃ cakraṃ sa ekadvīpādhipatiḥ / yasya tāmramayaṃ sa dvayoḥ /
[184|11-184|12] yasya rūpyamayaṃ sa trayāṇām /
[184|12] yasya suvarṇmayaṃ sa caturdvīpādhipatiḥ / eṣa prājñaptiko nirdeśaḥ /
[184|13] sūtre tu pradhānagrahaṇādekameva sauvarṇaṃ cakram /
[184|13-184|16] "yasya rājñaḥ kṣatriyasya mūrdhābhiṣiktasya tadaīva poṣadhe pañcadaśyāṃ śiraḥsnātasyopoṣadho poṣitasyopariprāsādatalagatasyāmātyagaṇaparivṛtasya pūrvasyāṃ diśi cakraratnaṃ prādurbhavati sahasrāraṃ sanābhikaṃ sanemikaṃ sarvākāraparipūrṇaṃ śubhakarmārakṛtaṃ divyaṃ sarvasauvarṇaṃ sa rājā bhavati cakravartī"ti /
[184|17] evaṃ caite cakravartina utpadyante /
[184|18] na ca dvau saha buddhavat /
[184|19-184|20]
sūtra ukta" masthānamanavakāśo yadapūrvācaramau dvau tathāgatāvarhantau samyaksaṃbuddhau loka utpadyeyātāṃ nedaṃ sthānaṃ vidyate sthānametadvidyate yadaikastathāgataḥ /
[184|20-184|21] yathā tathāgata evaṃ cakravarttināvi"ti /
[184|21] idamatra saṃpradhāryam /
[184|21-184|22] kimatra trisāhasramahāsāhasro lokadhāturloka iṣṭa utāho sarvalokadhātava iti /
[184|22-184|23] nānyatra buddhā utpadyante ityeke /
[184|23] kiṃ kāraṇam /
[184|23-184|24] mā bhūt bhagavataḥ śaktivyāghātaḥ iti /
[184|24] eka eva hi bhagavān sarvatra śaktaḥ /
[184|24-184|25] yatra buddha eko na śaktaḥ syād vineyān vinetuṃ tatrā'nyo'pi na śakta iti /
[184|25-184|27] uktaṃ ca sūtre "sa cettvāṃ śāriputra kaścidupasaṃkramyaivaṃ pṛcchet asti kaścidetarhi śramaṇo vā brāhmaṇo vā samasamaḥ śramaṇena gotamena yadutābhisaṃbodhāya /
[184|27-184|28] evaṃ ca pṛṣṭaḥ kiṃ vyākuryāḥ /
[184|28-185|01] sa cenmāṃ bhadanta kaścidupasaṃkramyevaṃ pṛcchettasyāhaṃ pṛṣṭa evaṃ vyākuryā nāsti kaścidetarhhi śṛamaṇo vā brāhmaṇo vā samasamo bhagavatā yadutābhisaṃbodhāya /
[185|01] tatkasya hetoḥ /
[185|01-185|03] saṃmukhaṃ me bhagavato'ntikācchrutaṃ saṃmukhamudgṛhītaṃ asthānamanavakāso yadapūrvācaramau tathāgatau loka utpadyeyātāṃ nedaṃ sthānaṃ vidyata" iti /
[185|03-185|04] yattarhi bhagavatoktaṃ brahmasūtre "yāvattrisāhasramahāsāhasrako loko vaśe me'tra vartata" iti /
[185|04] ābhiprāyika eṣa nirdeśaḥ /
[185|04-185|05] ko'trābhiprāyaḥ tāvato'nabhisaṃskāreṇa vyavalokanāt /
[185|05-185|06] abhisaṃskārena tvananto buddhānāṃ cakṣurviṣayaḥ /
[185|06] santyevānyalokadhātuṣu buddhā iti nikāyāntarīyāḥ / kiṃ kāraṇam /
[185|07] bahavo hi samaṃ saṃbhāreṣu pravartamānā dṛśyante /
[185|07-185|09] na caikatra bahūnāṃ buddhānāṃ yugapat yoga utpattuṃ na cāsti tadut pattau kakścit pratibandhaḥ iti niyataṃ lokadhātvantareṣūtpadyante /
[185|09-185|10] anantā lokadhātava iti na śakyaṃ bhagavatā kalpamapyāyurvirbhratā yitheha tathā'nyeṣvapi ananteṣu lokadhātuṣu vyāpartuṃ kiṃ punaḥ puruṣāyuṣam /
[185|10-185|11] kathaṃ ceha buddho vyāpriyate /
[185|11-185|13] asya pudgalasyedamindriyam iyatā kālelāmuṣmin deśe amuṃ pudgalamāgamyāsya doṣasya parihārādasyāṅgasyopasaṃhārādanena prayogeṇānutpannaṃ votpatsyate aparipūrṇaṃ vā paripūrayiṣyatīti /
[185|13-185|15] yattvidaṃ sūtramatropanīta "masthānamanavakāśo yadpūrvācaramau dvī tathāgatāvekatra loka utpadyeyātāmi"ti tadevedaṃ saṃpradhāryate kimidamekaṃ lokadhātumadhikṛtyoktamāhosvit sarvāniti /
[185|15-185|16] cakravartino'pi cāsya lokaddhātau na syādutpādaḥ /
[185|16] sahotpattipratiṣedhāt buddhavat /
[185|16-185|17] athaitat kṣamyate idaṃ tu kasmānna kṣamyate "puṇyastu buddhānāṃ loka utpāda" iti /
[185|17-185|18] yadi bahūnāṃ bahuṣu syānna doṣaḥ syāt /
[185|18] bhūyasāṃ lokānāmabhyudayena yogaḥ syānniḥśreyasena ca /
[185|18-185|19] athaiṅkasminnapi kasmāt dvau tathāgatau na sahotpadyete /
[185|19] prayojanābhāvāt praṇidhānavaśācca /
[185|19-185|21] evaṃ hi bodhisattvāḥ praṇidhānaṃ kurvanti aho vatāhamandhe loke 'pariṇāyake buddho loka utpadyeyamanāthānāṃ nātha iti /
[185|21] ādarābhitvarārthaṃ ca /
[185|22-185|23] ekasminhi buddhe sutarāmādriyante durlabha īdṛśo'nya iti manyamānāḥ sutarāṃ cābhitvarante śāsanapratipattau mā'smin gate parinirvṛte vā 'nāthā bhūmeti /
[185|24] athaite cakravartinaḥ suvarṇādimayaiścakraiḥ pṛthivīṃ jayantaḥ kathaṃ jayanti / yathākramaṃ
[185|25] pratyudyānasvayaṃyāna kalahāstrajitaḥ
[185|26] yasya sauvarṇa cakraṃ bhavati taṃ koṭarājānaḥ svayaṃ pratyudgacchanti /
[185|26-186|01] ime devasya janapadāḥ ṛddhāśca sphītāśca kṣemāśca subhikṣāścākīrṇabahujanamanuṣyāśca /
[186|01-186|02] tān devaḥ samanuśāstu /
[186|02] vayaṃ devasyānuyātrikā bhaviṣyāma iti /
[186|02-186|03] yasya rūpyamayaṃ sa svayameva teṣāmantikaṃ yāti paścādasya prahvībhavanti /
[186|03-186|04] yasya tāmramayaṃ sa teṣāmantikaṃ gatvā kalahāyate paścāt prahvībhavanti /
[186|04-186|05] yasya śastramayaṃ sa teṣāmantikaṃ gacchati anyonyaṃ śastrāṇyāvahanti paścānnamanti /
[186|05] sarve tu cakravartinaḥ
[186|06] avadhāḥ // vakk_3.96 //
[186|07-186|08] śastreṇāpi jayatāṃ badho na pravartate nirjitya ca sattvān daśasu kuśaleṣu karmapatheṣu pratiṣṭhāpayanti /
[186|08] ata eva te niyataṃ deveṣūtpadyante /
[186|08-186|09] sūtra uktaṃ "rājñaścakravartino loke prādurbhāvātsaptānāṃ ratnānāṃ loke prādurbhāvo bhavati /
[186|10-186|11] tadyathā cakraratnasya hastiratnasyāśvaratnasya maṇiratnasya strīratnasya gṛhapatiratnasya pariṇāyakaratnasye"ti /
[186|11] kathaṃ sattvasaṃkhyātā hastyādayaḥ parakīyeṇa karmaṇotpadyante /
[186|12] na vai kaścit parakīyeṇotpadyate /
[186|12-186|13] yena tu sattvena tatsaṃbandha saṃvartanīyaṃ karmopacitaṃ tasminnutpanne svānyevainaṃ karmāṇyutpādayanti /
[186|13-186|14] kimeṣa evānyarājabhyaścakravartināṃ viśeṣaḥ /
[186|14] anyo'pi viśeṣo'sti /
[186|14-186|15] tadyathā dvātriṃśanmahāpuruṣalakṣaṇānyeṣāṃ bhavanti tadyathā buddhānām /
[186|15] tatra tu
[186|16] deśasthottaptapūrṇatvairlakṣaṇātiśayo muneḥ /
[186|17] deśasthatarāṇi buddhānāṃ lakṣaṇāni /
[186|17-186|18] uttaptatarāṇi saṃpūrṇatarāṇi cetyeṣa teṣāṃ viśeṣaḥ /
[186|19] kiṃ khalu prāthamakalpikā api manuṣyāḥ sarājakā āsan / netyāha /
[186|20] kiṃ tarhi /
[186|21] prāgāsannupivat sattvāḥ
[186|22] prathamakalpikā manuṣyā rūpāvacarā ivāsan /
[186|22-186|24] sūtra uktaṃ "te bhavanti rūpiṇo manomayāḥ sarvāṅgapratyaṅgopetā āvikalā ahīnendriyāḥ śubhā varṇasthāyinaḥ svayaṃ prabhā vihāyasaṃgamāḥ prītibhakṣaḥ prītyāhārā dīrghāyuṣo dīrghamadhvānaṃ tiṣṭhantī"ti /
[186|25] rasarāgāttataḥ śanaiḥ // vakk_3.97 //
[186|26] ālasyātsamnidhim kṛtvā sāgrahaiḥ kṣetrapo bhṛtaḥ /
[186|27] teṣāṃ tathābhūtānāṃ bhūmirasaḥ prādurbhūto madhusvādurasaḥ /
[186|27-187|01] tasyānyatamo lolupajātīyaḥ sattvo gandhaṃ ghrātvā rasaṃ svāditavān bhakṣitavāṃśca /
[187|01-187|02] tathā'nye'pi sattvāstathaivākārṣuḥ /
[187|02] sa ārambhaḥ kavaḍīkārāhārasya /
[187|02-187|03] teṣāṃ tadāhārābhyāsāt kharatvaṃ gurutvaṃ ca kāye'vakrāntaṃ prabhāvā antarhitāḥ /
[187|03-187|04] tato'ndhakāra utpanne sūryācandramasau prādurbhūtau /
[187|04-187|05] so'pyeṣāṃ bhūmirasa āsvādagṛddhānāṃ krameṇāntarhito bhūmiparpaṭakaṃ prādurbhūtam /
[187|05] tatrāpi gṛddhāstadapyantarhitam / vanalatā prādurbhūtā /
[187|05-187|06] tatrāpi gṛddhāḥ sā'pyantarhitā /
[187|06] akṛṣṭoptaḥ śālirutpannastaṃ prabhuktāḥ /
[187|06-187|08] tasyedānīmaudārikatvānniḥsyandanirvāhārthaṃ sattvānāṃ mūtrapurīṣamārgau saha strīpuruṣendriyābhyāṃ prādurbhūtau saṃsthānaṃ ca bhinnam /
[187|08-187|09] teṣāmanyonyaṃ paśyatāṃ pūrvābhyāsavaśādayoniśomanaskāragrāhagrāsatāṃ gatānāṃ kāmarāga udīrṇo yato vipratipannāḥ /
[187|09-187|10] eṣa ārambhaḥ kāmināṃ kāmabhūtagrahāveśasya /
[187|10-187|11] te ca khalu taṃ śāliṃ sāyaṃ ca sāyamāśārthaṃ prātaśca prātarāśārthaṃ praveśayanti sma /
[187|11] athānyatamaḥ sattvo'lasajātīyaḥ saṃnidhikāramakārṣīt /
[187|12] anye'pi ca sattvāḥ saṃnidhikāramakārṣuḥ /
[187|12-187|13] teṣāṃ tatra mamakāra utpanne sa śālirlūno lūno na punarjāyate sma /
[187|13-187|14] tataḥ kṣetrāṇi pravibhajya sveṣvāgrahaṃ kṛtvā parakīyaṃ hartumārabdhāḥ /
[187|14] prathama ārambhaścauryasya /
[187|14-187|15] taisteṣāmaṅkuśārthaṃ sametyānyatamaḥ puruṣaviśeṣaḥ kṣetrāṇi pālayituṃ ṣaṣṭhabhāgena bhṛtaḥ /
[187|15-187|16] tasya kṣetrāṇāmadhipatiḥ kṣatriyaḥ kṣatriya iti saṃjñotpannā /
[187|16-187|17] mahājanakāyasya saṃmataḥ prajāṃ ca rañjayatīti mahāsaṃmato rājeti samjñotpannā /
[187|17] eṣa ārambho rājaparaṃparāyāḥ /
[187|17-187|18] tatra ye gṛhebhyo vahirmanasaḥ saṃvṛttāsteṣāṃ brāhmaṇā iti saṃjñotpannā /
[187|18-187|19] athānyatamasya rājño lobhāt samvibhāgamakurvantaḥ sattvānāṃ tāskaryaṃ prācuryamāpannaṃ sa tān śastreṇopasaṃkramate sma /
[187|20] tato'nye naivaṅkārakāḥ sma iti mṛṣā vācaṃ vaktumārabdhāḥ iti
[187|21] tataḥ karmapathādhikyādapahrāse daśāyuṣaḥ // vakk_3.98 //
[187|22-187|23] tata evaṃ karmapathānāṃ vṛddhau satyāṃ krameṇa hrasatāṃ manusyāṇāṃ daśavarṣāyuṣo manuṣyāḥ saṃbhavanti /
[187|23] ato'sya kṛtsnasyānarthaughasya dvau dharmau mūlayoniḥ rasarāga ālasyaṃ ca /
[187|24] daśavaṛṣāyuṣāṃ manuṣyāṇāmantarakalpasya niryaṇaṃ bhavati / kathaṃ bhavatītyāha
[187|25] kalpasya śastrarogābhyāṃ durbhikṣeṇa ca nirgamaḥ /
[187|26] tribhirantarakalpasya niryāṇaṃ bhavati / śastreṇa rogeṇa durbhikṣeṇa ca /
[187|26-188|02] antarakalpasya niryāṇakāle daśavarṣāyuṣo manuṣyāḥ adharmarāgaraktā bhavanti viṣamalobhāvibhūtā mithyādharmaparītāḥ /
[188|02-188|03] teṣāṃ vyāpāda utkarṣa gato'nyonyaṃ sattvaṃ dṛṣṭvā tīvramāghātacittaṃ vadhakacittaṃ ca pratyupasthitaṃ bhavati /
[188|03-188|05] tadyathedānīṃ mṛgalubdhakasyāraṇyakaṃ mṛgaṃ dṛṣṭvā te yadyadeva gṛhṇanti kāṣṭham vā loṣṭaṃ vā tatteṣāṃ tīkṣṇaṃ śastraṃ prādurbhavati /
[188|05] te'nyonyaṃ sattvaṃ jīvitādvyaparopayanti /
[188|05-188|06] punaḥ kalpasya niryāṇakāle daśavarṣāyuṣāṃ manuṣyāṇāṃ taireva doṣairamanuṣyā īti mutsṛjanti /
[188|06-188|07] teṣāmasādhyā vyādhyādayaḥ prādurbhavanti yato mriyante /
[188|07-188|08] punardaśavarṣāyuṣāṃ taireva doṣairdevā varṣaṃ notsṛjanti yato durbhikṣaṃ jāyate cañcaḥ śvetāsthi śalākāvṛttiḥ /
[188|08] kathaṃ ca cañcaḥ /
[188|09] dvābhyāṃ kāraṇābhyām / ya idānīṃ samavāyaḥ sa tadānīṃ cañca ityucyate /
[188|09-188|10] samudgo'pi cañcaḥ /
[188|10-188|11] te ca manuṣyā jighatsādaurbalyaparītāḥ sametya kālaṃ kurvanti samudreṣu cānāgatajanatā'nugrahārthaṃ bījānyavasthāpayanti /
[188|11] atastaddurbhikṣaṃ cañcamityucyate /
[188|12] kathaṃ śvetāsthi / dvābhyāṃ kāraṇābhyām /
[188|12-188|14] teṣāṃ hi śuṣkarukṣakāyānāṃ kālaṃ kurvatāmāśvevāsthīni śvetāni bhavanti bubhukṣāhatāśca śvetānyasthīni saṃhṛtya kvāthayitvā pivanti /
[188|14] kathaṃ śalākāvṛttiḥ / dvābhyāṃ kāraṇābhyām /
[188|14-188|17] te hi sattvāḥ śalākoddeśikayā gṛheṣvāmirṣaṃ samvibhajante adya gṛhasvāmī bhokṣyate śvo gṛhasvāminītyevamādi dhānyasthānavivarebhyaśca śalākayā dhānyaphalāni niṣkṛṣya bahulodakena kvāthayitvā pivanti /
[188|17] evaṃ varṇayanti /
[188|17-188|19] yenaikāhamapi prāṇātīpātaviratiḥ samrakṣitā bhavati ekaharītakī vā saṃghāyaikapiṇḍapāto vā satkṛtyānupradatto bhavati sa teṣu śastrarogadurbhikṣāntarakalpeṣu notpadyata iti /
[188|20] atha kiyantaṃ kālametāni śastrāghātarogadurbhikṣāṇi teṣāṃ sattvānāṃ bhavanti
[188|21] divasān sapta māsāṃśca varṣāṇi ca ythākramam // vakk_3.99 //
[188|22] śastrakaḥ prāṇātipātaḥ sapta divasān bhavati / rogaḥ sapta māsāṃśca divasāṃśca /
[188|23] durbhikṣaṃ saptavarṣāṇi ca māsāṃśca divasāmśceti samuccayārthaścakāraḥ /
[188|23-188|24] tadā ca dvayordvīpayosteṣāṃ pratirūpakāṇi bhavanti /
[188|24-188|25] vyāpāda udrekaprāpto bhavati vaivastryadaurbalye jighatsāpipāse ca /
[188|25] yaduktamevamanyasyāmapi saṃvartanyāṃ veditavyam yathāyogamiti /
[188|26] atha katīmāḥ saṃvartanyaḥ /
[189|01] saṃvartanyaḥ punastisro bhavantyagnyambuvāyubhiḥ /
[189|02] ekatra dhyāne sattvāḥ samaṃ saṃvartante etasyāmiti saṃvartanī /
[189|02-189|03] saptabhiḥ sūryaistejaḥ saṃvartanī bhavati varṣodakenāpsaṃvartanī vāyuprakopādvāyusaṃvartanī /
[189|04] tābhiśca bhājanānāṃ sukṣmo'pyavayavo nāvaśiṣyate /
[189|04-189|05] atra tu kecitīrthaṅkarā icchanti /
[189|05] paramāṇavo nityāste tadānīṃ śiṣyanta iti / kasmātta evamicchanti /
[189|06] mā bhūdabījakaḥ sthūlānāṃ prādurbhāva iti /
[189|06-189|07] nanu ca sattvānāṃ karmajaḥ prabhāvaviśiṣṭo vāyurbījamuktam /
[189|07] sarvartanīśīrṣavāyurvātasya nimittaṃ bhaviṣyati /
[189|07-189|08] "vāyunā lokāntarebhyo bījānyāhriyanta" iti mahīśāsakāḥ sūtre paṭhanti /
[189|08-189|09] evamapi na te bījādibhyo'ṅkurādīnāmutpattimicchanti /
[189|09] kiṃ tarhi //
[189|09-189|10] svebhya evāvayavebhyasteṣāmapi svebhyaḥ /
[189|10] evaṃ yāvat paramāṇubhyaḥ /
[189|10-189|11] kimidaṃ bījādīnāmaṅkurādiṣu sāmarthyam /
[189|11] na kiñcidanyatra tatparamāṇūpasarpaṇāt /
[189|11-189|12] kiṃ punaḥ kāraṇaṃ ta evamicchanti /
[189|12] nahi vijātīyātsaṃbhavo yukta iti / kasmānna yuktaḥ /
[189|12-189|13] aniyamo hi syāt /
[189|13] śaktiniyamānnaivaṃ bhaviṣyati / śabdapākajotpattivat /
[189|13-189|14] citro hi guṇadharmo dravyaṃ tu naivam /
[189|14-189|15] samānajātīyebhyaḥ eva hi dravyebhyaḥ samānajātīyānāṃ dṛṣṭa utpādastadyathā vīraṇebhyaḥ kaṭasya tantubhyaḥ paṭasyeti /
[189|15] idamayuktaṃ vartate /
[189|15-189|16] kimatrāyuktam yadasiddhaṃ sādhanāyodāhriyate /
[189|16] kimatrāsiddham /
[189|17] anyo vīraṇebhyaḥ kaṭo'nyaśca tantubhyaḥ paṭa iti /
[189|17-189|18] ta eva hi te yathāsaṃniviṣṭāstāṃ tāṃ saṃjñāṃ labhnte /
[189|18] pipīlikāpaṅktivat / kathaṃ gamyeta /
[189|18-189|19] ekatantusaṃyoge paṭasyānupalambhāt /
[189|19] ko hi tadā sataḥ paṭasyopalabdhau pratibandhaḥ /
[189|19-189|20] akṛtsnavṛttau paṭabhāgo'tra syānna paṭaḥ /
[189|20] samūhamātraṃ ca paṭaḥ syāt / kaśca tantubhyo'nyaḥ paṭabhāgaḥ /
[189|20-189|21] anekā śrayasaṃyogāpekṣaṇe daśāmātrasaṃyoge paṭopalabdhiḥ syānna vā kadācit /
[189|21-189|22] madhyaparabhāgānāmindriyeṇāsaṃnikarṣāt /
[189|22-189|23] kramasaṃnikarṣe cāvayavānāṃ cakṣuḥsparśanābhyāmavayavavijñānaṃ na syāt /
[189|23-189|24] tasmātkrameṇa saṃnikarṣādavayavivyavasāyādavayaveṣveva tadbuddhiralātacakravat /
[189|24] bhinnarūpajātikriyeṣu tantuṣu paṭasya rūpādyasaṃbhavāt /
[189|24-189|26] citrarūpāditve vijātīyārambho'pi syāt acitre ca pārśvāntare paṭasyādarśanaṃ citradarśanaṃ vā /
[189|26] kriyā'pi citretyaticitram /
[189|26-189|27] tāpaprakāśabhede vā'gniprabhāyā ādimadhyānte tadrūpasparśayoranupapattiḥ /
[189|27-190|02] paramāṇvatīndriyatve'pi samastānāṃ pratyakṣatvaṃ yathā teṣāṃ kāryārambhakatvaṃ cakṣurādīnāṃ ca taimirikāṇāṃ ca vikīrṇakeśopalabdhiḥ /
[190|02] teṣāṃ paramāṇuvadekaḥ deśo'tīndriyaḥ /
[190|02-190|03] rūpādiṣveva ca paramāṇusaṃjñāniveśā ttadvināśe siddhaḥ paramāṇuvināśaḥ /
[190|03-190|04] dravyaṃ hi paramāṇuranyacca rūpādibhyo dravyamiti na teṣaṃ vināśe tadvināśaḥ siddhyati /
[190|04-190|05] ayuktamasyānyatvaṃ yāvatā na nirdhāryate kenacit imāni pṛthivyaptejāṃsi ima eṣāṃ rūpādaya iti /
[190|06-190|07] cakṣuḥsparśanagrāhyāṇi ca prajñāyante dagdheṣu corṇākarpāsakusumbhakuṅkumādiṣu tadbuddhyabhāvādrūpādibhedeṣveva tadbuddhiḥ /
[190|07-190|08] pākajotpattau ghaṭaparijñanaṃ saṃsthānasāmānyāt paṅktivat /
[190|08] cihnamapaśyataḥ parijñānābhāvāt /
[190|08-190|09] ko vā bālapralāpeṣvādaraḥ iti tiṣṭhatu tāvadevāpratiṣedhaḥ /
[190|10] atha kasyāḥ saṃvartanyāḥ katamacchīrṣa bhavati /
[190|11] dhyānatrayaṃ dvitīyādi śīrṣa tāsām yathākramam // vakk_3.100 //
[190|12] trīṇi saṃvartanīśīrṣāṇi / tejaḥsaṃvartanyā dvitīyaṃ dhyānaṃ śīrṣaṃ bhavatyadho dahyate /
[190|13] apsaṃvartanyāstṛtīyaṃ dhyānaṃ śīrṣa bhavatyadhaḥ klidyate /
[190|13-190|14] vāyusaṃvarttanyāścaturthaṃ dhyānaṃ śīrṣaṃ bhavatyadho vikīryate /
[190|14] yaddhi saṃvartanyā upariṣṭāttacchīrṣamityucyate /
[190|14-190|16] kiṃ punaḥ kāraṇaṃ prathamadvitīyatṛtīyadhyānāni tejojalavāyubhirdhvasyante /
[190|17] tadapakṣālasādhamryāt
[190|18] pratheme hi dhyāne vitarkavicārā apakṣālāḥ /
[190|18-190|19] te ca manasaḥ paridāhakatvādagnikalpāḥ /
[190|19] dvitīye prītirapakṣālaḥ sā ca prasrabdhiyogenaśrayamṛdūkaraṇādapkalpāḥ /
[190|20] ata evatasmin kṛtsnakāyakrauryāpagamāt duḥkhendriyasya nirodha uktaḥ sūtre /
[190|21] tṛtīye dhyāne āśvāsapraśvāsāḥ / te ca vāyava eva /
[190|21-190|22] iti yasyāṃ dhyānasamāpattau yathābhuta ādhyātmiko'pakṣālastasyām dhyānopapattau tathābhūto bāhya iti /
[190|22-190|23] kasmāt pṛthivīsaṃvartanī na bhavati /
[190|23-190|24] pṛthivyeva hi bhājanākhyā tasyāṃ tejojalavāyubhirvirodho na pṛthhivyeti /
[190|24] atha caturthadhyāne kathaṃ na saṃvartanī /
[190|25] na caturthe'styaniñjanāt /
[190|26] caturthaṃ dhyānamādhyātmikāpakṣālarahitatvādāneñja muktaṃ bhagavatā /
[190|26-190|27] ato'tra bāhyo'pakṣālo na pravartata iti nāstyatra saṃvartanī /
[190|27] śuddhāvāsaprabhāvādityapare /
[190|27-191|01] nahi taiḥ śakyamārupyān praveṣṭuṃ nāpyanyatra gantumiti /
[191|01-191|02] nityaṃ tarhi caturthadhyānabhājanaṃ prāpnnoti /
[191|03] na nityaṃ saha sattvena tadvimānodayavyayāt // vakk_3.101 //
[191|04] nahi caturthaṃ dhyānamekabhūmisaṃbaddham / kiṃ tarhi /
[191|04-191|05] vicchinnasthānāntaraṃ tārakāvat /
[191|05] tatrāpyayaṃ sattva upapadyeta cyaveta vā /
[191|05-191|06] sa sārdhaṃ vimāneneti nāstyasya nityatvam /
[191|06] kena punaḥ krameṇaitāḥ saṃvartanyo bhavanti / nirantaraṃ tāvat
[191|07] saptāgninā
[191|08] sapta saṃvartanyastejasā bhavanti / tataḥ /
[191|09] adbhirekā
[191|10] saptānāṃ tejaḥsaṃvartanīnāmanantaramadbhiḥ saṃvartanī bhavati /
[191|11] evaṃ gate'dbhiḥ saptake punaḥ /
[191|12] tejasā saptakaḥ
[191|13] etena krameṇāpsaṃvartanīnāṃ gate saptake punaḥ tejaḥsaṃvartanīnāṃ saptako bhavati /
[191|14] paścādvāyusaṃvartanī tataḥ // vakk_3.102 //
[191|15] paścādekāvāyusaṃvartanī bhavati / kiṃ kāraṇam /
[191|15-191|17] yathiva hi teṣāṃ sattvānāṃ samāpattiviśeṣādātmabhāvānāṃ sthitiviśeṣastathā bhājanānāmapāmiti tā etā bhavanti ṣaṭpañcāśattejaḥ saṃvartanyaḥ saptāpsaṃvarttanyaḥ ekā vāyusaṃvarttanī /
[191|17-191|18] evaṃ ca prajñaptibhāṣyaṃ sunītaṃ bhavati "catuḥṣaṣṭi kalpāḥ śubhakṛtsnānāṃ devānāmāyuḥpramāṇami"ti /
[191|19-191|20] "ye dharmā hetuprabhavā hetum teṣāṃ tathāgatohyavadat / teṣāṃ ca yo nirodha evaṃvādī mahāśramaṇa" // iti /
[191|21] abhidharmakośabhāṣye lokanirdeśo nāma
[191|22-191|23] tṛtīyaṃ kośasthānam samāptamiti /
caturthaṃ kośasthānam
=====================================================================
[192|02] oṃ namo buddhāya /
[192|03] atha yadetatsattvabhājanalokasya bahudhā vaicitryamukta tat kena kṛtam /
[192|03-192|04] na khalu kenacidbuddhipūrvakaṃ kṛtam /
[192|04] kiṃ tarhi / sattvānāṃ
[192|05] karmajaṃ lokavaicitryaṃ
[192|06-192|07] yadi karmajaṃ kasmātsattvānāṃ karmabhiḥ kuṅkumacandanādayo ramyatarā jāyante na teṣāṃ śarīrāṇi /
[192|07-192|08] karmāṇyeva tānyevañjātīyāti vyābhiśrakāriṇāṃ sattvānāṃ yadāśrayāśca vraṇabhūtā jāyante bhogāśca ramyāstatpratīkārabhūtāḥ /
[192|08-192|09] avyāmiśrakāriṇāṃ tu devānāmubhaye 'pi ramyāḥ /
[192|09] kiṃ punastatkarmetyāha
[192|10] cetanā tatkṛtaṃ ca tat /
[192|11] sūtra uktaṃ "dve karmaṇī cetanā karma cetayitvā ce"ti /
[192|11-192|12] yattaccetayitvā cetanākṛṭaṃ ca tat /
[192|12] te ete dve karmaṇī trīṇi bhavanti / kāyavāṅmanaskarmāṇi /
[192|12-192|13] kathameṣāṃ karmaṇāṃ vyavasthānam /
[192|13] kimāśrayataḥ āhosvit svabhāvataḥ samutthānato vā /
[192|13-192|14] āśrayataścedekaṃ kāyakarma prāpnoti /
[192|14] sarveṣāṃ kāyāśritatvāt svabhāvataścedvākkarmaikaṃ prāpnoti /
[192|15] vacasaḥ karmasvabhāvatvāt / samutthānataścenmanaskarmaikaṃ prāpnoti /
[192|15-192|16] sarveṣāṃ manaḥ samutthitatvāt /
[192|16] yathākramaṃ tribhiḥ kāraṇaistrayāṇāmiti vaibhāṣikāḥ / tatra punaḥ
[192|17] cetanā mānasaṃ karma
[192|18] cetanā manaskarme ti veditavyam /
[192|19] tajjaṃ vākkāyakarmaṇī // vakk_4.1 //
[192|20] yattaccetanājanitaṃ cetayitvā karmetyuktaṃ kāyavākkarmaṇī te veditavye /
[192|21] te tu vijñaptyavijñaptī
[192|22] te tu kāyavākkarmaṇī pratyekaṃ vijñaptyavijñaptisvabhāve veditavye / tatra tu
[192|23] kāyavijñaptiriṣyate /
[192|24] saṃsthānaṃ
[192|25] cittavaśena kāyasya tathā tathā saṃsthānaṃ kāyavijñaptiḥ / gatirityapare /
[192|25-192|26] prasyandamānasya hi kāyakarma no 'prasyandamānasyeti /
[192|26] ta ucyante
[193|01] na gatiryasmātsaṃskṛtaṃ kṣaṇikaṃ
[193|02] ko 'yaṃ kṣaṇo nāma / ātmalābho 'nantravināśī / so 'syāstīti kṣaṇikam /
[193|03] daṇḍakavat / sarva hi saṃskṛtamātmalābhā dūrdhvaṃ na bhavatīti yatraiva jātaṃ tatraiva dhvasyate /
[193|04] tasyāyuktā deśāntarasaṃkrāntiḥ / tasmānna gatiḥ kāyakarma /
[193|04-193|05] syādetadeva yadi sarvasya ṣkṇikatvaṃ sidhyet /
[193|05] siddhamevaitat viddhi / kutaḥ / saṃskṛtasyāvaśyaṃ /
[193|06] vyayāt // vakk_4.2 //
[193|07] akasmiko hi bhāvānāṃ vināśaḥ / kiṃ kāraṇam / kāryasya hi kāraṇaṃ bhavati /
[193|08] vanāśaścābhāvaḥ / yaścābhāvastasya kiṃ kartavyam /
[193|08-193|09] so 'sāvākasmikok vināśo yadi bhāvasyotpannamātrasya na syāt paścādapi na syādbhāvasya tulyatvāt /
[193|09-193|10] tathānyathībhūtaḥ /
[193|10] na yuktaṃ tasyaiva / nyathātvam / na hi sa eva tasmādvilakṣaṇo yujyate /
[193|10-193|11] dṛṣṭo vai kāṣṭhādīnāmagnyādisaṃyogādvināśaḥ /
[193|11-193|12] na ca dṛṣṭādgariṣṭhaṃ pramāṇamastīti /
[193|12-193|13] na ca sarvasyākasmiko vināśaḥ kathaṃ tāvat bhavān kāṣṭhādīnāmagnyādisaṃyogādvināśaṃ paśyāmīti manyate /
[193|13] teṣāṃ punaradarśanāt /
[193|13-193|14] saṃpradhāryaṃ tāvadetat /
[193|14-193|15] kimagnisaṃyogātkāṣṭhādayo vinaṣṭā ato na dṛśyante utāho svayaṃ vinaṣṭā anye ca punarnotpannā ato na dṛśyante /
[193|15-193|16] yathā vāyusaṃyogātpradīpaḥ pāṇisaṃyogādghaṇṭāśabda iti /
[193|16] tasmādanumānasādhyo 'yamarthaḥ / kiṃ punaratrānumānam /
[193|16-193|17] uktaṃ tāvat akāryatvādabhāvasyeti /
[193|17] punaḥ
[193|18] na kasyacidahetoḥ syāt
[193|19] yadi vināśo hetusāmānyānna kasyacidahetukaḥ syādutpādavat /
[193|19-193|20] kṣaṇikānāṃ ca buddhiśabdārciṣāṃ dṛṣṭa ākasmiko vināśa iti nāyaṃ hetumapekṣate /
[193|20-193|21] yastu manyate buddhyantarādbuddhervināśaḥ śabdāntarācchabdasyeti /
[193|21] tadayuktam / buddhyorasamavadhānāt /
[193|21-193|22] na hi śaṃsayaniścayajñānayoryuktaṃ samavadhānaṃ sukhaduḥkhayo rāgadveṣayorvā /
[193|22-193|24] yadā ca paṭubuddhiśabdānantaramapaṭubuddhiśabdāvutpadyete tadā kathamapaṭuḥ samānajātīyo dharmaḥ paṭīyāṃsaṃ hiṃsyāt /
[193|24-193|25] antyayośca kathaṃ yo 'pyarciṣāmavasthānahetvabhāvāddharmādharmavaśādvā vināśaṃ manyate tadapyayuktam /
[193|25] na hyabhāvaḥ kāraṇaṃ bhavitumarhati /
[193|25-193|26] na cāpyutpādavināśahetvordharmārdharmayoḥ kṣaṇe kṣaṇe vṛttilābhapratibandhau bhavitumarhataḥ /
[193|27] sakyaṣcaiṣa kāraṇa parikalpaḥ sarvatra samskṛte kartumityalaṃ vivādena /
[194|01-194|02] yadi ca kāṣṭhādīnāmagnyādisaṃyogahetuko vināśaḥ syādevaṃ sati pākajānāṃ guṇānāṃ pakvataratamotpattau
[194|03] hetuḥ syācca vināśakaḥ /
[194|04] hetureva ca vināśakaḥ syāt / kathaṃ kṛtvā /
[194|04-194|06] ghāsādyagnisaṃbandhā guṇāḥ pākajā utpannāstata eva tādṛśādvā punaḥ pakvataratamotpattau teṣāṃ vināśa iti hetureva teṣāṃ vināśakaḥ syāddhetvaviśiṣṭo vā /
[194|06-194|07] na ca yuktaṃ yata eva tādṛśāddvā teṣāṃ bhāvastata eva tādṛśācca teṣāṃ punarabhāva iti /
[194|07-194|08] jvālāntareṣu tāvaddhetubhedakalpanāṃ parikalpeyuḥ /
[194|08-194|09] kṣarahimaśuktasūryodakabhūmisaṃbandhāttu pākajaviśeṣotpattau kāṃ kalpanāṃ kalpayeyuḥ /
[194|09-194|10] yattarhyāpaḥ kvāthyamānāḥ kṣīyante kiṃ tatrāgnisaṃyogāḥ kurvanti /
[194|10-194|11] tejodhātuṃ prabhāvato vardhayanti yasya prābhāvādapāṃ saṃghātaḥ kṣāmakṣāmo jāyate yāvadatikṣāmatāṃ gato 'nte na punaḥ saṃtānaṃ saṃtanoti /
[194|11-194|12] idamatrāgnisaṃyogāḥ kurvanti /
[194|12-194|14] tasmānnāsti bhāvānāṃ vināśahetuḥ svayameva tu bhaṅguratvādvinaśyanta utpannamātrā vinaśyantīti siddha eṣāṃ kṣaṇabhaṅgaḥ kṣaṇabhaṅgācca gatyabhāvaḥ /
[194|14] gatyabhimānastu deśāntareṣu nirantarotpattau tṛṇajvālāvat /
[194|15] gatyabhāve ca "saṃsthānaṃ kāyavijñapti"riti siddham /
[194|15-194|16] nāsti saṃsthānaṃ dravyata iti sautrāntikāḥ /
[194|16] ekadiṅmukhe hi bhūyasi varṇa utpanne dīrghaṃ rūpamiti prajñapyate /
[194|16-194|17] tamevāpekṣyālpīyasi hrasvamiti /
[194|17] caturdiśaṃ bhūyasi caturasramiti /
[194|17-194|27] sarvatra same vṛttamiti /
[194|18] evaṃ sarvam /
[194|18-194|19] tadyathā 'lātamekasyāṃ diśi deśāntareṣvanantareṣu nirantaramāśu dṛśyamānaṃ dīrghamiti pratīyate sarvato dṛśyamānaṃ maṇḍalamiti /
[194|19-194|20] na tu khalu jātyantaramasti saṃsthānam /
[194|20] yadi hi syāt [194|21] dvigrāhyaṃ syāt
[194|22-194|23] cakṣuṣā hi dṛṣṭvā dīrghamityavasīyate kāyendriyeṇāpi spṛṣṭveti dvābhyāmasya grahaṇaṃ prāpnuyāt /
[194|23] na ca rūpāyatanasya dvābhyāṃ grahaṇamasti /
[194|23-194|24] yathā vā spraṣṭavye dīrghādigrahaṇaṃ tathā varṇe saṃbhāvyatām /
[194|24] smṛtimātraṃ tatra spraṣṭavyasāhacaryāt bhavati /
[194|24-194|25] sa tu sāhacaryāt bhavati na tu sākṣāt grahaṇam /
[194|25-194|26] yathā 'gnirūpaṃ dṛṣṭvā tasyoṣṇatāyāṃ smṛtirbhavati puṣpagandhaṃ ca ghrātvā tadvarṇa iti /
[194|26-195|01] yuktamatrāvyabhicāratvādanyenānyasya smaraṇaṃ natu kiñcit spraṣṭavyaṃ kvacit saṃsthāne niyataṃ yatastatra smaraṇaṃ niyamena syāt /
[195|01-195|02] athāsatyapi sāhacaryaniyame saṃsthānasmaraṇaṃ niyamena syāt /
[195|02] varṇe 'pi syāt varṇavaddhā saṃsthāne 'pyaniyamena syāt /
[195|02-195|03] nacaivaṃ bhavati /
[195|03] ayuktamasya spraṣṭavyātsmaraṇaṃ /
[195|03-195|04] citrāstaraṇevā 'nekavarṇasaṃsthāne darśanādbahūnāmaikadeśyaṃ prāpnuyāt /
[195|04] taccāyīuktaṃ varṇavat /
[195|04-195|05] tasmānnāsti dravyataḥ saṃsthānam /
[194|06] yaccāpi kiñcit sapratighaṃ rūpamasti tadavaśyaṃ paramāṇau vidyate /
[195|07] na cāṇau tat
[195|08] na ca saṃsthānaṃ paramāṇau vidyate dīrghādi /
[195|08-195|09] tasmādbahuṣveva tathā saṃniviṣṭeṣu dīrghādiprajñaptiḥ /
[195|09-195|10] atha mattaṃ saṃsthānaparamāṇava eva tathā saṃniviṣṭā dīrghādisaṃjñāṃ labhanta iti /
[195|10] so 'yaṃ kevalaḥ pakṣapātasteṣāmasiddhatvāt /
[195|10-195|11] siddhasvalakṣāṇānāṃ hi teṣāṃ saṃcayo yujyate /
[195|11] na ca saṃsthānāvayavānāṃ varṇādivat svabhāvaḥ siddha iti kuta eṣāṃ saṃcayaḥ /
[195|12] yattarhi varṇaścābhinno bhavati saṃsthānaṃ ca bhinnaṃ dṛśyate mṛdbhājanānām /
[195|12-195|14] nanu coktaṃ yathā kṛtvā varṇe dīrghādisaṃjñā prajñapyate tathā ca pipīlikādīnāmabhede paṅkticakrādīnāṃ bhedaḥ prajñāyate tathā saṃsthānasyāpi /
[195|14-195|16] yattarhi tamapi dūrādvā varṇamapaśyantaḥ sthāṇvādīnāṃ dairghyādīni paśyanti varṇameva te tatrāvyaktaṃ dṛṣṭvā dīrghādiparikalpaṃ kurvanti /
[195|16] paṅktisenāparikalpavat / itthaṃ caitadevam /
[195|17] yatkadācidanirdhāryamāṇaparicchedaṃ saṃghātamātramavyaktaṃ dṛśyate kimapyetaditi /
[195|18-195|19] athedānīṃ kāyasya gatiṃ nirākṛṭya samsthānaṃ ca tatra bhavantaḥ sautrāntikāḥ kāṃ kāyavijñarptiṃ prajñapayanti /
[195|19] saṃsthānameva hi te kāyavijñarpti prajñapayanti / natu punardravyataḥ /
[195|20] tāṃ ca prajñapayantaḥ kathaṃ kāyakarma prajñapayanti /
[195|20-195|21] kāyādhiṣṭhānaṃ karma kāyakarma yā cetanā kāyasya tatra tatra praṇetrī /
[195|21] evaṃ vāṅmanaskarmaṇī api yathāyogaṃ veditavye /
[195|22-195|23] yattarhi "cetanā karma cetayitvā ce"tyuktaṃ saṃkalpacetanā pūrvaṃ bhavatyevaṃ saṃkalpacetanā pūrvaṃ bhavatyevaṃ caivaṃ ca kariṣyāmīti /
[195|23] tathā cetayitvā paścāt kriyā cetanotpadyate /
[195|23-195|24] yayā kāyaḥ preryate sā 'sau cetayitvā karmetyucyate /
[195|24-195|25] evaṃ tarhi vijñaptyabhāvādavijñaptirapi kāmāvacarī nāstīti mahānto doṣā anuṣajyante /
[195|25-195|26] anuṣaṅgānāṃ punaḥ pratyanuṣaṅgā bhaviṣyanti /
[195|26-195|27] yadi tasmādeva kāyakarmasaṃśabditāccetanāviśeṣādavijñaptiḥ syāt /
[195|27-195|28] cittānuparivartinī syātsamāhitavijñaptivat nai vaṃ bhaviṣyati /
[195|28] cetanāviśeṣeṇa tadākṣpaviśeṣāt /
[195|28-196|01] sā 'pi ca vijñaptiḥ satī tadākṣepe cetanāyā balaṃ nibhālayate /
[196|01] jaḍatvāt /
[196|01-196|02] dravyameva tu saṃsthānaṃ vaibhāṣikā varṇayanti saṃsthānātmikāṃ tu kāyavijñaptim /
[196|03] vāgvijñaptistu vāgdhvaniḥ // vakk_4.3 //
[196|04] vāksvabhāvo yaḥ śabdaḥ saiva vāgvijñaptiḥ / avijñaptiḥ pūrvamevoktā /
[196|04-196|05] sā 'pi dravyato nāstīti sautrāntikāḥ /
[196|05] abhyupetyākaraṇamātratvāt /
[196|05-196|06] atītānyapi mahābhūtānyupādāya prajñaptesteṣāṃ cāvidyamānasvabhāvatvādrūpalakṣaṇābhāvācca /
[196|06-196|07] astīti vaibhāṃṣikāḥ /
[196|07] kathaṃ jñāyate /
[196|08] trividhāmalarūpoktivṛddhyakurvatpathādibhiḥ /
[196|09] trividhaṃ rūpamuktaṃ sūtre / "tribhiḥ sthānai rūpasya rūpasaṃgraho bhavati /
[196|09-196|10] asti rūpaṃ sanidarśanaṃ sapratigham /
[196|10] asti rūpamanidarśanaṃ sapratigham /
[196|10-196|11] asti rūpamanidarśanamapratighami"ti /
[196|11] anāsravaṃ ca bhagavatā rūpamuktam / "anāsravāḥ dharmāḥ katame /
[196|12-196|13] yasmin rūpe 'tītānāgatapratyutpanno notpadyate 'nunayo vā pratigho vā yāvadyasminvijñāne /
[196|13] ima ucyante 'nāsravā dharmā" iti /
[196|13-196|14] na cā vijñaptiṃ virahayyāsti rūpamanidarśanamapratighaṃ nāpyanā sravam /
[196|14] vṛddhirapi coktā /
[196|14-196|17] "ebhiḥ saptabhiraupadhikaiḥ puṇyakriyāvastubhiḥ samanvāgatasya śrāddhasya kulaputrasya kuladuhiturvā carato vā svapato vā tiṣṭhato vā jāgrato vā satatasamitamabhivardhata eva puṇyamupajāyata eva puṇyam /
[196|17] evaṃ niraupadhikairi"ti //
[196|17-196|18] na cāvijñaptimantareṇānyamanaso 'pti puṇyasyābhivṛddhiryujyate /
[196|18-196|19] akurvataśca svayaṃ paraiḥ kārayataḥ karmapathā na sidhyeyurasatyāmavijñaptau /
[196|19] nahyājñāpanavijñaptiḥ maulaḥ karmapatho yujyate /
[196|20] tasya karyaṇo 'kṛtatvāt / kṛte 'pi ca tasyāḥ svabhāvaviśeṣāditi /
[196|20-196|22] uktaṃ ca bhagavatā "dharmā bhikṣavo bāhyamāyatanamekādaśabhirāyatanairasaṃgṛhītamanidarśanamapratighami"ti /
[196|22] na tvarūpītyuktam /
[196|22-196|23] tatra kiṃ prayojanaṃ syādyadi dharmāyatanāntargatamavijñaptirūpaṃ naśyeta /
[196|23] aṣṭāṅgaśca mārgo na syādavijñaptimantareṇa /
[196|23-196|24] samāpannasya samyagvākkarmāntājīvānāmayogāt /
[196|24-196|26] yattarhīdamuktaṃ "tasyaivaṃ jānata evaṃ paśyataḥ samyagdṛṣṭirbhāvanāparipūriṃ gacchati samyak saṃkalpaḥ samyak vyāyāmaḥ samyak smṛtiḥ samyak samādhiḥ /
[196|26-196|27] pūrvameva cāsya samyak vāvakrmāntājīvāḥ pariśuddhā bhavanti paryavadātā" iti /
[196|27-196|28] laukikamārgavairāgyaṃ pūrvakṛtamabhisaṃdhāyaitaduktam /
[196|28-197|01] prātimokṣasaṃvaraścapi na syādasatyāmavijñaptau /
[197|01-197|02] na hi samādānādurdhvaṃ tadasti yenānyamanasko 'pyayaṃ bhikṣuḥ syāt bhikṣuṇī veti /
[197|02] setuśca sūtre viraktiruktā / dauḥśīlyavivandhatvāt /
[197|02-197|03] na vā bhavantī seturbhavitumarhatītyastyevāvijñaptiḥ /
[197|03-197|04] atra sautrāntikā āhuḥ bahvapyetaccitramapyetat /
[197|04] naivaṃ tvetat / kiṃ kāraṇam / yat tāvaduktaṃ "trividharūpokteri" ti /
[197|04-197|05] tatra yogācārā upadiśanti /
[197|05] dhyāyināṃ samādhiviṣayo rūpaṃ samādhiprabhāvādutpadyate /
[197|06] cakṣurindriyāviṣayatvāt anidarśanam / deśānāvaraṇatvādapratighamiti / atha matam /
[197|07] kathamidānīṃ tat rūpam iti / etadavijñaptau samānam / [197|07-197|08] yadapyuktamanāsravarūpokteriti tad eva samādhiprabhāvasaṃbhūtaṃ rūpamanāsrave samādhāvanāsravaṃ varṇayanti yogācārāḥ /
[197|09] arhato yadrūpaṃ bāhyaṃ cetyapare / āsravāṇāmaniśrayatvāt /
[197|09-197|10] yattarhi sūtra uktaṃ "sāsravā dharmāḥ katame /
[197|10] yāvadeva cakṣuryavadeva rūpāṇī"ti vistaraḥ /
[197|10-197|11] tatra punarāsravāṇāmapratipakṣatvātsāsravamuktam /
[197|11] paryāyeṇa tarhi tadeva sāsravaṃ cānāsravaṃ ca syāt / kiṃ syāt /
[197|12] lakṣaṇasaṃkaraḥ syāt /
[197|12-197|13] yathā tat sāsravaṃ tathā na kadācidanāsravamiti ko 'tra saṃkaraḥ /
[197|13-197|15] yadi ca rūpāyatanādīni ekāntena sāsravāṇi syuriha sūtre kimartha viśeṣitāni syu"ryāni rūpāṇi sāsravāṇi sopādānīyāni cetaḥkhilamrakṣavastvi"ti vistaraḥ /
[197|15-197|19] yadapyuktaṃ "puṇyābhivṛddhivacanāditi tatrāpi pūrvācāryā nirdiśanti "dharmatā hyeṣā yathā dātṝṇāṃ dāyāḥ paribhujyante tathā tathā bhoktṝṇāṃ guṇaviśeṣādanugrahaviśeṣāccānyamanasāmapi dātṝṇāṃ tadālambanadānacetanā bhāvitāḥ saṃtatayaḥ sūkṣmaṃ pariṇāmaviśeṣaṃ prāpnuvanti yenāyatyāṃ bahutaraphalābhiniṣpattaye samarthā bhavanti /"
[197|19-197|20] "idamabhisaṃdhāyoktaṃ" bhavedabhivardhata eva puṇyamupajāyata eva puṇyam iti /
[197|20-197|21] atha mataṃ kathamidānīṃ saṃtānāntaraviśeṣādanyamanaso 'pi saṃtānāntarasya pariṇāmaḥ setsyatīti /
[197|21] etadavijñaptau smānam /
[197|21-197|23] kathamidānīṃ saṃtānāntaraviśeṣātsaṃtānāntare dharmāntaramavijñaptiḥ setsyatīti nirūpadhikeṣvidānīṃ puṇyakriyāvastuṣu kathaṃ bhaviṣyatīti /
[197|23-197|24] abhikṣṇaṃ tadālambanacetanābhyāsātsvapneṣvapi tā anuṣaṅginyo bhavanti /
[197|24-197|25] avijñaptivādinastu niraupadhike yatra vijñaptirnāsti tatra kathāmavijñaptiḥ syāt /
[197|25-197|26] aupadhike 'pyabhīkṣaṇaṃ tadālambanecetanābhyāsādityapare /
[197|26-198|01] yattarhi sūtra uktaṃ "yasyograbhikṣuḥ śīlavān kalyāṇadharmā piṇḍakaṃ paribhujyāpramāṇaṃ cetaḥsamārdhiṃ kāyena sākṣātkṛtvopasaṃpadya viharatyapramāṇastannidānadāyakasya dānapateḥ puṇyābhiṣyandaḥ kuśalābhiṣyandaḥ sukhāsvādadhāraḥ pratikāṅkṣitavya" ityatra tadānīṃ dātuḥ kaścetanāviśeṣaḥ /
[198|01-198|02] tasmātsaṃtatipariṇāmaviśeṣa eva nyāyyaḥ /
[198|02-198|03] yadapyuktaṃ "kārayataḥ kathaṃ karmapathāḥ setsyantī"ti tatrāpyevaṃ varṇayanti /
[198|03-198|05] tatprayogeṇa pareṣāmupaghātaviśeṣātprayoktuḥ sūkṣmaḥ saṃtatipariṇāma viśeṣo jāyate yata āyatyāṃ samante 'pi bahutaraphalābhinirvarttanasamarthā bhavatīti svayamapi ca kurvataḥ kriyāphalaparisamāptāveṣa eva nyāyo veditavyaḥ /
[198|05-198|06] so 'sau saṃtatipariṇāmaviśeṣaḥ karmapatha ityākhyāyate /
[198|06] kārye kāraṇopacārāt /
[198|06-198|07] kāyikavācikatvaṃ tu tatkriyāphalatvādyathā vijñaptivādināmavijñapteriti /
[198|07-198|08] upātteṣu skandheṣu trikālayā cetanayā prāṇātipātāvadhvena spṛśyata iti bhadantaḥ /
[198|08-198|09] haniṣyāmi hanmi hatamiti cāsya yadā bhavatīti /
[198|09] na tviyatā karmapathaḥ parisamāpyate /
[198|10] mā bhūdahate 'pi mātrādau hatābhimānināmānantaryaṃ karmeti /
[198|11] svayaṃ tu ghnata etāvāṃścetanāsamudācāra ityayamatrābhiprāyo yuktarūpaḥ syāt /
[198|11-198|13] ka idānīmeṣa pradveṣo yadavijñaptiḥ prakṣipyate saṃtatipariṇāmaviśeṣaścābhyupagamyate tathaivāprajñāyamānaḥ /
[198|13] na khalu kaścit pradveṣaḥ /
[198|13-198|14] kintu cittānvayakāyaprayogeṇa kriyāparisamāptau tābhyāṃ pṛthagbhūtaṃ dharmāntaraṃ prayojayiturutpadyata iti notpadyate paritoṣaḥ /
[198|15-198|16] yatkṛtaprayogasaṃbhūtā tu kriyāparisamāptistasyaiva tannimittaḥ saṃtatipariṇāmo bhavatīti bhavati paritoṣaḥ /
[198|16] cittacaitasaṃtānāccāyatyāṃ phalotpatteḥ / uktaṃ cātra /
[198|17] kimuktam / "vijñaptyabhāvādi"tyevamādi / tadabhāvādavijñapterabhāvaḥ /
[198|17-198|18] yadapyuktaṃ "dharmāyatanasyārūpitvaṃ yasmānnoktami"ti /
[198|18-198|19] tadyadevātra rūpamanidarśanamapratighaṃ coktaṃ tadevāstu dharmāyatanaparyāpannam /
[198|19] yadapyuktamaṣṭāṅga āryamārgo na syāditi /
[198|19-198|20] aṅgaṃ tāvadācakṣva /
[198|20] kathaṃ mārgasamāpannasya samyagvākkarmāntājīvā bhavantīti /
[198|20-198|21] kimasau vācaṃ bhāṣyate kriyāṃ vā karoti cīvarādīn vā paryeṣate /
[198|21] netyāha / kiṃ tarhi /
[198|22] tadrūpāmanāsravāmavijñaptiṃ pratilabhate /
[198|22-198|23] yasyāḥ pratilambhādvyutthito 'pi na punarmithyāvāgādiṣu pravartate samyagvāgādiṣu ca pravartate /
[198|23-198|24] ato nimitte naimittikopacārādavijñaptau tadākhyā kriyate /
[198|24-198|27] yadyevamihāpyevaṃ kiṃ na gṛhyate mārgasamāpanno vināpyavijñaptyā tadrūpamāśayaṃ ca āśrayaṃ ca pratilabhate yasya pratilambhāt vyutthito 'pi na punarmithyāvāgādiṣu pravartate samyagvāgādiṣu ca pravartate /
[198|27-199|01] ato nimitte naimittikopacāraṃ kṛtvā aṣṭau mārgāṅgāni vyavasthāpyanta iti /
[199|01] aparastvāha / tadakriyāmātramatrāṅgamuktaṃ syāt /
[199|01-199|02] yadasāvāryamārgasāmarthyādakriyāniyamaṃ pratilabhate taccānāsravamārgasaṃniśrayalābhādanāsravaṃ syāt /
[199|02-199|03] nahi sarvatra dravyamanto dharmāḥ parisaṃkhyāyante /
[199|03-199|04] tadyāthā 'ṣṭau lokadharmāḥ lābho 'lābhaḥ yaśo 'yaśaḥ nindā praśaṃsā sukhaṃ duḥkhamiti /
[199|04] nacātra cīvarādīnāmalābho nāmāsti dravyāntaram /
[199|05-199|06] prātimokṣasaṃvaro 'pi syāt yayā cetanayā vidhipūrvaṃ kṛtvā 'bhyupagamaḥ pratiṣiddhātkarmaṇaḥ kāyavācau saṃvṛṇoti /
[199|06] anyacittona saṃvṛtaḥ syāditi cet / na /
[199|07-199|09] tadbhāvanayā kriyākāle smarataḥ tatpratyupasthānāt setubhāvo 'pi syādakriyāṃ pratijñāṃ saṃsmṛtya saṃsmṛtya lajjito dauḥśīlyākaraṇāt ityarthameva ca tasyāḥ samādānam /
[199|09-199|10] yadi punaravijñaptereva dauḥsīlyaṃ pratibadhnīyāt na kaścitmuṣitasmṛtiḥ śikṣāṃ bhindyāt /
[199|10-199|11] alaṃ vistareṇāstyeva dravyāntaramavijñaptirūpati vaibhāṣikāḥ /
[199|12-199|13] yadyasti tacca mahābhūtānyupādāyetyuktam tat kim vijñaptimahābhūtānyevopādāyāvijñaptirutpadyate athānyāni /
[199|13] anyānyeva sā mahābhūtānyupādāyotpadyate /
[199|14] na hi saiva sāmagrī sukṣmaphalā caudārikaphālā ca yujyate /
[199|14-199|15] kiṃ khalu yadātanī vijñaptistadātanānyeva sā mahābhūtānyupādāya vartate /
[199|15-199|16] sarvamupādāyarūpaṃ prāyeṇaivaṃ kiñcittu vartamānamanāgataṃ cātītāni mahābhūtānyupādāya /
[199|16] kiṃ punastaditi /
[199|17] kṣaṇādūrdhvamavijñaptiḥ kāmāptātītabhūtajā // vakk_4.4 //
[199|18] prathamāt kṣaṇādūrdhvamavijñaptiḥ kāmāvacarī atītāni mahābhūtānyupādāyotpadyate /
[199|19] tānyasyā āśrayārthena bhavanti / pratyutpannāni śarīramahābhūtāni saṃniśrayārthena /
[199|20] pravṛtyanuvṛttikāraṇatvādyathākramam /
[199|20-199|21] cakrasyeva bhūmau saparivartamānasya pāṇyāvedhabhūmipradeśau /
[199|22] atha kutastyāni mahābhūtānyupādāya kutastyaṃ kāyavākkarma /
[199|23] svāni bhūtānyupādāya kāyavākkarma sāsravam /
[199|24-199|25] kāmāvacaraṃ kāyavākkarmaṃ kāmāvacarāṇyeva mahābhūtānyupādāya evaṃ yāvaccaturthadhyānabhūmikaṃ tadbhūmikānyevopādāya /
[199|26] anāsravaṃ yatra jātaḥ
[199|27-200|01] asravaṃ tu kāyavākkarma yasyāṃ bhūmau jātastadutpādayati tadbhūmikānyupādāya tadveditavyam /
[200|01] dhātvapatitatvādanāsravāṇāṃ ca bhūtānāmabhāvāttadvalena cotpatteḥ /
[200|02] tatra vijñaptyavijñaptyākhyakarmaṇī veditavye /
[200|03] avijñaptiranupāttikā // vakk_4.5 //
[200|04] naiḥṣyandikī ca sattvākhyā
[200|05] kiñca
[200|06] niṣyandopāttabhūtajā /
[200|07] naiḥṣyandikānyeva bhūtānyupādāya cittacaittāni copādāyāvijñaptirbhavati /
[200|07-200|08] asamāhitabhūmikāyā eṣa prakāraḥ /
[200|09] samādhijaupacayikānupātābhinnabhūtajā // vakk_4.6 //
[200|10] dhyānānāsravasaṃvarāvijñaptiḥ samādhijā /
[200|10-200|12] sā samādhisaṃbhūtānyaupacayikānyanupātāni ca mahābhūtānyupādāyotpadyate abhinnāni ca yānyeva ca bhūtānyupādāya prāṇātipātādviratirutpadyate tānyeva yāvat saṃbhinnapralāpāt /
[200|12] kiṃ kāraṇam /
[200|13] cittavat bhūtābhedāt / [200|13-200|14] prātimokṣasaṃvare tvanyānyāni mahābhūtānyupādāya saptāvijñaptayo bhavanti /
[200|14] vijñaptistu naiḥṣyandikī / upāttā tu kāyikī /
[200|14-200|16] kiṃ punariyaṃ vijñaptirutpadyamānā pūrvakasya saṃsthānasya saṃtānaṃ bādhitvotpadyate utāho na /
[200|16] kiñcātaḥ yadi bādhitvotpadyate / na /
[200|16-200|17] vipākarūpasyocchinnasya punaḥ pravandhādavaibhāṣikīyaṃ prāpnoti /
[200|17] athābādhitvā /
[200|17-200|18] kathamekasminbhūtasaṃghāte saṃsthānadvayaṃ sidhyati /
[200|18-200|19] anyānyeva tāni naiḥṣyandikāni tadānīmupajāyante yānyupādāya vijñaptirbhavati /
[200|19-200|20] evaṃ tarhi yadyadevāṅgaṃ niśrityotpadyate vijñaptistena tenāṅgena mahīyasā bhavitavyam /
[200|20] tanmahābhūtairabhivyāpanāt /
[200|20-200|21] anabhivyāpane ca punaḥ kathaṃ kṛtsnāṅgena vijñapayet /
[200|21] śuṣiratvāt kāyasyāsti teṣāmavakāśaḥ /
[200|22] tat khalvetat karma paryāyeṇa dvividhaṃ trividhaṃ pañcavidhaṃ cottam /
[200|22-200|23] cetanā cetayitvā ceti /
[200|23] cetayitvā punardvidhā / kāyavākkarma cetanā ca /
[200|23-200|24] kāyakarma punaḥ dvividhaṃ vijñaptyākhyamavijñaptyākhyaṃ ca /
[200|24-200|25] evaṃ vākkarma cetanā ceti pañcavidhaṃ bhavati /
[200|25] tatra punaravijñaptirdvidhā / kuśalā 'kuśalā ca /
[200|26] nāvyākṛtāstyavijñaptiḥ
[200|27] kiṃ kāraṇam /
[200|27-200|28] avyākṛtaṃ hi cittaṃ durbalamato na śaktaṃ balavatkarmākṣeptuṃ yanniruddhe 'pi tasminnanuvadhnīyāt /
[201|01] tridhā 'nyat
[201|02] anyatkarma trividham / kuśalākuśalāvyākṛtam / kiṃ tadanyat / vijñaptiścetanā ca /
[201|03] aśubhaṃ punaḥ /
[201|04] kāme
[201|05] akuśalaṃ vastu karma kāmahātau veditavyam / nānyatra /
[201|05-201|06] akuśalamūlānāṃ prahīṇatvādāhrīkyānapatrāpyayośca /
[201|06-201|07] kuśalāvyākṛtaṃ tu sarvatrā prativedhāt /
[201|07] tatra
[201|08] rūpe 'pyavijñaptiḥ
[201|09] kāme 'pītyapiśabdāt / ārūpyeṣu nāsti bhūtābhāvāt /
[201|09-201|10] yatra hi kāyavācoḥ pravṛttistatra kāyavāksaṃvarau /
[201|10] iha tarhi samāpannasya syādanāsravā vijñaptivat /
[201|11] na / tasyā dhātvapatitatvāt /
[201|11-201|12] ārūpyāvacarī tvavijñaptināṃrhati visabhāgāni bhūtānyupādāya bhavitum /
[201|12] sarvarūpavaimukhyāccārūpyasamāpattunārlaṃ rūpotpattaye /
[201|13] vibhūtarūpasaṃjñatvāt / dauḥśīlyapratipakṣeṇa śīlam / tacca dauḥśīlyaṃ kāmāvacaram /
[201|14] ārūpyāśca kāmadhātorāśrayā kārālambanapratipakṣadūratābhirdūre /
[201|14-201|15] ata eṣvavijñaptirnāstīti vaibhāṣikāḥ
[201|16] vijñaptiḥ savicārayoḥ // vakk_4.7 //
[201|17] vijñaptistu savicārayoreva bhūmyoḥ / kāmadhātau prathame ca dhyāne na tata ūrdhvam /
[201|18] kāme 'pi nivṛtā nāsti
[201|19] nivṛtā tu vijñaptiḥ kāmadhātāvapi nāsti / brahmaloka evāsti /
[201|19-201|20] mahābrāhmaṇo hi śāṭhyasamutthitaṃ kāyakarma śrūyate /
[201|20-201|21] sa hi svaparṣanmadhye āyuṣmato 'śvajitaḥ kṣepārthamātmānaṃ kṣiptavāt /
[201|21-201|22] tata ūrdhvamasatyāṃ vāgvijñaptau kathaṃ tatra śabdāyatanaṃ bāhyamahābhūtahetukam /
[201|22] anye punarāhuḥ /
[201|22-201|23] dvitīyādiṣvapi dhyāneṣu vijñaptirastyanivṛtāvyākṛtā /
[201|23] na kuśalā na kliṣṭā / kiṃ kāraṇam /
[201|24-201|25] na hi teṣūpapannastajjātīyamadhobhūmikaṃ cittaṃ saṃmukhīkaroti yena tāṃ vijñaptiṃ samutthāpayet /
[201|25] nyūnatvātprahīṇatvacca / pūrvameva tu varṇayanti /
[201|25-201|26] kiṃ punaḥ kāraṇamūrdhvaṃ brahmalokānnāsti vijñaptiḥ kāmadhātau ca nivṛktāvyākṛtā nāsti /
[202|01] samutthānamasadyataḥ /
[202|02] savitarkavicāreṇa hi cittena vijñaptiḥ samutthāpyate /
[202|02-202|03] tacca dvitīyādiṣu dhyāneṣu nāsti bhāvanāprahātavyena cotthāpyate /
[202|03] darśanaprahātavyasyāntarmukhapravṛttatvāt /
[202|04] tacca kāmadhātau nivṛtavyākṛtaṃ nāsti /
[202|05] kiṃ khalu samutthānavaśādevaṃ dharmāṇāṃ kuśalākuśalatvaṃ veditavyam / netyāha /
[202|06] kiṃ tarhi / caturbhiḥ prakāraiḥ paramārthataḥ svabhāvataḥ saṃprayogataḥ samutthānataśca /
[202|07] tatra tāvat /
[202|08] paramārthaśubho mokṣaḥ
[202|09] nirvāṇaṃ hi sarvaduḥkhavyupaśamaḥ / tataḥ paramakṣematvāt paramārthena kuśalamārogyavat /
[202|10] svato mūlahyar patrapāḥ // vakk_4.8 //
[202|11] trīṇi kuśalamūlāni /
[202|11-202|12] hriścāpatrapyaṃ ca svabhāevna kuśalāni anyasaṃprayogasamutthanānapekṣatvāt /
[202|12] pathyauṣadhavat /
[202|13] saṃprayogeṇa tadyuktāḥ
[202|14-202|15] taireva kuśalamūlahyar patrāpyaiḥ saṃprayuktā dharmāḥ saṃprayogeṇa kuśalāstairasaṃprayuktānāṃ kuśalatvābhāvādauṣadhamiśrapānīyavat /
[202|16] samutthā nāt kriyādayaḥ /
[202|17-202|18] kāyavāvakkarmaṇi cittaviprayuktāśca saṃskārajātyādayaḥ prāptinirodhāsaṃjñisamāpattayastaireva kuśalamūlādisaṃprayuktai dharmaḥ samupasthāpitāḥ samutthānena kuśalāḥ /
[202|19] auṣadhapānīyasaṃbhūtadhātrīkṣīravat /
[202|19-202|20] prāptīnāṃ tu visabhāgacittasamutthāpitānāṃ kathaṃ kuśalatvamiti vaktavyam /
[202|20-202|21] tadyathā vicikitsayā kuśalamūlapratisaṃdhānaṃ dhātupratyāgamaparihāṇibhyāṃ ca /
[202|21] yathā ca kuśalamuktaṃ tato
[202|22] viparyayeṇākuśalaṃ
[202|23] kathaṃ kṛtvā / saṃsāraḥ paramārthenākuśalaḥ / sarvaduḥkhapravṛttyātmakatvena paramākṣematvāt /
[202|24] akuśalamūlāhrīkyānapatrāpyāṇi svabhāvataḥ / tatsaṃprayuktā dharmāḥ saṃprayogataḥ /
[202|24-202|25] tatsamutthāpitāḥ kāyavākkarmajātyādiprāptayaḥ samutthānataḥ vyādhyapathyauṣadhādibhirūpameyāḥ /
[203|01] evaṃ tarhi na kiñcitsāsravamavyākṛtaṃ bhaviṣyati kuśalaṃ vā / saṃsārābhyantaratvāt /
[203|02] paramārthata evamuktaṃ vipākaṃ tu prati yatsāsravaṃ na vyākriyate tadavyākṛtamityucyate /
[203|03] iṣṭavipākaṃ ca kukśalamityucyate / yadi tu paramārthenāvyākṛtaṃ mṛgyate tat / [203|04] paramāvyākṛte dhruve // vakk_4.9 //
[203|05] dve asaṃskṛte niṣparyāyeṇānivṛtāvyākṛte / ākāśamapratisaṃkhyānirodhaśca /
[203|05-203|06] idaṃ vicāryate /
[203|06-203|07] yadi samutthānavaśātkuśalākuśalatvaṃ kāyavākkarmaṇaḥ kiṃ na mahābhūtānām /
[203|07] karmaṇi hi kartturabhiprāyo na mahābhūteṣu /
[203|07-203|09] samāhitasyāvijñaptau nāstyabhiprāyo na cāsamāhitaṃ cittaṃ tasyāḥ samutthāpakaṃ visabhāgabhūmikatvāditi kathaṃ tasyāḥ kuśalatvam /
[203|09-203|10] divyayorapi vā cakṣuḥśrotrayoḥ kukśalatvaprasaṅgaḥ /
[203|10] karttavyo 'tra yatnaḥ / yaduktaṃ darśanaprahātavyaṃ cittaṃ vijñapterasamutthāpakamiti /
[203|11-203|12] kiṃ tarhi bhagavatoktaṃ "tato 'pi mithyādṛṣṭermithyāsaṃkalpaḥ prabhavati mithyā vāgmithyākarmānta" mityevamādi /
[203|12] aviruddhametat /
[203|13] samutthānaṃ dvidhā hetutatkṣaṇotthānasaṃjñitam /
[203|14] dvividhaṃ samutthānaṃ hetusamutthānaṃ tatkṣaṇasamutthānaṃ ca / tatraiva kṣaṇe tadbhāvāt /
[203|15] pravartakaṃ tayorādyaṃ dvitīyamanuvartakam // vakk_4.10 //
[203|16] hetusamutthānaṃ pravartakamākṣepakatvāt / tatkṣaṇasamutthānamanuvartakaṃ kriyākālānuvartanāt /
[203|17] kimidānīṃ tasya tasyāṃ kriyāyāṃ sāmarthyam /
[203|17-203|18] tena hi vinā 'sau mṛtasyeva na syādā kṣiptā 'pi satī /
[203|18] acittakasya tarhi saṃvarotpattau kathaṃ bhavati /
[203|18-203|19] sphuṭatarā tarhi sacittakasya bhavatītyetatsāmarthyam /
[203|19] tatra ca
[203|20] pravartakaṃ dṛṣṭiheyaṃ vijñānam
[203|21] darśanaprahātavyaṃ cittaṃ vijñapteḥ pravartakam /
[203|21-203|22] tatsamutthāpakayorvitarkavicārayornidānabhūtatvāt /
[203|22] na tvanuvartakam /
[203|22-203|23] bahirmukhacittasya kriyākāle tadabhāvāt /
[203|23] tatsamutthāpitaṃ ca rūpaṃ darśanaprahātavyaṃ syāt / kiṃ syāt /
[203|23-203|24] abhidharmobādhitaḥ syāt /
[203|24] vidyā 'vidyābhyāṃ cāvirodhānnāsti rūpaṃ darśanaprahātavyam /
[203|24-203|25] sādhya eṣa pakṣaḥ /
[203|25] bhūtānyapi tarhi darśanaprahātavyāni syuḥ / samānacittotthāpitatvāt /
[204|01] naivaṃ bhaviṣyati yathā na kuśalākuśalāni bhavanti / athavā punarbhavantu / naivaṃ śakyam /
[204|02] nahi tāni darśanaprahātavyāni yujyante nāpyaprahātavyāni / kiṃ kāraṇam /
[204|02-204|03] akliṣṭasya dharmasya vidyā 'vidyābhyāmavirodhāt /
[204|03-204|04] ato hetusamutthānamadhikṛtya sūtre paṭhanānnāsti virodhaḥ /
[204|05] ubhayaṃ punaḥ //
[204|06] mānasaṃ bhāvanāheyaṃ /
[204|07] bhāvanāheyaṃ punarmanovijñānamubhayaṃ bhavati / pravarttakaṃ cānuvartakaṃ ca /
[204|08] pañcakaṃ tvanuvartakam // vakk_4.11 //
[204|09] pañca vijñānakāyā anuvartakā eva / tadidaṃ catuṣkoṭikaṃ bhavati /
[204|09-204|10] pravartakameva darśanaprahātavyaṃ cittam /
[204|10] anuvartakā eva pañca vijñānakāyāḥ /
[204|10-204|11] ubhayaṃ bhāvanāheyaṃ manovijñānam /
[204|11] nobhayamanāsravam / kiṃ khalu yathā pravartakaṃ tathaivānuvartakaṃ bhavati /
[204|12] nāyamekāntam /
[204|13] pravartake śubhādau hi syāttridhā 'pyanuvartakam /
[204|14] kuśale pravartake kuśalākuśalāvyākṛtamanuvartakaṃ syāt /
[204|15] evamakuśale cāvyākṛte ca /
[204|16] tulyaṃ muneḥ
[204|17] buddhasya tu bhagavatastulyaṃ pravartakenānuvartakam / kuśale kuśalamavyākṛte cāvyākṛtam /
[204|18] śubhaṃ yāvat
[204|19] kuśalaṃ vā bhavatyanuvartakamavyākṛte 'pi pravartake /
[204|19-204|20] na tu kadācit kuślaṃ pravartakamanuvartakaṃ cāvyākṛtaṃ bhavati /
[204|20] āmnāyamānā hi buddhānāṃ deśaneti /
[204|20-204|21] nāsti buddhānāmavyākṛtaṃ cittamiti nikāyāntarīyāḥ /
[204|21-204|22] kuśalaikatānā hi buddhānāṃ saṃtatayo nityaṃ samāhitatvāt /
[204|22] uktaṃ hi sūtre
[204|23-204|24] "caran samāhito nāgastiṣṭhannāgaḥ samāhitaḥ / svapan samāhito nāgo niṣaṇṇo 'pi samāhita" iti /
[204|25-204|26] anicchayā 'sya cittasyāvisaraṇādevamuktaṃ na tu na santyavyākṛtāni vipākajairyā pathikanirmāṇacittāni buddhānāmiti vaibhāṣikāḥ /
[204|26-204|27] mānasaṃ bhāvanāheyaṃ pravartakaṃ cānuvartakaṃ cetyuktam /
[204|27] tatkuśalākuśalāvyākṛtaṃ sarvaṃ veditavyam /
[205|01] nobhayaṃ tu vipāpkajam // vakk_4.12 //
[205|02] vipākajaṃ tu cittaṃ naiva pravartakaṃ nānuvartakaṃ nirabhisaṃskāravāhitvāt /
[205|02-205|03] kimidānīṃ yathā pravartakaṃ tathā vijñaptirāhosvidyathā 'nuvartakam /
[205|03] kiṃ cātaḥ /
[205|03-205|04] yathā pravartakaṃ cet /
[205|04] ihāpi nivṛtāvyākṛtā vijñaptiḥ prāpnoti /
[205|05] satkāyāntagrāhadṛṣṭipravartitatvāt /
[205|05-205|06] na vā sarvaṃ darśanaprahātavyaṃ pravartakamiti viśeṣaṇaṃ vaktavyam /
[205|06-205|07] yathānuvartakaṃ cet akukśalāvyākṛtacittasya prātimokṣavijñaptiḥ kuśalā na prāpnoti /
[205|07] yathā pravartakaṃ tathā vijñaptirnatu yathā darśanaprahātavyam /
[205|07-205|08] bhāvanā heyāntaritatvāt /
[205|08] yadi nānuvartakavaśādvijñapteḥ kuśalāditvaṃ na tarhīdaṃ vaktavyam /
[205|09] hetusamutthānaṃ saṃdhāyoktaṃ sūtre na tatkṣaṇasamutthānam /
[205|09-205|10] ato nāstīha nivṛtāvyākṛtā vijñaptiriti /
[205|10] evaṃ vaktavyam / anyavyavahitaṃ hetusamutthānaṃ saṃdhāyoktamiti /
[205|11] avasitaḥ prasaṅgaḥ /
[205|12] sā tu pūrvoktā /
[205|13] avijñaptistridhā jñeyā saṃvarāsaṃvaretarā /
[205|14] saṃvaraścāsaṃvaraśca / tābhyāṃ cetaro naivasaṃvaro nāsaṃvaraḥ /
[205|14-205|15] dauḥśīlyaprasarasya saṃvaraṇaṃ saṃrodhaḥ saṃvaraḥ /
[205|15] tatra punaḥ
[205|16] saṃvaraḥ prātimokṣākhyo dhyānajo 'nāsravastathā // vakk_4.13 //
[205|17] trividhaḥ saṃvaraḥ / prātimokṣasaṃvara ihatyānāṃ kāmāvacaraṃ śīlam /
[205|17-205|18] dhyānasaṃvaro rūpāvacaraṃ śīlam /
[205|18] anāsravasaṃvaro 'nāsravaṃ śīlam / tatra punaḥ
[205|19] aṣṭadhā prātimokṣākhyaḥ
[205|20-205|21] bhikṣusaṃvaro bhikṣuṇīsaṃvaraḥ śikṣamāṇāsaṃvara śrāmaṇerasaṃvaraḥ śrāmaṇerīsaṃvaraḥ upāsakasaṃvara upāsikāsaṃvara upavāsasaṃvaraśca /
[205|21-205|22] eṣo 'ṣṭavidhasaṃvaraḥ prātimokṣasaṃvara ityākhyāyate /
[205|22] nāmata eṣo 'ṣṭavidhaḥ /
[205|23] dravyatastu caturvidhaḥ /
[205|24] bhikṣusaṃvaraḥ śramaṇerasaṃvara upāsakasaṃvara upavāsasaṃvaraśca /
[205|24-205|25] ityeṣa caturvidhaḥ prātimokṣasaṃvarastu dravyataḥ /
[205|25] pratiniyatalakṣaṇatvāt /
[205|25-205|26] bhikṣusaṃvarādbhikṣuṇīsaṃvaro nānyaḥ śrāmaṇerasaṃvarācca śikṣamāṇāśrāmaṇerīsaṃvarau /
[205|26-205|27] upāsakasaṃvarādupāsikāsaṃvaro nānyaḥ /
[205|27] kathaṃ jñāyate /
[206|01] liṅgato nāmasaṃcārāt
[206|02] liṅgamiti vyañjanasyākhyā yena strīpuruṣau liṅgyete /
[206|02-206|03] liṅgato hi bhikṣubhikṣuṇyādīnāṃ nāmasaṃcāro bhavati /
[206|03] kathaṃ kṛtvā /
[206|03-206|04] parivṛtte hi vyañjane bhikṣurbhikṣuṇītyucyate bhikṣuṇī ca punarbhikṣuḥ /
[206|04-206|05] śrāmaṇerītyucyate śrāmaṇerī ca punaḥ śikṣamāṇā ca śrāmaṇeraḥ /
[206|05] upāsaka upāsiketyucyate upāsikā ca punarūpāsaka iti /
[206|05-206|06] na ca vyañjanaparivṛttau pūrvasaṃvaratyāge kāraṇamasti nāpyapūrvasaṃvarapratilambhe /
[206|06-206|07] tasmādabhinna eṣāṃ caturṇā saṃvarāṇāṃ tribhyaḥ svabhāvaḥ /
[206|08-206|10] ya upāsakasaṃvarācchrāmaṇerasaṃvaraṃ samādatte tasmācca punarbhikṣusaṃvaraṃ kiṃ te saṃvarā virativṛddhiyogādanyo 'nya ucyante pañcadaśa viṃśativat dīnāraśateravacca āhosvit pṛthageva te sakalā jāyante /
[206|10] āha /
[206|11] pṛthak
[206|12] avyāmiśrā eva te pṛthaglakṣaṇā upajāyante /
[206|12-206|13] triṣu saṃvareṣu tisraḥ prāṇātipātaviratayo yāvanmadyapānaviratayaḥ /
[206|13] evaṃ śeṣāḥ / ko nu tāsāṃ viśeṣaḥ /
[206|13-206|14] nidānaviśeṣādviśeṣaḥ /
[206|14] kathaṃ kṛtvā /
[206|14-206|17] yathā yathā hi vahutarāṇi śikṣāpadāni samāditsate tathā tathā bahutarebhyo maddapramādapadebhyo nivartamāno bahutarebhyaḥ prāṇātipātādīnāṃ nidānebhyo nivartate viratīnāṃ ca nidāneṣu pravartata iti nidānaviśeṣādviratīnāṃ viśeṣaḥ /
[206|17-206|18] evaṃ cāsati bhikṣusaṃvaraṃ pratyācakṣāṇastrīnapi saṃvarānvijahyāddayorapi tatrāntarbhāvāt /
[206|18] na caitadiṣṭam / tasmāt pṛthageva te saṃvarāḥ /
[206|19] te cāvirodhinaḥ // vakk_4.14 //
[206|20] te ca trayo 'pi saha vartante / nottarasaṃvarasamādānāt purvakasya tyāgaḥ /
[206|20-206|21] mā bhūt bhikṣusaṃvaraparityāgādanupāsaka eveti /
[206|22] kathaṃ cāyamupāsako bhavati kathamupavāsastho yāvat bhikṣuḥ /
[206|23-206|24]
pañcāṣṭadaśasarvebhyo varjyebhyo viratigrahāt /
 upāsakopavāsasthaśramaṇoddeśabhikṣutā // vakk_4.15 //
[206|25] yathāsaṃkhyamanudeśo veditavyaḥ /
[206|25-207|01] pañccabhyo varjanīyebhyo dharmebhyo viratisamādānādupāsakasaṃvarastho bhavati /
[207|01-207|02] prāṇātipātādadattādānātkāmamithyācārāt mṛṣāvādātsurāmaireyamadyapānācca /
[207|02-207|03] aṣṭābhyo viratisamādānādupavāsasthaḥ /
[207|03-207|04] prāṇātipātādattādānābrahmacaryamṛṣāvādamadyapānebhyo gandhamālyavilepananṛtyagītavāditrāduccaśayanamahāśayanādakālabhojanācca /
[207|04-207|05] daśabhyo viratisamādānācchrāmaṇero bhavati /
[207|05] ebhya eva jātarūparajatapratigrahācca /
[207|05-207|06] nṛtyagitavāditragandhamālyavilepanaṃ cātra dvayīkṛtya daśa bhavanti /
[207|06-207|07] sarvebhya eva varjanīyebhyaḥ kāyavākkarmabhyaḥ viratisamādānāt bhikṣurityucyate /
[207|07] sa eṣa prātimokṣasaṃvaraḥ /
[207|08] śīlaṃ sucaritaṃ karma saṃvaraścocyate
[207|09] viṣamakarmaṇāṃ viratisamādānācchīlam / śītalatvāditi niruktiḥ /
[207|10] "sukhaśīlasamādānaṃ kāyo na paridahyata" iti
[207|11] gāthāvacanāt / vidvatpraśastatvātsucaritam / kriyāsvabhāvatvātkarma /
[207|11-207|12] nanu cāvijñaptirakriyetyucyate /
[207|12] sā kathaṃ kriyā bhāti /
[207|12-207|13] na kurvanti tayā samāttayā lajjinaḥ pāpamityakriyetyucyate /
[207|13] sāpi tu vijñapticittābhyāṃ kriyata iti kriyā bhavati /
[207|14] kriyāhetutvāt kriyāphalatvāccetyapare / saṃvara iti kāyavācoḥ saṃvaraṇāt /
[207|14-207|15] evaṃ tāvadaviśeṣeṇa prātimokṣasaṃvaraḥ saṃśabdyate /
[207|16] punaḥ /
[207|17] ādye vijñaptyavijñaptī prātimokṣakiyāpathaḥ // vakk_4.16 //
[207|18] saṃvarasamādānasya prathame vijñaptyavijñaptī prātimokṣa ityucyate /
[207|18-207|19] pāpasya tena prātimokṣaṇādutsarjanādityarthaḥ /
[207|19] svārthe vṛddhividhānādvaikṛtavaiśasavat /
[207|19-207|20] prātimokṣasaṃvara ityapi kāyavāksaṃvaraṇāt karmapatha ityucyate /
[207|20] maulasaṃgṛhītatvāt /
[207|20-207|21] dvitīyādiṣu kṣaṇeṣui prātimokṣasaṃvara eva na prātimokṣaḥ /
[207|21] pṛṣṭhaṃ ca na maulaḥ karmapathaḥ /
[207|22] athaiṣāṃ saṃvarāṇāṃ kena kaḥ samanvāgataḥ /
[207|23] prātimokṣānvitā aṣṭau
[207|24] prātimokṣasaṃvareṇāṣṭau nikāyāḥ samanvāgatā bhikṣurbhikṣuṇī yāvadupavāsastho 'ṣṭamaḥ /
[208|01] kiṃ khalu bāhyakānāṃ samādānaśīlaṃ nāsti / asti natu prātimokṣasaṃvaraḥ /
[208|01-208|02] kiṃ kāraṇam /
[208|02] nahi tadatyantaṃ pāpasya pratimokṣaṇāya saṃvartate / bhavasaṃniśritatvāt /
[208|03] dhyānajena tadanvitaḥ /
[208|04] dhyānāddhyāne vā jāto dhyānajaḥ / yo dhyānena samanvāgataḥ so 'vaśyaṃ dhyānasaṃvareṇa /
[208|05] sāmantakamapyatra dhyānaṃ kṛtvocyate / yathā grāmasāmantakamapi grāma ityucyate /
[208|06] astyasmin grāme śāleyaṃ kṣetramasti vraiheyamiti /
[208|07] anāsraveṇāryasattvāḥ
[208|08] āryapudgalā anāsraveṇa saṃvareṇa samanvāgatāḥ / te punaḥ śaikṣāśaikṣāḥ /
[208|08-208|09] yaduktaṃ "sahabhūhetāvucyamāne dvau saṃvarau cittānuvartināvi"ti /
[208|10] katamo tau / eṣāmeva trayāṇām
[208|11] antyau cittānuvartinau // vakk_4.17 //
[208|12] dhyānasaṃvaro 'nāsravasaṃvaraśca / na prātimokṣasaṃvaraḥ / kiṃ kāraṇam /
[208|12-208|13] anyacittācittakasyāpyanuvṛtteḥ /
[208|13] punastāveva dhyānānāsravasaṃvarau prahāṇasaṃvarākhyāṃ labhete /
[208|14] kasyāmavasthāyāmityāha
[208|15] anāgamye prahāṇākhyau tāvānantaryamārgajau /
[208|16] anāgamye tau dhyānānāsravasaṃvarau navasvānantaryamārgeṣu prahāṇasaṃvarāvityucyete /
[208|17] tābhyāṃ dauḥśīlyasya tatsamutthāpakānāṃ ca kleśānāṃ prahāṇāt /
[208|17-208|18] ata eva syāddhyānasaṃvaro na prahāṇasaṃvara iti catuṣkoṭikaṃ kriyate //
[208|18-208|19] prathamā koṭiranāgamyānantaryamārgavarjyaḥ sāsravo dhyānasaṃvaraḥ /
[208|19] dvitīyā anāgamyānantaryamārgeṣvanāsravaḥ /
[208|20] tṛtīyā anāgamyānantaryamārgeṣu sāsravaḥ /
[208|20-208|21] caturthī anāgamyānantaryamārgavarjyo 'nāsravasaṃvaraḥ /
[208|21-208|22] evaṃ syādanāsravasaṃvaro na prahāṇasaṃvara iti catuṣkoṭikaṃ yathāyogaṃ veditavyam /
[208|22] yattarhi bhagavatoktaṃ
[208|23-208|24] "kāyena saṃvaraḥ sādhu sādhu vācā 'tha saṃvaraḥ / manasā saṃvaraḥ sādhu sādhu sarvatra saṃvaraḥ / iti /
[208|25] yaccoktaṃ "cakṣurindriyeṇa saṃvarasaṃvṛto viharatī"ti /
[208|25-208|26] etau manaindriyasaṃvarau kiṃsvabhāvau /
[208|26] naitāvavijñaptiśīlasvabhāvau / kiṃ tarhi /
[209|01] saṃprajñānasmṛtī dve tu manaindriyasaṃvarau // vakk_4.18 //
[209|02-209|03] pratyekaṃ dvisvabhāvajñapanārthaṃ punardvigrahaṇaṃ mā yathāsaṃkhyaṃ vijñāyīti manaḥsaṃvaro 'pi smṛtisaṃprajñānasvabhāva iti /
[209|03] indriyasaṃvaro 'pi /
[209|04] idaṃ vicāryate /
[209|04-209|05] kaḥ katamayā vijñaptyā 'vijñaptyā vā kiyantaṃ kālaṃ samanvāgata iti /
[209|05] tatra
[209|06] prātimmokṣasthito nityamatyāgādvartamānayā /
[209|07] avijñaptyā 'nvitaḥ
[209|08-209|09] yaḥ prātimokṣāsaṃvarasthaḥ pudgala uktaḥ sa yāvattāmavijñaptir na tyajati tāvattayā vartamānayā nityaṃ samanvāgataḥ /
[209|10] pūrvāt kṣaṇādūrdhvamatītayā // vakk_4.19 //
[209|11][ prathamāt kṣaṇādūrdhvamatītayā 'pi samanvāgataḥ /
[209|11-209|12] atyāgāditi sarvatrādhikṛtaṃ veditavyam /
[209|12] yathā prātimokṣasaṃvarastha uktaḥ
[209|13] tathaivāsaṃvarastho 'pi
[209|14-209|15] asaṃvarastho 'pi yāvadasaṃvaraṃ na tyajati tāvannityamavijñaptyā vartamānayā samanvāgataḥ /
[209|15] kṣaṇādūrdhvamatītayā 'pi /
[209|16] dhyānasaṃvaravān sadā /
[209|17] atītājātayā
[209|18-209|19] dhyānasaṃvarasya lābhī nityamatītānāgatābhyāmavijñaptibhyāṃ samanvāgataḥ ātyāgāt /
[209|19] prathame hi kṣaṇe sa janmāntaratyaktaṃ dhyānasaṃvaramatītaṃ labhate /
[209|20] āryastu prathame nābhyatītayā // vakk_4.20 //
[209|21] āryastu pudgalo 'pyevamanāsravyā / ayaṃ tu viśeṣaḥ /
[209|21-209|22] sa prathame kṣaṇe nātītayā samanvāgato mārgasya pūrvamanutpāditatvāt /
[210|01] samāhitāryamārgasthau tau yuktau vartamānayā /
[210|02-210|03] tau dhyānānāsravasaṃvarānvitau samāhitaryamārgasamāpannau vartamānayā avijñaptyā samanvāgatau yathākramaṃ na tu vyutthitau /
[210|03-210|04] saṃvarāsaṃvarasthānāṃ tāvadeṣa vṛttāntaḥ /
[210|05] athedānīṃ madhyasthasya /
[210|06] madhyasthasyāsti cedādau madhyayā
[210|07] yo naiva saṃvare nāsaṃvare sthitaḥ sa madhyasthaḥ /
[210|07-210|08] tasya nāvaśyamavijñaptirasti /
[210|08] yasya tvasti dauḥśīlyaśīlāṅgādisaṃgṛhītā sa ādau madhyayā samanvāgataḥ /
[210|09] vartamānā hyavijñaptiratītānāgatayormadhyād
[210|10] ūrdhvaṃ dvikālayā // vakk_4.21 //
[210|11] prathamāt kṣaṇādūrdhvamatītayā vartamānayā ca / ātyāgāditi vartate /
[210|11-210|12] kimasaṃvarasthaḥ kadācitkuśalayā vijñaptyā samanvāgato bhavati saṃvarastho vā punarakuśalayā bhavati /
[210|13] bhavan kadā kiyantaṃ vā kālamityāha
[210|14-210|15]
asaṃvarasthaḥ śubhayā 'śubhayā saṃvare sthitaḥ /
 avijñaptyānvito yāvat prasādakleśavegavān // vakk_4.22 //
[210|16-210|18] yena prasādavegenāsaṃvarasthasya kuśalā 'vijñaptirutpadyate stavavandanādikriyāṃ kurvataḥ yena ca kleśavegena saṃvarasthasyākuśalā 'vijñaptirutpadyate vadhabandhanatāḍanādikriyāṃ kurvataḥ tau yāvadanuvartete tāvatte apyavijñaptī /
[210|18-210|19] sa ādye kṣaṇe vartamānayaivāvijñaptyā samanvāgato bhavatyanyeṣvatītayā 'pi /
[210|19] avijñaptyadhikāraḥ samāptaḥ /
[210|20] vijñaptyā tu punaḥ sarve kurvanto madhyayānvitāḥ /
[210|21] sarve saṃvarāsaṃvaramadhyasthā yāvadijñaptiṃ kurvanti tāvattayā vartamānayā samanvāgatāḥ /
[210|22] atītayā kṣaṇādūrdhvamātyāgāt
[210|23] prathamāt kṣaṇādūrdhvamātyāgādatītayā vijñaptyā samanvāgato bhavati /
[210|24] nāstyajātayā // vakk_4.23 //
[211|01] anāgatayā tu vijñaptyā na kaścit samanvāgataḥ /
[211|02] nivṛtānivṛtābhyāṃ ca nātītābhyāṃ samanvitaḥ /
[211|03] atītābhyāmapi nivṛtānivṛtāvyākṛtābhyāṃ vijñaptibhyāṃ na kaścitsamanvāgataḥ /
[211|04] durbalasya hi dharmasya prāptirapi durbalā nānubandhībhavati / kiṅkṛtaṃ tasyā daurbalyam /
[211|05] cittakṛtam / cittasyāpi tarhi nivṛtāvyākṛtasya mā bhūt / naitadevam /
[211|05-211|06] jaḍā hi vijñaptiḥ paratantrā ca /
[211|06] na caivaṃ cittam /
[211|06-211|07] sā hi vijñaptirdurbalenotthāpitā durbalatarā bhavati /
[211|08] asaṃvarastha ityuktam / ko 'yamasaṃvaro nāma /
[211|09] asaṃvaro duścaritaṃ dauḥśīlyaṃ karmaṃ tatpathaḥ // vakk_4.24 //
[211|10] asaṃvarasyeme paryāyaśabdāḥ / tatra kāyavācorasaṃvaraṇādasaṃvaraḥ /
[211|10-211|11] sadbhiḥ kutsitatvādaniṣṭaphalatvād duścaritam /
[211|11] śīlavipakṣāddauḥśīlyam / kāyavākkarmatvātkarma /
[211|12] maulasaṃgṛhītatvātkarmapathaḥ / syādvijñaptyā samanvāgato nāvijñaptyeti catuṣkoṭikam /
[211|13] tatra tāvat /
[211|14] vijñaptyaivānvitaḥ kurvanmadhyastho mṛducetanaḥ /
[211|15-211|17] mṛdvyā cetanayā kuśalamakukśalaṃ vā kurvannaivasaṃvaranāsaṃvarasthito vijñaptyaiva samanvāgato bhavati nāvijñaptyā prāgevāvyākṛte anyatraupadhikapuṇyakriyāvastukarmapathebhyaḥ /
[211|18] tyaktānutpannavijñaptiravijñaptyāryapudgalaḥ // vakk_4.25 //
[211|19-211|20] avijñaptyaiva samanvāgato na vijñaptyā yenāryapudgalena janmāntaraparivṛttau na tāvadvijñaptaṃ vā punarvihīnam /
[211|20-211|21] uktaṃ saṃvarāsaṃvaramadhyasthānāṃ vijñaptyavijñaptisamanvāgamanavyavasthānam /
[211|22] athaite saṃvarāḥ kathaṃ labhyante /
[211|23] dhyānajo dhyanabhūmyaiva labhyate
[211|24-211|25] yadā dhyānabhūmikaṃ cittaṃ pratilabhyate maulīyaṃ sāmantakīyaṃ vā sāsravaṃ tadā dhyānasaṃvaro 'pi sahabhūtatvāt /
[211|26] anāsravastayā / [211|27] āryayā
[211|28] tayaiva dhyānabhūmyā 'nāsravayā labhyamānayā 'nāsravaḥ saṃvaro labhyate /
[211|28-211|30] tatra ṣaṭ dhyānabhūmayo 'nāsravā bhavanti catvāri dhyānāni anāgamyasyānantaraṃ ceti paścātpravedayiṣyāmaḥ /
[212|01] prātimokṣākhyaḥ paravijñapanādibhiḥ // vakk_4.26 //
[212|02] prātimokṣasaṃvarastu paravijñaptito labhyate / yadyenaṃ paro vijñapayati asau ca param /
[212|03] sa punaḥ saṃghādvā pudgalādvā / saṃdhādbhīkṣubhikṣuṇīśikṣamāṇāsaṃvarāḥ pudgalāddanye /
[212|04] daśavidhā upasaṃpaditi vinayavibhāṣikāḥ / tasya ūpasaṃgrahaṇārthamādiśabdaḥ /
[212|04-212|09] svayaṃbhūtvena buddhānāṃ pratyekabuddhānāṃ ca niyāmāvakrāntyā pañcakānām ehibhikṣukayā yaśaḥprabhṛtīnām śāsturabhyupagamānmahākāśyapasya praśnārādhanena sodāyinaḥ gurudharmābhyupagamena mahāprajāpatyāḥ dūtena dharmadinnāyāḥ vinayaddharapañcamena pratyantimeṣu janapadeṣu daśavargeṇa madhyeṣu janapadeṣu śaraṇagamanaṃ traivācikena ṣaṣṭibhadravargapūgopasaṃpāditānāmiti teṣāṃ nāvaśyaṃ vijñaptyadhīnaḥ prātimokṣasaṃvaraḥ /
[212|09-212|10] sa punareṣa prātimokṣāsaṃvaraḥ samādīyamānaḥ kiyantaṃ kālaṃ samādātavyaḥ /
[212|11] yāvajjīvaṃ samādānamahorātraṃ ca saṃvṛteḥ /
[212|12-212|13] saptanaikāyikasya prātimokṣasaṃvarasya yāvajjīvaṃ samādānam upavāsasaṃvarasyāhorātramityeṣa niyamaḥ /
[212|13] kiṃ kāraṇam / dvau hi kālaparyantau /
[212|13-212|14] ahorātraparyanto jīvitaparyantaśca /
[212|14] ahārotrāṇāṃ paunaruktyena pakṣādayaḥ / kālo nāma ka eṣa dharmaḥ /
[212|15] saṃskāraparidīpanādhivacanametat / ālokāvasthā hi dvīpeṣu divasa ityucyate /
[212|16] tamo 'vasthā rātriḥ / yuktaṃ tāvajjīvitādūrdhvaṃ satyapi samādāne saṃvarasyānutpattiḥ /
[212|17] visabhāgatvādāśrayasya tena ca tatrāprayogādasmaraṇācca /
[212|17-212|19] athāhorātrādūrdhvaṃ pañcarātraṃ daśarātraṃ vā upavāsasamādānasya kaḥ pratibandho bahūnāmupavāsasaṃvarāṇāmutpattau /
[212|19-212|20] itthamasti pratibandho yadbhagavānahorātrikamevopavāsaṃ sūtre śāstisma /
[212|20] idamidānīṃ saṃpradhāryam /
[212|20-212|22] kiṃ tāvadahorātrādūrdhvaṃ saṃvarasyānutpartti paśyatā tathāgatenāhorātrika upavāso deśita utāho durbalendriyāṇāmahorātrake 'pi saṃvarasamādānena saṃniyojanārthamiti /
[212|22] kutastvetadevaṃ tarkyate /
[212|22-212|23] ahorātrāt pareṇāpi saṃvarotpattau yuktyavirodhāt /
[212|23-212|24] tadetatkasyacidapyahorātrādūrdhvamadeśanāṃ necchanti vaibhāṣikāḥ /
[212|24] asaṃvarasyedānīṃ kaḥ kālaniyamaḥ /
[212|25] nāsaṃvaro 'styahorātraṃ
[212|26] yāvajjīvaṃ pāpakarmābhyupagamādasaṃvara upajāyate nāhorātraṃ yathopavāsaḥ / kiṃ kāraṇam /
[213|01] na kilaivaṃ pragṛhyate // vakk_4.27 //
[213|02-213|03] na kila kaścidevamasaṃvaraṃ samādatte yathopavāsaṃ kaccidahamahorātramasaṃvṛtaḥ syāmiti /
[213|03] kutsitatvātkarmaṇaḥ /
[213|03-213|04] evaṃ caiva na kaścidādatte kaccidahaṃ yāvajīvamasaṃvṛtaḥ syāmiti /
[213|04] yāvajjīvamapyasya lābho na syāt /
[213|04-213|06] yadyapi naivamādatte tathāpyatyantavipannenāśayena tāṃ kriyāṃ prakurvannasaṃvaraṃ pratilabhate na kālāntaravipannena /
[213|06] upavāsasaṃvarastu samādānabalādhānādanātyantike 'pyāśaye labhyata eva /
[213|07] saṃvarārthitvāt /
[213|07-213|08] yadi punaḥ kaścidasaṃvareṇāpyarthī kālāntaramasaṃvaraṃ samādadīta so 'vaśyaṃ labheta /
[213|08] na tvedadṛṣṭamiti naivaṃ vyavasthāpyate /
[213|09] avijñaptivadasaṃvaro 'pi nāsti dravyata iti sautrāntikāḥ /
[213|09-213|10] sa eva tu pāpakriyābhisaṃdhirasaṃvaraḥ /
[213|10] sānubandho yataḥ kuśalacitto 'pi tadvānucyate /
[213|10-213|11] tasyānirākṛtatvāt /
[213|12] athāhorātraṃ gṛhyamāṇa upavāsaḥ kathaṃ grahītavyaḥ /
[213|13-213|14]
kālyaṃ grāhyo 'nyato nīcaiḥ sthitenoktānuvāditā /
 upavāsaḥ samagrāṅgo nirbhuṣeṇāniśākṣayāt // vakk_4.28 //
[213|15] kālyaṃ tāvatsūryodayakāle ahorātrikatvātsaṃvarasya /
[213|15-213|16] yastu pūrvakṛtasamādāno nityamaṣṭabhyāmupaceṣyāmīti sa bhuktvāpi gṛhṇīyāt /
[213|16-213|17] anyataśca grahītavyo na svayamevāparāpekṣayā satsvapi pratyayeṣvanatikramārtham /
[213|17-213|18] nīcaiḥ sthitenotkuṭṭakena vā jānupātena vā kapotakamañjaliṃ kṛtvā 'nyatra sthāsyāt /
[213|18-213|19] agauravasya hi saṃvaro notpadyate /
[213|19] dātuśca vacanamanubruvīta / na pūrvaṃ na yugapat /
[213|19-213|20] evaṃ hyasau parasmāt gṛhīto bhavati /
[213|20] anyathā hi dānagrahaṇaṃ na sidhyet /
[213|20-213|21] samagrāṅgaścāṣṭāṅga eva grahītavyo na vikalāṅgaḥ /
[213|21] nirbhūṣeṇa ca / ājasrikamabhyalaṅkāraṃ muktvā /
[213|22] ājasriko hyalaṅkāro nātyarthaṃ madamādadhāti /
[213|22-213|23] ārātriparikṣayācca grahītavyo yāvat punaḥ sūryodayāt /
[213|23-213|24] ato 'nyathā gṛhṇataḥ sucaritamātraṃ syānnatūpavāsasaṃvaraḥ /
[213|24-213|25] evaṃ ca kṛtvā aurabhrikapāradārikayo rātridivasopavāsakayoḥ sāphalyaṃ prayujyate /
[213|25] arhatāṃ samīpe vasantyanenetyupavāsasteṣāmanuśikṣaṇāt /
[213|25-213|26] yāvajjīvikasaṃvarasamīpe vasantyanene tyapare /
[213|26-213|27] alpakuśalamūlānāṃ kuśalamūlapoṣaṇāt poṣadha iti vā /
[214|01-214|02] "poṣaṃ dadhāti manasaḥ kuśalasya yasmāduktastato bhagavatā kila poṣadho 'yami"ti /
[214|03] kimarthaṃ punaraṣṭāṅganyupādīyante / yasmāt
[214|04] śīlāṅgānyapramādāṅgaṃ vratāṅgāni yathākramam /
[214|05] catvāryekaṃ tathā trīṇi
[214|06] catvāri tāvacchīlāṅgāni yāvanmṛṣāvādaviratiḥ / prakṛtisāvadyaviratitvāt /
[214|07] ekamapramādāṅga madyapānādviratiḥ / samāttaśīlo 'pi madyapaḥ pramādyeta /
[214|07-214|08] trīṇi vṛtāṅgāni yāvadakālabhojanādviratiḥ /
[214|08] saṃvegānuguṇatvāt /
[214|08-214|09] kiṃ punarebhirapramādāṅgavṛtāṅgairanupāttaiḥ syāt /
[214|10] smṛtināśo madaśca taiḥ // vakk_4.29 //
[214|11] madyaṃ hi pivataḥ kāryā kāryasmṛtireva naśyet /
[214|11-214|12] uccaśayanamahāśayananṛttagītādikaṃ pratisevamānasya madaḥ saṃbhavet /
[214|12] mattasya ca dauḥśīlyamadūraṃ bhavet /
[214|12-214|14] kāle punarbhuñjānasyocitabhaktakālaparihārādupavāsasmṛtiḥ saṃvegaścopatiṣṭhet /
[214|14] tadabhāvādubhayaṃ na syāditi /
[214|14-214|15] kecittu khalvakālabhojanāt prativiratimevopavāsaṃ manyante /
[214|15] tasya śeṣāṇyaṣṭāṅgānīti /
[214|15-214|16] nṛtyagotavāditraṃ gandhamālyavilepanaṃ ca dvayaṃ kṛtvā /
[214|16] evaṃ tu sati sūtrapāṭho na yujyeta /
[214|16-214|18] akālabhojanādvirati muktvā "anenāhamaṣṭamāṅgena teṣāmāryāṇāmarhatāṃ śikṣāyāmanuśikṣe anuvidhīya" iti /
[214|18] kastarhi so 'nya upavāso yasyemānyaṅgāni / samudāyasyāvayavā aṅgāni /
[214|19-214|20] yathā sthasyāṅgāni caturaṅgo balakāyaḥ pañcāṅgaṃ tūryaṃ tathā 'ṣṭāṅga upavāso draṣṭavyaḥ /
[214|20-214|21] akālabhojanāt prativiratirūpavāsa upavāsāṅgaṃ ca yathā samyagdṛṣṭirmārgo mārgāṅgaṃ ca /
[214|21-214|22] dharmapravicayasaṃbodhyaṅgaṃ bodhirvodhyaṅgaṃ samādhirdhyānaṃ dhyānāṅgaṃ ceti vaibhāṣikāḥ / [214|22-214|23] natu teṣāmeva samyagdṛṣṭyādīnāṃ ta evāṅgatvāya kalpanta iti /
[214|23-214|24] pūrvakāḥ samyagdṛṣṭyādaya uttareṣāmaṅgaṃ yadi syuḥ prathamakṣaṇotpanna āryamārgo nāṣṭāṅgaḥ syāt /
[214|25] kiṃ khalvayamupavāsakasyaivopavāsa āhosvidanyasyāpi /
[214|26] anyasyāpyupavāso 'sti śaraṇaṃ tvagatasya na /
[214|27-215|01] anupavāsako 'pi yastamahorātraṃ buddhadharmasaṃghān śaraṇaṃ gatvopavāsaṃ gṛhṇāti tasyotpadyate upavāsasaṃvaro nānyathā /
[215|01] anyatrājñānāt /
[215|01-215|04] sūtra uktaṃ "yataśca mahānāman gṛhī avadātavasanaḥ puruṣaḥ puruṣendriyeṇa samanvāgato buddhaṃ śaraṇaṃ gacchati dharmaṃ saṃghaṃ śaraṇaṃ gacchati vācaṃ ca bhāṣate upavāsakaṃ ca māṃ dharaya /
[215|04] iyatā upāvāsako bhavatī"ti / tat kiṃ śaraṇagamanādevopavāsako bhavati /
[215|05] bhavatīti bahirdeśakāḥ / na vinā saṃvareṇeti kāśmīrāḥ / yattarhi sūtra uktam /
[215|06] nāstyatra virodhaḥ / yasmādasyotpadyate tata eva
[215|07] upāsakatvopagamātsaṃvṛt
[215|08] upāsakatvābhyupagamādevāsyopāsakasaṃvaro jāyate /
[215|08-215|09] "yadevābhyupagacchatyupāsakaṃ māṃ dhārayetyādyagreṇa yāvajjīvaṃ prāṇāpetami"ti /
[215|09-215|10] prāṇātipātādyapetamityartho madhyapadalopāt /
[215|10] laghusaṃvarasyāpi vyutpādanārthaṃ śikṣāpadānām
[215|11] uktistu bhikṣuvat // vakk_4.30 //
[215|12-215|13] yathaivaṃ bhikṣurlabdhasaṃvaro 'pi punaḥ śikṣāpadāni grāhyate śrāmaṇeraśca vyutpādanārthamita ścāmutaśca te saṃvara iti tathopavāsako 'pi na tu vinā saṃvareṇopāsako 'sti /
[215|14] sarve cet saṃvṛtā ekadeśakāryādayaḥ katham /
[215|15-215|16] yadi sarva evopāsakā upāsakasaṃvarasthāḥ kathaṃ bhagavatā ekadeśakārī pradeśakārī yadbhūyaḥkārī pūripūrṇakārī copāsaka uktaḥ /
[215|17] tatpālanāt kila proktāḥ
[215|18] yo hi yacchikṣāpadaṃ pālayati sa tatkārītyuktaḥ / sarve tu samaṃ saṃvarasthāḥ /
[215|19] idamutsūtraṃ vartate / kimatrotsūtram /
[215|19-215|20] upāsakatvābhyupagamādeva saṃvaralābho yasmāt prāṇatipātamityāheti /
[215|20] na hyevaṃ sūtrapāṭhaḥ ukto yathā mahānāmasūtre pāṭhaḥ /
[215|21] tatraiva copāsakalakṣaṇopadeśo nānyatra /
[215|21-215|22] yatra tveṣa pāṭho "yāvajjīvaṃ prāṇāpetaṃ śaraṇagatamabhiprasannami"ti /
[215|22-215|23] tatra te dṛṣṭasatyā "avetyaprasādānvayaṃ prāṇairapi saddharmopagamanaṃ darśayanti sma /
[215|23] jīvitaheto rapyabhavyā vayamenaṃ dharmaṃ parityaktu"miti /
[215|23-215|24] na tveṣa lakṣaṇopadeśaḥ saṃvarasya /
[215|24] prāṇāpetaṃ tu na kvacit paṭhyate /
[215|24-216|01] kaścaitadaparisphuṭārthaṃ paṭhet /
[216|01] ekadeśakāryādīṃstu khaṇḍitaśikṣānadhikṛtya praśna eva na yujyate /
[216|02] kuto visarjanamāveṇikadharmāṇām /
[216|02-216|03] ko hyapāsakasaṃvaraṃ jānan etanna jñāsyate yo hi yacchikṣāpadaṃ na khaṇḍayati sa tatkārī bhavatīti /
[216|03-216|04] upāsakasaṃvarasya tu parimāṇānabhijñāṃstanmātraśikṣākṣamān pratyeṣa praśno yujyate /
[216|04-216|05] "kiyatā bhadantopāsaka ekadeśakārī bhavati yāvat paripūrṇakārī bhavati /"
[216|05-216|06] yadi tarhi vinā saṃvareṇopāsakaḥ syādvikalena vā bhikṣuśrāmaṇerāvapi syātām /
[216|06-216|07] kathaṃ tāvadeṣāmupāsakasaṃvarādīnāmaṅgapratiniyamo bhavati /
[216|07] śāstṛprajñaptivaśāt /
[216|08] upāsakatvādipratiniyamo 'pi śāstṛprajñaptivaśādiṣyatām /
[216|08-216|09] vināpi hi saṃvareṇopāsakaḥ prajñaptito na tu bhikṣuśrāmaṇerāviti te tvetannecchanti kāśmīrāḥ /
[216|09-216|10] sarveṣāṃ tu saṃvarāṇām /
[216|11] mṛdvāditvaṃ yathā manaḥ // vakk_4.31 //
[216|12] mṛdumadhyādhimātratvaṃ sasaṃtānacittavaśāt /
[216|12-216|13] evaṃ ca kṛtvā 'rhato 'pi mṛduḥ prātimokṣasaṃvaraḥ syāt pṛthagjanasyādhimātraḥ /
[216|13-216|14] kiṃ punaḥ saṃvaragrahaṇādevopāsakaḥ syādvinā śaraṇagamanaiḥ /
[216|14] na syādanyatrājñānāt /
[216|15] yo buddhadharmasaṃghāñcharaṇaṃ gacchati kimasau śaraṇaṃ gacchati /
[216|16-216|17]
buddhasaṃghakarāndharmānaśaikṣānubhayāṃśca saḥ /
 nirvāṇaṃ ceti śaraṇaṃ yo yāti śāraṇatrayam // vakk_4.32 //
[216|18-216|20] yo buddhaṃ śaraṇaṃ gacchati aśaikṣānasau budhakarakāndharmāñcharaṇaṃ gacchati yeṣāṃ prādhānyena sa ātmabhāvo budhā ityucyate yeṣāṃ vā lābhena sarvāvabodhasāmarthyādbuddho bhavati /
[216|20] ke punaste / kṣayajñānādayaḥ saparivārāḥ /
[216|20-216|21] rūpakāyasya pūrvaṃ paścāccāviśeṣāt /
[216|21] kiṃ sarvabuddhānathaikam / lakṣaṇataḥ sarvabudhān /
[216|21-216|22] mārgasyāvilakṣāṇatvāt /
[216|22-216|23] yaḥ saṃghaṃ śaraṇaṃ gacchati śaikṣāśaikṣānasausaṃghakarakānharmān gacchati yeṣāṃ lābhenāṣṭau pudgalāḥ saṃghībhavanti /
[216|23] abhedatvāt /
[216|24] kiṃ sarvasaṃghānathaikam / lakṣaṇataḥ sarvasaṃghānmārgasyāvilakṣaṇatvāt /
[216|24-216|26] yattu sūtra uktaṃ "yo 'pyasau bhaviṣyatyanāgate 'dhvani saṃgho nāma tamapi śaraṇaṃ gacchatami "ti /
[216|26] tatpratyakṣabhāvinaḥ saṃvaratvasyodbhāvanārtham /
[216|26-216|27] yo dharmaṃ śaraṇaṃ gacchati asau nirvāṇaṃ śaraṇaṃ gacchati pratisaṃkhyānirodham /
[216|27-216|28] svaparasaṃtānaklelśānāṃ duḥkhasya ca śāntyekalakṣaṇātvāt /
[216|28-216|29] yadyaśaikṣā dharmā eva buddhaḥ kathaṃ tathāgatasyāntike dukṣṭacittarudhirotpādanādānantaryaṃ bhavati /
[216|29-217|01] āśrayavipādanātte 'pi vipāditā bhavantīti vaibhāṣikāḥ /
[217|01] śāstraṃ tu naivaṃ vācakamaśaikṣā dharmā eva buddha iti /
[217|01-217|02] kiṃ tarhi /
[217|02] buddhakarakā iti / ata āśrayasya buddhatvāpratiṣedhādacodyamevaitat /
[217|02-217|03] anyathā hi laukikacittastho na buddhaḥ syānna saṃghaḥ śīlameva ca bhikṣukarakaṃ bhikṣuḥ syāt /
[217|04] yathā tu yo bhikṣūn pūjayati bhikṣukarakamasau śīlaṃ pūjayati /
[217|04-217|05] evaṃ yo buddhaṃ śaraṇaṃ gacchatyaśaikṣānasau buddhakarakāndharmān śaraṇaṃ gacchati /
[217|05-217|06] yo buddhaṃ śaraṇaṃ gacchati so 'ṣṭādaśāveṇikānbuddharmānityapare /
[217|06-217|07] kiṃsvabhāvāni śaraṇagamanāni /
[217|07] vāgvijñaptisvabhāvāni / kaḥ punaḥ śaraṇārthaḥ /
[217|07-217|08] trāṇārthaḥ śaraṇārthaḥ /
[217|08] tadāśrayeṇa sarvaduḥkhātyantanirmokṣāt / uktaṃ hi bhagavatā
[217|09-217|10] "bahavaḥ śaraṇaṃ yānti parvatāṃśca vanāni ca ārāmānvṛkṣāṃścaityāṃśca manuṣyā bhayavarjitāḥ //
[217|11-217|12]
 na tvetaccharaṇaṃ śreṣṭhaṃ naitaccharaṇamuttamam /
 naitaccharaṇamāgamya sarvaduḥkhātpramucyate //
[217|13-217|14]
 yastu buddhaṃ ca dharmaṃ ca saṃghaṃ ca śaraṇaṃ gataḥ /
 catvāri cāryasatyāni paśyati prajñayā yadā //
[217|15-217|16]
 duḥkhaṃ duḥkhasamutpādaṃ duḥkhasya samatikramam /
 āryaṃ cāṣṭāṅgikaṃ mārgaṃ kṣemaṃ nirvāṇagāminam //
[217|17-217|18] etaddhi śaraṇaṃ śreṣṭhametaccharaṇamuttamam / etaccharaṇamāgamya sarvaduḥkhāt pramucyate //"iti /
[217|19] eta eva śaraṇagamanāni sarvasaṃvarasamādāneṣu dvārabhūtāni /
[217|20-217|21] kiṃ punaḥ kāraṇamanyeṣu saṃvareṣvabrahmacaryādviratiḥ śikṣāpadaṃ vyavasthāpitam upāsakasya tu kāmamithyācārāt /
[217|22] mithyācārātigarhyatvātsaukaryādakriyāptitaḥ /
[217|23] kāmamithyācāro hi loke 'tyantaṃ garhitaḥ / pareṣāṃ dāropaghātādāpāyikatvācca /
[217|24] na tathā 'brahmacaryam /
[217|24-217|25] sukarā ca kāmamithyācārādviratirgṛhānadhyāvasatāṃ duṣkarātvabrahmacaryāditi duṣkaraṃ karttuṃ notsaheran /
[217|25-217|26] āryāścākaraṇasaṃvaraṃ kāmamithyācārāt pratilabhante /
[217|26-218|01] janmāntareṣvapyanadhyācaraṇānnatvabrahmacryādityupāsakasyāpi tasmādeva viratiḥ śikṣāpadaṃ vyavasthāpitaṃ mā bhūt parivṛttajanmāntaraḥ śaikṣa upāsakasaṃvarāṅgeṣvasaṃvṛta iti /
[218|01-218|02] akriyāniyamo hyakaraṇasaṃvaraḥ /
[218|02-218|03] ya upāsakāḥ santo bhāryāḥ pariṇayanti kiṃ taistābhyo 'pi saṃvaraḥ pratilabdho 'tha na /
[218|03] pratilabdho mā bhūt prādeśikasaṃvaralābha iti /
[218|03-218|04] kathaṃ saṃvarakṣobho na bhavati /
[218|04] yasmāt
[218|05] yathābhyupagamaṃ lābhaḥ saṃvarasya na saṃtateḥ // vakk_4.33 //
[218|06] yathā hyeṣāmabhyupagamastathā saṃvaralābhaḥ / kathaṃ caiṣāmabhyupagamaḥ /
[218|06-218|07] kāmamithyācārādviramāmīti /
[218|07-218|08] na tvatra saṃtāne mayā brahmacaryaṃ na kartavyamityata evaiṣāṃ tadadhiṣṭhātkāmamithyācārāṅgādeva saṃvaralābho nābrahmacaryāditi nāsti bhāryībhūtāyāṃ saṃvarakṣobhaḥ /
[218|09-218|10] atha kasmāt mṛṣāvādād viratirevopāsakasaṃvaraśikṣāpadaṃ na paiśunyādiviratiḥ /
[218|10] ebhireva ca tribhiḥ kāraṇaiḥ /
[218|11] "mṛṣāvādātigarhyatvāt saukaryādakriyāptitaḥ /"
[218|12] mṛṣāvādaprasaṅgācca sarvaśikṣāvyatikrame /
[218|13-218|15] sarvatra hi śikṣātikrame samanuyujyamānasyopasthitamidaṃ bhavati nāhamevamahārṣamiti mṛṣāvādasya prasaṅgo bhavatyato mṛṣāvādādviratirvidhīyate kathaṃ kṛtātikramo 'pyātmani māviṣkuryāditi /
[218|15-218|16] kiṃ punaḥ kāraṇaṃ pratikṣepaṇasāvadyācchikṣāpadasya na vyavasthāpitam /
[218|17] pratikṣepaṇasāvadyānmadyādeva
[218|18] kiṃ kāraṇaṃ madyādeva nānyasmāt /
[218|19] anyaguptaye // vakk_4.34 //
[218|20] madyaṃ pivato 'nyānyapyaṅgānyaguptāni syuḥ /
[218|20-218|21] kathaṃ punarmadyapānaṃ pratikṣepaṇasāvadyaṃ gamyate /
[218|21] prakṛtisāvadyalakṣaṇābhāvāt /
[218|21-218|22] prakṛtisāvadyaṃ hi kliṣṭenaiva cittenādhyācaryate /
[218|22] śakyaṃ tu madyaṃ pratīkārabuddhyaiva pātuṃ yāvanna madayet /
[218|22-218|23] kliṣṭameva taccittaṃ yanmadanīyaṃ jñātvā pibati /
[218|23-218|24] na tat kliṣṭaṃ yadamadanīyamātrāṃ viditvā pibati /
[218|24] prakṛtisāvadyaṃ madyamiti vinayadharāḥ /
[218|24-218|25] "kathaṃ bhadanta glāna upasthātavyaḥ /
[218|25-218|26] prakṛtisāvadyamupālin sthāpayitvā" ityuktaṃ bhagavatā /
[218|26] śākyeṣu ca glāneṣu madyapānaṃ nābhyanujñātam /
[218|27-218|28] idaṃ coktaṃ māṃ bhikṣavaḥ śāstāramuddiśadbhiḥ kuśāgreṇāpi madyaṃ na pātavyami" tyataḥ prakṛtisāvadyamiti jñāyate /
[218|28] āryaiśca janmāntaragatairapyanadhyācārāt /
[218|29] prāṇivadhādivat / kāyaduścaritavacanāddurgatigamanācceti / netyābhidhārmikāḥ /
[219|01-219|02] utsargavihitasyāpi glāneṣu prajñaptisāvadyasya punarmadyasyāpavādaḥ prasaṅgaparihārārthaṃ madnīyamātrānīyamanāt/
[219|02] ata eva kuśāgrapānapratiṣedhaḥ /
[219|03] āryairanadhyācaraṇaṃ hrīmattvāttena ca smṛtināśāt /
[219|03-219|04] alpakasyāpyapānamaniyamādviṣavat /
[219|04] duścaritavacanaṃ pramādasthānatvāt /
[219|04-219|05] ata evātra pramādasthānagrahaṇaṃ nānyeṣu teṣāṃ prakṛtisāvadyatvāt /
[219|05] atyāsevitena durgatigamanābhidhānam /
[219|05-219|06] tatprasaṅgenābhīkṣṇamakuśalasaṃtatipravṛtterāpāyikasya karmaṇa ākṣepādvṛttilābhādvā /
[219|06-219|07] surāmaireyamadyapramādasthānamiti ko 'rthaḥ /
[219|07] surā anāsavaḥ / maireyaṃ dravāsavaḥ /
[219|07-219|08] te ca kadācidaprāptacyutamadyabhāve bhavataḥ ityato madyagrahaṇam /
[219|08-219|09] pūgaphalakodravādayo 'pi madayantīti surāmaireyagrahaṇam /
[219|09-219|10] prajñaptisāvadyasyāpyādareṇa praheyatve kāraṇajñāpanārthaṃ pramādasthānavacanam /
[219|10] sarvapramādāspadatvāditi /
[219|11-219|12] ya ime trayaḥ prātimokṣadhyānānāsravasaṃvarāḥ kimeṣāṃ yata eko labhyate tataḥ śeṣau /
[219|12] netyāha / kiṃ tarhi /
[219|13] sarvobhayebhyaḥ kāmāpto vartamānebhya āpyate /
[219|14] vartamānebhya eva skandhāyatana dhātubhyaḥ kāmāpta iti prātimokṣasaṃvaraḥ /
[219|15] sarvebhya iti maulaprayogapṛṣṭhebhyaḥ /
[219|15-219|17] ubhayebhya iti sattvāsattvākhyebhyaḥ prakṛtipratikṣepaṇasāvadyebhyaśca vartamānebhya eva skandhāyatanadhātubhyo labhyate /
[219|17] sattvādhiṣṭānapravṛttatvāt nātītānāgatebhyaḥ / teṣāmasattvasaṃkhyātatvāt /
[219|18] maulebhyaḥ sarvakālebhyo dhyānānāsravasaṃvarau // vakk_4.35 //
[219|19-219|21] maulebhya eva karmapathebhyo dhyānānāsravasaṃvarau labhyete na prayogapṛṣṭhebhyaḥ kuta eva prajñaptisāvadyebhyaḥ sarvakālebhyaśca skandhāyatanadhātubhyo labhyete atītānāgatebhyo 'pi /
[219|21] ata eva catuṣkoṭikaṃ kriyate /
[219|21-219|22] santi tāni skandha dhātvāyatanāti yebhyaḥ prātimokṣasaṃvaraḥ eva labhyate na dhyānānāsravasaṃvarāviti vistaraḥ /
[219|22-219|23] prathamā koṭiḥ pratyutpannebhyaḥ sāmantakapṛṣṭhebhyaḥ pratikṣepaṇasāvadyācca /
[219|23-219|24] dvitīyā 'tītānāgatebhyo maulebhyaḥ karmapathebhyaḥ /
[219|24] tṛtīyā pratyutpannebhyo maulebhyaḥ karmapathebhyaḥ /
[220|01] caturthyatītānāgatebhyaḥ sāmantakapṛṣṭhemyaḥ iti /
[220|01-220|02] natu saṃvarakāle vartamānāḥ karmapathāḥ santīti vartamānādhiṣṭhānebhyaḥ iti vaktavyam /
[220|02-220|03] anāgatānāmeva saṃvaraṇaṃ yujyate nātītavartamānānām /
[220|04-220|05] atha kiṃ saṃvarāsaṃvarau sarvasattvebhya eva labhyete sarvāṅgebhyaḥ sarvakāraṇaiśca āhosvidasti bhedaḥ /
[220|05] niyataṃ tāvat labhyate /
[220|06] saṃvaraḥ sarvasattvebhyo vibhāṣā tvaṅgakāraṇaiḥ /
[220|07] sarvasattvebhya eva saṃvaro labhyate kebhyaścit aṅgebhyastu vibhāṣā /
[220|07-220|08] kaścit sarvebhyo labhyate /
[220|08] bhikṣusaṃvaraḥ / kaściccaturbhyaḥ / tato 'nyaḥ /
[220|08-220|09] karmapathā hi saṃvarasyāṅgāni /
[220|09] kāraṇairapi kenacit paryāyeṇa sarvaiḥ kenacidekena / kena tāvatsarvaiḥ /
[220|10] yadyalobhādveṣāmohāḥ kāraṇānīṣyante / kenai kena /
[220|10-220|11] yadi mkṛdumadhyādhimātrāṇi cittāni kāraṇānīṣyante /
[220|11-220|12] paścimaṃ paryāyaṃ niyamayyocyate asti saṃvarasthāyī sarvasattveṣu saṃvṛto na sarvāṅgaiḥ na sarvakāraṇaiḥ /
[220|12-220|13] yo mṛdunā cittena madhyenādhimātreṇa vā upāsakovāsa śrāmaṇerasaṃvaraṃ samādatte /
[220|13-220|14] asti sarvasattveṣu saṃvṛtaḥ sarvaṅgaiśca na tu sarakāraṇaiḥ /
[220|14] yo mṛdunā cittena madhyenādhimātreṇa vā bhikṣusaṃvaraṃ samādatte /
[220|15] asti sarvasattveṣu sarvaṅgaiḥ sarvakāraṇaiśca /
[220|15-220|16] yastrividhena cittena trīn saṃvarān samādatte /
[220|16] asti sarvasattveṣu sarvakāraṇaiśca na tu sarvāṅgaiḥ /
[220|16-220|17] ya upāsakopavāsaśrāmaṇerasaṃvarānmṛdumadhyādhimātraiḥ samādatte / [220|17-220|18] yastu na sarvasattveṣu syādīdṛśo nāsti /
[220|18-220|19] yasmātsarvasattvānugate kalyāṇāśaye sthitaḥ saṃvaraṃ pratilabhate nānyathā pāpāśayasyānuparatatvāt /
[220|19-220|20] pañca niyamān kurvan prātimokṣasamvaraṃ pratilabhate /
[220|20] sattvāṅgadeśakālasamayaniyamāt /
[220|20-220|21] amuṣmātsattvādviramāmīti sattvaniyamaḥ /
[220|21] amuṣmādaṅgādityaṅaniyamaḥ / amusmina deśa iti deśaniyamaḥ /
[220|22] māsādyāvaditi kālaniyamaḥ / anyatra yuddhāditi samayaniyamaḥ /
[220|22-220|23] sucaritamātraṃ tu syāttathā gṛhṇataḥ /
[220|23] kathamaśakyebhyaḥ saṃvaralābhaḥ /
[220|23-220|24] sarvasattvajīvitānupaghātādhyāśayenābhyupagamāt /
[220|24-220|25] yadi punaḥ śakyebhya eva saṃvaro labhyate cayāpacayayuktaḥ syāt /
[220|25] śakyāśakyānāmitaretarasaṃcārāt /
[220|25-220|26] evaṃ ca sati vināpi lābhatyāgakāraṇābhyāṃ saṃvarasya lābhatyāgau syātāmiti vaibhāṣikāḥ /
[220|26] naivaṃ bhavisyati /
[220|26-221|01] yathā hyapūrvatṛṇādyutpattau śoṣe vā saṃvarasya vṛddhihlāsau na bhavatastathā śakyāśakyasaṃcāre 'pi na syātām /
[221|01] na sattvānāṃ pūrvaṃ paścācca bhāvāttṛṇādīnāṃ tvabhāvāt /
[221|01-221|02] ko nvatra viśeṣo na vā bhavedasatsu tṛṇādiṣu saṃvarastadvadaśakyo vā bhavet /
[221|02-221|04] yadā ca parinirvṛtā na bhavantyeva tadā kathaṃ saṃvarahlāso na syāditi naiṣa yuktaḥ parihāraḥ /
[221|04] tasmātpūrvaka eva parihāraḥ sādhuḥ /
[221|04-221|06] evaṃ tarhi pūrvabuddhaparinirvṛtebhya uttareṣāṃ buddhānāṃ pratimokṣasaṃvarasyā lābhātkathaṃ śīlanyūnatā na prasajyeta /
[221|06] sarveṣāṃ sattvebhyo lābhāt /
[221|06-221|07] yadi hi te 'pyabhaviṣyaṃ stebhyo 'pi te 'lapsyanta /
[221|07] uktaṃ yataḥ saṃvaro labhyate /
[221|08] asamvarastu sarvebhyaḥ sarvāṅgebhyo na kāraṇaiḥ // vakk_4.36 //
[221|09] asaṃvarastu sarvasattvebhyo labhyate sarvakarmapathebhyaśca /
[221|09-221|10] nāsti hi vikalenāsaṃvareṇāsaṃvarikaḥ /
[221|10] na tu sarvakāraṇairyugapat mṛdvādicittāsaṃbhavāt /
[221|10-221|12] yo mṛdunā cittenāsaṃvaraṃ pratilabhate so 'dhimātreṇāpi cittena prāṇinaṃ jīvitādvyaparopayanmṛdunaivā saṃvareṇa samanvāgato bhavatyadhimātrayā tu prāṇātipātavijñaptyā /
[221|12-221|13] evaṃ madhyādhimātreṇa yojyam /
[221|13-221|15] tatreme āsaṃvarikāstadyathā aurabhrikāḥ kaukkuṭikāḥ saukarikāḥ śākunikā mātsikā mṛgalubdhakāścaurā vadhyaghātakā bandhanapālakā nāgabandhakāḥ śvapākā vāgurikāśca /
[221|15-221|16] rājāno daṇḍanetāro vyāvahārikāścārthata āsaṃvarikāḥ asaṃvare bhavatvāt tatrashatayā asaṃvara eṣāmastīti āsaṃvarikā vā /
[221|16-221|17] urabhrān ghnantīti aurabhrikāḥ /
[221|17] evamanye 'pi yojyāḥ /
[221|17-221|18] yuktastāvat saṃvarasya sarvasattvebhyo lābhaḥ /
[221|18] sarvasattvahitādhyāśayena grahaṇāt /
[221|18-221|20] aurabhrikādīnāṃ tu mātāpitṛputradārādiṣvavipannāśayānāṃ jīvitahetorapyahantukāmānāṃ kathamasaṃvaraḥ sarvasattvebhyo yujyate /
[221|20] mātrādīnapi hi ta urabhrībhūtān hanyuḥ /
[221|20-221|21] na hi tāvatte ta eva iti vidvāṃso hanyuḥ /
[221|21-212|22] āryībhūtānāṃ ca punaḥ paśu bhavituṃ nāstyavakāśa iti tebhyaḥ kathaṃ syāt /
[221|22-221|23] yadi cā nāgatātmabhāvāpekṣayā varttamānādasaṃvṛtaḥ syādurabhrādīnapi te putrībhūtāt sarvathā na hanyuriti ina syāttebhyyo 'saṃvaraḥ /
[221|23-222|01] kathaṃ hi nāma jighāṃsatāmeva tebhyo na syādasaṃvaraḥ /
[222|01] etanmātrādiṣu samānam /
[222|01-222|02] kathaṃ hi nāmājighāṃsatāmeva tebhyaḥ syādasaṃvara iti /
[222|02] yaścaurabhriko janmanāpyādatte svadāraparituṣṭo mūkaśca /
[222|03] kathamasya pūrvaṅgebhyo 'saṃvaraḥ syāt / āśayasyāvipannatvāt /
[222|03-222|04] mūko 'pi ca vākprāpaṇīyamarthaṃ kāyena prāpayituṃ śakta iti /
[222|04-222|05] yastarhi dve trīṇi vā śikṣāpadāni samādatte /
[222|05] sarvathā nāsti vikalaḥ prādeśikaścāsaṃvarika iti vaibhāṣikāḥ /
[222|05-222|07] yathā bhyupagamaṃ vikalo 'pi syāt prādeśiko 'pyasaṃvaraḥ saṃvaraścānyatrāṣṭavidhāditi sautrāntikāḥ /
[222|07] tanmātraśīla dauḥślīlyapratibandhāt /
[222|08] uktamidamasaṃvarasya yebhyo lābhaḥ / kathaṃ tu lābha iti noktam / tata idamucyate /
[222|09] asaṃvarasya kriyayā lābho 'bhyupagamena vā /
[222|10] dvābhyāṃ kāraṇābhyāmasaṃvaro labhyate /
[222|10-222|11] vadhaprayogakriyayā tatkulīnaiḥ tatkarmābhyupagamāccānyatra kulīnaiḥ /
[222|11] vayamapyanayā jīvikayā jīviṣyāma iti /
[222|12] śeṣāvijñaptilābhastu kṣetrādānādarehanāt // vakk_4.37 //
[222|13] kṣetraṃ vā tadrūpaṃ bhavati yatrārāmādipradānamātreṇāvijñaptirutpadyate /
[222|13-222|14] yathaupadhikeṣu puṇyakriyāvastuṣu /
[222|14-222|15] athavā samādānamādatte buddhamavanditvā na bhokṣye tithimāsārdhamāsabhaktāni vā nityaṃ kariṣyāmītyādi /
[222|15-222|16] ādareṇa tadrūpeṇa kriyāmīhate kuśalāmakuśalāṃ vā yato 'syāvijñaptirutpadyate /
[222|16-222|17] uktametadyathā saṃvarāsaṃvaretarāṇāṃ pratilambhaḥ /
[222|18] tyāga idānīṃ vaktavyaḥ / tatra tāvat
[222|19-222|20]
prātimokṣadamatyāgaḥ śikṣānikṣepaṇāccyuteḥ /
 ubhayavyañjanotpattermūlacchedānniśātyayāt // vakk_4.38 //
[222|21] dāmyantyaneneti damaḥ saṃvaro 'bhipretastenendriyadamanāt /
[222|21-222|22] caturbhiḥ kāraṇaiḥ prātimokṣasaṃvarasya tyāgaḥ /
[222|22] sthāpayitvopavāsam /
[222|22-222|24] śikṣāpadānāṃ vijñapuruṣasyāntike pratyākhyānadāśayataḥ nikāyasabhāgatyāgāt yugapadu bhayavyañjanaprādurbhāvāt kuśalamūlasamucchedācca /
[222|24] upavāsasaṃvarasya tvebhiścaturbhirārātrikṣayācca /
[222|24-222|25] tānyetānyabhisamasya pañca tyāgakāraṇāni bhavanti /
[222|25-222|26] kiṃ punaḥ kāraṇamebhiḥ kāraṇaistyāgo bhavati /
[222|26-222|27] samādānaviruddhavijñaptyutpādādāśrayatyāgādāśrayavikopanānnidānacchedāttāvadevākṣepācca /
[223|01] patanīyena cetyeke
[223|02] anye punarāhuścaturṇāṃ patanīyānāmanyatamena bhikṣuśrāmaṇerasaṃvaratyāga iti /
[223|03] saddhamantirdhito 'pare /
[223|04] saddharmasyāntardhānādityapare /
[223|04-223|05] yasmādantarhite saddharme sarvaśikṣāsīmākarmāntāḥ pratiprasrabhyanta iti /
[223|06] dhanarṇavattu kādmīrairāpannasyeṣyate dvayam // vakk_4.39 //
[223|07] kāśmīrāstu khalu vaibhāṣikāḥ evamicchanti /
[223|07-223|08] na maulīmadhyāpattimā pannasyāsti bhikṣusaṃvaratyāgaḥ /
[223|08] kiṃ kāraṇam / na hyekadeśakṣobhāt kṛtsna saṃvaratyāgo yukta iti /
[223|09] naiva cānyāmapyāpatti māpannasyāsti śīlacchedaḥ / kiṃ tarhi /
[223|09-223|10] dvayamasya bhavati śīlaṃ dauḥśīlyaṃ ca /
[223|10] yathā kasyaciddhanaṃ syādṛṇaṃ ca /
[223|10-223|11] āviṣkṛtāyāṃ tu tasyāmāpattau śīlavānbhavati na duḥśīlo yathā ṛṇaṃ śodhayitvā dhanavānbhavati na tvṛṇavāniti /
[223|12] yattarhi bhagavatoktam "bhikṣurbhavatyaśramaṇo 'śākyaputrīyo dhvasyate bhikṣubhāvāt /"
[223|13] katamasya bhavati śrāmaṇyaṃ dhvastaṃ patitaṃ parājitamiti /
[223|13-223|14] paramārthabhikṣutvaṃ saṃdhāyaitaduktam /
[223|14] idamabhisāhasaṃ vartate / kimatrābhisāhasam /
[223|14-223|15] yat bhagavatā nītārthaṃ punaranyathā nīyate /
[223|15] dauḥśīlyāya ca bahukleśebhyaḥ pratyayā dīyante /
[223|15-223|16] kathameta nītārtham /
[223|16] eṣa hi vinaye nirdeṣaḥ / "caturvidho bhikṣuḥ /
[223|17] saṃjñābhikṣuḥ pratijñābhikṣurbhikṣata iti bhikṣurbhinnakleśatvāt bhikṣuḥ /
[223|17-223|18] asmiṃstvarthe jñapticaturthakarmopasaṃpanno bhikṣuri"ti /
[223|18-223|21] na cāsau pūrvaṃ paramārthabhikṣurāsīdyataḥ paścādabhikṣurbhavet yaccoktamekadeśakṣobhāditi atra śāstraiva datto 'nuyoga "stadyathā tālo mastakācchinno 'bhavyo 'ṅkuritatvāya abhavyo viruḍhiṃ vṛddhiṃ vipulatāmāptu" mityupamāṃ kurvatā /
[223|21] kaḥ punarūpamārthaḥ /
[223|21-223|22] evamekadeśa syāpi mūlabhūtasya cchedādabhavyaḥ saṃvaraśeṣo viroḍumiti /
[223|22-223|24] sa ca gurvīṃ bhikṣubhāvamaryādābhedinīṃ maulīmāpattimāpadyamānastīvrānapatrāpyayogātsaṃvarasya mūlaṃ cchinattīti yuktaḥ kṛtsnasaṃvaratyāgaḥ /
[223|23-224|02] yasya caikagrāsaparibhogo 'pyekapāda pārṣṇirpradeśaparibhogo 'pi ca nābhyanujñāyate sāṃghikayorāhāravihārayoḥ sarvabhikṣusaṃbhogabahiṣkṛtaśca śāstrā yaṃ cādhikṛtyoktaṃ /
[224|03-224|04]
 "nāśayata kāraṇḍavakaṃ kaśambakamapakarṣata /
 athotplāvinaṃ vāhayata abhikṣuṃ bhikṣuvādinam"iti //
[224|05] tasya kīdṛśo bhikṣubhāvaḥ / yādṛśastādṛśo 'stu / asti tu bhikṣubhāvaḥ /
[224|05-224|06] tathāhi "catvāraḥ śramaṇā na pañcamo 'sti cunde"ti
[224|07] bhagavānavocat
[224|08-224|09] "mārgajino mārgadeśiko mārge jīvati yaśca mārgadūṣī" astyetaduktam /
[224|09-224|10] sa tveṣa ākṛtimātrāvaśeṣatvācchamaṇa ukto dagdhakāṣṭhaśuṣkahladaśukanāśā pūtivījālātacakramṛtasattvavat /
[224|10-224|11] yadi hi dauḥśīlyādabhikṣuḥ syāt śikṣādattako na syāt /
[224|11] na vayaṃ brūmaḥ sahādhyāpattyā sarvaḥ pārājikaḥ iti /
[224|11-224|12] yastu pārājikaḥ so 'vaśyamabhikṣuḥ /
[224|12-224|13] kaścittu saṃtānaviśeṣānna pārājika ekacittenāpyapraticchādanāditi vyavasthāpitaṃ dharmasvāminā /
[224|13-224|14] yadi tarhi pārājiko na bhikṣuḥ kiṃ punarna pravrājyate /
[224|14-224|15] tīvrānapatrāpyavipāditatvāt saṃtateḥ saṃvarābhavyatvānna tu khalu bhikṣubhāvāpekṣayā /
[224|15] tathā hyasau nikṣiptaśikṣo 'pi na pravrājyate /
[224|15-224|16] kaścāyamanarthe nirbandho yadyasau tathābhūto 'pi bhikṣurnamo 'stu tasmai tādṛśāya bhikṣutvāya /
[224|17] saddharmāntardhāne bu vinayakarmābhāvādapūrvasaṃvaralābho nāsti /
[224|17-224|18] labdhasya tu nāsti tyāgaḥ /
[224|19] atha dhyānānāsravasaṃvarayoḥ kathaṃ tyāgaḥ /
[224|20] bhūmisaṃcārahānibhyāṃ dhyānāptaṃ tyajyate śubham /
[224|21] sarvameva dhyānāptaṃ kuśalaṃ dvābhyāṃ kāraṇābhyāṃ parityajyate /
[224|21-224|22] upapattito vā bhūmisaṃcārādūrdhvaṃ cāvaśyaṃ parihāṇito vā samāpatternikāyasabhāgatvācca kiñcit /
[224|23] yathā ca rūpāptaṃ kuśalaṃ bhūmisaṃcārahānibhyāṃ tyajyate
[224|24] tathārūpyāptamāryaṃ tu phalāptyuttaptihānibhiḥ // vakk_4.40 //
[224|25] anāsravaṃ tu kuśalaṃ tribhiḥ kāraṇaiḥ parityakṣyate /
[224|25-225|01] phalaprāptitaḥ pūrvako mārgaḥ parityakṣyate /
[225|01] indriyottāpanena mṛddhindriyamārgaḥ / parihāṇita uttaro mārgaḥ /
[225|01-225|02] phalaṃ phalaviśiṣṭo vā /
[225|02] evaṃ tāvat saṃvarāstyajyante /
[225|03] asaṃvaraḥ saṃvarāptimṛtyudvivyañjanodayaiḥ /
[225|04] tribhiḥ kāraṇairasaṃvaracchedaḥ / saṃvaraprāptitaḥ /
[225|04-225|05] yadi saṃvaraṃ samādatte dhyānasaṃvaraṃ vā labhate /
[225|05] hetupratyayabalena samādhilābhāt / tenāsaṃvaśchidyate /
[225|05-225|06] pratidvandvabalīyastvāt /
[225|06] maraṇenāśrayatyāgāt / dvivyañjanotpādenāśrayavikopanāditi /
[225|06-225|07] śastrajālatyāge 'pyakaraṇāśayataḥ /
[225|07] saṃvaramantareṇāsaṃvaracchedo nāsti /
[225|07-225|08] nidānaparivarjane 'pyauṣadhamantareṇa pravṛddharogāvinivṛttivat /
[225|09-225|10] ya āsaṃvarika upavāsaṃ gṛhṇāti kimasau tasmātsaṃvarātpunarasaṃvaraṃ gacchatyāhosvinnaivasaṃvaraṃ nāsaṃvaram /
[225|10] asaṃvaramityeke / tyāgāśayasyānātyantikatvāt /
[225|10-225|11] pradīptaivāyaḥpiṇḍaḥ punaḥ śyāmatāṃ nāprayujyamāno gacchatītyapare /
[225|11-225|12] tallābhasya vijñaptyadhīnatvāt /
[225|13] atha saṃvarāsaṃvaravinirmuktā kathamavijñaptistyajyate /
[225|14] vegādānakriyārthāyurmūlacchedaistu madhyamā // vakk_4.41 //
[225|15-225|16] yena hyasau prasādakleśavegenāvijñaptirākṣiptā bhavati tasya cchedātsā 'pi cchidyate /
[225|16] kumbhakāracakreṣugativat / ādānatyāgādapi cchidyate /
[225|17] yadi samādānaṃ tyajatyalaṃ samādāneneti /
[225|17-225|18] kriyāvicchedādapi vicchidyate yathāsamāttamakurvataḥ /
[225|18] arthavicchedādapi vicchidyate / katamasyārthasya /
[225|18-225|19] caityārāmavihāraśayanāsana yantrajālādino vastunaḥ /
[225|19-225|20] āyuṣo 'pi kuśalalmūlānāmapi cchedādvicchidyate /
[225|20-225|21] yadā kuśalamūlāni samucchettumārabhata ityebhiḥ ṣadbhiḥ kāraṇairavijñaptirmadhyamā tyajyate /
[225|22] kāmāptaṃ kuśalārūpaṃ mūlacchedordhvajanmataḥ /
[225|23] kāmāvacaraṃ kuśalamarūpasvabhāvaṃ dvābhyāṃ kāraṇābhyāṃ parityajyate /
[225|23-225|24] kuśalamūlasamucchedādrūpārūpyadhātūpapattito vā /
[225|25] pratipakṣodayāt kliṣṭamarūpaṃ tu vihīyate // vakk_4.42 //
[226|01] kliṣṭaṃ tvarūpasvabhāvaṃ sarvameva pratipakṣodayādvihīyate /
[226|01-226|02] yasyopakleśaprakārasya yaḥ prahāṇamārgastenāsau saparivāraḥ parityajyate nānyathā /
[226|03] atha keṣāṃ sattvānāmasaṃvaro bhavati keṣāṃ saṃvaraḥ /
[226|04] nṛṇāmasaṃvaro hitvā śaṇḍapaṇḍadvidhākṛtīn /
[226|05] kuruṃśca
[226|06] manuṣyagatāvevāsaṃvaro nānyatra /
[226|06-226|07] tatrāpi śaṇḍhapaṇḍakobhayavyañjanānutarakauravāṃśca hitvā /
[226|08] saṃvaro 'pyevaṃ devānāṃ ca
[226|09] saṃvaro hi manuṣyāṇāmeva yathoktaṃ hitvā devānāṃ ceti gatidvaye saṃvaraḥ /
[226|09-226|10] śaṇḍhādīnāṃ saṃvaro nāstīti kathaṃ gamyate /
[226|10] sūtrādvinayācca /
[226|10-226|12] sūtra uktaṃ yataśca mahānāma gṛhī avadātavasanaḥ puruṣaḥ puruṣendriyeṇa samanvāgato buddhaṃ śaraṇaṃ gacchati yāvadvācaṃ bhāṣate upāsakaṃ māṃ dhāraya iyatā copāsako bhavatī"ti /
[226|12-226|13] vinaye 'pi tadrūpo nāśayitavya uktaḥ /
[226|13] kiṃ punaḥ kāraṇameṣāṃ saṃvaro nāsti /
[226|13-226|14] ubhayāśrayakleśādhimātratayā pratisaṃkhyānākṣamatvāttīvrahrīvyapatrāpyābhāvācca /
[226|14] asaṃvarastarhi kasmānnāsti /
[226|14-226|15] pāpe 'pyasthirāśayatvāt /
[226|15] yatraiava ca saṃvarastatrāsaṃvaro 'pi pratidvandvabhāvāt /
[226|15-226|16] uttarakoravāṇāṃ samādānasamādhyabhāvāt pāpakriyāśayābhāvācca saṃvarāsaṃvarābhāvaḥ /
[226|16-226|17] āpāyikānāmapi tīvraṃ hrīvyapatrāpyaṃ nāsti yadyogād yadvipādanācca saṃvarāsaṃvarau syātām /
[226|18-226|20] api khalvāśraya eva sa teṣāṃ tādṛśa ūṣarakṣetrabhūtaḥ śaṇḍapaṇḍakobhayavyañjanottarakauravāpāyikānāṃ yatrāśraye saṃvaro pi na virohatyasaṃvaro 'pyūṣara iva kṣetre sasyamapyatimātraṃ kakvamapīti /
[226|20-226|21] yattarhi sūtra uktam "aṇḍajo bhikṣavo nāgo 'ṣṭamyāṃ pakṣasya bhāvanādabhyudgamyāṣṭāṅgasamanvāgatamupavāsamupavasatī"ti /
[226|22] sucaritamātraṃ tatteṣāṃ na saṃvaraḥ / tasmādevamanuṣyāṇāmeva saṃvaraḥ / tatra punaḥ
[226|23] nṛṇāṃ trayaḥ // vakk_4.43 //
[226|24] manuṣyāṇāṃ sarve trayaḥ prātimokṣādisaṃvarāḥ saṃvidyante /
[226|25] kāmarūpajadevānāṃ dhyānajaḥ
[226|26] dhyānasaṃvaraḥ kāmarūpadhātūpapannānāṃ devānāmurdhvaṃ nāsti /
[226|27] anāsravaḥ punaḥ /
[227|01] dhyānāntarāsaṃjñisattvavarjyānāmapyarūpiṇām // vakk_4.44 //
[227|02-227|03] anāsravasaṃvarastu kāmarūpadhātūpapannānāmapyasti dhyānāntarikāsaṃjñisatvopapannānvarjayitvā /
[227|03] ārūpyopapannānāmapi teṣāṃ tu samanvāgamato 'sti na saṃmukhībhāvataḥ /
[227|04] ataḥ paramidānīṃ karmanirdeśādhikārātsūtrīddiṣṭānāṃ karmaṇāṃ nirdeṣa ārapsyate /
[227|05] trīṇi karmāṇi / kuśalaṃ karmākuśalamavyākṛtaṃ kameti / tatra
[227|06] kṣemākṣemetaratkarma kuśalākuśaletarat /
[227|07] idaṃ kuśalādīnāṃ lakṣaṇam /
[227|07-227|08] kṣemaṃ karma kuśalaṃ yadiṣṭavipākaṃ nirvāṇaprāpakaṃ ca duḥkhaparitrāṇāt /
[227|08-227|09] tatkālamatyantaṃ ca akṣemamakuśalaṃ kṣemapratidvandvabhāvena yasyāniṣṭo vipākaḥ /
[227|09-227|10] tābhyāmitaratkarma naiva kṣemaṃ nākṣemaṃ yattatkuśalākuśalābhyāmitarat veditavyam /
[227|10] avyākṛtamityarthaḥ / punaḥ
[227|11] puṇyāpuṇyamaviñjaṃ ca sukhavedyādi ca trayam // vakk_4.45 //
[227|12] trīṇī karmāṇi puṇyamapuṇyamāneñjaṃ ca / punaḥ trīṇi /
[227|12-227|13] sukhavedanīyaṃ karma duḥkhavedanīyamaduḥkhāsukhavedanīyaṃ ca /
[227|13] tatra tāvat
[227|14] kāmadhātau śubhaṃ karma puṇyamāneñjamūrdhvajam /
[227|15] śubhamiti vartate / rūpārūpyāvacaraṃ kuśalaṃ karmāneñjam /
[227|15-227|16] nanu ca trīṇi dhyānāni señjitānyuktāni bhagavatā /
[227|16-227|17] "yadatra vitarkitaṃ vicāritamidamatrāryā iñjitamityāhurityevamādi /
[227|17] samādau sāpakṣālatāṃ teṣāmadhikṛtyaivamuktam /
[227|18] āniñjānyapi tu tānyuktānyāniñjasūtre /
[227|18-227|19] āniñjasaṃpreyagāminīṃ pratipadamārabhya /
[227|19] kiṃ punaḥ kāraṇaṃ señjitamevānyatrāniñjamuktam /
[227|20] tadbhūmiṣu yataḥ karmavipākaṃ prati neñjati // vakk_4.46 //
[227|21] kāmāvacaraṃ hi vipākaṃ prati kampate / kathaṃ kampate / avyavasthānāt /
[227|21-227|22] anyagati kamapi hyanyasyāṃ gatau vipacyate /
[227|22] anyadevanaikāyikaṃ cānya devanikāye /
[227|22-227|24] yadeva hi pramāṇabalavarṇakarmānyabhūmika sukhabhogādi saṃvartanīyaṃ karma deveṣu vipacyate tadeva kadācidanyapratyayavaśānmanuṣyatiryakapreteṣu vipacyate /
[227|24-227|25] rūpārūpyāvacaraṃ tu karmānyabhūmikamanyasyāṃ bhūmau vipaktuṃ na jātūtsahate /
[227|25-228|01] tasmādvyavasthitavipākatvādāneñjamityucyate /
[228|01] apuṇyaṃ tu karmākuśalamiti prasiddhaṃ loke /
[228|02] yaśca lokato 'rthaḥ prasiddhaḥ kiṃ tatra yatnena / kṛtaḥ puṇyādīnāṃ karmaṇāṃ nirdeśaḥ /
[228|03] sukhavedanīyādīnāṃ kartavyaḥ / sa eṣa kriyate /
[228|04] sukhavedyaṃ śubhaṃ dhyānādātṛtīyāt
[228|05] kuśalaṃ karma sukhavedanīyaṃ yāvat tṛtīyāddhyānāt /
[228|05-228|06] eṣā hi bhūmiḥ sukhāyā vedanāyā yaduta kāmadhātustrīṇi ca dhyānāni /
[228|07] ataḥ param
[228|08] aduḥkhāsukhavedyaṃ tu
[228|09] śubhamiti vartate /
[228|09-228|10] tṛtīyadhyānāt pareṇa kuśalaṃ karmāduḥkhāsukhavedanīyaṃ sukhaduḥkhavedanā 'bhāvāt /
[228|11] duḥkhavedyamihāśubham // vakk_4.47 //
[228|12] akuśalaṃ karma duḥkhavedanīyam / ihagrahaṇaṃ kāmadhātāveva tadbhāvajñāpanārtham /
[228|12-228|13] na caiṣāṃ vedanaiva phalam /
[228|13] kiṃ tarhi / sasaṃbhārā /
[228|14] adho 'pi madhyamastyeke /
[228|15] anye punarāhuḥ tadetanmadhyamaduḥkhāsukhavedanīyaṃ karmoktametaccaturthadhyānādadho 'pyasti /
[228|16] kiṃ kāraṇam /
[228|17] dhyānāntaravipākataḥ /
[228|18] itarathā hi dhyānāntarakarmaṇo vipāko na syāddhyānāntaraṃ vā kasyacitkarmaṇaḥ /
[228|18-228|19] tatra sukhaduḥkhayorabhāvāt /
[228|19] dhyānāntarakarmaṇo dhyāna eva sukhendrīyaṃ vipāka ityeke /
[228|19-228|20] naiva tasya vedanā vipāka ityapare /
[228|20] tadetaducchāstram /
[228|20-228|21] śāstre hi paṭhitaṃ "syātkarmaṇaścaitasikyeva vedanā vipāko vipacyeta /
[228|21] syātkuśalasyāvitarkasya karmaṇa" iti /
[228|22] apurvācaramaḥ pākastrayāṇāṃ ceṣyate yataḥ // vakk_4.48 //
[228|23] yataścoktaṃ sūtre "syāttrayāṇāṃ karmaṇāmapūrvācaramo vipāko vipacyeta /
[228|23-228|24] syātsukhavedanīyasya rūpaṃ duḥkhavedanīyasya cittacaittā dharmāḥ /
[228|24-228|25] aduḥkhāsukhavedanīyasya cittaviprayuktā" ityato 'pyastyaduḥkhāsukhavedanīyaṃ karmādhastāt /
[228|25-229|01] nahi kāmadhātoranyatrāsti yugapatkarmatrayasya vipāke saṃyogaḥ /
[229|01] kimidānīṃ tatkukśalamāhosvidakuśalaṃ /
[229|01-229|02] durbalaṃ tu tat /
[229|02-229|03] evaṃ tarhi "sukhavedyaṃ śubhaṃ dhyānādātṛtīyā" "diṣṭa-vipākaṃ ca kuśala" mityasya virodhaḥ /
[229|03] bāhulika eṣa nirdeśo draṣṭavyaḥ /
[229|03-229|04] kathaṃ punaravedanāsvabhāvaṃ karma sukhādivedinīyamityucyate /
[229|04-229|05] sukhavedanāyai hitaṃ sukhavedanoyaṃ sukho 'sya vedanīya iti vā /
[229|05] kaśca vedanīyaḥ / yo vipākaḥ /
[229|05-229|06] sa hyasau vidyate sukhasya vā vedanīyaṃ yena sukhaṃ vedayate /
[229|06] snānīyakapāyavat /
[229|06-229|07] evaṃ duḥkhavedanīyamaduḥkhāsukhavedanīyaṃ ca draṣṭavyam /
[229|07] api ca /
[229|08-229|09]
svabhāvasaṃprayogābhyāmālambanavipākataḥ /
 saṃmukhībhāvataśceti pañcadhā vedanīyatā // vakk_4.49 //
[229|10] svabhāvavedanīyatā vedanānām / svabhāvenaiva vedanīyatvāt /
[229|10-229|11] saṃprayogavedanīyatā sparśasya /
[229|11] "sukhavedanīyaḥ sparśaḥ" iti / ālambanavedanīyatā viṣayāṇām /
[229|11-229|13] yathoktaṃ "cakṣuṣā rūpāṇi dṛṣṭvā rūpapratisaṃvedī bhavati notu rūparāgapratisaṃvedī"tyevamādi /
[229|13] vedanayā hi tāmālambamānaḥ pratisaṃvedayate /
[229|13-229|14] vipākavedanīyatā karmaṇaḥ /
[229|14] "dṛṣṭadharmavedanīyaṃ karme"ti vistaraḥ / saṃmukhībhāvavedanīyatā /
[229|15-229|16] yathoktaṃ "yasmin samaye sukhāṃ vedanāṃ vedayate dve asya vedane tasminsamaye niruddhe bhavata" iti /
[229|16-229|17] nahi yasminsamaye sukhā vedanā vartate tasminpunaranyā vedanā 'sti sa yāṃ tāṃ vedayate /
[229|17] saṃmukhīkurvastu tāṃ vedayata ityucyate /
[229|17-229|18] ato vipākasya vedanīyatvāt karmāpyucyate sukhavedanīyamityevamādi /
[229|19] niyatāniyataṃ tacca
[229|20] taccaitatsukhavedanīyādi trividhaṃ karma niyataṃ cāniyataṃ ca veditavyam /
[229|20-229|21] nāvaśyavedanīyamaniyatam /
[229|22] niyataṃ trividhaṃ punaḥ /
[229|23] dṛṣṭadharmādivedyatvāt
[229|24-229|25] dṛṣṭadharmavedanīyamupapadyavedanīyamaparaparyāyavedanīyaṃ cetyetattrividhaṃ karma niyatamityetaccaturvidhaṃ karma bhavati sahāniyatavedanīyena /
[229|26] pañcadhā karma kecana // vakk_4.50 //
[229|27] apare punaḥ pañcavidhaṃ karmecchanti / aniyatavedanīyaṃ dvidhā kṛtvā /
[229|27-230|01] vipākena niyatamaniyataṃ ceti /
[230|01] tatra dṛṣṭadharmavedanīyaṃ yatra janmani kṛtaṃ tatraiva vipacyate /
[230|01-230|02] upapadyavedanīyaṃ dvitīye janmani /
[230|02] aparaparyāyavedanīyaṃ tasmātpareṇa /
[230|02-230|04] janmāntare 'pyasti dṛṣṭadharmavedanīyasya karmaṇo vipāka ārambhavaśāttannāmavyavasthānamityapare /
[230|04] mā bhūdyadevamiṣṭakarma tasyālpiṣṭho vipākaḥ iti /
[230|04-230|05] tadevaṃ necchanti vaibhāṣikāḥ /
[230|05-230|06] asti hi karma saṃnikṛṣṭaphalaṃ na viprakṛṣṭaphalamasti viparyayādbāhyabījavat /
[230|06-230|07] yathā tripakṣā suvarcalā tribhiḥ pakṣaiḥ phalaṃ dadhāti yavagodhūmādayaḥ ṣaḍbhirmāsairiti /
[230|08] catuṣkoṭikamityanye
[230|09] dārṣṭāntikāstu catuṣkoṭikaṃ kurvanti / asti karmāvasthāniyataṃ na vipāke niyatam /
[230|10] yatkarma dṛṣṭadharmādivedanīyaṃ vipāke 'nīyatam / asti vipāke niyataṃ nāvasthāyām /
[230|11] yatkarmāniyatavedanīyaṃ vipāke niyatam /
[230|11-230|12] astyubhayaniyataṃ yadṛṣṭadharmādivedanīyaṃ vipāke niyatam /
[230|12] asti nobhayaniyataṃ yatkarmāniyatavedanīyaṃ vipāke aniyatam /
[230|13] teṣāṃ tatkarmāṣṭavidhaṃ dṛṣṭadharmavedanīyaṃ niyatamaniyataṃ ca / evaṃ yāvadaniyatavedanīyam /
[230|14] niyatameva tu dṛṣṭadharmādivedanīyamaniyataṃ caturthamiti varṇayanti /
[230|14-230|15] syādekasmin kṣaṇe caturvidhaṃ karmākṣipet /
[230|15-230|16] syāttriṣu paraṃ prayojya kāmamithyācāre svayaṃ prayuktasteṣāṃ yugapatsamāptau /
[230|16] eṣāṃ ca punaścaturṇāṃ karmaṇāṃ /
[230|17] nikāyākṣepaṇaṃ tribhiḥ /
[230|18] nahi dṛṣṭadharmavedanīyena karmaṇā nikāyasabhāga ākṣipyate /
[230|19] katamasmindhātau katividhaṃ karmākṣipyate kasyāṃ vā gatau /
[230|20] sarvatra caturākṣepaḥ /
[230|21-230|22] sarveṣu triṣu dhātuṣu sarvāsu ca gatiṣu caturṇāṃ karmaṇāmākṣepaḥ kuśalānāmakuśalānāṃ ca yathāsaṃbhavam /
[230|22] asyotsargasyāyamapavādaḥ /
[230|23] śubhasya narake tridhā // vakk_4.51 //
[230|24] narakeṣu kuśalasya karmaṇastrividhasyā kṣepo na dṛṣṭadharmavedanīyasya /
[230|24-230|25] tatreṣṭavipākābhāvāt /
[230|26] yadviraktaḥ sthiro bālastatra notpadyavedyakṛt /
[230|27-230|28] yato bhūmeḥ vītarāgapṛthagjano bhavatyasau ca sthiro bhavatyaparihāṇadharmā sa tatropapadyavedanīyaṃ karma na karoti /
[230|28] kimanyatkaroti /
[231|01] nānyavedyakṛdapyāryaḥ
[231|02] thara iti vartate /
[231|02-231|03] āryapudgalastu yato vītarāgo na ca parihāṇadharmā sa tatropapadyadanīyaṃ cāparaparyāyavedanīyaṃ ca karma na karoti /
[231|03-231|04] na hyasau bhavyaḥ punarādhastanīṃ bhūmimāyātumaniyataṃ kuryāddṛṣṭadharmavedanīyaṃ cātropapannaḥ /
[231|05] kāme 'gre vā 'sthiro 'pi na // vakk_4.52 //
[231|06-231|07] parihāṇadharmāpi tvāryapudgalaḥ kāmadhātorbhavāgrā dvītarāgaḥ tayorūpapadyāparaparyāyavedanīyaṃ karmābhavyaḥ karttum /
[231|07] kiṃ kāraṇam / phalāddhi sa parihīṇo bhavati /
[231|07-231|08] na cāsti laparihīṇasya kālakriyeti paścātpravedayiṣyāmaḥ /
[231|09] kimantarābhave 'pyasti karmaṇa ākṣepaḥ / astītyāha /
[231|10] dvāviṃśatividhaṃ kāmeṣvākṣipatyantarābhavaḥ /
[231|11] gāmāvacaro hyantarābhavo dvāviṃśatividhaṃ karmākṣipati / kathaṃ kṛtvā /
[231|11-231|12] pañca hi garbhāvasthāḥ /
[231|12] kalalārvudapeśīghanapraśākhāvasthāḥ / pañca jātāvasthāḥ /
[231|12-231|13] bālakumāravamadhyavṛddhāvasthāḥ /
[231|13] tatrāntarābhavaḥ kalalavedanīyaṃ karmākṣipatyaniyataṃ niyataṃ ca /
[231|14] evaṃ yāvadvṛddhavedanīyamantarābhavavedanīyaṃ ca /
[231|15] dṛṣṭadharma phalaṃ tacca
[231|16] taccaitadantarābhavikaṃ karma yanniyatamekādaśavidhamuktaṃ dṛṣṭadharmavedanīyaṃ tadveditavyam /
[231|17] kiṃ kāraṇam /
[231|18] nikāyo hyeka eva saḥ // vakk_4.53 //
[231|19-231|20] eka eva hyasau nikāyasabhāga ekakarmākṣipto yaścāntarābhavo yāśca tadanvayā daśāvasthāḥ /
[231|20] ata evānyadantarābhavavedanīyaṃ karma noktam /
[231|20-231|21] upapadyavedanīyena ca tasyākṣepāt /
[231|22] kīdṛśaṃ karma niyataṃ veditavyam /
[231|23-231|24]
tīvrakleśaprasādena sātatyena ca yatkṛtam /
 guṇakṣetre ca niyataṃ tatpitrorghātakaṃ ca yat // vakk_4.54 //
[231|25-232|01] yaddhi karma tīvreṇa kleśena kṛtaṃ yacca tīvreṇa prasādena yacca sātatyena gunakṣetre ca tanniyataṃ veditavyam /
[232|01] tatra guṇakṣetraṃ trīṇi ratnāni /
[232|01-232|02] pudgalaviśeṣo vā kaścitphalasamāpattiviśeṣaprāptaḥ /
[232|02-232|03] tatra hyantareṇāpi tīvrakleśaprasādānāṃ sātatyaṃ ca kuśalamakuśalaṃ ca karma niyataṃ saṃpadyate /
[232|03] pitarau punarmātā ca pitā ca /
[232|04] tayoścāpi yatra ghātikaṃ karma yathā tathā vā tanniyataṃ saṃpadyate nānyat /
[232|05] atha dṛṣṭadharmavedanīyaṃ karma kīdṛśaṃ veditavyam /
[232|06] dṛṣṭadharmaphalaṃ karma kṣetrāśayaviśeṣataḥ /
[232|07] dṛṣṭadharmavedanīyaṃ karma kṣetraviśeṣādvā bhavati /
[232|07-232|08] yathā saṃghastrīvādasamudācārādvyañjanaparivṛttiḥ śrūyate /
[232|08] āśayaviśeṣādvā /
[232|08-232|09] yathā śaṇḍhasya gavāmapuṃstvapratimokṣaṇātpumbhāvaḥ /
[232|09] athavā
[232|10] tadbhūmyatyantavairāgyāt
[232|11-232|12] tasya vā karmaṇo yā bhūmiḥ kuśalasyākuśalasya vā tato 'tyantavairāgyāttatkarma dṛṣṭadharmavedanīyaṃ karma saṃpadyate /
[232|12] tasyāṃ bhūmau jātasya kīdṛśaṃ karmetyāha
[232|13] vipāke niyataṃ hi yat // vakk_4.55 //
[232|14] yaddhi karma niyataṃ vipāke na tvavasthāyāṃ nāpyaniyataṃ tatyaiṣa niyamaḥ /
[232|14-232|15] yatpunaravasthāntaraniyataṃ tasya tatraiva niyato vipākastadvato 'tyantavairāgyāsaṃbhavāt /
[232|15-232|16] yaccāniyataṃ tasyāvipāka evātyantavairāgyāt /
[232|17] kīdṛśaṃ punaḥ kṣetraṃ yatrāvaśyaṃ dṛṣṭadharmavedanīyaṃ karma saṃpadyate / āha /
[232|17-232|18] buddhapramukho bhikṣusaṃghaḥ pudgalāstu pañca /
[232|19-232|20]
ye nirodhāraṇāmaitrīdarśanārhatphalotthitāḥ /
 teṣu kārāpakārasya phalaṃ sadyo 'nubhūyate // vakk_4.56 //
[232|21] nirodhasamāpattivyutthitaḥ parāṃ cittaśāntiṃ labhate / nirvāṇasadṛśatvātsamāpatteḥ /
[232|22] sa hi gatapratyāgata eva nirvāṇādbhavati /
[232|22-232|23] araṇāvyutthitasyāpramāṇasattvāraṇāhitādhyāśayānugatātyudagrāpramāṇapuṇyaparibhāvanānugatā ca saṃtatirvartate /
[232|23-232|25] maitrīvyutthitasyāpramāṇasattvasukhādhyāśayānugatātyudagrāpramāṇapuṇyaparibhāvanānugatā ca saṃtativartate /
[232|25-232|26] darśanamārgavyutthitasyāśeṣadarśanaprahātavyaprahāṇāt pratyagrāśrayaparivṛttinirmalā saṃtatirvartate /
[232|26-232|27] arhatphalavyutthitasyāśeṣabhāvanāprahātavyaprahāṇātpratyagrāśrayaparivṛttiśuddhā saṃtatirvartate /
[232|27-233|01] ata eteṣu kṛtānāṃ kārāpakārāṇāṃ phalaṃ dṛṣṭa eva dharme niyataṃ prāpyate /
[233|01-233|03] śeṣasya tu bhāvanāmārgasyāparipūrṇasvabhāvaphalatvācca tadvyutthitānāṃ na tathā pratyagrāśrayaparivṛttiśuddhāśayasaṃtatirvartata iti na te tathā puṇyakṣetraṃ bhavati /
[233|04] vipākaḥ punarvedanāpradhānaḥ / tadidānīṃ vicāryate /
[233|04-233|05] syāt karmaṇaścaitasikyeva vedanā vipāko vipacyeta na kāyikī /
[233|05-233|06] syāt kāyikyeva na caitasikī syādityāha
[233|07-233|08] kukśalasyāvitarkasya karmaṇo vedanā matā / vipākaścaitasikyeva
[233|09] avitarkaṃ karma dhyānāntarāt prabhṛti yāvat bhavāgre /
[233|09-233|10] tasyāvitarkasya kuśalasya karmaṇaścaitasikyeva vedanā vipākaḥ /
[233|10] kasmānna kāyikī /
[233|10-233|11] tasyā avaśyaṃ savitarkavicāratvāt /
[233|12] kāyikyevāśubhasya tu // vakk_4.57 //
[233|13] akuśalasya karmaṇaḥ kāyikyeva vedanā vipākaḥ / kasmānna caitasikī /
[233|13-233|15] tasya hi duḥkhā vedanā vipākaścaitasikī ca duḥkhā vedanā daurmanasyaṃ na ca daurmanasyaṃ vipāka iti vyākhyātametat /
[233|16] yattarhi sattvānāṃ cittakṣepo bhavati / katamasminnasau citte bhavati kena vā kāraṇena /
[233|17] cittakṣepo manaścitte /
[233|18] manovijñāna ityarthaḥ / nahi pañcasu vijñānakāyeṣu cittaṃ kṣipyate / avikalpakatvāt /
[233|19] sa ca karmavipākajaḥ /
[233|20] sa caiṣa cittakṣepaḥ sattvānāṃ karmajaḥ /
[233|20-233|23] ye hi dravyamantraprayogeṇa vā pareṣāṃ cittaṃ kṣepayanti akāmakaṃ vā viṣaṃ madyaṃ vā pāyayanti trāsayanti vā mṛgayādiṣvagnim vā dāveṣutsṛjanti prapātādvā pātayantyanyena vā kenacitpareṣāṃ smṛtiṃ bhraṃśayanti teṣāṃ tasya karmaṇo vipākenāyatyāṃ cittaṃ kṣipyate /
[233|24] bhayopaghātavaiṣamyaśokaiśca
[233|25] kathaṃ tāvadbhayena /
[233|25-233|26] amanuṣyādayo manuṣyānvirūpeṇa rūpeṇopasaṃkrāmanti /
[233|26] tebhyo bhītānāṃ cittaṃ kṣīpyate / kathamupaghātena /
[233|26-234|01] amanuṣyā eva kupitā manuṣyāṇāṃ marmasu praharanti /
[234|01] kathaṃ mahābhūtavaiṣamyeṇa /
[234|01-234|02] vātapittaśleṣmāṇaḥ prakopamāpadyante /
[234|02] kathaṃ śokena / yathā vāsiṣṭhīprabhṛtīnām /
[234|02-234|03] yadi mano vikṣipyate karmavipākajaśca cittakṣepaḥ /
[234|03] kathaṃ na caitasikī vedanā vipākaḥ prāpnoti /
[234|03-234|04] nahi brūmastadeva cittavipāka ityapi tu yo mahābhūtānāṃ prakopaḥ sa vipākaḥ /
[234|04-234|05] tasmājjātamato vipākajam /
[234|05-234|06] karmajena hi dhātunā vaiṣamyeṇa vyākulamavaśaṃ bhraṣṭasmṛtikaṃ cittaṃ vartata iti kṣiptamityucyate /
[234|06] evaṃ cedaṃ catuṣkoṭikaṃ yujyate /
[234|06-234|07] asti cittaṃ kṣiptaṃ na vikṣiptamiti vistaraḥ /
[234|07] kṣiptaṃ tāvanna kṣiptaṃ vikṣiptacittasya /
[234|07-234|08] kliṣṭaṃ cittaṃ vikṣiptaṃ na kṣiptaṃ svasthacittasya kliṣṭam /
[234|08] ubhayaṃ kṣiptacittasya kliṣṭam /
[234|09] nobhayaṃ svasthacittasyākliṣṭam /
[234|10] katameṣāṃ punaḥ sattvānāṃ cittaṃ kṣipyate /
[234|11] akurukāminām // vakk_4.58 //
[234|12] akuruṇāṃ kāminām / deveṣvapi hi deva / unmattāḥ santi prāgeva manuṣyatiryakpreteṣu /
[234|13] nārakāstu nityaṃ kṣiptacittā eva /
[234|13-234|15] te hi vividhayātanāsahasravyatibhinnamarmāṇastīrvābhirvedanābhirabhitunnā ātmānamapi tāvannābhicetayanti kiṃ punaḥ kāryamakāryaṃ vā /
[234|15] hācittaparidevakaścātra nāraka udāhāryaḥ /
[234|15-234|16] āryāṇāmapi cittaṃ kṣipyate bhūtavaiṣamyeṇānyatra buddhāt /
[234|16-234|17] na karmaṇā niyatasya pūrvaṃ vipākādaniyatasyāvipākāt /
[234|17] na bhayena / pañcabhayasamatikramāt / nopaghātena /
[234|17-234|18] manuṣyaprakopakāraṇasyāprāsādikasyākaraṇāt /
[234|18] na śokena / dharmatābhijñatvāt /
[234|19] punastrayo vaṅkā uktāḥ sūtre / kāyavaṅkok vāgvaṅko manovaṅkaḥ / trayo doṣāḥ /
[234|20] kāyadoṣo vāgdoṣo manodoṣaḥ / trayaḥ kaṣāyāḥ /
[234|20-234|21] kāyakaṣāyo vākkaṣāyo manaḥ kaṣāyaḥ iti /
[234|21] tatra yathākramaṃ veditavyāḥ /
[234|22] vaṅkadoṣakaṣāyoktiḥ śāṭhyadveṣajarāgaje /
[234|23] śaṭhyajaṃ kāyakarma kāyavaṅka ityuktam / kuṭilānvayatvāt / evaṃ vāṅmanovaṅkau /
[234|24] dveṣajaṃ kāyakarma kāyadoṣa ityuktam / cittapradoṣānvayatvāt / evaṃ vāṅmanodoṣau /
[234|25] rāgajaṃ kāyakarma kāyakaṣāya ityuktam / rāñjanānvayatvāt / evaṃ vāṅmanaḥkaṣāyau /
[234|26] kṛṣṇaśuklādibhedena punaḥḥ karma caturvidham // vakk_4.59 //
[235|01] "asti karma kṛṣṇaṃ kṛṣṇavipākam / asti karma śuklaṃ śuklavipākam /
[235|01-235|02] asti karma kṛṣṇaśuklaṃ kṛṣṇaśuklavipākam /
[235|02-235|03] asti karmākṛṣṇamaśuklamavipākam /
[235|03] yattatkarma karmakṣayāya saṃvartata" iti / tatra
[235|04-235|05]
aśubhaṃ rūpakāmāptaṃ śubhaṃ caiva yathākramam /
 kṛṣṇaśuklobhayaṃ karma tatkṣayāya nirāsravam // vakk_4.60 //
[235|06] aśubhaṃ karma ekāntena kṛṣṇaṃ kliṣṭatvāt kṛṣṇavipākaṃ cāmanojñavipākatvāt /
[235|07] rūpāptaṃ śubhamekāntena śuklamakuśalenāvyatibhedāt /
[235|07-235|08] śuklavipākaṃ ca manojñavipākatvāt /
[235|08] ārupyāptaṃ kasmānnocyate /
[235|08-235|09] yatra kila dvividho 'sti vipāka āntarābhavika aupapattibhavikaśca /
[235|09-235|10] trividhasya kāyavāṅmanaskarmaṇo yatraiva saṃbhavastatraivoktamiti /
[235|10] tadapi tūktaṃ sūtrāntare /
[235|10-235|11] "kāmāptaṃ śubhaṃ karma kṛṣṇaśuklamakuśalavyavakīrṇatvat kṛṣṇaśuklavipākaṃ vyavakīrṇavipākatvāt" /
[235|11-235|12] saṃtānata etadvyavasthāpitaṃ na svabhāvataḥ /
[235|12-235|13] na hyevañjātīyakamekaṃ karmāsti vipāko vā yat kṛṣṇaṃ ca syāt śuklaṃ cānyonyavirodhāt /
[235|13-235|14] nanu caivamakuśalasyāpi karmaṇaḥ kuśalavyavakīrṇatvāt kṛṣṇaśuklatvaṃ prāpnoti /
[235|14] nāvaśyamakuśalaṃ kuśalena vyavakīryate /
[235|15] kāmadhātau tasya balavattvāt / kukśalaṃ tu vyavakīryate / durbalatvāditi /
[235|16] anasravaṃ karmaiṣāṃ trayāṇāṃ karmaṇāṃ kṣayāya prahāṇāya saṃvartate /
[235|16-235|17] taddhyakṛṣṇamakliṣṭatvādaśuklaṃ vipākaśuklatā 'bhāvāt /
[235|17-235|18] ābhiprāyiko hyeṣo 'śukla śabdaḥ /
[235|18-235|19] uktaṃ tu bhagavatā mahatyāṃ śunyatāyā maśaikṣān dharmānārabhya "ime te ānanda dharmā ekāntakuśalā ekāntānavadyā" iti /
[235|19] śāstre ca /
[235|19-235|20] "śuklā dharmāḥ katame /
[235|20] kuśalā dharmā anivṛtāvyākṛtāśce"ti /
[235|20-235|21] avipākaṃ dhātvapatitatvāt pravṛttivirodhācca /
[235|22] kiṃ punaḥ sarvamanāsravaṃ karma sarvasyāsya trividhasya karmaṇaḥ kṣayāya saṃvartate /
[235|23] netyucyate / kiṃ tarhi /
[236|01-236|02]
dharmakṣāntiṣu vairāgye cānantaryapathāṣṭake /
 yā cetanā dvādaśadhā karma kṛṣṇakṣayāya tat // vakk_4.61 //
[236|03-236|04] darśanamārge catasṛṣu dharmajñānakṣāntiṣu kāmavairāgye cāṣṭāsvānantaryamārgeṣu yā cetanā seyaṃ dvādaśavidhā cetanā kṛṣṇasya karmaṇaḥ prahāṇāya karma /
[236|05] navame cetanā yā sā kṛṣṇaśuklakṣayāya ca /
[236|06-236|07] navame kāmavairāgyānantaryamārge yā cetanā sā kṛṣṇaśuklasya kuśalasya karmaṇaḥ kṛṣṇasya cākuśalasya navamasya prakārasya prahāṇāya /
[236|08] śuklasya dhyānavairāgyeṣvantyānantaryamārgajā // vakk_4.62 //
[236|09-236|10] dhyānādvyānādvairāgyaṃ kurvato yo 'ntyo navama ānantaryamārgastatra yā cetanā iyaṃ caturvidhā cetanā śuklasya karmaṇaḥ prahāṇāya /
[236|10-236|11] kiṃ punaḥ kāraṇamantyenaivānantaryamārgeṇa kuśalasya karmaṇaḥ prahāṇaṃ nānyena /
[236|11-236|12] nahhi tasya svabhāvaprahāṇaṃ prahīṇasyāpi saṃmukhībhāvāt /
[236|12] kiṃ tarhi / tadālambanakleśaprahāṇāt /
[236|12-236|13] ato yāvadeko 'pi tadālambanakleśaprakāra āste tāvadasya prahāṇaṃ nopapadyate /
[236|14] anye narakavedyānyakāmavedyaṃ dvayaṃ viduḥ /
[236|15-236|16] anye punarācāryāḥ paśyanti narakavedanīyaṃ narakāccānyakāmadhātuvedanīyaṃ karma yathākrama kṛṣṇaṃ kṛṣṇaśuklaṃ ceti /
[236|16-236|18] narake hyakuśalasyaiva karmaṇo vipākastena tadvedanīyaṃ kṛṣṇamityucyate ato 'nya kāmadhātau kuśalākuśalasya karmaṇo vipākastena tadvedanīyaṃ kṛṣṇaśuklamityuktam /
[236|19] dṛgdheyaṃ kṛṣṇamanye
[236|20] anye punarāhurdarśanaprahātavyaṃ karma kṛṣṇa kuśalenāmiśratvāt /
[236|21] anyatkṛṣṇaśuklaṃ tu kāmajam // vakk_4.63 //
[236|22] anyattu kāmāvacaraṃ karma kṛṣṇaśuklam / kiṃ tadanyat / bhāvanāprahātavyam /
[236|22-236|23] taddhi kuśalaṃ cākuśalaṃ ceti /
[236|23-236|24] sūtra uktaṃ trīṇi mauneyāni kāyamauneyaṃ vāṅmauneyaṃ manomauneyaṃ ca /
[236|24] tatra
[237|01-237|02] aśaikṣaṃ kāyavākkarma manaścaiva yathākramam / maunatrayam
[237|03] aśaikṣe kāyavākkarmaṇī kāyavāṅmauneye /
[237|03-237|04] aśaikṣaṃ tu mana eva manomauneyaṃ na manaskarmeti /
[237|04] kiṃ kāraṇam / cittaṃ hi paramārthamuniḥ /
[237|04-237|05] tat kila kāyavākkarmabhyāmanumīyata iti /
[237|05] api khalu kāyavākkarmaṇī viratisvabhāvena na manaskarma /
[237|05-237|06] cittā vijñaptyabhāvāt /
[237|06] viramārthena ca maunam / ato mana eva virataṃ maunamityucyate /
[237|07] kasmādaśaikṣameva nānyat / arhataḥ parmārthamunitvāt /
[237|07-237|08] sarvakleśajalpoparateḥ /
[237|08] trīṇi śauceyāni uktāni sūtre / kāyaśauceyaṃ vākśauceyaṃ manaḥsauceyaṃ ca /
[237|09] tadetat /
[237|10] tridhā śaucaṃ sarvaṃ sucaritatrayam // vakk_4.64 //
[237|11] sarvaṃ kāyasucaritaṃ kāyaśaucam / sarvaṃ vāṅmanaḥ sucaritaṃ vāṅmanaḥ śaucam /
[237|11-237|12] duścaritamalāpakarṣaṇāttāvatkālamatyantaṃ vā /
[237|12-237|13] eṣā ca deśanā mithyāmauna śaucādhimuktikānāṃ vivecānārtham /
[237|13] trīṇi duścaritānyuktāni / tatra
[237|14] aśubhaṃ kāyakarmādi mataṃ duścarita trayam /
[237|15] akuśalaṃ kāyavāṅmanaskarma yathākramaṃ kāyavāṅmanoduścaritam /
[237|16] akarmāpi tvabhidhyādimanoduścaritaṃ tridhā // vakk_4.65 //
[237|17-237|18] akarmasvabhāvamapyasti trividhaṃ manoduścaritaṃ cetanārthāntarabhūtamabhidhyā vyāpādo mithyādṛṣṭiśca /
[237|18] abhidhyādaya eva manaskarmeti dārṣṭāntikāḥ /
[237|18-237|19] saṃcetanīyasūtre vacanāt /
[237|19] evaṃ tu sati karmakleśayoraikyaṃ syāt /
[237|19-237|20] kim syādyadi kaścit kleśo 'pi karma syāt /
[237|20] naitadasti / sūtraṃ viruddhaṃ syāt /
[237|20-237|21] sūtre tu cetanāyāstanmukhena pravṛttestaistāṃ darśayatīti vaibhāṣikāḥ /
[237|21-237|22] aniṣṭaphalatvātkuṭsitaḥ kāyavāṅmanaścāro duścaritam /
[237|23] viparyayātsucaritam
[237|24] iṣṭaṃ kuśalaṃ kāyavāṅmanaskarmānabhidhyā 'vyāpādasamyagdṛṣṭayaśca /
[237|24-238|02] parānugrahopaghātābhisaṃdhyabhāve kathaṃ samyagdṛṣṭimithyādṛṣṭavyoḥ kuśalākuśalatvam /
[238|02] tanmūlatvāt / yāni caitāni duścaritasucaritānyuktāni
[238|03-238|04]
tadaudārikasaṃgrahāt /
 daśa karmapathā uktā yathāyogaṃ śubhāśubhāḥ // vakk_4.66 //
[238|05-238|06] teṣāmeva sucaritaduścaritānāṃ caudārikasaṃgraheṇa daśa karmapathāḥ sūtra uktāḥ yathāyogaṃ kuśalāḥ sucaritebhyo 'kuśalā duścaritebhyaḥ /
[238|06-238|07] kimatra duścaritamasaṃgṛhītaṃ kiṃ vā sucaritam /
[238|07-238|08] akukśaleṣu tatkarmapathesu kāyaduścaritasya pradeśo na saṃgṛhītaḥ prayogapṛṣṭhabhūtaḥ kliṣṭaścānyo 'pi bandhānādiḥ /
[238|08] tasya nātyaudārikatvāt / [238|08-238|09] yaddhi kāyaduścaritaṃ pareṣāṃ jīvitabhogadārebhyaścyāvakaṃ tatkarmapatha uktaṃ tato vivecanārtham /
[238|10] vāgduścaritamapi yadeva praśādaṃ tatkarmapatha uktaṃ tadarthameva /
[238|10-238|11] manoduścaritasya ca pradeśacetanā /
[238|11-238|12] kuśaleṣvapi kāyasucaritasya pradeśaḥ prayogapṛṣṭhamadyādiviratidānejyādiko vāksucaritasya priyavacanādiko manaḥ sucaritasya cetanā /
[238|13] eṣāṃ ca karmapathānām
[238|14] aśubhāḥ ṣaḍavijñaptiḥ
[238|15-238|16] akuśalāḥ ṣaṭ karmapathā avaśyamavijñaptisvabhāvāḥ prāṇātipātādattādānamṛṣāvādapaiśunyapārupyasaṃbhinnapralāpāḥ /
[238|16] pareṇa kārayato maulavijñaptyabhāvāt /
[238|17] dvidhaikaḥ
[238|18-238|19] kāmamithyācāro nityaṃ vijñaptyavijñaptisvabhāvastasya svayeva niṣṭhāpanāt /
[238|19] nahi taṃ pareṇa kārayatastādṛśī prītirbhavatīti /
[238|20] te 'pi kurvataḥ /
[238|21-238|22] te 'pi ṣaṭ karmapathāḥ svayaṃ kurvato dvividhā bhavanti vijñaptiravijñaptiśca tatkālamaraṇe paścāt maraṇe tvavijñaptireva /
[238|23] kuśalānāṃ punaḥ karmapathānāṃ
[238|24] dvividhāḥ sapta kuśalāḥ
[238|25] kuśalāḥ sapta rūpiṇaḥ karmapathā avaśyaṃ dviprakārā vijñaptiravijñaptiśca /
[238|25-238|26] vijñaptyadhīnatvātsamādānaśīlasya /
[239|01] avijñaptiḥ samādhijāḥ // vakk_4.67 //
[239|02] dhyānānāsravasaṃvarasaṃgṛhītāḥ samādhijāḥ ucyante /
[239|02-239|03] te hyavijñaptireva cittamātrādhīnatvāt /
[239|04] sāmantakāstu vijñaptiḥ
[239|05] karmapathasāmantakāstu vijñaptisvabhāvā avaśyam /
[239|06] avijñaptirbhavenna vā /
[239|07-239|08] yadi tīvreṇa paryavasthānena pramādena vā ghanarasena prayogamārabheta syādavijñaptiranyathā na syāt /
[239|09] viparyayeṇa pṛṣṭhāni
[239|10] sāmantakebhyo viparyayeṇa karmapathānāṃ pṛṣṭhāni veditavyāti /
[239|10-239|11] tāni avaśyamavijñaptisvabhāvāni /
[239|11] vijñaptistu bhavenna vā /
[239|11-239|12] yadi karmapathaṃ kṛṭvā punastasyānudharmaṃ ceṣṭeta tasya syāt vijñaptiranyathā na syāt /
[239|12-239|13] atha kuto yāvadeṣāṃ prayogamaulapṛṣṭhānāṃ vyavasthānam /
[239|13-239|16] yadā tāvadiha kaścit paśuṃ hantukāmo mañcakāduttiṣṭhati mūlyaṃ gṛhlāti gacchatyāmṛśati paśuṃ krīṇātyānayati puṣṇāti praveśayati nihantuṃ śāstramādatte prahāramekaṃ dadāti dvau vā yāvanna jīvitā dvacyaparopayati tāvat prayogaḥ /
[239|16-239|17] yena tu prahāreṇa jīvitādvyaparopayati tatra yā vijñaptistatkṣaṇikā vā 'vijñaptirayaṃ maulaḥ karmapathaḥ /
[239|17-239|18] dvābhyāṃ hi kāraṇābhyāṃ prāṇātipātāvadyena spṛśyate prayogataḥ mṛte sati phalaparipūritaśca /
[239|18-239|19] tata ūrdhvamavijñaptikṣaṇāḥ pṛṣṭhaṃ bhavanti /
[239|19-239|21] yāvacca taṃ paśuṃ kuṣṇāti śodhayati vikrīṇīte pacati khādayatyanukīrtayati vā tāvadasya vijñaptikṣaṇā api pṛṣṭhaṃ bhavanti /
[239|21] evamanyeṣvapi yathāsaṃbhavaṃ yojyam /
[239|21-239|22] abhidhyādīnāṃ nāsti prayogo na pṛṣṭhaṃ saṃmukhībhāvamātrātkarmapathaḥ /
[239|23] idamatra vaktavyam /
[239|23-239|24] kiṃ tāvat maraṇabhavasthe tasmin prāṇini ye vijñaptyavijñaptī te karmapatha āhosvinmṛte /
[239|24] kiṃ cātaḥ /
[239|24-239|25] yadi tāvanmaraṇabhavasthe sahamṛṭasyāpio anturghātayiturvā prāṇātipātāvadyena yogaḥ prāpnoti /
[239|25-240|01] na ceṣa siddhāntaḥ /
[240|01] atha mṛte /
[240|01-240|02] yaduktaṃ "yena tu prahāreṇa jīvitādvacyaparopayati tatra yā vijñaptistatkṣaṇikā vā 'vijñaptirayaṃ maulaḥ karmapatha" iti tanā vaktavyam /
[240|03] yaccāpīdaṃ śāstra uktaṃ "syāt prāṇī hataḥ prāṇātipātaścāniruddhaḥ /
[240|03-240|06] syādyathā hi tatprāṇī jīvitādvyaparopito bhavati prayogaścāpratiprasragdha" ityatra pṛṣṭhaṃ prayogaśabdenoktamiti vaibhāṣikīyo 'rthavirodho maulasyaiva tadānīmaniruddhatvāt /
[240|06] yathā na doṣastathā 'stu / kathaṃ ca na doṣaḥ /
[240|06-240|07] maula evātra prayogaśabdenokta iti /
[240|07] vijñaptistarhi tadā kathaṃ maulaḥ karmapatho bhavati /
[240|07-240|08] kathaṃ ca na bhavitavyam /
[240|08] asāmarthyat / avijñaptiridānīṃ kathaṃ bhavati /
[240|08-240|10] tasmāt prayogaphalaparipūrikāle tadubhayaṃ karmapathaḥ syāt karmatpatho 'pyanyasya prayogaḥ pṛṣṭhaṃ ca bhavati /
[240|10] prāṇātipātasya daśāpi karmapathāḥ prayogaḥ /
[240|10-240|14] yathā ca śatrorvadhārthaṃ kṛtyaṃ samupasthāpayan paśunā valiṃ kuryāt parakīyaṃ kṛtvā dāreṣu cāsya vipratipadyeta taireva tadghātanārtham anṛtapiśunaparuṣasāntavaiścāsya mitrabhedaṃ kuryādyānyasya paritrāṇāya kalperan abhidhyāṃ ca tatsva kuryāttatraiva ca vyāpādaṃ tadvadhārthaṃ ca mithyādṛṣṭiṃ vṛṃhayediti /
[240|14] evamanyeṣvapi yathāyogaṃ yojyam /
[240|14-240|15] na tvabhidhyādayaḥ prayogā yujyante /
[240|15] nahi cittotpādamātreṇa prayukto bhavati / kriyānārambhāt /
[240|16-240|17] sūtra uktaṃ "prāṇātipāto bhikṣavastrividho lobhajo dveṣajo mohajo yāvanmithyādṛṣṭi"riti /
[240|17-240|18] tatra kīdṛśaḥ prāṇātipāto lobhaja ityevamādi vaktavyam /
[240|18] nātra sarveṣāṃ karmapathānāṃ lobhādibhirniṣṭhā /
[240|19] prayogastu trimūlajaḥ // vakk_4.68 //
[240|20] prayogasteṣāmakuśalamūlatrayājjāta ityādisamutthānavacanādevamuktaḥ /
[240|20-240|22] tatra lobhajapraṇātipāto yathā taccharīrāvayavārthamarthārthaṃ krītārthaṃ ca prāṇinaṃ jīvitādvyaparopayati ātmasuhṛtparitrāṇāya /
[240|22] dveṣajo yathā vairanipīḍanārtham /
[240|22-240|23] mohajo yathā yājñikānāṃ dharmabuddhyā rājñāṃ ca dharmapāṭhakaprāmāṇyāddhiṃsatām /
[240|23-240|24] duṣṭānāṃ kila nigrahaṃ kurvanto rājānaḥ puṇyabhājo bhavantīti /
[240|24] pārasīkānāṃ ca / te hyevamāhuḥ /
[240|25] "mātāpitarau jīrṇau vā glānau vā hantavyā"viti /
[240|25-241|01] ye cānye 'pyevamāhurahivṛścikatryamvukādayo manuṣyāṇāmupaghātāpakā hantavyāḥ mṛgapaśupakṣimahiṣādayaścopabhogārthatvāditi /
[241|01-241|02] yaśca mithyādṛṣṭipravartitaḥ prāṇātipātaḥ /
[241|02-241|03] lobhajamadattādānaṃ yo yenārthi sa tadvarati anyalābhasatkārayaśo 'rthaṃ vā ātmasukṛtaparitrāṇāya vā /
[241|03] dveṣajaṃ yadvairanipīḍanārtham /
[241|03-241|04] mohajaṃ yathā rājñāṃ dharmapāṭhakaprāmāṇyāt /
[241|04-241|05] duṣṭanigrahārthaṃ yathā brāhmaṇā āhuḥ "sarvamidaṃ brahmaṇā brāhmaṇebhyo dattaṃ brāhmaṇānāṃ daurbalyādvṛṣlāḥ paribhuñjate /
[241|05-241|06] tasmādapaharan brāhmaṇaḥ sumādatte svameva brāhmaṇo bhuṅkte svaṃ vaste svaṃ dadāti ce" ti /
[241|07] na caiśāmaparasvasaṃjñā bhavati / yacca mithyādṛṣṭipravarttitam /
[241|07-241|08] lobhajaḥ kāmamithyācāraḥ dārādiṣu tatsaṃrāgādabrahmacaryaṃ lābhasatkārārthamātmasuhṛtparitrāṇāya /
[241|08-241|09] dveṣajo vairanipīḍanārtham /
[241|09] mohajo yathā pārasīkānāṃ mātrādigamanaṃ gosave ca yajñe /
[241|10] yothoktaṃ "brāhmaṇo gosaveneṣṭyā saṃvatsaragovratī bhavati /
[241|10-241|11] upahā udakaṃ cūṣati tṛṇāni cchinatti upaiti mātaramupasvasāramupa sagotrā"miti /
[241|11-241|12] ye cāhu "rudūkhalapuṇyaphalapakvānnatīrthamārgaprakhyo mātṛgrāma" iti /
[241|12-241|13] mṛṣāvādādayo lobhajā dveṣajāścapūrvavat /
[241|13] mohajo mṛṣāvādo yathāha /
[241|14-241|17] "na narmayuktamanṛtaṃ hi nāsti na strīṣu rājanna vivāhakāle / prāṇātyaye sarvadhanāpahāre pañcānṛtānyāhurapātakānī"ti /
[241|18] yaṣca mithyādṛṣṭipravartito mṛṣāvādaḥ / paiśunyādayastu mithyādṛṣṭipravartitā mohajāḥ / [241|19] yaṣcaca vedādyasacchāstrapralāpaḥ /
[241|20] abhidhyādayaḥ kathaṃ lobhajāḥ /
[241|21] tadanantarasaṃbhūterabhidhyādyāstrimūlajāḥ /
[241|22] lobhādanantaramutpannā lobhajāḥ dveṣādanantaraṃ dveṣajā mohādanantaraṃ mohajāḥ /
[241|22-241|23] uktā kuśalāḥ karmapathāḥ /
[241|24] kuśalāḥ kathamityāha
[241|25] kuśalāḥ saprayogāntā alobhadveṣamohajāḥ // vakk_4.69 //
[241|26] saprayogapṛṣṭhāḥ kuśalāḥ karmapathā alobhadveṣamohajāḥ /
[241|26-241|27] kuṣalacittasamutthitatvāt /
[241|27-242|01] tasya ca avaśya malobhādibhiḥ saṃprayogāt tatrākuśala karmapathaprayogādviratiḥ kuśalakarmapathaprayogaḥ /
[242|01] maulādviratiḥ maulaḥ /
[242|01-242|02] pṛṣṭhād viratiḥ pṛṣṭhaḥ /
[242|02-242|03] tadyathā śrāmaṇera upasaṃpādyamāno nānāvāsaṃ praviśati bhikṣūnvandate upādhyāyaṃ yācate yāvadekaṃ karmavācanaṃ kriyate dvitīyaṃ ca /
[242|03] ayaṃ prayogaḥ /
[242|03-242|04] tṛtīya karmavācane yā vijñaptistatkṣaṇikā cāvijñaptirayaṃ maulaḥ karmapathaḥ /
[242|04-242|05] tata ūrdhvaṃ yāvanniśrayā ārocyante tadadhiṣṭhānaṃ ca vijñapayati avijñaptica yāvadatuvartate idaṃ pṛṣṭham /
[242|06] yaduktaṃ "na sarveṣāṃ karmapathānāṃ lobhādibhirniṣṭhe"tyatha kasya kena niṣṭhā /
[242|07] vadhavyāpādapāruṣyaniṣṭhā dveṣeṇa
[242|08] eṣāṃ prāṇātipātavyāpādapāruṣpāṇāṃ dveṣeṇa samāptiḥ /
[242|08-242|09] parityāgaparuṣacittasaṃmukhī bhāvāt /
[242|10] lobhataḥ /
[242|11] parastrīgamanābhidhyā 'dattādānasamāpanam // vakk_4.70 //
[242|12] lobhena kāmamithyācārābhidhyā 'dattādānānāṃ samāptiḥ /
[242|13] mithyādṛṣṭestu mohena
[242|14] adhimātrabhūto hi tāṃ niṣṭhāpayati /
[242|15] śeṣāṇāṃ tribhiriṣyate /
[242|16] ke punaḥ śeṣāḥ / mṛṣāvādapaiśunyasaṃbhinnapralāpāḥ /
[242|16-242|17] eṣāṃ tribhirapi niṣṭhā lobhena dveṣeṇa mohena vā
[242|18-242|19] ya ete karmapathāścaturbhiḥ kāṇḍairuktāstrayastraya ekastrayaśca eṣāṃ yathākramaṃ
[242|20] sattvabhogāvadhiṣṭhānaṃ nāmarūpaṃ ca nāma ca // vakk_4.71 //
[242|21] sattvādhiṣṭhānā vadhādayaḥ / bhogādhiṣṭhānāṃ parastrīgamanādayaḥ /
[242|21-242|22] nāmarūpādhiṣṭhāmithyādṛṣṭiḥ /
[242|22] nāmakāyādhiṣṭhānā mṛṣāvādādayaḥ /
[242|23-242|24] yaḥ paraṃ maraṇānniyamayya samaṃ tena pūrvaṃ vā mriyate kimasya maulaḥ karmapatho bhavatyutāho na /
[242|25] samaṃ prāk ca mṛtasyāsti na maulaḥ
[242|26-242|27] ata evocyate "syāt prayogaṃ kuryāt phalaṃ ca paripūrayenna ca prāṇātipātāvadyena spṛśyate /
[242|27] āha /
[242|27-243|02] syāt yathāpi tadvyaparopavaḥ pūrvaṃ saha vā kālaṃ kuryā"diti kiṃ punastatkāraṇam nahi vadhye jīvati hantuḥ prāṇātipātāvadyenāsti yogo nāpi sahamṛtasya hantuḥ /
[243|03] anyāśrayodayāt /
[243|04] thenāśrayeṇa tatprayogaḥ kṛtaḥ sa ucchinno 'nya evāśrayo nikāyasabhāgabhinna utpannaḥ /
[243|05] tasya prayoktṛtvāt karmapathena yogo na yuktaḥ /
[243|05-243|06] yatsenāpātamṛgayāvaskandheṣu pareṣāṃ vadhārthaṃ bahavaḥ samagrāḥ patantyekaśca prāṇātipātaṃ karoti kastena samanvāgato bhavati /
[243|07] senādiṣvekakāryatvāt sarve kattṛvadanvitāḥ // vakk_4.72 //
[243|08] yathaiva hi karttā tathā sarve samanvāgatā bhavantyekakāryatvāt /
[243|08-243|09] arthato hi te 'yonyaṃ payoktāro bhavanti /
[243|09-243|11] yastarhi balānnīyate so'pi samanvāgato bhavatyanyatra ya evaṃ naścitya yāyāt yāvajjīvitahetorapi prāṇinaṃ na haniṣyāmīti /
[243|12-243|13] kiyatā punaḥ prāṇātipātaṃ svayaṃ kurvataḥ karmapatho bhavati kiyatā yāvanmithyādṛṣṭiḥ karmapathaḥ iti lakṣaṇaṃ vaktavyaṃ taducyate /
[243|14] prāṇātipātaḥ saṃcintya parasyābhrāntimāraṇam /
[243|15] yadi mārayiṣyāmyenamiti saṃjñāya paraṃ mārayati tameva ca mārayati nānyaṃ bhramitvā /
[243|16] iyatā prāṇātipāto bhavati /
[243|16-243|17] yastarhi saṃdigdho mārayati kimayaṃ prāṇī na prāṇīti sa evānyo veti so 'pyavaśyametaṃ niścayaṃ labdhvā tatra praharati /
[243|17-243|18] yo 'stu so 'stviti kṛtamevānena tyāgacittaṃ bhavati /
[243|18] kathaṃ kṣaṇikeṣu skandheṣu prāṇātipāto bhavati /
[243|19] prāṇo nāma vāyuḥ kāyacittasaṃniśrito vartate / tamabhipātayati /
[243|19-243|20] yathā pradīpaṃ nirodhayati ghaṇṭāsvanaṃ vā /
[243|20] jīvitendriyaṃ vā prāṇāstannirodhayati /
[243|20-243|21] yadyekasyāpi jīvitakṣaṇasyotpadyamānasyāntarāyaṃ karoti prāṇātipātāvadyena spṛśyate nānyathā /
[243|22] kasya tajjīvitaṃ yastadabhāvānmṛto bhavati /
[243|22-243|23] kasyeti ṣaṣṭhīṃ pudgalavāde vicārayiṣyāmaḥ /
[243|23] uktaṃ tu bhagavatā
[243|24-243|25] "āyuruṣmā 'tha vijñānaṃ yadā kāyaṃ jahatyamī / apaviddhastadā śete yathā kāṣṭhamacetana" // iti /
[243|26] tasmātsendriyaḥ kāyo jīvatītyucyate anindriyo mṛta iti /
[243|26-243|27] abuddhipūrvādapi prāṇivadhāt karturadharmo yathā 'gnisaṃyogāddāha iti nirgranthāḥ /
[243|27-244|01] teṣāṃ paradāradarśane 'pyeṣa prasaṅgaḥ /
[244|01-244|03] nirgranthaśiroluñcane ca kaṣṭatapodeśane ca śāstuḥ tadvisūcikāmaraṇe ca dāturvaidyānāṃ cāturapīḍane maraṇe ca mātṛgabhasthayoścānyonyaṃ duḥkhanimittatvāt /
[244|03] vadhyasyāpi ca tatkriyāsaṃbandhādagnisvāśrayadāhavat /
[244|03-244|04] kāryataścāprasaṅgastadasambandhāt /
[244|04] pareṇāgnim sparśayatastenādāhavat /
[244|04-244|05] acetanānāṃ ca kāṣṭhādīnāṃ gṛhapāte prāṇivadhāt pāpaprasaṅgo na vā dṛṣṭāntamātrātsiddhiriti /
[244|06] uktaḥ prāṇātipātaḥ /
[244|07] adattādānamanyasvasvīkriyā balacauryataḥ // vakk_4.73 //
[244|08] abhrāntyeti vartate /
[244|08-244|09] yadi balādvā cauryeṇa vā parasvaṃ svīkaroti yatraiva ca balacauryābhiprāyeṇānyatra saṃjñāvibhramāt iyatā 'dattādānaṃ bhavati /
[244|09-244|10] stūpādapaharato buddhāda dattādānam /
[244|10] sarvaṃ hi tadbhagavatā parinirvāṇakāle parigṛthītamiti /
[244|10-244|11] yeṣāṃ samrakṣyamityapare /
[244|11-244|12] asvāmikaṃ ca nidhimuddharato viṣayasvāmikāt parivartakaṃ harataḥ kṛte karmaṇi sīmāprāptebhyaḥ akṛte sarvabuddhaśaikṣyebhyaḥ /
[244|13] agamyagamanaṃ kāmamithyācāraścaturvidhaḥ /
[244|14] catuṣprakāramagamyagamanaṃ kāmamithyācāraḥ /
[244|14-244|15] agamyāṃ gacchati paraparigṛhītāṃ vā mātaraṃ duhitaraṃ vā mātṛpitṛsaṃbandhinīṃ vā /
[244|15-244|16] anaṅge vā gacchati svāmapi bhāryām apāne mukhe vā /
[244|16] adeśe vā gacchati prakāśe caitye vihāre vā /
[244|17] akāle vā gacchati / kaḥ punaḥ akālaḥ /
[244|17-244|18] garbhiṇīṃ vā gacchati pāyayantīṃ vā saniyamāṃ vā /
[244|18] yadi bharturanujñayā saniyamā bhavatītyeke / abhrāntyeti vartate /
[244|18-244|19] yadi svasaṃjñī parastriyaṃ yāyāt na syāt karmapathaḥ /
[244|19-244|20] yadyanyaḥ parastrīsaṃjñayā 'nyāmabhigacchet paradāraprayogādvastuparibhogācca syādityeke / [244|20-244|21] anyatra prayogānna syāt prāṇāti pātavadityapare /
[244|21] bhikṣuṇīṃ gacchataḥ kasyāntikāt kāmamithyācāraḥ /
[244|21-244|22] viṣayasvāminaḥ /
[244|22] tasya hi tanna marṣaṇīyam / tasyāpi saniyamā svabhāryeva tu sā na gamyā /
[244|23] kumārīṃ gacchato yasya nisṛṣṭā no cedyasya rakṣā 'ntato rājñaḥ /
[244|24] anyathāsaṃjñino vākyamarthābhijñe mṛṣāvacaḥ // vakk_4.74 //
[244|25-245|01] yadi yamarthaṃ bravīti tasminnanyathāsamjñī bhavati yaṃ cādhikṛtya bravīti sa tasya vākyasyārthābhijño bhavati tadvākyaṃ mṛṣāvādaḥ /
[245|01] anabhijñe kiṃ syāt /
[245|01-245|02] saṃbhinnapralāpaḥ syāt /
[245|02] vākyamityucyate /
[245|02-245|03] kadācicca bahavo varṇā vākyaṃ bhavantīti katamaḥ tatra karmapathaḥ /
[245|03] paścimaḥ sahāvijñaptyā yatra cārthābhijño bhavati / pūrve tu varṇāḥ prayogaḥ /
[245|04] arthābhijña ityucyate /
[245|04-245|05] ki tāvadabhijñātārthe śrotari āhosvit abhijñātuṃ samarthe /
[245|05] kiṃ cātaḥ /
[245|05-245|06] yadyabhijñātārthe manovijñānaviṣayatvādvākyārthasya śrotravijñānena saha nirodhācca vāgvijñapteravijñaptireva syāt karmapathaḥ /
[245|06-245|07] athābhijñātuṃ samarthe /
[245|07] evaṃ doṣo na bhavati /
[245|07-245|08] kathaṃ cābhijñātuṃ samartho 'pyutpannabhāva utpanne śrotravijñāne /
[245|08] yathā na doṣastathā 'stu /
[245|09] ṣodaśa vyavahārāḥ sūtra uktāḥ /
[245|09-245|11] "adṛṣṭe dṛṣṭavāditā aśrute 'mate 'vijñāte vijñātavāditā dṛṣṭe adṛṣṭavāditā yāvad vijñāte 'vijñātavāditā itīme 'nāryā aṣṭau vyavahārāḥ /
[245|11-245|12] dṛṣṭe dṛṣṭavāditā yāvadvijñāte vijñātavāditā adṛṣṭ 'dṛṣṭavāditā yāvadavijñāte avijñātavāditā itīme āryā aṣṭau vyavahārāḥ /
[245|12-245|13] tatraiṣāṃ dṛṣṭaśrutamatavijñātānāṃ kiṃ lakṣaṇam /
[245|14-245|15]
cakṣuḥ śrotramanaścittairanubhūtaṃ tribhiśca yat /
 taddṛṣṭaśrutavijñātaṃ mataṃ coktaṃ yathākramam // vakk_4.75 //
[245|16] yaccakṣurvijñānenānubhūtaṃ taddṛṣṭamityuktam / yacchrotravijñānena tacchrutam /
[245|16-245|17] yanmano vijñānena tat vijñātam /
[245|17] yat ghrāṇajihvākāyavijñānaistanmatam / kiṃ kāraṇam /
[245|18] gandharasaspraṣṭavyānyavyākṛtatvānmṛtakalpāni / ata eteṣu matākhyeti vaibhāṣikāḥ /
[245|19] kimatra jñāpakam / sūtraṃ yuktiśca /
[245|19-245|21] sūtraṃ tāvat "tatkiṃ manyase māhakīmātaḥ yāni tvayā cakṣuṣā rūpāṇi na dṛṣṭāni na dṛṣṭapūrvāṇi na paśyasi nāpi te evaṃ bhavati paśyeyamiti /
[245|21-245|22] api nu te tannidānamutpannaśchando vā rāgo vā sneho vā yena vā ālayo vā nīyatiradhyavasānaṃ vā /
[245|22] no bhadanta /
[245|22-245|24] ye tvayā śrotreṇa śabdā na śrutā na śrutapūrvā vistareṇa yāvanmanasā dharmā na vijñātā vistareṇa yāvanno bhadanta /
[245|24-245|25] atra ca te māhakīmātardṛṣṭe dṛṣṭamātraṃ bhaviṣyati śrute mate vijñāte vijñātapātramityu"ktam /
[245|25-245|26] atastriṣu viṣayeṣu dṛṣṭaśrutavijñātaśabdāpadeśādgandhādiṣu matākhyā amyate /
[245|26-245|27] ata evaṃ cāniṣyamāṇe dṛṣṭādibhāvabāhyatvāt gandhādiṣu vyavahāro na syādityeṣā yuktiḥ /
[245|27] sūtraṃ tāvajjñāpakamanyārthatvāt /
[245|27-245|28] na hyatra sūtre bhagavān vyavahārānāṃ lakṣāṇaṃ śāsti sma /
[245|28] kiṃ tarhi /
[245|28-246|01] atra ca te ṣaḍvidhe viṣaye caturṣu vyavahāreṣu dṛṣṭādivyavahāramātraṃ bhaviṣyati na priyāpriyanimittādhyāropa ityayamatra sūtrārtho dṛśyate /
[246|01] kiṃ punarḍṛṣṭaṃ kiṃ ca yāvadvijñātam / kecittāvadāhuḥ /
[246|01-246|02] "yat pañcabhirindriyaiḥ pratyakṣaṃ taddṛṣṭam /
[246|02] yat parata āgamitaṃ tacchrutam /
[246|02-246|03] yat svayaṃ yuktyanumānato rucitaṃ tanmatam /
[246|03-246|04] yanmanaḥpratyakṣabhāvenādhiṣṭitaṃ pratyātmavedyaṃ tadvijñātami"ti /
[246|04] ete ca pañca viṣayāḥ pratyekaṃ dṛṣṭā iti vā kṛtvā vyavahrilyante /
[246|05] śrutā matā vijñātā iti vā /
[246|05-246|06] ṣaṣṭho 'nyatra dṛṣṭāditi nāsti gandhādiṣu vyavahārābhāvaprasaṅgaḥ /
[246|06] tasmādyuktiṃrapyeṣā yuktirna bhavati /
[246|06-246|07] pūrvācāryā evamāhuḥ /
[246|07] yad dṛṣṭaṃ yat pratyakṣīkṛtaṃ cakṣuṣā / śrutaṃ yac chrotreṇa parataścākharitam /
[246|08] mataṃ yat svayaṃ cintitam / vijñātaṃ yat pratyātmapratisaṃveditamadhigataṃ cotpannam /
[246|09] prasaṅgena śāstraṃ pravartayatām / yaḥ kāyenānyathātvaṃ prāpyetsyānmṛṣāvādaḥ /
[246|10] syāt / ata evocyate / "syiānna kāyena parākrameta prāṇātipātāvadyena ca spṛśyeta /
[246|11] syādvācā parākrameta syānna vācā parākrameta mṛṣāvādāvadyena ca spṛśyeta /
[246|11-246|12] syāt kāyena parākrameta syānna kāyena na vācā parākrakmeta ubhayāvadyena ca spṛśyeta /
[246|13] syāt ṛśīṇāṃ manaḥpradoṣeṇa poṣadhanidarśanaṃ cātre"ti /
[246|13-246|14] yadyubhayathā 'pi na parākrameta na cāvijñaptikāstyavijñaptiḥ kāmāvacarī kathaṃ tayoḥ karmapathaḥ siddhyati /
[246|15] kartavyo 'tra yatnaḥ / gato mṛṣāvādaḥ /
[246|16] paiśunyaṃ kliṣṭacittasya vacanaṃ parabhedane /
[246|17] yat kliṣṭacittasya pareṣāṃ bhedāya vacanamaprītaye tat paiśunyam /
[246|17-246|18] arthabhijña iti vartate abhrāntyeti ca /
[246|19] pāruṣyamapriyaṃ
[246|20] vacanat / kliṣṭacittasyeti vartate / arthābhijñe abhrāntyeti ca /
[246|20-246|22] yat kliṣṭacittasya pareṣāmapriyavacanamarthābhijñe tatraiva ca yat vivakṣitaṃ tat pāruṣyam /
[246|23] sarvaṃ kliṣṭaṃ bhinna pralāpitā // vakk_4.76 //
[246|24] vākyamityadhikāro vartate / sarvaṃ kliṣṭaṃ vacanaṃ saṃbhinnapralāpaḥ /
[246|24-246|25] saiva saṃbhinnapralāpitā /
[246|25] tadyogena hi saṃbhinnapralāpī bhavati /
[247|01] ato 'nyat kliṣṭamityanye
[247|02] ato mṛṣāvādādikādvākkarmaṇo yadanyat kliṣṭaṃ vacanaṃ tatsaṃbhinnapralāpa ityapare /
[247|03] lapanāgītanāṭyavat /
[247|04] kuśāstravacca
[247|05-247|06] tadyathā bhikṣurmithyājīvī lapanāṃ karoti raktāśca kecit gāyanti nāṭacye ca naṭāḥ pareṣāṃ rañjanārthaṃ pralapanti /
[247|06] kukśāstrāṇi ca taddṛṣṭayo 'pi gadanti /
[247|06-247|07] evaṃ paridevasaṃgaṇikādikamapi yadanyanmṛṣāvādādibhyaḥ kliṣṭaṃ vākkarma tatsaṃbhinnapralāpaḥ /
[247|07-247|08] kathaṃ cakravartikāle gītaṃ cāsti na ca saṃbhinnapralāpaḥ /
[247|08-247|09] naiṣkramyopasaṃhitāni hi tadānīṃ giyante sma na grāmyarasopasaṃhitāni /
[247|09-247|10] tadāpyāvāhavivāhadyabhilāpasadbhāvādasti saṃbhinnapralāpo na karmapatha ityapare /
[247|11] abhidhyā tu parasvaviṣamaspṛhā // vakk_4.77 //
[247|12-247|13] aho vata yat pareṣāṃ tanmama syāditi parasvebhyo yā viṣameṇānyāyena spṛhā svīkaranecchā balādvā copāyādvā sā 'bhidhyā karmapathaḥ /
[247|13-247|14] sarvaiva kāmāvacarī tṛṣṇābhidhyetyapare /
[247|14-247|15] tathā hi nivaraṇādhikāre kāmacchandamadhikṛtyoktaṃ sūtre "so 'bhidhyāṃ loke prahāye" tyevamādi /
[247|15-247|16] yadyapi sarvābhidhyā natu sarvā karmapatha audārikaduṣcaritasaṃgrahādityapare /
[247|16-247|17 mā bhūccakravartināmapyuttarakauravānāṃ pābhidhyā karmapatha iti /
[247|18] vyāpādaḥ sattvavidveṣaḥ
[247|19] sattveṣu vidveṣo vyāpādaḥ parapīḍākārapravṛttaḥ /
[247|20] nāstidṛṣṭiḥ śubhāśubhe /
[247|21] mithyādṛṣṭiḥ
[247|22] śubhe cāśubhe ca karmaṇi yā nāstīti dṛṣṭiḥ sā mithyādṛṣṭiḥ /
[247|22-247|24] tadyathā "nāsti dattaṃ nāstīṣṭaṃ nāsti hutaṃ nāsti sucaritaṃ nāsti duścaritamityevamādi yāvanna santi loke 'hanta" iti /
[247|24-247|25] saiṣā sākalyena karmaphalāryāpavādikā mithyādṛṣṭirbhavati /
[247|25] ādimātraṃ tu śloke darśitam / evaṃlakṣaṇā ete daśa karmapathāḥ /
[248|01] karmapathā iti ko'rthaḥ /
[248|02] trayo hyatra panthānaḥ sapta karma ca // vakk_4.78 //
[248|03] abhidhyādayo hi trayaḥ karmaṇaḥ panthāna iti karmapathāḥ /
[248|03-248|04] tatsaṃprayogiṇī hi cetanā teṣāṃ vāhena vahati teṣāṃ gatyā gacchati /
[248|04] tadvaśena tathābhisaṃskaraṇāt /
[248|04-248|06] sapta tu prāṇātipātādayaḥ karma ca kāyavākkarmatvāt karmaṇaśca panthāna iti karmapathāstatsamutthānacetanāyāstānadhiṣṭhāya pravṛtteriti /
[248|06] karmapathāścakarma ca karmapathāśceti karmapathāḥ /
[248|07] asarūpāṇāmapyekaśeṣasiddheḥ /
[248|07-248|08] evamanabhidhyādayaḥ prāṇātipātaviratyādayaśca jñeyāḥ /
[248|08-248|09] prayogapṛṣṭāni karmāṇi karmapathāḥ yasmāttadarthaṃ tanmūlikā ca teṣāṃ pravṛttiḥ /
[248|09-248|09-] yathaudārikaṃ ca grahaṇādityuktaṃ prāk /
[248|09-248|10] yeṣāṃ cotkarṣāpakarṣeṇādhyātmikabāhyānāṃ bhāvānāmutkarṣāpakarṣau loke bhavataḥ /
[248|10-248|11] ye tarhi dārṣṭāntikā abhidhyādīneva manaskarmecchanti teṣāṃ te kathaṃ karmapathāḥ /
[248|11] ta eva hi praṣṭavyāḥ /
[248|12] api tu śakyaṃ vaktuṃ karma ca te panthānaśca sugatidurgatīnāmiti karmapathāḥ /
[248|12-248|13] itaretarāvāhanādvā /
[248|13-248|14] ya ete daśākuśalāḥ karmapathāḥ sarve ete kuśalānāṃ karmaṇāṃ samudācāravirodhinaḥ /
[248|15] mūlacchedastvasaddṛṣṭyā
[248|16] kuśalamūlacchedastu mithyādṛṣṭyā bhavatyadhimātraparipūrṇayā /
[248|16-248|17] yattarhi śāstra uktaṃ "katamānyadhimātrāṇyakuśalamūlāni /
[248|17-248|18] yairakuśalamūlaiḥ kuśalamūlāni samucchinatti kāmavairāgyaṃ cānuprāpnuvan yāni tatprathamata upalikhatī"ti /
[248|18-248|20] akuśalamūlādhyāhṛtatvāt mithyādṛṣṭesteṣveva tatkarmāpadeśa eṣa kriyate tadyathāgnireva grāmaṃ dahani caurāstu tasyādhyāhārakā iti caurairgrāmo dagdha ityucyate /
[248|21] katameṣāṃ kuśalamūlānāṃ samucchedo bhavati /
[248|22] kāmāptotpattilābhinām /
[248|23] kāmāvacarāṇi kuśalamūlāni samuchidyante /
[248|23-248|24] rūpārūpyāvacarairasamanvāgatatvāt /
[248|24] prajñaptibhāṣyaṃ tarhi kathaṃ nīyate /
[248|24-248|25] "iyatā 'nena pudgalena traidhātukāni kuśalamūlāli samucchinnāni bhavantī"ti /
[248|25-249|01] tatprāptidūrīkaraṇamabhisaṃdhāyaitaduktam /
[249|01] saṃtatestadabhājanatvāpādanāt /
[249|01-249|02] upapattipratilābhikānyeva ca samucchidyante /
[249|02] prāyogikebhyaḥ pūrvaṃ parihīṇatvāt /
[249|02-249|03] kimālambanayā mithyādṛṣṭyā samucchidyante
[249|04] phalahetvapavādinyā
[249|05-249|06] yā ca hetumapavadate nāsti sucaritaṃ nāsti duścaritamiti yā ca phalaṃ nāsti sucaritaduścaritānāṃ karmaṇāṃ phalavipāka iti /
[249|06-249|07] ānantaryavimuktimārgasthānīye ete ityapare /
[249|07-249|08] sāsravālambanayaiva nānāsravālambanayā sabhāgadhātvālambanayaiva ca na visabhāgadhātvālambanayā /
[249|08] saṃprayogamātrānuśāyitvena durbalatvādityeke /
[249|08-249|09] evaṃ tu varṇayanti /
[249|10] sarvathā
[249|11] navaprakārāṇyapi kuśalamūlāni sakṛtsamucchidyante / darśanaprahātavyavadityeke /
[249|11-249|12] evaṃ tu varṇayanti /
[249|13] kramaśaḥ
[249|14] navaprakārayā mithyādṛṣṭyā navaprakārāṇi kuśalamūlāni samucchidyante /
[249|14-249|15] bhāvanā heyakleśavat yāvadadhimātrādhimātrayā mṛdumṛdūnīti /
[249|15-249|16] evamayaṃ granthaḥ pālito bhavati /
[249|16] "katamānyaṇusahagatāni kuśalamūlāni / āha /
[249|16-249|18] yairakuśalamūlaiḥ kuśalāni samucchinnāni sarvapaścāt vijahāti yaiḥ vikīrṇaiḥ samucchinna kuśalamūla iti saṃkhyāṃ gacchatī"ti /
[249|18] asya tarhi granthasya ko nayaḥ /
[249|18-249|19] "katamānyadhiṃmātrādhimātrāṇyakuśalamūlāni /
[249|19-249|20] yairakukśalamūlaiḥ kuśalamūlāni samucchinattī"ti /
[249|20] samāptimetat saṃdhāyoktam / tainiravaśeṣacchedāt /
[249|20-249|21] eko 'pi hi prakāra steṣāmasamucchinnaḥ sarveṣāṃ punarutpattau hetuḥ syāditi /
[249|21-249|22] darśanamārgavadabhyutthānena cchinattītyeke /
[249|22] evaṃ tu varṇayantyubhayatheti /
[249|22-249|23] pūrvaṃ saṃvaraṃ vijahāti paścāt kuśalamūlāni samucchinattītyeke /
[249|23] evaṃ tu varṇayanti /
[249|23-249|24] yasya cittasya phalasaṃvarastattyāgāttasya tyāga iti /
[249|24] atha kuśalamūlāni samucchidyante
[249|25] nṛṣu // vakk_4.79 //
[249|26] manuṣyeṣveva nāpāyeṣu / kliṣṭākliṣṭayoḥ prajñayoradṛḍhatvāt /
[249|26-249|27] na deveṣu karmaphala pratyakṣatvāt /
[249|27] triṣu dvīpeṣu nottarakurau / apāpāśayatvāt jambūdvīpa evetyapare /
[249|28] teṣāmayaṃ grantho virudhyate / "jāmbūdvīpakaḥ sarvālpairaṣṭābhirindriyaiḥ samanvāgataḥ /
[250|01] evaṃ pūrvavidehako godānīyaka" iti / tāni punaḥ
[250|02] chinatti strī pumān
[250|03] stri ca samucchinatti puruṣaśca mandacchandavīryaprajñatvāt na strītyapare
[250|03-250|04] ayaṃ grantho virudhyeta
[250|04-250|05] "yaḥ strīndriyeṇa samanvāgato niyatamasāvaṣṭābhirindriyaiḥ samanvāgata" iti
[250|05] teṣāmapi tṛṣṇācarito na samucchinatti
[250|05-250|06] calāśayatvāt
[250|06] kastarhi
[250|07] dṛṣṭicaritaḥ
[250|08] dṛḍhagūḍhapāpāśayatvāt ata eva na śaṇḍādayastṛṣṇācarite pakṣyatvāt
[250|08-250|09] āpāyikavacca
[250|09] kiṃsvabhāvaḥ kuśalamūlasamucchedaḥ
[250|10] so 'samanvayaḥ
[250|11] yadā hi kuśalamūlānāṃ prāptirna punarutpadyate aprāptirapyutpadyate /
[250|11-250|12] tasminnasamanvāgama utpanne samucchinnāni kuśalamūlānyucyante /
[250|12-250|13] teṣāṃ samucchinnānāṃ kathaṃ punaḥ pratisaṃdhiḥ
[250|14] saṃdhiḥ kāṅkṣāstidṛṣṭibhyāṃ /
[250|15] yadā 'sya hetuphale vicikitsā cotpadyate / aṣṭidṛṣṭirvā samyak dṛṣṭirityarthaḥ /
[250|16] tadā punaḥ tatprāptisamutpādāt pratisaṃdhitāni kuśalamūlānyucyante /
[250|16-250|17] navaprakārāṇāṃ yugapat pratisaṃdhānaṃ krameṇa tu saṃmukhībhāva ārogyabalalābhavat /
[250|17-250|18] sa punasteṣāṃ pratisaṃdhiḥ
[250|19] nehānantaryakāriṇaḥ // vakk_4.80 //
[250|20] anyasyaiveha syādānantaryakāriṇastu neha syāt /
[250|20-250|22] tameva saṃdhāyoktam "abhavyo'yaṃ pudgalo dṛṣṭa eva dharme kuśalamūlāni pratisaṃdhātuṃ niyatamayaṃ navakebhyaścyavamāno vā upapadyamāno vā kuśalamūlāni pratisaṃdhāsyati" iti /
[250|22-250|24] upapadyamāno 'ntarābhavasthaścyavamānaścyutyabhimukhastatra punaryo hetubalena samucchinatti sa cyavamānaḥ pratisaṃdadhāti yaḥ pratyayabalena sa upapadyamānaḥ /
[250|24-250|25] evaṃ yaḥ svabalena parabalena /
[250|25] punarāha /
[250|25-250|26] ya āśayavipannaḥ samucchinatti sa dṛṣṭe dharme pratisaṃdadhāti /
[250|26] ya āśayaprayogavipannaḥ sa bhedātkāyasyeti /
[250|26-251|01] evaṃ yo dṛṣṭivipanno dṛṣṭi śīlavipanna iti /
[251|01] syātsamucchinna kuśalamūlo na mithyātvaniyata iti /
[251|02] catuṣkoṭikam / prathamā koṭiḥ pūraṇādayaḥ / dvitīyā 'jātaśatruḥ / tṛtīyā devadattaḥ /
[251|03] caturthyetānākārān sthāpayitvā /
[251|03-251|04] kuśalamūlasamucchedikāyā mithyādṛṣṭeravīcau vipākaḥ /
[251|04] ānantaryakāriṇāṃ tu tatra vā 'nyatra vā narake /
[251|05] karmapathaprasaṅga evāyaṃ vartate /
[251|05-251|06] tatra vaktavyaṃ katibhiḥ karmapathaiḥ saha cetanā yugapadutpannā vartata iti /
[251|07] yugapadyāvadaṣṭābhiraśubhaiḥ saha vartate /
[251|08] cetanā
[251|09] ekena tāvatsaha vartate /
[251|09-251|10] vinā 'nyenābhidhyādisaṃmukhībhāve akliṣṭacetaso vā tatprayogeṇa rūpiṇāmanyatamaniṣṭhāgamane /
[251|10] dvabhyāṃ saha vartate /
[251|10-251|11] vyāpannacittasya prāṇivadhe abhidhyāviṣṭasya vā 'dattādāne kāmamithyācāre saṃbhinnapralāpe vā /
[251|12] tribhiḥ saha vartate / vyāpannacittasya parakīya prāṇimāraṇāpaharaṇe yugapat /
[251|12-251|13] na tarhīdānīmadattādānasya lobhenaiva niṣṭā sidhyati /
[251|13-251|14] ananyacittasya tatsamāptau sa niyamo jñeyaḥ /
[251|14-251|15] abhidhyādyāviṣṭasya ca tatprayogeṇa rūpidvayaniṣṭhāgamane tribhireva /
[251|15] caturbhiḥ saha vartate /
[251|15-251|16] bhedābhiprāyasyānṛta vacane paruṣavacane vā /
[251|16] tatra himānasa eko bhavati vācikāstrayaḥ /
[251|16-251|17] abhidhyādigatasya vā tatprayogeṇā nyarūpitraya niṣṭhāgamane /
[251|17] evaṃ paṇcaṣaṭsaptabhiryo jayitavyā /
[251|17-251|18] aṣṭābhiḥ saha vartate /
[251|18] ṣaṭsu prayoggaṃ kṛtvā svayaṃ kāmabhithyācāraṃ kurvataḥ samaṃ niṣṭhāgamane /
[251|19] evaṃ tāvadakuśalaiḥ /
[251|20] daśabhiryāvacchubhaiḥ
[251|21] kuśalaiḥ punaḥ karmapatharyāvat daśabhiḥ saha cetanā vartata ityutsargaṃ kṛtvā 'pavādaṃ karoti
[251|22] naikāṣṭapañcabhiḥ // vakk_4.81 //
[251|23] ekenāṣṭābhi pañcabhiśca karmapathaiḥ saha na vartate / tatra dvābhyāṃ saha vartate /
[251|23-252|01] kuśaleṣu pañcasu vijñāneṣu /
[252|01] ārūpyasamāpattau ca kṣayānutpādajñānayoḥ /
[252|01-252|02] tribhiḥ samyagdṛṣṭisaṃprayukte manovijñāne /
[252|02-252|03] caturbhirakuśalāvyākṛtacittasyo pāsakaśrāmaṇerasaṃvarasamādāne /
[252|03] ṣaḍbhiḥ kuśaleṣu pañcaṣu vijñānakāyeṣu tatsamādāne /
[252|03-252|04] saptabhiḥ kuśale manovijñāne tatsamādāna eva akuśalāvyākṛtacittasya ca bhikṣusaṃvarasamādāne /
[252|05] navabhiḥ kuśaleṣu pañcaṣu vijñāneṣu /
[252|05-252|06] tatsamādāne kṣayānutpādajñānasaṃprayukte ca manovijñāne tasminneva ca dhyānasaṃgṛhīte /
[252|06-252|07] daśabhistato 'nyatra kuśale manovijñāne bhikṣusaṃvarasamādāna eva /
[252|07-252|09] sarvā ca dhyānānāsrava saṃvarasahavartinī cetanā 'nyatra kṣayānutpādajñānābhyām saṃvaranirmuktena tvekenāpi saha syādanya cittasyaikāṅgaviratisamādāne /
[252|09-252|10] pañcāṣṭābhirapi syātkuśale manovijñāne dvipañcāṅgasamādāne yugapat /
[252|11-252|12] kasyāṃ gatau kati karmapathā akuśalā kuśalā vā saṃmukhībhāvataḥ samanvāgamato vā /
[252|13] bhinnapralāpapāruṣyavyāpādā narake dvidhā /
[252|14] ityete trayaḥ karmapathā narake dvābhyāṃ saprakārābhyāṃ santi /
[252|14-252|15] saṃmukhībhāvataḥ samanvāgamabhāvataśca /
[252|15] paridevanātsaṃbhinnapralāpaḥ / parasparaparitāpanātpāruṣyaṃ rukṣasaṃtānatayā /
[252|16] parasparadveṣādvyāpādaḥ /
[252|17] samanvāgamato 'bhidhyāmithyādṛṣṭī /
[252|18] na saṃmukhībhāvataḥ / rañjanīyavastvabhāvātkarmaphalapratyakṣatvācca /
[252|18-252|19] karmakṣayeṇa maraṇānna prāṇātipātaḥ /
[252|19-252|20] dravyastrīparigrahābhāvānnadattādānakāmamithyācārau prayojanābhāvānna mṛṣāvādaḥ /
[252|20] ata eva na paiśunyaṃ nityabhinnatvācca /
[252|21] kurau trayaḥ // vakk_4.82 //
[252|22] samanvāgamata iti vartate / abhidhyāvyāpādamithyādṛṣṭayo na saṃmukhībhāvataḥ /
[252|23-252|24] amamāparigrahatvāt snigdha saṃtānatvādāghātavastvabhāvādapāpāśayatvācca /
[252|25] saptamaḥ svayamapyatra
[252|26] asaṃbhinnapralāpaḥ saṃmukhībhāvato 'pyasti / te hi kliṣṭacittāḥ kadācit gāyanti /
[253|01] apāpāśayatvāt na prāṇatipātādayaḥ /
[253|01-253|02] niyatāyuṣkatvāddravyastrīparigrahābhāvāt prayojanābhāvācca /
[253|02] kathameṣāmabrahmacaryam /
[253|02-253|03] te khalu yayā striyā sārdhaṃ rantukāmā bhavanti tāṃ bāhau gṛhītvā vṛkṣamūlamupasarpanti /
[253|03-253|04] gamyā cet vṛkṣaśchādayati tāṃ te gacchanti /
[253|04] agamyā cenna chādayati tāṃ te na gacchanti /
[253|05] kāme 'nyatra daśāśubhāḥ /
[253|06] svayamapīti vartate /
[253|06-253|07] narakottarakurubhyāmanyatra kāmadhātau daśākuśalāḥ karmapathāḥ saṃmukhībhāvato 'pi vidyante /
[253|07] tiryakpretadeveṣvasaṃvaranirmuktāḥ / [253|07-253|08] manuṣyeṣvasaṃvarasaṃgṛhītā api /
[253|08] yadyapi devo devaṃ na mārayati anyagatisthaṃ tu mārayati /
[253|08-253|09] devā api śiromadhyacchedāt bhriyanta ityapare /
[253|09] uktā aśubhāḥ /
[253|10] śubhāstrayastu sarvatra saṃmukhībhāva lābhataḥ // vakk_4.83 //
[253|11-253|12] pañcasu gatiṣu traidhātuke sarvatrānabhidhyā 'vyāpādasamyagdṛṣṭyaḥ saṃmukhībhāvataḥ samanvāgamataśca vidyante /
[253|13] ārupyāsaṃjñisattveṣu lābhataḥ sapta
[253|14] kāyikavācikāḥ sapta kuśalā ārūpyeṣvasaṃjñisattveṣu samanvāgamata eva /
[253|14-253|16] ārūpyoopapannānāmāryāṇāmatītānāgatānāsravasaṃvarasamanvāgamāt /
[253|16] asaṃjñisattvānāṃ ca dhyānasaṃvarasamanvāgamāt /
[253|16-253|17] yadbhūmyā śrayamāryeṇānāsravaṃ śīlamutpāditaṃ nirodhitaṃ bhavati tenārūpyeṣvatītena samanvāgato bhavati /
[253|18] pañca bhūmyāśrayeṇa tvanāgatena /
[253|19] śeṣite /
[253|20] saṃmukhībhāvataścāpi hitvā sanarakān kurun // vakk_4.84 //
[253|21] śesaḥ kṛtaḥ śeṣitaḥ / yo 'nyo dhātuḥ śeṣito gatirvā /
[253|21-253|22] tatraite sapta kuśalāḥ karmapathāḥ saṃmukhībhāvato 'pi saṃvidyante 'nyatra narakottarakurubhyaḥ /
[253|22-253|23] te punastiryakpreteṣu saṃvaranirmuktā rūpadhātau tu saṃvarasaṃgṛhītā anyatrobhayathā /
[253|23-253|24] ta ete daśākuśalāḥ karmapathāḥ kuśalāśca
[253|25] sarve 'dhipatiniṣyandavipākaphaladā matāḥ /
[253|26] akuśalaistāvatsarvairevāsevitabhāvitabahulīkṛtaiḥ narakeṣrapapadyate / tadeṣāṃ vipākaphalam /
[254|01-254|05] sa ceditthaṃ tvamāgacchati manuṣyāṇāṃ sabhāgatāṃ praṇātipātenālpāyurbhavati adattādānena bhogavyasanī bhavatikāmamithyācārena sa saṃpannadāraḥ mṛṣāvādenābhyākhyānabahulaḥ paiśunyena mitrabhedo 'sya bhavati pāruṣyeṇāmanojñaśabdaśravaṇaṃ saṃbhinnapralāpenānādeyavākyaḥ abhidhyayā tīvrarāgaḥ vyāpādena tīvradveṣaḥ mithyādṛṣṭyā tīvramohaḥ /
[254|05] tasyā mohabhūyastvāt / idameṣāṃ niḥṣyandaphalam /
[254|05-254|06] alpamapyāyurmanuṣyeṣu kuśalaphalam /
[254|06] tat kathaṃ prāṇātipātasya niḥṣyandaphalaṃ bhavati /
[254|06-254|07] nocyate tadevāyustasya phalam
[254|07] kiṃ tarhi / tenālpāyurbhavatīti /
[254|07-254|08] ato 'ntarāyahetuḥ prāṇāti pātastasyāyuṣo bhavatīti veditavyam /
[254|08-254|09] prāṇātīpātenātyāsevitena bāhyā bhāvā alpaujaso bhavantīti /
[254|09-254|12] adattādānenāśanirajobahulāḥ kāmamithyācāreṇa rajo 'vakīrṇāḥ mṛṣāvādena durgandhāḥ paiśunyenotkūlanikūlāḥ pāruṣyeṇoparajāṅgalā pratikuṣṭāḥ pāpabhūmayaḥ saṃbhinnapralāpena viṣamartupariṇāmāḥ abhidhyayā śuṣkaphalāḥ vyāpādena kaṭukaphalā mithyādṛṣṭyā 'lpaphalā aphalā vā /
[254|12] idameṣāmadhipatiphalam /
[254|13] kiṃ tenaiva karmaṇā 'yamihālpāyurbhavatyathānyena / tenevetyeke /
[254|13-254|14] tadvipākaphalamidaṃ niṣyandaphalamiti /
[254|14] tatra prayogeṇeha maulelnetyeke /
[254|14-254|15] pare saparivāragrahaṇāttu prāṇātipātenetyuktamiti /
[254|15] yadapyetanniḥṣyandaphalamuktaṃ naitaddvayamativartate vipākaphalamadhipatiphalaṃ ca /
[254|16] sādṛśyaviśeṣāttu tathoktam /
[254|16-254|17] kiṃ punaḥ kāraṇameṣāṃ karmapathānāmetattrividhaphalamabhinivartate /
[254|17-254|18] prāṇātipātaṃ hi tāvatkurvatā māryamāṇasya duḥkhamutpāditaṃ māritamojo nāśimato 'sya
[254|19] duḥkhanānmāraṇādojonāśanāttrividhaṃ phalam // vakk_4.85 //
[254|20] parasya duḥkhanādvipākaphalena narake duḥkhito bhavati /
[254|20-254|21] māraṇanniḥṣyandaphalenālpāyurbhavati /
[254|21] ojonāśanādadhipati phalenālpaujaso bāhyā auṣadhayo bhavanti /
[254|23] evamanyeṣvapi yojyam /
[254|23-254|24] evaṃ kuśalānāmapi karmapathānāṃ phalatrayaṃ veditavyam prāṇātipātaviratyā āsevitayā bhāvitayā bahulīkṛtayā deveṣupapadyate /
[254|24-254|25] sa ceditthantvamāgacchati manuṣyāṇāṃ sabhāgatāṃ dīrghāyurbhavatītyakuśalaviparyayeṇa sarvaṃ yojayitavyam /
[254|25-254|26] yadbhagavatā "mithyāvāṃimathyākarmānto mithyājīva" ityuktaṃ ko 'yamanyastābhyāṃ mithyājīvaḥ /
[254|26] nāyamanyo 'sti / tadeva tu
[255|01] lobhajaṃ kāyavākkarma mithyājīvaḥ
[255|02] dveṣamohajau tu kāyavākkarmāntau / sa caiṣa tābhyāṃ
[255|03] pṛthak kṛtaḥ /
[255|04] duḥśodhatvāt
[255|05] hārī hi lobhadharmaḥ / tatsamutthāt karmaṇaścittaṃ na surakṣyam /
[255|05-255|06] ata ājīvo duḥkhaśodha ityādarotpādanārthaṃ tatrāsau pṛthagnirdiṣṭaḥ /
[255|06] āha cātra
[255|07-255|08]
 "duḥśodhā gṛhiṇāṃ dṛṣṭirnityaṃ vividhadṛṣṭinā /
 ājīvo bhikṣuṇā caiva pareṣvāyattadṛṣṭine"ti //
[255|09] pariṣkāralobhotthaṃ cet
[255|10] yo manyate jīvitpariṣkāralobhotthameva kāyavākkarma mithyājīvonānyat /
[255|10-255|11] nahyātmaratinimittaṃ nṛttagītādi ājīvayoga iti tat
[255|12] na sūtrataḥ // vakk_4.86 //
[255|13] śīlaskandhikāyāṃ hi bhagavatā hastiyuddha darśanādīnyapi mithyājīve nyastāni /
[255|14] kiṃ kāraṇam / mithyaviṣayaparibhogāt / gatametat /
[254|15] yāni pūrvaṃ pañca phalānyuktāni teṣāṃ katamat karma katibhiḥ phalaiḥ prahāṇam /
[255|16] prahāṇamārge samale saphalaṃ karma pañcabhiḥ /
[255|17] prahāṇārthaṃ mārgaḥ prahīyante vā 'nena kleśā iti prahāṇamārgaḥ ānantaryamārgaḥ /
[255|18] tasminsāsrave yat karma tat pañcabhiḥ phalaiḥ saphalam /
[255|18-255|19] tasya hi vipākaphalaṃ svabhūmāviṣṭo vipākaḥ /
[255|19] niḥṣyandaphalaṃ samādhijā uttare sadṛśā dharmāḥ /
[255|19-255|20] visaṃyogaphalaṃ visaṃyoga eva /
[255|20] yattat prahāṇam /
[255|20-255|21] puruṣakāraphalaṃ tadākṛṣṭā dharmastadyathā 'dhimuktimārgastatsahabhuvaśca /
[255|21] yaccānāgataṃ bhāvyate tacca prahāṇam /
[255|21-255|22] adhipatiphalaṃ svabhāvādanye sarvasaṃskārāḥ pūrvotpannavarjyāḥ /
[255|23] caturbhiramale
[255|24] anāsrave prahāṇamārge yatkarma taccaturbhiḥ phalaiḥ saphalaṃ vipākaphalaṃ hitvā /
[255|25] anyacca sāsravaṃ yacchubhāśubham // vakk_4.87 //
[256|01-256|02] yaccānyat prahāṇamārgātsāsravaṃ kuśalaṃ karmaṃ yaccākuśalaṃ tadapi caturbhirvisaṃyogaphalaṃ hitvā /
[256|03] anāsravaṃ punaḥ śeṣāṃ tribhiravyākṛtaṃ ca yat /
[256|04] prahāṇamārgādanyadanāsravaṃ karma avyākṛtaṃ ca karma tribhirvipākavisaṃyogaphale hitvā /
[256|05] catvāri dve tathā trīṇi kuśalasya śubhādayaḥ // vakk_4.88 //
[256|06] anukramamiti paścādvakṣyati /
[256|06-256|07] kuśalsya karmaṇaḥ kuśalā dharmāścatvāri phalāni vipākaphalaṃ hitvā /
[256|07] akuśalā dve puruṣakārādhipatiphale /
[256|07-256|08] avyākṛtā strīṇi niḥṣyandavisaṃyogaphale hitvā /
[256|08] aśubhasya śubhādyā dve trīṇi catvāryanukramam /
[256|10] yathākramamityarthaḥ / akuśalasya karmaṇaḥ kuśalā dharmā dve puruṣakārādhipatiphale / [256|11] akuśalāstrīṇi vipākavisaṃyogaphale hitvā /
[256|11-256|12] avyākṛtāścatvāri visaṃyogaphalaṃ hitvā /
[256|12-256|13] avyākṛte hi satkāyāntagrāhadṛṣṭī akuśalānāṃ sarvatragāṇāṃ duḥkhadarśana heyānāṃ ca niḥṣyandaphalam /
[256|14] avyākṛtasya dve trīṇi trīṇi caite śubhādayaḥ // vakk_4.89 //
[256|15] avyākṛtasya karmaṇaḥ kuśalā dharmā dve puruṣakārādhipatiphalel /
[256|15-256|16] akuśalāḥ trīṇi vipākavisaṃyogaphale hitvā /
[256|16-256|17] akuśalā hi duḥkhadarśanādiheyā avyākṛtayordṛṣṭyoniḥrṣyandaphalam /
[256|17] avyākṛtā dharmā etānyeva trīṇi /
[256|18] sarve 'tītasya catvāri
[256|19] sarva iti traiyadhvikāḥ /
[256|19-256|20] atītasya karmaṇastraiyadvikāḥ dharmāścatvāri phalāni /
[256|20] visaṃyogaphalalṃ hitvā /
[256|21] madhyamasyāpyanāgatāḥ /
[256|22] pratyutpannasyāpi karmaṇo 'nāgatā dharmāścatvāti phalānyetānyeva /
[256|23] madhyamā dve
[256|24] pratyutpannā dharmāḥ pratyupannasya dve puruṣakārādhipatiphale /
[256|25] ajātasya phalāni triṇyanāgatāḥ // vakk_4.90 //
[257|01] anāgatasyānāgatāni trīṇi phalāni / niḥṣyandavisaṃyogaphale hitvā /
[257|02] svabhūmidharmāścatvāri
[257|03] svabhūmikasya karmaṇaḥ svabhūmikā dharmāścatvāri phalāni visaṃyogaphalaṃ hitvā /
[257|04] trīṇi dve vā 'nyabhūmikāḥ /
[257|05] anyabhūmikā dharmā anāsravāścet trīṇi phalāni / vipākavisaṃyogaphale hitvā /
[257|06] dhātvapatitatvāt / sāsravāścet dve puruṣakārādhipatiphale /
[257|07] śaikṣasya trīṇi śaikṣādyāḥ
[257|08] śaikṣasya karmaṇaḥ śaikṣā dharmāstrīṇi phalāni vipākavisaṃyogaphale hitvā /
[257|08-257|09] aśaikṣā apyevam /
[257|09] naivaśaikṣānāśaikṣā api vipākaniḥṣyandaphale hitvā /
[257|10] aśaikṣasya tu karmaṇaḥ // vakk_4.91 //
[257|11] dharmāḥ śaikṣādikā ekaṃ phalaṃ trīṇyapi ca dvayam /
[257|12] aśaikṣasya karmaṇaḥ śaikṣā dharmāḥ ekamadhipatiphalam /
[257|12-257|13] aśaikṣāstrīṇi vipākavisaṃyogaphale hitvā /
[257|13] naivaśaikṣānāśaikṣā dve puruṣakārādhipatiphale /
[257|14] tābhyāmanyasya śaikṣādyā dve dve pañca phalāni ca // vakk_4.92 //
[257|15-257|16] śaikṣāśaikṣābhyāmanyasya karmaṇo naivaśaikṣānāśaikṣasya śaikṣā dharmā dve puruṣakārādhipatiphale /
[257|16] aśaikṣā apyevam / naivaśaikṣānāśaikṣāḥ pañca phalāni /
[257|17] trīṇi catvāri caikaṃ ca dṛgdheyasya tadādayaḥ /
[257|18] darśanaheyasya karmaṇodarśanaheyā dharmāstrīṇi phalāni vipākavisaṃyogaphalehitvā /
[257|19] bhāvanāheyāścatvāri visaṃyogaphalaṃ hitvā / apraheyā ekamadhipatiphalam /
[257|20] te dve catvāryatha trīṇi bhāvanāheyakarmaṇaḥ // vakk_4.93 //
[257|21] bhāvanāheyasya karmaṇo darśanaheyā dharmā dve puruṣakārādhipatiphale /
[257|21-257|22] bhāvanāheyāścatvāri visaṃyogaphalaṃ muktvā /
[257|22] apraheyāstrīṇi vipākaniḥṣyandaphale muktvā /
[257|23] apraheyasya te tvekaṃ dve catvāri yathākramam /
[257|24] apraheyasya karmaṇo darśanaheyā dharmā ekamadhipatiphalam /
[257|24-258|01] bhāvanāheyā dve puruṣakārādhipatiphale /
[258|01] apraheyāścatvāri vipākaphalaṃ muktvā /
[258|01-258|02] punaryathākramagrahaṇamādyantavanmadhye 'pi jñāpanārtham /
[258|02] eṣa hi peyāladharmaḥ /
[258|03] karmanirdeśaprasaṅgenedamapi paripraśnyate /
[258|03-258|04] śāstreṣu ayogavihitaṃ yogavihitam, naivayogavihitaṃ nāyogavihitaṃ ca karmoktam /
[258|04] tasya kiṃ lakṣaṇam /
[258|05] ayogavihitaṃ kliṣṭaṃ vidhibhraṣṭaṃ ca kecana // vakk_4.94 //
[258|06] kliṣṭaṃ karmāyogavihitamayoniśomanaskārasaṃbhūtatvādityeke /
[258|07] vidhibhraṣṭamapītyapare /
[258|07-258|08] yena yathā gantavyaṃ sthātavyaṃ bhoktavyaṃ pravicaritavyamityevamādi /
[258|08] taccānyathā vidadhāti / tadayuktavidhānādayogavihitamiti /
[258|08-258|09] kuśalaṃ karmaṃ yogavihitamavidhibhraṣṭaṃ cetyapare /
[258|09] ubhābhyāmanyannobhayathā /
[258|09-258|10] naivayogavihitaṃ nāyogavihitam /
[258|11] kimekaṃ karma ekameva janmākṣipati atha naikamapi /
[258|11-258|12] tathā kimekamapi karmaikaṃ janmākṣipatyathānekam /
[258|12] eṣa hi siddhāntaḥ /
[258|13] ekaṃ janmākṣīpatyekam
[258|14] ekameva janmākṣipatyekameva ca karma nānekaṃ janmeti nikāyasabhāgasyākhyā /
[258|14-258|15] tatra hi labdhe jāta ityucyate /
[258|15-258|16] yattarhi sthavirāniruddhenoktaṃ "so 'haṃ tasyaikapiṇḍapātasya vipākena saptakṛtvastrayastriṃśeṣu deveṣūpapanno yāvadetahyrādye śākyakule jāta" iti /
[258|17] tena hyasau samṛdviṃ labdvā jātismaraḥ punaranyat puṇyaṃ kṛtavān /
[258|17-258|18] tata utthānaṃ darśayati sma /
[258|18-258|19] yathā manuṣyo dīnārottho 'nena sahasraṃ nirviśyāha ekena dīnāreṇāhamaita dīśvaryaṃ prāpta iti /
[258|19] apare tvāhuḥ /
[258|19-258|20] tasya taṃ piṇḍapātamadhiṣṭhānaṃ kṛtvā dānacetanānāṃ pravāho mahānutpannaḥ kayācit kiñcitphalaṃ parigṛhītamiti /
[258|20-258|21] anekenāpyekamākṣipyate mā bhūt khaṇḍaśo nikāyasabhāgasyākṣepa iti /
[258|22] ekena tu karmaṇā kliṣṭasya nikāyasabhāgasyeṣyate karma /
[258|23] anekaṃ paripūrakam /
[258|24] yathā citrakara ekayā vartyā rūpamālikhya vahvībhiḥ paripūrayati /
[258|24-258|26] tathā hi tulye mānuṣye kaścit sakalendriyāṅgapratyaṅgo bhavativarṇakṛtipramāṇabalasaṃpadā vibhrājamānaḥ kaścideṣāṃ kenacidvikalaḥ /
[258|26] na ca kevalaṃ karmaivākṣepakaṃ janmanaḥ / kiṃ tarhi /
[258|27] anyadapi savipākam / sarvathā tu
[259|01] nākṣepike samāpattī acitte prāptayo na ca // vakk_4.95 //
[259|02] avipākābhyāmapyacittasamāpattibhyāṃ nikāyasabhāgo nākṣipyate /
[259|02-259|03] karmāsahabhūtatvāt /
[259|03] prāptibhiśca karmaṇo 'nekaphalatvāt /
[259|04] triṇyāvaraṇānyuktāni bhagavatā / karmāvaraṇaṃ kleśāvaraṇaṃ vipākāvaraṇaṃ ca /
[259|04-259|05] teṣāṃ kaḥ svabhāvaḥ /
[259|06-259|07]
ānantaryāṇi karmāṇi tīvrakleśo 'tha durgatiḥ /
 kauravāsaṃjñisattvāśca matamāvaraṇatrayam // vakk_4.96 //
[259|08] pañcānantaryāṇi karmāvaraṇam /
[259|08-259|09] tadyathā mātṛvadhaḥ pitṛvadho 'rhadvadhaḥ saṃghabhedaḥ tathāgataśrīre duṣṭacittarudhirotpādanam /
[259|09] tīvrakleśatā kleśāvaraṇam / dvividho hi kleśaḥ /
[259|10] tivraśca ya abhikṣṇikaḥ tīkṣṇaśca yo 'dhimātraḥ / tatra yastīvraḥ sa āvaraṇam /
[259|11] yathā śaṇṭhādīnām /
[259|11-259|12] śakto hyadhimatravego 'pi kleśaḥ kādācitko nihantuṃ natu samūho 'pyājasrikaḥ /
[259|12-259|13] ājasrike he kleśe tannirghātāya parākramakālaṃ na labhate /
[259|13] tasya mṛduṃ pratītya madhya upajāyate / madhyaṃ pratītyādhimātraḥ /
[259|14-259|15] tasmāt evāvaraṇaṃ trividhā durgatiḥ vipākāvaraṇaṃ sugateśca pradeśaḥ auttarakauravā asaṃjñisattvāśca /
[259|15] kasyaitānyāvaraṇāni /
[259|15-259|17] āryamārgasyāryamārgaprāyogikāṇāṃ ca kuśalamūlānām anyānyapi hyapāyādiniyatāni aṇḍajasaṃsvedajastrītvāṣṭamabhavayatāni karmāṇi vaktavyāni syuḥ /
[259|17-259|19] yānyeva tu pañcabhiḥkāraṇaiḥ sudarśakāni pajñakāni adhiṣṭhānataḥ phalato gatitaḥ upapattitaḥ pudgalataśca tānyevoktāni nānyāni /
[259|19] kleśāvaraṇaṃ caiṣāṃ sarvajaghanyam / tataḥ karmāvaraṇam /
[259|19-259|20] tāmyāṃ hi dvitīye 'pi janmanyacikitso bhavatyuttarottarāvāhanāditi vaibhāṣikāḥ /
[259|21] ānantaryāṇīti ko 'rthaḥ /
[259|21-259|22] nāntarāyituṃ śakyāni vipākaṃ prati janmāntaraphalena karmāntareṇetyānantaryāṇi /
[259|22] na tiraskartumityarthaḥ /
[259|22-259|23] na vā tatkāriṇaḥ pudgalasyetaścyutasyāntaramasti narakopapattigamanaṃ pratītyanantaraḥ /
[259|23] tadbhāva ānantaryam /
[259|24] yasya dharmasya yogātso 'nantaro bhavati / śrāmaṇyavat /
[259|25] athaiṣāmāvaraṇānāṃ katamat kasyāṃ gatau veditavyam / ekāntena tāvat
[260|01] triṣu dvīpeṣvānantarya
[260|02] nottarakurau nānyāsu gatiṣu / kuta evānyatra dhātau / tetṣvapi stripuruṣāṇāmeva /
[260|03] śaṇḍā dīnāṃ tu neṣyate /
[260|04] kiṃ kāraṇaṃ / tadevāsaṃvarābhāve kāraṇamuddiṣṭam / api ca
[260|05] alpopakārālajjitvāt
[260|06] yathākramaṃ mātāpitrosteṣāṃ ca / alpopakārau kilaiṣāṃ mātāpitarau /
[260|06-260|07] vikalātmabhāvādhipatitvādalpasnehatvācca /
[260|07-260|08] teṣāmapi na tīvraṃ hyapatrāpyaṃ mātāpitrorantike pratyupasthitaṃ yadvipādanādānantaryeṇa spṛśyeran /
[260|08] ata eva tiryavapretānāmapi neṣyate /
[260|09] paṭubuddhīnāṃ syādaśvājāneyavaditi bhadantaḥ /
[260|09-260|10] manuṣyasyāpyamānuṣau mātāpitarau mārayato na syādānantaryam //
[260|10] uktaṃ karmāvaraṇam //
[260|11] śeṣe gatiṣu pañcasu // vakk_4.97 //
[260|12] ke punaḥ śeṣe / kleśavipākāvaraṇe / manuṣyeṣu vipākāvaraṇam /
[260|12-260|13] kauravā deveṣvasaṃjñisattvāḥ /
[260|13] kiṃsvabhāvānyānantaryāṇi /
[260|13-260|14] catvāri kāyakarma ekaṃ vākkarma trīṇi prāṇātipāta ekaṃ mṛṣāvādaḥ ekaṃ prāṇātipātaprayogaḥ /
[260|14-260|15] anupakramadharmāṇo hi tathāgatāḥ /
[260|15] hetau phalopacārātsaṃghabheda ānantaryamuktam /
[260|15-260|16] bhidyate vā 'neneti kṛtvā /
[260|17] saṃghabhedastvasāmagrīsvabhāvo viprayuktakaḥ /
[260|18] akliṣṭāvyākṛto dharmaḥ
[260|19] asāmagrī nāna cittaviprayuktaḥ saṃskāro 'nivṛtāvyākṛtaḥ saṃghabhedaḥ /
[260|19-260|20] sa kimānantaryaṃ bhaviṣyati naiva ca tena bhettā samanvāgataḥ /
[260|20] kiṃ tarhi /
[260|21] saṃghastena samanvitaḥ // vakk_4.98 //
[260|22] yo hi bhinnastasya bhedo na bhettuḥ / atha bhettā kena samanvāgataḥ /
[260|23] sadavadyamṛṣāvādastena bhettā samanvitaḥ /
[260|24] saṃghabhedāvadyena bhettā samanvāgataḥ / tat punarmṛṣāvādaḥ /
[260|24-260|25] sa punaḥ saṃghabhedasahaje vāgvijñaptyavijñaptī /
[260|25] sa ca tenāvadyena samanvāgato bhettā /
[261|01] avīcau pacyate kalpan
[261|02] antarakalpamavīcau mahānarake vipacyate / anyaistu nāvaśyamavīcau /
[261|02-261|03] atha yena bahunyānantaryāṇi kṛtāni bhavanti anantarameva tāni vipacyante /
[261|03-261|04] kiṃ tu taistasya bhavati /
[261|05] adhhikairadhikā rujaḥ // vakk_4.99 //
[261|06-261|07] sahi bhūyobhirānantaryaistasminnavīcau ghanataraṃ sukumārataraṃ cāśrayaṃ labhate kāraṇāśca bahutarāstīvratarāśca yena dvitricatuṣpañcaguṇāṃ vedanāṃ vedayate /
[261|07-261|08] kaḥ punareṣa saṃghaṃ bhanatti /
[261|09] bhikṣurdu kvacarito vṛttī bhinatti /
[261|10] bhikṣurbhinatti na gṛhī na bhikṣuṇyādayaḥ / sa ca dṛṣṭicarita eva na tṛṣṇācaritaḥ /
[261|11] ṛtastho na bhinnavṛttastasyānādeyavākyatvāt / kva bhinatti /
[261|12] atra bhagavān saṃnihitastataḥ /
[261|13] anyatra
[261|14] nahi śāstureva saṃnidhau śakyo bhettum / tathāgatānāṃ duṣprasahatvādādeyavākyatvācca /
[261|15] kān bhinatti /
[261|16] bāliśān /
[261|17] pṛthagjanāneva nāryān pratyakṣadharmatvāt / tānapi na kṣāntilābhina ityapare /
[261|17-261|18] kiyatā bhinnaḥ saṃgho bhavati /
[261|19] śāstṛmārgāntarakṣāntau bhinnaḥ
[261|20-261|21] yadā tebhyastathāgatādanyaḥ śāstā kṣamate tadupadiṣṭācca mārgādanyo mārga iyatā bhinnaḥ saṃgho vaktavyaḥ /
[261|21] kiyantaṃ kālaṃ bhinna āste / tāmeva rātriṃ
[261|22] na vivasatyasau // vakk_4.100 //
[261|23] aparyuṣita eva hi saṃghabhede saṃgho 'vaśyaṃ pratisaṃdhīyate / yo 'yaṃ saṃghabheda uktaḥ
[261|24] cakrabhedaḥ sa ca mataḥ
[261|25] dharmacakraṃ hi tadā bhagavato bhinnaṃ bhavati / mārgapravṛttiviṣṭhāpanāt /
[261|25-261|26] ata eva cakrādaścocyate saṃghabhedaśca /
[261|26] kva punaścakrabhedo bhavati /
[262|01] jambūdvīpe
[262|02] nānyeṣu dvīpeṣu / katibhirbhikṣubhiḥ /
[262|03] navādibhiḥ /
[262|04] navādiṃ kṛtvā / pareṇāniyamaḥ / aṣṭau bhikṣayaḥ saṃgho bhavati / navamo bhettā /
[262|04-262|05] avaśyaṃ hi saṃghena dvayoḥpakṣayoḥ sthātavyam /
[262|05] evaṃ bhinno bhavati /
[262|05-262|06] anyastu saṃghabhedaḥ karmabhedād bhavati /
[262|06] yadyekasīmāyāṃ vyagrāḥ karma kurvanti / sa caiṣa
[262|07] karmabhedastriṣu dvīpeṣu
[262|08] yeṣveva śāsanam / katibhirbhikṣubhiḥ
[262|09] aṣṭābhiradhikaiśca saḥ // vakk_4.101 //
[262|10] cakrabhedastu ṣaṭsu kāleṣu na bhavati / katameṣu /
[262|11-262|12]
ādāvante 'rbudāt pūrvaṃ yugāccoparate munau /
 sīmāyāṃ cāpyabaddhāyāṃ cakrabhedo na jāyate // vakk_4.102 //
[262|13] ādāvacirapravartite dharmacakre / ante parinirvāṇakāle bhagavataḥ /
[262|13-262|14] etayorhi dvayoravasthayoḥ saṃgha ekaraso bhavati /
[262|14-262|15] madhye 'pyarbudāt pūrvaṃ na bhidyate yāvacchāsane śīlārbudaṃ dṛṣṭyarbudaṃ ca notpannaṃ bhavati /
[262|15-262|16] yugācca pūrvaṃ na bhidyate yāvacchrāvakāgrayugaṃ notpannaṃ bhavati /
[262|16] bhinnanyāyaparivāsāttena ca pratisaṃdhānīyatvāt /
[262|16-262|17] uparate munau śāstari parinirvṛte pratidvandvābhāvāt /
[262|17-262|18] sīmāyāmabaddhāyāṃ yāvat sīmā na baddhā bhavati /
[262|18-262|19] ekasīmāyāṃ hi pakṣadvayāvasthānātsaṃghabheda ityeṣu kālesu cakrabhedona bhavati /
[262|19] na ca punaḥ sarveṣāṃ baddhānāṃ cakrabhedaḥ / karmādhīnatvāt /
[262|20] kasmāt mātṛvadhādiṣvānantaryaṃ nānyatra /
[262|21] upakāriyuṇakṣetranirākṛtivipādanāt /
[262|22] mātāpitṛvadhe tāvadupakāriṇo nirākaraṇāt / kathaṃ tāvupakāriṇau /
[262|22-262|23] ātmabhāvasya tatprabhavatvāt /
[262|23] kiṃ tayornirākaraṇam / parityāgaḥ / guṇakṣetratvādarhadvadhād ānantaryam /
[262|24-262|25] yadi punarmāturvyañjanaṃ parivṛttaṃ syāt piturvā tatraikasminnāmnāyo
[263|01] vyañjanāntarito 'pi syāt
[263|02] ata evocyate "syāt puruṣaṃ jīvitādvacyaparopayenna pitaraṃ nārhantam /
[263|02-263|03] ānantaryāvadyena ca spṛśyeta /
[263|03] syānmāturvyañjanaṃ parivṛttaṃ syāditi /
[263|03-263|04] syāt strīṃ jīvitādvyaparopayenna mātaraṃ nārhantīm ānantaryāvadyena ca spṛśyeta /
[263|04-263|05] syāt piturvyañjanaṃ parivṛttaṃ syādi"ti /
[263|05] anyasyāḥ striyāḥ kalalaṃ prasrutamanyayā yonyā pītam /
[263|05-263|06] katarā tasya mātā yāṃ ghnataḥ syādānantaryam /
[263|07] mātā yacchoṇitodbhavaḥ // vakk_4.103 //
[263|08] yasyāḥ śoṇitādasāvudbhūtaḥ sattvaḥ sā 'sya mātā dvitīyā tu sarvakṛtyeṣvavalokyā /
[263|09] sā hyāpāyikā poṣikā saṃvardhikā ca /
[263|09-263|10] yadi mātari prayogaṃ kṛtvā 'nyāṃ mārayenna syādānantaryam /
[263|10] amātṛprayogeṇa mārayettathāpi na syāt /
[263|10-263|11] mañcatalāvalīnamātṛmāraṇaṃ cātrodāhārya dhāvakasya ca putreṇa masaka prayogeṇa piturmāraṇaṃ ca /
[263|11-263|12] ekena prahāreṇa mātaramanyāṃ ca mārayato dve avijñaptī bhavataḥ /
[263|12] vijñaptistvānantaryameva /
[263|13] tasya karmaṇo balīyastvāt / paramāṇusaṃcitatvādvijñaptirapi dvidheti bhadantaghoṣakaḥ /
[263|14-263|15] anarhatsaṃjñayā 'pi arhadghāte bhavatyānantaryam aham hanmītyāśrayāvadhāraṇāt /
[263|15] yaḥ pitaramarhantaṃ hiṃsyāttasyāpyekameva syādānantaryamāśrayaikatvāt /
[263|16] idamavadānaṃ kathaṃ nīyate "gaccha śikhaṇḍinaṃ brūhi dve ānantarye bhavatā kṛte /
[263|16-263|17] yacca pitā jīvitādvyaparopito yaccārhanni"ti /
[263|17] dvābhyāṃ kāraṇābhyāmiti vaktavyam /
[263|18] dvābhyāṃ vā mukhābhyāṃ paribhāṣitaḥ /
[263|18-263|19] kimavaśyaṃ tathāgatasyāsti kuṭuṣṭacittarudhirotpādanādānantaryam /
[263|19] vadhābhiprāyasya syāt /
[263|20] buddhe na tāḍanecchasya
[263|21] yadi tāḍanābhitrāya utpādayenna syāt / yadyanarhati praharetsa ca prahārādūrdhvamarhan syāt
[263|22] prahārānnordhvamarhati /
[263|23] syādānantaryamiti vartate / nahi tena tatra prayogaḥ kṛtaḥ /
[263|23-263|24] kimānantarye prayogaṃ kṛtvā tasminnavyāvartite vairāgyaṃ phalaṃ vā na prāpnuyāt /
[263|25] nānantaryaprayuktasya vairāgyaphalasaṃbhavaḥ // vakk_4.104 //
[264|01-264|02] anyakarmaphalapathaprayogaṃ tu kṛtvāryamārgotpattau na punaḥ karmapathotpattirāśrayasyātyantaṃ tadviruddhatvāt /
[264|03] eṣāmānantaryāṇāṃ katamat mahāsāvadyam /
[264|04] saṃghamede mṛṣāvādo mahāvadyatamo mataḥ /
[264|05-264|06] yaḥ saṃghabhedanimittaṃ mṛṣāvādo dharmādharmajñasya viparyayadyotanāt sa sarveṣāṃ duścaritānāṃ mahāvadyatamaḥ /
[264|06] kiṃ kāraṇam /
[264|06-264|07] tathāgatadharmaśarīraprahāritatvāt lokānāṃ ca svargāpavargamārgāntarāyakatvāt /
[264|07-264|10] saṃghe hi bhinne lokasya niyāmāvakrantiphalaprāptivairāgyāsravakṣayāḥ pratibadhyante dhyānādhyayanasvādhyāyacintākarmāṇyapi na pravartante sadevanāgamanuṣyaṃ jagaccākulaṃ vimanaskaṃ vartate yāvat punarna pratisaṃdhito bhavatiyasmāccāvicau kalpaṃ vipākaḥ /
[264|10-264|11] śeṣāṇāmānantaryāṇāṃ yathākramaṃ pañcamatṛtīyaprathamāni gurutarāṇi sarvalaghuḥ pitṛvadhaḥ /
[264|11-264|13] yattarhi bhagavatā trayāṇāṃ daṇḍānāṃ manodaṇḍo mahāsāvadya uktaḥ punarmithyādṛṣṭiḥ paramavadyānāmityuktam ānantaryāṇi niyamasya saṃghabhedo mahāsāvadya uktaḥ /
[264|13-264|14] trīṇi karmāṇi niyamayya manodaṇdaḥ dṛṣṭīrniyamayya mithyādṛṣṭiḥ /
[264|14-264|15] athavā vipākavistaraṃ mahājanavyāpādanaṃ kuśalamūlasamucchedaṃ cādhikṛtya yathākramam /
[264|16] sucaritānāṃ punaḥ katamat mahāphalatamam /
[264|17] bhavāgracetanā loke mahāphalatamā śubhe // vakk_4.105 //
[264|18] kuśale punaḥ karmaṇi bhavāgracetanā sarveṣāṃ mahāphalatamā /
[264|18-264|19] tasyā aśītikalpasahasrāṇyatipraśānto vipākaḥ /
[264|19] vipākaphalaṃ cādhikṛtyaitaduktam /
[264|19-264|21] visaṃyogaphalaṃ tvadhikṛtya vajropamasamādhicetanā sarveṣāṃ mahāphalā sarvasamyojanaparyādānaphalatvāt /
[264|21] ata eva loka ityuktam /
[264|22] kimānantaryairevāvaśyaṃ narakeṣūpapadyate / ānantaryasabhāgairapyavaśyamupapadyate /
[264|23] natvanantaramevetyapare / katamāni tānītyāha
[264|24-264|25]
dūṣaṇaṃ māturarhantyā niyatisthasya māraṇam /
 bodhisattvasya śaikṣasya saṃghāyadvārahārikā // vakk_4.106 //
[265|01] ānantaryasabhāgāni pañcamaṃ stūpabhedanam /
[265|02] etāni pañca pañcānāmānatnaryāṇāṃ yathākramam sabhāgāni /
[265|02-265|04] yadi mātaramarhantīṃ dūṣayatyabrahmacaryakaraṇāt niyatipatītaṃ bodhisattvaṃ mārayati śaikṣaṃ mārayati saṃghasya sukhāyadvārikaṃ harati stūpabhedaṃ karoti /
[265|04-265|05] anyadapi tu karma savipākaṃ triṣu kāleṣvatyarthaṃ vighnayati /
[265|05] katameṣu trisu /
[265|06] kṣāntyanāgāmitārhattvaprāptau karmātivighnakṛt // vakk_4.107 // [265|07] mūrdhabhyaḥ kṣāntimākirata āpāyikāni karmāṇi vighnāyopatiṣṭhante /
[265|07-265|08] tadvipākabhūmyatikramāt /
[265|08] yathā puruṣasya deśatyāgaṃ kurvato dhanikā upatiṣṭhante /
[265|08-265|10] anāgāmiphalaṃ prāpnuvataḥ kāmāvacarāṇi vighnāyopatiṣṭhante tathaiva sthāpayitvā dṛṣṭadharmavedanīyaṃ karma /
[265|10] arhattvaṃ prāpnuvato rūpārūpyāvacarāṇi tathaiva /
[265|10-265|11] yaduktaṃ "bodhisattvasya māraṇa"miti
[265|12] bodhisattvaḥ kuto yāvat
[265|13] kuta upādāya bodhisattvovaktavyaḥ /
[265|14] yato lakṣaṇa karmakṛt /
[265|15-265|16] yataḥ prabhṛti lakṣaṇavipākāni karmāṇyārabhate kartuṃ sa hi tadānīṃ niyatipatito bhavati /
[265|16] kathaṃ kṛtvā / sa hi tasmāt kālāt prabhṛti nityaṃ bhavati /
[265|17] sugatiḥ kulajo 'vyakṣaḥ pumān jātismaro 'nivṛt // vakk_4.108 //
[265|18] praśastā gatirasyeti sugatirdevamanuṣyopapatteḥ /
[265|18-265|19] tasyāṃ ca sugatau kṣatriyabrāhmaṇagṛhapatimahāśālakulajo bhavati nānyaḥ kulīnaḥ /
[265|19] vikalānyakṣāṇyasyeti vyakṣaḥ /
[265|20] na vyakṣo 'vyakṣaḥ avikalendriyaḥ ityarthaḥ / puruṣa eva na strī kuta eva śaṇḍhādiḥ /
[265|21] jātismaraśca bhavati / sarvasyāṃ jātau nivartata iti nivṛt / na nivṛdanivṛt /
[265|22] anivartaka ityarthaḥ /
[265|22-265|23] sattvahitārthaṃ sarvaduḥkhaprakāraiḥ sarvasattvavipratipattibhiścākheditatvāt /
[265|23] yattalloka ucyate "apaṇakrīto dāsa" iti /
[265|23-265|26] bodhisattvāste te hi mahātmānaḥ sarvasaṃpatprakarṣaviśeṣaprāptā api santo niṣkāraṇakaruṇāpāratantryātsarvasattveṣu caṇḍālakumārakasadṛśamātmānaṃ nirmānatayā vyavasthāpya sattvebhyaḥ sarvakadarthānāṃ soḍhāro bhavanti sarvaśramayantraṇānāṃ codvoḍhāraḥ /
[265|26-265|27] yaccaitallakṣaṇavipākaṃ karmetyuktam /
[266|01-266|02]
jambūdvīpe pumāneva saṃmukhaṃ buddhacetanaḥ /
 cintāmayaṃ kalpaśate śeṣa ākṣipate hi tat // vakk_4.109 //
[266|03] jambūdvīpa eva bodhisattvo lakṣaṇavipākaṃ karmākṣipati / nānyatra /
[266|03-266|04] jāmbūdvīpakānāṃ tīkṣṇabuddhitvāt /
[266|04] puruṣa eva na strī /
[266|04-266|05] saṃmukhībhūta eva śāstari buddhālambanayaiva cetanayā cintāmayaṃ tatkarma na śrutamayaṃ na bhāvanāmayam /
[266|05-266|06] kalpaśate ca śeṣa ākṣipati na bahubhavesu /
[266|06-266|07] bhagavatā tu śākyamuninottaptavīryatayā nava kalpā apāvartitā ekanavatyā kalpairākṣiptam /
[266|07-266|09] ata eva cokta "mito 'haṃ grāmaṇīrekanavataṃ kalpamupādāya na samanusmarāmi nābhijānāmi yadekakulamapi pakṣabhikṣāpradānahetoḥ kṣataṃ vā syādupahataṃ ve"ti /
[266|09-266|11] tataḥ prabhṛti prakṛtijātismaratvāt prathamakalpāsaṃkhyeyaniryāta eva bodhisattva etāṃścaturo doṣān vyāvartayati dvau ca guṇo pratilabhata iti pūrvācāryāḥ /
[266|11] teṣāṃ ca lakṣaṇānām
[266|12] ekaikaṃ puṇyaśatajam
[266|13] kiṃ puṇyasya parimāṇam /
[266|13-266|14] saṃnikṛṣṭabodhisattvaṃ sthāpayitvā yāvat sarvasattvānāṃ bhogaphalamityeke /
[266|14-266|15] yāvat sarvasattvānāṃ karmādhipatyena trisāhasramahāsāhasrako loko 'bhinivartata ityapare /
[266|15] buddhā eva ca tatparimāṇajñā ityapare /
[266|15-266|16] atha bodhisattvabhūto bhagavān kiyato buddhān paryupāsayāmāsa /
[266|16-266|17] pratheme kalpāsaṃkhyeye pañcasaptatisahasrāṇi dvitīye ṣaṭsaptatiṃ tṛtīye saptasaptatim /
[266|18] atha kasya kalpāsaṃkhyeyasyānte katamo buddha āsīt /
[266|18-266|19] pratilomānukrameṇa yathākramam /
[266|20] asaṃkhyeyatrayāntyajāḥ /
[266|21] vipaśyī dīpakṛdratnaśikhī
[266|22] ratnaśikhini samyaksaṃbuddhe prathamo 'saṃkhyeyaḥ samāptaḥ / dīpaṅkare bhagavati dvitīyaḥ /
[266|23] vipaśyini tathāgate tṛtīyaḥ / sarveṣāṃ tu teṣāṃ
[266|24] śāsyamuniḥ purā // vakk_4.110 //
[266|25] śākyamunirnāma samyaksaṃbuddhaḥ pūrvaṃ vabhūva /
[266|25-267|02] yatra bhagavatā bodhisattvabhūtenādyaṃ praṇidhānaṃ kṛtam evaṃprakāra evāhaṃ buddho bhaveyamiti no 'pyevaṃ kaliyuga evotpannavānāryavattasyāpyevaṃ varṣa sahasrāntaṃ śāsanaṃ babhūva /
[267|03] atha kasyāmavasthāvāṃ bodhisattvaḥ kāṃ pāramitāṃ paripūrayate /
[267|04] sarvatra sarvaṃ dadataḥ kāruṇyāddānapūraṇam /
[267|05-267|06] yadā sarvasmai sarvaṃ dadāti ā akṣṇaḥ ā majjāyāḥ kāruṇyānnābhyudayaviśeṣaṃ lipsamānaḥ iyatā dānapāramitā paripūrṇā bhavati /
[267|07] aṅgacchede 'pyakopāttu rāgiṇaḥ kṣāntiśīlayoḥ // vakk_4.111 //
[267|08-267|09] yadā 'yamavītarāgo 'pi cchidyamāneṣvaṅgeṣu nālpamapi kupyati tadā 'sya kṣāntiśīlapāramite paripūrṇe bhavataḥ /
[267|10] tiṣyastotreṇa vīryasya
[267|11-267|12] tiṣyaṃ tathāgataratnaguhāyāṃ tejodhātusamāpannadṛṣṭyā bhagavān bodhisattvabhūta ekena pādena sthitvā sapta divasān stutavānekagāthayā
[267|13-267|16]
 "na divi bhuvi vā nāsmin loke na vaiśravaṇālaye /
 na marubhavane divye sthāne na dikṣu vidikṣu vā //
caratu vasudhāṃ sphītāṃ kṛtsnāṃ saparvatakānanām /
 puruṣavṛṣabhastvattulyo 'nyo mahāśramaṇaḥ kuta" iti //
[267|17] tadā kila vīryapāramitā paripūrṇā nava ca kalpāḥ pratyudāvartitāḥ /
[267|18] dhīsamādhyoranantaram /
[267|19-267|20] bodheḥ pūrvasamanantaraṃ dhyānaprajñāpāramitayoḥ paripūrirvajropamasamādhau svasyāḥ saṃpadaḥ pāragamanāt pāramitāḥ /
[267|21] sūtra uktaṃ "trīṇi puṇyakriyāvastūni /
[267|21-267|22] dānamayaṃ puṇyakriyāvastu śīlamayaṃ bhāvanāmayami"ti /
[267|22] kathametattrayaṃ puṇyakriyāvastu /
[267|23] puṇyaṃ kriyā 'tha tadvastu trayaṃ karmapathā yathā // vakk_4.112 //
[267|24] puṇyamapyetattrayaṃ kriyā 'pi vastvapi yathāyogamiti puṇyakriyāvastu /
[267|24-268|01] tadyathā karma ca te panthānaśca panthāna eva ca karmaṇa iti karmaṃpathā uktāḥ /
[268|01-268|02] tatra dānamaye tāvat puṇyakriyāvastuni kāyavākkarma tridhā bhavati /
[268|02-268|03] tatsamutthāpikā cetanā puṇyaṃ ca kriyā ca /
[268|03] tatsahabhuvo dharmāḥ puṇyameva / śīlamayaṃ tu kāyavākkarmaiveti tridhā bhavati /
[268|04] bhāvanāmayo maitrī puṇyaṃ ca puṇyakriyāyāśca vastu /
[268|04-268|06] tatsaṃprayuktāyāścetanāyā maitrīmukhenābhisaṃskaraṇāt tatsahabhuvaścetanā śīlaṃ ca puṇyaṃ ca kriyā ca /
[268|06-268|07] anye tatsahabhuvaḥ puṇyameva puṇyasya vā kāraṇaṃ puṇyakriyā puṇyaprayogastasyā etāni trīṇi vastūni /
[268|07] eṣāṃ saṃpādanārthaṃ puṇyaprayogārambhāditi /
[268|07-268|08] kuśalacetanāparamārthena puṇyakriyā /
[268|08] tasyā etāni vastūnītyapare /
[268|09] kimidaṃ dānaṃ nāma / yadapi dīyate daddānam / iha tu
[268|10] dīyate yena daddānaṃ
[268|11] bhavati sma / rāgādibhirapi dīyate / na cātra tadiṣṭam / ato viśeṣaṇārthamāha
[268|12] pūjānugrahakāmyayā /
[268|13] pareṣāṃ pūjānugrahakāmatābhyāṃ yena dīyate / kiṃ punastatsyādyena dīyate /
[268|14] kāyavākkarma sotthānaṃ
[268|15] kiṃ punastadutthānam / yena kalāpena tadutthāpyate / āha cātra
[268|16-268|17] śubhena manasā dravyaṃ svaṃ dadāti yadā pumān / tat kṣaṇaṃ kuśalāḥ skandhāḥ dānamityabhidhīyate //" iti / [268|18] mahābhogyaphalaṃ ca tat // vakk_4.113 //
[268|19] taccaitaddānamayaṃ puṇyakriyāvastu mahābhogyaphalam / svabhāve caiṣa mayaḍveditavyaḥ /
[268|20] tadyathā tṛṇamayaṃ gṛhaṃ parṇamayaṃ bhājanamiti / tat khalvetaddānaṃ
[268|21] svaparārthobhayārthāya nobhayārthāya dīyate /
[268|22-268|23] tatra yadavītarāgaḥ āryaḥ pṛthagjano vā vītarāgaścaitye dānaṃ dadāti tadasyātmana evārthāya /
[268|23] pareṣāṃ tenānugrahābhāvāt /
[268|23-269|01] yadāryo vītarāgaḥ parasattvebhyo dānaṃ dadāti sthāpayitvā dṛṣṭadharmavedanīyaṃ tatra dānaṃ pareṣāmarthāya /
[269|01-269|02] tena teṣāmanugrahāt /
[269|02] nātmano 'rthāya / tadvipākabhūmeratyantasamatikrāntatvāt /
[269|02-269|03] yadavītarāgaḥ pṛthagjano vā vītarāgaḥ parasattvebhyo dadāti taddānamubhayeṣāmarthāya /
[269|03-269|04] yadāryo vītarāgaścaitye dadāti sthāpayitvā dṛṣṭadharmavedanīyaṃ taddānamubhayeṣāṃ nārthāya /
[269|04-269|05] taddhi kevalaṃ gauravaṃ kṛtjñābhyāṃ dīyate /
[269|05] sāmānyena dānaṃ mahābhogyaphalamuktam /
[269|06] tadviśeṣaḥ punardātṛvastukṣetraviśeṣataḥ // vakk_4.114 //
[269|07] tatra tāvat
[269|08] dātā viśiṣṭaḥ śraddhādyaiḥ
[269|09] śraddhāśīlaśrutādiguṇayukto dātā viśiṣṭo bhavati /
[269|09-269|10] tasya taddānadātṛviśeṣeṇa phaladānaṃ prativiśiṣyate /
[269|10] sa ca tādṛśo dātā
[269|11] satkṛtyādi dadāti
[269|12] satkṛtya svahastaṃ kāle parānupahatya dadāti /
[269|13] ataḥ /
[269|14] satkārodārarucitā kālānācchedyalābhitā // vakk_4.115 //
[269|15] ato 'sya dātustattādṛśaṃ dānaṃ dattvā yathākramaṃ catvāro viśeṣā bhavanti /
[269|15-269|16] satkāralābhī bhavati /
[269|16] udāreṣu ca bhogeṣu ruciṃ labhate /
[269|16-269|17] kālelna ca bhogān labhate nātikrāntikālena /
[269|17] anācchedyāṃśca bhogān labhate /
[269|17-269|18] nāsya bhogāḥ parairācchādyante nāpyagnyādibhirvināśyante /
[269|18-269|19] uktaṃ yathā dātā viśiṣyate tadviśeṣācca dānaviśeṣaḥ /
[269|20] atha vastu kathaṃ viśiṣyate /
[269|21] varṇādisampadā vastu
[269|22] viśiṣṭamiti vartate /
[269|22-269|23] yadi yaddīyate dadvarṇagandharasasparśānāmanyatamenāpi saṃpannaṃ bhavati /
[269|23] evaṃ vastu viśiṣyate / tādṛśaṃ vastu dattvā kiṃ bhavati / yathākramam
[269|24-269|25]
surūptvaṃ yaśasvi vā /
 priyatā sukumārartusukhasparśāṅtā tataḥ // vakk_4.116 //
[269|26] varṇasampannaṃ dattvā surūpo bhavati / gandhasaṃpannaṃ dattvā yaśasvī bhavati /
[269|26-270|01] gandhavadyaśaso dikṣu vidhāraṇāt /
[270|01] rasasaṃpannaṃ dattvā priyo bhavati / rasa iva svāduḥ /
[270|01-270|03] sparśasaṃpannaṃ dattvā sukumārāṅgāśca bhavati ṛtusukhasparśāni cāsyāṅgāni bhavanti yathā strīratnasya /
[270|04] atha kṣetraṃ kathaṃ viśipyate /
[270|05] gatiduḥkhopakāritvaguṇaiḥ kṣetraṃ viśiṣyate /
[270|06] gativiśeṣātāvadviśiṣyate /
[270|06-270|07] tathā hyuktaṃ bhagavatā "tiryagyonigatāya dānaṃ dattvā śataguṇo vipākaḥ pratikāṅkṣitavyaḥ /
[270|07-270|08] duḥśīlāya manuṣyabhūtāya dānaṃ dattvā sahasraguṇa" iti /
[270|08] duḥkhaviśeṣā dviśiṣyate / tathā hyaupadhikeṣu puṇyakriyāvastuṣu /
[270|09] glāne dānaṃ glānopasthāpake dānam /
[270|09-270|11] śītalikādiṣu ca dānamuktvoktame" bhiḥ saptabhiḥ auṣadhikaiḥ puṇyakriyāvastubhiḥsamanvāgatasya śrāddhasya kulaputrasya vā kuladuhiturvā na labhyaṃ puṇyānāṃ pramāṇamudgrahītumi"ti /
[270|12-270|13] upakāritvaviśeṣādyathā mātāpitroranyeṣāṃ copakāriṇām ṛṣyamṛgajātakādyudāharaṇāt /
[270|13] guṇaviśeṣādyathā" śīlavate dattvā śatasahasraguṇo vipāka" ityevamādi /
[270|14] sarveṣāṃ tu dānānām
[270|15] agraṃ muktasya muktāya
[270|16] "yadvītarāgo vītarāgāya dattvā 'tidānamidaṃ śreṣṭhamāmiṣadāneṣu dānamityuktaṃ bhagavatā /
[270|17] bodhisattvasya ca
[270|18] yadvā dānaṃ bodhisattve dadāti sarvasattvahitahetostadamuktasyāpyamukte 'bhyādānamagram /
[270|19] tat sthāpayitvā yāni bhagavato 'nyānyaṣṭau dānānyuktāni teṣām
[270|20] aṣṭamam // vakk_4.117 //
[270|21] agramiti vartate / katamānyaṣṭau /
[270|21-270|24] āsādya dānaṃ bhayadānam adānme dānaṃ dāsyati me dānaṃ dattpūrvaṃ me dānaṃ pitṛbhiśca pitāmahaiśceti dānaṃ dadāti svargārthaṃ dānaṃ kīrtyarthaṃ dānaṃ cittālaṅkārārthaṃ dānaṃ cittapariṣkārārthaṃ yiogasaṃbhārārthamuttamārthasya prāptaye dānaṃ dadāti /
[270|24] tatrāsādya dānaṃ yat āsannebhya upagatebhyo dānaṃ dadātīti paurāṇāḥ /
[270|25] bhayadānaṃ yadvināśābhimukhaṃ dṛṣṭvā varaṃ dadāmīti dadāti /
[270|25-270|26] śeṣaṃ sugamatvānna vibhaktam /
[270|26] srota āpattiphalapratipannakāya dānaṃ dattvā 'prameyavipākaḥ /
[270|27] tato 'prameyataraḥ srota āpannāyeti vistareṇoktaṃ sūtre / apitu
[271|01-271|02]
mātṛpitṛglānadhārmakathikebhyo 'ntyajanmane /
 bodhisattvāya cāmeyā anāryebhyo 'pi dakṣiṇā // vakk_4.118 //
[271|03] ebhyaḥ pañcabhyaḥ pṛthagjanabhūtebhyo 'pyaprameyā phalato dakṣiṇā bhavati /
[271|03-271|04] tatrāntyajanmā bodhisattvaścaramabhavikaḥ /
[271|04-271|05] dharmakathikaścaturvidhe kṣetraviśeṣe katamasmin pakṣe dikṣeptavyaḥ /
[271|05] upakāripakṣe /
[271|05-271|07] sa hi mahākalyāṇamitram avidyāndhāyāṃ prajāyāṃ prajñācakṣuṣo dātā samaviṣamasya prakāśayitā anāsravasya dharmakāyasyātinivartayitā samāsato buddhakṛtyasya kartā /
[271|08] karmaṇāṃ tu gurulaghutvaṃ jñātukāmena samāsataḥ ṣaṭ kāraṇāni jñeyāni / tadyathā
[271|09-271|10]
pṛṣṭhaṃ kṣetramadhiṣṭhānaṃ prayiogaścetanāśayaḥ /
 eṣāṃ mṛdvadhimātratvāt karmamṛdvadhimātratā // vakk_4.119 //
[271|11] pṛṣṭhaṃ nāma yatkṛtasya punaranukriyā / kṣetraṃ nāma yatra kārāpakārāḥ kriyante /
[271|12] adhiṣṭhānaṃ karmapathaḥ / prayogastadarthaṃ kāyavākkarma /
[271|12-271|13] cetanā yayā karmapathaṃ niṣṭhāpayati /
[271|13-271|14] āśayastadabhiprāya evaṃ caivaṃ ca kuryāmevaṃ caivaṃ ca na kariṣyāmīti /
[271|14] kasyacit pṛṣṭhaparigraheṇaiva tatkarma guru saṃpadyate /
[271|14-271|15] vipākanaiyamyenāvasthānāt /
[271|15] kasyacit kṣetravaśenaiva /
[271|15-271|16] tatraiva kṣetre punaradhiṣṭhānavaśāt guru saṃpadyate nānyathā /
[271|16] yathā mātāitroḥ prāṇātipātāt na tvevamadattādānādikāt /
[271|16-271|17] evamanyadapi yojyam /
[271|17-271|18] yasya tu sarvāṇyadhimātrāṇi bhavanti tasyātyarthamadhimātraṃ guru karma veditavyam /
[271|18] yasya mṛdūni tasyātyarthaṃ mṛdu veditavyam //
[271|19] kṛtaṃ copacitaṃ ca karmocyate / kathaṃ karmopacitaṃ bhavati / pañcabhiḥ karaṇaiḥ /
[271|20-271|21]
saṃcetanasamāptibhyāṃ niṣkaukṛtya vipakṣataḥ /
 parivārādvipākācca karmopacitamucyate // vakk_4.120 //
[271|22] kathaṃ saṃcenataḥ / saṃcintya kṛtaṃ bhavati nābuddhipūrvaṃ na sahasā kṛtam /
[271|22-271|23] kathaṃ samāpattitaḥ /
[271|23] kaścidekena duścaritenāpāyānyātikaścidyāvattribhiḥ /
[271|23-271|24] kaścidekena karmapathena kaścidyāvaddaśabhiḥ /
[271|24-271|25] tatra yo yāvatā gacchati tasminnasamāpte kṛtaṃ tatkarma nopacitam samāpte tūpacitam /
[271|25] kathaṃ niṣkaukṛtyavipakṣataḥ /
[271|25-272|01] nirvipratisāraṃ ca tat karma bhavati niṣpratipakṣaṃ ca /
[272|01] kathaṃ parivārataḥ /
[272|01-272|02] akuśalaṃ cākuśalaparivāraṃ ca bhavati /
[272|02] kathaṃ vipākataḥ / vipākadāna niyataṃ bhavati /
[272|03] evaṃ kuśalamapi yojyam / ato 'nyathā karma kṛtaṃ bhavati nopacitam /
[272|04] caitye sarāgasyātmārthaṃ dānamityuktam /
[272|04-272|05] tatrāsatyupabhoktari kathaṃ puṇyaṃ bhavati /
[272|05-272|06] dvividhaṃ hi puṇyaṃ tyāgānvayaṃ tyāgādeva yadupapadyate paribhogānvayaṃ ca deyadharmaparibhogādyadutpadyate /
[272|07] caitye tyāgānvayaṃ puṇyaṃ
[272|08] paribhogānvyaṃ puṇyaṃ nāsti / kathaṃ tatrāpratigṛhṇati kasmiṃścit puṇyam /
[272|08-272|09] kiṃ punaḥ kāraṇaṃ sati pratigrahītari bhavitavyaṃ nāsatīti /
[272|09] kasyacidapyanugrahābhāvāt / idamakāraṇam /
[272|10] yadi hi puṇyaṃ parānugrahādeva syāt maitryādyapramāṇasamyagdṛṣṭibhāvanāyāṃ na syāt /
[272|11] tasmādeṣṭavyaṃ caityai 'pi puṇyam /
[272|12] maitryādivadagṛhṇati /
[272|13-272|14] yathā maitryādiṣvantareṇāpi pratigrāhakaṃ parānugrahaṃ vā puṇyaṃ bhavati svacittaprabhavaṃ tathābhyatīte 'pi guṇavati tadbhaktikṛtaṃ svacittāt puṇyaṃ bhavati /
[272|14-272|15] dānamānakriyā tarhi vyarthā prāpnoti /
[272|15] na / tatkarmasamutthāpikāyā bhakteḥ prakṛṣṭataratvāt /
[272|15-272|16] yathā hi śatruvadhābhiprāyasya tatsamutthāpitaṃ kāyavākkarma /
[272|16-272|17] śatrusaṃjñayā tasminmṛte 'pi kurvato bahutaramapuṇyaṃ jāyate /
[272|17] nābhiprāyamātreṇa /
[272|17-272|18] tathābhyatīte śāstari tadbhaktisamutthāṃ dānamānakriyāṃ kurvato bahutaraṃ puṇyaṃ jāyate /
[272|19] na bhaktimātreṇa /
[272|19-272|20] yadi svakṣetre dānakriyāvījamiṣṭaphalaṃ bhavati tatkṣetre tarhyaniṣṭaphalaṃ bhaviṣyati /
[272|21] kukṣetre 'pīṣṭaphalatā phalabījāviparyayāt // vakk_4.121 //
[272|22-272|23] kukṣetre 'pi phalasya bījādaviparyayo dṛṣṭo mṛdvīkābījānmṛdvīkāphalamevotpadyate madhuraṃ nimbavījānnimbameva tiktam /
[272|23-272|24] evaṃ kukṣetre 'pi parahitādhyāśayapravṛttasya dānabījasyeṣṭameva phalaṃ nirvartate nāniṣṭam /
[272|24-273|01] kṣetradoṣāttu tadvījamalpaphalaṃ vā bhavatyaphalaṃ vā /
[273|01] gataṃ dānamayapuṇyakriyāvastu saprasaṅgam //
[273|02] śīlamayaṃ vaktavyam / taducyate
[273|03] dauḥśītlamaśubhaṃ rūpaṃ śīlaṃ tadviratiḥ
[273|04] akuśalaṃ hi rūpaṃ dauḥśīlyamucyate / tasmādviratiḥ śīlam / sā punarviratiḥ
[273|05] dvidhā /
[273|06] yayā ca viramyate vijñaptyā yacca tadviramaṇam avijñaptiḥ /
[273|06-273|07] na ca kevalaṃ dauḥśīlyādviratiḥ śīlam /
[273|07] kiṃ tarhi /
[273|08] pratikṣiptācca buddhena
[273|09-273|10] yadapi na prakṛtyā dauḥśīlayaṃ bhagavatā ca buddhena pratikṣiptamakālabhojanādikaṃ tasmādapi dvidhā viratiḥ śīlam /
[273|10] samāttaśikṣasya tu tadadhyācārāddauḥśīlyaṃ jāyate //
[273|10-273|11] uktaṃ tamāsena śīlam //
[273|12] viśuddhaṃ tu caturguṇam // vakk_4.122 //
[273|13] tattu śīlaṃ caturguṇaṃ bhavati / viparyayādaviśuddham / atha kathaṃ caturguṇamityāha
[273|14] dauḥśīlyataddhetvahataṃ tadvipakṣaśamāśritam /
[273|15] dauḥśītyena tāvadanupahataṃ bhavati yathoktena dauḥśīlyena / hetunā 'pyanupahataṃ bhavati /
[273|16] lobhādibhiḥ kleśopakleśaiḥ dauḥśīlyavipakṣāśritaṃ ca bhavati /
[273|16-273|17] smṛtyupasthānasaṃniśritatvāt samāśritaṃ ca bhavati /
[273|17] nopapattiviśeṣāśritam /
[273|17-273|18] nirvāṇapariṇāmitavāt /
[273|18] pañcabhiḥ kāraṇaiḥ ityapare /
[273|18-273|19] maulaiḥ karmapathairviśuddhaṃ bhavati sāmantakairviśuddhaṃ vitarkairanupahataṃ smṛtyā 'nuparigahītaṃ nirvāṇapariṇāmitaṃ ceti /
[273|19-273|20] caturvidhaṃ śīlamityapare /
[273|20] bhayaśīlaṃ yadā jīvikāślokadaṇḍadurgatibhayāt pālyate /
[273|20-273|21] āśāstiśīlaṃ yadbhavabhogasatkāratṛṣṇākṛtam /
[273|21-273|22] bodhyaṅgānulomaṃ śīlaṃ yanmokṣārthaṃ samyagdṛṣṭikāṇām /
[273|22] pariśuddhaṃ śīlamanāsravaśīlaṃ nirmalatvāditi //
gataṃ śīlam //
[273|23] samāhitaṃ tu kuśalaṃ bhāvanā
[273|24] kimidaṃ samāhitaṃ nāma / samādhisvabhāvaṃ sahabhū yat / kimarthametat bhāvanetyucyate /
[274|01] cittavāsanāt // vakk_4.123 //
[274|02] taddhi samāhitaṃ kuśalamatyarthaṃ cittaṃ vāsayati / guṇaistanmayīkaraṇātsaṃtateḥ /
[274|02-274|03] puṣpaistilabhāvanāvat /
[274|03] dānaṃ tāvanmahābhogatāyai saṃvartata ityuktam /
[274|03-274|04] atha śīlaṃ bhāvanā ca
[274|05] svargāya śīlaṃ prādhānyāt visaṃyogāya bhāvanā /
[274|06] dānamapi svargāya śīlaṃ prādhānyāt / śīlamapi visaṃyogāya / bhāvanā tu prādhānyāt /
[274|07] sutra uktaṃ "catvāraḥ pudgalā brāhmaṇyaṃ puṇyaṃ prasavantī"ti /
[274|07-274|08] katamat tad brāhmapuṇyam /
[274|08] yattallakṣaṇavipākasya karmaṇaḥ parimāṇajñāpanāyoktam iti vaibhāṣikāḥ /
[274|09] pūrvācāryās tu vyācakṣate /
[274|10] caturṇāṃ brāhmapuṇyatvaṃ kalpaṃ svargeṣu modanāt // vakk_4.124 //
[274|11] yāvatā puṇyena kalpaṃ svargeṣu modate idaṃ brāhmaṃ puṇyam /
[274|11-274|12] brahmapurohitānāṃ kalpāyuṣkatvāt /
[274|12] nikāyāntare gāthāṃ paṭhanti
[274|13] "brāhmaṃ puṇyaṃ prasavati kalpaṃ svargeṣu modata" iti /
[274|14] āmiṣadānamuktam / dharmadānaṃ vaktavyam / tadidamucyate /
[274|15] dharmadānaṃ yathābhūta sūtrādyakliṣṭadeśanā /
[274|16] sūtrādīnāṃ yathābhūtamakliṣṭadeśanā dharmadānam /
[274|16-274|17] ato mahatīṃ ta ātmanaḥ puṇyajyāniṃ kurvanti ye viparītadharmaṃ deśayanti /
[274|17-274|18] kliṣṭacittā vā lābhasatkāra yaśāṃsi vāñchantaḥ /
[274|18] uktaṃ puṇyakriyāvastubhedena trividhaṃ kuśalaṃ punaḥ
[274|19] puṇyanirvāṇanirvedhabhāgīyaṃ kuśalaṃ tridhā // vakk_4.125 //
[274|20-274|21] puṇyabhāgīyaṃ yadiṣṭavipākaṃ mokṣabhāgīyaṃ yasminnutpanne niyataṃ parinirvāṇadharmā bhavati /
[274|21-274|23] yasya saṃsārādīnavanairātmyanirvāṇaguṇadyotikāṃ kathāṃ śrutvā romaharṣāśrūpātau bhavatastasyāsti mokṣabhāgīyaṃ kuśalamūlamityavaseyaṃ pravṛṣīvāṅkuraprarohāt khalavileṣu bījāstitvam /
[274|23-274|24] nirvedhabhāgīyamuṣmādi caturvidhaṃ paścādvyākhyāsyāmaḥ /
[275|01] yadidaṃ loka ucyate lipimudrāgaṇanā kāvyaṃ saṃkhyeti ka eṣāṃ svabhāvaḥ /
[275|02-275|03]
yogapravartitaṃ karma sasamutthāpakaṃ tridhā /
 lipimudre sagaṇanaṃ kāvyaṃ saṃkhyā yathākramam // vakk_4.126 //
[275|04] yogapravartitamiti upāyaviśeṣapravartitam / tridhā karmeti kāyavāṅmanaskarma /
[275|04-275|05] tatra lipimudre tāvadyogapravartitaṃ kāyakarma samutthāpanam /
[275|05] gaṇanā kāvyaṃ ca vākkarma /
[275|06] ityetāni pañcaskandhasvabhāvāni / saṃkhyā manaskarma / yanmanasā saṃkalanaṃ dharmāṇām /
[275|07] dharmāṇāmidānīṃ kecit paryāyā ucyante /
[275|08] sāvadyā nivṛtā hīnāḥ kliṣṭā dharmāḥ
[275|09] kliṣṭānāṃ dharmāṇāṃ sāvadyā nivṛtā hīnā iti paryāyāḥ /
[275|10] śubhāmalāḥ /
[275|11] praṇītāḥ
[275|12] kuśalānāsravāṇāṃ praṇītā iti paryāyaḥ /
[275|12-275|13] hīnapraṇītebhyo 'nye madhyā iti siddhaṃ bhavati /
[275|14] saṃskṛtaśubhāḥ sevyāḥ
[275|15] kusalasaṃskṛtānāṃ sevitavyā iti paryāyaḥ / śeṣā asevitavyā iti siddhaṃ bhavati /
[275|16] kasmādasaṃskṛtaṃ na sevyam / anabhyasanīyatvādaphalatvācca / phalarthaṃ hi sevā bhavati /
[275|17] sottarā anye sarvadharmāḥ /
[275|18] mokṣastvanuttaraḥ // vakk_4.127 //
[275|19] nahi nirvāṇādviśiṣṭataramasti / tacca sarvebhyo viśiṣṭaṃ kuśalanityatvāt /
=====================================================================
[275|20-275|21] abhidharmakośabhāṣye karmanirddeśo nāma caturthaṃ kośasthānamiti //
pañcamaṃ kośasthānam
=====================================================================
oṃ namo buddhāya
=====================================================================
[277|03] "karmajaṃ lokavaicitrya" mityuktam /
[277|03-277|04] tāni karmāṇyanuśayavaśādupacayaṃ gacchanti antareṇa cānuśayān bhavābhinirvarttane na samarthāni bhavanti /
[277|04] ato veditavyāḥ
[277|05] mūlaṃ bhavasyānuśayāḥ
[277|06] kleśo hi pravartamāno daśa kṛtyāni karoti /
[277|06-277|09] mūlaṃ ca dṛḍhīkaroti saṃtatimavasthāpayati kṣetramāpādayati niḥṣyandaṃ nirvartayati karmabhavamabhinirharati svasaṃbhāraṃ arigṛhṇāti ālambane saṃmohayati vijñānasroto namayati kuśalapakṣādvyutkrāmati pandhanārthaṃ ca spharati dhātvanatikramayogeneti /
[277|10] kati ceme 'nuśayāḥ / samāsena ṣaṭ / katame
[277|11] ṣaḍrāgaḥ pratighastathā /
[277|12] māno 'vidyā ca dṛṣṭiśca vicikitsā ca
[277|13] athāgrahaṇaṃ rāgavaśenānyeṣāmālambanānuśāyitajñāpanārtham /
[277|13-277|14] etacca paścāt pravedayiṣyāmaḥ /
[277|15] te punaḥ // vakk_5.1 //
[277|16] ṣaḍrāgabhedātsaptoktāḥ
[277|17] ta ete ṣaḍnuśayāḥ sūtre rāgasya dvidhā bhedaṃ kṛtvā saptoktāḥ /
[277|17-277|19] kāmarāgānuśayaḥ pratighānuśayo bhavarāgānuśayo mānānuśyaḥ avidyānuśayo dṛṣṭyanuśayo vicikitsānuśaya iti /
[277|19-278|01] kathamidaṃ jñātavyaṃ kāmarāga evānuśayaḥ kāmarāgānuśayaḥ āhosvit kāmarāgasyānuśayaḥ kāmarāganuśayaḥ /
[278|01] kiṃ cātaḥ /
[278|01-278|02] kāmarāga evānuśayaścet sūtravirodhaḥ /
[278|02] "ihaikatyo na kāmarāgaparyavasthitena cetasā bahulaṃ viharati /
[278|02-278|03] utpannasya kāmarāgaparyavasthānasyottari niḥsaraṇaṃ yathābhūtaṃ prajānāti /
[278|03-278|04] tasya tatkāmarāgaparyavasthānaṃ sthāmaśaḥ samyaktvasamavahataṃ sānuśayaṃ prahīyata"iti /
[278|04-278|06] kāmarāgasyānuśayaścedviprayuktānuśayaprasaṅgādabhidharmavirodhaḥ "kāmarāgānuśayastribhirindriyaiḥ saṃprayukta" iti /
[278|06] kāmarāga evānuśya iti vaibhāṣikāḥ /
[278|06-278|07] evaṃ yāvadvicikitsaivānuśaya iti /
[278|07] nanu coktamevaṃ sūtravirodha iti / nāsti virodhaḥ / sānuśayaṃ sānubandhamityarthaḥ /
[278|08] aupacāriko vā sūtre 'nuśayaśabdaḥ prāptau / yathā duḥkho 'gniriti /
[278|08-278|09] lākṣaṇikastvabhidharme kleśa evānuśayaśabdaḥ /
[278|09] tasmātsaṃyuktā evānuśayāḥ / kathamidaṃ gamyate /
[278|10] anuśayānāṃ
[278|11] "cittakleśakaratvādāvaraṇatvācchubhairviruddhatvāt" /
[278|12-278|13] yasmādanuśayaiḥ kliṣṭaṃ cittaṃ bhavatyapūrvaṃ kuśalaṃ notpadyate utpannācca parihīyate tasmānna viprayuktāḥ /
[278|13] atha viprayuktairapyevaṃ syāt /
[278|13-278|14] kuśalaṃ na kadācidupalabhyeta /
[278|14] teṣāṃ nityaṃ saṃnihitatvāt / upalabhyate ca / ataḥ
[278|15-278|16] "kuśalasya copalambhādaviprayuktāḥ atha ihānuśayāḥ" iti /
[278|17-278|18] tadidamajñāpakaṃ yasmādyo viprayuktamanuśayamicchati sa etatsarvamanuśayakṛtaṃ necchati /
[278|18] kleśakṛtamevecchati / evaṃ tu sādhu yathā sautrāntikānām /
[278|19] kathaṃ ca sautrāntikānām / kāmarāgasyānuśayaḥ kāmarāgānuśaya iti /
[278|19-278|20] na cānuśayaḥ saṃprayukto na viprayuktastasyādravyāntaratvāt /
[278|20] prasupto hi kleśo 'nuśaya ucyate /
[278|21] prabuddhaḥ paryavasthānam / kā ca tasya prasuptiḥ / asaṃmukhībhūtasya bījabhāvānubandhaḥ /
[278|22] kaḥ prabodhaḥ / saṃmukhībhāvaḥ / ko 'yaṃ vījabhāvo nāma /
[278|22-278|23] ātmabhāvasya kleśajā kleśotpādanaśaktiḥ /
[278|23-278|24] yathānubhavajñānajā smṛtyutpādanaśaktiryathā cāṅkurādīnāṃ śāliphalajā śāliphalotpādanaśaktiriti /
[278|24-279|01] yastu kleśānāṃ bījārthamarthāntaraṃ vīprayuktamanuśayaṃ kalpayati tena smṛtibījamapyarthāntaraṃ kalpayitavyaṃ jāyate /
[279|01-279|03] yattarhi sūtre kleśa evānuśaya uktaḥ ṣaṭṣaṭke "so 'sya bhavati sukhāyāṃ vedanāyāṃ rāgānuśaya" iti /
[279|03] bhavatīti vacanānnāsau tadaivānuśayaḥ / kadā tarhi bhavati /
[279|03-279|04] yadā prasupto bhavati /
[279|04] hetau vā tadupacāra eṣa draṣṭavyaḥ / tiṣṭhatu prasaṅgaḥ / śāstraṃ pravarttatām /
[279|05] ya eṣa sūtre rāgasya bhedaḥ kṛtaḥ kāmarāgo bhavarāga iti /
[279|06] ko 'yaṃ bhavarāgaḥ /
[279|07] bhavarāgo dvidhātujaḥ /
[279|08] rūpārūpyadhātujo rāgo bhavarāgaḥ kṛṭaḥ / kiṃ kāraṇamevaṃ kṛtaḥ /
[279|09] antarmukhatvāttanmokṣasaṃjñāvyāvṛttaye kṛtaḥ // vakk_5.2 //
[279|10] samāpattirāgo hi teṣāṃ prāyeṇa / sa cāntarmukhapravṛttastasmāt bhavarāgaḥ /
[279|11] uktastayoḥ kila dhātvormokṣasaṃjñāvyāvyavarttanārthamekeṣāmiti /
[279|11-279|12] ātmabhāva eva tu bhavaḥ /
[279|12-279|13] te ca sattvāḥ samāpattiṃ sāśrayā māsvādayanta ātmabhāvamevāsvādayanti kāmavītarāgatvāt /
[279|13] ataḥ sa rāgo bhavarāga ityuktaḥ /
[279|13-279|14] punarete ṣaḍanuśayā abhidharme daśa kriyante /
[279|14] kathaṃ kṛtvā /
[279|15-279|16]
dṛṣṭayaḥ pañca satkāyamithyāntagrāhadṛṣṭayaḥ /
 dṛṣṭiśīlavṛtaparāmarśāviti punardaśa // vakk_5.3 //
[279|17] ṣaṇṇāmanuśayānāṃ dṛṣṭiṃ pañcadhā kṛtvā daśa bhavanti /
[279|17-279|18] pañca dṛṣṭisvabhāvāḥ satkāyadṛṣṭirantagrahadṛṣṭirmithyādṛṣṭirdṛṣṭiparāmarśaḥ śīlavṛtaparāmarśaśca /
[278|18-278|19] yathā dṛṣṭisvabhāvāḥ rāgahpratidhho māno 'vidyā vicikitsā /
[279|19-279|20] ete punarete daśānuśayā abhidharme 'ṣṭānavatiḥ kriyante /
[279|20-279|21] kāmāvacarāḥ ṣaṭtriṃśad rūpāvacarā ekatriṃśat ārūpyāvacarā ekatriṃśat /
[279|21] kathaṃ kṛtvā /
[279|21-279|22] samāsato hyete 'nuśayāstraidhātukā darśanaprahātavyā bhāvanāprahātavyāśca /
[279|22-279|23] tatra tāvat kāmāvacarā darśanaprahātavyā dvātriṃśat /
[279|23] katame ta ityāha
[280|01-280|02]
daśaite saptasaptāṣṭau tridvidṛṣṭivivarjitāḥ /
 yathākramaṃ prahīyante kāme duḥkhādidarśanaiḥ // vakk_5.4 //
[280|03] ya ete daśānuśayā uktā ete kāmadhātau daśāpi duḥkhadarśanaheyāḥ santi /
[280|04] ebhya eva sapta samudayadarśanapraheyāḥ /
[280|04-280|05] sapta nirodhadarśanaheyāḥ satkāyadṛṣṭimantagrāhadṛṣṭiṃ śīlavrataparāmarśaṃ ca varjayitvā /
[280|05] aṣṭau mārgadarśanaheyāḥ /
[280|05-280|06] satkāyadṛṣṭimantagrāhadṛṣṭiṃ ca varjayitvā /
[280|06] ityete kāmāvacarā dvātriṃśadanuśayā darśanaprahātavyāḥ /
[280|07] satyānāṃ darśanamātreṇa prahāṇāt /
[280|08] catvāro bhāvanāheyāḥ
[280|09] tadyathā rāgaḥ pratigho māno 'vidyā ca /
[280|09-280|10] dṛṣṭasatyasya paścāt mārgābhyāsena prahāṇāt /
[280|10] tadevaṃ satkāyadṛṣṭirekaprakārā bhavati duḥkhadarśanaheyā /
[280|10-280|11] evamantagrāhadṛṣṭiḥ mithyādṛṣṭiścatuṣprakārā bhavati /
[280|11] duḥkhasamudayanirodhamārgadarśanaheyā /
[280|11-280|12] evaṃ dṛṣṭiparāmarśo vicikitsā ca /
[280|12] śīlavrataparāmaṛśo dviprakāraḥ duḥkhamārgadarśanaheyaḥ /
[280|13-280|14] rāgapratighamānāvidyāḥ pañcaprakārāścatuḥsatyadarśanaheyā bhāvanāheyāśca /
[280|14] kīdṛśā ete duḥkhadarśanaheyāḥ kīdṛśā yāvad bhāvanāheyāḥ /
[280|14-280|15] ye yaddarśanaheyālambanāste taddarśanaheyā avaśiṣṭā bhāvanāheyāḥ /
[280|15-280|17] tā eva dvādaśa dṛṣṭayo bhavanti catasro vicikitsāḥ pañca rāgāḥ pañca pratighāḥ pañca mānāṃ pañcāvidyā ityete kāmāvacarāḥ ṣaṭtriṃśadanuśayā bhavanti /
[280|18] ta evāpratighāḥ punaḥ /
[280|19] rūpadhātau
[280|20] pañcaprakāraṃ pratighamapahāya ta eva rūpāvacarā ekatriṃśadanuśayā bhavanti /
[280|21] yathā rūpadhātau
[280|22] tathārūpye
[280|23] ekatriṃśadanuśayā bhavanti /
[280|24] ityaṣṭānavatirmatāḥ // vakk_5.5 //
[280|24-280|25] ta evamete ṣaḍanuśayā ākāraprakāradhātubhedairaṣṭānavatirmatāḥ āmidhārmikāṇām /
[281|01] ya ime darśanaprahātavyānuśayā uktāḥ kimete niyataṃ darśanenaiva prahīyante /
[281|02] netyāha / kiṃ tarhi /
[281|03] bhavāgrajāḥ kṣāntivadhyā dṛggheyā eva
[281|04] ye bhavāgrabhūmijā anvayajñānakṣāntiheyā anuśayāste darśanaheyā eva na bhāvanāheyāḥ /
[281|05] śeṣajāḥ /
[281|06] dṛgbhāvanābhyām
[281|07] kṣāntivadhyā iti vartate /
[p28|107-28108] śeṣāsu bhūmiṣu yathāyogaṃ dharmānvayajñānakṣāntiheyā anuśayā āryāṇāṃ darśanaheyāḥ pṛthagjanānāṃ bhāvanāheyāḥ /
[281|09] akṣāntivadhyā bhāvanayaiva tu // vakk_5.6 //
[281|10] sarvāsu bhūmiṣu ye 'nuśayā jñānavadhyāste ubhayeṣāṃ nityaṃ bhāvanāheyāḥ /
[281|10-281|11] naiva hi bāhyakānāṃ darśanaprahātavyāḥ prahīyanta ityapare /
[281|12-281|14] tathāhi mahākarmavibhāgasūtre pūrvāntakalpakānāṃ ca śāśvatavādināmekatyaśāśvatikānām ahetusamutpattikānāṃ ca vītarāgāṇāṃ ca kāmadhātvālambanānāṃ dṛṣṭīnāṃ samudācāra uktaḥ /
[281|13-281|14] na ca rūpāvacarāṇāṃ kleśānāṃ kāmadhāturālambanaṃ vītarāgatvāt /
[281|14-281|15] tasmāt kāmapratisaṃyuktā eva tā aprahīṇā iti /
[281|15-281|16] dṛṣṭyutpādasamakālaṃ te parihīṇā devadatta iveti vaibhāṣikāḥ /
[281|17] dṛṣṭayaḥ paṇca nāmato nirdiṣṭā na tu svabhāvatastat kastāsāṃ svabhāvaḥ /
[281|18-281|19]
ātmātmīyadruvocchedanāstihīnā gradṛṣṭayaḥ /
 ahetvamārge taddṛṣṭiretāstāḥ pañca dṛṣṭayaḥ // vakk_5.7 //
[281|20] ātmadṛṣṭirātmīyadṛṣṭirvā satkāyadṛṣṭiḥ / sīdatīti sat /
[281|20-281|21] cayaḥ kāyaḥ saṃghātaḥ skandha ityarthaḥ /
[281|21] saccāyaṃ kāyaśceti satkāyaḥ pañcopādānaskandhāḥ /
[281|22] nityasaṃjñāṃ piṇḍasaṃjñāṃ ca tyājayitumevaṃ dyotitā / etatpūrvako hi teṣvātmagrahaḥ /
[281|23] satkāye dṛṣṭiḥ satkāyadṛṣṭiḥ /
[281|23-281|24] sarvaiva sāsravālambanā dṛṣṭiḥ satkāye /
[281|24] ātmātmīyadṛṣṭireva tu satkāyadṛṣṭiruktā /
[281|24-282|01] yathā gamyeta satkāyadṛṣṭiriyaṃ nātmani nātmīye veti /
[282|01-282|03] yathoktaṃ "ye kecid bhikṣavaḥ śramaṇā vā brāhmaṇā vā ātmeti samanupaśyantaḥ samanupaśyanti sarve ta imāneva pañcopādānaskandhāni"ti /
[282|03] tasyaivātmābhimatasya vastuno dhruvadṛṣṭirucchedadṛṣṭirvā 'ntagrāhadṛṣṭiḥ /
[282|04] śāśvatocchedāntagrahaṇāt / sati duḥkhādisatye nāstīti dṛṣṭirmithyādṛṣṭiḥ /
[282|04-282|05] sarvaiva hi viparītasvabhāvapravṛṭtā dṛṣṭirmithyādṛṣṭiḥ ekaiva tūktā /
[282|05-282|06] atiśayavattvāt durgandhakṣatavat /
[282|06] eṣā hyapavādikā anyāstu samāropikāḥ / hīne agradṛṣṭirdṛṣṭiparāmarśaḥ /
[282|07] kiṃ hīnam / sarvaṃ sāsravam / āryaiḥ prahīṇatvāt / tasyāgrato grahaṇaṃ dṛṣṭiparāmarśaḥ / [282|08] dṛṣṭyādiparāmarśa iti vaktavye ādiśabdalopaḥ kṛtaḥ /
[282|08-282|09] ahetau hetudṛṣṭiramārge mārgadṛṣṭiḥ śīlavṛtaparāmarśaḥ /
[282|09] tadyathā maheśvaro na heturlokānām /
[282|09-282|10] taṃ ca hetuṃ paśyati prajāpatimanyaṃ vā /
[282|10-282|11] agnijalapraveśādayaśca na hetuḥ svargasya tāṃśca hetuṃ paśyati /
[282|11-282|12] śīlavratamātrakaṃ sāṃkhyayogajñānādayaśca na mārgo mokṣāsya tāṃśca mārgaṃ paśyati /
[282|12-282|13] atrāpi kilādiśabdalopaḥ kṛta ityetāstāḥ pañca dṛṣṭayo veditavyāḥ /
[282|13] satyakāraṇe kāraṇadṛṣṭiḥ śilavrataparāmarśaḥ /
[282|13-282|14] kasmādayaṃ na samudayadarśanaprahātavyaḥ /
[282|14-282|15] yo hi kaścidīśvaraḥ prajāpatimanyaṃ vā kāraṇaṃ paśyati sa tannityamekaṃ cātmānaṃ kartāramabhiniviśya /
[282|15] tadyasmāt sa
[282|16-282|17]
īśvarādiṣu nityātmaviparyāsāt pravartate /
 kāraṇābhiniveśo 'to duḥkhadṛggheya eva saḥ // vakk_5.8 //
[282|18] duḥkhadarśanādeva hi teṣu tau nityātmagrāhau prahīyete /
[282|18-282|19] tasmāttatkṛto 'pi kāraṇābhiniveśastata eva prahīyate /
[282|19-282|20] yastarhi jalāgnipraveśādibhiḥ svargopapattiṃ paśyati śīlavṛtena vā śuddhiṃ so 'pi duḥkhadarśanaprahātavya eva /
[282|20] eṣa hi śāstrapāṭhaḥ /
[282|20-282|22] "ye caivaṃ dṛṣṭaya evaṃvādino yadayaṃ puruṣapudgalo gośīlaṃ samādāya vartate mṛgaśīlaṃ kukkuraśīlaṃ, sa tena śudhyati mucyate sukhaduḥkhaṃ vyatikrāmati sukhaduḥkhavyatikramaṃ cānuprāpnoti /
[282|22-282|23] akāraṇaṃ kāraṇataḥ pratyeti śīlavrataparāmarśo duḥkhadarśanaprahātavyaḥ" iti vistaraḥ /
[282|23-282|24] kiṃ punaḥ kāraṇamasau duḥkhadarśanaprahātavyaḥ /
[282|24] duḥkhe vipratipannatvāt /
[282|24-282|25] sarveṣāṃ sāsravālambanānāṃ duḥkhe vipratipannatvāt /
[282|25-282|26] kīdṛśo vā 'nyaḥ śīlavṛtaparāmarśo mārgedarśanaprahātvyaḥ /
[282|26] yo mārgadarśanaprahātavyālambanaḥ /
[282|26-282|27] so 'pi hi nāma duḥkhe vipratipannaḥ /
[282|27-282|28] yasya ca mārgālambanā mithyādṛṣṭirvicikitsā vā 'sti sa nāsti mokṣamārga iti paśyan vicikitsan vā kathaṃ tayā śuddhiṃ pratyeṣyati /
[283|01] athānyaṃ mokṣamārgaṃ parāmṛśya eṣa mokṣamārgo nāstītyāha /
[283|01-283|02] so 'pi tenaivānyena śuddhiṃ pratyeti na tayā mithyādṛṣṭyeti /
[283|02-283|03] tasyāpyasau mārgadarśanaprahātavyālambano na sidhyati /
[283|03-283|04] yaścāpi samudayanirodhadarśanaprahātavyālambanayā mithyādṛṣṭyā śuddhiṃ pratyeti sa kasmānna taddarśanaheyaḥ /
[283|04] tasmāt parīkṣya eṣo 'rthaḥ /
[283|05] yaduktaṃ "nityātmaviparyāsādi"ti / kimetāveva dvau viparyāsau /
[283|05-283|06] catvāro viparyāsāḥ /
[283|06] anitye nityamiti / duḥkhe sukhamiti / aśucau śucīti /
[283|06-283|07] anātmanyātmeti /
[283|07] athaitadviparyāsacatuṣkaṃ kiṃsvabhāvam /
[283|08] dṛṣṭitrayādviparyāsacatuṣkaṃ
[283|09] antagrāhadṛṣṭeḥ śāśvatadṛṣṭirnityaviparyāsaḥ /
[283|09-283|10] dṛṣṭiparāmarśātsukhaśuciviparyāsau /
[283|10] satkāyadṛṣṭerātmadṛṣṭirātmaviparyāsaḥ / sakaletyapare /
[283|10-283|11] kathamātmīyadṛṣṭirviparyāsaḥ /
[283|11] kathaṃ ca na viparyāsaḥ / viparyāsasūtrād /
[283|11-283|13] ātmānameva tatra vaśinaṃ paśyennātmīyaṃ paśyatītyātmadṛṣṭirevāsau dvimukhī athāhamityetasmāt mameti dṛṣṭyantaraṃ syāt /
[283|13] mayā mahyamityetadapi syāt /
[283|14] kasmādanye kleśā na viparyāsāḥ /
[283|14-283|15] yasmāt tribhiḥ kāraṇairviparyāsānāṃ vyavasthānam katamaistribhiḥ /
[283|16] vīparītataḥ /
[283|17] nitīraṇāt samāropāt
[283|18] ekāntaviparyastatvādālambane nitīrakatvātsamāropaṇācca /
[283|18-283|19] ucchedadṛṣṭirmithyādṛṣṭiśca na samāropike /
[283|19] abhāvamukhapravṛttatvāt /
[283|19-283|20] śīlavrataparāmarśo naikāntaviparyastastanmātraśuddhyālambanatvāt /
[283|20-283|21] anye kleśā na santīrakā ato na viparyāsāḥ /
[283|21-283|22] yattarhi sūtre ukta "manitye nityamiti saṃjñāviparyāsaḥ cittaviparyāso dṛṣṭiviparyāsa" iti /
[283|22] dṛṣṭirevātra viparyāsaḥ /
[284|01] saṃjñācitte tu tadvaśāt // vakk_5.9 //
[284|02] dṛṣṭiviparyāsavaśādeva tatsaṃprayukte saṃjñācitte viparyāsāvuktau /
[284|02-284|03] vedanādayo 'pi kasmānnoktāḥ /
[284|03] lokaprasiddhyā /
[284|03-284|04] loke hi viparyastasaṃjño viparyastacitta iti prasiddhaṃ na punarviparyastavedana iti /
[284|04-284|05] ta ete viparyāsāḥ sarve 'pi srota āpannasya prahīṇā bhavanti /
[284|05] darśanapraheyatvāt dṛṣṭīnāṃ sasaṃprayogāṇām / dvādaśa viparyāsāḥ /
[284|05-284|06] anitye nityamiti saṃjñādṛṣṭicittaviparyāsāstrayaḥ /
[284|06] evaṃ yāvadanātmanyātmeti /
[284|06-284|07] tatrāṣṭau darśanaprahātavyāścatvāro bhāvanāprahātavyāḥ /
[284|07-284|08] duḥkhe ca saṃjñā cittaviparyāsāvaśucau ceti nikāyāntarīyāḥ /
[284|08-284|09] itarathā hi kathamantareṇa sukhaśucisaṃjñāmavītarāgasyāryasya kāmarāgaḥ saṃbhavediti /
[284|09] tadetannecchanti vaibhāṣikāḥ /
[284|10] yadi hi sukhaśucisaṃjñācittasamudācārādāryasya tadviparyāsāvīkṣyete /
[284|10-284|11] sattvasaṃjñācittasamudācārāttadviparyāsāvapi kiṃ neṣyete /
[284|11-284|12] na hi striyāmātmani ca vinā sattvasaṃjñāyā kāmarāgo yukta iti /
[284|12-284|13] sūtre 'pi coktaṃ "yataśca śrutavānāryaśrāvaka idaṃ duḥkhamāryasatyamiti yathābhūtaṃ prajānāti /
[284|13-284|14] yāvat tasya tasmin samaye yo 'nitye nityamiti saṃjñāviparyāsaḥ cittaviparyāso dṛṣṭivīparyāsaḥ sa prahīyata" iti vistaraḥ /
[284|14-284|16] tasmād dṛṣṭisamutye eva saṃjñācitte viparyāsau nānye tatkāla bhrāntimātratvādalātacakracitra yakṣabhrāntivat /
[284|16] yattarhi sthavirānandenārthaṃ vāgīśamadhikṛtyoktaṃ
[284|17-284|18]
 "viparyāse ca saṃjñānāṃ cittaṃ te paridahyate" /
 nimittaṃ varjyatāṃ tasmācchubhaṃ rāgopasaṃhitam //
[284|19] tasmāt sarva evāṣṭau saṃjñācittaviparyāsāḥ śaikṣasyāprahīṇā ityapare /
[284|19-284|20] te 'pi cāryasatyānāṃ yathābhūtaparijñānāt prahīyante /
[284|20-284|21] na vinā tenetyupāyasamā khyānānnāsti sūtravirodhaḥ /
[284|22] atha kiṃ dṛṣṭyanuśayasya eva bhedo nānyasya / mānasyāpyasti / kathamityāha
[284|23] sapta mānāḥ
[284|24] māno 'timāno mānātimāno 'smimāno 'bhimāna ūnamāno mithyāmānaśca /
[284|25] abhedena cittasyonnatirmāna uktāḥ / sa pravṛttibhedāt saptadhā bhavati /
[284|25-285|01] hīnādviśiṣṭaḥ samena vā samo 'smīti manyamānasyonnatirmānaḥ /
[285|01] samādviśiṣṭo 'smītyabhimānaḥ /
[285|02] viśiṣṭādviśiṣṭo 'smīti mānātimānaḥ /
[285|02-285|03] pañcopādānaskandhānātmata ātmīyato vā manyamānasyāsmimānaḥ /
[285|03] aprāpte viśeṣādhigame prāpto mayetyabhimānaḥ /
[285|03-285|04] bahvantaraviśiṣṭādalpāntarahīno 'smītyūnamānaḥ /
[285|04] aguṇavato guṇavānasmīti mithyāmānaḥ /
[285|05] yattarhi śāstre nava mānavidhā uktāḥ / "śreyānasmīti mānavidhā /
[285|05-285|06] sadṛśo 'smīti mānavidhā /
[285|06] hīno 'smīti mānavidhā /
[285|06-285|07] asti me śreyānasti me sadṛśo 'sti me hīnaḥ /
[285|07] nāsti me śreyānnāsti me sadṛśo nāsti me hīna" iti /
[285|07-285|08] ebhya eva mānebhya etāḥ /
[285|09] navavidhāstribhyaḥ
[285|10] katamebhyastribhyaḥ mānātimānonamānebhyaḥ /
[285|10-285|11] tatra prathamaṃ trayaṃ dṛṣṭisaṃniśritāstrayo mānāḥ /
[285|11] atimānamānonamānāḥ / dvitīyaṃ trayamūnamānamānātimānāḥ /
[285|11-285|12] tṛtīyaṃ trayaṃ mānātimānonamānāḥ /
[285|12-285|13] yuktastāvad bahvantaraviśiṣṭādalpāntarahīno 'smītyūnamāna unnatisthānatvāt /
[285|13-285|14] nāsti me hīna ityatra kimunnati sthānam /
[285|14] asti sadṛśo yo 'bhiprete vare sattvarāśau nihīnamapyātmānaṃ bahu manyate /
[285|15] api cāstyeva jñānaprasthānavihito vidhiḥ /
[285|15-285|17] prākaraṇaṃ tu nirdeśaṃ parigṛhya śreyānasmītyekeṣu māno 'pi syādati māno 'pi mānātimāno 'pi hīnasamaviśiṣṭāpekṣayā /
[285|18] athaite sapta mānāḥ kiṃprahātavyā ityāha
[285|19] dṛgbhāvanākṣyāḥ /
[285|20] dṛgbhāvanābhyāmeṣāṃ kṣayaḥ /
[285|20-285|21] etaduktaṃ bhavati sarve darśanabhāvanāprahātavyā iti yadbhāvanāheyamaprahīṇaṃ kimavaśyaṃ tadāryāṇāṃ samudācarati /
[285|21] nāvaśyaṃ tadyathā
[285|22] vadhādiparyavasthānaṃ heyaṃ bhāvanayā
[285|23-285|24] yena kleśaparyavasthānena saṃcintya prāṇivadhaṃ kuryādyāvanmṛṣāvādaṃ tad bhāvanāheyaṃ bhāvanāheyadharmālambanatvāt /
[285|25] tathā // vakk_5.10 //
[286|01] vibhavecchā
[286|02] vibhavatṛṣṇā 'pi bhāvanāheyā / vibhavo nāma ka eṣa dharmaḥ / traidhātukī anityatā /
[286|03] tatra prarthanā vibhavatṛṣṇā / tathāśabdena bhavatṛṣṇāyāḥ pradeśo gṛhyate /
[286|03-286|04] "aho vatāhamairāvaṇaḥ syāṃ nāgarāja" ityevamādi /
[286|04-286|05] mānavidhā api bhāvanāprahātavyāḥ santītyuktamasmimamānaśca /
[286|06] na cāryasya saṃbhavanti vidhādayaḥ /
[286|07] nāsmitā
[286|08] ādigrahaṇena yāvadvibhavatṛṣṇāyā grahaṇam /
[286|08-286|09] kiṃ kāraṇamaprahīṇā apyete na samudācaranti /
[286|10] dṛṣṭipuṣṭatvāt
[286|11] satkāyadṛṣṭipuṣṭā hi mānavidhā asmimānaśca /
[286|11-286|12] ato bhagnapṛṣṭhatvāt notthātum punarutsahante /
[286|12] vadhādiparyavasthānaṃ mithyādṛṣṭipuṣṭatvāt /
[286|12-286|13] vibhavatṛṣṇā uccheddṛṣṭipuṣṭatvāt /
[286|13] bhavatṛṣṇāyāḥ pradeśaḥ śāśvatadṛṣṭipuṣṭatvāt /
[286|14] kaukṛtyaṃ nāpi cāśubham // vakk_5.11 //
[286|15] akukśalaṃ cāpi kaukṛtyaṃ bhāvanāprahātavyam /
[286|15-286|16] na cāryasya tatsaṃbhavati vicikitsā samutthitatvāt /
[286|17] athaiṣāmaṣṭānavateranuśayānāṃ kati sarvatragāḥ katyasarvatragāḥ /
[286|18-286|19]
sarvatragā duḥkhahetudṛggheyā dṛṣṭayastathā /
 vimatiḥ saha tābhiśca yā 'vidyā 'veṇikī ca yā // vakk_5.12 //
[286|20-286|21] duḥkhasamudayadarśanaprahātavyā dṛṣṭayo vicikitsā ca tābhiśca saṃprayuktā avidyā āveṇikī ca duḥkhasamudayaprahātavye cāvidyā /
[286|20-287|01] itīme ekādaśānuśayāḥ sabhāgadhātusarvatragāḥ /
[287|01] sapta dṛṣṭayo dve vicikitse dve avidye sakalasvadhātvālambanatvāt /
[287|02] kimebhiryugapadālambate āhosvit krameṇa / yadi krameṇa anyeṣāmapi prasaṅga /
[287|02-287|04] atha yugapat kaḥ sakalena kāmadhātunā śuddhiṃ pratyetyakāraṇaṃ vā kāraṇataḥ /
[287|04] sakalaṃ nocyate sakalaṃ yugapadālambanta iti /
[287|04-287|05] api tu pañcaprakāramapi sarvaṃ yugapat /
[287|05-287|06] evamapi yatrātmadṛṣṭistatrātmatṛṣṇā yatrāgraśuddhidṛṣṭī tatra tatprārthanā tena ca māna iti tṛṣṇāmānayorapi sarvatragatvaṃ prāpnoti /
[287|06-287|07] evaṃ sati darśanabhāvanāheyālambanatvādetadubhayaṃ kiṃprahātavyaṃ syāt /
[287|07-287|08] bhāvanāprahātavyaṃ vyāmiśrālambanatvāt /
[287|08] athavā punarastu darśanaprahātavyaṃ dṛṣṭibalādhānavartitvāt /
[287|08-287|09] svalakṣaṇakleśāvetau na sāmānyakleśau /
[287|09] tasmānna sarvatragāviti vaibhāṣikāḥ /
[287|10] va ete sabhāgadhātusarvatragā ekādaśānuśayā uktāḥ
[287|11] navodhrvālambanā eṣāṃ dṛṣṭidvayavivarjitāḥ /
[287|12] satkāyadṛṣṭimantagrāhadṛṣṭiṃ ca varjayitvā 'nye navānuśayā visabhāgadhātusarvatragāḥ /
[287|13] kadācittu visabhāgamekaṃ dhātumālambante kadācit dvau /
[287|13-287|14] "ye 'nuśayāḥ kāmapratisaṃyuktā rūpapratisaṃyuktālambanāḥ /
[287|14-287|15] kāmapratisaṃyuktā ārūpyapratisaṃyuktālambanāḥ kāmapratisaṃyuktā rūpārūpyapratisaṃyuktālambanā" iti vacanāt /
[287|15-287|17] yadā kāmadhātau sthito brahmaṇi sattvadṛṣṭiṃ nityadṛṣṭiṃ cojtpādayati tadā kathaṃ satkāyānta grāhadṛṣṭī visabhāgadhātvālambane na bhavataḥ /
[287|17-287|18] ātmātmīyatvenāgrahaṇādantagrāhadṛṣṭiśca tatsamutthitatvāt /
[287|18] kā tarhīyaṃ dṛṣṭiḥ /
[287|18-287|19] neyaṃ dṛṣṭirmithyājñānaṃ punaḥ etadityābhidhārmikāḥ /
[287|19-287|20] kuto nu khalvetadanyā tadālambanā dṛṣṭireṣā na dṛṣṭiriti siddhāntastu pramāṇayitayaḥ /
[287|21] kiṃ khalvanuśayāḥ eva sarvatragāḥ / netyāha /
[287|22] prāptivarjyāḥ sahabhuvo ye'pyebhiste 'pi sarvagāḥ // vakk_5.13 //
[287|23] sarvatragairanuśayaiḥ sahabhuvo ye 'pyanye dharmāste 'pi sarvatragāḥ prāptayastu naivam /
[287|23-288|01] aneka phalatvāt /
[288|01-288|02] ata eva syuḥ sarvatragānuśayā na sarvatrahetunā heturiti catuṣkoṭikaṃ kriyate /
[288|02] prathamā koṭiranāgatāḥ sarvatragā anuśayāḥ /
[288|02-288|03] dvitīyā 'tītapratyupannāstatsahabhuvaḥ /
[288|03] tṛtīyācatuthau yojye /
[288|04] eṣāmaṣṭānavateranuśayānāṃ kati sāsravālambanāḥ katyanāsravālambanāḥ /
[288|05-288|06]
mithyādṛgvimatī tābhyāṃ yuktā 'vidyā 'tha kevalā /
 nirodhamārgadṛggheyāḥ ṣaḍanāsravagocarāḥ // vakk_5.14 //
[288|07-288|08] nirodhadarśanaprahātavyāstrayo 'nuśayā mithyādṛṣṭirvicikitsā 'vidyā ca tābhyāṃ saṃprayuktā '; 'veṇikī ca /
[288|08] mārgadarśanaprahātavyā apyeta eva trayaḥ /
[288|08-288|09] ityete ṣaḍanāsravālambanāḥ /
[288|09] śeṣāṃ sāsravālambanā iti siddham / tatra punaḥ
[288|10-288|11]
svabhūmyuparamo mārgaḥ ṣaḍbhūminavabhūmikaḥ /
 tadgocarāṇāṃ viṣayo mārgo hyanyo 'nyahetukaḥ // vakk_5.15 //
[288|12-288|13] nirodhālambanānāṃ mithyādṛṣṭyādīnāṃ svabhūminirodha evālambanaṃ kāmāvacarāṇāṃ kāmadhātoreva yāvat bhavāgrabhūmikānāṃ bhavāgrasyaiva /
[288|13-288|14] mārgālambanānāṃ kāmāvacarāṇāṃ ṣaḍbhūmiko dharmajñānapakṣo mārgaḥ sarva evālambanam /
[288|14-288|15] yo 'pi rūpārūpyapratipakṣaḥ rūpārupyāvacarāṇāmapyadṛṣṭabhūmikānāṃ navabhūmikaḥ /
[288|15-288|16] sa evānvayajñānapakṣyo mārga ālambanaṃ mārgasyānyo 'nyahetukatvāt /
[288|16-288|17] yadyapi dharmajñānānvayajñāne apyanyonyahetuke natvanvayajñānaṃ kāmadhātupratipakṣa iti /
[288|17-288|18] na kāmāvacarā mārgālambanā anvayajñānapakṣānālambante /
[288|18-288|19] dharmajñānaṃ tarhi rūpārūpyapratipakṣatvāttadbhūmikānāṃ mārgalambanānāmālambanaṃ bhaviṣyati /
[288|19-288|20] na tat sakalaṃ pratipakṣo duḥkhasamudayadharmajñānayoratatpratipakṣatvāt /
[288|20-288|21] nāpi sakalayo rūpārūpyayyordarśanaprahātavyānāmapratipakṣatvādityādyābhāvānna bhavatyālambanam /
[288|22] atha kasmādrāgapratighamānā dṛṣṭiśīlavṛataparāmarśau cānāsravālambanā neṣyante /
[288|23] na rāgastasya varjyatvāt
[289|01-289|02] varjanīyo hi rāgaḥ yadi cānāsravālambanaḥ syānna varjanīyaḥ syātkuśaladharmacchandavat /
[289|03] na dveṣo 'napakārataḥ /
[289|04] apakāravastuni hi pratigha utpadyate / na caivaṃ nirodhamāgauṃ /
[289|05] na māno na parāmarśau śāntaśuddhayagrabhāvataḥ // vakk_5.16 //
[289|06] nirodhamārgayoḥ śāntatvānna tābhyāmunnatirbhavitumarhati /
[289|06-289|07] bhūtārthaśuddhitvānna tayoḥ śuddhigrāhaḥ śīlavrataparāmarśaḥ /
[289|07] agrau ca tau / hīne cāgragrāho dṛṣṭiparāmarśaḥ /
[289|08] tasmādayuktameṣāmanāsravālambanatvam /
[289|09] eṣāmaṣṭānavateranuśayānāṃ katyālambanato 'nuśerate kati saṃprayogata eva /
[289|10-289|11]
sarvatragā anuśayāḥ sakalāmanuśerate /
 svabhūmimālambanataḥ svanikāyamasarvagāḥ // vakk_5.17 //
[289|12-289|13] ye sarvatragā anuśayāste sakalāṃ pañcaprakārāmapi svāṃ bhūmimālambanato 'nuśerate /
[289|13] asarvatragāstu svasyāṃ bhūmau svameva nikāyamālambanato 'nuśerate nānyam /
[289|14] tadyathā duḥkhadarśanaprahātavyā duḥkhadarśanaprahātavyameva nikāyam /
[289|14-289|15] evaṃ yāvadbhāvanāprahātavyā bhāvanāprahātavyameva nānyam /
[289|15] utsargaṃ kṛtvā 'pavādaṃ karoti
[289|16] nānāsravordhvaviṣayāḥ
[289|17] anāsravālambanā anuśayā naivālambanato 'nuśerate / nāpyūrdhvabhūmyālambanāḥ /
[289|17-289|18] kiṃ kāraṇam /
[289|18] tadālambanasya vastunaḥ
[289|19] asvīkārādvipakṣataḥ /
[289|20-289|21] yaddhi vastvātmadṛṣṭitṛṣṇābhyāṃ svīkṛtaṃ bhavati tatrānye 'pyanuśayā anugamayitumutsahante /
[289|21] ārdra iva paṭe rajāṃsi saṃsthātum /
[289|21-289|22] na caivamanāsravā nāpyevamūrdhvā bhūmiḥ /
[289|22] ato na tadālambanāsteṣvanuśerate / yastvihasthastāṃ bhūmiṃ prārthayate /
[289|23-290|01] kuśalo 'sau dharmmacchandaḥ vipakṣabhūtau ca nirvāṇamārgau tadālambanānāṃ kleśānāmūrdhvā ca bhūmiradharāṇām /
[290|01] ato na teṣu pratiṣṭhāṃ labhante /
[290|01-290|02] tapta ivopale talāni pādānām /
[290|02] ānuguṇyārtho 'trānuśayārthaḥ / na ca te tadanuguṇā ityapare /
[290|02-290|03] vātikasya rukṣānanuśayanavat /
[290|03] ata uktā ālambanato 'nuśerate /
[290|04] yena yaḥ saṃprayuktastu sa tasmin saṃprayogataḥ // vakk_5.18 //
[290|05] anuśareta iti vartate /
[290|05-290|06] yo 'nuśayo yena dharmeṇa saṃprayuktastasmin saṃprayogato 'nuśete /
[290|06] yāvadaprahīṇa iti viśeṣaṇārthastuśabdaḥ /
[290|06-290|07] syuranuśayā nānāsravālambanā na visabhāgadhātusarvatragāḥ /
[290|07-290|08] te cānuśayāḥ saṃprayogato 'nuśayīrannālambanataḥ na syurvisabhāgabhūmisarvatragā anuśayāḥ /
[290|09] eṣāmaṣṭānavateranuśayānāṃ katyakuśalāḥ katyavyākṛtāḥ /
[290|10] ūrdhvamavyākṛtāḥ sarve
[290|11] rūpārupyāvacarāstāvatsarva evāvyākṛtāḥ / kiṃ kāraṇam /
[290|12] kliṣṭānāṃ dharmāṇāṃ duḥkhavipākaḥ syāt / tacca tayoirnāsti paravyābādhahetvabhāvāt /
[290|13] kāme satkāyadarśanam /
[290|14] antagrāhaḥ sahābhyāṃ ca mohaḥ
[290|15] kāmadhātau satkāyāntagrāhadṛṣṭī tatsaṃprayuktā cāvidyā avyākṛtāḥ /
[290|15-290|16] kiṃ kāraṇam /
[290|16] dānādibhiraviruddhatvāt /
[290|16-290|17] ahaṃ pretya sukhī bhaviṣyāmīti dānaṃ dadāti śīlaṃ rakṣati /
[290|17] ucchedadṛṣṭirapi mokṣānukūlā /
[290|17-290|19] ata evoktaṃ bhagavatā "etadagraṃ bāhyakānāṃ dṛṣṭigatānāṃ yaduta no ca syāṃ no ca me syāt na bhaviṣyāmi na me bhaviṣyatī"ti /
[290|19] api cānayordṛṣṭyoḥ svadravyasaṃmūḍhatvādaparapīḍāpravṛttatvācca /
[290|19-290|20] svargatṛṣṇā 'smimānayorapyevaṃ prasaṅgaḥ /
[290|20] sahajā satkāyadṛṣṭiravyākṛtā /
[290|20-290|21] yā mṛgapakṣiṇāmapi varttate /
[290|21] vikalpitā tvakuśaleti pūrvācāryāḥ /
[291|01] śeṣastvihāśubhāḥ // vakk_5.19 //
[291|02] śeṣās tvaśubhā anuśayāḥ kāmadhātāvakuśalāḥ /
[291|03] katyakuśalamūlāni kati na /
[291|04] kāme 'kuśalamūlāni rāgapratighamūḍhayaḥ /
[291|05-291|06] kāmadhātau sarvarāgaḥ sarvapratighaḥ sarvo moho 'nyatra satkāyāntagrāhadṛṣṭisaṃprayuktādyathākramam /
[291|07] trīṇyakuśalamūlāni
[291|08] lobho 'kuśalamūlaṃ dveṣo moho 'kuśalamūlam /
[291|08-291|09] yaddhyakuśalaṃ cākuśalasya ca mūlaṃ tadevākuśalamūlamiṣṭam /
[291|09-291|10] śeṣā anuśayā nākuśalamūlānīti siddham /
[291|11] katyavyākṛtamūlāni kati na / trīṇyavyākṛta mūlāni / katamāni trīṇi /
[291|12] tṛṣṇā 'vidyā matiśca sā // vakk_5.20 //
[291|13-291|14] setyavyākṛtatāṃ darśayati yā kācidavyākṛtā tṛṣṇā avidyā prajñā cāntato vipākajā api sarvā 'sāvavyākṛtamūlamiti kāśmīrāḥ /
[291|15] dvaidhordhvavṛtternāto 'nyau
[291|16] vicikitsā kila dvaidhavṛtterna mūlaṃ bhavitumarhati / calatvāt /
[291|16-291|17] unnatilakṣaṇenordhvavṛtterna māno mūlam /
[291|17-291|18] vividhasmṛtimūlāni hi sthirāṇyadhovṛttīni ca loke dṛṣṭānnīti /
[292|01] catvāryeveti bāhyakāḥ /
[292|02] bāhyakā ścatvāryavyākṛtamūlānīcchanti /
[292|03] tṛṣṇādṛṅ mānamohāste
[292|04] sa ityavyākṛtā iti darśayati / avyākṛtā tṛṣṇā dṛṣṭirmāno 'vidyā ca /
[292|04-292|05] kiṃ kāraṇametānyavyākṛtamūlānīcchanti /
[292|06] dhyāyitritvādavidyayā // vakk_5.21 //
[292|07] yasmāttrayo dhyāyinaḥ / tṛṣṇādṛṣṭimānottaradhyāyinaḥ / te cāvidyāvaśādbhavantīti /
[292|08] yāni sūtre caturdaśāvyākṛtavastūni kiṃ tāni avyākṛtatvāt / netyāha /
[292|09] kiṃ tarhi / sthāpanīyaḥ praśno 'vyākṛta ityuktam / caturvidho hi praśnaḥ /
[292|09-292|10] ekāṃśavyākaraṇīyo vibhajyavyākaraṇīyaḥ paripṛcchayya vyākaraṇīyaḥ sthāpanīyaśca /
[292|10-292|11] tatra yathākramaṃ veditavyam /
[292|12-292|14]
ekāṃśato vyākaraṇaṃ vibhajya paripṛcchaya ca /
 sthāpyaṃ ca maraṇotpatti viśiṣṭātmā 'nyatādivat // vakk_5.22 //
[292|15] kiṃ sarvasattvā mariṣyantītyekāṃśena vyākarttavyaṃ mariṣyantīti /
[292|15-292|16] kiṃ sarve janiṣyanta iti vibhajya vyākarttavyaṃ saṃkleśā janiṣyante na niḥkleśā iti /
[292|16-292|17] kiṃ manuṣyo viśiṣṭo hīna iti paripṛcchayya vyākattevyam /
[292|17] kānadhikṛtya praśnayasīti /
[292|17-292|18] yadi brūyād devāniti /
[292|18] hīna iti vyākarttavyam / atha brūyādapāyāniti /
[292|18-292|19] viśiṣṭa iti vyākarttavyam /
[292|19] kimanyaḥ skandhebhyaḥ sattvo 'nanya iti sthāpanīyaḥ /
[292|19-292|20] sattvadravyasyābhāvāt vandhyāputraśyāmagauratādivat /
[292|21] kathametadvyākaraṇaṃ bhavati avyākṛtametaditi / evaṃ vyākaraṇāt /
[292|22] apara āha / idamapyekāṃśavyākaraṇaṃ yanna sarve janiṣyanta iti /
[292|23-292|24] yastu pṛcchedye mariṣyanti kiṃ te janiṣyanta ityetadvibhajyavyākaraṇīyaṃ syāt /
[292|24-293|01] manuṣyeṣu cobhayamasti hīnatvaṃ viśiṣṭatvaṃ cāpekṣikamityubhayamekāṃśena vyākarttavyam /
[293|01-293|02] tadyathā vijñānaṃ kāryaṃ kāraṇaṃ ceti ekāntena tu pṛcchato naikāntavyākaraṇāt vibhajyavyākaraṇaṃ yujyate /
[293|02-293|03] skandhebhyo 'nyaḥ sattva ityetadavyākṛtameva /
[293|03] na cāvyākaraṇameva vyākaraṇaṃ yujyata iti /
[293|03-293|04] yastu sthāpanīyaḥ praśnaḥ sthāpanīyatvena vyākriyate /
[293|04] kathaṃ na vyākṛto bhavati /
[293|05] ābhidharmikā āhuḥ /
[293|05-293|07] "tathāgato bhagavānarhan samyaksaṃbuddhaḥ svākhyāto 'sya dharmaḥ supratipannaḥ śrāvakasaṃghaḥ rūpamanityaṃ yāvadvijñāna duḥkhaprajñaptiryāvanmārgaprajñaptirekāṃśena vyākarttavyamarthopasaṃhitatvāt /
[293|07-293|08] vibhajjavyākaraṇaṃ nāma yadi kaścid brūyāddharmān vadeti sa vaktavyo bahavo dharmā atītā anāgatāḥ pratyutpannāḥ katamān vadāmīti /
[293|09] yadi brū yādatītāniti / sa vyaktavyo 'tītā api bahavo rūpaṃ yāvadvijñānamiti /
[293|10] athaṃ brūyādrūpamiti / sa vaktavyo rūpamapi trividhaṃ kuśalamakuśalamavyākṛtaṃ ca /
[293|11] yadyāha kuśalamiti /
[293|11-293|12] tadapi saptaprakāraṃ prāṇātipātādviratiryāvatsaṃbhinnapralāpāditi /
[293|12] yadyāha prāṇātipātādviratimiti /
[293|12-293|13] sā 'pi triprakārā alobhajā 'dveṣajā 'mohajā /
[293|13] yadyāhālobhajāmiti /
[293|13-293|14] alobhajā 'pi dvividhā vijñāptyavijñaptibhedādityevaṃ vibhajya vaktavyamiti /
[293|14] etadeva ca śaṭhasya paripṛcchya vyākaraṇam /
[293|14-293|15] tasya vaktavyaṃ dharmā bahava iti /
[293|15] na tu vibhaktavyā yāvattūṣṇim vā tiṣṭhati svayaṃ vā vyākarotīti /
[293|16-293|17] yadā tau na kiñcit pṛcchataḥ kevalamadhyeṣayataḥ tayośca na kiñcit vyākriyate kevalaṃ paripraśnyete tat kathamanayoḥ praśno bhavati kathaṃ vā vyākaraṇam /
[293|18] yo hhi panthānaṃ brūhītyāha kim tena panthā na pṛṣṭo bhavati /
[293|18-293|19] paripṛcchayaiva vyākaraṇāt kathaṃ na paripṛcchāvyākaraṇaṃ bhavati /
[293|19-293|20] sthāpanīyastu yathā antavān loko 'nantavānityevamādi sūtrāntādeva tu praśnavyākaraṇānāṃ lakṣaṇaṃ draṣṭavyam /
[293|20-293|21] bhadantamahāsāṅghikāḥ sūtraṃ paṭhanti /
[293|21] "catvārīmāni bhikṣavaḥ praśnavyākaraṇānīti /
[293|21-293|22] katamāni catvāri /
[293|22] asti bhikṣava ekāṃśavyākaraṇīyaḥ praśnaḥ / asti yāvat sthāpanīyaḥ /
[293|23] katamaśca bhikṣavaḥ ekāṃśavyākaraṇīyaḥ praśnaḥ /
[293|23-293|24] sarve saṃskārā anityā ityayaṃ bhikṣava ekāṃśavyākaraṇīyaḥ praśnaḥ /
[293|24] katamaśca bhikṣavo vibhajyavyākaraṇīyaḥ praśnaḥ /
[293|24-293|25] saṃcetanīyaṃ karma kṛtvā kiṃ prativedayata ityayam vibhajyavyākaraṇīyaḥ praśnaḥ /
[293|25-293|26] katamaśca bhikṣavaḥ paripṛcchyavyākaraṇīyaḥ praśnaḥ /
[293|26-293|27] saṃjñāsu puruṣasyātmā utāho 'nyāsaṃjñā anya ātmeti pṛṣṭena satā paripraṣṭavyaḥ katamaṃ punarāyuṣmānātmānaṃ pratyeti /
[293|27-293|28] sa cedevaṃ vadedau dārikaṃ khalvahayāyuṣmannātmānaṃ pratyemi /
[293|28-293|29] evaṃ satyanyā saṃjñā anya ātmetyevaṃ vacanīyaḥ /
[293|29] ayaṃ hi paripṛcchya vyākaraṇīyaḥ praśnaḥ /
[293|29-294|01] katamaśca bhikṣavaḥ sthāpanīyaḥ praśnaḥ /
[294|01] tadyathā śāśvato loko 'śāśvataḥ /
[294|01-294|02] śāśvataścāśāśvataśca /
[294|02] naiva śāśvato nāśāśvataḥ / antavānantataḥ / antavāṃścānantaśca /
[294|02-294|03] naivāntavānnānantavān /
[294|03-294|04] bhavati tathāgataḥ paraṃ maraṇānna bhavati tathāgataḥ paraṃ maraṇāt yāvadanyo jīvo 'nyaccharīramityayaṃ bhikṣavaḥ sthāpanīyaḥ praśna" iti /
[294|04-294|05] yasya pudgalasya yo 'nuśayo yasminnālambane 'nuśete sa tena tasmin saṃprayuktaḥ /
[294|05-294|06] idaṃ tu vaktavyamatīte na kasmin yāvat pratyupanne na kasminniti /
[294|07] samāsata ime dvividhāḥ kleśāḥ / svalakṣaṇakleśāśca rāgaprativamānāḥ /
[294|08] sāmānyakleśāśca dṛṣṭivicikitsāda 'vidyāḥ / tatra tāvat /
[294|09-294|10]
rāgapratighamānaiḥ syādatītapratyupasthitaiḥ /
 yatrotpannā 'prahīṇāste tasmin vastuni saṃyutaḥ // vakk_5.23 //
[294|11-294|12] atītāḥ pratyutpannāśca rāgapratighamānā yasmin vastunyutpannā na ca prahīṇāstasmin vastuni taiḥ saṃyuktaḥ /
[294|12] ete hi svalakṣaṇakleśatvānna sarvasyāvaśyaṃ sarvatrotpadyante /
[294|13] sarvatrānāgatairebhirmānasaiḥ
[294|14] yatrāprahīṇāste iti varttate /
[294|14-294|15] anāgatairebhireva rāgapratighamānairmanobhūmikaiḥ sarvatra vastuni saṃyutastraiyadhvike /
[294|15] mānasānāṃ tryadhvaviṣayatvāt
[294|16] svādhvike paraiḥ /
[294|17] anyai rāgapratighairanāgatairanāgata eva vastuni saṃyuktaḥ / ke punaranye /
[294|17-294|18] ye pañca vijñānakāyikā rāgāśca pratighāśca /
[294|18] utpattidharmabhireva / taireva tu
[294|19] ajaiḥ sarvatra
[294|20] anutpattidharmabhiḥ pañcavijñānakāyikairapi sarvatra vastuni saṃyuktaḥ / traiyadhvike 'pi
[294|21] śeṣaistu sarvaiḥ sarvatra saṃyutaḥ // vakk_5.24 // [295|01] ke punaḥ śeṣāḥ / dṛṣṭivicikitsā 'vidyāstraiyadhvikāḥ /
[295|01-295|02] taiḥ sarvairapi sarvasminvastuni saṃyuktaḥ /
[295|02] sāmānyakleśatvāt / yāvadaprahīṇā ityadhikāro 'nuvarttata eva /
[295|02-295|03] kiṃ punaridamatītānāgatamucyate 'styatha na /
[295|03-295|04] yadyasti sarvakālāstitvātsaṃskārāṇāṃ śāśvatatvaṃ prāpnoti /
[295|04] atha nāsti / kathaṃ tatra tena vā saṃyukto bhavati visaṃyukto vā /
[295|04-295|05] na saṃskārāṇāṃ śāśvatatvaṃ pratijñāyate vaibhāṣikaiḥ saṃskṛtalakṣaṇayogāt /
[295|05-295|06] pratijñāyate tu viśadaṃ
[295|07] sarvakālāstitā
[295|08] kiṃ kāraṇam /
[295|09] uktatvāt
[295|10-295|11] uktaṃ hi bhagavatā '"tītaṃ ced bhikṣavo rūpaṃ nābhaviṣyanna śrutavānāryaśrāvako 'tīte rūpe 'napekṣo 'bhaviṣyat /
[295|11-295|12] yasmāttarhyastyatītaṃ rūpaṃ tasmācchrutavānāryaśrāvako 'tīte rūpe 'napekṣo bhavati /
[295|12-295|13] anāgataṃ cedrūpaṃ nābhaviṣyat na śrutavānāryaśrāvako 'nāgataṃ rūpaṃ nābhyanandiṣyat /
[295|13-295|14] yasmāttarhyastyanāgataṃ rūpamiti" vistaraḥ /
[295|15] dvayāt
[295|16] "dvayaṃ pratītya vijñānasyotpāda" ityuktam / dvayaṃ katamat /
[295|16-295|17] cakṣū rūpāṇi yāvat mano dharmā iti /
[295|17] asati vā 'tītānāgate tadālambanaṃ vijñānaṃ dvayaṃ pratītya na syāt /
[295|18] evaṃ tāvadāgamato 'styatītānāgataṃ yuktito 'pi /
[295|19] sadviṣayāt
[295|20] sati viṣaye vijñānaṃ pravartate nāsati /
[295|20-295|21] yadi cātītānāgataṃ na syādasadālambanaṃ vijñānaṃ syāt /
[295|21] tato vijñānameva na syādālambanābhāvāt /
[295|22] phalāt /
[295|23] yadi cātītaṃ na syāt śubhāśubhasya karmaṇaḥ phalamāyatyāṃ kathaṃ syāt /
[295|23-296|01] na hi phalotpattikāle varttamāno vipākaheturastīti /
[296|01-296|02] tasmādastyevātītānāgatamiti vaibhāṣikāḥ /
[296|02] avaśyaṃ ca kilaitatsarvāstivādena satā 'bhyupagantavyam / yasmāt
[296|03] tadastivādāt sarvāstivādā iṣṭāḥ
[296|04] ye he sarvamastīti vadanti atītamanāmataṃ pratyutpannaṃ ca te sarvāstivādāḥ /
[296|04-296|06] ye tu kecidasti yat pratyutpannamadattaphalaṃ cātītaṃ karma kiñcinnāsti yaddattaphalamatītamanāgataṃ ceti vibhajya vadanti te vibhajyavādinaḥ /
[296|06-296|07] kati caite sarvāstivādā ityāha
[296|08] caturvidhāḥ // vakk_5.25 //
[296|09] te bhāvalakṣaṇāvasthā 'nyathā 'nyathikasaṃjñitāḥ /
[296|10] bhāvānyathiko bhadantadharmatrātaḥ / sa kilāha /
[296|10-296|11] dharmasyādhvasu, pravartamānasya bhāvānyathātvaṃ bhavati na dravyānyathātvam /
[296|11-296|12] yathā suvarṇabhājanasya bhittvā 'nyathā kriyamāṇasya saṃsthānānyathātvaṃ bhavati na varṇānyathātvam /
[296|12-296|13] yathā ca kṣīraṃ dadhitvena pariṇamadrasavīryavipākān parityajati na varṇam /
[296|13-296|14] evaṃ dharmo 'pyanāgatādadhvanaḥ pratyutpannamadhvānamāgacchannanāgatabhāvaṃ jahāti na dravyabhāvam /
[296|14-296|15] evaṃ pratyutpannādatītamadhvānaṃ gacchan pratyutpannabhāvaṃ jahāti na dravyabhāvamiti /
[296|16] lakṣāṇānyathiko bhadantaghoṣakaḥ / sa kilāha /
[296|16-296|17] dharmo 'dhvasu pravarttamāno 'tīto 'tītalakṣaṇayukto 'nāgatapratyutpannābhyāṃ lakṣaṇābhyāmaviyuktaḥ /
[296|17-296|18] anāgato 'nāgatalakṣaṇayukto 'tītapratyutpannābhyāmaviyuktaḥ /
[296|18-296|19] evaṃ pratyutpanno 'pyatītānāgatābhyāmaviyuktaḥ /
[296|19] tadyathā puruṣa ekasyāṃ striyāṃ raktaḥ śeṣāsvavirakta iti /
[296|20] avasthā 'nyathiko bhadantavasumitraḥ / sa kilāha /
[296|20-296|21] dharmo 'dhvasu pravartamāno 'vasthāmavasthāṃ prāpyānyo 'nyo nidiśyate avasthāntarato na dravyāntarataḥ /
[296|21-296|23] yathaikā vartikā ekāṅke nikṣiptā ekamityucyate śatāṅke śataṃ sahasrāṅke sahasramiti /
[297|01] anyathānyathiko bhadantabuddhadevaḥ / sa kilāha /
[297|01-297|02] dharmo 'dhvasu pravartamānaḥ pūrvāparamapekṣyānyo 'nya ucyate avasthāntarato na dravyāntarataḥ /
[297|02-297|03] yathaikā strī mātā vocyate duhitā veti /
[297|03] ityete catvāraḥ sarvāstivādāḥ /
[297|04] eṣāṃ tu prathamaḥ pariṇāmavāditvāt sāṃkhyapakṣe nikṣeptavyaḥ /
[297|04-297|05] dvitīyasyādhvasaṃkaraḥ prāpnoti /
[297|05] sarvasya sarvakṣaṇayogāt /
[297|05-297|06] puruṣasya tu kasyāñcit striyāṃ rāgaḥ samudācarati kasyāñcit kevalaṃ samanvāgama iti kimatra sāmyam /
[297|06-297|07] caturthasyāpyekasminnevādhvani trayo 'dhvānaḥ prāpnuvanti /
[297|07-297|08] atīte 'dhvani pūrvapaścimau kṣaṇāvatītānāgatau madhyamaḥ kṣaṇaḥ pratyutpanna iti /
[297|08] evamanāgate 'pi / ata eṣāṃ sarveṣāṃ
[297|09] tṛtīyaḥ śobhanaḥ
[297|10] yo 'yamavasthā 'nyathikaḥ / tasya kila
[297|11] adhvānaḥ kāritreṇa vyavasthitāḥ // vakk_5.26 //
[297|12] yadā sa dharmaḥ kāritraṃ na karoti tadā 'nāgataḥ / yadā karoti tadā pratyutpannaḥ /
[297|13] yadā kṛtvā niruddhastadā 'tīta iti / parigatametatsarvam / idaṃ tu vaktavyam /
[297|13-297|14] yadyatītamapi dravyato 'styanāgatamiti /
[297|14] kasmāttadatītamityucyate 'nāgatamiti vā /
[297|14-297|15] nanu coktamadhvānaḥ kāritreṇa vyavasthitā iti /
[297|15-297|16] yadyevaṃ pratyutpannasya tatsabhāgasya cakṣuṣaḥ kiṃ kāritram /
[297|16] phaladānapratigrahaṇam /
[297|16-297|17] atītānāmapi tarhi sabhāgahetvādīnāṃ phaladānāt kāritraprasaṅgo 'rdhakāritrasya veti lakṣaṇasaṃkaraḥ /
[297|18] idaṃ ca vaktavyam / tenaivātmanā sato dharmasya nityaṃ kāritrakaraṇe
[297|19] kiṃ vighnaṃ
[297|20] yena kadācit kāritraṃ karoti kadācinneti / pratyayānāmasāmagrayamiti cet / na /
[297|21] nityamāstitvābhyupagamāt / yacca tat kāritramatītānāgataṃ pratyutpannaṃ cocyate
[297|22] tatkathaṃ
[298|01] kiṃ kāritrasyāpyanyadasti kāritram /
[298|01-298|02] atha tannaivātītaṃ nāpyanāgataṃ na pratyutpannamasti ca /
[298|02] tenāsaṃskṛtatvānnityamastīti prāptam /
[298|02-298|03] ato na vaktavyaṃ yadā karitraṃ na karoti dharmastadā 'nāgata iti /
[298|04] syādeṣa doṣo yadi dharmāt kāritramanyatsyāt / tattu khalu
[298|05] nānyat
[298|06] ato na bhavatyeṣa doṣaḥ / evaṃ tahi sa eva
[298|07] adhvāyogaḥ
[298|08-298|09] yadi dharma eva kāritraṃ kasmātsa eva dharmastenaivātmanā vidyamānaḥ kadācidatīta ityucyate kadācidanāgata ityadhvanāṃ vyavasthā na sidhyati /
[298|09] kimatra na sidhyati /
[298|10] yo hyajāto dharmaḥ so 'nāgataḥ / yo jāto bhavati na ca vinaṣṭaḥ sa varttamānaḥ /
[298|11] yo vinaṣṭaḥ so 'tītaḥ iti / etadevātra vaktavyam /
[298|11-298|12] yadi yathā varttamānaṃ dravyato 'sti tathā 'tītamanāgataṃ cāsti /
[298|12] tasya
[298|13] tathā sataḥ /
[298|14] ajātanaṣṭatā kena
[298|15] tenaiva svabhāvena sato dharmasya kathamidaṃ sidhyatyajāta iti yo vinaṣṭaḥ iti veti /
[298|16] kimasya pūrvaṃ nāsīdyasyābhāvādajāta ityucyate /
[298|16-298|17] kiṃ ca paścānnāsti yasyābhāvā dvinaṣṭa ityucyate /
[298|17] tasmānna sidhyati sarvathā 'pyatrādhvatrayam /
[298|17-298|18] yadyabhutvā bhavatīti neṣyate bhūtvā ca punarna bhavatīti /
[298|18-298|19] yadapyuktaṃ "saṃskṛtalakṣaṇayogānna śāśvatatvaprasaṅga" iti /
[298|19] tadidaṃ kevalaṃ vāṅmātramutpādavināśayorayogāt /
[298|19-298|20] nityaṃ ca nāmāsti sa dharmo na ca nitya ityapūrvaiṣā vāco yuktiḥ /
[298|20] āha khalvapi
[298|21-298|22] "svabhāvaḥ sarvadā cāsti bhāvo nityaśca neṣyate / na ca svabhāvād bhāvo 'nyo vyaktamīśvaraceṣṭitam /"
[299|01] yattūktamuktatvāditi / vayamapi brūmo 'styatītānāgatamiti /
[299|01-299|02] atītaṃ tu yad bhūtapūrvam /
[299|02] anāgataṃ yatsati hetau bhaviṣyati /
[299|02-299|03] evaṃ ca kṛtvā 'stītyucyate na tu punardravyataḥ /
[299|03] kaścaivamāha / vartamānavattadastīti / kathamanyathā 'sti /
[299|03-299|04] atītā nāgatātmanā /
[299|04] idaṃ punastavopasthitam /
[299|04-299|05] kathaṃ tadatītamanāgataṃ cocyate yadi nityamastīti /
[299|05-299|07] tasmāt bhūtapūrvasya ca hetorbhāvinaśca phalasya bhūtapūratāṃ bhāvitāṃ ca jñāpayituṃ hetuphalāpavādadṛṣṭipratiṣedhārthamuktaṃ bhagavatā "astyatītamastyanāgatami"ti /
[299|07] astiśabdasya nipātatvāt /
[299|07-299|09] yathā 'sti dīpasya prāgabhāvo 'sti paścādabhāva iti vaktāro bhavanti yathā cāsti niruddhaḥ sa dīpo na tu mayā nirodhita iti /
[299|09] evamatītānāgatamapyastītyuktam /
[299|09-299|10] anyathā hyatītānāgatabhāva eva na sidhyet /
[299|10-299|11] yattarhi laguḍaśikhīyakānparivrājakānadhikṛṭyoktaṃ bhagavatā "yatkarmābhyatītaṃ kṣīṇaṃ niruddhaṃ vigataṃ vipariṇataṃ tadastī"ti /
[299|11-299|12] kiṃ te tasya tasya karmaṇo bhūtapūrvatvaṃ necchanti sma /
[299|12-299|13] tatra punastadāhitaṃ tasyāṃ saṃtatau phaladānasāmarthyaṃ saṃdhāyoktam /
[299|13] anyathā hi svena bhāvena vidyamānamatītaṃ na sidhyet /
[299|13-299|15] itthaṃ caitadevaṃ yat paramārthaśūnyatayāmuktaṃ bhagavatā "cakṣurutpadyamānaṃ na kutaścidāgacchati nirudhyamānaṃ na kvacitsaṃnicayaṃ gacchati /
[299|15-299|16] iti hi bhikṣavaścakṣurabhūtvā bhavati bhūtvā ca pratigacchatī"ti
[299|16-299|17] yadi cānāgataṃ cakṣuḥ syānnoktaṃ syād bhūtvā na bhavatīti /
[299|17] varttamāne 'dhvanyabhūtvā bhavatīti cet na /
[299|17-299|18] adhvano bhāvādanarthāntaratvāt /
[299|18] atha svātmanyabhūtvā bhavati / siddhamidamanāgataṃ cakṣurnāstīti /
[299|18-299|19] yadapyuktaṃ "dvayaṃ pratītya vijñānasyotpādāditi idaṃ tāvadiha saṃpradhāryam /
[299|20-299|21] yanmanaḥ pratītya dharmaścotpadyate manovijñānaṃ kiṃ tasya yathā manojanakaḥ pratyaya evaṃ dharmā āhosvidālambanamātraṃ dharmā iti /
[299|21-299|22] yadi tāvat janakaḥ pratyayo dharmāḥ kathaṃ yadanāgataṃ kalpasahasreṇa bhaviṣyati vā na vā tadidānīṃ vijñānaṃ janayiṣyati /
[299|23] nirvāṇaṃ ca sarvapravṛttinirodhājjanakaṃ nopapadyate / athālambanamātraṃ dharmā bhavanti /
[299|24] atītānāgatamapyālambanaṃ bhavatīti brūmaḥ / yadi nāsti kathamālambanam /
[299|24-299|25] atredānīṃ brūmaḥ /
[299|25] yadā tadālambanaṃ tathāsti kathaṃ tadālambanam abhūt bhaviṣyati ceti /
[299|25-299|26] na hi kaścidatītaṃ rūpaṃ vedanāṃ vā smarannastīti paśyati /
[299|26] kiṃ tarhi / abhūditi /
[299|26-299|27] yathā khalvapi varttamānaṃ rūpamanubhūtaṃ tathā tadatītaṃ smaryate /
[299|27-299|28] yathā cānāgataṃ varttamānaṃ bhaviṣyati tathā buddhyā gṛhyate /
[299|28] yadi ca tattathaivāsti vartamānaṃ prāpnoti /
[299|28-299|29] atha nāsti /
[299|29] asadapyālambanaṃ bhavatīti siddham / tadeva tadvikīrṇamiti cet / na /
[300|01] vikīrṇasyāgrahaṇāt / yadi ca tattadeva rūpaṃ kevalaṃ paramāṇuśo vibhaktam /
[300|01-300|02] evaṃ sati paramāṇavo nityāḥ prāpnuvanti /
[300|02-300|03] paramāṇusaṃcaryāvabhāgamātraṃ caivaṃ sati prāpnoti /
[300|03-300|04] na tu kiñcidutpadyate nāpi nirudhyata ityājīvikavāda ālambito bhavati /
[300|04-300|05] sūtraṃ cāpaviddhaṃ bhavati "cakṣurutpadyamānaṃ na kutaścidāgacchatī"ti vistaraḥ /
[300|05] aparamāṇusaṃcitānāṃ vedanādīnāṃ kathaṃ vikīrṇatvam /
[300|05-300|06] te 'pi ca yathotpannānubhūtāḥ smaryante /
[300|06] yadi ca te tathaiva santi nityāḥ prāpnuvanti /
[300|06-300|07] atha na santi /
[300|07] asadapyālambanamiti siddham /
[300|07-300|08] yadyasadapyālambanaṃ syāt trayodaśamapyāyatanaṃ syāt /
[300|08] atha trayodaśamāyatanaṃ nāstītyasya vijñānasya kimālambanam /
[300|09] etadeva nāmalambanam / evaṃ tarhi nāma eva nāstīti pratīyeta /
[300|09-300|10] yaśca śabdasya prāgabhāvamālambate kiṃ tasyālambanam /
[300|10] śabda eva /
[300|10-300|11] evaṃ tarhi yaḥ śabdābhāvaṃ prārthayate tasya śabda eva kartavyaḥ syāt /
[300|11] anāgatāvasya iti cet /
[300|11-300|12] sati kathaṃ nāstibuddhiḥ /
[300|12] vartamāno nāstīti cet / na / ekatvāt /
[300|12-300|13] yāvatā tasya viśeṣastasyābhūtvābhāvasiddhiḥ /
[300|13] tasmādubhayaṃ vijñānasyālambanam bhāvaścābhāvaśca /
[300|14-300|15] yattarhi bodhisattvenoktam "yattat loke nāstitadahaṃ jñāsyāmi vā drakṣyāmi vā nedaṃ sthānaṃ vidyata" iti /
[300|15-300|16] apare ābhimānikā bhavantyasantamapyavabhāsaṃ santaṃ paśyanti /
[300|16] ahaṃ tu santamevārstīti paśyāmītyayaṃ tatrābhiprāyaḥ /
[300|16-300|18] itarathā hi sarvabuddhīnāṃ sadālambanatve kuto 'sya vimarśaḥ syāt ko vā viśeṣaḥ /
[300|18] itthaṃ caitadevam /
[300|18-300|19] yadanyatra bhagavatoktam "etat bhikṣurmama śrāvako yāvatsa mayā kalpamavoditaḥ sāyaṃ viśeṣāya paraiṣyati /
[300|19-300|20] sāyamavoditaḥ kalpaṃ viśeṣāya paraiṣyati /
[300|20-300|21] sacca sato jñāsyati asaccāsataḥ sottarañca sottarataḥ anuttaraṃ cānurattarata" iti /
[300|21] tasmādayamapyahetuḥ / sadālambanatvādvijñānasyeti /
[300|21-300|22] yadaṣyuktaṃ phalāditi /
[300|22] naiva hi sautrāntikā atītāt karmaṇaḥ phalotpatti varṇayanti /
[300|23] kiṃ tarhi / tatpūrvakātsaṃtānaviśeṣādityātmavādapratiṣedhe saṃpravedayiṣyāmaḥ /
[300|24-300|25] yasya tvatītānāgataṃ dravyato 'sti tasya phalaṃ nityamevāstīti kiṃ tatra karmaṇaḥ sāmarthyam /
[300|25] utpādane sāmarthyam / utpādastarhyabhūtvā bhavatīti siddham /
[301|01] atha sarvameva cāsti / kasyedānīṃ kva sāmarthyam /
[301|01-301|02] vārṣagaṇyavādaścaivaṃ dyotito bhavati /
[301|02] "yadastyastyeva tat / yannāsti nāstyeva tat / asato nāsti saṃbhavaḥ /
[301|03] sato nāsti vināśa" iti / vartamānīkaraṇe tarhi sāmarthyam /
[301|03-301|04] kimidaṃ varttamānīkaraṇaṃ nāma /
[301|04] deśāntarākarṣaṇam cet / nityaṃ prasaktam / arūpiṇāṃ ca kathaṃ tat /
[301|04-301|05] yacca tadākarṣaṇaṃ tadabhūtvā bhūtam /
[301|05-301|06] svabhāvaviśeṣaṇaṃ cet siddhamabhūtvā bhavanam /
[301|06] tasmānnaivaṃ sarvāstivādaḥ śāsane sādhurbhavati /
[301|06-301|07] yadatītānāgataṃ dravyato 'stīti vadati /
[301|07] evaṃ tu sādhurbhavati / yathā sūtre sarvamastītyuktaṃ tathā vadati /
[301|08] kathaṃ ca sūtre sarvamastītyuktam / "sarvamastīti brāhmaṇa yāvadeva dvādaśāyatanānī"ti /
[301|09] adhvatrayaṃ vā /
[301|09-301|10] yathā tu tadasti tathoktaṃ athāsatyatītātānāgate kathaṃ tena tasminvā saṃyukto bhavati /
[301|10-301|11] tajjataddhetvanuśayabhāvāt kleśena tadālambane kleśānuśayabhāvādvastuni saṃyukto bhavati /
[301|11] astyeva tvatītānāgatamiti vaibhāṣikāḥ /
[301|11-301|12] yatra netum śakyate tatrātmakātmanaivaṃ veditavyam /
[301|13] gambhīrā khaludharmatā // vakk_5.27 //
[301|14] nāvaśyaṃ tarhyasādhyā bhavatīti / asti paryāyo yadutpadyate tannirudhyate /
[301|15] rūpamutpadyate rūpaṃ nirudhyate / asti paryāyo 'nyadutpadyate 'nyannirudhyate /
[301|15-301|16] anāgatamutpadyate varttamānaṃ nirudhyate /
[301|16] adhvā 'pyutpadyate / utpadyamānasyādhvasaṃgṛhītatvāt /
[301|17] adhvano 'pyutpadyate / anekakṣaṇikatvādanāgatasyādhvanaḥ /
[301|17-301|18] gatametat yatprasaṅgenāgatam /
[301|19] idānīmidaṃ vicāryate / yadvastu prahīṇaṃ visaṃyuktaḥ sa tasminvastuni /
[301|19-301|20] yatra vā visaṃ yuktaḥ prahīṇaṃ tasya tadvastviti /
[301|20-301|21] yatra tāvadvisaṃyuktaḥ prahīṇaṃ tasya tadvastu /
[301|21] syātu prahīṇaṃ na ca tatra visaṃyuktastadyathā
[301|22-301|23]
prahīṇe duḥkhadṛggheye saṃyuktaḥ śeṣasarvagaiḥ /
 prāk prahīṇe prakāre ca śeṣaistadviṣayairmalaiḥ // vakk_5.28 //
[301|24-302|01] duḥkhajñāne samutpanne samudayajñāne 'nutpanne duḥkhadarśanaprahātavyo nikāyaḥ prahīṇo bhavati /
[302|01] tasmin prahīṇe tadālambanaiḥ samudayadarśanaprahātavyaiḥ sarvatragaiḥ saṃyuktaḥ /
[302|02-302|03] bhāvanāprahātavye 'pi nikāye navānāṃ prakārāṇāṃ yaḥ prakāraḥ prāk prahīṇastasmin prahīṇe 'pi śeṣaistadālambanaiḥ kleśaiḥ saṃyukto veditavyaḥ /
[302|04-302|05] kasminvastuni katyanuśayā anuśerata iti etatpratipadamabhidhīyamānaṃ bahutaraṃ vaktavyaṃ jāyate /
[302|05] tasmāt piṇḍavibhāṣāṃ kurvanti /
[302|05-302|06] kathamalpenālpena yatnena mahato mahataḥ praśnaughān pratipādyemahīti /
[302|06-302|07] samāsata ime ṣoḍaśa dharmāḥ kāmarūpārupyāvacarāḥ pañcaprakārāḥ anāsravāśca /
[302|07] cittānyapi ṣoḍaśa etānyeva /
[302|07-302|09] tatra katamo dharmaḥ kasya cittasyālambanamiti jñātvā amuṣminniyanto 'nuśayā anuśerata ityetadabhyūhitavyam /
[302|09] tatra tāvat
[302|10-302|11]
duḥkhahetudṛgabhyāsapraheyāḥ kāmadhātujāḥ /
 svakatrayaikarūpāptāmalavijñānagocarāḥ // vakk_5.29 //
[302|12] svakaṃ ca tattrayaṃ ca svakatrayam /
[302|12-302|13] ekaṃ ca tadrūprāptaṃ ca ekarūpāptam /
[302|13] eṣā vigrahajātiḥ /
[302|13-302|14] kāmāvacarāstāvad duḥkhasamudayadarśanaheyā bhāvanāheyāśca dharmāḥ pañcānāṃ cittānāmālambanam /
[302|14-302|15] svadhātukānāṃ trayāṇāṃ teṣāmeva ūrdhvadhātukasyaikasya bhāvanāheyasyaiva anāsravasya ceti /
[302|16] svadādharatrayordhvaikāmalānāṃ rūpadhātujāḥ /
[302|17] rūpāvacarāsta eva triprakārā dharmā aṣṭānāṃ cittānāmālambanam /
[302|17-302|18] svadhātukānāṃ trayāṇāṃ teṣāmeva /
[302|18] adharadhātukānāṃ trayāṇāṃ teṣāmeva /
[302|18-302|19] ūrdhvadhātukasyaikasya bhāvanāheyasyaiva /
[302|19] anāsravasya ceti /
[302|20] ārupyajāstridhātvāptatrayānāsravagocarāḥ // vakk_5.30 //
[302|21] ārūpyāvacarāsta eva triprakārā dharmā daśānāṃ cittānāmālambanam /
[302|21-302|22] traidhātukānāṃ triprakārāṇāṃ teṣāmeva /
[302|22] anāsravasya ceti /
[302|22-302|23] uktāstraidhātukā duḥkhasamudayadarśanaheyā bhāvanāheyāśca dharmāḥ /
[302|24] nirodhamārgadṛggheyāḥ sarve svādhikagocarāḥ /
[303|01] nirodhamārgadarśanaheyānāṃ svaṃ cittaṃ nirodhamārgadarśanaheyameva /
[303|01-303|02] tasyādhikasya te dharmā ālambanaṃ jñeyāḥ /
[303|02] kathaṃ kṛtvā /
[303|02-303|03] kāmāvacarā hi nirodhadarśanaheyā dharmāḥ ṣaṇṇāṃ vijñānānāmālambanam /
[303|03-303|04] pūrvoktānāṃ pañcānāṃ tasyaiva ca nirodhadarśanaprahātavyasyādhikasya /
[303|04] mārgadarśanaheyā apyevam /
[303|04-303|05] pañcānāṃ pūrvoktānāṃ tasyaiva ca mārgadarśanaprahātavyasyādhikasya /
[303|05] evaṃ rūpārūpyāvacarāṇi /
[303|05-303|07] nirodhamārgadarśanaprahātavyāstasyaiva nirodhamārgadarśanaprahātavyasyādhikasya cittasyālambanamiti navānāmekādaśānāṃ ca cittānāmālambanaṃ bhavanti /
[303|07-303|08] uktāstraidhātukāḥ pañcaprakārāḥ dharmāḥ /
[303|09] anāsravāstridhātvantyatrayānāsravagocarāḥ // vakk_5.31 //
[303|10] anāsravā dharmā daśānāṃ cittānāmālambanam /
[303|10-303|11] traidhātukānāmantyānāṃ triprakārāṇāṃ nirodhamārgadarśanabhāvanāheyānāmanāsravasyeti /
[303|11-303|12] punarasyaivārthasyādhyardhena ślokena saṃgraho bhavati /
[303|13-303|15] "duḥkhahetudṛgabhyāsaheyā dhātutraye 'malāḥ pañcāṣṭadaśavijñānadaśavijñānagocarāḥ nirodhamārgadṛggheyāḥ sarve svādhikagocarāḥ" / iti /
[303|16-303|17] evameṣāṃ ṣoḍaśānāṃ cittānāṃ ṣoḍaśadharmālambanavyavasthāṃ viditvā kathamanuśayakāryāṃ yojayitavyam /
[303|17] diṅamātraṃ darśayiṣyāmaḥ /
[303|18-303|19] sukhendriyālambane vijñāne katyanuśayāḥ anuśerata iti praśna āgate vicārayitavyam /
[303|19-303|20] sukhendriyaṃ saptavidhaṃ kāmāvacaraṃ bhāvanāprahātavyaṃ rūpāvacaraṃ ca pañcaprakāramanāsravaṃ ceti /
[303|20-303|21] tadetatsamāsato dvādaśadharmasya vijñānasyālambanaṃ bhavati /
[303|21] kāmāvacarasya catuṣprakārasyānyatra nirodhadarśanaheyāt /
[303|22-303|23] rūpāvacarasya pañcaprakārasyārūpyāvacarasya dviprakārasya mārgadarśanabhāvanāheyasyānāsravasya ca /
[303|23] idaṃ dvādaśavidhaṃ sukhendriyālambanaṃ vijñānam /
[303|23-303|25] tatra yathāsaṃbhavaṃ kāmāvacarāścatvāro nikāyā rūpāvacarāśca saṃskṛtālambanā ārūpyāvacarau ca dvau nikāyau sarvatragāścānuśayā anuśerata iti jñātavyam /
[303|25-303|26] sukhendriyālambanālambane vijñāne katyanuśayā anuśerate /
[303|26-304|01] tat punaḥ sukhendriyālambanālambanaṃ dvādaśavidhaṃ vijñānaṃ katamasya vijñānasyālambanam /
[304|01-304|02] tasyaiva dvādaśavidhāsyārūpyāvacarasya ca bhūyo dviprakārasya duḥkhasamudayadarśanaprahātavyasya /
[304|02-304|05] idaṃ caturdaśavidhaṃ sukhendriyālambanālambanaṃ vijñānaṃ tatrārūpyāvacarau dvau duḥkhasamudayadarśanaheyau vardhayitvā kāmāvacarā ārūpyāvacarāścatvāro nikāyā rūpāvacarāḥ saṃskṛtālambanā anuśayā anuśerata iti jñātavyam /
[304|05] anayā vartanyā 'nyadapyanugantavyam /
[304|05-304|06] yairanuśayairyaccittaṃ sānuśayaṃ te 'nuśayāstasmiścitte 'nuśerate /
[304|06] syuranuśerate /
[304|06-304|07] ye 'nuśayāstena cittena saṃprayuktā aprahīṇāstadālambanāścāprahīṇāṃ /
[304|07] syurnānuśerate /
[304|07-304|08] ye 'nuśayāstena cittena saṃprayuktāḥ prahīṇāstadālambanāśca /
[304|08] tadevaṃ kṛtvā bhavati /
[304|09] dvidhā sānuśayaṃ kliṣṭamakliṣṭamanuśāyakaiḥ /
[304|10-304|11] kliṣṭaṃ cittamanuśayānaiścānuśayaiḥ sānuśayaṃ tatsaṃprayuktatadālambanairaprahīṇairananuśayānaiśca tatsaṃprayuktaiḥ prahīṇaistatsahitatvāt /
[304|11-304|12] akliṣṭaṃ tu cittamanuśayānaireva tadālambanairaprahīṇairiti /
[304|13] athaiṣāṃ daśānāmanuśayānāṃ kathaṃ pravṛttiriti /
[304|13-304|14] ādita eva tāvadavidyāyyogātsatyeṣu sa muhyati /
[304|14] duḥkhamasmai na rocate yāvat mārgastataḥ
[304|15] mohākāṅkṣā
[304|16] mūḍhasya pakṣadvayaṃ śrutvā vicikitsotpadyate / duḥkhaṃ nvidaṃ natvidaṃ duḥkhamityevamādi /
[304|17] tato mithyādṛṣṭiḥ
[304|18] vicikitsāyā mithyādṛṣṭiḥ pravartate /
[304|18-304|19] saṃśayitasya mithyāśramaṇacittānāṃ mithyāniścayotpatteḥ /
[304|19] nāsti duḥkhamityevmādi /
[304|20] satkāyadṛktataḥ // vakk_5.32 //
[304|21] mithyādṛṣṭeḥ kila satkāyadṛṣṭiḥ pravartate / duḥkhataḥ skandhānapohyātmato 'bhiniveśāt /
[304|22] tato 'ntagrahaṇaṃ
[305|01] satkāyadṛṣṭerantagrāhadṛṣṭiḥ pravartate / ātmanaḥ śāśvatocchedāntagrahaṇāt /
[305|02] tasmācchhīlāmarśaḥ
[305|03] antagrahācchīlavrataparāmarśaḥ /
[305|03-305|04] yamevāntaṃ gṛhṇāti tena śuddhipratyāgamanāt /
[305|05] tato dṛśaḥ /
[305|06] āmarśa iti vartate / śīlavrataparāmarśāddṛṣṭiparāmarśaḥ pravartate /
[305|06-305|07] yena śuddhiṃ pratyeti tasyāgrato grahaṇāt /
[305|07] tato /
[305|08] rāgaḥ svadṛṣṭau mānaśca
[305|09] tasyāmabhiṣvaṅgāt tayā connatigamanāt /
[305|10] dveṣo 'nyatra
[305|11] svadṛṣṭyadhyavasitasya tatpratyanīkabhūtāyāṃ paradṛṣṭau dveṣaḥ pravartate /
[305|11-305|13] apare svadṛṣṭāvevānyatra gṛhīte tyaktāyāṃ dveṣamicchanti darśanaheyānāṃ rāgādīnāṃ svāsāntānikadṛṣṭyālambanatvāt /
[305|14] ityanukramaḥ // vakk_5.33 //
[305|15] eṣa eṣāṃ daśānāṃ kleśānāṃ pravṛttikramaḥ /
[305|16] utpadyamānastu tribhiḥ kāraṇairutpadyate /
[305|17-305|18] aprahīṇādanuśayādviṣayāt pratyupasthitāt ayoniśo manaskārāt kleśaḥ
[305|19-305|20] tadyathā rāgānuśayo 'prahīṇo bhavatyaparijñātaḥ kāmarāgaparyavasthānīyāśca dharmā ābhāsagatā bhavanti tatra cāyoniśo manaskāra evaṃ kāmarāga utpadyate /
[305|20-305|21] tānyetāni yathākramaṃ hetuviṣayaprayogabalāni /
[305|21] evamanyo 'pi kleśa utpadyata iti veditavyo yaḥ
[305|22] saṃpūrṇakāraṇaḥ // vakk_5.34 //
[306|01] kadācitkial viṣayabalenaivotpadyante / na hetubalena /
[306|01-306|02] yathā parihāṇadharmakasyārhata iti /
[306|02-306|03] eta evānuśayāḥ sūtre bhagavatā traya āsravā uktāḥ kāmasravo bhavāsravo 'vidyāsrava iti /
[306|03-306|04] catvāra oghāḥ kāmaugho bhavaugho dṛṣṭyobho 'vidyaughaśca /
[306|04] catvāro yogā eta eva /
[306|04-306|05] catvāryupādānāni kāmopādānaṃ dṛṣṭyupādānaṃ śīlavṛtopādānamātmavādopādānamiti /
[306|05] tatra tāvat
[306|06] kāme saparyavasthānāḥ kleśāḥ kāmāsravo vinā /
[306|07] mohena
[306|08-306|09] avidyāṃ varjayitvā 'nye kāmāvacarāḥ kleśāḥ saha paryavasthānaiḥ kāmāsravo veditavya ekacatvāriṃśaddravyāṇi /
[306|09-306|10] ekatriṃśadanuśayāḥ pañcaprakārāmavidyāṃ hitvā daśa paryavasthānāni /
[306|11] anuśayā eva rūpārūpye bhavāsravaḥ // vakk_5.35 //
[306|12] vinā moheneti vartate /
[306|12-306|13] rūpārūpyāvacarā avidyāvarjyā anuśayā bhavāsravo dvāpañcāśaddravyāṇi /
[306|13] rūpāvacarāḥ ṣaḍviṃśatiranuśayāḥ pañcaprakārāmavidyāṃ hitvā /
[306|14] ārūpyāvacarāḥ ṣaḍviṃśatiḥ / nanu ca tatrāpyasti paryavasthānadvayaṃ styānamauddhatyaṃ ca /
[306|15] prakaraṇeṣu coktaṃ "bhavāsravaḥ katamaḥ /
[306|15-306|16] avidyāṃ sthāpayitvā yāni tadanyāni rūpārūpyapratisaṃyuktāni /
[306|16] saṃyojanabandhanānuśayopakleśaparyavasthānānī"ti /
[306|16-306|17] kasmā diha tasyāgrahaṇam /
[306|17] asvātantryāditi kāśmīrāḥ /
[306|18] kiṃ punaḥ kāraṇaṃ rūpārūpyāvacarā anuśayāḥ samasyaiko bhavāgra uktaḥ /
[306|19] avyākṛtāntarmukhā hi te samāhitabhūmikāḥ /
[306|20] ata ekīkṛtāḥ /
[306|21-306|22] te hyūbhaye 'pyavyākṛtā antarmukhapravṛttāḥ samāhitabhūmikāśceti trividhena sādhamyerṇaikatāḥ /
[306|22-306|23] yenaiva ca kāraṇena bhavarāga uktastenaiva bhavāsravaḥ ityavidyedānīṃ traidhātukyavidyāsrava iti siddham /
[306|23] tāni pañcadaśa dravyāṇi /
[306|23-306|24] kiṃ kāraṇamasau pṛthagvyavasthāpyate /
[306|24] sarveṣāṃ hi teṣāṃ
[307|01] mūlamavidyetyāsravaḥ pṛthak // vakk_5.36 //
[307|02] yathā caite āsravā uktā veditavyāḥ
[307|03] tathaughayogā dṛṣṭīnāṃ pṛthagbhāvastu pāṭavāt / [307|04] kāmāsrava eva kāmaughaḥ kāmayogaśca /
[307|04-307|05] evaṃ bhavāsrava eva bhavaugho bhavayogaścānyatra dṛṣṭibhyaḥ /
[307|05] tāḥ kila paṭutvādoghayogeṣu pṛthak sthāpitāḥ /
[307|06] nāsraveṣvasahāyānāṃ na kilāsyānukūlatā // vakk_5.37 //
[307|07] āsayantītyāsravāṇāṃ nirvacanaṃ paścādvakṣyate /
[307|07-307|08] na ca kila kevalā dṛṣṭya āsyānukūlāḥ paṭutvāt /
[307|08] ata āsraveṣu na pṛṭhak sthāpitāḥ /
[307|08-307|09] miśrīkṛtya sthāpitā iti tadevaṃ kāmaugha ekānnatriṃśaddravyāṇi /
[307|09-307|10] rāgapratighamānāḥ pañcadaśa vicikitsāścatasro daśa paryavasthānānīti /
[307|10] bhavaugho 'ṣṭāviṃsatidravyāṇi /
[307|10-307|11] rāgamānā viṃśatirvicikitsā 'ṣṭau /
[307|11] dṛṣṭyoghaḥ ṣaṭtriṃśaddravyāṇi /
[307|11-307|12] avidyaughaḥ pañcadaśa dravyāṇi /
[307|12] oghavad yogā veditavyāḥ /
[307|13] yathoktā eva sā 'vidyā dvidhā dṛṣṭivivecanāt /
[307|14] upādānāni
[307|15] kāmayoga evasahāvidyayā kāmopādānaṃ catustriṃśaddravyāṇi /
[307|15-307|16] rāgapratighamānā 'vidyāviṃśatirvicikitsāścatasro daśa paryavasthānāni /
[307|16-307|17] bhavayoga eva sahāvidyayā ātmavādopādānamaṣṭatriṃśaddravyāṇi /
[307|17] rāgamānāvidyāstriṃśadvicikitsā aṣṭau /
[307|18] dṛṣṭiyogācchīlavrataṃ niṣkṛṣya dṛṣṭyu pādānaṃ triṃśaddravyāṇi /
[307|18-307|19] śīlavratopādānaṃ ṣaḍdravyāṇi karmadṛṣṭibhyo niṣkṛṣṭam /
[307|19] mārgapratidvandvitvā dubhayapakṣavipralambhanācca /
[307|20-307|21] gṛhiṇo 'pyanena vipralabdhā anaśanādibhiḥ svargamārgasaṃjñayā pravrajitā apīṣṭaviṣayaparivarjanena śuddhipratyāgamanāditi /
[307|21-307|22] kiṃ kāraṇamavidyāṃ miśrayitvopādānamuktaṃ na pṛthak /
[307|22] bhavagrahaṇādupādānāni /
[307|23] avidyā tu grāhikā neti miśritā // vakk_5.38 //
[308|01] asaṃprakhyānalakṣaṇatayā 'paṭutvādavidyā na grāhikā bhavatyataḥ kila miśritā /
[308|01-308|02] sūtre tu bhagavatoktaṃ "kāmayogaḥ katamaḥ /
[308|02-308|04] vistareṇa yāvadyo 'sya bhavati kāmeṣu kāmarāgaḥ kāmacchandaḥ kāmasnehaḥ kāmaprema kāmecchā kāmamūrcchā kāmagṛddhaḥ kāmaparigarddhaḥ kāmanandī kāmaniyantiḥ kāmādhyavasānaṃ tadanyacittam paryādāya tiṣṭhati /
[308|04-308|05] ayamucyate kāmayogaḥ /
[308|05] evaṃ yāvadbhavayogaḥ" /
[308|05-308|06] cchandarāgaścopādānamuktaṃ sutrāntareṣvato vijñāyate kāma hyupādānamapi kāmādiṣu cchandarāga iti /
[308|07] uktamidamanuśayā evāsravaughayogopādānasaṃśabditāḥ sūtreṣviti /
[308|08] atha ko 'yamanuśayārthaḥ kaśca yāvadupādānārthaḥ /
[308|09-308|10]
aṇavo 'nugatāścaite dvidhā cāpyanuśerate /
 anubadhnanti yasmācca tasmādanuśayāḥ smṛtāḥ // vakk_5.39 //
[308|11] tatrāṇavaḥ sūkṣmapracāratvāt durvijñānatayā / anugatāḥ prāptyanuṣaṅgataḥ /
[308|11-308|12] anuśerate dvābhyāṃ prakārābhyāmālambanataḥ saṃprayogataśca /
[308|12-308|13] anubadhnantyaprayogeṇa prativārayato 'pi punaḥ punaḥ saṃmukhībhāvāt /
[308|13] ebhiḥ kāraṇairanuśayā ucyante /
[308|14-308|15]
āsayantyāsravantyete haranti śleṣayantyatha /
 upagṛhṇanti cetyeṣāmāsravādiniruktayaḥ // vakk_5.40 //
[308|16] āsayanti saṃsāre āsravanti bhavāgrādyāvadavīciṃ ṣaṅbhirāyatanavraṇair ityāsravāḥ /
[308|17] harantītyoghāḥ / śleṣayantīti yogāḥ / upagṛhṇantīti upadānāni /
[308|17-308|18] evaṃ tu sādhīyaḥ syād /
[308|18] āsravatyebhiḥ saṃtatirviṣayeṣvityāsravāḥ /
[308|18-308|19] "tadyathā āyuṣmanto naurmahadbhirabhisaṃskāraiḥ pratisroto nīyate /
[308|19-308|20] sā teṣāmeva saṃskārāṇāṃ gratiprasravdhyā 'lpakṛcchreṇānusrota uhyata''; iti sūtravādānusārāt /
[308|21] adhimātravegatvādoghāḥ / tarhi tadvānuhyate tadanuvidhānāt /
[308|21-308|22] nātimātrasamudācāriṇo 'pi yogā vividhaduḥkhasaṃyojanāt /
[308|22-308|23] ābhīkṣṇyānuṣaṅgato vā kāmādyupādānādupādānānīti /
[308|24] saṃyojanādibhedena punaste pañcadhoditāḥ /
[309|01-309|02] ta evānuśayāḥ punaḥ saṃyojanabandhanānuśayopakleśaparyavasthānabhedena pañcadhā bhittvoktāḥ /
[309|02-309|03] tatra nava saṃyojanānyanunvayapratighamānāvidyādṛṣṭiparāmarśavicikitserṣyā mātsaryasaṃyojanāni /
[309|03] tatrānunayasaṃyojanaṃ traidhātuko rāgaḥ /
[309|03-309|04] evamanyāni yathāsaṃbhavam yojyāni /
[309|04] dṛṣṭisaṃyojanaṃ tisro dṛṣṭayaḥ / parāmarśasaṃyojanaṃ dve dṛṣṭī /
[309|05-309|06] ata evocyate syāt dṣṭisaṃprayukteṣu dharmeṣvanunayasaṃyojanena saṃyukto na dṛṣṭisaṃyojanena na ca tatra dṛṣṭyanuśayo nānuśayīta /
[309|06-309|07] āha syāt samudayajñāne utpanne nirodhajñāne 'nutpanne nirodhamārgadarśānaprahātavyeṣu dṛṣṭiśīlavrataparāmarśasaṃprayukteṣu dharmeṣu /
[309|08] teṣvanunayasaṃyojanena saṃyuktastadālambanena dṛṣṭisaṃyojanenāsaṃyuktaḥ /
[309|09-309|10] sarvatragasya prahīṇatvādasarvatragasya ca tadālambanasaṃprayogiṇo dṛṣṭisaṃyojanasyābhāvāt /
[309|10] dṛṣṭyanuśayaśca teṣvanuśete /
[309|10-309|11] te eva parāmarśaḍṛṣṭī saṃprayogataḥ /
[309|12-309|13] kiṃ punaḥ kāraṇaṃ saṃyojaneṣu tisro dṛṣṭayo dṛṣṭisaṃprayojanaṃ pṛthaguktaṃ dve punardṛṣṭī parāmarśāsaṃyojanaṃ pṛthak /
[309|14] dravyāmarśana sāmānyāddṛṣṭī saṃyojanāntaram // vakk_5.41 //
[309|15] aṣṭādaśa dravyāṇi tisro dṛṣṭayaḥ / aṣṭādaśaiva dve parāmarśadṛṣṭī /
[309|15-309|16] ataḥ kila dravya sāmānyādete saṃyojanāntaram kṛte /
[309|16-309|17] ete ca dve parāmarśasvabhāvena śeṣāiti parāmarśanasāmānyādapyete pṛthagvihite grāhyagrāhakabhedāt /
[309|18-309|19] atha kasmādīṣryāmātsarye saṃyojane pṛthaksaṃyojanadvayamuktaṃ nānyat paryavasthānam /
[309|20-309|21]
ekāntākuśalaṃ yasmāt svatantraṃ cobhayaṃ yataḥ /
 īṣryāmātsaryameṣūktaṃ pṛthak saṃyojanadvayam // vakk_5.42 //
[309|22-309|23] nahyanyatparyavasthānamevañjātīyakamasti yatraitadubhayaṃ syādekāntākuśalatvaṃ svatantratvaṃ ceti /
[309|23] yasyāṣṭau paryavasthānāni tasyevaṃ syāt /
[309|23-309|24] yasya punardaśa tasya krodhamrakṣāvapyubhayaprakārau /
[309|24] tasmānna bhavatyayaṃ parihāra ityapare /
[309|24-309|25] punaranyatra bhagavatā saṃyojanamuktam
[310|01] pañcadhā 'varabhāgīyaṃ
[310|02] tadyathā satkāyadṛṣṭiḥ śīlavrataparāmarśo vicikitsā kāmacchando vyāpāda iti /
[310|03] kasmādetānvavarabhāgīyānyucyante / avarabhāgahitatvāt /
[310|03-310|04] avaro hi bhāgaḥ kāmadhāturetāni ca tasyānuguṇāni /
[310|04] yasmāt /
[310|05] dvābhyāṃ kāmānatikramaḥ /
[310|06] tribhistu punarāvṛttiḥ
[310|07] kāmacchandavyāpādābhyāṃ kāmadhātuṃ nātikrāmati /
[310|07-310|08] satkāyadṛṣṭyādibhiratikrānto 'pi punarāvartyate dauvārikānucarasādharmyāt /
[310|08-310|09] tribhiḥ sattvāvaratāṃ nātikrāmati pṛthagjanatvaṃ dvābhyāṃ dhātvavaratāṃ kāmadhātum /
[310|09-310|10] ata eva tānyavarabhāgīyānītyapare /
[310|10-310|12] yadā srota āpannasya paryādāya trisaṃyojanaprahāṇāt ṣaṭkleśāḥ prahīṇāḥ kimarthaṃ tisro dṛṣṭīrapahāya trayamevāha satkāyadṛṣṭiṃ śīlavrataparāmarśaṃ vicikitsāṃ ca /
[310|12] sarvametadvaktavyaṃ syāt / kiṃ tūktaṃ
[310|13] mukhamūlagrahāttrayam // vakk_5.43 //
[310|14] triprakārāḥ kila kleśā ekaprakārā dviprakārākścatuprakārākśca /
[310|14-310|15] teṣāmebhistribhirmukhaṃ gṛhītamiti /
[310|15] apicāntagrāhadṛṣṭiḥ satkāyadṛṣṭipravartitā /
[310|15-310|16] dṛṣṭiparāmarśaḥ śīlavrataparāmarśapravartitaḥ mithyādṛṣṭirvicikitsāpravatitā /
[310|16] mūlaṃ gṛhītamiti /
[310|17] apare punarāhuḥ /
[310|18-310|19]
agantukāmatāmārgavibhramo mārgasaṃśayaḥ /
 ityantarāyā mokṣasya gamane 'tastrideśanā // vakk_5.44 //
[311|01] trayo 'ntarāyā deśāntaragamane bhavanti /
[311|01-311|02] agantukāmatā mārgavibhramo 'nyamārgasaṃśrayaṇāt mārgasaṃśayaśca /
[311|02] evaṃ mokṣagamane 'pyeta eva trayontarāyāḥ /
[311|02-311|03] tatra satkāyadṛṣṭyā mokṣādutrāsamāpannasyāgantukāmatā bhavati /
[311|03-311|04] śīlavrataparāmarśenānyamārgasaṃśrayaṇānmokṣavibhramaḥ /
[311|04] vicikitsayā mārgasaṃśayaḥ /
[311|04-311|06] eṣāṃ mokṣagamanāntarāyāṇāṃ prahāṇaṃ dyotayan bhagavān kleśatrayasyaiva prahāṇaṃ deśitavān /
[311|06] yathā bhagavatā pañcavidhamavarabhāgīyaṃ saṃyojanamuktam / evaṃ punaḥ
[311|07] pañcadhaivordhvabhāgīyaṃ
[311|08] kathamityāha
[311|09] dvau rāgau rūpyarūpijau
[311|10] tau
[311|11] auddhatyamānamohāśca
[311|12] ityetāni pañcordhvabhāgīyāni saṃyojanāni /
[311|12-311|13] tadyathā rūparāga ārūpyarāga auddhatyaṃ māno 'vidyā ca /
[311|13] eṣāmaprahāṇenordhvadhātvanatikramāt / samāptaḥ saṃyojanaprasaṅgaḥ /
[311|14] bandhanāni katamāni / trīṇi bandhanāni /
[311|14-311|15] rāgo bandhanaṃ sarvaḥ dveṣo bandhanaṃ sarvaḥ moho bandhanaṃ sarvaḥ /
[311|15] kasmādetadeva trayaṃ bandhanamuktaṃ bhagavatā /
[311|16] vidvaśād bandhanatrayam // vakk_5.45 //
[312|01] trivedanāvaśārttīṇi bandhanāni /
[312|01-312|02] sukhāyāṃ hi vedanāyāṃ rāgo 'nuśete ālambanasaṃprayogābhyām /
[312|02] duḥkhāyāṃ dveṣaḥ / aduḥkhāsukhāyāṃ moho na tathā rāgadveṣau /
[312|02-312|03] svāsāṃtanikālambanato vā niyamaḥ /
[312|03] anuśayāḥ pūrvamevoktāḥ /
[312|04] upakleśāḥ vaktavyāḥ / tatra ye yāvat kleśā upakleśā api te /
[312|04-312|05] cittopakleśanāt /
[312|06-312|07]
ye 'pyanye caitasāḥ kliṣṭāḥ saṃskāraskandhasaṃjñitāḥ /
 kleśebhyaste 'pyupakleśāste tu na kleśasaṃjñitāḥ // vakk_5.46 //
[312|08-312|09] ye 'pyanye kleśebhyaḥ kliṣṭā dharmāḥ saṃskāraskandhasaṃgṛhītāścaitasikāsta upakleśāste punarye kṣudravastuke paṭhitāḥ /
[312|09-312|10] iha tu paryasthānakleśamalasaṃgṛhītāneva nirdekṣyāmaḥ /
[312|10] kāni punaḥ paryavasthānānītyāha /
[312|10-312|11] kleśā apīhiparyavasthānaṃ kāmarāgaparyavasthānapratyayaduḥkhamiti sūtre vacanāt /
[312|11] prakaraṇaśāstre tu
[312|12-312|13]
āhlīkyamanapatrāpyamīrṣyāmātsaryamuddhavaḥ /
 kaukṛtyaṃ styānamiddhaṃ ca paryavasthānamaṣṭadhā // vakk_5.47 //
[312|14] vaibhāṣikanyāyena punardaśa paryavasthānānyetāni cāṣṭau
[312|15] krodhabhrakṣau ca
[312|16] tatrāhlīkyānapatrāpye vyākhyāte / parasaṃpattau cetaso vyāroṣa īrṣyā /
[312|16-312|17] dharmāmiṣakauśalapradānavirodhī cittāgraho mātsaryam /
[312|17] auddhatyaṃ cetaso 'vyupaśamaḥ /
[312|17-312|18] kaukṛtyaṃ styānaṃ ca vyākhyāte /
[312|18] kāyasaṃdhāraṇāsamarthaścittābhisaṃkṣepo middham /
[312|18-312|19] tattu kliṣṭameva paryavasthānam /
[312|19] kaukṛtyaṃ ca vyāpāda vihiṃsāvarjitaḥ sattvāsattvayorāghātaḥ krodhaḥ /
[312|20] avadyapracchādanaṃ bhrakṣaḥ / eṣāṃ ca daśānāṃ paryavasthānānāṃ
[312|21] rāgotthā āhlīkyauddhatyamatsarāḥ /
[312|22] ete traya upakleśā rāganiḥṣyandāḥ /
[313|01] bhrakṣe vivādaḥ
[313|02] tṛṣṇāniḥṣyanada ityeke / avidyāniḥṣyanda ityapare / ubhayorityanye /
[313|02-313|03] yathā kramaṃ jñātājñātānāmiti /
[313|04] avidyātaḥ styānamiddhānapatrapāḥ // vakk_5.48 //
[313|05] ete trayo 'vidyāniḥṣyandāḥ /
[313|06-313|07] kaukṛtyaṃ vicikitsātaḥ kodherṣye pratighānvaye /
[313|08] pratighasamutthe ityete ca daśa kleśaniḥṣyandā upakleśāḥ /
[313|09] anye ca ṣaṭkleśamalāḥ
[313|10] tadyathā
[313|11] māyā śāṭhyaṃ madastathā // vakk_5.49 //
[313|12] pradāśa upanāhaśca vihiṃsā ceti
[313|13] tatra paravañcanā māyā /
[313|13-313|14] cittakauṭilyaṃ śāṭhyaṃ yena yathābhūtaṃ nāviṣkaroti vikṣipatya parisphuṭaṃ vā pratipadyate /
[313|14] madaḥ pūrvoktaḥ /
[313|14-313|15] sāvadyavastudṛḍhagrāhitā pradāśo yena nyāyasaṃjñaptiṃ na gṛhṇāti /
[313|15] āghātavastuvahulīkāra upanāhaḥ /
[313|16] viheṭhnaṃ vihiṃsā yena prahārapāruṣyādibhiḥ parān viheṭhyate /
[313|16-313|17] eṣāṃ punaḥ ṣaṇṇāṃ kleśamalānāṃ
[313|18] rāgajau
[313|19] māyāmadau pratighaje upanāhavihiṃsane // vakk_5.50 //
[314|01] dṛṣṭyāmarśāt pradāśastu śāṭhyaṃ dṛṣṭisamutthitam /
[314|02] "kiṃ kuṭilaṃ pāpikā dṛṣṭiriti" gāthāvacanād yujyate /
[314|02-314|03] śāṭhyaṃ dṛṣṭiniḥṣyandaḥ /
[314|04] ka eṣāṃ kiṃprahātavyaḥ / yāni tāvat daśa paryavasthānānyuktāni
[314|05] tatrāhlīkyānapatrāpyastyānamiddhoddhavā dvidhā // vakk_5.51 //
[314|06] ete pañca dharmā dvividhā darśanabhāvanāprahātavyā ubhayaprakārakleśasaṃprayogāt /
[314|06-314|07] yaśca yaddarśanaheyasaṃprayuktaḥ sa taddarśanaprahātavyaḥ /
[314|08] tadanye bhāvanāheyāḥ
[314|09] tebhyo 'nye paryavasthānasaṃgṛhītā upakleśā bhāvanāheyā eva /
[314|09-314|10] irṣyāmātsaryakaukṛtyakrodhabhrakṣāḥ svatantrāśca /
[314|10-314|11] svatantrāścaite pañcopakleśā adhimātrasaṃprayogitvāt /
[314|11] yathaite īrṣyādayaḥ pañcopakleśā bhāvanāheyāḥ
[314|12] svatantrāśca tathā malāḥ /
[314|13] ṣaṭkleśamalāstathaiva / ete punaryathoktā upakleśāḥ
[314|14] kāme 'śubhāḥ
[314|15] kāmadhātāvakuśalāḥ / tatrāpi
[314|16] trayo dvidhā
[314|17] styānauddhatyamiddhānyakuśalāvyākṛtāni /
[314|18] pareṇāvyākṛtāstataḥ // vakk_5.52 //
[314|19] kāmadhātorurdhvamavyākṛtāḥ upakleśā yathāsaṃbhavam /
[315|01] kati punareṣāṃ kutastyā veditavyāḥ /
[315|02] māyā śāṭhyaṃ ca kāmādyadhyānayoḥ
[315|03] etau dvau kāmadhātau prathame ca dhyāne / kathaṃ brahmaloke māyāḥ /
[315|04] brahmavañcanāt /
[315|05-315|06] sa hi tatra mahābrahmā vitathātmasaṃdarśanatayā āyuṣmantamaśvajitaṃ vañcayituṃ pravṛttaḥ /
[315|06] uktamapi śāṭhyaṃ prasaṅgāgataṃ punarevoktam /
[315|07] styānauddhatyamadā dhātutraye
[315|08] ete trayastraidhātukāḥ /
[315|09] anye kāmadhātujāḥ // vakk_5.53 //
[315|10] ṣoḍaśabhyaḥ pañcāpanīyānya ekādaśopakleśāḥ kāmāvacarā eva /
[315|10-315|11] uktā kleśāḥ upakleśāśca /
[315|12] athaiṣāmanuśayānāṃ kati manobhūmikāḥ kati ṣaḍvijñānakāyikāḥ / saṃkṣepataḥ
[315|13] samānasiddhā dṛggheyā manovijñānabhūmikāḥ /
[315|14-315|15] darśanaprahātavyāḥ sarve manobhūmikāḥ saha mānasiddhābhyāṃ bhāvanāheyābhyāmapi /
[315|15] te hi sakale manobhūmike /
[315|16] upakleśāḥ svatantrāśca
[315|17-315|18] ye ca kecidupakleśāḥ svatantrāste bhāvanāheyā api santo manobhūmikā eva draṣṭavyāḥ /
[315|19] ṣaḍvijñānāśrayāḥ pare // vakk_5.54 //
[315|20] anye kleśopakleśāḥ ṣaḍvijñānabhūmikāḥ veditavyāḥ / ke punaranye /
[316|01] bhāvanāprahātavyā rāgapratighāvidyā upakleśāśca tatsaṃprayuktāḥ /
[316|01-316|02] āhlīkyānapatrāpyastyānauddhatyāni /
[316|02] ye ca kleśamahābhūmikeṣūktāḥ /
[316|03-316|04] yānīmāni sukhādīni pañcendriyāṇi eṣāṃ katamenendriyeṇa katamaḥ kleśa upakleśo vā saṃprayuktaḥ /
[316|05] sukhabhyāṃ saṃprayukto hi rāgaḥ
[316|06] sukhasaumanasyābhyāṃ rāgaḥ saṃprayuktaḥ /
[316|07] dveṣo viparyayāt /
[316|08] duḥkhābhyāmityarthaḥ / duḥkhena daurmanasyena ca /
[316|08-316|09] harṣadainyākāravartitvāt ṣaṅvijñānabhūmikatvācca rāgadveṣayoḥ /
[316|10] mohaḥ sarvaiḥ
[316|11] avidyāyāḥ sarvakleśasaṃprayogitvāt pañcabhirapīndriyaiḥ saṃprayogaḥ /
[316|12] asaddṛṣṭirmanoduḥkhasukhena tu // vakk_5.55 //
[316|13] manoduḥkhaṃ daurmanasyaṃ manaḥsukhaṃ saumanasyaṃ ca /
[316|13-316|14] tābhyaṃ mithyādṛṣṭiḥ saṃprayuktā puṇyakarmaṇāṃ pāpakarmaṇāṃ ca yathākramam /
[316|15] daurmanasyena kāṅkṣā
[316|16] saṃśayito hi niścayenārthī durmanāyate /
[316|17] anye saumanasyena
[316|18] anye 'nuśayāḥ saumanasyenaiva saṃprayuktāḥ / ke punaranye / catasro dṛṣṭano mānaśca /
[316|19] harṣākāravartitvāt / kiṃpratisaṃyuktā ime 'nuśayā nirdiṣṭāḥ / āha /
[316|20] kāmajāḥ /
[317|01] evaṃ pratiniyataṃ saṃprayogamuktvā sāmānyenāha
[317|02] sarve 'pyupekṣayā
[317|03] sarve 'pyete 'nuśayā upekṣendriyeṇa saṃprayuktāḥ /
[317|03-317|04] pravāhacchedakāle kila kleśānāmavaśyamupekṣā saṃtiṣṭhate /
[317|04] adhobhūmikāḥ kathamityāha
[317|05] svaiḥ svairyathābhumyūrdhvabhūmikāḥ // vakk_5.56 //
[317|06] svaiḥ svairindriyairurdhvabhūmikā anuśayāḥ saṃprayujyante / yasyāṃ bhūmau yāvantīndriyāṇi /
[317|07-317|08] tatrāpi cāturvijñānakāyikāścāturvijñānakāyikairmanobhūmikā manobhūmikaireva yathāsaṃbhavam /
[317|08] uktaḥ kleśānāmindriyasaṃprayogaḥ /
[317|09] upakleśānāṃ punaḥ
[317|10] daurmanasyena kaukṛtyamīrṣyā krodho vihiṃsanam /
[317|11] upanāhaṃ pradāśaśca
[317|12] saṃprayuktānīti vartate / dainyākāravartitvādeṣāṃ manobhūmikatvācca /
[317|13] mātsaryaṃ tu viparyayāt // vakk_5.57 //
[317|14] saumanasyenetyarthaḥ / lobhānvayatvena harṣākāravartitvāt /
[317|15] māyā śāṭhyamathī bhrakṣo middhaṃ cobhayathā
[317|16] saumanasyadaurmanasyābhyāṃ saṃprayujyante / kadāciddhi sumanāḥ paraṃ vañcayate /
[317|16-317|17] kadāciddurmanāḥ /
[317|17] evaṃ yāvat svapiti /
[317|18] madaḥ /
[317|19] sukhābhyām
[318|01] tṛtīye dhyāne sukhenādhastātsaumanasyena ūrdhvamupekṣayā / yasmāt
[318|02] sarvagopekṣā
[318|03] atastayā sarve 'nuśayāḥ saṃprayujyante /
[318|03-318|04] na hi tasyāḥ kvacit pratiṣedho yathā 'vidyāyāḥ /
[318|05] cātvāryanyāni pañcabhiḥ // vakk_5.58 //
[318|06-318|07] āhlīkyamanapatrāpyaṃ styānamauddhatyaṃ caitānicatvāri paryavasthānāni pañcabhirapīndriyaiḥ saṃprayujyante /
[318|07] akuśalamahābhūmikatvāt kleśamahābhūmikatvācca /
[318|08-318|09] yāni sūtre pañca nivaraṇāni uktāni kāmacchando vyāpādaḥ styānamiddhamauddhatyakaukṛtyaṃ vicikitsā ca /
[318|09-318|10] tatra kiṃ traidhātukyaḥ styānauddhatyavicikitsā gṛhyante /
[318|10] atha kāmapratisaṃyuktā eva /
[318|10-318|11] "kevalo 'yaṃ paripūrṇo'kuśala rāśiryaduta pañca nivaraṇānī"tyekāntākuśalatvavacanātsūtre /
[318|12] kāme nivaraṇāni
[318|13] nānyatra dhātau /
[318|13-318|14] kiṃ punaḥ kāraṇaṃ dve styānamiddhe ekaṃ nivaraṇamuktaṃ dve cauddhatyakaukṛtye ekam /
[318|15] ekavipakṣāhārakṛtyataḥ /
[318|16] dvyekatā
[318|17] dvayorekatā dvyekatā / vipakṣaḥ pratipakṣo 'nāhāra ityeko 'rthaḥ /
[318|17-318|18] styānamiddhayoreka āhāraḥ sūtre 'nāhāraśca /
[318|18] kaḥ styānamiddhanivaraṇasyāhāraḥ / pañca dharmāḥ /
[318|19] tandrā aratirvijṛmbhikā bhakte 'samatā cetaso līnatvamiti /
[318|19-318|20] atha styānamiddhanivaraṇasyānāhāraḥ ālokasaṃjñeti /
[318|20] kṛtyamanayorapyekam /
[318|20-319|01] ubhe api hyete cittaṃ layaṃ codayataḥ /
[319|01] auddhatyakaukṛtyayorapyeka āhāra uktaḥ ekonāhāraḥ /
[319|02] kaścauddhatyakaukṛtyanivaraṇasyāhāraḥ / catvāro dharmāḥ /
[319|02-319|03] jñātivitarko janapadavitarko 'maravitarkaḥ paurāṇasya ca hasitakriḍitaramitaparibhāvitasyānusmartā bhavatīti /
[319|04] kaścauddhatyakaukṛtyanivaraṇasyānāhāraḥ / śamatha iti / kṛtyamapyanayorekam /
[319|04-319|05] ubhe api hyete cittamavyupaśāntaṃ vartayataḥ /
[319|05-319|06] ata ekavipakṣāhārakṛtyatvāt dvayorapyekatvamuktam /
[319|06] yadi sarvakleśā nivaraṇaṃ kasmāt pañcaivoktāni /
[319|07] pañcatā skandhavidhātavicikitsanāt // vakk_5.59 //
[319|08] kāmacchandavyāpādābhyāṃ śīlaskandhavidhātaḥ /
[319|08-319|10] styānamiddhena prajñāskandhasyauddhatyakaukṛtyena samādhiskandhasya samādhiprajñayorabhāve satyeṣu vicikitsako bhavatītyataḥ pañcoktāni /
[319|10-319|11] etasyāṃ tu kalpanāyāṃ samādhiskandhavirodhina auddhatyakaukṛtyanivaraṇasya pūrva grahaṇaṃ prāpnoti /
[319|11] ato yathāsaṃkhyametābhyāṃ samādhiprajñāskandhopaghāta ityapare /
[319|12] samādhiprayuktasya hi styānamiddhādbhayam / dharmapravicayaprayuktasyauddhatyakaukṛtyāditi /
[319|13] anye tvanyathā varṇayanti / kathaṃ varṇayanti /
[319|13-319|15] cāragatasya priyāpriyarūpeṣu viṣayeṣu nimittagrāhādvihāragatasya tatpūrvakau kāmacchandavyāpādau samādhipraveśasyādito 'ntarāyaṃ kurutaḥ /
[319|15-319|17] tataḥ samādhipraviṣṭasyāprayogeṇa śamathavipaśyanā sevanāt styānamiddhamauddhatyakaukṛtyaṃ vicikitsā ca yathākramaṃ śamathavipaśyanayorantarāyaṃ kurutaḥ /
[319|17] vyutthitasyāpi dharmanidhyānakāle vicikitsāntarāyaṃ karoti /
[319|18] ataḥ pañca nivaraṇānyuktāni /
[319|19] idaṃ vicāryate /
[319|19-319|20] visabhāgadhātusarvatragāṇāṃ nirodhamārgadarśanaprahātavyānāṃ ca sāsravālambanānāṃ yadālambanaṃ parijñāyate tadā na prahīyante /
[319|20-319|21] yadā prahīyante tadālambanaṃ na parijñāyate iti kathameṣāṃ prahāṇam /
[319|21-319|22] nāvaśyamālambanaparijñānāt kleśānāṃ kṣayo bhavati /
[319|22] kim tarhi / caturbhiḥ prakāraiḥ / katamaiścaturbhiḥ /
[319|22-319|23] darśanaheyānāṃ tāvat
[319|24] ālambanaparijñānāttadālambanasaṃkṣayāt /
[319|25] ālambanagrahāṇācca
[319|26-319|27] tatrālambanaparijñānād duḥkhasamudayadarśanaheyānāṃ svabhūmyālambanānāmanāsravālambanānāṃ ca /
[319|27] tadālambanasaṃkṣayād visabhāgadhātusarvatragāṇām /
[319|27-320|01] tadālambanā hi sabhāgadhātusarvatragāḥ /
[320|01] teṣu prahīṇeṣu te 'pi prahīṇā bhavanti /
[320|01-320|02] ālambanaprahāṇānnirodhamārgaheyānāṃ sāsravālambanānām /
[320|02-320|03] te hyanāsravālambanāsteṣāmālambanam /
[320|03] atasteṣu prahīṇeṣu te 'piprahīṇā bhavanti / bhāvanāheyānāṃ punaḥ
[320|04] pratipakṣodayāt kṣayaḥ // vakk_5.60 //
[320|05] yasya hi kleśaprakārasya pratipakṣo mārga utpadyate sa prahīyate /
[320|05-320|06] kasya punaḥ kaḥ pratipakṣaḥ /
[320|06] adhimātrādhimātrasya mṛdumṛduriti vistāreṇa paścāt pravedayiṣyāmaḥ /
[320|07] katividhaśca pratipakṣa ityāha
[320|08] prahāṇādhārabhūtatvadūṣaṇāruyaścaturvidhaḥ /
[320|09] pratipakṣaḥ
[320|10] prahāṇapratipakṣaḥ ānantaryamārgaḥ /
[320|10-320|11] ādhārapratipakṣastasmātpareṇāryo mārgo yena tatprāpitaṃ prahāṇamādhāryate /
[320|11-320|12] dūrībhāvapratipakṣo vimuktimārgātpareṇa yo mārgaśchinnaprāptidūrīkaraṇāt /
[320|12] vimuktimārgo 'pītyapare / so 'pi hi tāṃ prāpti dūrīkaroti /
[320|13] vidūṣaṇāpratipakṣo yena mārgeṇa taṃ dhātum doṣato darśanādvidūṣayati /
[320|13-320|14] api tveṣāmiyamātupūrvīṃ sādhvī bhavet /
[320|14] vidūṣaṇāpratipakṣo duḥkhasamudayālambanaḥ prayogamārgaḥ /
[320|15] prahāṇapratipakṣaḥ sarva ānantaryamārgaḥ / ādhārapratipakṣo vimuktimārgaḥ /
[320|15-320|16] dūrībhāvapratipakṣo viśeṣamārga iti /
[320|17] prahīyamāṇaḥ kleśaḥ kutaḥ prahātavyaḥ /
[320|18] prahātavyaḥ kleśa ālambanāt mataḥ // vakk_5.61 //
[320|19] na hi saṃprayogāt kleśo vivecayituṃ śakyate ālambanācca śakyate /
[320|19-320|20] yasmānna punastadālambyotpadyate /
[320|20-320|21] anāgatastāvacchakyetālambanādvivecayitum /
[320|21] atītastu katham / athālambana parijñānātprahātavya ityayamasyārthaḥ /
[321|01] eṣo 'pi naikāntaḥ / tasmādvaktavyametat / kiyatā kleśaḥ prahīṇo vaktavyaḥ /
[321|01-321|02] svāsaṃtānikaḥ prāpticchedāt /
[321|02-321|03] pārasāṃtānikastu kleśaḥ sarvaṃ ca rūpamakliṣṭaśca dharmastadālambanasvāsāṃtānikakleśaprahāṇāt /
[321|04] dūrībhāva ityucyate / katividhho dūrībhāvaḥ / caturvidhā kila dūratā /
[321|05-321|06]
vailakṣaṇyādvipakṣatvāddeśavicchedakālataḥ /
 bhūtaśīlapradeśādhvadvayānāmiva dūratā // vakk_5.62 //
[321|07] vilakṣaṇadūratā yathā mahābhūtānām / vailakṣaṇyātsahajānāmapi dūratā /
[321|07-321|08] vipakṣadūratā yathā śīlasya dauḥśīlyam /
[321|08-321|09] deśavicchedadūratā yathā viprakṛṣṭadeśānāṃ deśavicchedāt pūrvapaścimasamudravat /
[321|09] kāladūratā yathā atītānāgatadūramucyate / dutastaddūram /
[321|10] vartamānāt / yadanantarātamutpadyamānaṃ vā tat kathaṃ dūram /
[321|10-321|11] adhvanānātvena taddūraṃ na cirabhūtabhāvitvena /
[321|11] vartamānamapyevaṃ dūraṃ prāpnoti / akāritrā ttarhi taddūram /
[321|12] asaṃskṛtasya kathamantikatvaṃ sidhyati / sarvatra tatprāpteḥ /
[321|12-321|13] atītānāgate 'pi tatprasaṅgaḥ /
[321|13] ākāśaṃ ca katham /
[321|13-321|14] evaṃ tarhyatītānāgatamanyo 'nyaṃ varttamānavyavahitatvād dūram /
[321|14] varttamānamubhayo rāsannatvādantikam /
[321|14-321|15] asaṃskṛtaṃ cāpyavyavahitatvāditi /
[321|15] evamapyatītānāgataṃ varttamānasyāntikatvādubhayaṃ prāpnoti /
[321|15-321|16] evaṃ tu yuktaṃ syāt /
[321|16] dharmasvalakṣaṇādanāgataṃ dūramasaṃprāptatvāt / atītaṃ ca pracyutatvāditi /
[321|17] kim mārgaviśeṣagamanāt kleśānāṃ punaḥ prahāṇaviśeṣo bhavati / naitadasti /
[321|18] sarveṣāṃ hi kleśānāṃ
[321|19] sakṛt kṣayaḥ
[321|20] yasya yaḥ prahāṇamārgastenaiva tasya kṣayaḥ /
[321|21] visaṃyogalābhasteṣāṃ punaḥ punaḥ /
[322|01] katiṣu kāleṣvityāha ṣaṭsu kāleṣu /
[322|02] pratipakṣodayaphalaprāptīndriyavivṛddhiṣu // vakk_5.63 //
[322|03] pratipakṣo vimuktimārga etasminnabhipretaḥ / phalāni catvāri śrāmaṇyaphalāni /
[322|04] indriyavivṛddhirindriyasaṃcāraḥ / eteṣu kāleṣu kleśasya visaṃyogalābhaḥ /
[322|04-322|05] sa punareṣa yathāyogaṃ draṣṭavyaḥ /
[322|05] keṣāñcit ṣaṭsu kāleṣu keṣāñcid yāvaddvayoḥ /
[322|06] sa eva visaṃyogastāsu tāsvavasthāsu parijñāsaṃjñāṃ labhate /
[322|06-322|07] dve hi parijñe jñānaparijñā prahāṇaparijñā ca /
[322|07] tatra jñānaparijñā sāsravaṃ jñānam /
[322|07-322|08] prahāṇaparijñā tu prahāṇameva /
[322|08] phale hetūpacārāt / kimekaiva parijñā sarvaprahāṇam / netyāha / kiṃ tarhi /
[322|09] parijñā nava
[322|10] tatra tāvat
[322|11] kāmādyaprakāradvayasaṃkṣayaḥ /
[322|12] ekā
[322|13-322|14] kāmadhātāvādyasya prakāradvayasya duḥkhasamudayadarśanaheyasya prahāṇamekā parijñā /
[322|15] dvayoḥ kṣaye dve te
[322|16] kāmadhātāveva nirodhadarśanaheyasya prakārasyaprahāṇamekā parijñā /
[322|16-322|17] mārgadarśanaheyasyaikā /
[322|17] yathā kāmāvacarāṇāṃ darśanaprahātavyānāṃ prahāṇaṃ tisraḥ parijñāḥ
[322|18] tathordhvaṃ nisra eva tāḥ // vakk_5.64 //
[322|19] rūpārūpyāvacarāṇāṃ darśanaprahātavyānāṃ prahāṇaṃ tathaiva tisraḥ parijñā bhavanti /
[322|19-322|21] duḥkhasamudayadarśanaprahātavyānāṃ prahāṇamekā nirodhadarśanaheyānāṃ prahāṇaṃ dvitīyā mārgadarśanaheyānāṃ prahāṇaṃ tṛtīyeti traidhātukānāṃ darśanaheyānāṃ prahāṇaṃ ṣaṭ parijñā bhavanti /
[323|01] anyā avarabhāgīyarūpasarvāsravakṣayāḥ /
[323|02] tisraḥ parijñāḥ
[323|03] avarabhāgīyaprahāṇamekā parijñā / rūpāsravaprahāṇamekā rūparāgakṣayaparijñā /
[323|04] ārūpyāptānāṃ sarvāsravaprahāṇamekā sarvasaṃyojanaparyādāna parijñā /
[323|04-323|05] kasmādrūpārūpyāvacarāṇāṃ bhāvanāheyānāṃ prahāṇaṃ pṛthak parijñā na darśanaheyānām /
[323|05-323|06] bhāvanāheyānāmatulyapratipakṣatvāt /
[323|06] ityetā nava parijñāḥ / āsāṃ pūrvikāḥ
[323|07] ṣaṭ kṣāntiphalaṃ
[323|08] yā eva darśanaheyaprahāṇasvabhāvāḥ /
[323|09] jñānasya śeṣitāḥ // vakk_5.65 //
[323|10] avarabhāgīyaprahāṇādiparijñā bhāvanāmārgaphalatvāt /
[323|11] kathaṃ kṣāntiphalaṃ parijñā bhavanti / kṣāntīnāṃ jñānaparivāratvāt /
[323|11-323|12] rājaparivāre rājopacāravat /
[323|12] jñānaikaphalatvācca /
[323|13] anāgamyaphalaṃ sarvā dhyānānāṃ pañca vāthavā /
[323|14] aṣṭau
[323|15-323|16] vaibhāṣikamatena mauladhyānaphalaṃ pañca parijñā yā rūpārūpyāvacarakleśaprahāṇa svabhāvāḥ /
[323|16] kāmāvacarakleśaprahāṇasyānāgamyaphalatvāt bhadantaghoṣakasya matenāṣṭau /
[323|17] sa hi vītarāgasyāpi kāmāvacarāṇāṃ darśanaheyānāṃ prahāṇaṃ darśanamārgaphalamicchanti /
[323|18] anāsravavisaṃyogaprāptilābhāt / avarabhāgīyaprahāṇaparijñā tvanāgamyaphalameva /
[323|19] dhyānāntaraṃ dhyānavaddraṣṭavyam / ārupyāṇāṃ tu
[323|20] sāmantakasyaikā
[323|21] ākāśānantyāyatanasāmantakasyaikā rūparāgakṣayaparijñā phalam /
[324|01] maulārūpyatrayasya ca // vakk_5.66 //
[324|02] maulānāṃ ca trayāṇāmārūpyāṇāmekaiva sarvasaṃyojanaparyādānaparijñā phalam /
[324|03] āryamārgasya sarvāḥ
[324|04] nava parijñāḥ phalam /
[324|05] dve laukikasya
[324|06] laukisya mārgasya dve avarabhāgīyarūparāgakṣayaparijñe phalam /
[324|07] anvayasya ca /
[324|08] anvayajñānasyāpi dveparijñe phalaṃ paścime /
[324|09] dharmajñānasya tisrastu
[324|10] paścimā eva tridhātukabhāvanāheya pratipakṣatvāt /
[324|11] ṣaṭ tatpakṣasya pañca ca // vakk_5.67 //
[324|12] dharmajñānapakṣasya ṣaṭ parijñāḥ phalaṃ yā eva dharmajñāna kṣantijñānānām /
[324|12-324|13] anvayajñānapakṣasya pañca yā evānvayakṣāntijñānānām /
[324|13] pakṣagrahaṇena hi kṣāntijñānāni gṛhyante /
[324|14] kasmānnaikaikaṃ prahāṇaṃ parijñā vyavasthāpyate /
[324|14-324|15] yasmāt kṣāntiphalaṃ tāvat prahāṇaṃ vyavasthāpyate /
[324|16] anāsravaviyogāpterbhavāgravikalīkṛteḥ /
[324|17] hetudvayasamudghātāt parijñā
[324|18] yatraitāni trīṇi kāraṇāni bhavanti tat prahāṇaṃ parijñocyate /
[324|18-325|01] pṛthagjanasya tāvadanāsravā visaṃyogaprāptirnāsti bhavāgravikalīkaraṇaṃ ceti nāsya prahāṇaṃ parijñākhyāṃ labhate /
[325|01] āryasyāpi yat kṣāntiphalaṃ tāvat prahāṇam /
[325|01-325|02] tatra yāvat duḥkhe 'nvayajñānakṣāntāvanāsravā visaṃyogaprāptirasti na tu bhavāgravikalīkṛṭam /
[325|02-325|03] duḥkhe 'nvayajñāne ubhayamasti na tu hetudvayasamudghātaḥ /
[325|03-325|04] samudayadarśanaprahātavyasya sarvatragahetoraprahīṇatvāt /
[325|04] anyeṣu dharmānvayajñāneṣu sarvaṃ trayamasti /
[325|04-325|05] atastāsvavasthāsu prahāṇaṃ parijñākhyāṃ labhate /
[325|05] jñānaphalaṃ tu prahāṇam / ataśca kāraṇatrayāt parijñākhyāṃ labhate /
[325|06] caturthācca
[325|07] dhātvatikramāt // vakk_5.68 //
[325|08] yadā dhātuṃ samatikrāmati /
[325|08-325|09] kṛtsnadhātuverāgyāt ubhayasaṃyogaviyogaṃ pañcamaṃ kāraṇamāhurapare /
[325|09-325|10] yaḥ prakāraḥ prahīṇo yadi tatrānyena tadālambanena kleśena visaṃyukto bhavatīti /
[325|10-325|11] sa tu nāsya ubhayahetusamudghātāt dhātusamatikramācceti na brūmaḥ /
[325|12] kaḥ katibhiḥ parijñābhiḥ samanvāgataḥ /
[325|13] naikayā pañcabhiryāvaddarśanasthaḥ samanvitaḥ /
[325|14] pṛthagjanastāvannaiva samanvāgataḥ /
[325|14-325|15] āryo 'pi darśanamārgastho yāvatsamudayadharmajñānakṣāntiṃ naiva samanvāgataḥ /
[325|15] samudaye dharmajñāna ekayā samanvāgataḥ /
[325|15-325|16] samudaye 'nvayajñāne dvābhyām /
[325|16-325|17] nirodhe dharmajñāne tisṛbhhirnirodhānvayajñāne catasṛbhirmārgadharmajñāne pañcabhiḥ /
[325|18] bhavanāsthaḥ punaḥ ṣaṅbhirekayā vā dvayena vā // vakk_5.69 //
[325|19-325|20] bhāvanāmārgasthaḥ punarāryapudgalo mārgānvayajñāne ṣaḍibhiḥ parijñābhiḥ samanvāgato yāvat kāmavairāgyaṃ na prāptaḥ /
[325|20-325|21] parihīṇo vā tataḥ kāmavairāgyaṃ prāptaḥ pūrvaṃ paścād vā ekayā 'varabhāgīyaprahāṇaparijñayā /
[325|21-325|22] arhattvaṃ prāpta ekayaiva sarvasaṃyojanaparyādānaparijñayā /
[325|22-325|23] parihīṇo 'pi rūpāvacareṇa paryavasthānenaikayā 'varabhāgīyaprahāṇaparijñayā /
[325|23-325|24] rūpavairāgyaṃ prāpto dvabhyāmavarabhāgīyaprahāṇarūparāgakṣayaparijñābhyām /
[325|24] prahīṇo 'pyārūpyāvacareṇa paryavasthānenābhyāmeva /
[325|24-325|25] kiṃ punaḥ kāraṇamanāgāmyarhatorekaiva parijñā vyavasthāpyate na bhūyasyaḥ /
[325|25-325|01] yasmāt
[326|01] tāsāṃ saṃkalanaṃ dhātuvairāgyaphalalābhataḥ /
[326|02-326|03] dvābhyāṃ kāraṇābhyāṃ parijñānāṃ saṃkalanaṃ bhavatyekatvena vyavasthāpanaṃ dhātuvairāgyāt phalaprāptitaśca /
[326|03] tayoścāvasthayoretadubhayaṃ bhavati /
[326|03-326|04] ataḥ sarvaṃ prahāṇaṃ saṃkalayyaikā parijñocyate /
[326|05] atha kaḥ kati parijñāstyajati labhate vā /
[326|06] ekāṃ dve pañca ṣaṭ kaścijjahātyāpnoti pañca na // vakk_5.70 //
[326|07] ekāṃ tyajati arhattvāt kāmavairāgyād vā parihīyamāṇaḥ /
[326|07-326|08] dve parijñe tyajatyanāgāmī rūpavītarāgaḥ kāmavairāgyāt parihīyamāṇaḥ /
[326|08-326|09] pañca tyajati vītarāgapūrvī mārgānvayajñāne /
[326|09-326|10] sa hyavarabhāgīyaprahāṇaparijñālābhe pūrvikāḥ pañca parijñāstyajati /
[326|10] ṣaṭ parijñāstyajatyānupoūrvikaḥ kāmavairāgyāt / lābhe 'pyevameva /
[326|10-326|11] kaścidekāṃ parijñāṃ labhate /
[326|11] yaḥ kaścidapūrvā labhate /
[326|11-326|12] kaścid dve yaḥ kevalādārūpyadhātuvairāgyāt parihīyate /
[326|12] kaścit ṣaṭ yo 'nāgāmiphalāt parihīyate /
[326|12-326|13] pañca tu nai kaścillabhate /
[326|14] samāptaḥ parijñāprasaṅgaḥ //
=====================================================================
[326|15-326|16] abhidharmakośabhāṣye 'nuśayanirddeśo nāma pañcamaṃ kośasthānaṃ samāptmiti //
[326|17] śrīlāmāvākasya yadatra puṇyam /
ṣaṣṭhaṃ kośasthānam
=====================================================================
namo buddhāya
=====================================================================
[327|03] uktaṃ yathā prahāṇaṃ parijñākhyāṃ labhate / tadapi ca
[327|04] kleśaprahāṇamākhyātaṃ satyadarśanabhāvanāt /
[327|05] darśanaheyā bhāvanāheyāśca kleśā iti vistareṇākhyātam /
[327|05-327|06] tāvidānīṃ darśanabhāvanāmārgau kimanāsravau sāsravāviti vaktavyam /
[327|06] ata idamucyate
[327|07] dvividho bhāvanāmārgo darśanakhyastvanāsravaḥ // vakk_6.1 //
[327|08] dvidho bhavanāmārgo laukikok lokottaraśca /
[327|08-327|09] darśanamārgastu lokottara eva traidhātukapratipakṣatvāt /
[327|09] navaprakārāṇāṃ darśana heyānāṃ sakṛtprahāṇācca /
[327|09-327|10] na hi laukikasya eṣā śaktirasti /
[327|11] satyadarśanādityuktam / kānīmāni satyāni kati ca /
[327|12] satyānyuktāni catvāri
[327|13] vavoktāni / sāsravānāsravadharmanirdeśe /
[327|13-327|15] "anāsravā mārgasatyami"ti svaśabdena "pratisaṃkhyānirodho yo visaṃyoga" iti nirodhasatyaṃ "duḥkhaṃ samudayo loka" ityatra duḥkhasamudayasatye /
[327|15] kimeṣa evaiṣāmanukramaḥ / netyāha / kiṃ tarhi /
[327|16] duḥkhaṃ samudayastathā /
[327|17] nirodhamārga iti
[327|18] eṣa eṣāmanukramaḥ / svabhāvastu yathā pūrvamuktastayaivetipradarśanārthastathāśabdaḥ /
[327|18-327|19] sa punarayam
[327|20] eṣāṃ yathā 'bhisamayaṃ kramaḥ // vakk_6.2 //
[328|01] yasya hi satyasyābhisamayaḥ pūrvasya pūrvanirdeśaḥ /
[328|01-328|02] itarathā hi pūrvaṃ hetunirdeśo 'bhaviṣyat paścāt phalanirdeśaḥ /
[328|02] keṣāñcidutpattyanukūlā deśanāḥ /
[328|03] yathā smṛtyupasthānadhyānādīnām /
[328|03-328|04] deṣāñcitprarūpaṇānukūlā deśanā yathā samyak prahāṇānām /
[328|04] na hyeṣa niyamo yat pūrvamutpannānāṃ prahāṇāya cchandaṃ janayati /
[328|04-328|05] paścādanutpannānāmanutpādāyeti /
[328|05] satyānāṃ tvabhisamayānukūlā deśanā /
[328|05-328|06] kiṃ punaḥ kāraṇamevameṣāṃ satyānāmabhisamayaḥ /
[328|06-328|07] yatra hi satto yena ca vādhyate yataśca mokṣaṃ prarthayate tadevādau vyavacāraṇāvasthāyāṃ duḥkhasatyaṃ parīkṣyate /
[328|07-328|08] paścātko 'sya heturiti samudayasatyaṃ ko 'sya nirodha iti nirodhasatyaṃ ko 'sya mārga iti mārgasatyam /
[328|08-328|09] vyādhiṃ dṛṣṭvā tannidānakṣayameṣajānveṣāṇavat /
[328|09] sūtre 'pyeṣa eva satyānāṃ dṛṣṭānto darśitaḥ /
[328|10] katamasmin sūtre / "caturbhiraṅgaiḥ samanvāgato bhiṣaktalpasartte"tyatra /
[328|10-328|11] yathā ca vyavacāraṇāvasthāyāṃ satyaparīkṣā tathābhisamayāvasthāyāṃ satyābhisamayaḥ /
[328|11-328|12] pūrvavedhāt /
[328|12] dṛṣṭabhūminiḥsaṃgāśvadhāvanavat / abhisamaya iti ko 'rthaḥ /
[328|12-328|13] abhisaṃbodha iṇo bodhanārthatvāt /
[328|13] karamādanāsrava eva na sāsravaḥ / sa hi nirvāṇābhimukhaḥ samyakbodhaḥ /
[328|14] samyagiti tattvena / tatra phalabhūtā upādānaskandhā duḥkhasatyam /
[328|15] hetubhūtāḥ samudayasatyam / samudetyasmāditi kṛtvā /
[328|15-328|16] ata eva tayoḥ phalahetubhāvānnāmato bhedo na dravyataḥ /
[328|16] nirodhamārgayostu dravyato 'pi /
[328|16-328|17] āryasatyānīti sūtra ucyante /
[328|17] ko 'syārthaḥ /
[328|17-328|18] āryāṇāmetānisatyāni tasmādāryasatyānīti sūtra evoktam /
[328|18] kimanyeṣāmetāni mṛṣā / sarveṣāmetāni satyānyaviparītatvāt /
[328|18-328|19] āryaistu yathaitāni tathā dṛṣṭāni nānyaiḥ /
[328|19-328|20] ata āryāṇāmetāni satyānyucyante na tvanāryāṇāṃ vīparītadarśanāt /
[328|21-328|22]
 "yadāryāḥ sukhataḥ prāhustat pare duḥkhato biduḥ /
 yatpare sukhatḥ prāhustadāryā duḥkhato biduḥ //"
[328|23] iti gāthā / dve āryāṇāṃ satye dve ārye cāryāṇāṃ ca satye ityapare /
[328|23-328|24] yathā vedanaikadeśo duḥkhasvabhāvaḥ /
[328|24] kathaṃ sarve sāsravāḥ saṃskārā duḥkhamityucyante /
[328|25-328|26]
duḥkhāstriduḥkhatāyogādyathāyogamaśeṣataḥ /
 manāṣā amanāpāśca tadanye caiva sāsravāḥ // vakk_6.3 //
[329|01] tisro hi duḥkhatā duḥkhaduḥkhatā saṃskāraduḥkhatā vipariṇāmaduḥkhatā ca /
[329|01-329|02] tābhiryathāyogamaśeṣataḥ sarva sāsravāḥ saṃskārā duḥkhāḥ /
[329|02] tatra manāṣā vipariṇāmaduḥkhatayā /
[329|03] amanāṣā duḥkhaduḥkhatayā / tebhyo 'nye saṃskāraduḥkhatayā /
[329|03-329|04] ke punarmanāpāḥ ke 'manāṣāḥ ke knobhayathā /
[329|04-329|05] tisro vedanā yathākramaṃ tadvaśena sukhavedanīyādayo 'pi saṃskārā manāpādisaṃjñāṃ labhante /
[329|05-329|06] sukhāyā hi vedanāyā vipariṇāmena duḥkhatā /
[329|06-329|07] sūtra uktaṃ "sukhā vedanā utpādamukhā sthitisukhā vipariṇāmaduḥkh"ti /
[329|07] duḥkhāyāḥ duḥkhasvabhāvenaiva duḥkhatā /
[329|07-329|08] "duḥkhā vedanā utpādaduḥkhā sthitiduḥkhā" iti sūtre /
[329|08] aduḥkhāsukhāvedanāyāḥ saṃskāreṇaiva duḥkhatā /
[329|09] "pratyayābhisaṃskaraṇādyadanityaṃ tadduḥkhami"ti /
[329|09-329|10] vedanāvattadvedanīyā api saṃskārā ucyante /
[329|10] duḥkhameva duḥkhatā duḥkhaduḥkhatā / evaṃ yāvat saṃskārā eva duḥkhatetyapare /
[329|11] asādhāraṇatvāt manāṣā 'manāpānāṃ vipariṇāmaduḥkhaduḥkhate ukte /
[329|11-329|12] sarve tusaṃskārāḥ saṃskāraduḥkhatayā duḥkhāḥ /
[329|12] tāṃstvāryā eva paśyanti //
āha cātra /
[329|13-329|16]
 "ūrṇāpakṣma yathaiva hi karatalasaṃsthaṃ na vedyate pumbhiḥ
 akṣigataṃ tu tathaiva hi janayatyaratiṃ ca pīḍaṃ ca /
 karatalasadṛśo bālo na vetti saṃskāraduḥkhatāpakṣma
 akṣisadṛśastu vidvāṃstenaivodvijyate gāḍhami"ti //
[329|17-329|18] na hi bālānāmāvīcikeṣvapi skandheṣu tathā duḥkhabuddhiḥ pravartate yathāryāṇāṃ bhāvāgrikeṣvapīti /
[329|18] evaṃ tarhi mārgasyāpi saṃskāraduḥkhatāprasaṅgaḥ /
[329|19] saṃskṛtatvāt / pratikūlaṃ hi duḥkhamiti lakṣaṇānna mārgo duḥkham /
[329|19-329|20] na hi tasyotpāda āryāṇāṃ pratikūlaḥ sarvaduḥkhakṣayāvāhanāt /
[329|20-329|21] yadāpi te nirvāṇaṃ śāntataḥ paśyanti tadāpi yadeva duḥkhato dṛṣṭaṃ tasyaiva nirodhaṃ śāntataḥ paśyantina mārgasya /
[329|21-329|22] yadāpi duḥkhamapyatrāsti tasmāt duḥkhamevāryasatyamucyate /
[329|22-329|23] sukhasyālpatvāt mūdgādibhāve 'pi māṣarāśyapadeśavadityeke /
[329|23-329|24] ko hi vidvān pariṣekasukhāṇukena gaṇḍasukhamiti vyavasyet /
[329|24] āha khalvapi
[329|25-329|26]
 "duḥkhasya ca hetutvāt duḥkhaiścānalpakaiḥ samuditatvāt /
 duḥkhe ca sati tadiṣṭerduḥkhaṃ sukhamiti vyavasyanti" iti //
[330|01] sahaiva tu sukhena sarvaṃ bhavamāryā duḥkhataḥ paśyanti / saṃskāraduḥkhataikarasatvāt /
[330|01-330|02] ato duḥkhamevāryāsatyaṃ vyavasthāpyate na sukham /
[330|02-330|03] kathamidānīṃ sukhasvabhāvāṃ vedanāṃ duḥkhataḥ paśyanti /
[330|03] anityatayā pratikūlatvāt / yathā rūpasaṃjñādīnyapi duḥkhataḥ paśyanti /
[330|04] na catānyevaṃ duḥkhāni yathā duḥkhavedaneti / yastu manyate duḥkhahetutvāditi /
[330|05] tasyāsau samudayākāraḥ syānna duḥkhakāraḥ /
[330|05-330|06] āryāṇāṃ carūpārupyopapattau kathaṃ duḥkhasaṃjñā pravarteta /
[330|06-330|07] na hi punasteṣāṃ duḥkhavedanāhetuḥ skandhā bhavanti /
[330|07] saṃskāraduḥkhatā ca sūtre kimarthaṃ pṛthaguktā bhavet /
[330|07-330|08] yadi tarhyanityatvāt duḥkhataḥpaśyanti /
[330|08] anityaduḥkhākārayoḥ kaḥ prativiśeṣaḥ /
[330|08-330|09] udayavyayadharmitvādanityaṃ paśyanti /
[330|09] pratikūlatvāt duḥkham /
[330|09-330|10] anityaṃ tu dṛśyamānaṃ pratikūlaṃ bhavatītyanityākāro duḥkhākāramākarṣati /
[330|10-330|11] nāstyeva sukha vedanetyekīyā duḥkhaiva tu sarvā /
[330|11] kathamidaṃ gamyate / sūtrādyuktitaśca / kathaṃ tāvatsūtrāt /
[330|11-330|12] uktaṃ hi bhagavatā "yatkiñcidveditamidamatra duḥkhasye"ti /
[330|12-330|13] "duḥkhā vedanā duḥkhato draṣṭavye"ti /
[330|13] "duḥkhe sukhamiti saṃjñāviparyāsa" iti / evaṃ tāvatsūtrāt / kathaṃ yuktitaḥ /
[330|14] sukhahetvavyavasthānāt /
[330|14-330|15] ya eva hi kecitpānabhojanaśītoṣṇādaya iṣyante sukhahetavasta evātyupayuktā akālopayuktāśca punarduḥkhahetavaḥ saṃpadyante /
[330|15-330|17] na ca yuktā sukhahetubṛddhacyā samena vā 'nyasminkāle duḥkhotpattirityādita eva te duḥkhahetavo na sukhasya /
[330|17] ante tu tadduḥkhaṃ vṛddhimāpannaṃ vyaktimāpadyata iti /
[330|17-330|18] evamīryāpathavikalpe 'pi vaktavyam /
[330|18] duḥkhapratikāre ca sukhabuddherduḥkhavikalpe ca /
[330|18-330|20] na hi tāvat sukhamiti vedyate kiñcidyāvanna duḥkhāntareṇopadruto bhavati kṣutpipāsāśītoṣṇaśramakāmarāgaprabhaveṇa /
[330|20-330|21] tasmāt pratīkāra evāviduṣāṃ sukhabuddhirnasukhe duḥkhavikalpe ca vālaḥ sukhabuddhimutpādaynti yathāṃśādaṃśaṃ bhāraṃ saṃcārayantaḥ /
[330|22] tasmānnāstyeva sukhamiti / astyevetyābhivārmikāḥ / eṣa eva canyāyaḥ /
[330|22-330|23] kathaṃ kṛtvā /
[330|23] idaṃ hi tāvadayaṃ praṣṭavyaḥ sukhāpavādī / kimidaṃ duḥkhaṃ nāma /
[330|23-330|24] yadvādhanātmakaṃ cet /
[330|24] kathamiti vaktavyam / upaghātakaṃ cet / anugrāhakaṃ sukhamiti siddham /
[330|24-330|25] anabhipretaṃ cet /
[330|25] abhipretaṃ sukhamiti siddham /
[330|25-330|26] tadeva hyabhipretaṃ punaranabhipretaṃ bhavatyāryāṇāṃ naivālpakāle /
[330|26] tasmādaniṣpanamabhipretatvaṃ cet / na / anyathā 'nabhipretatvāt /
[330|27] yā hi vedanā svena lakṣaṇenābhipretā nāsau pouonastenaiva jātvanabhipretā bhavati /
[330|27-331|02] tathā hyenāmākārāntareṇa vidūṣayantyāryāḥ pramādapadaṃ caināṃ paśyanti mahābhisaṃskārasādhyāṃ ca vipariṇāminīṃ cānityāṃ cayenānabhipretā bhavati /
[331|02] na tu khalu svalakṣaṇākāreṇa /
[331|03-331|04] yadi cāsau svenātmanānabhipretā bhavennaiva tasyāṃ kasyacidrāgo bhavedyato vairāgyārthaṃ prakārāntareṇāpi doṣavatīṃ paśyeyuḥ /
[331|04] tasmādastyeva svalakṣaṇataḥ sukha vedanā //
[331|05-331|07] yattu bhagavatoktaṃ "yatkiñcidveditamidamatra duḥkhasye"ti tadbhagavataiva nītārthaṃ "saṃskārānityatāmānanda mayā saṃghāya bhāṣitaṃ saṃskāraviopariṇāmatāṃ ca yatkiñcidveditamidamatra duḥkhasye"ti /
[331|07-331|08] ato na duḥkha-dukhatāṃ saṃdhāyaitaduktamiti siddhaṃ bhavati /
[331|08-331|09] yadica svabhāvata eva sarvaṃ veditavyaṃ duḥkhamabhaviṣyatkimarthamāryānanda evaṃ bhagavantamaprakṣyat /
[331|09] tisra ime vedanā uktā bhagavatā sukhā duḥkhā 'duḥkhāsukhā ca /
[331|10] uktaṃ cedaṃ bhagavatā "yatkiñcidveditamidamatra duḥkhasye"ti /
[331|10-331|11] kiṃ nu saṃdhāya bhagavatā bhāṣitam yatkiñcidveditamidamatra duḥkhasyeti /
[331|11-331|12] evaṃ hi so 'prakṣyat kiṃ nu saṃdhāya bhāṣitaṃ tisro vedanā iti /
[331|12] bhagavānaṣyeva vyākariṣyat /
[331|12-331|13] idaṃ mayā saṃdhāya bhāṣitaṃ tisro vedanā iti /
[331|13] na tvevamāha / tasmātsantyeva svabhāvatastisro vedanāḥ /
[331|14-331|15] idaṃ tu saṃdhāya mayā bhāṣitaṃ yatkimcidveditamidamatra duḥkhasyetyābhīprāyikametadvākyaṃ darśayati /
[331|15] yadaṣyuktaṃ "sukhā vedanā duḥkheti draṣṭavye"ti / ubhayaṃ tasyāmasti /
[331|15-331|16] sukhatvaṃ ca svabhāvatomanāpatvād duḥkhatvaṃ ca paryāyato vipariṇāmānityadharmatvāt /
[331|16-331|17] sā tu sukhato dṛśyamānā bandhāya kalpate tadāsvādanāt /
[331|17-331|18] duḥkhato dṛśyamānā mokṣāya kalpate /
[331|18] tadvairāgyāditi /
[331|18-331|19] yathā dṛśyamānā mokṣāya kalpate tathaināṃ draṣṭumājñāpayanti buddhāḥ /
[331|19] kathamidaṃ gamyate svabhāvataḥ sā sukheti / ya dāha
[331|20-331|21]
 "saṃskārānityatāṃ jñātvā atho vipariṇāmatām /
 vedanā duḥkhataḥ proktā saṃbuddhena prajānaneti" //
[331|22] yadapi coktaṃ "duḥkhe sukhamiti saṃjñāviparyāsa" iti / ābhiprāyika eṣa nirdeśaḥ /
[331|23] lokasya hi sukhasaṃjñā vedanāyāṃ kāmaguṇeṣūpapattau ca /
[331|23-331|24] tatra sūkhaṃ vedanāṃ paryāyeṇa duḥkhaṃ satīmekāntasukhāṃ paśyato viparyāsaḥ /
[331|24] evamupapattim /
[331|25] tasmānnātaḥ sukhavedanā 'bhāvasiddhiḥ /
[331|25-331|26] yadi tu svabhāvata eva sarvaṃ veditaṃ duḥkhamabhaviṣyat tisro vedanā iti vacane koguṇo 'bhaviṣyat /
[331|26-332|01] lokānuvṛttyeti cet na /
[332|01-332|02] sarvaveditaduḥkhatvasya saṃskāravipariṇāmānityatāṃ saṃdhāya bhāṣitavacanāt yathābhūtavacanācca /
[332|02-332|04] "yacca sukhendriyaṃ yacca saumanasyendriyaṃ sukhaiṣā vedanā draṣṭavye" ti vistareṇoktvā "yenemāni pañcendriyāṇyevaṃ yathābhūtaṃ samyak prajñayā dṛṣṭāni trīṇi cāsya saṃyojanāni prahīṇāni bhavantī" tyevamādi /
[332|04-332|05] loko 'pi ca kathaṃ duḥkhāṃ vedanāṃ trividhāṃ vyavasyet /
[332|05] mṛdvadhimātramadhyāsu yathākramaṃ sukhādibuddhiriti cet / na /
[332|06] sukhasyāpi trividhatvāt mṛdvādiṣu duḥkheṣvadhimātrā disukhabuddhiḥ syāt /
[332|06-332|08] yadā ca gandharasaspraṣṭavyaviśeṣajaṃ sukhaṃ vedayate tadā katamat duḥkhaṃ mṛdubhūtaṃ yatrāsya sukhabuddhirbhavati /
[332|08-332|09] anutpannavinaṣṭe catasminmṛduni duḥkhe sutarāṃ sukabuddhiḥ syāt /
[332|09] aśeṣaduḥkhāpagamāt / evaṃ kāmasukhasaṃmukhībhāve 'pi vaktavyam /
[332|10-332|11] kathaṃ ca nāmedaṃ yojyate yanmṛdunivedite suvyaktastīvro 'nubhavo gṛhyate madhye punaravyakta iti /
[332|11] triṣu ca dhyāneṣu sukhavacanāt mṛdu duḥkhaṃ syāt /
[332|11-332|12] ūrdhvamaduḥkhasukhavacanānmadhyaṃ duḥkhamiti na yujyate mṛdvādiṣu duḥkheṣu duḥkheṣu sukhādivedanāvyavasthānam /
[332|12-332|14] uktaṃ ca bhagavatā "rūpaṃ cenmahānāmannekāntaduḥkhamabhaviṣyanna sukhaṃ na sukhānugatami"tyevamādi /
[332|14] tasmādapyasti kiñcitsukham /
[332|14-332|15] evaṃ tāvanna sūtrātsukhavedanā 'bhāvaḥ sidhyati /
[332|15] yatpunaḥ sukhahetvavyavasthānādityuktam / hetvaparijñānādidamucyate /
[332|16] āśrayaviśeṣāpekṣo hi viṣayaḥ sukhaheturvā bhavati duḥkhaheturvā / na kevalo viṣayaḥ /
[332|17-332|18] sa yāṃ kāmavasthāṃ prāpya sukhaheturbhavati na tāṃ punaḥ prāpya kadācinna bhavatīti vyavasthita eva sukhahetuḥ /
[332|18-332|20] tadyathā sa evāgniḥ pākyabhūtaviśeṣāpekṣaḥ svādupākaheturbhavati sa evāsvādapākahetuḥ na tu yāṃ pākyabhūtāvasthāṃ prāpya svadupākahetustāṃ punaḥ prāpya na heturityeṣa dṛṣṭāntaḥ /
[332|20-332|21] dhyāneṣu ca kathaṃ na vyavasthitaḥ sukhahetuḥ /
[332|21-332|22] yattu punaḥ duḥkhapratikāre sukhabuddhirityuktaṃ tatra vihitaḥ pratīkāraḥ /
[332|22-332|23] yadā gandhādiviśeṣajaṃ sukhaṃ vedayate tadā kasya pratīkāreṣu sukhabuddhirbhavatyanutpannavinaṣṭe ca tasmin duḥkhe sutarāṃ sukhabuddhiḥ syāt /
[332|23-332|24] dhyānaje sukhe kaḥ kasya pratīkāra ityevamādi /
[332|24-332|25] bhāvasaṃcāre 'pi cāvasthāntarajaṃ sukhamevotpadyate /
[332|25] yāvadasau tādṛśī kāyāvasthā 'ntarghīyate /
[332|25-332|26] anyathā hi paścādbhūyasī sukhabuddhiḥ syāt /
[332|26] evaṃ śrāntasyeryāpathavikalpeṣu veditavyam /
[332|27] "ante kuto duḥkhabuddhirārambho yadi nādita" iti
[333|01] cet / kāyapariṇāmaviśeṣānmadyādīnāmante mādhuryaśuktatāvat /
[333|01-333|02] tasmādastyeva sukhā vedaneti siddham /
[333|02] triduḥkhatāyogādvā sarvaṃ sāsravaṃ duḥkhamiti /
[333|02-333|03] yattu samudayasatyaṃ tadevocyate /
[333|03] idamutsūtram sūtre hi tṛṣṇaivoktā / pradhānyādasau sūtra uktā /
[333|03-333|04] anye 'pi tu samudayaḥ /
[333|04] kathamidaṃ pratyetavyam / anyatrānyasyāpi vacanāt / uktaṃ hi bhagavatā /
[333|05] "karma ca tṛṣṇā ca atho avidyā saṃskārāṇāṃ heturabhisaṃparāya" iti /
[333|06] punaścoktaṃ "pañca bījajātānīti sopādānasya vijñānasyaitadadhivacanam /
[333|07] pṛthivīdhāturiti catasṛṇāṃ vijñānasthitīnāmetadadhivacanami"ti /
[333|07-333|08] tasmādābhiprāyikaḥ sūtreṣu nirdeśo lākṣaṇikastvabhidharme /
[333|08-333|09] api tvabhinirvṛttihetuṃ brūvatā samudayasatyaṃ tṛṣṇaivoktā /
[333|09-333|10] upapattyabhinirvṛttihetuṃ sahetukaṃ brūvatā gāthāyāṃ karma ca tṛṣṇā cāvidyoktā /
[333|10-333|11] "karmaheturūpapattaye tṛṣṇāheturabhinirvṛttaya" iti sūtre vacanāt /
[333|11-333|12] sahetusapratyayasanidānasūtrakrameṇa vā bījakṣetrabhāvaṃ pratipādayatā vijñānādayo 'ṣyuktāḥ /
[333|12] kā punaruṣapattiḥ kā cābhinirvṛttiḥ /
[333|12-333|13] dhātugatiyonyādiprakārabhedenātmabhāvasyoṣapadanamupapattiḥ /
[333|13] abhedena punarbhavapratisaṃdhānamabhinirvṛttiḥ /
[333|14] tayoryathākramaṃ karma ca bhavatṛṣṇā ca hetuḥ /
[333|14-333|15] tadyathā bījaṃ śālivādijātiprakārabhedenāṅkuroopapadanasya hetuḥ /
[333|15] āpaḥ punarabhedena sarvaṅkuraprarohamātrasyetyeva dṛṣṭāntaḥ /
[333|16] tṛṣṇā 'bhinirvṛttiheturiti kā 'tra yuktiḥ / vītatṛṣṇasya janmābhāvāt /
[333|16-333|17] ubhaye 'pi briyante /
[333|17] satṛṣṇā vītatṛṣṇāśca / satṛṣṇā eva jātā dṛśyante na vītatṛṣṇā iti /
[333|18] vinā tṛṣṇayā janmābhāvāt / bhavasyābhinirvṛttau tṛṣṇāhetuṃ pratīmaḥ /
[333|18-333|19] saṃtatinamanācca /
[333|19] yatra ca satṛṣṇā tatrābhīkṣṇaṃ cittasaṃtatiṃ namantīṃ paśyāmaḥ /
[333|19-333|20] tasmāt punarbhave 'ṣyevamiti vyavasyāmaḥ / [333|20-333|21] na cātmabhāva evaṃ kenacidāgṛhīto yathā tṛṣṇayā /
[333|21] śuṣkamasūropasnānalepāṅgavat /
[333|21-333|22] na cānyo heturevamanuṣatto yathātmasneha ityeṣā yuktiḥ /
[333|23] catvāryapi satyānyuktāni bhagavatā /
[333|23-333|24] dve api satye saṃvṛtisatyaṃ paramārthasatyaṃ ca /
[333|24] tayoḥ kiṃ lakṣaṇam /
[334|01-334|02]
yatra bhinnena tadbuddhiranyāpohe dhiyā ca tat /
 ghaṭārthavatsaṃvṛtisat paramārthasadanyathā // vakk_6.4 //
[334|03] yasminnavayavaśo bhinne na tadbuddhirbhavati tat saṃvṛtisat / tadyathā ghaṭaḥ /
[334|04] tatra hi kapālaśo bhinne ghaṭabuddhirna bhavati /
[334|04-334|05] tatra cānyānapohya dharmān buddhacyā tadbuddhirna bhavati taccāpi saṃvṛtisadveditavyam /
[334|05] tadyathāmbu /
[334|05-334|06] tatra hi buddhacyā rūpādīndharmānaṣohyāmbubuddhirna bhavati /
[334|06-334|07] teṣveva tu saṃvṛtisaṃjñā kṛteti saṃvṛtivaśāt ghaṭaścāmbu cāstīti brūbantaḥ satyamevāhurna mṛṣetyetatsaṃvṛtisatyam /
[334|07-334|08] atonyathā paramārtha satyam /
[334|08] tatra bhinne 'poi tadbudhirbhavatyeva /
[334|08-334|09] anyadharmāpohe 'pi buddhacyā tat paramārthasat /
[334|09] tadyathā rūpam /
[334|09-334|10] tatra hi paramāṇuśo bhinne vastuni rasārhānapi ca dharmānapohya buddhacyā rūpasya svabhāvabuddhirbhavatyeva /
[334|10] evaṃ vedanādayo 'pi draṣṭavyāḥ /
[334|10-334|11] etat paramārthena bhāvāt paramārthasatyamiti /
[334|11-334|12] yathā lokottarena jñānena gṛhyate tat pṛṣṭhalabdhena vā laukikena tathā paramārthasatyam /
[334|12-334|13] yathānyena tathā saṃvṛtisatyam iti pūrvācāryāḥ /
[334|13] uktāni satyāni /
[334|14] kathaṃ punasteṣāṃ darśanaṃ bhavati / vaktavyam / ata ādiprāthānamārabhyocyate /
[334|15] vṛttasthaḥ śrutacintāvānbhāvanāyāṃ prayujyate /
[334|16] satyāni ha draṣṭukāma ādita eva śīlaṃ pālayati /
[334|16-334|17] tataḥ satyadarśanasyānulomaṃ śrutamudgṛhlātyarthaṃ vā śruṇeni /
[334|17-334|18] śrutvā cintayati aviparītaṃ cintayitvā bhāvanāyāṃ prayujyate /
[334|18] samādhau tasya śrutamayīṃ prajñāṃ niśritya cintāmayī jāyate /
[334|18-334|19] cintāmayīṃ niśritya bhāvanāmayī jāyate /
[334|20] kiṃ punarāsāṃ prajñānāṃ lakṣaṇam /
[334|21] nāmobhayārthaviṣayā śrutamayyādikā dhiyaḥ // vakk_6.5 //
[334|22] nāmālambanā kila śrutamayī prajñā / nāmārthālambanā cintāmayī /
[334|22-334|23] kadācidvacyañjanenārthamākarṣati kadācidarthena vyañjanam /
[334|23] arthalamvanaiva bhāvanāmayī /
[334|24] sā hi vyañjananirapekṣā arthe pravartate /
[334|24-335|01] tadyathā 'mbhasi plotumaśikṣitaḥ plavanneva muñcati /
[335|01] kiyacchikṣitaḥ kadācit muñcet kadācidālamvate /
[335|01-335|02] suśikṣitā plavan nirapekṣastaratītyeṣa dṛṣṭāntaḥ iti vaibhāṣikāḥ /
[335|02-335|03] asyāṃ tu kalpanāyāṃ cintāmayī prajñā na siddhacyatītyapare /
[335|03-335|04] yāhi nāmālambanā śrutamayī prāpnoti yā 'rthālambanā bhāvanāmayīti /
[335|04-335|05] idaṃ tu lakṣaṇaṃ nāniravadyaṃ vidyate /
[335|05] āptavacanaprāmāṇyajātaniścayaḥ śrutamayī / yuktinidhyānajaścintāmayī /
[335|06] samādhijjo bhāvanāmayīti / hetau mayaṭvidhānāt /
[335|06-335|07] yadyathā 'nnamayāḥ prāṇāḥ tṛṇamayyo gāyaḥ iti /
[335|08] tasya punarevaṃ bhāvanāyāṃ prayuktasya kathaṃ bhāvanā saṃpadyata ityāha /
[335|09] vyapakarṣadvayavataḥ
[335|10] yadi hi kāyacittābhyāṃ vyapakṛṣṭo bhavati / saṃsargākuśalavitarkadūrīkaraṇāt /
[335|11] tattarhi vyapakarṣadvayaṃ kasya sukaraṃ bhavati / yo 'lpecchaḥ saṃtuṣṭaśca /
[335|12] nāsaṃtuṣṭamahecchayoḥ /
[335|13] kā punariyamasaṃtuṣṭiḥ / kā ca mahecchatā /
[335|14] labdhe bhūyaḥspṛhā 'tuṣṭiralabdhecchā mahecchātā // vakk_6.6 //
[335|15] labdheṣu kila praṇīteṣu cīvarādiṣu bhūyaskāmata 'saṃtuṣṭiḥ /
[335|15-335|16] alabdheṣu tatkāmatā mahecchatetyābhidhārmikāḥ /
[335|16-335|17] nanu ca sā 'tibhūyaskāmatā 'labdha eva na labdhe bhavatīti ko 'nayorviśeṣa iti vaktavyametad /
[335|17] evaṃ tu yujyate /
[335|17-335|18] labdhenāpraṇītenāprabhūtena paritāpo 'saṃtuṣṭiḥ /
[335|18] alabdhapraṇītaprabhūtecchā mahecchatā /
[335|19] viparyāsāttadvipakṣau
[335|20] asaṃtuṣṭimahecchatāviparyayeṇa tatpratipakṣau veditavyau /
[335|20-335|21] saṃtuṣṭiścālpecchatā ceti /
[336|01] tridhātvāptāmalau ca tau /
[336|02] tadvipakṣāviti vartate / tridhātukau ca poratisaṃyuktau ca / sāsravānāsravatvāt /
[336|03] asaṃtuṣṭimahecchate ca kāmāvacaryāveva /
[336|04] kaḥ punaranayoralpecchatāsaṃtuṣṭacyoḥ svabhāva ityāha /
[336|05] alobhaḥ
[336|06] alobhasvabhāve hyete /
[336|07] āryavaṃśāśca
[336|08] alobha iti vartate / āryāṇāmebhyaḥ prasavādāryavaṃśāścatvāraḥ /
[336|08-336|09] te 'pyalobhasvabhāvāḥ /
[336|10] teṣāṃ tuṣṭacyātmakāstrayaḥ // vakk_6.7 //
[336|11] jsaṃtuṣṭisvabhāvāḥ / cīvarapiṇḍapātaśayanāsanasaṃtuṣṭayaḥ /
[336|11-336|12] prahāṇabhāvanārāmatā caturtha āryavaṃśaḥ kathamalobhasvabhāvaḥ /
[336|12] bhavakāmarāgavaimukhyāt /
[336|13] atha caturbhirāryavaṃśaiḥ kiṃ darśitaṃ bhagavatā /
[336|14] karmāntena tribhirvṛttiḥ
[336|15-336|16] dharmasvāminā hi bhagavatā parityaktasvavṛttikarmāntebhyaḥ śiṣyebhyo mokṣārthamabhyupagatebhyo dvayaṃ prajñaptaṃ vṛttiśca karma ca /
[336|16] tribhirāryavaṃśairvṛttiścaturyena karma /
[336|17] anayā vṛttyedaṃ karma kurvāṇā bhavantī na cirānmokṣaṃ prāpsyantīti /
[336|17-336|18] kasmātpunariyamīdṛśī vṛttiridaṃ ca karma prajñaptam /
[336|19] tṛṣṇotpādavipakṣataḥ /
[336|20] catvārastṛṣṇotpādāḥ sūtra uktāḥ /
[336|20-336|21] "cīvarahetorbhikṣostṛṣṇotpadyamānā utpadyate pratitiṣṭhanti pratitiṣṭhati abhiniviśamānā 'bhiniviśate /
[336|21-336|22] piṇḍapātahetoḥ śayyāsanahetoriti /
[336|22] bhavavibhavahetorbhikṣostṛṣṇotpadyamānā utpadyata" iti vistaraḥ /
[337|01] eṣāṃ pratipakṣeṇa catvāra āryavaṃśā deśitāḥ /
[337|02] mamāha kāravastvicchātatkālātyantaśāntaye // vakk_6.8 //
[337|03] sa evārthaḥ punaḥ pariśeṣeṇocyate /
[337|03-337|04] mamakāravastu cīvarādayo 'haṃ kāravastvātmabhāvaḥ /
[337|04] tatrecchā tṛṣṇā /
[337|04-337|05] tatra mamakāravastvicchāyāstatkālaśāntaye traya āryavaṃśā bhavanti /
[337|05] ubhayecchātyantaśāntaye caturtha iti /
[337|05-337|06] uktāmidaṃ yathā bhūtasya bhāvanā saṃpadyate /
[337|07] tasya tvevaṃ pātrobhūtasya katham tasyāṃ bhāvanāyāmavatāro bhavati /
[337|08] tatrāvatāro 'śubhayā cānāpānasmṛtena ca /
[337|09] smṛtireva smṛtam / keṣāṃ punaraśubhayā keṣāmānāpānasmṛtyā / yathākramam
[337|10] adhirāgavitarkāṇām
[337|11] adhiko rāgo vitarkaścaiṣāṃ ta ime adhirāgavitarkāḥ /
[337|11-337|12] yo hi pratyāsannamatyarthaṃ rāgacaritastasyāśubhayā /
[337|12] yo hi vitarkacaritastasyānāpānasmṛtyeti /
[337|12-337|13] avicitrālambanatvādeṣāṃ vitarkopacchedāya saṃvartata ityeke /
[337|13-337|14] aśubhā tu yatra saṃsthānaviśeṣālambanatvādvitarkamāvahatīti /
[337|14] avahimukhatvādityapare /
[337|14-337|15] aśubhā hi cakṣurvijñānavadbahirmukhī /
[337|15] tadviṣayopanidhyānāt /
[337|15-337|16] tatra punaścaturvidho rāgaḥ varṇarāgaḥ saṃsthānarāgaḥ sparśarāga upacārarāgaśca /
[337|16-337|17] prathamasya pratipakṣeṇa vinolakādyālambanāmaśubhāṃ varjayanti /
[337|17-337|19] dvitiyasya vikhāditakavikṣiptālambanāṃ tṛtīyasya vipaṭumnā pūyanibaddhāsthyālambanāṃ caturthasya niśceṣṭamṛtkāyālambanām /
[337|19] abhadena tu śasyate
[337|20] śaṅkalā sarvarāgiṇām // vakk_6.9 //
[338|01-338|02] asthisaṃkaklāyāṃ hi sarvametaccaturvidhaṃ rāgastu nāstīti adhimuktiprādeśikamanaskāratvādaśubhayā na kleśaprahāṇam viṣkambhaṇaṃ tu /
[338|02-338|03] sa punar ayam aśubhāṃ bhāvayan yogācāras trividha ucyate /
[338|03] ādikārmikaḥ kṛtaparijayo 'tikrāntamanaskāraś ca / tatra
[338|04] āsamudrāsthivistārasaṃkṣepād ādikarmikaḥ /(6-10ab)
[338|05] aśubhāṃ bhāvayitukāma ādito yogācāraḥ /
[338|05-338|06] svāṅgāvayave cittaṃ nibadhnāti pādāṅguṣṭhe lalāṭe yatra cāsyābhiratiḥ /
[338|06-338|07] sa tatra māṃsakledapītā dhimokṣakrameṇāsthiviśodhayan sakalāmasthisaṃkalāṃ paśyati /
[338|07-338|09] tathaiva ca punardvitīyāmadhimucyate yāvadvihārārāmakṣetrakrameṇa samudraparyantām pṛthivīmasthisaṃkalāṃ pūrṇāmadhimucyate 'dhimokṣābhivardhanārtham /
[338|09-338|10] punaśca saṃkṣipanyāvadekāmeva svamasthisaṃkalāmadhimucyate cittasaṃkṣepārtham /
[338|10] iyatā kila kālenāśubhā opariniṣpannā bhavati /
[338|10-338|11] ayam ādikarmiko yogācāraḥ /
[338|12] pādāsthna ākapālārthatyāgāt kṛtajayaḥ smṛtaḥ // vakk_6.10 //
[338|13-338|14] sa punaḥ cittasaṃkṣepaviśeṣārtha tasyāmasthiśaṅkalāyāṃ pādāsthīni hitvā śeṣaṃ manasi karoti /
[338|14-338|15] evaṃ krameṇa yāvat kapālasyārdhaṃ hitvā 'rdhaṃ manasi karoti kṣayakṛtaparijayaḥ /
[338|16] atikrāntamanaskāro brūmadhye cittadhāraṇāt /(6-11ab)
[338|17] so 'rdhamapi kapālasya muktvā brūvormadhye cittaṃ dhārayati /
[338|17-338|18] ayaṃ kilāśubhāyāmatikrāntamanaskāro yogācāraḥ /
[338|18-338|19] astyaśubhā ālalmbanaparīttatayā parīttā na vaśitāparīttatayā parītteti catuṣkoṭikam /
[338|19-338|20] jitājitamanaskārayorajitajitamanaskārayośca svakāyasamudraparyantālambanāt /
[338|21] atha kiṃsvabhāveyamaśubhā katibhūmikā kimālambanā kva cotpadyate /
[338|22] yathākramam /
[338|23] alobho daśabhūḥ kāmadṛśyālambā nṛjā 'śubhā // vakk_6.11 //
[338|24-338|26] alobhasvabhāvā daśabhūmikā sasāmantakadhyānāntareṣu caturṣu dhyāneṣui kāmadhātau ca kāmāvacara dṛṣyālambanā kiṃ poounrdṛśyavastusaṃsthāne /
[338|25-338|26] atha evārthālamvaneti siddham /
[338|26] manuṣyeṣvevotpadyate / nānyasyāṃ gatau / kuta eva dhātau /
[339|01] tatrāpi nottarakurau / nāmnaiva siddhamaśubhākāreti / yadadhvikā tadadhvālambanā /
[339|02] anutpattidharmiṇī tu vyadhvālambanā / adhimuktimanaskāratvātsāsravā /
[339|02-339|03] vairāgyalābhikī ca prāyogikī ca /
[339|03] ucitānucitatvāt /
[339|03-339|04] uktamaśubhāyāḥ saprabhedaṃ lakṣaṇam /
[339|05] ānāpānasmṛtiḥ prajñā pañcabhūrvāyurgīcarā /
[339|06] kāmāśrayā
[339|07] ānanamāna āśvāso yo vāyuḥ praviśati /
[339|07-339|08] apānanamapānaḥ praśvāso yo vāyuḥ niṣkrāmati /
[339|08] tayoḥ smṛtirānāpānasmṛtiḥ / saiva prajñāsvabhāvā /
[339|08-339|09] smṛtivacanaṃ tu smṛtyupasthānavattadvalādhānavṛttitvāt /
[339|09-339|10] pañcasu bhūmisu triṣu sāmantakeṣu dhyānāntare kāmadhātau copekṣāsaṃprayogitvāt /
[339|10-339|11] vitarkānuguṇatvāt kila lsukhaduḥkhayostatpratipakṣasya tābhyāmasaṃprayogaḥ /
[339|11-339|12] sukhasaumanasyayoścāvadhānaparipanthitvāt tasyāścāvadhāne sādhyatvāditi /
[339|12-339|13] ye tu mauleṣvapi dhyāneṣu samāpannasyopekṣāmicchanti neṣāmaṣṭabhūmikā /
[339|13] pareṇāśvāsapraśvāsānamabhūmitvāt /
[339|13-339|14] vāyvālambanā caiṣā kāmadhātvāśrayā /
[339|14] devamanuṣyeṣu prāyogikī vairāgyalābhiko ca /
[339|14-339|15] tatvamanaskāraścaiṣā /
[339|15] idaṃ dharmāṇāmeva /
[339|16] na bāhyānām
[339|17] upadeśābhāvāt / svayaṃ ca sūkṣmadharmānabhisaṃbodhāt / sā ceyaṃ
[339|18] ṣaḍvidhā gaṇanādibhiḥ // vakk_6.12 //
[339|19] ṣaṭkāraṇayuktā caiṣā paripūrṇā bhavati /
[339|19-339|20] gaṇanayā 'nugamena sthāpanayā upalakṣaṇayā vivarttena pariśūddhacyā ca /
[339|20-339|22] tatra ca gaṇanā nāma āśvāsapraśvāseṣu cittaṃ dattvā 'nabhisamskāreṇa kāyaṃ cittaṃ cādhyupekṣya smṛtimātreṇa gaṇayatyekaṃ dvau yāvaddaśa /
[339|22] cittābhisaṃkṣepa vikṣepabhayānnālpavahutarā /
[339|22-339|23] tasyāṃ tu trayo doṣāḥ /
[339|23] ūnagaṇanā yadi dvāvekaṃ gṛhlāti /
[339|23-339|24] adhikagaṇanā yadyekaṃ dvāviti /
[339|24] saṃkaro yadyāśvāsaṃ praśvāsato gṛhlāti viparyayādvā /
[339|24-340|01] ato 'nyathā samyaggaṇanā /
[340|01] antaravikṣepe punarādito gaṇayitavyaṃ tāvadyāvatsamādhi labhate /
[340|02] anugamo nāma anabhisaṃskāreṇāśvāsapraśvāsānāṃ gatimanugacchati /
[340|02-340|03] kiyaddūramete praviśanti vā niṣkrāmanti vā kimete sarvaśarīravyāopina ekadeśacāriṇa iti /
[340|04] tān praviśataḥ kaṇṭhahṛdayanābhikaṭyurujaṅghāpraveśakram4ṇa yāvat pādāvanugacchati /
[340|05] niṣkrāmato vitastivyāmāntaraṃ yāvadvāyumaṇḍalaṃ vairambhāśca vāyava ityapare /
[340|06] tadetattatvamanasikāratvānna yuktam /
[340|06-340|07] sthāpanā nāma nāsikāgre yāvat pādanṅguṣṭhe sthitāṃ paśyati /
[340|07] maṇisūtravat /
[340|07-340|08] kimanugrāhakā ete upadhātakāḥ śītā uṣṇā iti /
[340|08] upalakṣaṇā nāma naite kevalā vāyava eva /
[340|08-340|10] catvāryetāni mahābhūtāni mahābhūtābhinirvṛttamupādāyarūpaṃ tadāśritāścittacaittā iti pañcaskandhānupalakṣayati /
[340|10-340|11] vivarto nāma vāyvālambanāṃ vṛddhiṃ vivarttyottareṣu kuśalamūleṣu saṃniyojanaṃ yāvadagradharmeṣu /
[340|11] pariśuddhirdarśanamārgādiṣvavatāraḥ /
[340|12] smṛtyupasthānādivajropamasamādhyantā vivarta ityapare / kṣayajñānādiśuddhiriti /
[340|13-340|14] "gaṇanānugamaḥ sthānaṃ lakṣaṇārthavivarttnā pariśuddhiśca ṣoḍheyamānāpānasmṛtirmatā" iti saṃgrahaślokāḥ /
[340|15] tatra punarveditavyau
[340|16] ānāpātau yataḥ kāyaḥ /
[340|17] yadbhūmiko hi kāyaḥ tadbhūmikāvetai / kāyaikadeśatvāt /
[340|17-340|18] kāyacittaviśeṣasaṃniśritā āśvāsapraśvāsā vartante /
[340|18-340|19] ārupyakalalādigatānāmabhāvāt acittacaturthadhyānasamāpannānāṃ ca /
[340|19-340|20] yadi hi kāyaḥ śuṣiro bhavati āśvāsapraśvāsabhūmikaṃ ca cittaṃ saṃmukhībhūtamevaṃ te varttante /
[340|20-340|21] jāyamānasya caturthadhyānādvyuttiṣṭhamānasya ca praviśanti bhiyamāṇasya caturthaṃ ca dhyānaṃ samāpadyamānasya niṣkrāmanti /
[340|21-340|22] etau cānāpānau /
[340|23] sattvākhyau
[340|24] nāsattvasaṃkhyātau /
[340|25] anupāttakau /
[341|01] indriyavinirbhāgitvāt /
[341|02] naiḥṣyandikau
[341|03] naupacayikavipākajau / kāyopacayanānupacayāt chhinnānāṃ punaḥ pratisaṃdhānācca /
[341|04]
nahyetadvipākarūpasyāsti /
[341|05] nādhareṇa lakṣayete manasā ca tau // vakk_6.13 //
[341|06] svabhūmyuparibhūmikena ca tayościttenopalakṣaṇam / nāvareṇeryāpathika nairmāṇikena /
[341|07] ukte dve avatāramukhe / tābhyāṃ tu samādhilabdhā
[341|08] niṣpannaśamathaḥ kuryāt smṛtyupasthānabhāvanām /
[341|09] vipaśyanāyāḥ saṃpādanārtham / kathaṃ ca punaḥ kuryāt /
[341|10] kāyaviccittadharmāṇāṃ dvilakṣaṇaparīkṣaṇāt // vakk_6.14 //
[341|11] kāyaṃ svasāmānyalakṣaṇābhyāṃ parīkṣate / vedanāṃ cittaṃ dharmāśca /
[341|11-341|12] svabhāva evaiṣāṃ svalakṣaṇam /
[341|12-341|13] sāmānyalakṣaṇaṃ tu anityatā saṃskṛtānāṃ duḥkhatā sāsravāṇāṃ śunyatā 'nātmate sarvadharmāṇām /
[341|13] kāyasya punaḥ kaḥ svabhāvaḥ / bhūtabhautikatvam /
[341|14] dharmāstribhyo 'nye /
[341|14-341|15] sāmāhitasya kila kāyaṃ paramāṇuśaḥ kṣaṇikataśca paśyataḥ kāyasmṛtyupasthāṇaṃ niṣpannaṃ bhavati /
[341|16] atha smṛtyupasthānānāṃ kaḥ svabhāvaḥ /
[341|16-341|17] vividhasmṛtyupasthānaṃ svabhāvasaṃsrgālambanasmṛtyupasthānam /
[341|17] tatra svabhāvasmṛtyupasthānam /
[341|18] prajñā
[341|19] kīdṛśī prajñā /
[341|20] śrutādimayī
[342|01] śrutamayī cintāmayī bhāvanāmayī ca /
[342|01-342|02] trividhāni smṛtyupasthānāni śrutacintābhāvanāmayāni /
[342|03] anye saṃsargālambanāḥ
[342|04] anye tatsahabhuvo dharmāḥ saṃsargasmṛtyupasthānam /
[342|04-342|05] tadālambanā ālambanasmṛtyupasthānam /
[342|05] svabhāvasmṛtyupasthānaṃ prajñeti / kuta eva tat /
[342|05-342|06] "kāme kāyānupaśyanā smṛtyupasthāna"miti vacanāt /
[342|06] kā punaranupaśyanā / prajñā /
[342|06-342|07] tayā hi tadvānanupaśyaḥ kriyate /
[342|07-342|08] yataścokta "madhyātmaṃ kāye kāyānupaśyī viharatī"ti /
[342|08] anupaśyamasyāsti darśanamityanupaśyī / kāye 'nupaśyī kāyānupaśyī /
[342|09] kasmāt prajñā smṛtyupasthānamityuktā bhagavatā / smṛtyudrekatvāditi vaibhāṣikāḥ /
[342|10] smṛtivalādhānavṛttitvāditi yo 'rthaḥ / dārūpāṭana kīlasaṃdhāraṇavat /
[342|10-342|11] evaṃ tu yujyate /
[342|11] smṛtiranayopatiṣṭhata iti smṛtyupasthānaṃ prajñā yathādṛṣṭasyābhilapanāt /
[342|12-342|13] tadyathā hyuktamāyuṣmatā aniruddhena "tasya kāye kāyānupaśiyano viharataḥ kāyālalmbanānusmṛtistiṣṭhati saṃtiṣṭhata" iti vistaraḥ /
[342|13-342|14] bhagāvatā 'pi coktaṃ "tasya kāye kāyānupaśiyano viharata upasthitā smṛtirbhavatyasaṃmūḍhe"ti /
[342|14-342|15] yatra tūktaṃ "kathaṃ bhikṣavaścaturṇāṃ smṛtyupasthānānāṃ samudayaśca bhavatyastaṅgamaśca /
[342|15-342|17] āharasamudayātkāyasya samudayo bhavatyāhāranirodhātkāyasyāstaṅgama"ityatrālambanameva smṛtyupasthānamuktam /
[342|17] smṛtiratropatiṣṭhata iti kṛtvā /
[342|17-342|18] yathālambanaṃ caiṣāṃ nāma svaparobhayasaṃtatyālambanatvāt pratyekameṣāṃ traividhyam /
[342|19] kramaḥ /
[342|20] yathotpatti
[342|21] kasmātpunarevamutpattiḥ / audārikasya pūrvaṃ darśanāt /
[342|22-342|23] yato vā kāmarāgasya kāyo 'dhaṣṭhānaṃ sa ca vedanā 'bhilāṣātsa ca cittasyādāntatvāt tatkleśāprahāṇāditi vaibhāṣikāḥ /
[342|24] catuṣkaṃ tu viparyāsavipakṣataḥ // vakk_6.15 //
[343|01-343|03] śucisukhanityātmaviparyāsanāṃ caturṇāṃ pratipakṣeṇa catvāri smṛtyupasthā nānyuktāni yathākramaṃ nādhikanyūnāni evaṃ ca trīṇyasaṃbhinnālambanāni caturthamubhayathā /
[343|03] yadidharmāneva paśyatyasaṃbhinnālambanam /
[343|03-343|04] atha kāyādīnāṃ dve trīṇi catvāri vā samastāni paśyati saṃbhinnālambanam /
[343|04-343|05] evaṃ kāyādyālambanāni smṛtyupasthānānyabhyasya
[343|06-343|07]
sa dharmasmṛtyupasthāne samastālambane sthitaḥ /
 ānatyaduḥkhataḥ śūnyānātmatastānvipaśyati // vakk_6.16 //
[343|08-343|09] saṃbhinnalambane dharmasmṛtyupasthāne sthitastān kāyādīn sarvānabhisamasya caturbhirākāraiḥ paśyati /
[343|09] anityato duḥkhataḥ śūnyato 'nātmataśca /
[343|10] tat ūṣmagatotpattiḥ
[343|11-343|12] tasmāddharmasmṛtyupasthānādevamabhyastāt krameṇeṣmagataṃ nāma kuśāmūlamutpadyate /
[343|12] ūṣmagatamivoṣmagatam / kleśendhanadahanasyāryamārgāgneḥ pūrvarūpatvāt /
[343|13] taccatuḥsatyagocaram /
[343|14] tadūṣmagataṃ prākarṣikatvāccatuḥsatyālambanam /
[343|15] ṣoḍaśākāram
[343|16-343|17] duḥkhaṃ caturbhirākāraiḥ paśyatyanityato duḥkhatḥ śūnyato 'nātmataśca /
[343|17] samudayaṃ caturbhirhetutaḥ samudayataḥ prabhavataḥ pratyayataśca /
[343|17-343|18] nirodhaṃ caturbhiḥ nirodhataḥ śāntataḥ praṇītato niḥsaraṇataśca /
[343|18-343|19] mārgaṃ caturbhirmārgato nyāyataḥ pratipattito nairyāṇikataśca /
[343|19] eṣāṃ tu viśeṣaṇam paścādvakṣayāmaḥ /
[343|20] ūṣmabhyo mūrdhānaḥ
[343|21] te 'pi tādṛśāḥ // vakk_6.17 //
[344|01] yādṛśā ūṣmāṇaścatuḥsatyālambanāḥ ṣoḍaśākārāśca /
[344|01-344|02] utkṛṣṭataratvāttu nāmāntaraṃ cala kuśalamūlamūrdhatvāt mūrdhānaḥ /
[344|02] ebhyo hi pāto 'tikramo vā /
[344|03] ubhayākaraṇaṃ dharmeṇa
[344|04] eṣāṃ punarubhayeṣamūṣmagatamūrdhnāṃ dharmasmṛtyupasthānenākaraṇam /
[344|04-344|05] kimidamākaraṇam /
[344|05] satyeṣvakārāṇāṃ prathamatovinyasanam /
[344|06] anyairapi tu vardhanam /
[344|07] caturbhirapi smṛtyupasthānaireṣāṃ vardhanam /
[344|07-344|08] vivardhayataḥ pūrvapratilabdhānāmaṃsaṃmukhībhābo 'vahumānatvāt /
[344|08] mṛdumadhyādhimātrakramābhivṛddhebhyaḥ punarutpadyate
[344|09] tebhyaḥ kṣāntiḥ
[344|10] adhimātrasya kṣamaṇādaparihāṇitaḥ / sā 'pi triprakārā mṛdvī madhyā 'dhimātrā ca /
[344|11] dvidhā tadvat
[344|12] yathā mūrdhāna uktāḥ evaṃ mṛdumadhye kṣāntī tathaivākaraṇāt /
[344|12-344|13] vivardhane tvayaṃ viśeṣaḥ /
[344|13] sarvasyāḥ
[344|14] kṣāntyā dharmeṇa vardhanam // vakk_6.18 //
[344|15] smṛtyupasthānenaiva nānyena /
[344|16] kāmāptaduḥkhaviṣayā tvadhimātrā
[344|17] kṣāntiriti varttate / apradharmasaṃśleṣādasau kāmāvacaraduḥkhālambanaiva /
[344|18] ata evoṣmagatādīnāṃ traidhātukaduḥkhadyālambanatvasiddhirniyamāvacanāt /
[344|18-344|20] yadā kila rūpārupyapratipakṣādyekaikasatyālambanāpahlāsena yāvat kāvāvacarameva dukhaṃ dvābhyāṃ kṣaṇābhyāṃ manasi karotyeṣā sarvaiva madhyā kṣāntiryadaikameva kṣaṇaṃ tadadhimātreti /
[345|01] kṣaṇaṃ ca sā /
[345|02] kṣaṇikā cāsau na prākarṣikī /
[345|03] tathāgradharmāḥ
[345|04] yathaivādhimātrā kṣāntiḥ /
[345|04-345|05] te 'pi hi kāmāvacaraduḥkhālambanāḥ kṣaṇikāśca laukikāścaite 'grāśca dharmāḥ /
[345|05] sarvalaukikaśreṣṭhatvāditi laukikāgradharmāḥ /
[345|05-345|06] vinā sabhāgahetunā mārgasya tatpuruṣakāreṇākarṣaṇāt /
[345|06-345|07] ta eta ūṣmagatādayaḥ smṛtyupasthānasvabhāvatvāt prajñātmakā ucyante /
[345|08] sarve tu pañcaskandhāḥ
[345|09] saparivāragrahaṇāt /
[345|10] vināptibhiḥ // vakk_6.19 //
[345|11] prāptayo noṣmagatādibhiḥ saṃgṛhyante /
[345|11-345|12] mā bhūdāryasya tatsaṃmukhībhāvādūṣmagatādīnāṃ saṃmukhībhāva iti /
[345|12-345|13] tatra trisatyālambanoṣmagatākaraṇe dharmasmṛtyupasthānaṃ pratyutpannamanāgatāni catvāri bhāvyante /
[345|14] nirodhasatyālambane tadevobhayathā / sarvatrākārāḥ sabhāgāḥ /
[345|14-345|15] vivardhane caturṇāmanyatamadanāgatāni catvāri /
[345|15-345|16] tatraiva nirodhālambane 'ntyamanāgatānicatvāri ākārāḥ sarve /
[345|16] labdhatvādgotrāṇām /
[345|16-345|17] mūrdhākaraṇe catuḥsatyālambane 'pi nirodhālambanavardhane cāntyamanāgatāni catvāri ākārāḥ sarve /
[345|17-345|18] trisatyālambanavardhane caturṇāmanyatamadanāgatānicatvāri ākārāḥ sarve /
[345|18] kṣāntīnāṃ sarvatra cāntyam /
[345|19] anāgatāni catvāri ākārāḥ sarve /
[345|19-345|20] agradharmeṣvantyamanāgatāni catvāri ākārāścatvāra eva /
[345|20] anyābhāvāddarśanamārgasādṛśyācca /
[345|21] iti nirvedhabhāgīyaṃ caturdhā
[346|01-346|02] ityetāni catvāri nirvedhabhāgīyāni kuśalamūlāni yadutoṣmagataṃ mūrdhānaḥ kṣāntayo 'gradharmāśca /
[346|02-346|03] eṣāṃ dve mṛdūnī calatvāt parihāṇitaḥ kṣāntayo madhyamagradharmā adhimātram /
[346|03] nirvedhabhāgīyānīti ko 'rthaḥ / vidha vibhāge /
[346|03-346|05] niścito vedhā nirvedhaḥ āryamārgastena vicikitsā prahāṇāt satyānāṃ ca vibhajanādidaṃ duḥkhamayaṃ yāvat mārga iti /
[346|05] tasya bhāgo darśanamārgaikadeśaḥ /
[346|05-346|06] tasyāvāhakatvena hitatvānnirvedhabhāgīyāni /
[346|06] taccaitaccaturvidhamapoi nirvedhabhāgīyam
[346|07] bhāvanāmayam /
[346|08] na śrutacintāmayam /
[346|09] anāgamyāntaradhyānabhūmikam
[346|10] anāgamyaṃ dhyānāntaraṃ catvāri ca dhyānānyasya bhūmistatsaṃgṛhītatvāt /
[346|11] nordhva darśanamārgaparivāratvāt / tadabhāvaḥ kāmadhātvālambanatvāt /
[346|11-346|12] tasya ca pūrvaparijñeyapraheyatvāt /
[346|12] teṣāṃ rūpadhātau pañcaskandhako vipākaḥ /
[346|12-346|13] pūripūrakāṇyevanākṣepakāṇi /
[346|13] bhavadveṣitvāt /
[346|14] dve tvadho 'pi vā // vakk_6.20 //
[346|15] vāśabdo matavikalpārthaḥ /
[346|15-346|16] bhadantaghoṣakasya tu dve prathame nirvedhabhāgīye saptabhūmike kāmāvacare api taḥ /
[346|17] sarvāṇyapi tvetāni catvāri
[346|18] kāmāśrayāṇi
[346|19] trīṇi manuṣyeṣvevotpadyante / triṣu dvīpeṣu / utpāditapūrvāṇāṃ tu deveṣu saṃmukhībhāvaḥ /
[346|20] caturthaṃ deveṣvapi / trīṇi strīpuruṣā ubhayāśrayāṇi labhante /
[346|21] agradharmān dvacyāśrayān labhate 'ṅganā /
[347|01] agradharmāstu stryeva dvacyāśrayān labhate / puruṣaḥ puruṣāśrayāneva /
[347|01-347|02] strītva syāpratisaṃkhyānirodhalābhāt /
[347|02] kathaṃ nirvedhabhāgīyānāṃ tyāgaḥ /
[347|03] bhūmityāgāttyajatyāryastāni
[347|04-347|05] yadbhūmikānyanena pratilabdhānibhavanti tāṃ bhūmi tyajannāryastānyapi tyajati nānyathā bhūmityāgaḥ punarbhūmisaṃcārāt / [347|06] anāryastu mṛtyunā // vakk_6.21 //
[347|07] pṛthagjanastu nikāyasabhāgatyāgenaiva tyajatisatyasati vā bhūmisaṃcāre /
[347|08] ādye dveparihāṇyā ca
[347|09] tyajati mṛtyunā ca pṛthagjana eva / āryasya tu nāsti tābhyāṃ parihāṇiḥ /
[347|09-347|10] kṣāntyagradharmābhyāṃ tu pṛthagjanasyāpi nāsti parihāṇiḥ /
[347|11] maulestatraiva satyadṛk /
[347|12-347|13] yo mauladhyānabhūmikāni nirvedhabhāgīyānyutpādayati satatraiva janmāti satyānyavaśyaṃ paśyati /
[347|13] tīvrasaṃvegatvāt /
[347|14] apūrvāptirvihīneṣu
[347|15] yadā vihineṣu punarlābhobhavatyapūrvāṇyeva tadā labhyante na pūrvaṃ tyaktāni /
[347|16] pratimokṣasaṃvaravadanucitayatnasādhyatvāt /
[347|16-347|17] sati pratisīmādaiśike pareṇotpādayatyasati mūlādeva /
[347|18] ete punarvihīniparihāṇī kiṃsvabhāve /
[347|19] hānī dve asamanvitiḥ // vakk_6.22 //
[347|20] ubhe apyete asamanvāgamasvabhāve /
[347|22] parihāṇistu doṣakṛtā nāvaśyaṃ vihāniḥ /
[347|23] guṇaviśeṣakṛtā ca sā / parihīṇo 'pyūṣmagatalābhī niyataṃ parinirvāṇadharmā bhavati /
[347|24] mokṣabhāgīyātko viśeṣaḥ / satyadarśanāsannataratvamasatyantarāye /
[348|01] mūrdhalābhī na mūlacchit
[348|02-348|03] parihīṇo 'pi mūrdhalābhī kuśalamūlāni na samucchinatti /
[348|03] apāyāṃstu pāpādānantaryāṇyapi kuryāt /
[348|04] kṣāntilābhyanapāyagaḥ /
[348|05-348|06] vihīnāyāmapi kṣāntau na punarapāyānyāti tadbhūmikakarmakleśadūrīkaraṇāt /
[348|06-348|07] kṣāntilābhādeva hi gatiyonyupapattyāśrayāṣṭamādibhavakleśānāṃ keṣāñcidanutpattidharmatā pratilabhate /
[348|07-348|09] apāyagatīnāmaṇḍajasaṃsvedajayonyorasaṃjñisattvottarakurumahābrahmopapattināṃ śaṇḍhapaṇḍakobhayavyañjanāśrayāṇāmaṣṭamādibhavānāṃ darśanaheyakleśānāṃ ca /
[348|09] tāṃ tu yathāyogaṃ mṛdvadhimātrāyāṃ ca / mṛdvacyāmapāyagatīnām /
[348|10] adhimātrāyāmitareṣām / nirvedhabhāgīyāni trigotrāṇi śrāvakādigotrabhedāt / tatra
[348|11] śiṣyagotrā nnivartya dve buddhaḥ syāt
[348|12] ūṣmagataṃ mūrdhānaṃ ca śrāvakagotrādutpannaṃ vyāvartya punarbuddhaḥ syādityasti saṃbhavaḥ /
[348|13] kṣāntau tu labdhāyāṃ nāstyeva saṃbhavaḥ / kiṃ kāraṇam /
[348|13-348|14] apāyānāṃ kila vyāvṛttatvāt /
[348|14] bodhisattvāśca parahitkriyāpāratantryādapāyānapyavagāhanta iti /
[348|14-348|15] tasyaiva tu gotrasyāvivartyatvādasaṃbhavaḥ /
[348|16] trīṇyapītaraḥ // vakk_6.23 //
[348|17] vivartya syāditi vartate /
[348|17-348|18] trīṇyapi nirvedhabhāgīyāni śrāvakagotrādvacyāvartya buddhādibhavaḥ syāt pratyekabuddha ityarthaḥ /
[348|18-348|19] pratyekabuddhagotrāṇi tu vyāvartayitumaśakyāni /
[348|20] ābodheḥ sarvamekatra dhyānāntye śāstṛkhaḍgayoḥ /
[348|21] śāstā budhaḥ khaḍgaviṣāṇakalpaḥ pratyekabuddhaḥ /
[348|21-348|22] tayorekatraivāsane caturthameva dhyānaṃ niśrityaniñjyapaṭusamādhitvānnirvedhabhāgīyānyārabhya yāvadbodhirutpadyate /
[349|01] kṣayānutpādajñāne hi bodhiriti paścādupapādayiṣyāmaḥ /
[349|01-349|02] aśubhāmārabhya yāvadvodhirityapare /
[349|02] yeṣāṃ tu khaḍgādanyo 'pi pratyekabuddho 'stitadgotrāṇāṃ vyāvartanāpratiṣeṣaḥ /
[349|03] kiṃ punaḥ prathama eva janmani kṛtaprayogo nirvedhabhāgīyānyutpādayet /
[349|03-349|04] naitadasti avaśyaṃ hi
[349|05] prāktebhyo mokṣabhāgīyaṃ
[349|06] utpādayitavyam / sarvasvalpaṃ hi
[349|07] kṣipraṃ mokṣastribhirbhavaiḥ // vakk_6.24 //
[349|08] ekasmin janmani mokṣabhāgīyaṃ kuśalamūlamutpādayet / dvitīye nirvedhabhāgīyāni /
[349|09] tṛtīye āryamārgam / bījaviropaṇa sasyābhivṛddhiphalotpattikramavat /
[349|09-349|10] krameṇa hi saṃtānasyāsyāṃ dharmatāyāmavatāraparipākavimuktayo bhavantīti /
[349|10-349|11] tacca punarmokṣabhāgīyaṃ varṇayanti /
[349|12] śrutacintāmayaṃ
[349|13] na bhāvanāmayam / kati karmāṇi /
[349|14] trīṇi karmāṇi
[349|15] prādhānyena tu manaskarmma /
[349|15-349|16] tatpraṇidhanaparigrahāttu kāyavākkarmāpi mokṣabhāgoyaṃ bhavati /
[349|16-349|17] kaścidekabhikṣāmapi dattvaika śikṣāmapi cādāya mokṣābhilāṣavalādhānānmokṣabhāgīyānyākṣipati /
[349|17] tattvetat /
[349|18] ākṣipyate nṛṣu /
[349|19] manuṣyeṣveva triṣu dvīpeṣu / nānyatra / prajñānirvedayorabhāvādyathāyogam /
[349|19-349|20] uktaṃ prasaṅgena mokṣabhāgīyam /
[349|21] abhisamayakramastu vaktumārabdhaḥ / tatra ca yāvadagradharmā uktāḥ /
[349|21-349|22] śeṣaṃ vaktavyam /
[349|22] ata idamucyate /
[350|01] laukikebhyo 'gradharmebhyo dharmakṣāntiranāsravā // vakk_6.25 //
[350|02] laukikāgradharmānantaramanāsrava dharmajñānakṣāntirutpadyate / kasminnālambane /
[350|03] kāmaduḥkhe /
[350|04] kāmāvacaraduḥkhamasyā ālambanam / seyaṃ duḥkhe dharmajñānakṣāntirityucyate /
[350|04-350|05] anāsravajñānārthaṃ niḥṣyandena viśeṣaṇam /
[350|05] karmajñānārthaṃ kṣāntiḥ / puṣpaphalavṛkṣavat /
[350|05-350|06] saiva ca niyāmāvakrāntirityucyate /
[350|06] samyaktvaniyāmāvakramaṇāt /
[350|06-350|07] samyaktvaṃ nirvāṇamuktaṃ sūtre /
[350|07] tatra niyamo niyāma ekāntībhāvaḥ / tasyābhigamanamavakramaṇam /
[350|08] tasyāṃ cotpannāyāmāryapudgala ucyate / anāgatayā pṛthagjanatvaṃ vyāvartyate /
[350|08-350|09] etadeva tasyāḥ kāritramanāgatāyāmabhyupagamyate nānyat /
[350|09-350|10] pradīpajātivat /
[350|10] laukikāgradharmairityapare / na taddharmatvāttadvirodhitvādadoṣaḥ /
[350|11] śatruskandhāruḍhatadghātanavat / ubhayairityapare / ānantaryavimuktimārgasādhrmyāditi /
[350|12] tato 'traiva dharmajñānaṃ
[350|13] tataḥ punarduḥkhe dharmajñānakṣānteranantaramatraia kāmāvacare duḥkhe dharmajñānamutpadyate /
[350|14] tat duḥkhe dharmajñānamityucyate / anāsravādhikāraḥ sarvatra veditavyaḥ /
[350|14-350|15] yathā ca kāmāvacare duḥkhe dharmajñānakṣāntirdharmajñānaṃ cotpadyate
[350|16] tathā punaḥ /
[350|17] śeṣe duḥkhe 'nvayakṣāntijñāne
[350|18] duḥkhe dharmajñānānantaraṃ rūpārupyāvacare duḥkhe samastālambanānvayajñānakṣāntirutpadyate /
[350|19] sā duḥkhe 'nvayajñānakṣāntirityucyate / tato 'nvayajñānamutpadyate /
[350|19-350|20] tat duḥkhe 'nvaya jñānamityucyate /
[350|20] prathamatodharmatattvajñānāddharmajñānam /
[350|20-350|21] tadanvayādūrdhvaṃ duḥkhālambanamanvayajñānam /
[350|21] tathaivānugamanāt /
[350|21-350|22] yathā caitāni duḥkhasatye catvāri kṣāntijñānānyutpadyante
[351|01] satyatraye tathā // vakk_6.26 //
[351|02] duḥkhānvayajñānādanantaraṃ kāmāvacare samudaye dharmajñānakṣāntirutpadyate /
[351|02-351|03] tataḥ samudaye dharmajñānam /
[351|02-351|06] evaṃ samanantarotpattikrameṇa śeṣe samudaye 'nvayajñānakṣāntiḥ samudaye 'nvayajñānam kāmāvacaraduḥkhanirodhe dharmajñānakṣāntirnirodhe dharmajñānaṃ śeṣe nirodhe 'nvayajñānakṣāntirnirodhe 'nvayajñānaṃ kāmavacaraduḥkhapratipakṣamārge dharmajñānakṣāntirmārge dharmajñānaṃ śeṣe mārge 'nvayajñānakṣāntirmārge 'nvayajñānam /
[351|07] iti ṣoḍaśacitto 'yaṃ satyābhisamayaḥ
[351|08] ityanena krameṇāyaṃ satyānāmabhisamayaḥ ṣoḍaśacittako bhavati /
[351|08-351|09] ye tarhi nikāyāntarīyāḥ satyānāmekābhisamayaṃ varṇayanti /
[351|09] abhiprāya eṣa draṣṭavyaḥ /
[351|09-351|10] abhedena hyabhisamaya ucyate satyeṣu
[351|11] tridhā /
[351|12] darśanālambakāryākhyaḥ
[351|13] darśanābhisamayo 'nāsravayā prajñayā satyānām /
[351|13-351|14] ālambanābhisamayastatsaṃprayuktairvedanādibhirapi /
[351|14] kāryābhisamayo viprayuktairapi śīlajātyādibhiḥ /
[351|14-351|15] duḥkhe hi dṛśyamāne tasya trividho 'bhisamayaḥ samudayādīnāṃ kāryābhisamayaḥ /
[351|15-351|16] prahāṇasākṣātkaraṇabhāvanāt /
[351|16] tadyadi satyānāṃ darśanābhisamayaṃ pratyekābhisamayaṃ brūyāt /
[351|17] ayuktaṃ brūyādākārabhedāt / athāpyanātmākāreṇa sarveṣāṃ darśanamiti brūyāt /
[351|18] na tarhi satyānāṃ duḥkhādito darśanaṃ syāt / evaṃ ca sūtravirodhaḥ /
[351|18-351|21] "ihāryaśravakasya duḥkhaṃ vā duḥkhato manasi kūrvataḥ samudayaṃ vā samudayato yāvat mārga vā mārgato manasi kurvato 'nāsraveṇa manasikāreṇa saṃprayukto yo dharmāṇo pravicaya" iti /
[351|21] bhāvanāmārga evamiti cet / na / yathādarśanaṃ bhāvanāt /
[352|01] athāpyekasya darśanāccheṣeṣu va4itvalābhādekābhisamayaṃ brūyānna doṣaḥ syāt /
[352|01-352|02] antarā tu vyutthānamasti nāstīti vicāryaṃ syāt /
[352|02-352|03] atha punarbrūyāt duḥkhameva parijānansamudayaṃ prajahāti nirodhaṃ sākṣāt karoti mārgaṃ bhāvayati /
[352|03-352|04] ata ikābhisamaya iti /
[352|04] evamapi na doṣaḥ syādekasya darśane śeṣāṇāṃ kāryābhisamayavacanāt /
[352|04-352|05] darśanābhisamayaṃ tu prati sūtre satyānāṃ krameṇābhisamaya ukto lakṣyate /
[352|05-352|07] "nahaiva gṛhapate satyānāmekābhisamayo 'pi pūrvābhisayaya" iti vistareṇa sadṛṣṭāntāni trīṇi sūtrāṇi /
[352|07-352|08] "yo duḥkhe niṣkāṅkṣo nirvicikitso buddhe 'pi sa" iti sūtrādekābhisamaya iti cet /
[352|08] na / asaṃmudācārāvaśyaṃprahāṇābhisaṃdhivacanāt /
[352|08-352|09] ya eṣauktaḥ ṣoḍhaśacittako 'bhisamayaḥ
[352|10] so 'gradharmaikabhūmikaḥ // vakk_6.27 //
[352|11] yadbhūmiko 'gradharmastadbhūmikānyetāni ṣoḍaśa cittāni /
[352|11-352|12] ta punaḥ ṣaḍbhūmikā ityuktaṃ prāk /
[352|12] kasmāt punaḥ kṣāntayo jñānāni cavaśyaṃ bhavanti / yasmāt
[352|13] kṣāntijñānānyanantarya muktimārgā yathākramam /
[352|14] anantaryamārgāḥ kṣāntayaḥ kleśaprāptivicchedaṃ pratyantarayitumaśakyatvāt /
[352|14-352|15] vimuktimārgāstu jñānāni /
[352|15-352|16] kleśaprāptivimuktānāṃ visaṃyogaprāptisahotpādāt /
[352|16] ata ubhayairavaśyaṃ bhavitavyam /
[352|16-352|17] dvābhyāṃ cauraniṣkāsanakapāṭapidhānavat /
[352|17-352|18] yadi punardvitīyenānantaryamārgeṇaiva saha visaṃyogaprāptirutpadyeta kiṃ syāt /
[352|18] prahīṇavicikitsaṃ jñānaṃ tatraivālambane notpannaṃ syāt /
[352|18-352|19] kṣāntibhiḥ kleśaprahāṇānnava saṃyojananikāyā jñānavadhyā iti śāstravirodha iti cet /
[352|19] na /
[352|20] kṣāntīnāṃ jñānaparivāratvāt / rājaparivārakṛtasya rājakṛtavyapadeśavat /
[352|21] kiṃ punaḥ sarvāṇi ṣoḍaśacittāni satyadarśanāddarśanamārgaḥ / netyāha / kiṃ tarhi /
[352|22] adṛṣṭadṛṣṭerdṛṇṭṅmārgastatra pañcadaśa kṣaṇāḥ // vakk_6.28 //
[353|01-353|02] duḥkhadharmajñānakṣāntimārabhya yāvat mārge 'nvayajñāna kṣāntirete pañcadaśa kṣāṇā darśanamārgaḥ /
[353|02] ki kāraṇam / adṛṣṭasatyadarśanāt /
[353|02-353|03] ṣoḍaśe tu nāstyapoūrvaṃ dravyamiti /
[353|03] yathādraṣṭābhyasanādbhāvanāmārga eva /
[353|03-353|04] nanu ca tenāṣyadṛṣṭaṃ paśyati mārge 'nvayajñānakṣāntim /
[353|04] satyaṃ prati cintā na kṣaṇam /
[353|04-353|05] na hi kṣaṇenādṛṣṭena satyamadṛṣṭaṃ bhavati /
[353|05] yathā naikena luṅgenālūnena dedāramalūnaṃ bhavati /
[353|05-353|07] phalatvādaṣṭajñānaṣoḍaśākārabhāvanāt pūrvamārgavihāneḥ pravandhikatvācca mārgānvayajñānaṃ bhāvanāmārgaḥ /
[353|07-353|08] aparihāṇistudarśanaheyakleśaprahāṇasaṃdhāraṇāt /
[353|08] ata eva darśanamārga iti cet / na / atiprasaṅgāt /
[353|08-353|09] sapta jñānāni kasmāddarśanamārgaḥ /
[353|09] darśanasyāsamāptatvāt /
[353|09-353|10] na hi sarvaṃ satyadarśanaṃ samāptamiti tadantarālatvāttanyappi darśanamārgaḥ /
[353|10-353|11] uktaṃ yathā darśanamārgo bhāvanāmārga ścotpadyate /
[353|12] yathedānīmutpannāryamārgāṇāṃ pudgalānāṃ vyavasthānaṃ tathā vakṣyāmaḥ /
[353|12-353|13] ya ete darśanamārgasvabhāvāḥ pañcādaśa kṣaṇa uktā veditavyau
[353|14] mṛdutīkṣṇendriyau teṣu śraddhādharmānusariṇau /
[353|15] mṛddhindriyastesu vartamānaḥ śraddhānusārītyucyate / tīkṣṇendriyo dharmānusārīti /
[353|16] śraddhayānusāraḥ śraddhānusāraḥ / so 'syāstīti śraddhānusārī /
[353|16-353|17] śraddhayānusartuṃ śīlamasyeti vā /
[353|17] pūrvaṃ parasaṃpratyayenārthānusaraṇāt / evaṃ dharmānusārī /
[353|17-353|18] pūrvaṃ svayameva sūtrādibhirdharmairarthānusaraṇāt /
[353|18] tau punaḥ
[353|19] ahīnabhāvanāheyau phalādyapratipannakau // vakk_6.29 //
[353|20] phalānāmādyaṃ srota āpattiphalaṃ sarvaphalaprāptau tasya prathamatvāt /
[353|20-353|22] tāveva śraddhādharmānusāriṇau yadi pūrvaṃ laukikena mārgeṇāprahīṇabhāvanāheyau bhavataḥ sakalavandhanau to srota āpattiphalapratipannakāvucyete /
[353|23] yāvat pañcaprakāraghnau
[353|24-353|25] yadi pūrvaṃ laukikena mārgeṇa kāmāvacarāṇaṃ bhāvanāheyānāṃ yāvat pañca prakārāḥ prahīṇā bhavanti /
[353|25] tathaiva prathamaphalapratīpannakāvucyete /
[354|01] dvitīye 'rvāṅnavakṣayāt /
[354|02] dvītīyanimittaṃ dvitīye /
[354|02-354|03] yadi tayostasmāt pareṇa ṣaṭ saptāṣṭau vā prakārāḥ pūrvaprahīṇā bhavanti /
[354|03] dvau tau dvitīyaphalapratipannakāvucyete / katamacca dvitīyam /
[354|04] sakṛdāgāmiphalam /
[354|05] kāmādviraktāburdhva vā tṛtīyapratipannakau // vakk_6.30 //
[354|06-354|07] yadi punarnavamasyāpi prakārasya prahāṇāt kāmadhātorvītarāgau bhavata ūrdhvaṃ vā yāvadākiñcanyāyatanāt tau tṛtīya pratīpannakāvucyete /
[354|07] katamacca tṛtīyam /
[354|08] anāgāmiphalam /
[354|09] ṣoḍaśe tu phalasthau tau yatra yaḥ pratipannakaḥ /
[354|10] ṣoḍaśe tu citta utpanne tau na punaḥ śraddhādharmānusāriṇāvucyete /
[354|10-354|11] nāpi pratipannakau /
[354|11] kiṃ tarhi / phalastho /
[354|11-354|12] yatra phale yaḥ pratipannako bhūtaḥ sa tadānīṃ tatra phalasthito bhavati /
[354|12] srota āpattiphale sakṛdāgāmiphale vā anāgāmiphale vā /
[354|13] arhattvaṃ tu na śakyamāditaḥ prāptum / darśanamārgeṇa bhāvanāheyānāmaprahāṇāt /
[354|13-354|14] pūrvaṃ ca bhavāgravairāgyāsaṃbhavāt /
[354|15] śraddhādhimuktadṛṣṭacyāptau mṛdutokṣṇendriyau tadā // vakk_6.31 //
[354|16] tasminkāle yo mṛdvindriyaḥ śraddhānusāripūrvī sa śraddhādhimukta ityucyate /
[354|17] yastīkṣṇendriyo dharmānusāripūrvī sa dṛṣṭiprāpta ityucyate /
[354|17-354|18] śraddhāprajñādhikatvenādhimokṣadṛṣṭiprabhāvitatvāt /
[354|18-354|19] kiṃ punaḥ kāraṇaṃ prahīṇapañcaprakāro 'pi ṣoḍaśe citte srota āpanna evocyate na sakṛdāgāmiphalapratipannakaḥ /
[354|20] yasmāt
[354|21-354|22]
phale phalaviśiṣṭasya lābho mārgasya nāstyanaḥ /
 nāprayukto viśeṣāya phalasthaḥ pratipannakaḥ // vakk_6.32 //
[354|23] phale hi labhyamāne phalaviśiṣṭo mārgo na labhyata ityeṣa niyamaḥ /
[354|23-354|24] ataḥ phalastho yāvanna viśeṣāya prayujyate phalāntaraprāptau tāvat pratipannako nocyate /
[354|24-354|25] evamanyatrāpi phale veditavyam /
[354|25-355|01] yastu tṛtīyadhyānavītarāgo 'dharāṃ bhūmi niśritya niyāmamavakrāmati so 'vaśyaṃ phalaviśiṣṭaṃ mārga saṃmukhīkaroti /
[355|01-355|02] anyathā hi sa tasmādūrdhvopapannaḥ sukhendriyeṇāsamanvāgataḥ syāt /
[355|02-355|03] evaṃ tāvadbhūyaḥ kāmavītarāgāṇāṃ niyāmāvakrāntau pudgalavyavasthānam /
[355|04] ānupūrvikaṃ tu vaktavyam / ata idaṃ tāvadvacyavasthāpyate /
[355|04-355|05] yathaite kāmadhātau navaprakārāḥ kleśā upadiṣṭā evaṃ
[355|06] navaprakārā doṣā hi bhūmau bhūmau
[355|07] yāvadbhavāgre / yathā ca doṣāḥ
[355|08] tathā guṇāḥ /
[355|09] tatpratipakṣā apyānantaryavimuktimārgākhyā guṇā bhūmau bhūmau navaprakārā eva /
[355|09-355|10] kathaṃ kṛtvā /
[355|11] mṛdumadhyādhimātrāṇāṃ punarmṛdvādibhedataḥ // vakk_6.33 //
[355|12] mṛdumadhyādhimātrā hi trayo mūlaprakārāḥ /
[355|12-355|13] teṣāṃ punaḥ pratyekaṃ mṛdumadhyādhimātratvena trividhatvāt nava vyavasthāpyante /
[355|13-355|15] tadyathā mṛdumṛduḥ prakāro mṛdumadhyo mṛdvadhimātro madhyamṛdurmadhyamadhyo madhyādhimātro 'dhimātramṛduradhimātramadhyo 'dhimātrādhimātraśceti /
[355|15-355|16] tatra mṛdumṛdunāmārgeṇādhimātrādhimātrasya kleśasya prahāṇam /
[355|16] evaṃ yāvadadhimātrādhimātreṇa mṛdumṛdoḥ /
[355|16-355|18] ādita evādhimātramārgasaṃbhavādutpannādhimātramārgasya cādhimātrakleśāsaṃbhavāt audāriko hi malaścelātpūrvaṃ nirdūyate paścāt sūkṣmaḥ /
[355|18-355|19] audārikaṃ ca tamaḥ sūkṣmeṇālokena hanyate sūkṣmaṃ cādhimātreṇetyeṣa dṛṣṭāntayogaḥ /
[355|19] śuklā hi dharmā valavanto durbalāstu kṛṣṇāḥ /
[355|19-355|21] kṣaṇikamṛdukenāpyāryamārgeṇānādisaṃsāraparaṃparāpyāyitādhimātrāṇāṃ kleśānāmunmūlatvāt /
[355|21-355|22] bahukālasaṃvarddhitānāṃ doṣāṇāṃ trivṛtkarṣavat kṣaṇikālpapradīpamahātamopaghātavacya /
[355|22] evaṃ navaprakāreṣu kleśeṣu sarvatra
[355|23] akṣīṇabhāvanāheyaḥ phalasthaḥ saptakṛtparaḥ /
[356|01] yasya hi phalasthasyaiko 'pi bhāvanāheyaḥ prakāro 'prahīṇaḥ sa srota āpanaḥ /
[356|01-356|02] saptajanmāni karotīti saptakṛta /
[356|02] paraḥ sarvāntyaḥ /
[356|02-356|03] na hi sarvasaptakṛditi /
[356|03] saptakṛtvaḥparama iti sūtrapāṭhaḥ / saptakṛtvaḥ paramaṃ janmā 'syetyarthaḥ /
[356|04] prakarṣe paramaśabdaḥ / nirvāṇasroto hi mārgastena tatra gamanāt /
[356|04-356|05] tadasāvāpanna āgataḥ prāpta iti srota āpannaḥ /
[356|05] kathamāpannaḥ /
[356|05-356|06] ādyamārgalābhāccet aṣṭamako 'pi syāt /
[356|06] ādyaphalalābhāccet bhūyo vītarāgo 'pi syāt / kāmavītarāgaḥ /
[356|07] sarvaphalaprāpiṇamadhikṛtyādyaphalalābhāt / kiṃ punaḥ kāraṇaṃ sa eva nāṣṭamakaḥ /
[356|08-356|09] pratipannakaphalamārgalābhāt darśanabhāvanāmārgalābhāt sakalasroto 'bhisamayācca mārgānvayajñāne /
[356|09-356|10] sa eva tasmādanyānsaptopapattibhavānmanuṣyeṣu pratisaṃdadhāti saptāntarābhavān /
[356|10] evaṃ deveṣvityaṣṭāviṃśatiyavān pratisaṃdadhāti /
[356|10-356|11] saptakasāmānyāttu saptakṛtvaḥ /
[356|11] parama uktaḥ / saptasthānakauśalasaptaparṇavaditi vaibhāṣikāḥ /
[356|12-356|13] yattarhhi sūtra uktaṃ "asthānamanavakāśo yaddaṣṭisaṃpannaḥ pudgalo 'ṣṭamaṃ bhavamabhinirvartayiṣyati /
[356|13] nedaṃ sthānaṃ vidyata" iti / ekasyāṃ gatāvityabhiprāyaḥ /
[356|13-356|15] yathārutaṃ vā kalpyamāne 'ntarābhavo 'pi na syāt evamapyūredhvasrotaso bhavāgraparamasyaikasyāṃ gatāvaṣṭama upapattibhāvo na prāpnoti /
[356|15-356|16] kāmadhātvabhi saṃdhivacanādadoṣaḥ /
[356|16] kimatra jñāpakaṃ sūtraṃ yuktirvā /
[356|16-356|17] iha caiva kiṃ jñāpakaṃ pratyekaṃ devamanuṣyeṣu saptakṛtvo na pounarubhayeṣveva saptakṛtva iti /
[356|17] evaṃ hi paṭhacyate /
[356|18] "saptakṛtvo devāśca manuṣyāśce"ti / pratyekamapi tu kāśyapīyāḥ paṭhanti /
[356|19] "saptakṛtvo devān saptakṛtvo manuṣyāni"ti / nātrābhiniveṣṭavyam /
[356|19-356|20] yaśca manuṣyesu srota āpanno bhavati sa tānevāgamya parinirvāti /
[356|20] yo deveṣu sa tāneva /
[356|21] kiṃ punaḥ kāraṇamaṣṭamaṃ bhavaṃ nābhinirvartayati /
[356|21-356|22] tāvatā kakalenāvaśyaṃ saṃtatiparipākāt /
[356|22] mārgo hi sa tajjātīyaḥ / saptapadāśīviṣa daṣṭavaccāturthakajvaravacca /
[356|23] saptasaṃyojanāvaśeṣatvācca / dve avarabhāgīye pañca cordhvabhāgīyānīti /
[356|23-356|24] antareṇāpyāryamārgaṃ saṃmukhīkurvāṇo na parinirvāti /
[356|24-356|25] tāvat bhavavedanīyasya karmaṇo valādhānāt /
[356|25] asati buddhotpādagrahastha evārhattvaṃ prāpnoti /
[356|25-356|26] agāraṃ tu pounarnādhyāvasati /
[356|26] dharmatāpratilambhikaṃ tu bhikṣuliṅga pratilabhate /
[356|26-356|27] anyāśramikaṃ liṅgenetyapare /
[356|27] kasmādavinipātakadharmā bhavati /
[356|27-356|29] tadgāmi karmānupacayādupacitavipākadānavaiguṇyācca saṃtaterbalavatkuśalā dhivāsanātprayogāśayaśuddhitaḥ /
[356|29] apāyanipāte tu karmaṇyasau kṣāntimapi notpādayet / āha cātra
[357|01-357|04] "kṛtvā budho 'lpamapi pāpamadhaḥ prayāti kṛtvā budho mahadapi prajahātyanartham majjanyadho 'lpamapi vāriṇi saṃhataṃ hi pātrikṛtaṃ mahadapi plavate tadeva" iti /
[257|05] duḥkhasyāntaṃ karotīti ko duḥkhasyāntaḥ /
[357|05] yasmāt pareṇa duḥkhaṃ nāsti /
[357|06] apratisaṃdhikaṃ duḥkhaṃ karotītyarthaḥ / athavā nirvāṇamantaḥ / kathaṃ nirvāṇaṃ karoti /
[357|07] tatprāptivivandhāpanayanāt / yathākāśaṃ kuru maṇḍapaṃ pātayeti bhavanti vaktāraḥ /
[357|08] anyo 'pi ca syātsaptakṛtvaḥ paramo na tu niyata iti nocyate /
[357|08-357|09] evaṃ tāvadakṣīṇabhāvanāheyaḥ phalasthaḥ saptakṛtvaḥ paramo bhavati /
[357|10] tricaturvidhamuktastu dvitrijanmā kulaṅkulaḥ // vakk_6.34 //
[357|11] sa eva srota āpannastribhiḥ /
[357|11-357|12] kleśaprahāṇatastricatuḥporakāraprahīṇatvāt /
[357|12] indriyatastatpratipakṣānāsravendriyalābhāt /
[357|12-357|13] janmato dvitrijanmāvaśeṣatvāt /
[357|13-357|14] śloke tu dvayorgrahaṇaṃ srota āpannasya paścātprahīṇe sati tatpratipakṣānāsravendriyasyānuktasiddhatvāt /
[357|14-357|15] janma tu kadācidalpīyaḥ syāt /[35715] pareṇa bhavyatvād /
[357|15] ato 'sya grahaṇam /
[357|15-357|16] kasmānna pañcaprakāraprahāṇāt /
[357|16-357|17] tatprahāṇe ṣaṣṭhasyāvaśyaṃ prahāṇāt nahi tasyaikaḥ prakāraḥ phalaṃ vighnayituṃ samarthaḥ /
[357|17] ekavīcikasyeva dhātvanatikramāt /
[357|17-357|18] sa eva kulaṅkulo dvividhaḥ /
[357|18-357|19] devakulaṅkulo yo deveṣa dve trīṇi vā kulāni saṃśritya parinirvāti tatra vā 'nyatra vā devanikāye /
[357|19-357|20] manuṣyakulaṅkulo yo manuṣyeṣu tatra vā 'nyatra va dvīpe parinirvāti /
[357|20] sa eva punaḥ phalasthaḥ
[357|21] āpañcamaprakāraghno dvitīyapratīpannakaḥ /
[357|22-357|23] yasya phalasthasyaikaprakāroyāvatpañcamaḥ prahīṇo bhavati asau dvitīyaphalapratipannako veditavyaḥ /
[357|24] kṣīṇaṣaṣṭhaprakārastu sakṛdāgāmyasau punaḥ // vakk_6.35 //
[358|01] dvitīyaphalaprāpto bhavati /
[358|01-358|02] devān gatvā sakṛnmanuṣyalokāgamanātsakṛdāgāmī /
[358|02] pareṇa janmāghāvāt / rāgadveṣamohānāṃ ca tanutvādityucyate /
[358|03] mṛduprakārāvaśeṣatvāt / sa eva punaḥ phalasthaḥ /
[358|04] kṣīṇasaptāṣṭadoṣāṃśa ekajanmaikavīcikaḥ /
[358|05] tṛtīyapratipannaśca
[358|06] tribhiḥ kāraṇaiḥ / sa eva sakṛdāgāmyekavīcido veditavyaḥ /
[358|06-358|07] saptāṣṭaprakāraprahāṇāt /
[358|07-358|08] tatpratipakṣānāsravendriyalābhādekajanmāvaśeṣatvāt /
[358|08] kathamasyaikaḥ prakāraḥ phalaṃ vidhnayitum śaknoti / dhātvatikramāt /
[358|09] avasthātraye hi karmāṇi vidhnāyopatiṣṭhanta" ityuktaṃ prāk /
[358|09-358|10] yathā karmāṇyevaṃ kleśā api veditavyā iti /
[358|10] vipākaniḥṣyandaphalabhūmyatikramāt /
[358|10-358|12] vīcirnāmāntaraṃ tasya caikajamavyavahitatvāt nirvāṇasya ekakleśaprakāravyavahitatvādvā 'nāgāmiphalasyaiko vīcirasyetyekavīcikaḥ /
[358|12-358|13] tṛtīyaphalapratipannakaścaikavīciko veditavyaḥ prahīṇasaptāṣṭaprakāraḥ /
[358|13-358|14] pūrvaprahīṇaprakārastu phalaprāptau na tāvatkulaṅkulo bhavatyekavīciko vā yāvatphalaviśiṣṭo mārgo na samukhīkṛtaḥ /
[358|15] so 'nāgāmī navakṣayāt // vakk_6.36 //
[358|16] sa evapunaḥ phalastho navaprakāraprahāṇādanāgāmī upadiṣṭaḥ /
[358|16-358|17] kāmadhātvanāgamanāt /
[358|17-258|18] "pañcānāmavarabhāgīyānāṃ saṃyojanānāṃ prahāṇādi"tyucyate prahāṇasaṃkulanāt /
[358|18] avaśyaṃ dve trīṇi vā pūrvaṃ prahīṇāni bhavanti /
[358|19] so 'ntarotpannasaṃskārāsaṃskāraparinirvṛtiḥ /
[358|20] ūrdhvasrotāśca
[358|21] antarā parinirvṛtirasyetyantarāparinirvṛtiḥ /
[358|21-358|22] evamutpannasya saṃskāreṇāsaṃskāreṇeti yojyam /
[358|22] sa evānāgāmī punaḥ pañcadhā bhavati /
[359|01] antarāparinirvāyī yo 'ntarābhave parinirvāti /
[359|01-359|02] upapadyaparinirvāyī ya upapannamātrī na cirāt parinirvātyabhiyuktavāhimārgatvāt /
[359|02] sopadhiśeṣanirvāṇena /
[359|02-359|03] so 'ppi nirūpadhiśeṣeṇetyapare /
[359|03] nāyurutsargāvaśitvāt /
[359|03-359|04] sābhisaṃskāraparinirvāyī kila upapadyāprati prasrabdhaprayogaḥ /
[359|04] sābhisaṃskāraṃ parinirvātyabhiyuktāvāhimārgatvāt /
[359|05] anabhisaṃskāraparinirvāyī tvaṃnabhisaṃskāreṇābhiyogavāhimārgābhāvāt /
[359|05-359|06] saṃskṛtāsaṃskṛtālambanamārganirvāṇādityapare /
[359|06] tattu na / atiprasaṅgāt /
[359|06-359|07] sūtre tvanābhisaṃskāraparinirvāyī pūrva paṭhacyate /
[359|07] tathaiva ca yujyate /
[359|07-359|08] vāhyavāhimārgayoranabhisaṃskārābhisaṃskārasādhyatvādayatnayatnaprāptitaḥ /
[359|08-359|09] upapadyaparinirvāyiṇastu vāhitaro 'dhimātrataraśca mārgo mṛdutarāścānuśayā iti /
[359|09-359|10] ūrdhvasrotā yasyordhvaṃ gatirna tatriva parinirvāṇaṃ yatropapannaḥ /
[359|10] sroto gatirityeko 'rthaḥ /
[359|11] sa dhyāne vyavakīrṇo 'kaniṣṭhagaḥ // vakk_6.37 //
[359|12] ūrdhvasrotā dvivadho hetutaḥ phalataśca / hetuto vyavakorṇāvyavakīrṇadhyānatvāt /
[359|13-359|14] phalato 'kaniṣṭhabhavāgraparamatvāt tatra yena dhyānaṃ vyavakīrṇaṃ so 'kaniṣṭhān gatvā parinirvāti /
[359|15] sa pluto 'rdhaplutaḥ sarvacyutaśca  [359|16] sa punareṣo 'kaniṣṭhaparama ūrdhvaṃsrotāstrividhaḥ / plutādibhedāt /
[359|16-359|19] tatra pluto nāma ya iha dhyānāni vyayakīrya dhyānacyāt oparihīṇaṃ prathamaṃ dhyānamāsvādya brahmakāyikeṣūpapannaḥ pūrvābhyāsavaśāccaturthaṃ dhyānaṃ vyavakīrya tasmāt pracyuto 'kaniṣṭheṣūpapadyate /
[359|19] eṣa himadhyānimajjanāt plutaḥ /
[359|19-359|20] ardhpluto nāma yastataḥ śuddhāvāseṣūpapadya madhyādekamapi sthānāntaraṃ vilaṅghacyākaniṣṭhān praviśati /
[359|20-359|21] mahābrahmasvāryo nopapadyate dṛṣṭisthānatvādekanāyakatvācceti /
[359|21-359|22] sarvacyuto nāma yaḥ sarvāṇi sthānāntarāṇi saṃcaryākaniṣṭhān praviśati /
[359|22] na ca dakācidanāgāmī /
[359|22-359|23] tatraivolpatyāyatane dvitīyaṃ janmābhinirvartayati /
[359|23] viśeṣagāmitvāt /
[359|23-359|24] evaṃ cāsya paripūrṇamanāgāmitvaṃ bhavati /
[359|24] yatropapannastasyādhastatra cātyantamanāgamanāt /
[359|14-359|15] evaṃ tāvaddhacyāne vyavakīrṇe 'kaniṣṭago veditavyaḥ /
[359|15-359|25] tataḥ
[360|01] anyo bhavāgragaḥ /
[360|02] avyavakīrṇadhyāna ūrdhvaṃsrotā bhavāgraniṣṭho bhavati /
[360|02-360|04] sa hi samāpattyantarāṇyāsvādayan sarvasthānāntareṣūpapadyāpraviśyaiva śuddhāvasānārupyakramotpattito bhavāgraṃ gatvā parinirvāti /
[360|04] śamathacarito hyeṣaḥ /
[360|04-360|05] pūrvakastu vipaśyanācaritaḥ /
[360|05] antarāpi tu parinirvāṇamūrdhvaṃsrotaso yujyamānaṃ paśyāmaḥ /
[360|05-360|06] akaniṣṭhabhavāgraparamatvaṃ tu pareṇa gatyabhāvādyathā sapta kṛtvaḥparamatvaṃ srota āpannasyeti /
[360|06-360|07] ime tāvat pañca rupopagā anāgāminaḥ /
[360|08] ārugyagaścaturdhānyaḥ
[360|09] anya ārupyago 'nāgāmī yo rūpavītarāga itaścacyutvārupyeṣupapadyate /
[360|09-360|10] sa punaścaturvidha upapadyādiparinirvāyibhedāt /
[360|10] ta ete ṣaḍanāgāmino bhavanti / tataḥ
[360|11] iha nirvāpako 'paraḥ // vakk_6.38 //
[360|12] ihaiva janmanyaparaḥ parinirvāti / sa dṛṣṭadharmaparinirvāyo saptamaḥ /
[360|13] punastrīṃstrividhān kṛtvā nava rupopagāḥ smṛtāḥ /
[360|14] punastrayāṇāmanāgāmināṃ tridhā bhedādrūpopagā navānāgāmino bhavanti /
[360|15] katameṣāṃ trayāṇām / antaropapadyaparinirvāyiṇorurdhvasrotasaśca / kathaṃ tridhābhedāt /
[360|16] antarāparinirvāyiṇastāvadāśvanāśuciraparinirvāṇāt dṛṣṭāntatrayeṇa /
[360|16-360|17] upapadyaparinirvāyiṇa upapadyābhisaṃskārānabhisaṃskāraparinirvāṇāt /
[360|17-360|18] sarve hyete trayo 'pyupapanna parinirvāṇādupapadyaparinirvāyiṇaḥ /
[360|18] ūrdhvaṃsrotasaḥ plutādibhedāt /
[360|18-360|19] sarveṣāṃ vā trayāṇāmāśvanāśuciraparinirvāṇāditi tritvam /
[360|20] tadviśeṣaḥ punaḥ karmakleśendriyaviśeṣataḥ // vakk_6.39 //
[360|21] teṣāṃ punastrayāṇāṃ navānāṃ cānāgāmināṃ karmakleśenriyaviśeṣādviśeṣaḥ /
[360|21-361|01] trayāṇāṃ tāvadabhinirvṛttyupapadyāparaparyāyavedanīyakarmopacitatvādyathākramaṃ mṛdumadhyādhimātra kleśasamudācāra tvādadhimātramadhyamudvindriyatvācca /
[361|01-361|02] teṣāmapi navānāṃ prtyekamata eva yathāyogaṃ viśeṣaḥ /
[361|02] prathamayostrikayoḥ kleśendriyaviśeṣāt pūrvavat /
[361|02-361|03] paścimasya trikasyāparaparyāyavedanīyakarmaviśeṣācceti /
[361|03-361|04] ta ete navaprakārakleśendriyatvānnavānāgāmino bhavanti /
[361|04] kathaṃ tarhi sūtre sapta satpuruṣagatayo deśitāḥ /
[361|05] ūrdhvaṃsroturabhedena sapta sadgatayo matāḥ /
[361|06] ūrdhvaṃ sravaṇadharmā ūrdhvaṃsrotā /
[361|06-361|07] tasyābhedanirdeśātsapta satpuruṣagatayaḥ sūtre 'bhihitāḥ /
[361|07] kasmāt punaretā eva satpuruṣagatayo nānyāḥ śaikṣagatayaḥ /
[361|07-361|08] etā hi gatayo yeṣāṃ teṣāṃ satyeva karmāṇi vṛttiḥ kuśale asatyavṛttirakuśale /
[361|08-361|09] etāśca gatīrgatānāṃ na punaḥ pratyāgatirasti /
[361|09] natvetadyathoktamanyatrāsti / ataḥ
[361|10] sadasadvṛttyavṛttibhyāṃ gatāopratyāgateśca tāḥ // vakk_6.40 //
[361|11] sapta satpuruṣagatayo nānyā iti /
[361|11-361|12] yattarhi sūtre evoktaṃ "satpuruṣāḥ katamaḥ /
[361|12] śaikṣyaḥ samyagdṛṣṭacyā samanvāgata" iti vistaraḥ /
[361|12-361|13] anyeṣāmapyasti poāryāyikaṃ satpuruṣatvam /
[361|13-361|14] pañcavidhasya pāpasyātyantamakaraṇasaṃvarapratilambhāt prāyeṇākuśalaprahāṇācca /
[361|14] yeṣāṃ tu niṣparyāyeṇa teṣāmihādhhikāraḥ /
[361|15] kiṃ punaḥ parivṛttajanmano 'pyanāgāmina eṣa bhedo 'sti / yasmāt
[361|16] na parāvṛttajanmāryaḥ kāme dhātvantaropagaḥ /
[361|17] kāmadhātau parāvṛttajanmāntara āryo na dhātvantaraṃ gacchati /
[361|17-361|18] anāgāmi phalaṃ prāpya tatraiva janmani parinirvāṇāt /
[361|18-361|19] rūpadhātau tu parāvṛttajanma kadācidārupyānpraviśati /
[361|19] ya ūrdhvaṃsrotā bhavāgraparamaḥ /
[361|19-361|20] yattarhi śakreṇoktaṃ "ye te devā akaniṣṭhā iti viśrutāḥ /
[361|20] ante me hīyamānasya tatropapattirbhaviṣyati" /
[361|20-361|21] abhidharmā nabhijñatvāditi vaibhāṣikāḥ /
[361|21] bhavatā "pyanivāraṇaṃ saṃharṣaṇīyatvā" diti /
[362|01] sa cordhvajaśca naivākṣasaṃcāraparihāṇibhāk // vakk_6.41 //
[362|02-362|03] sa ca kāmadhātau parivṛttajanmā ūrdhvadhātūpapannaścāryo naivendriyāṇi saṃcarati nāpi kathañcit parihīyate /
[362|03-362|04] kiṃ punaḥ kāraṇaṃ parivṛttajanmāntāsyāryasya rūpārupyapraveśendriyasaṃcāraparihāṇayo neṣyante /
[362|04] yasmānna santi / kasmānna santi /
[362|04-362|05] janmāntaraparivāsenendriyāṇāṃ paripakvataratvādāśrayaviśeṣalābhācca /
[362|06] atha kasmādvītarāgaḥ śaikṣo nāntarāye parinirvāyī bhavati /
[362|06-362|08] mārgasyājitatvādasaṃmukhībhāvataḥ anuśayānāṃ ca nātimandatvāt duḥsamatikrāmatvātkāmavātoriti vaibhāṣikāḥ /
[362|08] bahu hyanena kartavyaṃ bhavati /
[362|08-362|09] akuśalāmyākṛtakleśaprahāṇaṃ dvitriśrāmaṇyaphalaprāptistridhātusamatikramaśca /
[362|09] taccāntarābhavastho na śaktaḥ kartumiti /
[362|10] yaduktaṃ "sa dhyāne vyavakīrṇe 'kaniṣṭhaga" iti /
[362|10-362|11] atha katamaddhacyānaṃ prathamato vyavakīryate /
[362|12] ākīryate caturthaṃ prāk
[362|13] sa hi sarvakarmaṇyaḥ samādhiḥ sukhapratipadāmagracyatvāt /
[362|13-362|14] evaṃ ca punaḥ vyavakīryate /
[362|14] arhannanāgāmī vā pravāhayuktamanāsravaṃ caturthaṃ dhyānaṃ samāpadyate /
[362|15] tasmādvacyutthāya pravāhayuktaṃ tadeva sāsravaṃ samāpadyate punaścānāsravam /
[362|15-362|17] evaṃ pravāhāprahāsena yadā kila dvau kṣaṇāvanāsravau samāpadyate dvau sāsravau punaścānāsravāvayaṃ vyavakiraṇasya prayogaḥ /
[362|18] niṣpatti kṣaṇamiśraṇāt /
[362|19] yadā tvanāsravasya kṣayasyānantaraṃ sāsravaṃ saṃmukhīkaroti sāsravasyānāsravam /
[362|20-362|21] evaṃ sāsravasya kṣaṇasyānāsravābhyāṃ miśraṇāt vyavakiraṇaṃ niṣpannaṃ bhavatīti vaibhāṣikāḥ /
[362|21-362|22] dvau hi kṣaṇāvānantaryamārgasadṛśau tṛtī yo vimuktimārgasadṛśa iti /
[362|22] evaṃ caturthaṃ dhyānaṃ vyavakīrya tadvalelnānyānyapi vyavakīryante /
[362|22-362|23] kāmadhātau triṣu dvīpeṣu prathamaṃ vyavakīryate /
[362|23] paścāt parihīṇena rūpadhātau /
[362|23-362|24] aśakyaṃ tu kṣaṇavyavakiraṇamanyatra buddhāt /
[362|24-362|25] ata icchātaḥ pravāhatrayasamāpattito niṣpannaṃ bhavatīti paśyāmaḥ /
[362|26] kimarthaṃ pounardhyānaṃ vyavakīryate /
[363|01] upapattivihārārthaṃ kleśabhīrutayā 'pi ca // vakk_6.42 //
[363|02] tribhiḥ kāraṇairdhyānaṃ vyavakiranti /
[363|02-362|03] tīkṣṇendriyā anāgāminaḥ śuddhāvāsopapattyarthaṃ dṛṣṭadharmasukhavihārārthaṃ ca /
[363|03-363|04] mṛdvindriyāḥ kleśabhirutayā cāsvādanāsaṃprayuktasamādhidūrīkaraṇādaparihīṇārtham /
[363|04] arhantastu tīkṣaṇendriyā dṛṣṭadharmasukhavihārārtham /
[363|05] mṛdvindriyāḥ kleśabhīrutvāccāparihīṇārtham /
[363|06] atha kasmāt pañcaiva śuddhāvāsopapattayaḥ /
[363|06-363|07] yadetadvacyavakīrṇabhāvitaṃ caturthaṃ dhyānamuktam
[363|08] tatpāñcavidhyātpañcaiva śuddhāvāsopapattayaḥ /
[363|09] sā hi vyavakīrṇabhāvanā pañcaprakārā mrdumadhyādhimātrataratamabhedāt /
[363|09-363|10] prathamāyāṃ trīṇi cittāni saṃmukhīdriyante /
[363|10] anāsravaṃ sāsravamanāsravaṃ ca / dvitīyāyāṃ ṣaṭ /
[363|11] tṛtīyāyāṃ nava / caturthyāṃ dvādaśa / pañcamyāṃ pañcadaśa /
[363|11-363|12] tāsāṃ yathāsaṃkhyaṃ pañca śuddhāvāsāḥ phalam /
[363|12] yattatra sāsravaṃ tadvaśātteṣūpapattiḥ /
[363|12-363|13] śraddhādīndriyādhikyāt pañcetyapare /
[363|14] nirodhalābhyanāgāmī kāyasākṣī punarmataḥ // vakk_6.43 //
[363|15] nirodhalābho 'syāstīti nirodhalābhī /
[363|15-363|16] yo hi kaścidanāgāmī nirodhasamāpattilābhī sa kāyasākṣītyucyate /
[363|16-363|17] nirvāṇasadṛśasya dharmasya kāyena sākṣātkaraṇāt /
[363|17] kathaṃ punaḥ kāyena sākṣātkaroti / cittābhāvāt kāyāśrayotpatteḥ /
[363|18] evaṃ tu bhavitavyam /
[363|18-363|19] sa hi tasmādvyutthāyāpratilabdhapūrvā savijñānakāṃ kāyaśāntiṃ pratilabhate /
[363|19-363|20] yato 'syaivaṃ bhavati śāntā vata nirodhasamāpattirnirvāṇasadṛśī vata nirodhasamāpattiriti /
[363|20] evamanena tasyāḥ śāntatvaṃ kāyena sākṣatkṛtaṃ bhavati /
[363|21] prāptijñānasākṣātkriyābhyāṃ pratyakṣīkāro hi sākṣātkriyā /
[363|21-363|22] aṣṭādaśa śaikṣā" ityatra sūtre ki kāraṇaṃ kāyasākṣī noktaḥ /
[363|22] kāraṇābhāvāt / ki punaḥ kāraṇam /
[363|23] anāsravāstisraḥ śaikṣāstatphāṃ ca / tadviśeṣeṇa hi śaikṣāṇāṃ vyavasthānam /
[363|23-363|24] nirodhasamāpattiśca naivaśaikṣānāśikṣā phalam /
[363|24] ato na tadyogācdhaikṣaviśeṣa uktaḥ /
[363|24-363|25] eṣa tāvadanāgāmināṃ yathāsthūlaṃ bhedaḥ /
[363|25] sūkṣmaṃ tu bhidyamānāḥ sahasraśo bhidyante /
[363|26] antarāparinirvāyiṇastrayo mṛdumadhyādhimātrendriyabhedāt / bhūmibhedāccatvāraḥ /
[364|01] parihāṇadharmādigotrabhedāt ṣaṭ /
[364|01-364|02] sthānāntarabhedāt ṣoḍaśa bhūmivairāgyabhedāt ṣaṭtriṃśat /
[364|02-364|03] rūpadhatau sakalābandhano yāvaccaturthadhyānāṣṭaprakāravītarāgaḥ /
[364|03] sthānāntaragotravairāgyendriyabhedādvānavatāni pañcaviṃśatiḥ śatāni /
[364|04] kathaṃ kṛtvā / ekasmin sthāne ṣaṭ gotrāṇi /
[364|04-364|06] gotre gotre nava pudgalāḥ sakalabandhano yāvadaṣṭaprakāravītarāgaḥ svasmātsthānāt ṣaṇṇṇavakāni catuṣpañcāśat ṣoḍaśa catuṣpañcāśatkāni catuḥṣaṣṭānyaṣṭau śatāni /
[364|06-364|07] indriyabhedāt punastriguṇā ityevaṃ kṛtvā yo 'dharadhyāne navaprakāravītarāgaḥ sa uttare sakalabandhana uktaḥ /
[364|07-364|08] samagaṇanārtham /
[364|08-364|09] yathāntarāparinirvāyiṇa evaṃ yavadūrdhvasrotasa ityabhisamasya sarve catvāriṃśadūnāni trayodaśasahasrāpyanāgāmināṃ bhavanti /
[364|10] ābhavāgrāṣṭabhāgakṣidarhattve pratipakṣakaḥ /
[364|11] anāgāmītyadhikṛtam /
[364|11-364|12] sa khalvayamanāgāmī prathamadhyānaikaprakāravairāgyāt prabṛti yāvat bhavāgrāṣṭaprakāraprahāṇādarhattvapratipannako bhavanti /
[364|13] navamasyāpyānantaryapathe
[364|14-364|15] navamasyāpi bhāvāgrikasya prakārasya prahāṇāyānantaryamārge so 'rhattvapratipannaka eva /
[364|16] vajropamaśca saḥ // vakk_6.44 //
[364|17] sa cānantaryamārgo vajropamaḥ samādhirityucyeta /
[364|18] sarvānuśayabheditvāt / bhinnatvādasau na punaḥ sarvān bhinatti /
[364|18-364|19] sarvāstu bhettuṃ samarthaḥ /
[364|19] sarvānantaryamārgāṇāmadhimātratamatvāt /
[364|19-364|20] vajropamānāṃ tu bahubhedaṃ varṇayanti /
[364|20-364|21] anāgāmyasaṃgṛhītā bhāvāgrikaduḥkhasamudāyālambanairduḥkhasamudayānvayajñānākāraiḥ saṃprayuktā aṣṭau /
[364|21] nirodhamārgadharmajñānākāraiḥ saṃprayuktā aṣṭau /
[364|22] nirodhānvayajñānākāraiḥ saṃprayuktāḥ prathamadhyānanirodhālambanāścatvāraḥ /
[364|22-364|23] evaṃ yāvat bhavāgranirodhālambanāścatvāraḥ /
[364|23] mārgānvayajñānākāraiḥ saṃprayuktāścatvāraḥ /
[365|01] kṛtsnasyānvayajñānapakṣasyālambanāt /
[365|01-365|02] ta ime jñānākārālambanabhedabhinnā dvāpañcāśadvajropamā bhavanti /
[365|02] yathā 'nāgāmyasaṃgṛhītā evaṃ yāvaccaturthadhyānasaṃgṛhītāḥ /
[365|03-365|04] ākāśavijñānānantyākiñcanyāyatanasaṃgṛhītā yathāsaṃkhyamaṣṭāviṃśatiścaturviṃśativiṃśatiśca bhavanti /
[365|04-365|05] teṣu dharmajñānasyādhobhūminirodhālambanasya cānvayajñānasyābhāvāt /
[365|05] adhobhūmipratipakṣālambanaṃ tu bhavati / tasyānyo 'nyahetutvāditi /
[365|05-365|07] yeṣāṃ tu mārgānvayajñānamapyekaikabhūmipratipakṣālambanamiṣṭaṃ teṣāmaṣṭāviṃśatimadhikān prakṣīpyānāgamyasaṃgṛhītā aśītirvajropamā bhavanti /
[365|07-365|08] evaṃ yāvaccaturthadhyāna saṃgṛhītāḥ /
[365|08-365|09] ākāśānantyāyatanādiṣu yathākramaṃ catvāriṃśat dvātriṃśaccaturviśatiśca bhavanti /
[365|09] punargotrendriyabhedāt bhūyāṃso bhavanti /
[365|10] yastvasau bhāvāgriko navamaḥ prakāra ukto yasya vajropamena prahāṇaṃ
[365|11] tatkṣayāptyā kṣayajñānaṃ
[365|12] tasya punarnavamasya prakārasya saha kṣayaprāptyā kṣayajñānamutpadyate /
[365|12-365|13] vajropamasamādheranantaraṃ paścimo vimuktimārgaḥ /
[365|13-365|14] ata eva tatkṣayajñānaṃ sarvāsravakṣayaprāptisahajatvātprathamataḥ /
[365|15] aśaikṣo 'rhannasau tadā /
[365|16-365|17] utpanne ca punaḥ kṣayajñāne so 'rhattvapratipannakaḥ aśaikṣo bhavatyarhaścārhattvaphalaprāptaḥ /
[365|17] phalāntaraṃ prati punaḥ śikṣitavyābhāvādaśaikṣaḥ /
[365|17-365|19] ata eva sa paramārtaṃ karaṇārthatvāt sarvasarāgapūjārhattvāccārhanniti siddhaṃ bhavatyanye sapta pūrvoktāḥ pudgalāḥ śaikṣā iti /
[365|19] kena te śaikṣāḥ /
[365|19-365|20] āsravakṣayāya nityaṃ śikṣaṇaśīlatvācchikṣātraye adhiśīlamadhicittamadhiprajñaṃ ca /
[365|20] tāḥ punaḥ śīlasamādhiprajñāsvabhāvāḥ /
[365|21] pṛthagjano 'pi śaikṣaḥ prāpnoti / na / yathābhūtaṃ satyāprajñānāt punaścāpaśikṣaṇāt /
[365|22-365|23] ata eva dvirabhidhānaṃ sūtre "śikṣāyāṃ śikṣate śikṣāyāṃ śikṣata iti śivakatasmācchaikṣa ityucyata" iti /
[365|23-365|24] yaḥ śikṣata eva nāpaśikṣate sa śaikṣa ityavadhāraṇaṃ yathā vijñāyeta /
[365|24] prakṛtistha āryaḥ kathaṃ śikṣaṇaśīlaḥ /
[365|25] āśayataḥ / sthitādhvagavat prāptyanuṣaṅgataśca ṣikṣātrayasya /
[365|25-365|26] atha śaikṣā dharmāḥ katame /
[365|26] śaikṣasyānāsravāḥ / aśaikṣāḥ katame / aśaikṣasyānāsravāḥ /
[365|26-365|27] nirvāṇaṃ kasmānna śaikṣam /
[365|27] aśaikṣapṛthagjanayorapi tadyogāt / kasmānnāśaikṣam /
[365|27-366|01] śaikṣapṛthagjanayorapi tadyogāt /
[366|01] ta ete sarva evāṣṭāvāryapudgalā bhavanti /
[366|01-366|02] pratipannakāścatvāraśca phale sthitāḥ /
[366|02] tadyathā srota āpattiphalasākṣātkriyāyai pratipannakaḥ srota āpannaḥ /
[366|03] evaṃ yāvadarhattvaphalasākṣātkriyāyai pratiṃpannako 'rhanniti / nāmata ete 'ṣṭau bhavanti /
[366|04] dravyatastu pañca / prathamaḥ pratipannakaścatvāraśca phalasthāḥ /
[366|04-366|05] śeṣāṇāṃ pratipannakānāṃ triphalasthāvyatirekāt /
[366|05] anupūrvādhigamaṃ pratyevamucyate /
[366|05-366|07] bhūyaḥkāmavītarāgau tu syātāṃ darśanamārge sakudāgāmyanāgāmiphalapratipannakau na ca srota āpanna sakṛdāgāmināviti /
[366|08] dvividho hi bhāvanāmārga ukto laukiko lokottaraśceti /
[366|08-366|09] kenāyaṃ śaikṣaṃḥ kuto vairāgyaṃ prāpnoti /
[366|10] lokottareṇa vairāgyaṃ bhavāgrāt
[366|11] na laukikena / ki kāraṇam /
[366|11-366|12] tata ūrdhva laukikābhāvāt svabhūmikasya vā pratipakṣatvāt /
[366|12] kasmānna pratipakṣaḥ /
[366|12-366|13] tatkleśānuśayitatvāt /
[366|13-366|14] yo hi kleśo yatra vastunyanuśete na tasya tadvastu oprahāṇāya saṃvartate yasya ca yaḥ pratipakṣo na tatra sa kleśo 'nuśete iti /
[366|15] anyato dvidhā // vakk_6.45 //
[366|16] bhavāgrādanyataḥ sarvato bhūmelaukikenāopi vairāgyaṃ lokottareṇāpi / tatra punaḥ
[366|17] laukikenāryavairāgye visaṃyogāptayo dvidhā /
[366|18-366|19] laukikena mārgeṇāryavairāgyaṃ gacchato dvividhā visaṃyogaprāptaya utpadyante laukikyo lokottarāśca /
[366|20] lokottareṇa cetyeke
[366|21] lokottareṇāpyevamityapare / kiṃ kāraṇam /
[366|22] tyavate kleśāsamanvayāt // vakk_6.46 //
[367|01-367|03] yadi hyāryamārgeṇa vairāgyaṃ prāpnuvato laukikī visaṃyogaprāpotirnotpadyate evaṃ sati ya āryamārgeṇākiñcanyāyatanādvītarāgo dhyānaṃ niśrityendriyāṇi saṃcarati sakṛtsnapūrvamārgatyāgātkevalaphalamārgalābhāccordhvabhūmikleśavisaṃyogenāsamanvāgataḥ syāt /
[367|04] tyakte ca tasmin taiḥ kleśaiḥ samanvāgataḥ syāditi /
[367|05] bhavāgrādhavimuktordhvajātavattvasamanvayaḥ /
[367|06-367|07] asatyāmapi tu tasyāṃ laukikyāṃ visaṃyogaprāptau na taiḥ samanvāgamaḥ syāt /
[367|07-367|09] tadyathā bhavāgrādardha prakāravimuktasyāsatyāmapi tu laukikyāṃ tadvisaṃyogaprāptau tyaktāyāmapi cendriyasaṃcāreṇa lokottarāyāṃ na punastaiḥ kleśaiḥ samanvāgamo bhavati /
[367|09-367|10] yathā ca pṛthagjanasya prathamadhyānabhūmerurdhvaṃ jātasya kāmāvacarakleśavisaṃyogaprāptityāgānna punastaiḥ samanvāgamo bhavatītyajñāpakametat /
[367|11] katapayā punarbhūmyā kuto vairāgyaṃ bhavati /
[367|12] anāsraveṇa vairāgyamanāgāmyena sarvataḥ // vakk_6.47 //
[367|13] ābhavāgrāt /
[367|13-367|14] atha yaḥ sāmantakaṃ niśrityādharabhūmivairāgyaṃ prāpnoti kimasyānantaryamāgavatsarve vimuktimārgāḥ sāmantakādbhavanti /
[367|14] netyāha / kiṃ tarhi /
[367|15] dhyānātsāmantakādvā 'ntyo mukti mārgastribhūjaye /
[367|16] nava hyapapattibhūmayaḥ / sarvakāmadhāturaṣṭau ca dhyānārupyāḥ /
[367|16-367|17] tatra yāvat dvitīyadhyānavairāgyaṃ tribhūmijayaḥ /
[367|17-367|18] tasmin paścimo vimuktimārgaḥ sāmantakādbhavati dhyānādvā maulāt /
[367|19] nordhvaṃ sāmantakāt
[367|20] tribhūmijayādūrdhvaṃ maulādeva na punaḥ sāmantakādupekṣendriyasāmānyāt /
[367|20-367|21] triṣu hi dhyāneṣu sāmantakamaulayorindriyabhedāt kaścinna śaknoti maulaṃ dhyānaṃ praveṣṭum /
[368|01] indriyasaṃcārasya duṣkaratvāt /
[368|01-368|02] atastribhūmivairāgye dhyānasāmantakādapyanyo vimuktimārgo bhavati /
[368|03] "anāsraveṇa vairāgyamanāgamyena sarvata" ityuktamanyaistu noktam / ata ucyate
[368|04] āryairaṣṭābhiḥ svordhvabhūjayaḥ // vakk_6.48 //
[368|05-368|06] anāsravairaṣṭābhirdhyānadhyānāntarārupyaiḥ svasyā ūrdhvāyāśca bhūmervairāgyaṃ nādharāyā vītarāgatvāt /
[368|06-368|07] tatra lokottarā ānantaryavimuktimārgāḥ satyālambanatvātsatyākārapravṛttā iti siddham /
[368|08] vimuktyānantaryapathā laukikāstu yathākramam /
[368|09] śāntādyudārādyākārāḥ
[368|10] vimuktimārgāḥ śāntādyākārā ānantaryamārgā audārikādyākārāḥ /
[368|10-368|11] te punaryathākramam
[368|12] uktarādharagocarāḥ // vakk_6.49 //
[368|13] vimuktimārgā uttarāṃ bhūmiṃ śāntataḥ praṇītato niḥsarṇataścākārayanti saṃbhavataḥ /
[368|14] ānantaryamārgā adharāṃ bhūmimaudārikato duḥkhilataḥ sthūlabhittikataśca /
[368|14-368|15] aśāntatvādaudarikato mahābhisaṃskārataratvāt /
[368|15-368|16] apraṇītatvāt duḥkhilato bahudauṣṭhulyataratvena pratikūlabhāvāt /
[368|16-368|17] sthūlabhittikatastayaiva tadbhūmyaniḥsaraṇāt bhittyaniḥsaraṇavat /
[368|17] eṣāṃ viparyayeṇa śāntapraṇītaniḥsaraṇākārāḥ / gata mānuṣaṅgikam /
[368|18] idaṃ tu vaktavyam /
[368|19] atha kṣayajñānākanantaraṃ kimutpadyate
[368|20] yadyakopyaḥ kṣayajñānādanutpādamatiḥ
[368|21] akopyadharmā cedarhanbhavati kṣayajñānātsamanantaramanutpādajñānamasyotpadyate /
[368|22] na cet /
[369|01] kṣayajñānamaśaikṣī vā dṛṣṭiḥ
[369|02-369|03] na cedakopyadharmā bhavati kṣayajñānāt kṣavajñānamevotpadyate aśaikṣī vā samyagdṛṣṭiḥ /
[369|03] na tvanutpādajñānaṃ parihāṇisaṃbhavāt /
[369|03-369|04] kiṃ punarakopoyadharmaṇaḥ sā naivotpadyate /
[369|05] sarvasya sā 'rhataḥ // vakk_6.50 //
[369|06-369|07] akopyadharmaṇo 'pyanutpādajñānātkadācidanutpādajñānamevotpadyate kadācidaśaikṣī samyagdṛṣṭiḥ /
[369|08] yānyetāni catvāri phalānyuktāni kasyaitāni phalāni / śramaṇyaphalāni /
[369|09] kimidaṃ śrāmaṇyaṃ nāma /
[369|10] śrāvaṇyamamalo mārgaṃḥ
[369|11] anāsravo mārgaḥ śramaṇyam / tena hhi śramaṇo bhavati / kleśasaṃśamanāt /
[369|12-369|13] "śamitā anena bhavanti anekavidhāḥ ṣāpakā akuśalā dharmā vistareṇa yāvajjarāmaraṇīyāstasmācchramaṇa ityucyata" iti sūtre vacanāt /
[369|13-369|14] anatyantaśamanānna pṛthagjanaḥ paramārthaśramaṇaḥ /
[369|14] tasya punaḥ śrāmaṇyasya /
[369|15] saṃskṛtāsaṃskṛtaṃ phalam /
[369|16] saṃskṛtāsaṃskṛtāni hi śrāmaṇyaphalāni punaścatvāryuktāni sūtre / api tu
[369|17] ekānnanavatistāni
[369|18] kāni punastāni
[369|19] muktimārgāḥ saha kṣayaiḥ // vakk_6.51 //
[369|20-369|22] darśanaheyaprahāṇāyāṣṭāvānantryamārgā aṣṭau vimuktimārgā bhāvanāheyaprahāṇāya navasu bhūmiṣu pratyekaṃ nava prakārāṇāṃ kleśānāṃ prahāṇāya tāvanta evānantaryamārgā vimuktimārgāśca /
[369|22-370|01] tatrānantaryamārgāḥ śrāmaṇyaṃ vimuktimārgāḥ saṃskṛtāni śrāmaṇyaphalāni /
[370|01] tanniṣyandapuruṣakāraphalatvāt /
[370|01-370|02] teṣāṃ kleśānāṃ prahāṇānyasaṃskṛtāni śrāmaṇyaphalāni /
[370|02] evamekānnanavatirbhavanti /
[370|02-370|03] evaṃ tarhi buddhasyopasaṃkhyānaṃ kartavyaṃ jāyate /
[370|03] na kartavyam / yadyapi bhūyāṃsi phalāni
[370|04] catuṣphalavyavasthā tu pañakāraṇasaṃbhavāt /
[370|05-370|06] yasyāṃ hi prahāṇamārgāvasthāyāṃ pañca kāraṇāni saṃbhavanti tasyāṃ kia bhagavatā phalaṃ vyavasthāpitam /
[370|06] katamāni pañca /
[370|07] pūrvatyāgo 'nyamārgāptiḥ kṣayasaṃkalanaṃ phale // vakk_6.52 //
[370|08] jñānāṣṭakasya lābho 'tha ṣoḍaśākārabhāvanā /
[370|09] pūrvamārgatyāgo 'pūrvamārgāptiḥ pratipannakaphalamārgatyāgalābhāt /
[370|09-370|10] prahāṇasaṃkalanaṃ sarvasyaikaprāptilābhāt /
[370|10] yugapadaṣṭajñānalābhaścaturvidhanāṃ dharmānvayajñānānām /
[370|11] ṣoḍaśākārabhāvanā anityādyākārāṇām /
[370|11-370|12] imāni hi pañca kāraṇāni phale phale bhavanti /
[370|13-370|14] yadyanāsravo mārgaḥ śrāmaṇyaṃ kathaṃ laukikamārgaprāptaṃ phaladvayaṃ śrāmaṇyaphalaṃ yujyate /
[370|15] laukikāoptaṃ tu miśratvānāsravāptiḥ dhṛteḥ phalalm // vakk_6.53 //
[370|16-370|17] na hi tatra laukikamārgaphalamev prahāṇaṃ sakṛdāgāmiphalaṃ vā bhavatyanāgāmiphalaṃ vā /
[370|17] kiṃ tarhi /
[370|17-370|18] darśanamārgaphalamapi prahāṇaṃ tatra miśrīkriyate /
[370|18] sarvasya tatphalasaṃgṛhītaikavisaṃyogaprāptilābhāt /
[370|18-370|19] ata eva hi sūtra uktaṃ "sakṛdāgāmiphalaṃ katamat /
[370|19-370|20] yattrayāṇāṃ saṃyojanānāṃ prahāṇaṃ rāgadveṣamohānāṃ ca tatutvamiti /
[370|20] anāgāmiphalaṃ katamat /
[370|20-370|21] yaduta pañcānāmavarabhāgīyānāṃ samyojanānāṃ prahāṇami"ti /
[370|21] anāsravayā ca visaṃyogāprāptyā tatprahāṇaṃ sadhāryate /
[370|21-370|22] tadvalena parihīṇāmaraṇāt /
[370|22] ato 'pyasya maraṇaṃ yuktaṃ śrāmaṇyaphalam /
[370|22-370|23] yadeva caitacchrāmaṇyayuktaṃ /
[370|24] brāhmaṇyaṃ brahmacakraṃ ca tadeva
[370|25] kleśānāṃ vāhanādvāhmaṇyaṃ brahmacakraṃ tu
[371|01] brahmāvartanāt /
[371|02] anuttarabrahmaṇyayogāt bhagavānbrahmā /
[371|02-371|03] "eṣa hi bhagavān brahmā ityapi śāntaḥ śītībhūta ityapī"ti sūtrāt /
[371|03] tasyedaṃ cakramiti brāhmaṃ tena prartitatvāt /
[371|04] dharmacakraṃ tu dṛṅmārgaḥ
[371|05] caṅkramaṇāccakraṃ tatsādharmyāddarśanamārgo dharmacakram / kathamasya sādharmyam /
[371|06] āśugatvādyarādibhiḥ // vakk_6.54 //
[371|07] āśugatvāttyajanakramaṇāt ajitajayajitādhyavasanādutpatananipattanācca /
[371|07-371|08] evamāśugatvādibhiḥ arādibhiḥ sādharmyādāryāṣṭāṅṅgo mārgaścakramiti bhadantaghoṣakaḥ /
[371|08-371|09] samyagdṛṣṭisaṃkalpavyāyāmasmṛtayo hyarasthānīyāḥ /
[371|09-371|10] samyagvākkarmāntājīvā nābhisthānīyāḥ samādhirnemisthānīya iti darśanamārgo dharmacakramiti /
[371|10-371|11] kuta etat āryakauṇḍinyasya tadutpattau "pravarttitaṃ dharmacakrami"ti vacanāt /
[371|11-371|12] kathaṃ tattriparivartaṃ dvādaśākāraṃ ca /
[371|12] idaṃ duḥkhamāryasatyam /
[371|12-371|13] tat khalu parijñeyaṃ tat khalu parijñātamityete trayaḥ parivartāḥ /
[371|13-371|14] ekaikasmiṃśca parivarte cakṣurudapādi jñānaṃ vidyā buddhirudapādi ityete dvādaśākārāḥ /
[371|14] pratisatyemevaṃ bhavanti /
[371|14-371|15] trikadvādaśakasādharmyāttu triparivartaṃ dvādaśākāramuktam /
[371|15] dvayasaptasthānakauśalādeśanāvat /
[371|15-371|16] ebhiśca parivartairdarśanabhāvanāśaikṣamārgā yathāsaṃkhyaṃ darśatā iti vaibhāṣikāḥ /
[371|16-371|17] yadyevaṃ na tarhi darśanamārga eva triparivartto dvādaśākāra iti kathamasau dharmacakraṃ vyavasthāpyate /
[371|17-371|18] tasmātsa eva dharmaparyāyo dharmacakraṃ triparirtaṃ dvādaśākāraṃ ca yujyate /
[371|18] kathaṃ ca punastriparivartam /
[371|19] satyānāṃ triḥ parivarttanāt / kathaṃ dvādaśākāram / caturṇāṃ satyānāṃ tridhākaraṇāt /
[371|20] duḥkhaṃ samudayo nirodho mārga iti /
[371|20-371|21] parijñeyaṃ praheyaṃ sākṣātkartavyaṃ bhāvayitavyamiti /
[371|21] parijñātaṃ prahīṇaṃ sākṣātkṛtaṃ bhāvitamiti /
[371|21-371|22] tasya punaḥ pravartanaṃ parasaṃtāne gamanamarthajñāpanāt /
[371|22] athavā sarva evāryamārgo dharmacakraṃ veneyasaṃtānakramaṇāt /
[371|23-371|24] tattu parasaṃtāne darśanamārgotpādanādvartayitumārabdhamataḥ pravartitamityucyate /
[372|01] atha kasmindhātau kati śrāmaṇyaphalāni prāpyante /
[372|02] kāme trayāptiḥ
[372|03] kāmadhātāveva trayāṇāṃ śrāmaṇyaphalānāṃ prāptirnānyatra /
[372|04] antyasya triṣu
[372|05] antyaṃ śrāmaṇyaphalamarhatvaṃ tasya triṣu dhātuṣu prāptiḥ /
[372|05-372|06] phaladvayasya tāvadavītarāgaprāpyatvādūrdhvamaprāptiryuktā /
[372|06] tṛtīyasya tu kasmādaprāptiḥ /
[372|07] nordhvaṃ hi dṛkpathaḥ /
[372|08] ūrdhvaṃ hi kāmadhātordarśanamārgo nāsti /
[372|08-372|09] na ca tena vinā 'sti vītarāgasyānāgāmi phalaprāptirityetat kāraṇam /
[372|09] kiṃ punaḥ kāraṇaṃ tatra darśanamārgo nāsti /
[372|10] ārupyeṣu tāvat śravaṇābhāvādadhodhātvanālambanācca / rūpadhātau tu
[372|11] asaṃvegādiha vidhā tatra niṣṭheti cāgamāt // vakk_6.55 //
[372|12] rūpāvacarā hi pṛthagjanāḥ samāpattimukhasaṅgā duḥkhavedanābhāvācca na saṃvijante /
[372|12-372|13] na ca vinā saṃgenāryamārgaḥ śakto labdhum /
[372|13] iyaṃ tāvadyuktiḥ /
[372|13-372|14] āgamo 'pyayaṃ "pañcānāṃ pudgalānāmiha vidhā tatra niṣṭhā antarāparinirvāyiṇo yāvadūrdhvaṃsrotasa" iti /
[372|15] vidhā hi mārgarambho nirvāṇopāyatvāt /
[372|16] idamuktaṃ "yadyakopyaḥ kṣayajñānādanutpādamati" riti /
[372|16-372|17] tatra kimarhatamapyasti bhedaḥ /
[372|17] astītyucyate /
[372|18] ṣaḍarhanto matāḥ
[372|19-372|20] sūtra uktaṃ ṣaḍarhantaḥ parihāṇadharmā cetanādharmā anurakṣaṇā dharmā sthitākampoyaḥ prativedhanābhavyo 'kopyadharmā ceti /
[372|21] teṣāṃ pañca śraddhādhhimuktijāḥ /
[373|01] akokpyadharmāṇaṃ varjayitvā 'nye pañca śraddhādhimukti pūrvakāḥ /
[373|02] vimuktiḥ sāmayikyeṣām /
[373|03] eṣāṃ ca pañcānāṃ sāmayikī kānta cetovimuktirveditavyā /
[373|03-373|04] nityānurakṣyatvāt /
[373|04] ata evaite samayavimuktā ucyante /
[373|04-373|05] samayāpekṣāścaite 'dhimuktāśceti samayavimuktā madhyapadalopāt dhṛtaghaṭavat /
[373|05-373|06] eṣāṃ hi samayāpekṣāsamādhisaṃmukhībhāva upakaraṇārogyadeśaviśeṣāpekṣatvāt /
[373|07] akopyākopyadharmaṇaḥ // vakk_6.56 //
[373|08] akopyadharmaṇastvakopyā vimuktiḥ / kopayitumaśakyatvādaparihāṇitaḥ /
[373|09] ato 'samayamukto 'sau
[373|10] ata evāsamayavimukti ucyate / sa hyasamayāpekṣāvimuktiśca /
[373|10-373|11] icchātaḥ samādhisaṃmukhībhāvāt /
[373|11-373|12] kālāntarātyantavimuktito vā kopyākopyadharmaṇoḥ samayāsamaye vimuktatvaṃ parihāṇisaṃbhavāsaṃbhavataḥ /
[373|13] dṛṣṭipraptānvayaśca saḥ /
[373|14] sa cākopyadharmā dṛṣṭiprāptapūrvako veditavyaḥ /
[373|15] kiṃ punarete ṣaḍarhanta ādita eva tadgotrā bhavantyatha paścāt /
[373|16] tadgotrā āditaḥ kecitkeciduttāpanāgatāḥ // vakk_6.57 //
[373|17] kaścitprathamata eva cetanādharmagotrako bhavati /
[373|17-373|18] kaścitpunaḥ parihāṇadharmā bhūtvendriyāṇāmuttāpanayā cetanādharmatāṃ gataḥ /
[373|18-373|19] evaṃ yāvadakoopyadharmatāṃ gato veditavyaḥ /
[373|19-373|20] tatra parihāṇadharmā yaḥ parihātuṃ bhavyo na cetanādidharmā /
[373|20] cetanādharmā yaścetayituṃ bhavyaḥ / anurakṣaṇādharmā yo 'nurakṣituṃ bhavyaḥ /
[373|21-374|01] sthitākampyo yaḥ parihāṇipratyayaṃ balavantamantareṇānurakṣannapi sthātuṃ bhavyo na hātuṃ nāpi vardhayituṃ vinābhiyogena /
[374|01] prativedhanābhavyo yo 'kopyaḥ prativeddhaṃ bhavyaḥ /
[374|02] akopyadharmā yo naiva parihātuṃ bhavyaḥ /
[374|02-374|03] prathamau dvau pūrvameva śaikṣāvasthāyāṃ sātatyasatkṛtyaprayogavikalau /
[374|03] tṛtīyaḥ sātatyaprayogī / caturthaḥ satkṛtyaprayogī /
[374|03-374|04] pañcama ubhayathāprayogī mṛdvindriyastu /
[374|04] ṣaṣṭha ubhayathāprayogī tīkṣṇendriyaśca /
[374|04-374|05] nacāvaśyaṃ varihāṇadharmā parihīyate nāpi yāvat prativedhanābhavyaḥ pratividhyati /
[374|05-374|06] saṃbhavaṃ tu pratyevamucyate /
[374|06] evaṃ kṛtvā dhātutraye 'piṣaḍarhanto yujyante /
[374|06-374|08] yeṣāṃ tvavaśyaṃ parihīyate yāvat pratividhyati teṣāṃ kāmadhātau ṣaṭ rūpārupyadhātvoḥ sthitākampyo 'kopyadharmā ca /
[374|08] tayoḥparihāṇicetanendriyasaṃcārābhāvāt /
[374|09] kaḥ punareṣāṃ kutaḥ parihīyate / phalāt gotrādvā /
[374|10] gotrāccaturṇāṃ pañcānāṃ phalāddhāniḥ
[374|11] cetanādharmādīnāṃ caturṇāṃ gotrātparihāṇiḥ /
[374|11-374|12] na hi parihāṇadharmā punaḥ svagotrāt parihīyate /
[374|12-374|13] parihāṇadharmādīnāṃ pañcānāṃ phalāt parihāṇiḥ /
[374|13] teṣāmapi tu
[374|14] na pūrvakāt /
[374|15] yasya yat prathamagotraṃ sa tasmānna parihīyate / śaikṣāśaikṣamārgābhyāṃ dṛḍhīkutatvāt /
[374|16] śaikṣastu laukikalokattarābhyāṃ dṛḍhīkṛtatvāt na parihīyate svagotrāt /
[374|16-374|17] yattu paścāt pratilabdhamuttāpanayā tasmāt parihīyate /
[374|17-374|18] yasya ca yat prathamaṃ phalaṃ sa tasmānā parihīyate /
[374|18] śeṣāt parihīyate /
[374|18-374|19] ata eva srota āpattiphalānnāsti parihāṇiḥ /
[374|19] evaṃ ca kṛtvā parihāṇadharmaṇastrayaḥ prakārā bhavanti /
[374|19-374|20] tadavasthasya parinirvāṇamindriyasaṃcāraḥ /
[374|20] parihāya vā śaikṣatvam / cetanādharmaṇaścatvāraḥ /
[374|20-374|21] eta eva trayaḥ parihāṇadharmagotrapratyāgamanaṃ ca /
[374|21-374|22] evamanyeṣāṃ trayāṇāmekaikaprakāravṛddhacyā yathākramaṃ pañca ṣaṭ sapta prakārā veditavyāḥ /
[374|22-374|23] yasya ca yat prathamaṃ gotraṃ sa parihāya śaikṣobhūtastatraivāvatiṣṭhate nānyasmin /
[374|23-374|24] anyathā hi tadgotraviśeṣa labhād vṛddhirevāsya syānna parihāṇiḥ /
[374|25] kiṃ punaḥ kāraṇaṃ prathamānām nāsti parihāṇiḥ / darśanaheyānāmavastukatvāt /
[374|26] ātmādhiṣṭhānapravṛttā hyete / satkāyadṛṣṭimūlakatvāt /
[375|01] sa cātmā nāstīti / asadālambanāstarhi prāpnuvanti / nāsadālambanāḥ /
[375|01-375|02] satyālambanatvāt /
[375|02] vitathālambanāstu / katamaśca kleśo naivamasti viśeṣaḥ /
[375|02-375|04] ātmadṛṣṭihi rūpādike vastuni kārakavedakavaśavartitvenātmatvamabhūtamadhyāropayati tadadhiṣṭhānānuvṛttāścāntagrāhadṛṣṭacyādaya ityavastukā ucyante /
[375|04-375|06] bhāvanāheyāstu rāgapratighamānāvidyā rūpādike vastuni kevalaṃ saktyāghātonnatyasaṃprakhyānabhāvena vartanta iti savastukā ucyante /
[375|06-375|07] asti ca tacdhrātādimātraṃ yatra teṣāṃ pravṛttayaḥ na tvātmādileśo 'pi /
[375|07-375|08] tathā hi bhāvanāheyānāmasti pratiniyataṃ vastumanāpāmanāpalakṣaṇaṃ na tu darśanaheyānāmātmādilakṣaṇam /
[375|08-375|09] tasmādapyavastukāucyante /
[375|09-375|10] api khalvāryasyānupanidhyāyataḥ smṛtisaṃpramoṣāt kleśa utpadyate nopanidhyāyato rajjvāmiva sarpasaṃjñā /
[375|10-375|12] na cānupanidhyāyata ātmadṛṣṭacyādīnāmupapattiryujyate santīrakatvāditi nāsti darśanaheyakleśa prahāṇātparihāṇiḥ /
[375|12] arhatvādapi nāsti parihāṇiriti sautrāntikāḥ /
[375|12-375|13] eṣa eva canyāyaḥ /
[375|13] kathamidaṃ gamyate / āgamādyuktitaśca / kathamāgamāt /
[375|13-375|14] "taddhi bhikṣavaḥ prahīṇaṃ yadāryayā prajñayā prahīṇami"tyuktam /
[375|14-375|15] ādyantayośca phalayorāryayaiva prajñayā 'dhigamaḥ / [375|15-375|16] "śaikṣasya cāpramādakaraṇiye 'pramādakaraṇīyaṃ vadāmī" tyuktaṃ nā 'rhataḥ /
[375|16-375|17] "arhato 'pyahamānanda lābhasatkāramantrāyakaraṃ vadāmī"tyatra sūtre dṛṣṭadhamesukhavihāramātrādeva parihāṇiruktā /
[375|17-375|18] "yā tvanenākopyacetovimuktiḥ kāyena sākṣātkṛtā /
[375|18] tato 'haṃ na kenacit paryāyeṇa parihāṇaṃ vadāmī"ti coktam /
[375|19] sāmayikyā astīti cet / vayamapyevaṃ brūmaḥ / sā tu vicāryā /
[375|19-375|20] kimarhattvamāhosviddhacyānānīti /
[375|20-375|21] maulo hi dhyānasamādhiḥ samaye saṃmukhībhāvātsāmayikī cimuktirityucyate /
[375|21] dṛṣṭadharmasukhavihārārthaṃ ca punaḥ punareṣaṇīyatvātkāntetyucyate /
[375|22] āsvādanīyatvādityapare /
[375|22-375|23] arhattvavimuktistu nityānugatatvānna yujyate /sāmayikī apunaḥprarthanīyatvānna kānteti /
[375|23-375|24] yadi cārhattvāt parihaṇisaṃbhavo 'bhaviṣyat kimarthaṃ bhagavānādhicetasikebhya eva dṛṣṭadharmasukhavihārebhyaḥ parihāṇimavakṣyat /
[375|24-375|25] ato gamyate sarvasyaivārhato vimuktirakopyādṛṣṭadhrmasukhavihāretyustu /
[375|25-375|26] kaścit lābhasatkāravyākṣepadīṣāt parihīyate vaśitvabrhaśādyo mṛdvindriyaḥ /
[375|27] kaścinna parihīyate yastīkṣṇendriyaḥ / tatra yaḥ parihīyate sa parihāṇadharmā /
[375|27-375|28] yo na parihīyate so 'parihāṇadharmā /
[375|28] evaṃ cetanādharmādayo 'pi yojyāḥ /
[375|28-376|01] aparihāṇadharmasthitākampyākopyadharmaṇāṃ ko viśeṣaḥ /
[376|01] aparihāṇadharmā 'nuttāpanāgataḥ /
[376|02] akopyadharmā tūttāpanāgataḥ /
[376|02-376|03] tau hi yaṃ yameva samāpattiviśeṣamutpādayatastasmānna parihīyete /
[376|03-376|04] sthitākampyastu yasminneva guṇe sthitastasmātkevalaṃ na parihīyate na tvanyamutpādayati /
[376|04] utpādayati vā tasmāttu kampata ityeva viśeṣo lakṣyate /
[376|05-376|07] āyuṣmānbhautikaḥ śaikṣībhūtaḥ sāmayikyā vimukteratyāsvādanānmṛdvindriyatvāccabhīkṣṇaṃ parihīyamāṇo nirviṇnaḥ śastramādhārayan kāyajīvitanirapekṣatvānmaraṇakāla evārhattvaprāptaḥ parinirvṛttaśca /
[376|07] tasmātso 'pi nārhattvāt parihīṇaḥ /
[376|07-376|08] daśottare coktam /
[376|08] "eko dharma utpādayitavyaḥ sāmayikī kāntā cetovimuktiḥ /
[376|08-376|09] eko dharmaḥ sākṣātkartavyaḥ akopyā cetovimuktiri"ti /
[376|09-376|10] yadi cārhattvaṃ sāmayikī kāntā cetovimuktirabhaviṣyat kimarthaṃ tatraiva daśake 'rhattvasya dvigrahaṇamakariṣyāt /
[376|10-376|11] na ca kvacidarhattvamutpādayitavyamuktam /
[376|11] kiṃ tarhi /
[376|11-376|12] sākṣātkartavyaṃ mṛdvindriyasaṃgṛhītaṃ cārhattvamutpādayitavyamiti /
[376|12] kimanena jñāpitaṃ bhavati /
[376|12-376|13] yadi tāvadutpādayituṃ śakyamityadapi śakyam /
[376|13] athotpādanamarhatīti /
[376|13-376|14] anyatsutarāmarhati /
[376|14] tasmānna sāmayikī vimuktirarhattvam /
[376|14-376|15] kathaṃ tarhi samayavimukto 'rhannucyate /
[376|15] yasya mṛdvindriyatvātsamayāpekṣaḥ samādhisamukhībhāvaḥ /
[376|15-376|16] viparyayādasamayavimuktaḥ /
[376|16] abhidharme 'pi coktaṃ "tribhiḥ sthāneḥ kāmarāgānuśayasyotpādo bhavati /
[376|17-376|18] kāmarāgānuśayio 'prahīṇo bhavatyaparijñātaḥ kāmarāgaparyavasthānīyāśca dharmā ābhāsagatā bhavanti tatra cāyoniśo manaskāra" iti /
[376|18] paripūrṇotpattirevamiti cet /
[376|19] kasya vā paripūrṇakāraṇasyotpattiḥ / evaṃ tāvadāgamāt / kathaṃ yuktitaḥ /
[376|19-376|21] yadi tāvadarhatastadrūpaḥ pratipakṣa utpanno yena kleśā atyantamanutpattidharmatāmāpannāḥ kathaṃ punaḥ parihīyate /
[376|21] atha notpannaḥ / kathaṃ kṣīṇāsravo bhavati /
[376|21-376|22] atyantamanayoddhratāyāṃ tadbījadharmatāyāmakṣīṇāsravo vā punaḥ kathamarhanbhavatītyevaṃ yuktiḥ /
[376|22-376|23] aṅgārakarṣūpomaṃ sūtraṃ tarhi parihāryam /
[376|23-376|25] yatredamuktaṃ "tasya khalu śrutavata āryaśrāvakasyaivaṃ carata evaṃ viharataḥ kadācitkarhicit smṛtisaṃpramoṣādutpadyante pāpakā akuśalā vitarkā" iti /
[376|25] sa hi tatrārhanneva jñāpitaḥ /
[376|25-377|01] "dīrgharātra vivekanimnaṃ cittaṃ bhavati yāvannirvāṇaprāgbhārami"ti vacanāt /
[377|01-377|02] arhato hyetadbalamanyatroktam /
[377|02-377|03] "sarvairāsravasthānīyairdharmaiḥ śītībhūtaṃ vāntībhūtami"ti cābhidhānāt astyetadevam /
[377|03-377|04] yāvattu cāro na supratibaddhastāvadevaṃ carato 'pi śaikṣasyāsti saṃbhavaḥ kleśotpattāviti śaikṣāvasthāmadhikṛtyaivaṃ vacanādadoṣaḥ /
[377|05] pratijñāyate hi laukikamārgapratilabdhātphaladvayātparihāṇiḥ /
[377|05-377|06] arhattvādapi tu parihāṇiṃ varṇayanti vaibhāṣikāḥ /
[377|07] kiṃ punarime 'rhanta eva ṣaḍgotrā bhavanti athānye 'pi ṣaḍgotrā bhavanti /
[377|08] śaikṣānāryāśca ṣaḍgotrāḥ
[377|09] śaikṣapṛthagjanā apyevaṃ ṣaḍgotrāḥ / tatpūrvakāṇyeva hyarhatāṃ gotrāṇi / api tu
[377|10] saṃcāro nāsti darśane // vakk_6.58 //
[377|11] darśanamārgādanyatrendriyasaṃcāro bhavati / prayogāsaṃbhavānna darśanamārge /
[377|11-377|12] kaścit pṛthagjanāvasthāyāmindriyāṇi saṃcarati /
[377|12] kaścicchaddhādhimuktāvasthāyām /
[377|13-377|16] yadidaṃ sūtra uktaṃ "ye tvanena catvāra ādhicaitasikā dṛṣṭadharmasukhavihārā adhigatāstato 'hamasyānyatamānyatamasmāt parihāṇiṃ vadāmi yā tvanenaikākinā yāvadakopyā cetovimuktiḥ kāyena sākṣātkṛtā tato 'haṃ na kenacit paryāyeṇa parihāṇiṃ vadāmī"ti /
[377|16-377|17] kathamakopyadharmaṇo dṛṣṭdharmasukhavihārebhyaḥ parihāṇiḥ /
[377|18] parihāṇistridhā jñeyā prāptāprāptopabhogataḥ /
[377|19] prāptaparihāṇiryadi pratilabdhāt guṇāt parihīyate /
[377|19-377|20] aprāptaparihāṇiryadi prāpyaṃ guṇaṃ na prāpnoti /
[377|20] upabhogaparihāṇiryadi prāptaguṇaṃ na saṃmukhīkaroti /
[377|20-377|21] āsāṃ punaḥ parihāṇīnām
[377|22] antyā śāsturakopyasya madhyā cānyasya tu tridhā // vakk_6.59 //
[378|01] buddhasyopabhogaparihāṇireva nānyā / akopyadharmaṇaḥ sā cāprāptaparihāṇiśca /
[378|02] pudgalaviśeṣadharmāprāpaṇāt / anyasyārhataḥ prāptaparihāṇirapyasti /
[378|02-378|03] ata upabhogaparihāṇivacanādakopyadharmaṇaḥ sūtravirodhaḥ /
[378|03] sarvasyānāsravā vimuktirakopyā /
[378|04] akopyadharmavyavasthānaṃ tu yathā tathoktam / ata etadcodyamityaparihāṇivādī /
[378|05] atha yoi 'rhatphalātparihīyate kimasau punarjāyate / nāstyetat / yasmāt
[378|06] mriyate na phalabhraṣṭaḥ
[378|07] naiva hi kaścitphalāt parihīṇaḥ kālaṃ karoti /
[378|07-378|09] "dhandhā bhikṣava āryaśrāvakasya smṛtisaṃpramoṣā atha ca punaḥ kṣipramevāntaṃ parikṣayaṃ sapadi saṃgacchanīti sūtre vacanāt /
[378|09] anyathā hyanāśvāsikaṃ brahmacaryaṃ syāt /
[378|09-378|10] yataśca phalāt parihīyate tatphalasthena yadakāryaṃ
[378|11] tādakāryaṃ karoti na /
[378|12] parihīṇo 'pi saṃstatphalaviruddhāṃ kriyāṃ na karoti / śūrapraskhalanāpatanavat /
[378|13] athendriyāṇi saṃcaratāṃ katyānantaryavimuktimārgā bhavanti / [378|14] vimuktyānantaryapathā navokopye
[378|15-378|16] akopyagotre pratividhyamāne pritivedhabhāvanābhavyasya navānantaryamārgā vimuktimārgāśca bhavanti /
[378|16] yathārhattvaṃ prāpnuvataḥ / kiṃ kāraṇam /
[378|17] atisevanāt // vakk_6.60 //
[378|18] tasya mṛdvindriyagotraṃ bhavatīti nālpena vyāvarttayituṃ śakyate /
[378|18-378|19] śaikṣāśaikṣa mārgabhyāṃ dṛḍhīkṛtatvāt /
[378|20] dṛṣṭacyāptatāyāmekaikaḥ
[379|01-379|02] dṛṣṭiprāptāyāṃ pratividhyamānāyāmeka evānantaryamārgo bhavatyeko vimuktimārgaḥ /
[379|02] prayogamārgastu sarvatraika eva / te punaḥ sarva evānantaryavimuktimārgāḥ
[379|03] anāsravāḥ
[379|04] na hi sāsraveṇa mārgeṇāryāṇāmindriyasaṃcāraḥ / kva punarindriyāṇi vardhante /
[379|05] nṛṣu vardhanam /
[379|06] manuṣyeṣvevendriyasaṃcāro nānyatra / parihāṇyasaṃbhavāt /
[379|07] kaḥ punaḥ katamāṃ bhūmi niśrityendriyāṇi saṃcarati /
[379|08] aśaikṣo nava niśritya bhūmīḥ
[379|09] anāgamyasyānantaraṃ catvāri dhyānāni trīṇi cārupyāṇi /
[379|10] śaikṣastu ṣaṭ
[379|11] ārupyavarjyaḥ / kiṃ kāraṇam /
[379|12] yataḥ // vakk_6.61 //
[379|13] saviśeṣaṃ phalaṃ tyaktvā phalamāpnoti vardhayan /
[379|14-379|15] indriyāṇi hi saṃcaran phalaṃ phalaviśiṣṭaṃ ca mṛdvindriyamārgaṃ tyaktvā tīkṣṇendriyagotrakaṃ phalamārgameva pratilabhate /
[379|15-379|16] na cānāgāmiphalamārupyabhūmisaṃgṛhītamastītyetat kāraṇam /
[379|17] ta ete ṣaḍevārhanto nava bhavanti / indriyabhedāt / kathaṃ kṛtvā /
[379|18] dvau buddhau śrāvakāḥ sapta navaite navadhendriyāḥ // vakk_6.62 //
[380|01] katame sapta śrāvakāḥ / parihāṇadharmādayaḥ pañca /
[380|01-380|02] akopyadharmā ca dvividha uttāpanāgata āditaśca tadgotraḥ akopyabheda eva /
[380|02] dvau buddhau pratyekabuddho buddhaśca /
[380|03] ityate mṛdumṛdvādinavaprakārendriyabhedānnava pudgalā bhavanti /
[380|04] sarva eva tvāryapudgalāḥ sapta bhavanti /
[380|04-380|05] śraddhānusārī dharmānusārī śraddhādhimukto dṛṣṭioprāptaḥ kāyasākṣī prajñāvimukta ubhayatovimuktaśca /
[380|05] ete punaḥ
[380|06] prayogākṣasamāpattivimuktyubhayataḥ kṛtāḥ /
[380|07] pudgalāḥ sapta
[380|08] prayogataḥ śraddhādharmānusāriṇau / pūrvameva parapratyayadharmānusārābhyāmartheṣu prayogāt /
[380|09] indriyata śraddhādhimuktadṛṣṭiprāptau /
[380|09-380|10] mṛdutīkṣṇendriyatvāt śraddhādhimokṣaprajñādhikyataḥ /
[380|10-380|11] samāpattitaḥ kāyasākṣī nirodhasamāpatti sākṣātkaraṇāt /
[380|11] vimuktitaḥ prajñāvimuktaḥ / samāpattivimuktitaḥ ubhayatobhāgavimuktaḥ /
[380|12] nāmata ete sapta pudgalāḥ /
[380|13] ṣaṭ tvete /
[380|14] dravyatastvete ṣaṭ bhavanti /
[380|15] dvau dvau mārgatraye yataḥ // vakk_6.63 //
[380|16] darśanamārge hi dvau pudgalau śraddhādharmānusāriṇau / tāveva bhāvanāmārge dvau bhavataḥ /
[380|17] śraddhādhimuktadṛṣṭiprāptau / tau punaraśaikṣamārge dvau bhavataḥ / samayāsamayavimuktāviti /
[380|18] tatrendriyatastrayaḥ / śraddhānusāriṇaḥ gotrataḥ pañca / mārgataḥ pañcadaśa /
[380|18-380|19] aṣṭa kṣāntisaptajñānasthāḥ /
[380|19] vairāgyatastrisaptatiḥ / sakalabandhanaḥ / kāmavairāgyānnava /
[380|20] evaṃ yāvadākiñcanyāyatanavairāgyāt / āśrayato nava / tridvīpaṣāḍdevanikāyajāḥ /
[380|21-380|22] indriyagotramārgavairāgyāśrayataḥ paṇḍitāḥ śatasahasraṃ saṃpadyante sahasrāṇi ca saptacatvāriṃśacchatāni cāṣṭau pañcaviśatiśca /
[380|22] evamanye 'pi pudgalāḥ saṃbhavataḥ saṃkhyeyāḥ /
[381|01] koyimubhayatobhāgavimukta ityucyate kaśca prajñāvimuktaḥ /
[381|02] nirodhalābhyubhayatovimuktaḥ prajñayetaraḥ /
[381|03] yo nirodhasamāpattilābhī sa ubhayatobhāgavimuktaḥ /
[381|03-381|04] prajñāsamādhibalābhyāṃ kleśavimokṣāvaraṇavimuktatvāt /
[381|04] itaraḥ prajñāvimuktaḥ /
[381|04-381|05] prajñābalena kevalaṃ kleśāvaraṇavimuktatvāt /
[381|06-381|07] yaduktaṃ bhagavatā "kleśān prahāyeha hi yastu pañca ahāryadharmā paripūrṇaḥ śaikṣa" iti /
[381|07] kiyatā paripūrṇaḥ śaikṣo bhavati /
[381|08] samāpattindriyaphalaiḥ pūrṇaḥ śaikṣo 'bhidhīyate // vakk_6.64 //
[381|09] trividhā śaikṣasya parīpūriḥ / phalataḥ indriyataḥ samāpattitaśca /
[381|09-381|10] phalata eva śraddhādhimuktasyākāyasākṣiṇo 'nāgāminaḥ /
[381|10-381|11] indriyata eva dṛṣṭiprāptasyāvītarāgasya /
[381|11] phalendriyato dṛṣṭiprāptasya kāyasākṣiṇo 'nāgāminaḥ /
[381|11-381|12] phalasamāpattitaḥ śraddhādhimuktasya kāyasākṣiṇaḥ /
[381|12] phalendriyasamāpattito dṛṣṭiprāptasya kāyasākṣiṇaḥ /
[381|13] samāpattita eva samāpattīndriyaśca paripūrṇatvaṃ nāsti vina phalena /
[381|14] aśaikṣaparipūrṇatvaṃ dvābhyām
[381|15] indriyataḥ samāpattiśca /
[381|15-381|16] phalena tvaparipūrṇasyāśaikṣatvameva nāstīti nāsya punaḥ phalena paripūrṇaparipūrṇatvaṃ vyavasthāpyate /
[381|16-381|17] indriyat evāsamayavimuktasya prajñāvimuktasya /
[381|17] samāpattita eva samayavimuktasyobhayabhāgavimuktasya /
[381|17-381|18] indriyasamāpattibhyāmasamayavimuktasyobhayatobhāgavimuktasya /
[381|19-381|20] vahava ime mārgabhedā uktā laukikalokokttaradarśanabhāvanā 'śaikṣamārgāḥ prayogānantaryavimuktiviśeṣamārgā iti /
[381|20] katividha eṣa samāsato mārga iti /
[381|21] mārgaḥ samāsataḥ /
[381|22] viśeṣamuktyānantaryaprayogākhyaścaturvidhaḥ // vakk_6.65 //
[382|01] prayogamārgo yasmādanantarmānantaryamārgotpattiḥ /
[382|01-382|02] ānantaryamārgo yenāvaraṇaṃ prajahāti /
[382|02] vimuktimārgo yastatpraheyāvaraṇavinirmuktastat prathamata utpadyate /
[382|03] viśeṣamārgo ya ebhyo 'nyo mārgaḥ / kasmāt mārga ityucyate /
[382|03-382|04] eṣa hi nirvāṇasya panthā etena tadgamanāt /
[382|04] nirvāṇaṃ mārgayantyaneneti vā / [382|04-382|05] vimuktiviśeṣamārga yoḥ kathaṃ mārgatvam /
[382|05-382|06] tajjātīyādadhimātrataratvāduttarottaraprāpaṇāt nirūpadhiśeṣapraveśādvā /
[382|07] mārga eva punaḥ pratipadityukto nirvāṇapratipādanāt / catasraḥ pratipadaḥ /
[382|08] asti pratipadduḥkhā dhandhābhijñā / asti duḥkhā kṣiprābhijñā /
[382|08-382|09] evaṃ sukhā 'pi dvidhā /
[382|09] tatra
[382|10] dhyāneṣu mārgaḥ pratipatsukhā
[382|11-382|12] caturdhyāneṣu mārgaḥ sukhā pratipadaṅgaparigraha śamathavipaśyanā samatābhyāmayiatnavāhitvāt /
[382|13] duḥkhā 'nyabhūmiṣu /
[382|14-382|16] anyāsvanāgamyadhyānāntarārupyabhūmiṣu mārgo duḥkhā pratidaṅgāparigrahācchamathavipaśyanānyūnatvācca yatnavāhitvāt śamathanyūne hyanāgamyadhyānāntare vipaśyanānyūnā ārupyā iti /
[382|16] sā punardvividhā 'pi pratipat
[382|17] dhanyābhijñā mṛdumateḥ kṣiprābhijñetarasya tu // vakk_6.66 //
[382|18-382|19] mṛdvindriyasya sukhā duḥkhā vā pratipaddhandhābhijñā tīkṣṇendriyasya kṣiprābhijñā dhandhābhijñā asyāṃ pratipadi /
[382|19] seyaṃ dhandhābhijñā /
[382|19-382|20] evaṃ kṣiprābhijñā /
[382|20] dhandhasya vā pudgalasyeyamiti dhandhābhijñā /
[382|20-382|21] punarapyeṣa mārgo bodhipakṣyākhyāṃ labhate /
[382|21] saptatriṃśadvodhipakṣā dharmāḥ / catvāri smṛtyupasthānāni /
[382|22] catvāri samyak prahāṇāni / catvāra ṛddhipādāḥ / pañcendriyāṇi /
[382|22-382|23] pañca balāni /
[382|23] sapta bodhyaṅgāni / āryāṣṭāṅgo mārgaḥ iti / tatra
[382|24] anutpādakṣayajñāne bodhiḥ
[383|01] kṣayajñānamanutpādajñānaṃ ca / pudgalabhedena tisro bodhaya utpadyante /
[383|01-383|02] śrāvakabodhiḥ pratyekabodhiranuttarā samyaksaṃbodhiriti /
[383|02] aśeṣāvidyāprahāṇāt /
[383|02-383|03] tābhyāṃ svarthasya yathābhūta kṛtāpunaḥkartavyatāvavodhācca /
[383|04] tādanulomyataḥ /
[383|05] saptatriṃśattu tatpakṣyāḥ
[383|06] bodheranulomatvādbodhipakṣyāḥ saptatriṃśadutpadyante /
[383|07] nāmato dravyato daśa // vakk_6.67 //
[383|08] daśa dravyāṇi sarve bodhipakṣyāḥ / katamāni daśa /
[383|09] śraddhā vīryaṃ smṛtiḥ prajñā samādhiḥ prītyupekṣaṇe /
[383|10] praśrabdhiśīlasaṃkalpāḥ
[383|11] ityetāni daśa dravyāṇi / kathaṃ kṛtvā /
[383|12] prajñā hi smṛtyupasthitiḥ // vakk_6.68 //
[383|13] vīryaṃ samyakprahāṇākhyamṛddhipādāḥ samādhayaḥ /
[383|14-383|17] prajñāvīryasamādhisvabhādhā hi smṛtyupasthānasamyakprahāṇarddhipādāḥ ata indriyāṇi tāvadvalāni ca nāmagrāhikayā śraddhāvīryasmṛtisamādhiprajñādravyāṇi ca smṛtyupasthānāni dharmapravicayasaṃbodhyaṅgaṃ samyagṛṣṭiśca prajñaiva /
[383|17] samyakprahāṇāni vīryasaṃbodhyaṅgaṃ samyagvyāyāmaśca vīryameva /
[383|17-383|18] ṛddhipādāḥ samādhisambodhyaṅgaṃ samyak samādhiśca samādhireva /
[383|18-383|19] smṛtisaṃbodhyaṅgaṃ samyak smṛtiśca smṛtireva /
[383|19] kimavaśiṣyate /
[383|19-383|20] prītiprasrabdhyupekṣasaṃbodhyaṅgāni samyaksaṃkalpaḥ śīlāṅgani ca /
[383|20-383|21] tānyetāni pañca dravyāṇi evamete bodhipakṣyā daśa dravyāṇi bhavanti /
[383|21] vaibhaṣikāṇā mekādaśa /
[383|21-384|01] kāyavākkarmaṇorasaṃbhinnatvāt śīlāṅgāni dve dravye iti /
[384|01-384|02] yattvetaduktaṃ "prajñāvīryasamādhisvabhāvāḥ smṛtyupasthānādaya" iti /
[384|02] atra veditavyam /
[384|03] pradhānagrahaṇaṃ sarve gunāḥ prāyogikāstu te // vakk_6.69 //
[384|04] pradhānagrahaṇenaivamuktam /
[384|04-384|05] sarve tu prāyogikā guṇāḥḥ smṛtyupasthānasamyakprahāṇarddhipādāḥ /
[384|05] kasmādvīrya samyakpradhānamuktam /
[384|05-384|06] tena samyakkāyavāṅmanāṃsi pradhīyante /
[384|06] samādhiḥ kasmād ṛddhipāda uktaḥ / tatpratiṣṭhatvātsarvaguṇasaṃpatteḥ /
[384|07] ye tvāhuḥ "samādhirevarddhiḥ pādāśchandādaya" iti /
[384|07-384|08] teṣāṃ dravyatastrayodaśa bodhipakṣyāḥ prāpnuvanti /
[384|08] cchandacittayoirādhikyātsūtraṃ ca virudhyate /
[384|08-384|09] "ṛddhim ca vo bhikṣavo darśayiṣyāmi ṛddhipādāṃśaca yāvadṛddhiḥ katamā /
[384|09-384|10] iha bhikṣuranekavidhamṛddhiviṣayaṃ pratyanubhavati /
[384|10] eko bhūtvā bahudhā bhavatī"ti vistaraḥ /
[384|11] kasmādindriyāṇyeva valānyuktāni / mṛdvadhimātrabhedādavamardanīyānavamardanīyatvāt /
[384|12] indriyāṇāṃ kiṅkṛto 'nukramaḥ / śraddadhāno hi phalārthaṃ vīryamārabhate /
[384|12-384|13] ārabdhavīryasya smṛtirūpatiṣṭhate /
[384|13] upasthitasmṛteravikṣepāccittaṃ samādhīyate /
[384|13-384|14] samāhitacitto yathābhūtaṃ prajānātīti /
[384|15] kasyāmavasthāyāṃ katame te bodhipakṣyāḥ prabhāvyante /
[384|16-384|17]
ādikarmikanirvedhabhāgīyeṣu prabhāvitāḥ /
 bhāvane darśane caiva sapta vargā yathākramam // vakk_6.70 //
[384|18] ādikarmikāvasthāyāṃ kāyādyupalakṣaṇārthaṃ smṛtyupasthānāni /
[384|18-384|19] viśeṣādhigamena vīryasaṃbadhaṃnādūṣmagateṣu samyakpradhānāni /
[384|19-384|20] aparihāṇīyakuśalamūlapraveśatvāt mūrdhaṣvṛddhipādāḥ /
[384|20] apunaḥparihāṇita ādhipatyaprāptatvāt kṣāntiṣvindriyāṇi /
[384|21] kleśānavamardanīyatvādgradharmeṣu balāni laukikānyadharmānavamardanīyatvādvā /
[384|21-384|22] bodhyāsannatvāt bhāvanāmārge bodhyaṅgāni /
[384|22] gamanaprabhāvitvāddarśanamārge mārgāṅgānī /
[384|23] tasyāśugāmitvāt / saṃkhyānupūrvīvidhānārthaṃ tu pūrva saptoktāni paścādaṣṭau /
[384|23-384|25] tatra dharmapravicayasaṃbodhyaṅgaṃ bodhirvodhyaṅgaṃ ca samyagdṛṣṭirmārgo mārgāṅgaṃ ceti vaibhāṣikāḥ /
[384|25-384|26] apare punarabhittvaiva kramaṃ bodhipakṣyāṇāmānupūrvī varṇayanti /
[384|26-385|02] "ādita eva tāvadvahuvidhaviṣapavyāsekavisāriṇīnāṃ buddhīnāṃ nigrahārya smṛtyupasthānāni cetasa upanibaddhāni bhavanti yāvadeva gardhāśritānāṃ smarasaṃkalpānāṃ prativinodanāye"ti sūtre vacanāt /
[385|02-385|03] tadvalena vīryasaṃvardhanāccaturvidhakāryasaṃpādanāya samyakcittaṃ pradadhātīti samyakpradhānāni /
[385|03-385|04] tataḥ samādhiviśodhanādṛddhipādāḥ /
[385|04] samādhisaṃniśrayeṇa lokottaradharmādhipatibhūtāni śraddhādīnīndriyāṇi /
[385|05] tānyeva ca nirjitavipakṣasamudācārāṇi balāni / darśanamārge bodhyaṅgāni /
[385|06] prahamato dharmatattvāvalokāt ubhayormārgāṅgāni /
[385|06-385|07] tathā hyuktam "āryāṣṭāṅge khalu mārge bhāvanāparipūri gacchati /
[385|07-385|08] catvāri smṛtyupasthānāni bhāvanāparipūriṃ gacchanti yāvat sapta bodhyaṅgānī"ti /
[385|08-385|10] punaścoktaṃ "yathābhūtavacanārocanamiti bhikṣavaścaturṇāmāryasatyānāmetadadhivacanaṃ yathāgatena mārgeṇa prakramaṇamiti bhikṣo āryāṣṭāṅgasya mārgasyaitadadhivacanami"ti /
[385|10-385|11] tasmādubhayorāryāṣṭāṅgo mārga eṣṭavyaḥ /
[385|11] siddho 'nukramaḥ /
[385|12] idaṃ tu vaktavyam /
[385|12-385|13] kati bodhipakṣā dharmāḥ sāsravā iti katyanāsravā iti /
[385|14] anāsravāṇi bodhyaṅgamārgāṅgāni
[385|15] bhāvanādarśanamārga yostadvacyavasthāpanāt /
[385|15-385|16] laukikā api hi samyagdṛṣṭacyādayaḥ santi /
[385|16] te tu nāryamārgaśabdaṃ labhante /
[385|17] dvidhetare /
[385|18] anye bodhipakṣāḥ sāsravāḥ / kasyāṃ bhūmau kati bodhipakṣāḥ /
[385|19] sakalāḥ prathame dhyāne
[385|20] sarve saptatriṃśatprathame dhyāne /
[385|21] anāgamye prītivarjitāḥ // vakk_6.71 //
[385|22] kasmādanāgamye prītyabhāvaḥ /
[385|22-385|23] sāmantakānāṃ balavāhanīyatvādadharabhūmisāśaṅkatvācca /
[386|01] dvitīye 'nyatra saṃkalpāt
[386|02] dvitīye dhyāne samyaksaṃkalpavarjyāḥ ṣaṭtriṃśadeva / tatra vitarkābhāvāt /
[386|03] dvayostaddvayavarjitāḥ /
[386|04] tṛtīyacaturthayordhyānayoḥ prītisaṃkalpābhyāṃ varjitāḥ pañcatriṃśat /
[386|05] dhyānāntare ca
[386|06] tābhyāmeva dvābhyāṃ varjitāḥ pañcatriṃśadeva /
[386|07] śīlāṅgaistābhyāṃ ca triṣvarupiṣu // vakk_6.72 //
[386|08] varjitā iti vartate /
[386|08-386|09] ārupyesu samyagvākkarmāntājīvaiḥ prītisaṃkalpābhyāṃ ca varjitā dvātriṃśat /
[386|10] kāmadhātau bhavāgre ca bodhimārgāṅgavarjitāḥ /
[386|11] dvārviśatirbodhipakṣyāstayoranāsravamārgābhāvāt /
[386|12] bodhipakṣeṣu vartamānasya kasyāmavasthāyāmavetyaprasādalābho veditavyaḥ /
[386|13] trisatyadarśane śīladharmāvetyaprasādayoḥ // vakk_6.73 //
[386|14] lābho mārgābhisamaye buddhatatsaṃghayiorapi /
[386|15-386|16] duḥkhasamudayanirodhasatyānyabhisamayan dharme cāvetyaprasādamāryakāntāni ca śīlāni pratilabhate /
[386|16-386|17] mārgasatyamabhisamayan buddhe tasya ca śrāvakasaṃghe 'vetyaprasādaṃ pratilabhete /
[386|17-386|18] yo hi tayoḥ prasādaḥ so 'śaikṣyeṣu buddhakarakeṣu dharmeṣu śaikṣāyāśaikṣeṣu ca saṃghakarakeṣu prasādaḥ /
[386|18] api śabdācchīladharmāvetyaprasādau ca pratilabhate /
[386|19] ko 'yamiha dharmo 'bhipretaḥ /
[387|01] dharmaḥ satyatrayaṃ bodhisattvapratyekabuddhayoḥ // vakk_6.74 //
[387|02] mārgaśca
[387|03] ataścatvaryapi satyānyabhisamayato dharmāvetyaprasādalābhaḥ /
[387|03-387|04] ta ete śraddhādhiṣṭhānabhedānnāmataścatvāro 'vetyaprasādā ucyante /
[387|05] dravyatastu dve śraddhā śīlaṃ ca
[387|06-387|07] buddhadharmasaṃghāvetyaprasādāḥ śraddhāsvabhāvāḥ āryakāntāni ca śīlāni śīlamiti dve dravye bhavataḥ /
[387|07] kiṃ punarete sāsravānāsravā ekāntenāvetyaprasādāḥ /
[387|08] nirmalā /
[387|09] avetyaprasādā iti ko 'rthaḥ / yathābhūtasatyānyavabudhya saṃpratyayo 'vetyaprasādaḥ /
[387|10] yathā ca vyutthitaḥ saṃmukhīkaroti tathaiṣāmānupūrvīm /
[387|10-387|11] kathaṃ vyutthitaḥ saṃmukhī karoti /
[387|11-387|12] samyaksaṃbuddho vata bhagavān svākhyāto 'sya dharmavinayaḥ supratipanno 'sya śrāvakasaṃgha iti vaidyabhaiṣajyopasthāpakabhūtatvāt /
[387|12-387|13] cittaprasādakṛtaśca śīlaprasāda ityucyate caturtha uktaḥ /
[387|13] evaṃ prasannasyaiṣā pratipattiriti /
[387|14] ārogyabhūtatvādvā deśika mārga sārthikayānavadvā /
[387|14-387|15] sūtra ukta"maṣṭābhiraṅgai samanvāgataḥ śaikṣo darśabhiraṅgaiḥ samanvāgato 'śaikṣa" iti /
[387|15-387|16] kasmācchaikṣasya samyak vimuktiḥ samyagjñānaṃ ca noktam /
[387|17] noktā vimuktiḥ śaikṣāṅga baddhatvāt /
[387|18] baddho hi śaikṣaḥ kleśabandhanairadyāpīti /
[387|18-387|19] kathaṃ baddhasyaiva sato vimuktirvyavasthāpyeta /
[387|19] na hi bandhanaikadeśānmukto mukta ityucyate /
[387|19-387|20] binā ca vimuktacyā kathaṃ vimuktijñānam vyavasthāpyate /
[387|20-387|21] aśaikṣastu sarvakleśabandhanātyantanirmokṣādvimuktitatpratyātmajñānābhyāṃ prabhāvita iti tasyaiva tadvacanaṃ nyāyyam /
[388|01] keyaṃ vimuktirnāma /
[388|02] sā punardvidhā // vakk_6.75 //
[388|03] saṃskṛtā cāsaṃskṛtā ca / tatra /
[388|04] asaṃskṛtā kleśahānamadhimuktastu saṃskṛtā /
[388|05] kleśaprahāṇamasaṃskṛtā vimuktiḥ / aśaikṣādhimokṣaḥ saṃskṛtā vimuktiḥ /
[388|06] sāṅgaḥ
[388|07] saivāsaṃskṛtā vimuktiraśaikṣāṅgayuktā / aṅgānāṃ saṃskṛtatvāt /
[388|08] saiva vimuktī dve
[388|09] saiva saṃskṛtā vimuktirdve vimuktī sūtra ukte /
[388|09-388|10] ceto vimuktiḥ prajñāvimuktiśca /
[388|10] vimuktiskndho 'pi sa eva draṣṭṭavyaḥ /
[388|10-388|11] yattarhi sūtra uktaṃ "katamacca vyāgrābodhyāyanā vimuktipariśuddhipradhānam /
[388|11-388|13] iha bhikṣavo rāgāccittaṃ viraktaṃ bhavati vimuktaṃ dveṣānmohāccittaṃ viraktaṃ bhavati vimuktamityaparipūrṇasya vā vimuktiskandhasya paripūraye paripūrṇasya cānugrahāya cchandovīryami"ti vistaraḥ /
[388|14] tasmānādhimokṣa eva vimuktiḥ / kiṃ tarhi /
[388|14-388|15] tattvajñānāpanīteṣu rāgādiṣu cetaso vaimalyaṃ vimuktirityapare /
[388|15] uktā vimuktiḥ /
[388|16] samyagjñānaṃ tu samyagdṛṣṭiḥ / vyatiriktaṃ katamat /
[388|17] jñānaṃ bodhiryathoditā // vakk_6.76 //
[388|18] yaiva hi pūrvaṃ bodhiruktā saiveha samyagjñānaṃ veditavyam /
[388|18-388|19] yaduta kṣayajñānamanutpādajñānaṃ ca /
[388|20] katamat punaścittaṃ vimucyate kimatītamanāgataṃ pratyutpannam /
[388|21-438|821] vimucyate jāyamānasaśaikṣaṃ cittamāvṛteḥ /
[389|01] "anāgataṃ cittamutpadyamānaṃ visucyate aśaikṣamāvaraṇebhya" iti śāstrapāṭhaḥ /
[389|02] kiṃ punastasyāvaraṇam / kleśaprāptistadutpattivivandhatvāt /
[389|02-389|03] vajropame hi samādho sa ca prahīyate /
[389|03] taccotpadyamānamaśaikṣaṃ cittaṃ vimucyate / sā ca prahīṇā bhavati /
[389|04] tacāśaikṣaṃ cittamutpannaṃ vimuktaṃ ca / yattarhi notpadyamānaṃ laukikaṃ ca /
[389|04-389|05] tadapi vimucyate /
[389|05] yattu niyatamutpattau tadevoktam /
[389|05-389|06] laukikaṃ kuto vimucyate /
[389|06] tata evotpattyāvaraṇāt /
[389|06-389|07] nanu cāmuktasyāpi śaikṣasya laukikamutpadyate na tattādṛśam /
[389|07] kīdṛśaṃ tat / kleśaprāptisahitam /
[389|07-389|08] kimavastho mārgastadutpattyāvaraṇaṃ prajahāti /
[389|09] nirudhyamāno mārgastu prajahāti tadāvṛtim // vakk_6.77 //
[389|10] vartamāna ityarthaḥ /
[389|11-389|12] yā cāsaṃskṛtā vimuktiruktā ye ca trayodhātava ucyante prahāṇadhāturviṃrāgadhātunirodhadhāturiti /
[389|12] ka eṣāṃ viśeṣaḥ /
[389|13] asaṃskṛtaiva dhātvākhyā
[389|14] saivāsaṃskṛtā vimuktistrayo dhātavaḥ / tatra punaḥ
[389|15] virāgo rāgasaṃkṣayaḥ /
[389|16] rāgasya prahāṇaṃ virāgadhātuḥ /
[389|17] prahāṇadhāturanyeṣāṃ /
[389|18] saṃkṣaya iti vartate / rāgādanyeṣāṃ kleśānāṃ prahāṇaṃ prahāṇadhātuḥ /
[389|19] nirodhākhyastu vastunaḥ // vakk_6.78 //
[389|20] saṃkṣaya ityevānuvartate / kleśanirmuktasya vastunaḥ prahāṇaṃ nirodhadhātuḥ /
[389|21] yena vastu nirvidyate virajyate 'pi tena vastunā / catuṣkoṭikam / kathaṃ kṛtvā /
[390|01] nirvidyate duḥkhahetukṣāntijñānaiḥ
[390|02] duḥkhe samudayakṣāntijñānaireva nirvidyate nānyaiḥ /
[390|03] virajyate /
[390|04] sarvairjahāti yaiḥ
[390|05] sarvairapi duḥkhasamudayanirodhamārga kṣāntijñānairvirajyate /
[390|05-390|06] yaiḥ kleśān prajahāti /
[390|07] evaṃ catuṣkoṭikasaṃbhavaḥ // vakk_6.79 //
[390|08] evaṃ catuṣkotikaṃ sidhyati / nirvidyata eva duḥkhasamudayakṣāntijñānaiḥ /
[390|09] kleśān prajahat nirvedavastvālambanatvāt /
[390|09-390|10] virajyata eva nirodhamārgakṣāntijñānaiḥ kleśān prajahat /
[390|10] prāmodyavastvālambanatvāt /
[390|10-390|11] ubhayaṃ pūrvaiḥ kleśān prajahat /
[390|11] nobhayamuttaraiḥ kleśānaprajahaditi /
[390|11-390|12] tatra vītarāgaḥ satyāni paśyandharmajñānakṣāntibhiḥ kleśānna prajahāti /
[390|12-390|13] jñānaistu prayogavimuktiviśeṣamārgasaṃgṛhītairna prajahātīti /
=====================================================================
[390|14-390|15] abhidharmakośabhāṣye mārgapudgalanirdeśo nāma ṣaṣṭhaṃ kośasthānaṃ samāptamiti
[390|16] //śrī lāmāvākasya yadatra puṇyam //
saptamaṃ kośasthānam
=====================================================================
namo buddhāya
===================================================================== [391|02] kṣāntayaścocyante jñānāni ca samyagdṛṣṭiḥ samyagjñānaṃ ca /
[391|03] kiṃ punaḥ kṣāntayo na jñānaṃ samyagjñānaṃ ca na dṛṣṭiḥ /
[391|04] nāmalā kṣāntayo jñānaṃ
[391|05] tatpraheyasya vicikitsā 'nuśayasyāgrahīṇatvāt /
[391|05-391|06] dṛṣṭayastu tā santiraṇātmakattvāt yathā ca kṣāntayo dṛṣṭirna jñānamevaṃ punaḥ
[391|07] kṣayānutpādadhīrna dak /
[391|08] kṣayānamanutpādajñānaṃ ca na dṛṣṭirasantīraṇāparimārgaṇāśayatvāt /
[391|09] tadnyobhayathāryā dhīḥ
[391|10] kṣāntikṣayānutpādajñānebhyo 'nyā 'nāsravā prajñā dṛṣṭiḥ jñānaṃ ca /
[391|11] anyā jñānaṃ
[391|12] laukikī prajñā sarvaiva jñānam /
[391|13] dṛśaśca ṣaṭ // vakk_7.1 //
[391|14] pañca dṛṣṭayo laukikī ca samyagdṛṣṭiḥ /
[391|14-391|15] eṣā ṣaḍvidhā laukikī prajñādṛṣṭiḥ anyā na dṛṣṭiḥ /
[391|15] jñānaṃ tveṣā cānyā ca / kiyatā sarvajñānasaṃgrahaḥ / daśabhirjñānaiḥ /
[591|16]39116] samāsena tu
[391|17] sāsravānāsravaṃ jñānaṃ
[391|18] tayoḥ punaḥ
[391|19] ādyaṃ saṃvṛtijñāpakam /
[392|01] yatsāsravaṃ tatsaṃvṛtijñānam / prāyeṇa ghaṭapaṭastrīpuruṣādisaṃvṛtigrahāt /
[392|01-392|02] ajñānasaṃvṛtatvāt ityapare /
[392|03] anāsravaṃ dvidhā dharmajñānamanvayameva ca // vakk_7.2 //
[392|04] anāsrvaṃ jñānaṃ dvidhā bhidyate / dharmajñānamanvayajñānaṃ ca /
[392|04-392|05] evagete dve jñāne trīṇi bhavanti /
[392|05] saṃvṛtijñānaṃ dharmajñānaṃ ca / tatra
[392|06] sāṃvṛtaṃ sarvaviṣayaṃ
[392|07] saṃvṛtijñānasya sarvadharmāḥ saṣkṛtāsaṃskṛtā ālambanaṃ saṃbhavataḥ /
[392|08] kāmaduḥkhadigocaram /
[392|09] dharmakhyam
[392|10] dharmajñānasya kāmāvacaraṃ dukhaṃ tatsamudayanirodhapratipakṣāścālambanam /
[392|11] anvayajñānaṃ tūrdhvaduḥkhādigocaram // vakk_7.3 //
[392|12] anvayajñānasya rūpārupyāvacaraṃ duḥkhaṃ tatsamudayanirodhapratipakṣāścālambanam /
[392|13] te eva satyabhedena catvāri
[392|14] te eva dharmajñānānvayajñāne satyabhedena punaścatvāri jñānāni bhavanti /
[392|14-392|15] duḥkhasamudayanirodhamārgajñānāni /
[392|15] tadālambanatvāt /
[392|16] ete caturvidhe /
[392|17] anutpādakṣayajñāne
[392|18-392|19] ete eva dharmajñānānvayajñāne caturvidhe adṛṣṭisvabhāve kṣayajñānamanutpādajñānaṃ cocyate /
[392|20] te punaḥ prathamodite // vakk_7.4 //
[393|01] duḥkhahetvanvayajñāne
[393|02-393|03] prathamotpanne tu kṣayajñānānutpādajñāne duḥkhasamudayānvayajñāne duḥkhasamudayākārairbhāvāgrikaskandhālambanatvāt /
[393|03] kim khalu vajropamo 'pi tābhyāmekālamvano 'sti / [393|04] yadi duḥkhasamudayālamvano bhavati / atha nirodhamārgālambano naikālambanaḥ /
[393|05] caturbhyaḥ paracittavit /
[393|06] vettīti vit jñānam / paracittajñānaṃ caturbhyo jñānebhyo draṣṭavyam /
[393|06-393|07] dharmānvayajñānamārgaḥ saṃvṛtijñānebhyaḥ /
[393|07] tasya punarayaṃ niyamaḥ
[393|08] bhūmyakṣapudgalotkrāntam naṣṭājātaṃ na veti tat // vakk_7.5 //
[393|09] bhūmyatikrāntaṃ na jānātīti /
[393|09-393|10] adharadhyānabhūmikenottaradhyānabhūmikamindriyātikrāntaṃ na jānāti /
[393|10-393|11] śraddhādhimuktasamayamuktamārgeṇa dṛṣṭiprāptāsamayavimuktārga pudgalotkrāntaṃ na jānāti /
[393|11-393|12] anāgāmyahañcchāvaka pratyekabuddhabuddhamārggaṇāmadhareṇottaraṃ naṣṭājātaṃ na jānāti /
[393|12-393|13] atītānāgataṃ vartamānapara cittacaittaviṣayatvāt /
[393|13] kiṃ ca bhūyaḥ
[393|14] ta dharmānvayadhīpakṣyamanyo 'nyaṃ
[393|15] dharmajñānapakṣyaṃ paracittajñānamanvayajñānapakṣyaṃ cittaṃ na jānāti /
[393|15-393|16] anvayajñānapakṣyaṃ ca dharmajñānapakṣyaṃ na jānāti /
[393|16] kāmadhāturdhvadhātupratikṣālambanatvāttayoḥ /
[393|16-393|17] darśanamārge paracittajñānaṃ nāsti /
[393|17] tadālambanaṃ tvasti /
[393|17-393|18] tatra paracittajñānena darjñanamārga jñātukāmaḥ prayogaṃ kṛtvā prathamau
[393|19-393|20]
darśanakṣaṇau /
 śrāvako vetti khaṅgastrīn sarvānbuddho 'prayogataḥ // vakk_7.6 //
[393|21] śrāvako darśanamārgāt paracittajñānena dvau kṣaṇau jānāti /
[393|21-393|22] duḥkhe dharmajñānakṣāntiṃ dharmajñānaṃ ca /
[393|22] anvayajñānapakṣālambanasyānyaprayogasādhyatvāt /
[393|22-394|01] yāvacca sa tatra prayogamāra mate tāvadayaṃ ṣoḍaśacittamanuprāpto bhavatītyantarā na jānāti /
[394|01-394|02] pratyekabuddhastrīn kṣaṇān /
[394|02] prathamau ca dvāvaṣṭamaṃ ca samudayānvayajñānaṃ mṛduprayogatvāt /
[394|03] prathamadvitīyapañcadaśānityapare /
[394|03-394|04] buddhastu sarvāneva darśanamārgakṣaṇānaprayogeṇa jānāti /
[394|05] atha kṣayajñānānutpādajñānayoḥ ko viśeṣaḥ /
[394|06-394|07]
kṣayajñānaṃ hi satyeṣu parijñātādiniścayaḥ /
 na parijñeyamityādiranutpādamatirmatā // vakk_7.7 //
[394|08] kṣayajñānaṃ katamat / duḥkhaṃ me parijñātamiti jānāti /
[394|08-394|09] samudayaḥ prahīṇo nirodhaḥ sākṣātakṛto mārgo bhāvita iti jānāti /
[394|09-394|10] tadupādāya yat jñānaṃ darśanaṃ vidyā buddhirbodhiḥ prajñā āloko 'bhisamayamidamucyate kṣayajñānam /
[394|10-394|11] anutpādajñānaṃ katamat /
[394|11-394|12] duḥkhaṃ me parijñātaṃ na pounaḥ parijñeyamiti jānāti yāvat mārgo bhāvito na punarbhāvayitavya iti /
[394|12] tadupādāye"ti vistareṇoktaṃ śāstre /
[394|12-394|13] kathamanāsraveṇa jñānenaivaṃ jānāti /
[394|13] tatpṛṣṭhalabdhena vyutthita evaṃ jānāti /
[394|13-394|14] atastadviśeṣeṇa tayorviśeṣaḥ /
[394|14] śāstre jñāpiota iti kāśmīrāḥ /
[394|14-394|15] anāsraveṇāpyevaṃ jānātītyapare darśanavacanaṃ tu bhāṣyākṣepāt /
[394|15] jpratyakṣavṛttitvādvā /
[394|15-394|16] ata evoktaṃ "yāvat jñānaṃ darśanamapi tadi"ti /
[394|16-394|18] ityetāni daśa jñānāni bhavanti yaduta dharmajñānamanvayajñānaṃ saṃvṛtijñānaṃ duḥkhajñānaṃ samudayañṇyānaṃ nirodhajñānaṃ mārgajñānaṃ paracittajñānaṃ kṣayajñānamanutpādajñānaṃ ca /
[394|18-394|19] tatra saṃvṛtijñānamekaṃ jñānamekasya ca bhāgaḥ /
[394|19] dharmajñānamekaṃ jñānaṃ saptānāṃ ca bhāgaḥ /
[394|19-394|20] duḥkhasamudayanirodhamārga kṣayānutpādaparacittajñānānām /
[394|20] evamanvayajñānam /
[394|20-394|21] duḥkhajñānamekaṃ jñānaṃ caturṇā ca bhāgaḥ /
[394|21] dharmānvayakṣayānutpādajñānānām / evaṃ samudayanirodhajñāne caturṇāṃ bhāgaḥ /
[394|22] mārgajñānamekaṃ jñānaṃ pañcānāṃ ca bhāgaḥ / caturṇāmanantaroktānāṃ paracittasya ca /
[394|23] paracittajñanamekaṃ jñānaṃ caturṇāṃ ca bhāgaḥ / dharmānvayamārga saṃvṛtijñānānām /
[394|24] kṣayajñānamekaṃ jñānaṃ ṣaṇṇāṃ ca bhāgaḥ / dharmānvayaduḥkhasamudayanirodhamārgajñānānām /
[394|25] evamanutpādajñānam /
[394|16-394|26] kasmāt punaretāni vīṇi santi daśa vyavasthāpyante /
[395|01-395|02]
svabhāvapratipakṣānyāmākārākāragocarāt /
 prayogakṛtakṛtyatvahetūpacayoto daśa // vakk_7.8 //
[395|03] saptabhiḥ kila kāraṇairdaśa jñānāni vyavasthāpyante /
[395|03-395|04] svabhāvataḥ saṃvṛtijñānamaparamārthajñānatvāt /
[395|04] pratipakṣato dharmānvayajñāne / kāmathāturdhvadhātupratipakṣatvāt /
[395|05] ākārato duḥkhasamudayajñāne / ālambanābhedāt /
[395|05-395|06] ākārālambanato nirodhamārgajñāne /
[395|06] ākārālambanabhedāt / prayogataḥ paracittajñānam / na hi tena caittā na jñāyate /
[395|07] cittajñānārthe tu prayuktasyābhiniṣpatteḥ paracittajñānamuktam /
[395|07-395|08] kṛtakṛtyataḥ kṣayajñānaṃ kṛtakṛtyasaṃtānotpatteḥ /
[395|08-395|09] prathamataḥ hetūpacayato 'nutpādajñānaṃ sarvānāsravahetukatvāditi /
[395|10] sakalasya sakalapratipakṣatvāt kāmadhātupratīpakṣo dharmajñānamityuktam /
[395|11] api tu
[395|12] dharmajñānanirodhe yanmārge vā bhāvanāpathe /
[395|13] tridhātupratipakṣastat
[395|14] nirodhamārgajñāne bhāvanāmārgasaṃgṛhīte tridhātupratipakṣaḥ /
[395|15] kāmadhātostu nānvayam // vakk_7.9 //
[395|16] anvayajñānam tu sarvathā nāsti kāmadhātuporatipakṣaḥ
[395|17] eṣāṃ daśānāṃ jñānānāṃ
[395|18] dharmajñānānvayajñānaṃ ṣoḍḍaśākāram
[395|19] tān purastādupadekṣyāmaḥ /
[395|20] anyathā /
[395|21] tathā ca sāṃvṛtaṃ
[395|22] saṃvṛtijñānaṃ ṣoḍaśākāramanyathākāraṃ ca sarvadharmāṇāṃ svasāmānyalakṣaṇādigrahaṇāt /
[395|23] svaiḥ svaiḥ satyākāraiścatuṣṭayam // vakk_7.10 //
[396|01-396|02] duḥkhasamudayanirodhamārga jñānāni svaiḥ svaiḥ satyākāraiḥ pravartanta ityekaikaṃ caturākāraṃ bhavanti /
[396|03] tathā paramatojñānaṃ nirmalaṃ
[396|04] anāsravaṃ paracittajñānaṃ tatheva / svasatyākāratvāccuturākāraṃ mārgajñānatvāt /
[396|05] samalaṃ punaḥ /
[396|06] śeyasvalakṣaṇākāraṃ  [396|07] sāsravaṃ paracittajñānaṃ jñeyānāṃ cittacaittānāṃ yat svalakṣaṇam tadākārayati /
[396|08] svalakṣaṇagrāhakatvāt / labhayamapi tu
[396|09] ekaikadravyagocaram // vakk_7.11 //
[396|10-396|11] yadā cittaṃ gṛhlāti na tadā cittānāṃ yadā vedanāṃ na tadā saṃjñāmityevamādi /
[396|11-396|12] yattarhi bhagavatīktam "sarāgaṃ cittaṃ sarāgaṃ cittamiti yathābhūtaṃ prajānātī"tyevamādi /
[396|12] na tayordugapadgrahaṇam / vastramalāyugāpadgrahaṇavat /
[396|12-396|13] sarāgaṃ cittamiti dvidhā sarāgatā /
[396|13] saṃsṛṣṭasarāgatā saṃyoiga sarāgatā ca /
[396|13-396|14] tatra sarāgaṃ saṃprayuktaṃ cittaṃ dvābhyāṃ sarāgaṃ tato 'nyatsāsravaṃ saṃyogasarāgatayā sarāgam /
[396|14-396|15] atra tu sūtre rāgasaṃprayuktaṃ sarāgaṃ rāgapratipakṣī vigatarāgamityeke /
[396|15-396|16] yadi hi rāgeṇāsaṃprayuktaṃ vigatarāgaṃ syādanyakleśasamprayuktamapi syāt /
[396|16-396|17] evaṃ tarhi tadapratipakṣaḥ sāsravaṃ cittamakliṣṭaṃ naiva sarāgaṃ na vigatarāgaṃ syādityevamādi /
[396|17-396|18] tasmādrāgasaṃprayuktatayā 'pi sarāgaṃ cittamatreṣṭavyamityapare /
[396|18-396|19] evaṃ yāvatsamohaṃ vigatamohaṃ ca veditavyam /
[396|19] saṃkṣiptaṃ kuśalamālambanābhisaṃkṣepāt /
[396|19-396|20] vikṣiptaṃ kliṣṭaṃ vikṣepasaṃprayogāt /
[396|20] saṃkṣiptaṃ middhasaṃprayuktaṃ vikṣiptamanyata kliṣṭamiti pāścāttyāḥ /
[396|21] tadetanna varṇayanti / tadeva hi cittaṃ saṃkṣiptavikṣiptaṃ syāt kliṣṭamiddhasaṃprayīgāt /
[396|22] śāstravirodhaśca syāt / "saṃkṣiptaṃ cittaṃ yathābhūtaṃ prajānāti /
[396|22-396|23] tajjñānaṃ catvāri jñānāni dharmajñānamanvayajñānaṃ saṃvṛtijñānaṃ mārgajñānami"ti /
[396|24] līnaṃ cittaṃ kliṣṭaṃ kauśīdyasaṃprayogāt / pragṛhītaṃ kuśalaṃ vīryasaṃprayogāt /
[396|24-396|25] parītāṃ kliṣṭaṃ vyavadānaparīttairniṣevitatvāt /
[396|25] mahadgataṃ kuśalaṃ tadviparyayāt /
[396|25-397|01] mūlamūlyaparivārānuparivartakavalālpavahutvācca /
[397|01-397|02] kliṣṭacittaṃ dvābhyāmakuśalamūlābhyāṃ samulam /
[397|02] kuśalaṃ tribhiḥ kuśalamūlaiḥ / kliṣṭamalpamūlyamayatna-sādhyatvāt /
[397|03] kuśalaṃ bhumūlyaṃ vahābhisaṃskārasādhyatvāt /
[397|03-397|04] kliṣṭaṃ tajjātīyānāgatabhāvanā 'bhāvānna mahāparivāraṃ tribhiśca skandhaiḥ sānuparivartam /
[397|04-397|05] kuśalaṃ tu mahāparivāraṃ caturbhiśca skandhaiḥ sānuparivartam /
[397|05-397|06] alpabalaṃ khalvapi kliṣṭaṃ bahubalaṃ kuśalam /
[397|06] ekayā hi duḥkhe dharmajñānakṣāntyā daśānuśayātyantasamudghātaḥ kriyate /
[397|07] tasmādapi kliṣṭam parīttaṃ kuśalaṃ mahadgatam / uddhataṃ kliṣṭamauddhatyasaṃprayogāt /
[397|08] anuddhataṃ kukśalaṃ tatpratipakṣatvāt / evamabyupaśāntṃ vyupaśāntaṃ ca /
[397|08-397|09] asamāhitaṃ kliṣṭaṃ vikṣepasaṃprayogāt /
[397|09] samāhitaṃ kuśalaṃ tatpratipakṣatvāt /
[397|09-397|10] abhāvitaṃ kliṣṭaṃ pratilambhatiṣevaṇabhāvanābhyāmabhāvitatvāt /
[397|10-397|11] bhāvitaṃ kuśalaṃ tābhyāṃ bhāvitatvāt vimuktaṃ kliṣṭaṃ svabhāvasaṃtānavimuktibhyāmavimuktatvāt /
[397|12] vimuktaṃ kuśalaṃ tābhayaṃ vimuktatvāditi vaibhāṣikāḥ / evaṃ tu sūtraṃ nānulomitaṃ bhavati /
[397|13] eṣāṃ ca padānāṃ nārthaviśeṣa ukto bhavati /
[397|13-397|14] sūtra uktaṃ "kathaṃ cittamadhyātmaṃ saṃkṣiptaṃ bhavati /
[397|14-397|15] yaccittam styānamiddhasahagatamadhyātmaṃ saṃnirodhasahagataṃ no tu vipaśyanayā samanvāgatam /
[397|15-397|16] kathaṃ vahirvikṣiptaṃ bhavati /
[397|16] yaccittaṃ pañcasu kāmaguṇeṣvanuvikṣiptaṃ bhavatyanuvisṛtami"ti /
[397|16-397|17] nanu coktaṃ tadeva cittaṃ saṃkṣiptaṃ syādvikṣiptaṃ ceti /
[397|17-397|18] uktamidamayuktaṃ tūktaṃ viddhasahagatasya kliṣṭasya vikṣiptatvāpratijñānāt /
[397|18] nanu coktaṃ śāstravirodhaḥ syāditi /
[397|18-397|19] varaṃ śāstravirodho na sūtravirīdhaḥ /
[397|19] kathameṣāṃ padānāṃ nārthaviśeṣa ukto bhavati /
[397|20-397|21] vikṣiptalilinoddhatāvyupaśāntāsamāhitābhāvitāvimuktānāṃ cittānāmabhinnalakṣaṇavacanāt saṃkṣiptapragṛhītādīnāṃ ca /
[397|21] na vai noktaḥ padānāmarthaviśeṣo bhavati /
[397|21-397|22] kliṣṭasāmānye 'pi taddoṣasaṃdarśanāt /
[397|22-397|23] ityapyetat kliṣṭaṃ cittaṃ vikṣiptaṃ līnamiti vistaraḥ /
[397|23-397|24] evaṃ kuśalasyāpi guṇaviśeṣasaṃdarśanādukta evarthaviśeṣo bhavati /
[397|24] sūtravirodhasyāparihārānnaiṣa eṣāṃ padānāmarthaḥ /
[397|24-397|25] yadi ca sūtre tadeva līnaṃ cittaṃ tadevoddhatamityabhipretaṃ syāt idaṃ noktaṃ syāt /
[397|25-397|27] "yasminsamaye līnaṃ cittaṃ bhavati layābhirśaṅka vā akālastasminsamaye prasrabdhisamādhyupekṣāsaṃvodhyaṅgānāṃ bhāvanāyāḥ /
[397|27-397|28] yasminsagaye uddhātaṃ cittaṃ bhavati auddhatyābhiśaṅki vā akālastasminsamaye dharmavicayavīryaprītisaṃvodhyaṅgānāṃ bhāvanāyā" iti /
[397|28-398|01] kiṃ punarvodhyaṅgānāṃ vyagrā bhāvanā /
[398|01] manasikaraṇaṃ teṣāṃ bhāvaneṣṭā na saṃmukhībhāva ityadoṣa eṣaḥ /
[398|01-398|02] kauśīdyādhikamatra cittaṃ līnamityuktam /
[398|02] auddhatyādhikaṃ coddhatamityavirodhaḥ /
[398|02-398|03] tayostu sahabhāvāttadeva cittaṃ līnaṃ tadevoddhatamiti brūmaḥ /
[398|03] nābhiprayikaṃ vacanaṃ vāryate /
[398|03-398|04] sūtre tu nāyamabhiprāya iti brūmaḥ /
[398|04] yattūktaṃ "sarvameva rāgasaṃprayuktaṃ cittaṃ sarāgami"ti /
[398|05] katamaccittaṃ rāgasaṃprayuktam / rāgaprāptisahitaṃ cet /
[398|05-398|06] asāsravamiti sarāgaṃ prāpnoti śaikṣacittam /
[398|06] rāgālambanaṃ cet / arhato 'pi sāsravaṃ cittaṃ sarāgamiti gṛhlīyāt /
[398|07] rāgālambanatvāt kathaṃ vā tatsāsravam /
[398|07-398|08] sāmānya kleśālambanatvāditi cet /
[398|08] evamapi samohaṃ gṛhlīyānmohālambanatvāt /
[398|08-398|09] na ca paracittajñānaṃ prāptyālambanaṃ nāpi taccittālambanaṃ rāgālambanam /
[398|09-398|10] tasmānna rāgasaṃprayogātsarāgaṃ cittamatreṣṭam /
[398|10] kiṃ tarhi /
[398|10-398|11] rāgasaṃprayuktaṃ cittaṃ sarāgamasaṃprayuktaṃ vigatarāgamiti sūtrābhigrāyo dṛśyate /
[398|11-398|12] yat tūktaṃ "vigatarāgamasya taccittaṃ bhavati vigatadveṣaṃ vigatamohamanāvarttikadharmi kāmabhave rūpabhave ārupyabhave" iti /
[398|13] tatra tatpraptivigamaṃ saṃdhāyoktam /
[398|13-398|14] nanu coktam anyakleśasaṃprayuktamapi cittaṃ rāgaviprayuktatvādvigatarāgaṃ syādi"ti /
[398|14] etenābhisaṃdhinā na doṣaḥ /
[398|14-398|15] na tu tadvigatarāgamiti kṛtvā gṛhyate /
[398|15] kiṃ tarhi / sadveṣaṃ samohamityevamādi /
[398|15-398|16] alaṃ prasaṅgena siddhānto varṇyatām /
[398|17] kiṃ paracittajñānaṃ paracittasyākāramālambanaṃ vā gṛhlāti /
[398|17-398|19] na gṛhlāti ākāralambananirapekṣaṃṃ hi tadraktamidaṃ cittamiti jānāti natvamuṣmin rupe raktamiti jānāti /
[398|19-398|20] anyathā hi tadrūpālambanamapi syāt tadālambanaṃ ca paracittaṃ gṛhlataḥ svabhāvagrahaṇaṃ prāpnuyāt /
[398|20-398|22] sarvaṃ ca paracittajñānaṃ dravyasvalakṣaṇacittacaittapratyutpannaparasaṃtatikāmarūpapratisaṃyuktāpratisaṃyuktaviṣayaṃ darśanamārgapratiṣiddhaṃ bhāvanāmārga upalabhyate /
[398|22-398|23] śūnyatā 'nimittasamādhi viprayuktaṃ kṣayānutpādajñānāsaṃgṛhītamānantaryamārga pratiṣiddhaṃ ca vedittavyam /
[398|23] uktaṃ paracittajñānam /
[399|01] śeṣe caturdaśākāre śūnyānātmavivarjite /
[399|02] kṣayānutpādajñāne śeṣe te caturdaśākāre śūnyānātmakārau varjayitvā /
[399|02-399|04] pāramārthikayorapi saṃvṛtibhajanāt śīṇā me jātirnāparamasmādbhavaṃ prajānāmīti tadvalānuvyavahārataḥ /
[399|05] kimanāsravaḥ svalakṣaṇākāro 'styatha na / kāśmīrāṇāṃ tāvat
[399|06] nāmalaḥ ṣoḍaśabhyo 'nya ākāraḥ
[399|07] nāstyanāsravākāraḥ ṣoḍaśākāranirmuktaḥ /
[399|08] anye 'sti śāstrataḥ // vakk_7.12 //
[399|09] śranye punarastītyāhurvahirdeśakāḥ / kathaṃ gamyate / śāstrataḥ iti /
[399|09-399|10] śāstre hyevamāha /
[399|10] "syādapratisaṃyuktena cittena kāmapratisaṃyuktāndharmānvijānīyāt /
[399|11] anityato duḥkhataḥ śūnyato 'nātmataḥ hetutaḥ samudayataḥ prabhavataḥ pratyayataḥ /
[399|11-399|12] astyetasthānamastyetadvastviti /
[399|12] yogavihitatī vijānoyādi"ti /
[399|12-399|14] nāsyāyamartho yadastyetatsthānamastyetadvastvityevaṃ vijānīyāditi api tvastyetat sthānamastyetadvastu yadanityādito vijānīyāditi cet /
[399|14] na/ anyatrāvacanāt /
[399|15] eṣa cecchāstrārtho 'bhaviṣyat /
[399|15-399|16] yadidaṃ paṭhacyate "syāddarśanaprahātavyena cittena kāmapratisaṃyuktāndharmānvijānīyāditi /
[399|16] āha / vijānīyāt /
[399|16-399|18] ātmata ātmīyata ucchedataḥ śāśvatataḥ ahetuto 'kriyāto 'pavādato 'grataḥ śreṣṭhato viśiṣṭataḥ paramataḥ śuddhito muktito nairyāṇikataḥ kāṅkṣāto vimatito vicikitsātaḥ /
[399|18-399|19] rajyeta dviṣyānmanyeta muhyedayogavihitato vijānīyādi"ti /
[399|19] atrāpyevaṃ pāṭho 'bhaviṣyat /
[399|19-399|20] astyetat sthānamastyetadvastviti /
[399|20] na tvevaṃ paṭhacyate / tasmānnāsyāyamarthaḥ /
[399|21] kiṃ punarime ṣoḍaśākārā nāmata āhosvit dravyataḥ /
[399|21-399|22] sapta dravyato nāmataḥ ṣoḍaśetyeke /
[399|22] duḥkhakārāścatvāraḥ samudayanirodhamārgākārāṇāmekakadravyatvāt /
[399|23] evaṃ tu varṇayanti /
[400|01] dravyataḥ ṣoḍaśākārāḥ
[400|02] tatpratyayādhīnatvāt anityam / ṣīḍātmakatvāt duḥkham /
[400|02-400|03] ātmīyadṛṣṭivipakṣeṇa śūnyam /
[400|03] ātmadṛṣṭivipakṣeṇānātmā / heturvījadharmayogena /
[400|03-400|04] samudayaḥ prādurbhāvayoigena /
[400|04] prabhavaḥ prabandhayogena /
[400|04-400|05] abhiniṣpādanārthena pratyayaḥ /
[400|05-400|06] tadyathā mṛtpiṇdadaṇdacatrasūtrodakasamavāyāt ghaṭābhiniṣpattirbhavati tadvaditi /
[400|06] akndhoparamatvāt nirodhaḥ / agninirvāṣaṇāt śāntaḥ /
[400|06-400|07] nirūpadravtvāt praṇītaḥ /
[400|07] sarvāpakṣālavimuktatvānniḥ saraṇamiti / gamanārthena mārgaḥ /
[400|07-400|08] yogayuktatvānnyāyaḥ /
[400|08] samyakpratipādanārthena pratipat / atyantasamatikramaṇānnairyāṇika iti /
[400|09] athavā anātyantikatvādanityam / abhinyāsabhūtatvāt duḥkham /
[400|09-400|010] antarvyāpārapuruṣaparahitattvācchūnyam /
[400|10] akāmakāritvādanātmā /
[400|10-400|010] heturāgamanayogena /
[400|10-400|11] samudaya unmajjanayogena /
[400|11] prabhavaḥ prasaraṇayogena / pratisaraṇārghena pratyaya iti /
[400|11-400|12] asaṃbandhaḥ saṃbandhoparamatvānnirodhaḥ /
[400|12] trisaṃskṛtalakṣaṇavimuktatvācchāntaḥ /
[400|12-400|13] kuśalatvāt praṇītaḥ /
[400|13] paramāśvāsatvānniḥ saraṇamiti / kumārgavipakṣeṇa mārgaḥ /
[400|13-400|14] anyāyavipakṣeṇa nyāyaḥ /
[400|14] nirvāṇapurāvirodhanārthena pratipat / sarvabhavapratipakṣatvānnairyāṇikaḥ /
[400|15] ityeṣāṃ vyākhyānamanekaparyāyaḥ / yathābhipretaṃ pravakṣyāmaḥ / udayavyayatvādanityam /
[400|16] pratikūlabhāvāt / duḥkham / ātmarahitatvācchūnyam / svayamanātmatvādanātma /
[400|17] hetusamudayaprabhavapratyayatvaṃ tu yadeva sūtra uktam /
[400|17-400|18] "ime pañcopādānaskandhāśchandamūlakāśchandasamudayāśchandajātīyāśchandaprabhavā" iti /
[400|18-400|19] prabhavaśabdaḥ kevalaṃ paścāt paṭhitavyaḥ śāstre /
[400|19] kaḥ punareṣāṃ viśeṣaḥ / caturvidho hi cchandaḥ /
[400|20] asmītyabhedenātmabhāvcchandaḥ / syāmityabhedena punarbhavacchandaḥ /
[400|20-400|21] ityaṃ syāmiti bhedena punarbhavacchandaḥ /
[400|21] pratisaṃdhivandhacchandaścaturthaḥ / karmābhisaṃskāracchando vā /
[400|22] tatra prathomo duḥkhasyādikāraṇatvānmūlahetuḥ / phalasyeva vījam /
[400|22-400|23] dvitīyaḥ samudayastena tatsamudāgamātphalasyevāṅkurādiprasavaḥ /
[400|23-400|24] tṛtīyastajjātīyaduḥkhapratyayaḥ /
[400|24] phalasyeva kṣotrodakapāśyādikam /
[400|24-400|26] kṣetrādivaśena hi phalasya gandharasavīryavipākaprabhāvabhedā bhavanti caturthaḥ prabhavastataḥ eva tatsaṃbhavāt phalasyeva puṣpāvasānamiti /
[400|26] athavā /
[400|26-401|01] tṛṣṇāvicaritānāṃ dvau pañcakau dvau catuṣkau catvāraśchandāḥ /
[401|01-401|02] "asmīti bhikṣavaḥ sāti itthamasmīti bhavati evamasmīti bhavati anyathā 'smīti sadasmīti asadasmīti /
[401|02-401|03] bhaviṣyāmītyasya bhavati na bhaviṣyāmi itthaṃ bhaviṣyāmi evaṃ bhaviṣyāmi evaṃ bhaviṣyāmi śranyathā bhaviṣyāmi /
[401|04-401|05] syāmityasya bhavati itthaṃ syām evaṃ syām anyathā syām apitu syām apītthaṃ syām apyevaṃ syām apyanyathā syāmityasya bhavati /
[401|06] pravṛttyuparmatvānnirodhaḥ / nirduḥkhatvācchantaḥ /
[401|06-401|07] "iti hi bhikṣavo duḥkhāḥ saṃskārāḥ śāntaṃ nirvāṇami"ti vacanāta /
[401|07] niruttaratvāt praṇītaḥ /
[401|07-401|08] apunarāvṛttitvānniḥsaraṇam /
[401|08] pathibhūtatvānmārgaḥ / yathābhūtapravṛttatvānnyāyaḥ /
[401|08-401|09] pratiniyatatvāt pratipat /
[401|09] yathoktam
[401|10] "eṣa mārgo hi nāstyanyo darśanasya viśuddhaya" iti
[401|11] atyantaniryāṇānnairyāṇikaḥ /
[401|11-401|12] athavā nityasukhātmīyātmadṛṣṭicaritānāṃ pratipakṣeṇānityaduḥkhaśunyānātmākārāḥ /
[401|12-401|13] ahetvekahetupariṇāmabuddhipūrvaka dṛṣṭicaritānāṃ pratipakṣeṇa hetusamudayaprabhavapratyayākārāḥ /
[401|13-401|14] nāsti mokṣa iti dṛṣṭicaritānāṃ nirodhākāraḥ /
[401|14] duḥkho mokṣa iti dṛṣṭicaritānāṃ śāntākāraḥ /
[401|14-401|15] dhyānasukhapraṇītadṛṣṭicaritānāṃ praṇītākāraḥ /
[401|15-401|16] punaḥ punaḥ parihāṇito nātyantiko mokṣa iti dṛṣṭicaritānāṃ niḥsaraṇākāraḥ /
[401|16-401|17] nāsti mārgaḥ kumārgo 'yamanyo mārgaḥ punarāvartī mārga iti dṛṣṭicaritānāṃ mārganyāyapratipannairyāṇikākārā iti /
[401|18] ākāro nāma ka eṣa dharmaḥ /
[401|19] prajñākāraḥ
[401|20] evaṃ tarhi prajñā sākārā na bhaviṣyati / prajñāntarāsaṃyogāt / evaṃ tu yuktaṃ syāt /
[401|21] sarveṣāṃ cittacaittānāmālambanagrahaṇaprakāra ākāra iti /
[401|22] atha kiṃ prajñaivākārayati netyāha / kiṃ tarhi /
[401|23] tayā saha /
[401|24] ākāraynti sālambāḥ
[402|01] prajñā cānye ca sarve sālambanā dharmā ākārayanti /
[402|02] sarvamākāryate tu sat // vakk_7.13 //
[402|03] yatkiñcidasti sarvamākāryate /
[402|03-402|04] tadevaṃ kṛtvā siddhaṃ bhavati prajñā ākāraścākārayati cākāryante ca /
[402|04-402|05] ālambanā ākāryanta eveti /
[402|06] ataḥ parameṣāṃ jñānānāṃ kuśalādibhedaṃ nirvekṣyāmaḥ /
[402|07] tridhādyaṃ kuśalānyanyāni
[402|08] saṃvṛtijñānaṃ ślokādau bhavatvādādyam / tattrividham /
[402|08-402|09] kuśalākuśalāvyākṛtam /
[402|09] anyāni nava jñānāni kuśalānyeva /
[402|10] ādyaṃ sarvāsu bhūmiṣu /
[402|11] kāmadhātī yāvadbhavāgre /
[402|12] dharmākhyaṃ ṣaṭsu
[402|13] dharmajñānaṃ caturṣu dhyāneṣvanāgamye dhyānāntare ca /
[402|14] navasu tvanvayākhyaṃ
[402|15] anvayajñānaṃ tāsveva ca ṣaṭsu bhūmiṣvārupyatraye ca /
[402|16] tathaiva ṣaṭ // vakk_7.14 //
[402|17] duḥkhasamudayanirodhamārgakṣayānutpādajñānānyapyetāsveva navasu bhūmiṣvabhedena /
[402|18] bhedena punrdharmajñānasaṃgṛhītāni ṣaṭsu anvayajñāna saṃgṛhītāni navasu /
[402|19] dhyāneṣvanyamanojñānaṃ
[403|01] paracittajñānaṃ caturṣveva dhyāneṣu nānyatra /
[403|02] kāmarūpāśrayaṃ ca tat /
[403|03] kāmarūpadhātvośca tat paracittajñānaṃ saṃmukhīkriyate /
[403|04] kāmāśrayaṃ tu dharmāruyam
[403|05] dharmajñānaṃ tu kāmadhātvāśrayameva / na rūpārupyadhātvoḥ saṃmukhīkriyate /
[403|06] anyattraidhātukāśrayam // vakk_7.15 //
[403|07] kiṃ punaranyat / paracittajñānaṃ dharmajñānanirmuktam / kṛto bhūmyaśrayanirdeśaḥ /
[403|08] smṛtyupasthānasaṃgraho vaktavyaḥ / so 'yamucyate /
[403|09] smṛtyupasthānamekaṃ dhīrnirodhe
[403|10] dhīḥ prajñā jñānamiti paryāyāḥ / nirodhajñānamekaṃ dharmasmṛtyupasthānam /
[403|11] paracittadhīḥ /
[403|12] trīṇi
[403|13] paracittajñānaṃ trīṇi vedanācittadharmasmṛtyupasthānāni /
[403|14] catvāri śeṣāṇi
[403|15] nirodhaparacittajñānābhyāmanyāni jñānāni catvāri smṛtyupasthānāni
[403|16] katamasya jñānasya kati jñānānyālambanam /
[403|17] dharmadhīgocaro nava // vakk_7.16 //
[403|18] dharmajñānasya nava jñānānyālambanamanyatrānvayajñānāt /
[404|01] nava mārgānvayadiyoḥ
[404|02] anvayajñānasyāpi nava jñānānyālambanamanyatra dharmajñānāt /
[404|02-404|03] mārgajñānasyāpi nava jñānānyālambanamanyatra saṃvṛtijñānāt /
[404|04] duḥkhahetudhiyordvayam /
[404|05] duḥkhasamudayajñānayordve saṃvṛtiparacitajñāne ālambanam /
[404|06] caturṇāṃ daśa
[404|07] saṃvṛtiparacittakṣayānutpādajñānānāṃ daśa jñānānyālambanam /
[404|08] naikasya
[404|09] ekasya nirodhajñānasya naiva jñānamālambanam /
[404|10] yojyā dharmāḥ punardaśa // vakk_7.17 //
[404|11] katame daśa /
[404|12] traidhātu kāmalā dharmā akṛtāśca dvidhā dvidhā /
[404|13] saṃkṛtā dharmā aṣṭadhā kriyante /
[404|13-404|14] kāmarūpārupyāvacarānāsravāṇāṃ saṃprayuktaviprayuktabhedāt /
[404|14] asaṃskṛtā dvidhā kriyante / kuśalāvyākṛtabhedāt /
[404|14-404|15] ime daśa dharmāḥ kathaṃ yojyāḥ kasya jñānasya katyālambanamiti /
[404|15-404|16] tatra saṃvṛtijñānasya sarve daśa dharmā ālambanam /
[404|16] dharmajñānasya pañca / kāmāvacarānāsravā ścatvāraḥ kuśalaṃ cāsaṃskṛtam /
[404|17] anvayajñānasya sapta / rūpārupyāvacarānāsravāḥ ṣaṭ kuśalaṃ cāsaṃskṛtam /
[404|17-404|18] duḥkhasamudayajñānayoḥ kāmarūpārupyāvacarāḥ ṣaṭ /
[404|18] nirodhajñānasyaikaḥ /
[404|18-404|19] kuśalamevāsaṃskṛtam /
[404|19] mārgajñānasya dvāvanāsravau / paracittajñānasya trayaḥ /
[404|19-404|20] kāmarūpāvacarānāsravāḥ saṃprayuktāḥ /
[404|20-404|21] kṣayānutpādajñānayoḥ nava dharmā ālambanamavyākṛtamasaṃskṛtaṃ muktvā /
[404|22] syādekena jñānena sarvadharmān jānīyāt / na syāt / api tu
[405|01] sāṃvṛtaṃ svakalāpānyadekaṃ vidyādanātmataḥ // vakk_7.18 //
[405|02-405|03] saṃvṛtijñānaṃ svasmātkalāpādanyān sarvadharmānanātvato jānīyāt sarvadharmā anātmāna iti /
[405|03] jsvabhāvastatsahabhuvaśca dharmāstasya svakalāpaḥ /
[405|03-405|04] teṣāmagrahaṇaṃ viṣayaviṣayibhedādekālambanatvāditi /
[405|04] saṃnikṛṣṭatvācca /
[405|04-405|05] tacca kāmāvacaraṃ śrutacintāmayaṃ rūpāvacaraṃ śrutamayam bhāvanāmayam /
[405|05-405|06] tasya vyavacchinnabhūmyālambanatvāt /
[405|06] anyathā hi yugapatsarvato vairāgyaṃ syāt / gatametat /
[405|07] idaṃ tu vaktavyam / kaḥ katibhirjñānaiḥ samanvāgata iti /
[405|07-405|08] pṛthagjanastāvadekena samanvāgataḥ /
[405|08] saṃvṛtijñānena / vītarāgastu paracittajñānenāpi / āryaḥ punaḥ /
[405|09] ekajñānānvito rāgīprathame 'nāsravakṣaṇe /
[405|10] kāmāvītarāgo duḥkhadharmajñānakṣāntavekenaiva saṃvṛtijñānena samanvāgato bhavati /
[405|11] dvitīye tribhiḥ
[405|12] duḥkhadharmajñāne tribhiḥ saṃvṛtijñānadharmajñānaduḥkhajñānaiḥ /
[405|13] ūrdhvastu catuṣrvekaikavṛddhimān // vakk_7.19 //
[405|14] ataḥ paraṃ caturṣu kṣaṇeṣu ekaikajñānavṛddhirasya jñātavyā /
[405|14-405|15] duḥkhe 'nvayajñāne 'nvayajñānaṃ vardhate /
[405|15-405|16] samudayanirodhamārgadharmajñāneṣu samudayanirodhamārgajñānāni vardhanta iti mārgadharmajñāne saptabhirjñānaiḥ samanvāgato bhavati /
[405|16-405|17] vītarāgastu sarvatrādhikena paracittajñānena samanvāgato veditavyaḥ /
[405|18] atha kasyāmavasthāyāṃ kati jñānāni bhavyante /
[405|19] yathotpannāni bhāvyante kṣāntijñānāni darśane /
[405|20] anāgatāni
[406|01-406|02] darśanamārge yadyadevotpadyate kṣāntirjñānaṃ vā tajjātīyamanāgataṃ bhāvanāṃ gacchati tadākārā eva catvāraḥ /
[406|02-406|03] kasmāddarśanamārge sabhāgajñānākārabhāvanaiva gotrāṇāmaporatilabdhatvāt /
[406|04] tatraiva sāṃvṛtaṃ cānvayatraye // vakk_7.20 //
[406|05-406|06] tatraiva darśanamārge saṃvṛtijñānaṃ cāpi bhāvyate triṣu duḥkhasamudayanirodhānvayajñāneṣu /
[406|06] na dharmajñāneṣvakṛtsnasatyābhisamayāt /
[406|07] ato 'bhisamayāntyākhyaṃ
[406|08] ata eva tadābhisamayāntikaṃ saṃvṛtijñānamākhyāvate /
[406|08-406|09] ekaikasatyābhisamayānte bhāvanāt /
[406|09] kasmānna mārgānvayajñāne bhāvanāṃ gacchati /
[406|09-406|10] mārgasatyasya pūrva laukikena mārgeṇānabhisamitatvāt akṛtsnābhisamayācca /
[406|10-406|12] kṛtsnaṃ hi duḥkhaṃ śakyate parijñātuṃ samudayaḥ prahātuṃ nirodhaḥ sākṣātkartu na tu mārgaḥ śakyate kṛtsno bhāvayitum ityabhisamayāntābhāvānna tasminnābhisamayāntikaṃ bhāvyate /
[406|12-406|13] samudayo 'pi na tadā sarvaḥ prahīṇo bhavatīti na syādābhisamayāntikam /
[406|13] na /
[406|13-406|14] tatsatyadarśanaheyaḥ sarvaḥ prahīṇno bhavati /
[406|14-406|15] mārgastaddarśanaheyapratipakṣo na sarvaḥ śakyate bhāvayituṃ vahugotratvāt ityasti mahānviśeṣaḥ /
[406|15] darśanamārgaparivāratvādityapare /
[406|15-406|16] tadidaṃ sādhyatvādajñāpakam /
[406|16] kiṃ punastadābhisamayāntikaṃ samvṛtijñānaṃ kadācitsaṃmukhīkriyate /
[406|16-406|17] na kadācit ekāntena hi
[406|18] tadānutpattidharmakam /
[406|19] kathaṃ punastadbhāvitaṃ bhavati /
[406|19-406|20] alabdhalābhāt kathamidānīṃ tatpratilabdhaṃ yadi naiva saṃmukhīkartu śakyate /
[406|20] prāptitaḥ /
[406|20-406|21] yasmāllabdhaṃ tasmāllabdhamityapūrvaiṣā nirdeśajātiḥ /
[406|21] tasmānnaivaṃ bhāvanā sidhyati /
[406|21-406|22] evaṃ tu sidhyati yad āhuḥ pūrvācāryāḥ /
[406|22] kathaṃ ca pūrvācāryā āhuḥ /
[406|22-406|24] lokottaramārga-sāmarthyāt saṃvṛtijñānaṃ bhāvyate yad vyutthitaḥ satyālambanam viśiṣṭataraṃ laukikaṃ jñānaṃ saṃmukhīkaroti /
[406|24-407|01] eṣa eva ca tasya lābho yat-tat-saṃmukhībhāva-samarthāśrayalābhaḥ /
[407|01] gotre hi labdhe labdhaṃ gautrikaṃ bhavati / eva tu necchanti vaibhāṣikāḥ /
[407|02] katibhūmikaṃ punastatsaṃvṛtijñānaṃ bhāvyate / darśanamārgasya
[407|03] svadhobhūmi
[407|04] yadbhūmiko darśanamārgo bhavati tadbhūmikam cāvarabhūmikaṃ ca saṃvṛtijñānaṃ bhāvyate /
[407|05] ānāgamyabhūmikaścedbhavati dvibhūmikaṃ bāvyate / anāgamyabhūmikaṃ kāmāvacaraṃ ca /
[407|06] evaṃ yāvaccaturthadhyānabhūmike darśanamārge saptabhūmikaṃ saṃvṛtijñānaṃ bhāṣyate /
[407|07] tatra punaḥ kati smṛtyupasthānāni /
[407|08] nirodhe 'ntyaṃ
[407|09] nirodhe 'bhisamite yat saṃvṛtijñānaṃ tadantyaṃ smṛtyupasthānaṃ dharmasmṛtyupasthānam /
[407|09-407|10] ekasya parisaṃkhyānātsiddhaṃ bhavati śeṣaṃ catvāri smṛtyupasthānānīti /
[407|10-407|11] taccaitadābhisamayāntikaṃ saṃvṛtijñānaṃ
[407|12] svasatyākāraṃ
[407|13] yatsatyābhisamayāllabhyate tatsatyākārameva /
[407|13-407|14] tadākāravacanādālambanasya tadeva satyamityuktaṃ bhavati /
[407|14] darśanamārgalabhyatvācca tat /
[407|15] yatnikam // vakk_7.21 //
[407|16] prāyogikamityarthaḥ /
[407|16-407|17] saparivāragrahaṇātkāmarūpāvacārāṇi catuṣpañcaskandhasvabhāvāni /
[407|18] ṣoḍaśe ṣaṭ sarāgasya
[407|19] bhāvyanta iti vartate /
[407|19-407|20] avītarāgasya ṣoḍaśe mārgānvayajñānakṣaṇe dve jñāne pratyutpanne /
[407|20] mārgajñānamārgānvayajñāne / purāgatāni ṣaṭ bhāvyante /
[407|20-407|21] dharmānvayaduḥkhasamudayanirodhamārgajñānāni /
[408|01] vītarāgasya sapta tu /
[408|02] vītarāgasya paracittajñānaṃ saptamaṃ bhāvyate /
[408|03] sarāgabhāvanā mārge tadūrdhvaṃ saptabhāvanā // vakk_7.22 //
[408|04-408|05] ṣoḍaśāt kṣaṇādurdhvaṃ bhāvanāmārge yāvanna vītarāgo bhavati tāvat sarveṣu prayogāntaryavimuktiviśeṣamārgeṣu sapta jñānāni bhāvyante /
[408|05-408|06] dharmānvayaduḥkhasamudayanirodhamārgasaṃvṛtijñānāni /
[408|06] laukikaścet bhāvanāmārgaḥ saṃvṛtijñānaṃ pratyutpannam /
[408|07] lokottaraścet caturṇāṃ dharmajñānānāmanyatamat /
[408|08-408|09] saptabhūmijayā 'bhijñākopyāptyākīrṇabhāvite ānanataryapatheṣūrdhvaṃ muktimārgāṣṭake 'pi ca // vakk_7.23 //
[408|10] saptajñānāni bhāvyante iti vartate /
[408|10-408|11] sapta bhūmayaḥ catvāri dhyānāni trayaścārupyāḥ /
[408|11-408|13] tāsāṃ jayaḥ vairāgyaṃ tasmin saptabhūmike vairāgye pañcasu cābhijñāsu akopyaprativedhe ca vyavakīrṇabhāvite ca dhyāne śaikṣasya yāvantaḥ ānantaryamārgāsteṣvapi sarveṣu sapta jñānāni bhāvyante tānyeva /
[408|13-408|14] laukikeścet bhāvnāmārgaḥ saṃvṛtijñānaṃ pratyutpannam /
[408|14-408|15] lokottaraśceccaturṇāmanvajñānānāṃ dvayośca dharmajñānayoranyatamat / [408|15] akopyaprativedhe tu saṃvṛtijñānaṃ na bhāvyate /
[408|15-408|16] bhavāgrāprati pakṣatvāt /
[408|16] tatra jayajñānaṃ saptamaṃ veditavyam /
[408|16-408|17] saptabhūmivairāgyādapi cordhvaṃbhavāgravairāgye vimuktimārgeṣvaṣṭāsu saptaiva jñānāni bhāvyante /
[408|17-408|18] dharmānvayaduḥkhasamudayanirodhamārgaparacittajñānāni /
[408|18] saṃvṛtijñānaṃ na bhāvyate / bhavāgrāpratipakṣatvāt /
[408|18-408|19] pratyutpannaṃ tu caturṇāmanvayajñānānāṃ dvayośca dharmajñānayoranyatamat /
[408|20] śaikṣottāpanamuktau vā ṣaṭsaptajñānabhāvanā /
[408|21-408|23] śaikṣasyendriyottāpanāyāṃ vimuktimārge sarāgasya ṣaṇṇāṃ bhāvanā dharmānvayaduḥkhasamudayanirodhamārgajñānānāṃ vitarāgasya saptānāṃ paracittajñānaṃ prakṣipya /
[408|23] saṃvṛtijñānasyāpyubhayoriti kecit / tatra matavikalpajñāpanārtho vāśabdhaḥ /
[408|24] prayogamārge tu tayoḥ saṃvṛtijñānasyāpi bhāvanā /
[409|01] ānantaryapatha ṣaṇṇāṃ
[409|02-409|03] vītarāgasyāvītarāgasya vā śaikṣasyendriyottāpanāyāmānantaryamārge ṣaṇṇāṃ bhāvanā pūrvavat /
[409|03] na saṃvṛtijñānasya / darśanamārga sādṛśyāt /
[409|04] na paracittajñānasya / sarvānantaryamārga pratipiddhatvāt / kimartha pratipidhyate /
[409|04-409|05] apratipakṣatvāt /
[409|06] bhavāgravijaye tathā // vakk_7.24 //
[409|07] bhavāgravairāgye 'pyānantaryamārgeṣu ṣaṇṇāṃ bhāvanā tathaiva /
[409|08] navānāṃ tu kṣayajñāne
[409|09] bhavāgravairāgye navamo vimuktimārgaḥ kṣayajñānam /
[409|09-409|10] tatra navānāṃ jñānānāṃ bhāvanā anyatrānutpādajñānāt /
[409|11] akopyasya daśa bhāvanā /
[409|12] yastvakopyadharmā bhavati tasya daśānāṃ jñānānāṃ bhāvanā /
[409|12-409|13] anutpādajñānalābhāt /
[409|14] tatsaṃcare 'ntyamuktau ca
[409|15] yo 'pyakopyatāṃ saṃcarati tasyāpyantye vimuktimārge daśānāṃ bhāvanā /
[409|16] proktaśeṣe 'ṣṭabhāvanā // vakk_7.25 //
[409|17] kiṃ punaḥ śeṣam /
[409|17-409|19] kāmavairāgye navamo vimuktimārgaḥ saptabhūmivairāgyābhijñāvyavakīrṇabhāviteṣu vimuktimārgaḥ akopyaprativedho 'ṣṭau vimuktimārgāḥ sarve ca vītarāgasya prayogaviśeṣamārgāḥ /
[409|19] teṣu sarveṣvaṣṭau jñānāni bhāvyante /
[409|20] anāgatabhāvanayā kṣayānutpādajñāne hitvā / śaikṣasyaivam /
[409|20-409|21] aśaikṣasya punarabhijñādiprayogavimuktaviśeṣamārgeṣu nava jñānāni daśa vā /
[409|21-409|23] abhijñāvyavakīrṇabhāvitānantaryavimuktimārgeṣu tvaṣṭau nava vā dvayostvabhhijñāvimuktimārgayoravyākṛtatvānna kicidanāgate bhāvyate /
[409|23-410|01] pṛthagjanasya tu kāmatridhyānavairāgyāntyavimuktimārgeṣu dhyānabhūmikeṣu ca prayogābhijñātrayavimuktimārgāpramāṇādiguṇābhinirhāreṣu saṃvṛtijñānamanāgataṃ bhāvyate paracittajñānaṃ cānyatra nirvedhabhāgīyebhyaḥ /
[410|01] teṣu hi paracittajñānaṃ na bhāvyate / darśanamārgaparivāratvāt /
[410|02] anyatrāpūrvamārgalābhe saṃvāṛtijñānamevānāgataṃ bhāvyate /
[410|03] atha kasminmārge katibhūmikaṃ jñānaṃ bhāvyate /
[410|03-410|04] saṃvṛtijñānaṃ tāvadyadbhūmiko mārgo yāṃ ca prathamato bhūmi labhate tadbhūmikamanāgataṃ bhāvyate /
[410|04-410|05] anāsravaṃ tu na kevalaṃ yadbhūmiko mārgaḥ /
[410|05] kiṃ tarhi /
[410|06] yardvarāgyāya yallābhastatra cādhaśca bhāvyate /
[410|07-410|09] yadbhūmivairāgyāyāpi hi dvividho 'pi mārgo bhavati prayogamārgādiḥ yāṃ ca bhūmi labhate vairāgyatastdbhūmikānyadhobhūmikāni cānāsravāṇi jñānāni bhāvanāṃ gacchanti /
[410|10] sāsravāśca kṣayajñāne
[410|11-410|13] kṣayajñāne tu sarvabhūmikāḥ sāsravā api guṇāḥ kṣayajñānalābhikā bhāvanāṃ gacchanti a4ubhānāpānasmṛtismṛtyupasthānāpramāṇavimokṣādayaḥ rajjucchedāducchvasantīva peḍāsādharmyeṇa /
[410|13-410|14] svacittādhirājyaprāptasya prāptibhiḥ sarvakuśaladharmapratyudgamanādādhirājyaporaptau prābhṛtena viṣayapratyudgamanavat /
[410|15] yat kicillabhyate tatsarva bhāvyate / yadapūrva labhyate tat bhāvyate /
[410|16] labdhapūrva na bhāvyate // vakk_7.26 //
[410|17] yadvihīnaṃ punarlabhyate na tt bhāvyate / bhāvitotsṛṣṭatvāt /
[410|18] kiṃ khalu pratilambha eva bhāvanā netyucyate / caturvidhā hi bhāvanā /
[410|19] pratilambhabhāvanā niṣevaṇabhāvanā pratipakṣabhāvanā vinirdhāvanabhāvanā ca / tatra
[410|20-410|21]
pratilambhaniṣevākhye śubhasaṃskṛtabhāvane /
 pratipakṣavinirdhavabhāvane sāsravasya tu // vakk_7.27 //
[411|01] pratilambhaniṣevaṇabhāvane kujñalasaṃskṛtānāṃ dharmāṇāmanāgatānāmekā pratyutpannānāmubhe /
[411|02] pratipakṣavinirdhāvanabhāvane sāsravāṇāṃ dharmāṇām /
[411|02-411|03] tadevaṃ kuśalasāsravāṇāṃ catasro bhāvanā bhavanti /
[411|03] anāsravāṇāṃ dve kliṣṭāvyākṛtānāṃ ca /
[411|03-411|04] bāhyābhidharmikāṇāṃ ṣaṭ bhāvnāḥ /
[411|04] etāścatasraḥ saṃvarabhāvanā vibhāvana ca /
[411|04-411|05] indriyāṇāṃ pūrvī kāyasyottarā /
[411|05-411|06] "ṣaḍigānīndriyāṇi sudāntāni yāvatsubhāvitāni tathā santyasminkāye kleśā" iti vistaraḥ /
[411|06-411|07] te tu pratipakṣanirdhāvabhāvanāntarbhūte iti kāśmīrāḥ /
[411|07-411|08] sāmānyena sarveṣāṃ pudgalānāṃ kṣayajñāne guṇabhāvanoktā /
[411|09] aṣṭādaśāveṇikāstu buddhadharmā balādayaḥ /
[411|10] ye buddhasyaiva bhagavataḥ kṣayajñāne bhāvanāṃ gacchanti nānyasya / katame 'ṣṭādaśa /
[411|11] daśa balāni catvāri vaiśāradyāni trīṇi smṛtyupasthānāni mahākaruṇā ca /
[411|11-411|12] asādhāraṇaṃ hyāveṇikamityucyate /
[411|12] tatra
[411|13] sthānāsthāne daśa jñānāni
[411|14] sthānāsthānajñānabalaṃ daśa jñānāni /
[411|15] aṣṭau karmaphale
[411|16] kamavipākajñānabalamaṣṭī jñānāni / nirodhamārgajñāne hitvā /
[411|17] nava // vakk_7.28 //
[411|18] dhyānādyakṣādhhimokṣeṣu dhātau ca
[411|19] dhyānavimokṣasamādhisamāpattijñānabalaṃ nava jñānāni / nirodha jñānaṃ hitvā /
[411|19-411|20] evamindriyaparāparajñāna balaṃ nānādhimuktijñānabalaṃ nānādhātujñānabalaṃ veditavyam /
[411|21] pratipatsu tu /
[412|01] daśa vā
[412|02] nava veti matavikalpā 'rtho vāśabdaḥ / yadi saphalā pratipat gṛhyate /
[412|02-412|03] sarvatragāminī pratipajjñānabalaṃ daśa jñānāni /
[412|03] na cennava / anyatra nirodhajñānāt /
[412|04] saṃvṛtijñānaṃ dvayoḥ
[412|05] pūrvanivāsānusmṛtijñānabalaṃ ca saṃvṛtijñānam /
[412|06] ṣaṭ daśa vā kṣaye // vakk_7.29 //
[412|07] āsravakṣayajñānabalaṃ saḍ jñānāni dharmānvayanirodhakṣayānutpādasaṃvṛtijñānāniṃ /
[412|08] yadi nirodhajñānamevāsravakṣayajñānam /
[412|08-412|09] atha kṣīṇasravasaṃtāne jñānamāsravakṣayajñānaṃ tato daśa jñānāni /
[412|10] uktaḥ svabhāvo bhūmiridānīmucyate /
[412|11] prāṅinavisacyutotpādabaladhyāneṣu
[412|12] cyutireva cyutam / pūrvanivāsacyutyupapatījñānaṃ balaṃ caturdhyānabhūmikam /
[412|13] śeṣitam /
[412|14] sarvabhūmiṣu
[412|15] śeṣaṃ balaṃ sarvabhūmisaṃgṛhītam / tāḥ punarekādaśa /
[412|15-412|16] kāmadhāturanāgamya dhyānāntaraṃ dhyānārupyāśca /
[412|16] sarvāṇi / jambūdvīpapuruṣāśrayāṇi / anyatra duddhānutpādāt /
[412|16-412|17] tadetaddaśavidhaṃ jñānamanyasya balaṃ nocyate /
[412|17] buddhasyaiva balamiti /
[412|18] kenāsya balamavyāhatam yataḥ // vakk_7.30 //
[412|19] yasmādasya sarvatra jñeye jñānabhavyāhataṃ vartate tasmādvalam /
[412|19-412|20] aneṣāṃ tu vyāhanyate /
[412|20-413|01] jñānaṃ vavacidicchatāmapyapravṛtteriti nārhati tadbalādhyāṃ labdhum /
[413|01-413|02] sthaviraśāriputreṇa pravrajyāpekṣapuruṣapratyākhyānaṃ śyenopadrutasya pakṣiṇa upapattyādīparyantājñānaṃ cātrodāharaṇam /
[413|02-413|03] evaṃ tāvadavyāhatajñānatvādbuddhānāṃ jñeyavadanantaṃ mānasaṃ balam /
[413|04] nārāyaṇabalaṃ kāye
[413|05] kāye punarbuddhasya nārāyaṇaṃ balaṃ varṇayati
[413|06] saṃdhiṣvanye
[413|07] sandhau sandhau nārāyaṇabalamityapare /
[413|07-413|08] mānasavat kāyikamapyasyāna taṃ balamiti bhadantaḥ /
[413|08] anyathā hyananatajñānabalasahiṣṇu naṃ syāditi /
[413|08-413|09] nāgagrandhiśaṅkalāśaṅkusaṃdhayaśca budhapratyekabuddhacakravartinaḥ /
[413|10] kiṃ punarnārāyaṇasya balasya pramāṇam /
[413|11] daśādhikam /
[413|12] hastyādisaptakabalam
[413|13] yaddaśānāṃ prākṛtahastināṃ balaṃ tadekasya gandhahastinaḥ /
[413|13-413|14] evaṃ mahānagnapraskandivarāṅgacānūranārāyaṇānāṃ daśottaravṛddhirvattavyā /
[413|14-413|15] prākṛtagandhahastimahānagnapraskandināṃ daśāttaravṛddhacyārdhanārāyaṇaṃ balaṃ tat dviguṇaṃ nārāyaṇa mityapare /
[413|15-413|16] yathā tu vahutara tathā yujyate /
[413|17] spraṣṭavyāyatanaṃ ca tat // vakk_7.31 //
[413|18] taccatatkāyikaṃ balaṃ sarvasyaiva spraṣṭavyāyatanasvabhāvaṃ mahābhūtaviśeṣa eva /
[413|19] upādāyarūpaṃ saptabhyo 'rthāntaramityapare / uktāni valāni /
[413|20] vaiśāradhyaṃ caturdhā tu
[413|21] yathāsūtram / etāni punaścatvāri vaiśāradyāni
[414|01] yathādyadaśame bale /
[414|02] dvitīyasaptame caiva /
[414|03-414|04] yathā sthānāsthānajñānabalamevaṃ samyaksaṃbuddhasya vata me sate ityetadvaiśāradyaṃ veditavyam /
[414|04] yathāsravakṣayajñānabalamevaṃ kṣīṇāsravasya vata me sata ityetadvaiśāradyam /
[414|05-414|06] yathā karmasvakajñānavalamevaṃ ye vā punarmayā śrāvakāṇāmantarāyikā dharmā ādhyātā ityetadvaiśāradyam /
[414|06-414|07] yathā sarvatragāminī pratipajjñānaṃ valamevaṃ yo va punarmayā śrāvakāṇāṃ niryāṇāya mārga ādhyāta ityetadvaiśāradyaṃ veditavyam /
[414|07-414|08] kathaṃ na jñānameva vaiśārdyam /
[414|08] nirbhayatā hi vaiśāradyam /
[414|08-414|09] ebhiśca nirbhayo bhavati /
[414|09] jñānakṛtaṃ vaiśāradyaṃ yujyate / na jñānameva /
[414|10] trīṇi smṛtyupasthānāni parṣadbhedāt bhavanti yathāsūtram / tattvetat
[414|11] smṛtiprajñātmakaṃ trayam // vakk_7.32 //
[414|12] smṛtisaṃprajñānasvabhāvānyetāni trīṇi smṛtyupasthānāni /
[414|12-414|13] yadā śrāvakasyāpi śuśrūṣamāṇāśuśrūpamāṇobhayeṣvānandī na bhavatyāghāto vā /
[414|14] kasmādete āveṇikā buddhadharmā ucyante / savāsanaprahāṇāt /
[414|14-414|16] athavā yasya śrāvakāstasya cacchūśrūṣamāṇāśuśrūṣamāṇobhayeṣu saumanasyādyavakāśaḥ sutarāṃ na tathā 'nyasyeti tasyaiva tānutpādādāścarya vyavasthāpyate nānyasyeti /
[414|17] mahākaruṇedānī vaktavyā / seyamucyate /
[414|18] mahākṛpā saṃvṛtidhīḥ
[414|19] saṃvṛtijñānātmikā mahākaruṇā /
[414|19-414|20] anyathā hi na sarvasattvālambanā sidhyet na ca triduḥkhatākārā /
[414|20] karuṇāvat / kasmādiyaṃ mahākaruṇetyucyate /
[414|21] saṃbhārākāragocaraiḥ /
[415|01] samatvādādhimāvyācca
[415|02] sabhāreṇa mahāpuṇyajñānasaṃbhārasamudāgamāt / ākāreṇa triduḥkhatākaraṇāt /
[415|03] ālambanena tridhātukālambanāt / samatyena sarvasattveṣu samavṛttitvāt /
[415|03-415|04] abhimātratvena sarvasttveṣu samavṛttitvāt /
[415|04] adhimātratvena tato 'dhimātratarābhāvāt /
[415|05] karuṇāmahākaruṇayoḥ kiṃ nānākaraṇam /
[415|06] nānākaraṇamaṣṭdhā // vakk_7.33 //
[415|07] svabhāvato 'dveṣāmohasvabhāvatvāt /
[415|07-415|08] ākārata ekatriduḥkhatākāratvāt /
[415|08] ālambanata ekatridhātvālambanatvāt /
[415|08-415|09] bhūmitaścaturdhyānacaturthadhyānabhūmikatvāt /
[415|09] saṃtānataḥ śrāvakādibuddhasaṃtānajatvāt /
[415|09-415|10] lābhataḥ kāmadhātubhavāgravairāgyalabhyatvāt /
[415|10] aparitrāṇaparitrāṇataḥ atulyakaruṇāyanācca /
[415|11] kiṃ punaḥ sarve buddhāḥ sarvaprakārasāmānyā bhavanti / netyāha /
[415|12-415|13]
saṃbhāradharmakāyābhyāṃ jagataścārthacaryayā /
 samatā sarvabuddhānāṃ nāyurjātipramāṇataḥ // vakk_7.34 //
[415|14] tribhiḥ kāraṇaiḥ sāmyaṃ sarvabuddhānām /
[415|14-415|15] sarvapuṇyajñānasaṃbhārasamudāgamataḥ dharmakāyapariniṣpattitaḥ arthacaryayā ca lokasya /
[415|15] āyurjātigotrapramāṇakṛtastu bhedo bhavati /
[415|16-415|17] cirālpatarajīvanāt kṣatriyavrāhmaṇajātibhedāt kāśyapagautamādigotrabhedāt alpānalpapramāṇabhedācca yathakālamiti /
[415|17-415|19] etāmeva ca trividhāṃ saṃpadaṃ manasikurvāṇena viduṣā śakyaṃ buddhānāṃ bhagavatāmantike tīvraprema gauravaṃ cotpādayituṃ yaduta hetusaṃpadaṃ phalasaṃpadamupakārasaṃpadaṃ ca /
[415|19] tatra caturdhā hetusaṃpat /
[415|19-415|20] sarvapuṇyajñānasaṃbhārābhyāso dīrghakālābhyāso nirantarābhyāsaḥ satkṛtyābhyāsaśca /
[415|20] caturvidhā phalasaṃpat /
[415|21] jñānasaṃpat prahāṇasaṃpat prabhāvasaṃpadrūpakayasaṃpacva / caturvidhopakārasaṃpat /
[415|21-415|23] apāyatrayasaṃsāraduḥkhātyantanirmokṣasaṃpat yānatrayasugati pratiṣṭhāpanasaṃpadvā /
[415|23] jñānasaṃpat punaścaturvidhā /
[415|23-416|01] anupadiṣṭajñānaṃ sarvatrajñāna sarvathājñānamayatnajñānaṃ ca /
[416|01] caturvidhā prahāṇasaṃpat /
[416|01-416|02] sarvakleśaprahāṇam atyantaprahāṇaṃ savāsanaprahāṇaṃ sarvasamādhisamāpattyāvaraṇaprahāṇaṃ ca caturvidhā prabhāvasaṃpat /
[416|02-416|04] bāhyaviṣayanirmāṇapariṇāmanā dhiṣṭhānavaśityasaṃpat āyurutptargādhiṣṭhānavaśitvasaṃpat āvṛtākāśadūrakṣīpragamanālpavahutvapraveśana vaśitvasaṃpat vividhanijāścaryadharmasaṃpacca /
[416|04-416|05] caturvidhā rūpakāyasaṃpat /
[416|05] lakṣaṇasaṃpat anuvyañjanasaṃpat balasaṃpat vajrasārāsthisaṃpat /
[416|06] ityetatsāmāsikaṃ buddhānāṃ māhātmyam / anantaprabhedaṃ tu tadbhidyamānaṃ jāyate /
[416|07-416|08] tacca punarbuddhā eva sakalaṃ jñātuṃ baktuṃ ca samarthāḥ yadyanekāsaṃkhyeyaṃ kalpaṃ jīvitamadhitiṣṭheyuḥ /
[416|08] evaṃ ca tāvadanantādbhūtaguṇajñānaprabhāvopakāramāharatnākarāstathāgatāḥ /
[416|09-416|10] atha capunarbālāḥ svaguṇadāridracyahatādhimokṣāḥ śruṇvanto 'pi tāṃ tādṛśīṃ guṇasamṛddhiṃ buddhaṃ ca nādriyante tasya ca dharmam /
[416|10-416|11] paṇḍitāstu punarmajjābhirapi taṃ bhagavantamabhiprapadyante tasya ca dharmam /
[416|11-416|13] te he śraddhāmātrakeṇāpyekāntikenābhiprasannā aniyatavipākānāṃ pāpānāṃ rāśīnabhibhūya daivīṃ mānuṣīṃ ca śriyamabhibhūya nirvāṇaparāyaṇāḥ saṃvartante /
[416|13] ata eva tathāgatā anuttaraṃ puṇyakṣetramucyante /
[416|14] avandhyeṣṭhaporakṛṣṭāśusvantaphalatvāt / uktaṃ hi bhagavatā
[416|15-416|16] "ye 'nyānapi jine kārānkariṣyanti vināyake / vicitraṃ svargamāgamya te lapsyante 'mṛtaṃ padami"ti /
[416|17] ime tāvadaṣṭādaśa buddhānāmāveṇikā dharmā ucyante //
[416|18] śiṣyasādhāraṇā anye dharmāḥ
[416|19] śrāvakasādhāraṇāstvanye guṇā buddhānām /
[416|20] kecit pṛthagjanaiḥ /
[416|21] ke punasta iti yathāyogam
[416|22] araṇāpraṇidhijñānapratisaṃvidguṇādayaḥ // vakk_7.35 //
[417|01-417|02] araṇapraṇidhijñānapratisaṃvidabhijñādhyānārupyāṃpramāṇavimokṣābhibhvāyatanakṛtsnāyatanādayaḥ /
[417|02-417|04] tatrāraṇā nāma kaścidevārhan kleśaprabhavaṃ sattvānāṃ duḥkhaṃ viditvātmānaṃ ca dakṣiṇīyaviśeṣaṃ pareṣāṃ tadālambanaṃ kleśotpādaṃ parihartukāmastādṛśaṃ jñānamutpādayati bhena pareṣāṃ sarvathā 'pi raṇaṃ notpādayati /
[417|04-417|05] na kasyacittadālambano rāga utpadyate dveṣo māno vā /
[417|05] naiṣā pratipat kañcideva raṇayatītyaraṇā / sā punareṣā
[417|06] saṃvṛtijñānamaraṇā
[417|07] ayamasyā svabhāvaḥ /
[417|08] dhyāne 'ntye
[417|09] caturthadhyāna bhūmikā sukhapratipadāmagratvāt /
[417|10] akopyadharmaṇaḥ /
[341|711-41711] nānyasyārhataḥ /
[417|11-417|12] anyo hi svasaṃtānādapi kadācit kleśaraṇaṃ parihartu na śaknoti /
[417|13] nṛjā
[417|14] manuṣyeṣvevotpadyate triṣu dvīpeṣu /
[417|15] anutpannakāmāptasavastukleśagocarāḥ // vakk_7.36 //
[417|16-417|17] anāgatāḥ kāmāvacarāḥ savastukāḥ kleśāḥ asyā ālambanaṃ nāpareṣāṃ kleśa udapādītyevaṃ pravṛttatvāt /
[417|17-417|18] avastukāstu kleśā na śakyāḥ parihartuṃ sarvatragāṇāṃ sakalasvabhūmyālambanatvāt /
[417|18] yathā cāraṇoktā
[417|19] tathaiva praṇidhijñānaṃ
[418|01] tadapi hi saṃvṛtijñānaṃ dhyāne 'ntye 'kopyadharmaṇaḥ manuṣyāśrayaṃ ca
[418|02] sarvālambaṃ tu tat
[418|03] sarvadharmālambanaṃ tu praṇidhijñānamityeva viśeṣaḥ /
[418|03-418|04] ārupyāstu na sākṣāt prāṇidhijñānena jñāyante /
[418|03] kiṃ tarhi / niṣpannacaritaviśeṣāt /
[418|04-418|05] karṣakanidarśanaṃ cātreti vaibhāṣikāḥ /
[418|05-418|06] praṇidhipūrvakaṃ jñānaṃ praṇidhijñānaṃ yaddhi praṇidhāya prāntakoṭikaṃ caturtha dhyānaṃ samāpadyate /
[418|06] idaṃ jānīyāmiti tadyathābhūtaṃ jānāti / sarvastatsamādhiviṣayaḥ
[418|07-418|08]
tathā /
 dharmārthayorniruktau ca pratibhāne ca saṃvidaḥ // vakk_7.37 //
[418|09] catasro hi pratisaṃvidaḥ /
[418|09-418|10] dharmapratisaṃvidarthapratisaṃvinniruktipratisaṃvitpratibhānapratisaṃvicca /
[418|10-418|11] tā api dharmārthaniruktipratibhānapratisaṃvidastathaiva yathā 'raṇā /
[418|11] kimāsāṃ tathaiva akopyadharmamanuṣyāśrayatvam /
[441|811-41812] ālambanabhūmisvabhāvaviśeṣastvāsāṃ pṛthagucyate /
[418|13] tisro nāmathavāgjñānamavivartya yathākramam /
[418|14-418|15] nāmapadavyañjanakāyeṣvarthavācitā avivartyajñānaṃ dharmāthaṃniruktipratisaṃvido yathākramam /
[418|16] caturthīyuktomuktābhilāpamārgavaśitvayoḥ // vakk_7.38 //
[418|17] avivartyaṃ jñānamiti vartate /
[418|17-418|18] yuktamutābhilāpitāyāṃ samādhivaśisaṃprakyāne cāvivartyaṃ jñānaṃ pratibhānasaṃvit /
[418|19] vāṅmārgālambanā cāsau
[418|20] vākca mārgaśca tasyāḥ ālmvanam /
[418|21] nava jñānāni
[419|01] navajñānasvabhāvā pratibhānapratisaṃvidanyatra nirodhajñānāt /
[419|02] sarvabhūḥ /
[419|03] sarvabhūmikā cāsau kāmadhātau yāvat bhavāgre vāṅmārgayoranyatarālambanāt /
[419|04] daśa ṣaḍvā 'rthasaṃvit
[419|05] arthapratibhānasaṃvit sarvadharmāśccedarthā daśa jñānāni /
[419|05-419|06] nirvāṇaṃ cedarthaḥ ṣaṭ jñānāni /
[419|06] dharmānvayanirodhakṣayānutpādasaṃvṛtijñānāni /
[419|07] sā sarvatra
[419|08] sā punareṣā 'rthapratisaṃvit sarvabhūmikā /
[419|09] anye tu sāṃvṛtam // vakk_7.39 //
[419|10-419|11] anye tu dve dharmaniruktipratisavidau saṃvṛtijñānasvabhāve nāmakāyādivāgālambanasvabhāvatvāt /
[419|12] kāmadhyāneṣu dharme vit
[419|13-419|14] dharmapratisaṃvit pañcabhūmikā kāmadhātucaturthadhyānasaṃgṛhītā ūrdhvaṃ nāmakāyābhāvāt /
[419|15] vāci prathamakāmayoḥ /
[419|16] vāṅniruktir ity eko 'rthaḥ /
[419|16-419|17] niruktipratisaṃvitkāmadhātuprathamadhyānabhūmikā ūrdhvaṃ vitarkābhāvāt /
[419|17] prajñaptau tu pratisaṃvidāmeva nirdeśaḥ /
[419|17-419|19] "padavyañjane tasyaivarthe tasyaikadvivahustrīpuruṣādyadhivacane tasyāsaktatāyāmavivartyajñānaṃ dharmāvipratisaṃvida" ityata evāsāṃ kramasiddhiḥ /
[419|19] nirvacanaṃ niruktiḥ /
[419|19-419|20] yathā rupyate tasmādrūpamityevamādi /
[419|20] uttarottarapratibhā pratibhānamityapare /
[419|20-419|21] āsāṃ ca kila pratisaṃvidāṃ gaṇitaṃ buddhavacanaṃ śabdavaidyā hetuvidyā ca pūrvaprayogo yathākramam /
[419|21-420|01] nāpyeteṣvakṛtakauśalastā utpādayituṃ śaknotīti / [420|01] buddhavacanameva tu sarvāsāṃ prayogaṃ varṇayanti /
[420|02] yasya caikā tasyāvaśyaṃ catasraḥ pratisaṃvidī bhavanti /
[420|03] vikalābhirna tallābhī
[420|04] nahi vikalābhistābhiḥ pratisaṃvillābhī bhavati /
[420|05] ye caita upadiṣṭā araṇādayo guṇāḥ /
[420|06] ṣaḍete prāṇtakoṭikāḥ // vakk_7.40 //
[420|07] prāntakoṭikadhyānavalenaiṣāṃ lābhaḥ /
[420|08] tatṣaḍivadhaṃ
[420|09] tadapi prāntakoṭikaṃ caturtha dhyānaṃ ṣaḍātmakam /
[420|09-420|10] araṇāpraṇidhijñānaṃ tisraḥ pratisaṃvidaḥ /
[420|10] tadeva prantakoṭikam /
[420|10-420|11] niruktipratisaṃvidastadvalena lābho na tu sā caturthadhyānabhūmikā /
[420|12] kiṃ punaridaṃ prāntakoṭikaṃ nāma /
[420|12-420|13] dhyānamantyaṃ caturthaṃ dhyānam /
[420|14] sarvabhūmyanulomitam /
[420|15] vṛddhikāṣṭāgataṃ tacca
[420|16] kathaṃ sarvabhūmyanulomitam / kāmāvacarāccittātprathamaṃ dhyānaṃ samāpadyate /
[420|17] tato dvitīyamevaṃ krameṇa yāvannaivasaṃjñānāsaṃjñāyatanam /
[420|17-420|18] pratilomaṃ punaryāvatkāmāvacaraṃ cittaṃ tataḥ punaranulomaṃ yāvaccaturthadhyānamevaṃ sarvabhūmyanulomitam /
[420|18-420|19] katham vṛddhikāṣṭāgatam /
[420|19] tathābhāvitānmṛduno madhyaṃ madhyādadhimātraṃ samāpadyate /
[420|19-420|20] vṛddhiprakarṣo hi vṛddhikāṣṭā /
[420|20] idamīdṛśaṃ prāntakoṭikaṃ pragatā 'nta koṭirasyeti kṛtvā /
[420|20-420|21] koṭiḥ punaratra vṛddhiḥ prakāro vā /
[420|21] catuṣkoṭikavat /
[420|22] ete punaḥ buddhatuṇāḥ
[421|01] buddhānyasya prayogajāḥ // vakk_7.41 //
[421|02] buddhādanyasya prāyogikā na vairāgyalābhikāḥ / buddhasya nāsti kiñcit prāyogikam /
[421|03] tasya sarvadharmeśvaratvādicchāmātra pratibadhaḥ sarvaguṇasaṃpatsaṃmukhībhāvaḥ /
[421|03-421|04] ime tāvacchrādakasādhāraṇaguṇā abhijñādayaḥ pṛthagjanairapi /
[421|05] keyamabhijñā nāma /
[421|06] ṛddhhiśrotramanaḥpūrvajanmacyutyudayakṣaye /
[421|07] jñātasākṣīkriyā 'bhijñā ṣaḍvidhā
[421|08] ṛddhiviṣaye jñānasākṣātkriyā abhijñā /
[421|08-421|09] divyaśrotracetaḥparyāyapūrvanivāsānusmṛticyutyutpapādāsravakṣayajñānasākṣātkriyā abhijñāḥ /
[421|09] etāḥ ṣaḍabhijñā /
[421|09-421|10] āsāṃ pañca pṛthagjanaiḥ sādhāraṇāḥ /
[421|10] sarvāstvetāḥ
[421|11] muktimārgadhīḥ // vakk_7.42 //
[421|12] vimuktimārgaprajñāsvabhāvāḥ / śrāmaṇyaphalavat /
[421|13] catasraḥ saṃvṛtijñānaṃ
[421|14] cetaḥparyāyāsravakṣayajñānābhijñe hitvā /
[421|15] cetasi jñānapañcakam /
[421|16] cetaḥparyāyābhijñā pañca dharmānvayamārgasaṃvṛtiparacittajñānāni /
[421|17] kṣayābhijñā balaṃ yadvat
[421|18] yathāsravakṣayajñānavalamuktaṃ tathā veditavyā / ṣaḍ daśa jñānānīti /
[421|18-421|19] sarvabhūmikā 'pyeṣā tathaiva jñātvyā /
[421|19] śeṣāstu
[422|01] pañca dhyānacatuṣṭaye // vakk_7.43 //
[422|02] pañcābhijñāḥ caturthadhyānabhūmikāḥ / kasmādārupyabhūmikā na santi /
[422|02-422|03] tisrastāvanna santi /
[422|03] rūpālambanatvāt /
[422|03-422|04] cetaḥparyāyābhhijñāpi nāsti rūpatīrthābhiniṣpādyatvāt /
[422|04] pūrvanivāsasmṛtirapyanupūrvāvasthāntaramaraṇābhiniṣpatteḥ /
[422|04-422|05] sthānagotrādyālambanatvācca /
[422|05-422|06] paracittaṃ hi jñātukāma ātmanaḥ kāyacittayornimittamudgṛhlāti /
[422|06-422|07] kīdṛśe 'pi me kāye kīdṛśaṃ cittam bhavaty evaṃ pareṣāmapyābhujataścittajñānādabhiniṣpannā bhavati /
[422|07] abhiniṣpannāyāmabhijñāyāṃ rūpanirapekṣo jānāti /
[422|07-422|09] pūrvanivāsaṃ samanusmartukāmaḥ samanantaraniruddhamanovijñāno nimittamudgṛhya tatsamanantaraprātilomyenāvasthāntarāṇi manasikaroti /
[422|09-422|10] yāvatsaṃdhicittam /
[422|10] tato 'ntarābhavasyaikakṣaṇaṃ maraṇe 'pi niṣpanno bhavati /
[422|10-422|11] evaṃ parasyāpi smarati /
[422|11-422|211] abhiniṣpannāyāṃ vilaṅghyāpi smaraṇam /
[422|11] anubhūtapūrvasyaiva smaraṇam /
[422|12] śuddhāvāsānāṃ katham smaraṇam / śravaṇenānubhūtatvāt /
[422|12-422|13] ārupyacyutasyehopapannasya parasaṃtatyadhiṣṭhānenotpādanam /
[422|13] anyeṣāṃ svasaṃtatyadhiṣṭhānena /
[422|13-422|14] ṛddhyādīnāṃ tu laghatvaśabdālokamanasikaraṇaṃ prayogaḥ /
[422|14] tāḥ punaretāḥ pañcābhijñāḥ
[422|15] svādhobhūviṣayāḥ
[422|16] yadbhūmikā ṛddhacyabhhijñā bhavati tāṃ bhūmi tayā gacchati /
[422|16-422|17] nirmiṇoti vā adharāṃ noktarām /
[422|17-422|18] evaṃ divyaśrotrābhijñayā svabhūmikameva śabdaṃ śṛṇotyadharabhūmikaṃ vā nordhvabhūmikam /
[422|18] cetaḥ paryāyābhijñayā nordhvabhūmikaṃ cittaṃ jānāti /
[422|18-422|19] pūrvanivāsānusmṛtyā na smarati /
[422|19] cyutopapādābhijñayā na paśyati /
[422|19-422|20] ata evārupyabhumikaṃ cittaṃ cetaḥparyāyapūrvanivāsabhijñābhyāṃ na gṛhlātyurdhvabhūmikatvāt /
[422|21] kathametā labhyante / atucittāḥ prayogataḥ
[422|22] labhyā ucitāstu virāgataḥ /
[422|23] janmāntarābhyastā abhijñā vairāgyato labhyante vaiśeṣikyaḥ prayogataḥ /
[422|23-422|24] sarvāsāṃ tu prayogeṇotpādanam /
[422|25] tṛtīyā trīpyupasthānāni
[423|01] cetaḥparyāyābhijñā trīṇi vedanācittadharmasmṛtyupasthānāni /
[423|01-423|02] cittacaittālamlbanatvāt /
[423|03] ādyaṃ śrotrardvivakṣuṣi // vakk_7.44 //
[423|04] abhijñeti vartate /
[423|04-423|05] ṛddhidivyaśrotradivyacakṣurabhijñā ādyaṃ smṛtyupasthānamityarthaḥ /
[423|05] rūpālambanatvāt / ṛddhiścaturbāhyāyatanālambanā 'nyatra śabdāt /
[423|06] divyaśrotracakṣurabhijñe śabdarūpāyatanālambane /
[423|06-423|07] kathaṃ tarhi "cyutopapādajñānenaiva jānāti amī bhavantaḥ sattvāḥ kāyaduścaritena samanvāgatāḥ" ityevamādi /
[423|07-423|08] na tattena jānāti /
[423|08] abhijñāparivārajñānaṃ tu tadanyadāryāṇāmutpadyate yenaivaṃ jānanti /
[423|09] anirdhāraṇāccheṣe catuḥsmṛtyupasthānasvabhāve iti siddham /
[423|10] avyākṛte śrotracakṣurabhijñe itarāḥ śubhāḥ /
[423|11] divyacakṣuḥśrotrābhijñe avyākṛte / te punaścakṣuḥśrotravijñānasaṃprayuktaprajñe /
[423|12] kathaṃ tarhi te caturdhyānabhūmike sidhyataḥ / āśrayavaśena tadbhūminirdeśāt /
[423|12-423|13] tadāśraye hi cakṣuḥśrotre caturdhyānabhūmike /
[423|13] ānantaryamārgavaśena vā /
[423|13-423|14] anyāścatasraḥ kuśalāḥ /
[423|14] yattarhi prakaraṇeṣūktam "abhijñā katamā / kuśalā prajñe"ti /
[423|14-423|15] pradhānika eṣa nirdeśo vāhuliko vā /
[423|15] āsāṃ cābhijñānāṃ
[423|16] tisro vidyāḥ
[423|17] pūrvanivāsacyutyupapādāsravakṣayajñānasākṣātkriyāstisraḥ aśaikṣyo vidyā ucyante /
[423|18] kasmādetā eva nānyāḥ /
[423|19] avidyāyāḥ pūrvāntādau nivarttanāt // vakk_7.45 //
[423|20] etā hi pūrvāparāntamadhyasaṃmohaṃ vyāvartayanti yathākramam / āsāṃ paramārthena
[424|01] aśaikṣyantyā
[424|02] āsravakṣayajñānasākṣātkriyaivāśaikṣī vidyā /
[424|03] tadāsye dve tatsaṃtānasudbhavāt /
[424|04] anye dve aśaikṣyasaṃtānasaṃbhūtatvādaśaikṣyāvucyete / naiva tu te śaikṣyo nāśaikṣyau /
[424|04-424|05] kiṃ punarete abhijñe śaikṣyasya nocyete /
[424|05] yataḥ śaikṣyau vidye nocyete /
[424|06] iṣṭe śaikṣsya nokte tu vidye sāvidyasaṃtateḥ // vakk_7.46 //
[424|07] na hi sāvidyasaṃtāne vidyāvyavasthānaṃ yujyate / punarapyavidyābhibhavāt /
[424|08] āsāṃ cābhijñānām
[424|09] ādyā tṛtīyā ṣaṣṭhī ca prātihāryāṇi
[424|10-424|11] ṛddhicetaḥparyāyāsravakṣayābhijñāstrīṇi prātihāryāṇi yathākramam ṛddhacyādeśanānuśāsanaprātihāryāṇi /
[424|11-424|12] vineyamanasāmādito 'tyartha haraṇāt prātihāryāṇi prātiśabdayorādikarmabṛśārthatvāt /
[424|12-424|13] pratihatamadhyasthānāṃ manāṃsyebhiḥ pratiharantīti prātihāryāṇi vā /
[424|13] eṣāṃ punaḥ
[424|14] śāsanam /
[424|15] agcryam
[424|16] anuśāsanaṃ pratihāryamagcya m /
[424|17] avyabhicāritvāddhiteṣṭaphalayojanāt // vakk_7.47 //
[424|18] ṛddhacyādeśane hi vidyayā vikeiyete /
[424|18-424|19] asti hi ca gāndhārī nāma vidyā yayāphāśena gacchati īkṣaṇikā ca nāma vidyā yayā paracittaṃ jānāti /
[424|19-425|01] na tu yathābhūtānuśāsanam anyathā śakyaṃ kartumavybhicāritvāt /
[425|01-425|03] pradhānamāvarjanamātraṃ ca tābhyāmanuśāsanaprātihāryeṇa tu hitena iṣṭenaphalena yogo bhavatyupāyopadeśādityevāvaśyam ṛddhirityucyate /
[425|04] keyamṛddhiḥ / vaibhāṣikanyāyena
[425|05] ṛddhiḥ samādhiḥ
[425|06] ṛdhyatyaneneti kṛtvā yojayitavyam / kiṃ tena samṛdhyati /
[425|07] gamanaṃ nirmāṇaṃ ca
[425|08] tatastatra
[425|09] gatistridhā /
[425|10] śarīravāhinī ādhimokṣikī manojavā ca tatra gatiḥ /
[425|11] śāsturmanojavā
[425|12] manasa ivāsyā rava iti manojavā gatirbuddhasyaiva nānyasya /
[425|12-425|13] sudūramapi deśaṃ cittotpādakālelna gamanāt /
[425|13] ata e"vācintyo buddhānāṃ buddhaviṣaya" ityuktaṃ bhagavatā /
[425|14] itare tu gatī buddhasyānuktasiddhe /
[425|15] anyeṣāṃ vāhinyapyādhimokṣikī // vakk_7.48 //
[425|16] śrāvakapratyekabuddhānāṃ śarīravāhinī ca gatiḥ / pakṣivatkrameṇa śarīravāhanāt /
[425|17] ādhimokṣikī ca dūrasyāsannādhimokṣeṇāśugamanāt / nirmāṇaṃ punardvividham /
[425|18] kāmāvacaraṃ rūpāvacaraṃ ca / tatra tāvat
[425|19] kāmāptaṃ nirmitaṃ bāhyaṃ caturāyatanaṃ
[425|20] kāmāvacaraṃ nirmāṇaṃ rūparasagandhaspraṣṭavyāyatanasvabhāvam / tat punar
[426|01] dvidhā /
[426|02] svaparaśarīrasaṃbaddham /
[426|03] rūpāptaṃ dve tu
[426|04] rūpāvacaranirmāṇaṃ dve rūpaspraṣṭavyāyatane / tatra gandharasābhāvāt /
[426|04-426|05] tadapi dvividhaṃ tathaiva /
[426|05-426|06] kāmadhātāvidaṃ caturvidhaṃ nirmāṇamevaṃ rūpadhātau-ityaṣṭavidhaṃ samāsato nirmāṇam /
[426|06-426|07] kathaṃ rūpadhātūpapannasya kāmāvacaranirmāṇe gandharasābhyāṃ na samanvāgamo bhavati /
[426|07] vastrābharaṇavanna samanvāgamaḥ /
[426|07-426|08] dvacyāyātanaṃ nirmiṇotītyapare /
[426|08] kiṃ khalvabhijñayaiva nirmāṇaṃ nirmīyate / netyucyate / kiṃ tarhi /
[426|09] abhijñāphalaiḥ /
[426|10] nirmāṇacittaistāni caturdaśa // vakk_7.49 //
[426|11] tāni punaścaturdaśa nirmāṇacittāni
[426|12] yathākramaṃ dhyānaphalaṃ dve yāvat pañca /
[426|13] prathamadhyānaphalaṃ dve kāmadhātuprathamadhyānabhūmike nirmāṇacitte /
[426|13-426|14] dvitīyadhyānaphalaṃ trīṇi kāmadhātuprathamadvitīyadhyānabhūmikāni /
[426|14-426|15] evaṃ tṛtīyacaturthadhyānabhūmikāni catvāri pañca ca yojyāni /
[426|15] svabhūmikādharabhūmikaṃ nirmāṇacittaṃ dhyānaphalaṃ veditavyam /
[426|16] nordhvajam /
[426|17] nordhvabhūmikaṃ nirmāṇacittamadharadhyānaphalamasti /
[426|17-426|18] dvitīyādidhyānaphalaṃ kāmāvacaraṃ nirmāṇaṃ prathamadhyānabhūmikādgatito viśiṣyate /
[426|19] tallabho dhyānavat
[426|20] teṣāṃ ca nirmāṇacittānāṃ dhyānavallābhaḥ / [426|20-426|21] ki khalu nirmāṇacittādeva syāt vyutthānam /
[426|21] nāstyetat / yasmādutpadyate /
[427|01] śuddhāttatsvataśca
[427|02] śuddhakāddhacyānādantaraṃ nirmāṇacittamutpadyate nirmāṇacittadvā nānyataḥ /
[427|03] tato 'pi te // vakk_7.50 //
[427|04] nirmāṇacittādapi śuddhakaṃ dhyānaṃ nirmāṇacittaṃ cotpadyate nānyat /
[427|04-427|05] na hi samādhiphalasthitasvāpraviśya punaḥ samādhiṃ tasmāt vyutthānamasti /
[427|05-427|06] sarvasya ca nirmitasya
[427|07] svabhūmikena nirmāṇaṃ
[427|08] nānyabhūmikena nirmāṇacittenānyabhūmikaṃ nirmāṇaṃ nirmīyate /
[427|09] bhāṣaṇaṃ tvadhareṇa ca /
[427|10] svabhūmikena ceti ca-śabdaḥ /
[427|10-427|11] kāmadhātuprathamadhyānabhūmiko hi nirmitaḥ svabhūmikenaiva cittena bhāṣyate /
[427|11] ūrdhvabhūmikastu prathamadhyānabhūmikena /
[427|11-427|12] ūrdhvaṃ vijñaptisamutthāpakābhāvāt /
[427|12] vahūnāṃ nirmitānāṃ bhāṣaṇaṃ
[427|13] nirmātraiva sahāśāstuḥ
[427|14] buddhādanyasya nirmāṇaṃ nirmātrā saha bhāṣate /
[427|14-427|15] yadā ca vahavo nirmitā bhavanti tadā yugapat bhāṣante /
[427|16] ekasya bhāṣamāṇasya bhāṣante saha nirmitāḥ /
[427|17] ekasya tūṣṇīṃbhūtasya sarvetūṣṇīṃ bhavanti ta" iti gāthā /
[427|18] buddhasya pūrva paścādvā yathecchaṃ nirmitā bhāṣante /
[427|18-427|19] yadā bhāṣaṇacittaṃ tadā nirmāṇacittābhāvo nirmāṇacittābhāvānnirmitābhāva iti kathamenaṃ bhāṣayanti /
[427|20] adhiṣṭhāyānyavarttanāt // vakk_7.51 //
[428|01] nirmāṇamadhiṣṭhāyāvasthānakāmatayā 'nyena manasā vācaṃ pravartayanti /
[428|01-428|02] kiṃ jīvita evādhiṣṭhānamanuvartate atha mṛtaścāpi /
[428|03] mṛtasyāpyastyadhiṣṭhānaṃ
[428|04] āryamahākaśyapādhiṣṭhānena tadasthisaṃkalāvasthānāt / tattu
[428|05] nāsthirasya
[428|06] asthirasya tu bhāvasya nāstyadhiṣṭhānam / āryakāśyapena māṃsādīnāmadhhiṣṭhānāt /
[428|07] apare tu na /
[428|08] apare punarāhurnāsti mṛtasyādhiṣṭhānam /
[428|08-428|09] asthiśaṅkalāvasthānaṃ tu devatānubhāvāditi /
[428|09] kimekena cittenaikameva nirmita nirmiṇoti /
[428|10] ādāvekamanekena jitāyāṃ tu viparyayāt // vakk_7.52 //
[428|11] ādita ekaṃ nirmitamanekena nirmāṇacittena nirmiṇoti /
[428|11-428|12] jitāyāṃ tvabhijñāyāmekena cittenānekaṃ nirmiṇoti yāvannirmātumiṣṭaṃ bhavati /
[428|12-428|13] atha kiṃ sarvanirmāṇacittamavyākṛtaṃ bhavati /
[428|14] avyākṛtaṃ bhāvanājaṃ
[428|15] yadbhāvanāphalaṃ tadavaśyamavyākṛtaṃ bhavati /
[428|16] trividhaṃ tūpapatījam /
[428|17-428|18] upapattipratilambhikaṃ tu nirmāṇacittaṃ kuśalākuśalamavyākṛtaṃ bhavati devanāgapiśācādīnām /
[428|18-428|19] tatkṛtaṃ ca svaparaśarīranirmāṇaṃ navāyatanikaṃ bhavatyaśabdarupyāyatanatvādindriyāvinirbhūtatvāt /
[428|19] na tvindriyaṃ nirmīyate /
[428|19-428|20] kimeṣaiva dvividharddhibhāvanāmayī copapattilābhikā ca /
[428|20] eṣā ca dvividhā
[429|01] ṛddhirmantrauṣadhābhyāṃ ca karmajā ceti pañcadhā // vakk_7.53 //
[429|02] samāstaḥ pañcavidhāmṛddhhiṃ varṇayanti /
[429|02-429|03] bhāvanāphalamupapattilābhikaṃ mantrajāmauṣadhajāṃ karmajāṃ ca /
[429|03] yathā māndhāturantarābhavikānāṃ ca /
[429|04] yadidaṃ divyaśrotramuktaṃ cakṣuśca /
[429|04-429|05] kimete divye eva āhosvit divye eva divye /
[429|05] yathā bodhisattvacakravartigṛhapatiratnānām /
[429|06] divyaśrotrākṣiṇī
[429|07] yasmātte
[429|08] rūpaprasādau dhyānabhūmikau /
[429|09-429|11] dhyānasamāpannasya śabdālokābhogaprayogeṇa dhyānabhūmikāni bhūtānyupādāya rūpaprasādau nirvartete cakṣuḥśrotrasāmantake rūpaśabdyordarśanaśravaṇahetū iti dhyānabhūmikatvāt divye eva te cakṣuḥśrotre /
[429|11] te ca punaḥ
[429|12] sabhāgāvikale nityaṃ dūrasūkṣmādigocare // vakk_7.54 //
[429|13-429|14] nāsti divyaṃ cakṣuḥ śrotraṃ ca tatsabhāgaṃ nityaṃ vijñānasahitatvāt nāpi vikalaṃ kāṇavibrāntābhāvāt /
[429|14] rūpāvacarasattvavat /
[429|14-429|15] dūrasūkṣmavatānyapi rūpāṇi śabdhāśca tayiorviṣyaḥ /
[429|15] āha cātra
[429|16-429|17]
 dūrasthamāvṛtaṃ sūkṣmaṃ sarvataśca na paśyati /
 māṃsacakṣuryato rūpamato divyaṃ dṛgiṣyate //
[429|18] kiyaddūraṃ punardivyena cakṣuṣā paśyati / yasya yādṛśaṃ cakṣurbhavati /
[429|18-429|20] śrāvakapratyekabuddhabuddhāstvanabhhisaṃskāreṇa sāhasradvisāhasratrisāhasrakān lokadhātūn yathāsaṃkhyaṃ paśyanti /
[429|20] abhisaṃskāreṇa tu
[430|01] dvitrisāhasrakāsaṃkhyadṛśo 'rhatkhaṅgavaiśikāḥ /
[430|02] sarvābhhisaṃskāreṇa saha śrāvako 'pi dvisāhasra lokadhātuṃ divyena cakṣuṣā paśyati /
[430|03] trisāhasraṃ khaṅgaviṣāṇakalpaḥ /
[430|03-430|04] buddhastu bhagavānasaṃkhyeyān lokahātūn paśyati yāvadevecchati /
[430|05] kimṛddhirevopapattilābhikā bhavatyarhānyadapi /
[430|06] anyadapyupapattyāptaṃ
[430|07] divyaśrotrādikamapi catuṣṭayamupapattipratilabhyamasti /
[430|07-430|08] na tūpapattyāptaṃ kiñcidabhijñākhyāṃ labhate /
[430|08] yattūpapattipratilambhikaṃ divyaṃ cakṣuḥ
[430|09] taddṛśyo nāntarībhavaḥ // vakk_7.55 //
[430|10] abhijñācakṣuṣaiva hyantarābhavo dṛśyate / nopapattipratilabdhena /
[430|11] cetojñānaṃ tu tattredhā
[430|12] upapattyāptamiti vartate /
[430|12-430|13] paracittajñānaṃ tūpapattipratilabdhaṃ trividhaṃ veditavyaṃ kuśalākuśalāvyākṛtam /
[430|14] tarkavidyākṛtaṃ ca yat /
[430|15-430|16] yaccāpi tārkikaṃ paracittajñānaṃ naimittikānāṃ yacca vidyākṛtaṃ tadapi trividhaṃ veditavyam /
[430|16] na yathā bhāvanāphalaṃ kuśalameva /
[430|16-430|17] upapattipratilambhikābhyāṃ tu paracittajñānapūrvanivāsānusmṛtibhyāṃ
[430|18] jānate nārakā ādau
[430|19] yāvanna duḥkhavedanābhyāhatā bhavanti / anyagatisthā nityaṃ jānate /
[430|20] nṛṇāṃ notpattilābhikam // vakk_7.56 //
[431|01] mānuṣyāṇāmetadyathoktamṛddhacyādikaṃ nāstyupapattiprātilambhikam /
[431|01-431|02] yattarhi prakṛtijātismarā bhavanti /
[431|02] karmaviśeṣajā 'sau teṣām /
[431|02-431|03] trividhā hi pūrvanivāsānusmṛtirbhāvanāphalamupapattilabdhā karmajā ceti //
=====================================================================
[431|04] * //// abhidharmakośabhāṣye jñānanirdeśo nāma saptamaṃ kośasthānam* ////
[431|05] sthaviraśrīlāmāvākasya yadatra puṇyam /
aṣṭamaṃ kośasthānam
=====================================================================
oṃ namo buddhāya
=====================================================================
[432|02-432|03] jñānādhikāreṇa jñānamayānāṃ guṇānāṃ kṛto nirdeśaḥ /
[432|03-432|04] asya svabhāvānāṃ tu kartavya ityādita eva dhyānānyārabhyante sarvaguṇāśrayatvāt /
[432|05] dvidhā dhyānāni
[432|06] samāsato dvividhāni dhyānānyupapattisamāpattidhyānabhedāt / tāni punaḥ
[432|07] catvāri
[432|08] prathamaṃ dhyānaṃ yāvaccaturtham / tatra dhyānopapattayaḥ punarna vaktavyāḥ /
[432|08-432|09] lokanirdeśakośasthāne hi
[432|10] proktāstadupapattayaḥ /
[432|11] kathaṃ proktāḥ /
[432|12] "pṛthak pṛthak /
[432|13] dhyānaṃ tribhūmikaṃ tatra caturtha tvaṣṭabhūmikami"ti /
[432|14] samāpattidhyānaṃ tu vaktavyam / ata ucyate
[432|15] samāpattiḥ śubhaikāgyraṃ
[432|16] abhedena kuśalacittaikāgratā dhyānam / samādhisvabhāvatvāt /
[432|17] pañcaskandhāstu sānugam // vakk_8.1 //
[432|18] saparivāraṃ tu pañcaskandhasvabhāvaṃ veditavyam / keyamekāgratā nāma / ekālambanatā /
[432|19] evaṃ tarhi cittānyevaikālambanāni samādhirna caitasikaṃ dharmāntaramiti prāpnoti /
[433|01] na cittānyeva samādhiḥ / yena tu tānyekāgrāṇi vartante sa dharmaḥ samādhiḥ /
[433|01-433|02] saiva cittaikāgratā /
[433|02-433|03] nanu ca kṣaṇikatvātsarvaṃ cittamekāgraṃ dvitīyasya tasmādavikṣepa iti cet /
[433|03] saṃprayukte samādhivaiyarthyam /
[433|03-433|04] yata eva ca smādhistata eva cittānāmekālambanatvaṃ kiṃ neṣyate /
[433|04-433|05] mahābhūmikatvācca samādheḥ sarvacittānāmekāgratāprasaṅgaḥ /
[433|05] na durbalatvātsamādheḥ / cittānyevaikāgrāṇi samādhiḥ /
[433|06-433|07] tathā hyadhicittaṃ śikṣā cittapariśuddhipradhānaṃ ca sūtre catvāri dhyānānyuktānītyapare /
[433|08] dhyānamiti ko'rthaḥ / dhyāyantyaneneti / prajānantītyarthaḥ /
[433|08-433|09] samāhitacittasya yathābhūtaprajñānāt /
[433|09] cintanārtho hyeṣa dhātuḥ / cintanaṃ ca prajñeti siddhāntaḥ /
[433|09-433|10] evaṃ tarhi sarvasamādhidhyānaprasaṅgaḥ /
[433|10] na / prakarṣayukte tannāmavidhānādbhāskaravat /
[433|10-433|11] kaśca prakarṣayuktaḥ /
[433|11] yo 'ṅgasamāyuktaḥ samādhiḥ /
[433|11-433|12] sa hi śamathavipaśyanābhyāṃ yuganddhavāhitvāddṛṣṭadharmasukhavihāra uktaḥ sukhā ca pratipaditi /
[433|12] sutarāṃ tena dhyāyanti /
[433|13] kliṣṭasya kathaṃ dhyānatvam / mithyopanidhyānāt / atiprasaṅgaḥ /
[433|13-433|14] na / tatpratirūpa eva tatsaṃjñāvineveśāt pūtibījavat /
[433|14] uktāni cākuśalāni dhyānānyapi bhagavatā /
[433|15] kīdṛśaṃ punaḥ kuśalamaikāgyraṃ prathamaṃ dhyānaṃ kīdṛśaṃ yāvaccaturtham /
[433|15-433|16] prathamaṃ tāvat
[433|17] vicāraprītisukhavat
[433|18] vicāraprītisukhasaṃyuktaṃ kuśalamaikāgyraṃ tat prathamaṃ dhyānam /
[433|18-433|19] vicāravacanādvitarko 'pyukto bhavati /
[433|19] sāhacaryāddhūmāgnivat /
[433|19-433|20] na hi prītisukhavānvicāro vinā vitarkeṇāsti /
[433|20] śeṣaṃ punrdhyānatrayaṃ
[433|21] pūrvapūrvāṅgavarjitam /
[433|22] śubhaikāgryam iti vartate /
[433|22-433|23] vicāravivarjitaṃ prītisukhavat dvitīyaṃ vicāraprītivarjitaṃ tṛtīyaṃ vicāraprītisukhavarjitaṃ caturthamiti /
[433|23-433|24] yathā dhyānāni
[433|25] tathārūpyāḥ
[434|01] kena prakāreṇa / ete 'pi hi dvidhā upapattisamāpattitaḥ /
[434|01-434|02] catvāraśca eṣāmapi copapattaya uktāḥ /
[434|02-434|03] samāpattyārupyāsvabhedena kuśalaikāgratāsvabhāvā ityanena prakāreṇa saparivārāḥ
[434|04] catuskandhāḥ
[434|05] anuparivartirūpābhāvāt
[434|06] adhobhūmivivekajāḥ // vakk_8.2 //
[434|07] caturthadhyānavivekajaṃ hyākāśānantyāyatanam /
[434|07-434|08] tadvivekajaṃ vijñānānantyāyatanam /
[434|08] tadvivekajamākiñcanyāyatanam /
[434|08-434|09] tadvivekajaṃ naivasaṃjñānāsamjñāyatanamityevaṃ catvāra ārupyāḥ /
[434|09] ko 'yaṃ viveko nāma / yena mārgeṇādhastādvimucyate /
[434|09-434|10] vairāgyagamanāt /
[434|10] ta eva cārupyāḥ
[434|11] vibhūtarūpasaṃjñākhyāḥ saha sāmantakaistribhiḥ /
[434|12] ākāśānantyāyatanasāmantakaṃ caturthadhyānālambanatvādvibhūtarūpasaṃjñākhyāṃ na labhate /
[434|13] na hi tatra rūpasaṃjñā vibhūtā na vigatetyarthaḥ /
[434|13-434|14] yaduktaṃ "catuskandhā" iti sādhyaṃ tāvadetadārupyeṣu rūpaṃ nāstīti /
[434|14] yadi hi syātkathamārupyā ucyeran /
[434|14-434|15] īṣadrūpatvā dāpiṅgalavat /
[434|15] kīdṛśaṃ tāvadīṣadrūpaṃ tatreṣyate /
[434|15-434|16] yadi kāyavāk saṃvaramātraṃ kathaṃ tadabhāve tatsaṃvarau bhaviṣyataḥ /
[434|16] na cāsati bhūte bhautikaṃ yujyate /
[434|17] anāsravasaṃvaravaccet / sāsravabhūtasadbhāvāt / smāpattāvapi tatpratiṣedha uktaḥ /
[434|18] atha kāyo 'pyastīndriyāṇyapi rūpīṇi / kathaṃ tadīṣadrūpā iṣyante /
[434|18-434|19] parimāṇālpatvāccet /
[434|19] udakajantukeṣvapyadṛśyarupeṣu prasaṅgaḥ / acchatvāccet /
[434|19-434|20] antarābhavarūpāvacareṣvapi prasaṅgaḥ /
[434|20] yato nācchataraṃ cet / bhavāgramevārupyaṃ syāt /
[434|20-434|21] samāpattivattadupapattiviśeṣāt /
[434|21-434|22] dhyānopapattirūpasyāpi cādharabhūmikendriyāgrahaṇāt kastatra viśeṣaḥ /
[434|22] dvayoranvarthā saṃjñā nārupyadhātoriti cet / kā 'tra yuktiḥ /
[434|22-434|25] āyuruṣmaṇoḥ saṃsṛṣṭavacanānnaḍakalāpīdvayavannāmarūpayoranyonyaniśritavacanā "dvijñānapratyayaṃ nāmarūpami"ti vacanāt anyatrarūpādyāvatsaṃskārebhyo vijñānasyāgatigatipratiṣedhāccārūpyeṣu rūpāstitvasiddhiriti cet /
[434|25] na /
[434|25-434|26] saṃpradhāryaṃ tāvadetadyadidamāyuruṣmaṇoḥ saṃsṛṣṭatvamuktam /
[434|26] kimidaṃ kāmāvacaramāyuḥ saṃdhāyoktamāhosvitsarvamiti /
[434|26-435|01] yacca nāmarūpayoranyonyāśritatvamuktaṃ kimidaṃ kāmarūpāvacaraṃ nāma saṃdhāyoktamāhosvitsarvamiti /
[435|01-435|02] yacca vijñānapratyayaṃ nāmarūpamuktaṃ kimatra sarva vijñānaṃ nāmarūpasya pratyayamuktamāhosvitsarve nāmarūpaṃ vijñānapratyayamiti /
[435|03] yaccānyatra rūpādibhyo vijñānasyāgatipratiṣedhaḥ /
[435|03-435|04] kimatra sarvaireva tairvinā tatpratiṣedha āhosvit ekenāpīti /
[435|04] aviśeṣavacanānna saṃpradhāryamiti cet /
[435|04-435|05] atiprasaṅgaḥ /
[435|05] bāhyasyāpi hyaṣmaṇa āyuṣā binā bhāvo na prāpnoti /
[435|05-435|06] bāhyasyāpi ca rūpasya nāmāśritatvamaviśeṣavacanāt /
[435|06-435|07] caturvijñānasthitivaccāhāracatuṣkavacanādrūpārupyadhātvorapi kavaḍīkārāhāraprasaṅgaḥ /
[435|07-435|08] "atikramya devān kavaḍīkārā hārabhakṣāni"ti vacanāt prītyāhāravacanāccāprasaṅga iti cet /
[435|08-435|09] ārupyeṣvapi rūpasyāprasaṅgaḥ /
[435|09] "rūpāṇāṃ niḥsaraṇamārupyāḥ" /
[435|09-435|10] "ye te śāntā vimokṣā atikramya rūpāṇyārupyāḥ" /
[435|10-435|11] "arupiṇaḥ santi sattvāḥ sarvaśo rūpasaṃjñānāṃ samatikramādi"ti vacanāt /
[435|11] sati hi rupe svaṃ rūpamavaśyaṃ saṃjānīranniti /
[435|11-435|12] audārikamadhobhūmikaṃ rūpamabhisaṃdhāyoktamiti cet /
[435|12] kavaḍīkāre 'pi tulyam /
[435|12-435|13] dhyānānāmapi cādhobhūminiḥsaraṇatvādārupya prasaṅgaḥ /
[435|13] vedanādiniḥsaraṇaṃ ca kiṃ noktāḥ /
[435|14] adhobhūmikavedanāniḥsaraṇāt / rūpajātiṃ tu kutsnāmatikrāntā na vedanādijātim /
[435|15] ato rūpāṇāṃ niḥsaraṇamuktāḥ /
[435|15-435|16] bhavena bhavasyāniḥsaraṇavacanaṃ tu tenaiva tasyāniḥsaraṇādasarvānatyanta niḥsaraṇācca /
[435|16-435|17] dhyānesu coktaṃ bhagavatā "yattatra bhavati rūpagataṃ vā yāvadvijñānagataṃ veti /
[435|17-435|18] ārupyeṣu tūktaṃ "yattatra bhavati vedanāgataṃ vā yāvadvijñānagataṃ ve"ti /
[435|18-435|19] satyāṃ tesu rūpajātau kasmādrūpagataṃ veti nāvakṣyat /
[435|19] tasmāt
[435|20] nārupye rūpasadbhāvaḥ
[435|21] kathamidānīmanalpakalpocchinnādrūpāt punarapi rupotpattistataḥ pracyutānām /
[435|22] rupotpattistu cittataḥ // vakk_8.3 //
[435|23] rūpasya cittādevotpattistadvipākahetuparibhāvitāllabdhavṛttitaḥ /
[435|23-435|24] kathamanāśritya rūpaṃ cittaṃ vartate /
[435|24] kasmānna vartitavyam / ihaivamadarśanāt /
[435|24-435|25] kavaḍīkārāntareṇā 'pi vinā rūpadhātau na vartitavyam /
[435|25] kiṃ kāraṇam / ihaivamadarśanāt /
[435|25-435|26] uktaṃ ca pūrvaṃ yathā vartate /
[435|26] gatametadidaṃ vaktavyam /
[436|01-436|02] kimepāmākāśānantyāyatanādīnāmākāśādaya evālambanaṃ yata evaṃ samākhyāyate /
[436|02] na hi / kathaṃ tarhi / trayastāvat /
[436|03] ākāśānantyavijñānānantyākiñcanyasaṃjñakāḥ /
[436|04] tathāprayogāt
[436|05-436|06] anantamākāśamanantaṃ vijñānaṃ nāsti kiñcidityeva manasikurvāṇasteṣu prayujyante yathāsaṃkhyam /
[436|06] ata eṣāmetāḥ saṃjñā iti /
[436|07] māndyāktu nasaṃjñanāpyasaṃjñakaḥ // vakk_8.4 //
[436|08] mṛdutvāttu saṃjñāyā naivasaṃjñānāsaṃjñāyatanamuktam /
[436|08-436|09] na hi sā paṭvī saṃjñā na ca punarnaiva saṃjñeti /
[436|09-436|10] "yadyapi tatrāpyevaṃ prayujyante saṃjñārogaḥ saṃjñāgaṇdaḥ saṃjñāśalyaḥ āsaṃjñikasaṃmohaḥ etacchāntametatpraṇītaṃ yaduta naivasaṃjñānāsaṃjñāyatanamiti /
[436|11] kasmāttu taistadevaṃ gṛhyata ityavaśyamidaṃ vaktavyaṃ jāyate / mṛdutvātsaṃjñāmityetadevoktam /
[436|12] iti maulaṃ samāpattidravyamaṣṭavidhaṃ
[436|13-436|14] ityetānyaṣṭau maulāni samāpattidravyāṇi yaduta catvāri dhyānāni catvāra ārupyā iti /
[436|14] teṣāṃ punaḥ
[436|15] tridhā /
[436|16] sapta
[436|17] bhavāgrādanyāni sapta trividhāni /
[436|18] āsvādanāvacchūddhānāsravāṇi
[436|19] āsvādanāsaṃprayuktāni śuddhakānyanāsravāṇi ca /
[437|01] aṣṭamaṃ dvidhā // vakk_8.5 //
[437|02] bhavāgramāsvādanāsaṃprayuktaṃ śuddhakaṃ ca / anāsrava nāsti / tatra punaḥ
[437|03] āsvādanāsaṃprayuktaṃ satṛṣṇaṃ
[437|04] tṛṣṇā hyāsvādanā /
[437|05] laukikaṃ śubham /
[437|06] śuddhakaṃ
[437|07-437|08] laukikaṃ kuśalaṃ samāpattidravyaṃ śuddhakamuccayate 'lobhādi śuddhadharmayogāt /
[437|08] kiṃ punastenāsvādanāsaṃprayuktenāsvādyate /
[437|09] tattadāsvādyaṃ
[437|10] tacchuddhakaṃ samāpattidravyaṃ tenāsvādyate samanantarātītam /
[437|10-437|11] yadāsvādayati tasmādvyutthito yenāsvādayati tatsamāpannaḥ /
[437|12] lokattaramanāsravam // vakk_8.6 //
[437|13] yallokottaraṃ samāpattidravyaṃ tadanāsravam /
[437|13-437|14] eṣāṃ ca samāpattidravyāṇāṃ dhyānānyeva bhavanti nārupyāḥ /
[437|14] tatra
[437|15] pañcādye
[437|16] prathame bhāge pañcāṅgāni /
[437|17] tarkacārau ca prītisaukhyasamādhayaḥ /
[437|18-437|19] vitarko vicāraḥ prītiḥ sukhaṃ cittaikāgratā cetyetāni pañcāṅgāni samādhiḥ kilāṅgaṃ dhyānaṃ ca /
[437|19] śeṣāṇyaṅgānīti /
[437|19-437|20] yathā caturaṅgā senā evaṃ pañcāṅgaṃ dhyānam /
[438|01] prītyādayaḥ prasādaśca dvitīye 'ṅgacatuṣṭayam // vakk_8.7 //
[438|02] dvitīye dhyāne catvāryaṅgāni /
[438|02-438|03] adhyātmasaṃprasādaḥ prītiḥ sukhaṃ cittekāgratā ca /
[438|04] tṛtīye pañca tūpekṣā smṛtiḥ prajñā sukhaṃ sthitiḥ /
[438|05] tṛtīye tu dhyāne pañcāṅgāni / upekṣā smṛtiḥ saṃprajñānaṃ sukhaṃ smādhiśca /
[438|06] samādhiparyāyo hi sthitiḥ / "samyaksamādhiḥ katamaḥ /
[438|06-438|07] yā cittasya sthiti"riti sūtre vacanāt /
[438|08] catvāryante 'sukhāduḥkhopekṣāsmṛtisamādhayaḥ // vakk_8.8 //
[438|09] caturthaṃ dhyānamantyam / tatra catvāryaṅgāni /
[438|09-438|10] aduḥkhāsukhā vedanā upekṣāpariśuddhiḥ smṛtipariśuddhiḥ samādhiśca /
[438|10-438|11] tānyetānyaṣṭādaśa dhyānāṅgāni bhavanti /
[438|11] prathamatṛtīyayoḥ pañcāṅgatvāt / dvitīyacaturthayoścaturaṅgatvāt /
[438|12] nāmata evam /
[438|13] dravyato daśa caikaṃ ca
[438|14] dravyata etānyekādaśa bhavanti / prāthamadhyānikāni pañca /
[438|14-438|15] dvitīye 'dhyātmasaṃprasādo vardhate /
[438|15] tṛtīye upekṣāsmṛtisaṃprajñānasukhāni / caturthe 'duḥkhāsukhā vedaneti /
[438|16] ata evocyate yānyaṅgāni prathame dhyāne dvitīye 'pi tānīti catuṣkoṭikam /
[438|16-438|917] prathamā koṭirvitarkavicārau /
[438|17] dvitīyā adhyātmasaṃprasādaḥ /
[438|17-438|18] tṛtīyā prītiḥ sukhaṃ cittaikāgratā ca /
[438|18] caturthī koṭiruktanirmuktā dharmā iti /
[438|18-438|19] evaṃ sarvāṇi dhyānāṅgāni parasparaṃ yojyāni /
[438|19] kasmāt / tṛtīye dhyāne sukhaṃ dravyāntaramucyate /
[438|19-438|20] yasmāttadvedanāsukhaṃ dhyānayostu
[438|21] prasrabdhisukhamādyayoḥ /
[438|22] prathamadvitīyayostu dhyānayoḥ prasrabdhisukhamityuktam /
[438|22-438|23] iha prasrabdhisukhaṃ tatra vedanāsukhamiti kuta etat /
[438|23] dvayordhyānasamāpattyoḥ sukhendriyāyogāt /
[438|24] na hi tattayoḥ kāyikaṃ yujyate / samāpannasya vijñānakāyābhāvāt /
[438|24-438|25] nāpi caitasikaṃ prītivacanāt /
[438|25] prītirhi saumanasyam /
[438|25-438|26] na ca sukhasaumanasyayoryaugapadyamasti /
[438|26] na cāpi tayoḥ paryāyeṇa dhyāne vṛttiryuktā pañcāṅgavacanāditi /
[439|01] apare punarāhuḥ /
[439|01-439|02] nāstyeva caitasikaṃ sukhendriyaṃ triṣvapi hi dhyāneṣu /
[439|02] kāyikameva sukhamaṅgaṃ vyavasthāpitamiti /
[439|02-439|03] yattarhi sutra uktaṃ "sukhendriyaṃ katamat /
[439|03-439|04] yatsukhavedanīyena sparśena spṛṣṭasyotpadyate kāyikaṃ caitasikaṃ sātaṃ veditaṃ vedanāgatamidamucyate sukhendriyami"ti /
[439|04] adhyāropita eṣa pāṭhaḥ /
[439|05] kenāpi sarvanikāyāntareṣu kāyikamityeva pāṭhāt /
[439|05-439|06] "sukhaṃ ca kāyena pratisaṃvedayata" iti svaśabdena vacanācca /
[439|06] manaskāyeneticet / evamuktvā ko guṇaḥ /
[439|06-439|07] caturthe dhyāne prasrabdhibhūyastve 'pi sukhāvacanācca /
[439|07-439|08] sukhavedanānukūlā prasrabdhiḥ sukhamiti cet /
[439|08] tṛtīye prasrabdhisukhāvacanaṃ kasmāt / upekṣopahatatvāditi cet /
[439|08-439|09] na upekṣayaiva tadvṛddhiḥ /
[439|09] pūrvikābhyastādviśeṣāt /
[439|09-439|11] "yasminsamaye āryaśrāvakaḥ pravivekajāṃ prītiṃ kāyena sākṣātkṛtvopasaṃpadya viharatī"tyatra sūtre prasrabdhisukhayoḥ pṛthagvacanānna prasrabdhireva sukham /
[439|11] samāpannasya katham kāyavijñānamiti cet /
[439|12] samādhiviśeṣajena prasrabdhisaṃjñakena sukhavedanīyena vāyunā kāyasphuraṇāt /
[439|12-439|13] bahirvikṣepāssamādhibraṃśa iti cet /
[439|13] na /
[439|13-439|14] samādhijasyāntaḥkāyasaṃbhūtasya kāyasukhasya samādhyanukūlatvāt /
[439|14-439|15] kāyavijñā nakāle vyutthitaḥ syāditi cet /
[439|15] na / ata eva /
[439|15-439|16] kāmāvacareṇa kāyendriyeṇa rūpāvacaraspraṣṭavyavijñānānutpattiriti cet /
[439|16] na / prasrabdhivijñānasyotpatteḥ /
[439|16-439|17] anāsrave api spraṣṭavyakāyavijñāne syātām /
[439|17] mā bhūtkiñcidaṅgaṃ sāsravaṃ kiñcidanāsravamiti cet /
[439|18] kāyikaprasrabdhivodhyaṅga vacanāt / iṣṭe bodhyaṅgānukūlatvāditi cet /
[439|19] anāsravatvamapyevam / "sāsravā dharmāḥ katame /
[439|19-439|20] cakṣuryāvadeva spraṣṭavyami"tyasya sūtrasya virodhāditi cet /
[439|20] na / anyaspraṣṭavya kāyavijñānābhisaṃdhivacanāt /
[439|21] na cānāsrave kiñcidaṅgaṃ sāsravaṃ kicidanāsravaṃ syāditi cet /
[439|21-439|22] ayaugapadyātko doṣaḥ sukhaprītyasamavadhānānna pañcāṅgaṃ syāditi cet /
[439|22-439|23] na saṃbhavaṃ pratyupadeśāndvitarkavicāravat /
[439|23] sādhyamiti cet /
[439|23-439|24] siddhaṃ cittasyaudārikasūkṣmatayorvirodhāt doṣāvacanācca /
[439|24-439|25] tasmādyānyeva prathamadhyāne pañcāṅgāni teṣāṃ dvitricaturaṅgāpakarṣeṇa dvitīyādidhyānavyavasthānam /
[439|25-440|01] ata eva ca prathame dhyāne pañcānāmaṅgatvamuktam /
[440|01] tadapakarṣeṇottaradhyānavyavasthāpanāt / na tu saṃjñādīnāmaṅgatvamuktam /
[440|02] kimartha vā pañcānāmevāṅgatvamuktam / upakārakatvāditi cet / na /
[440|02-440|03] vitarkavicārābhyāṃ smṛtiprajñayorapakārakataratvāt /
[440|03] astyeṣa ekeṣāṃ vādaḥ /
[440|03-440|04] naiva tu pūrvācāryā evaṃ nirdiśanti sma yāvantaḥ prajñāntam /
[440|04] tasmādvicāryametat /
[440|04-440|05] adhyātmasaṃprasādo nāma ka eṣa dharmaḥ /
[440|05-440|06] vitarka-vicāra-kṣobha-virahāt praśāntavāhitā saṃtater adhyātmasaṃprasādaḥ /
[440|06-440|07] sormikeva hi nadī vitarkavicārakṣobhitā saṃtatir aprasannā vartate iti /
[440|07-440|08] na tarhi sa dravyāntaram iti kathaṃ dravyata ekādaśāṅgāni bhavanti /
[440|08] tasmāttarhi
[440|09] śraddhā prasādaḥ
[440|10] tasya hi dvitīyadhyānalātsamāhibhūminihsaraṇe saṃpratyaya utpadyate/
[440|10-440|11] so 'tradhyātmasaṃprasāda iti /
[440|11] naiva hi vitarkavicārasamādhayo nāpyadhātmasaṃprasādo dravyāntarāṇītyapare/
[440|11-440|12] kathamasati dravyāntaratve caitasikatvaṃ siddhyati /
[440|12] avasthāviseso hi nāma cetasaścetasiko bhavati /
[440|13] natveṣa śastrasiddhāntaḥ / yaduktaṃ "prītirhi saumanasyam" iti /
[440|13-440|14] kathamidaṃ gamyate / kimanyat bhavatu /
[440|14] yathecchanti nikāyāntarīyāḥ dharmāntarameva caitasikaṃ prītiḥ
[440|14-440|15] saumanasyaṃ tu triṣvapi dhyāneṣu sukhamiti /
[440|15]
[440|14-440|15] yathecchanti nikāyāntarīyāḥ dharmāntarameva caitasikaṃ prītiḥ saumanasyaṃ tu triṣvapi dhyānesu sukhamiti /
[440|15-440|16] na vai sukhaṃ dhyāneṣu saumanasyaṃ yujyate /
[440|17] prītistu saumanasyaṃ dvidhāgamāt // vakk_8.9 //
[440|18-440|19] uktaṃ hi bhagavatā aviparītakasūtre tṛtīyaṃ dhyānamuktvā "atrāsyotpannaṃ saumanasyendriyamapariśeṣaṃ nirudhyata iti /
[440|19-440|20] caturthe ca dhyāne sukhendriyaṃ nirudhyata" ityuktam /
[440|20-440|21] punaścoktaṃ "sukhasya ca prahāṇāt duḥkhasya ca prahāṇātpūrvameva ca saumanasyadaurmanasyayorastaṅgamādi"tyato 'pi na tṛtīye dhyāne saumanasyendriyamasti /
[440|22] tasmāt prītireva saumansyaṃ na sukham /
[441|01-441|02] kiṃ punaḥ kliṣṭeṣvapi dhyāneṣu yathāvihitānyaṅgāni bhavanti /
[441|02] na hi kiṃ teṣu na vidyate /
[441|03] kliṣṭeṣvasatprītisukhaṃ prasādaḥ saṃpradhīḥ smṛṭiḥ /
[441|04] upekṣāsmṛtiśuddhiśca
[441|05] prathame dhyāne vivekajaṃ prītisukhaṃ nāsti / kleśāviviktatvāt /
[441|05-441|06] dvitīye dhyāne 'dhyātmasaṃprasādo nāsti /
[441|06] kleśāvilatvāt / tṛtīye smṛtisaṃprajanyaṃ nāsti /
[441|07] kliṣṭasukhasaṃbrhamitatvāt / ccaturthe upekṣāsmṛtipariśuddhirnāsti / kleśamalinatvāt /
[441|08] evaṃ tāvat kecidāhuḥ /
[441|09] kecit prasrabdhyupekṣaṇe // vakk_8.10 //
[441|10] kecitpunaḥ prathamadvitīyayoḥ kliṣṭayoḥ prasrabdhirnāsti /
[441|10-441|11] tṛtīyacaturthayorupekṣā nāsti /
[441|11] kuśalalmahābhūmikatvādanayoriti /
[441|11-441|12] trīṇi ca dhyānāni señjitāni uktāni bhagavatā /
[441|12] sāpakṣālatvāt /
[441|13] aṣṭāpakṣālamuktatvādāniñjaṃ tu caturthakam /
[441|14] ke punaste 'pakṣālāḥ /
[441|15] vitarkacārau śvāsau ca sukhādi ca catuṣṭayam // vakk_8.11 //
[441|16] vitarkavicārau sukhaduḥkhe saumanasyadaurmanasye śvāsapraśvāsāśca /
[441|16-441|17] eṣāmaṣṭānāmeko'pyapakṣālaścaturthe nāstyatastadāneñjyamuktam /
[441|17-441|18] vitarkavicāraprītisukhairakampanīyatvādāneñjyaṃ caturthaṃ dhyānaṃ sūtre nirvāta pradīpanidarśanādityapare /
[441|19] dvayordhyānayoḥ saumanasyamuktaṃ prītivacanāt / tṛtīye sukhaṃ caturthe upekṣā /
[441|20] taskiṃ yā dhyānasamāpattiṣu vedanāstā eva dhyānopapattiṣu /
[441|21] netyāha / kiṃ tarhi /
[442|01-442|02]
saumanasyasukhopekṣā upekṣāsumanaskate /
 sukhhopekṣe upekṣā pravido dhyānopapattiṣu // vakk_8.12 //
[442|03] prathamadhyānotpatto tisro vedanāḥ /
[442|03-442|04] sukhaṃ trivijñānakāyikaṃ saumanasyaṃ manobhūmikam /
[442|04] upekṣā caturvijñānakāyikī /
[442|04-442|05] dvitīyadhyānopapattau dve vedane saumanasyopekṣe manobhūmike /
[442|05] sukhaṃ nāstyasya vijñānakāyābhāvāt /
[442|05-442|06] tṛtīyadhyānopapattī dve vedane /
[442|06] sukhopekṣe manobhūmike / caturthadhyānopapattāvupekṣaiva /
[442|07-442|08] yadi dvitīyādiṣu dhyāneṣu trayo vijñānakāyā na saṃvidyante vitarkavicārau ca katham te paśyanti yāvatspṛśanti katham cāvijñapti samutthāpayanti /
[442|08-442|09] na ve keṣūpapannānāṃ cakṣurvijñānādayona santi /
[442|09] na tu svabhūmikāḥ / kiṃ tarhi /
[442|10] kāyākṣiśrotravijñānaṃ vijñaptyutthāpakaṃ ca yat /
[442|11] dvitīyādau tadādyāptaṃ
[442|12-442|13] prathamadhyānabhūmikaṃ cakṣuḥśrotrakāyavijñānaṃ vijñaptisamutthāpakaṃ ca dvitīyādiṣu ca dhyāneṣu saṃmukhīkurvanti /
[442|13-442|14] nirmāṇacittavadyena te paśyanti yāvadvijñapti samutthāpayanti /
[442|15] akliṣṭāvyākṛtaṃ ca tat // vakk_8.13 //
[442|16-442|17] anivṛtāvyākṛtaṃ ca tat prathamadhyānabhūmikaṃ vijñānaṃ veditavyaṃ yatte saṃmukhīkurvanti /
[442|17] na kliṣṭaṃ vītarāgatvānna kuśalaṃ hīnatvāditi /
[442|18] avasitaṃ dhyānakāryam /
[442|19] atha śuddhakādīnāṃ dhyānārupyāṇāṃ kathaṃ lābhaḥ /
[442|20] atadvān labhate śuddhaṃ vairāgyeṇopapattitaḥ /
[442|21] asamanvāgatastena śuddhakaṃ dhayanamārupyaṃ vā pratilabhate / adhobhūmivairāgyādvā /
[442|22] adhobhūmyupapattito vā / anyatra bhavāgrāt / na hi tasyopapattito lābhaḥ /
[442|23] atadvāniti kimartha samanvāgataḥ /
[442|23-442|24] śuddhakena prayogato 'pi nirvedhabhāgīyaṃ śuddhakaṃ pratilabhate parihāṇito vā hānabhāgīyam /
[442|24-443|01] ata evocyate "syācchuddhakaṃ dhyānaṃ vairāgyeṇa pratilabheta vairāgyeṇa vijahyāt /
[443|01] evaṃ parihāṇyā copapattyā ca /
[443|02] syāddhānabhāgīyaṃ prathamaṃ dhayānam / taddhi kāmavairāgyeṇa labhyate /
[443|02-443|03] brahmalokavairāgyeṇa tyajyate /
[443|03] brahmalokavairāgyaparihāṇyā labhyate / kāmavairāgyaprahāṇyā tyajyate /
[443|04] upariṣṭādbrahmaloka utpadyamāno labhate /
[443|04-443|05] tasmāt punaḥ kāmadhātāvupapapadyamāno vijahātīti /
[443|06] anāsravaṃ tu vairāgyāt
[443|07] atadvān labhate iti vartate /
[443|07-443|08] tadvāṃstu kṣayajñānato 'pyaśaikṣaṃ labhate indriyasaṃcārato 'pi śaikṣaśaikṣam /
[443|08] nanu ca niyāmā vakrāntito 'pyanāsravaṃ prathamato labhate /
[443|09] nāvaśyamānupūrvikeṇālābhāt / yathā tvavaśyaṃ labhate tathoktam /
[443|10] kliṣṭaṃ hānyupapattitaḥ // vakk_8.14 //
[443|11] atadvān labhata ityevānuvartate /
[443|11-443|12] parihāṇito yadi tadvairāgyātparihīyate /
[443|12] upapattito yadyuparibhūmeradharāyāmupapadyate /
[443|13] katamasmātsamāpattidravyādanantaraṃ katyupapadyante /
[443|13-443|14] anāsravaprathamadhyānāntaraṃ ṣaḍutpadyante /
[443|14] svabhūmike śuddhakānāsrave dvitīyatṛtīyadhyānabhūmike ca /
[443|14-443|15] ākiñcanyāyatanānantaraṃ sapta /
[443|15-443|16] svabhūmike śuddhakānāsrave vijñānākāśānantyāyatanabhūmike ca /
[443|16] bhavāgraṃ śuddhakamevānāsravābhāvāt / dvitīyadhyānāntaramaṣṭau /
[443|16-443|17] svabhūmike śuddhakānāsrave tṛtīyacaturthaprathamadhyānabhūmike ca /
[443|17] vijñānānantyāyatanānantaraṃ nava /
[443|18-443|19] svabhūmike dve ākāśānantyāyatanacaturthadhyānabhūmikāni catvāri ākiñcanyāyatanabhavāgrabhūmikāni trīṇīti /
[443|19] evamanyadhyānārupyānantaraṃ daśa dravyāṇi yojyāni /
[443|20] eṣa tu saṃkṣepaḥ /
[443|21] tṛtīyādyāvadūrdhvādho 'nāsravānantaraṃ śubham /
[443|22] utpadyate
[444|01-444|02] śubhagrahaṇena śuddhamanāsravaṃ ca gṛhyate kuśalatvāt anāsravasya samāpatti dravyasyānantaraṃ svabhūmike ca śuddhānāsrave utpadyete /
[444|02] ūrdhvādhobhūmike ca tṛtīvādyāvat /
[444|03] vyutkrāntakasamāpattāro hi tṛtīyāt pareṇa laṅghayituṃ notsahante /
[444|03-444|04] anvayajñānānantaraṃ cārupyān samāpadyante na dharmajñānānantaram /
[444|04-444|05] tasyādharāśrayālambanatvāditi /
[444|05] yathā cānāsravādanantaramuktam veditavyam /
[444|06] tathā śuddhāt kliṭaṃ cāpi svabhūmikam // vakk_8.15 //
[444|07] svabhūmikaṃ kliṣṭamadhikaṃ śuddhakādanantaramutpadyate / śeṣaṃ yathaivānāsravāt /
[444|07-444|08] anāsravasya hi samanantaraṃ kliṣṭotpattirnāstīti /
[444|09] kliṣṭāt svaṃ śuddhakaṃ kliṣṭaṃ
[444|10] kliṣṭātsamāpattidravyādanantaraṃ svabhūmike śuddhakakliṣṭe utpadyete /
[444|11] evaṃ cādharaśuddhakam /
[444|12] kleśotpīḍito hyadharamapi samāpattiṃ śuddhakaṃ bahu manyate /
[444|12-444|13] yadi kliṣṭaṃ paricchidyādhaḥ saṃcarati /
[444|13] kuśalātsaṃcarito bhavati na kliṣṭāt / athāparicchidya kathaṃ saṃcarati /
[444|14-444|15] pūrvāvedhāt pūrvaṃ hi sa evaṅkāmo bhavati varamadhastāt śuddhakaṃ nopariṣṭāt kliṣṭamiti /
[444|15] pūrvābhiprāyaṃ ca saṃtatiranuvartate sattvānām /
[444|15-444|16] praṇidhāya suptasyābhipretakālaprabodhavat /
[444|16] anāsravaṃ tu kliṣṭādanantaraṃ sarvathā notpadyate /
[444|16-444|17] samāpattikālaṃ pratyetaduktam /
[444|17-444|18] śuddhakāt kliṣṭācca samanantaraṃ svabhūmikameva kliṣṭamutpadyate nānyabhūmikamiti /
[444|19] cyutau tu śuddhakāt kliṣṭaṃ sarvaṃ
[444|20] cyutikāle tu upapattilābhikācchuddhakādanantaraṃ sarvabhūmikaṃ kliṣṭamutpadyate /
[444|21] kliṣṭāttu nottaram // vakk_8.16 //
[445|01] kliṣṭāttu dhyānārūpyādanantaraṃ cyutikāle svādharabhūmikaṃ kliṣṭamutpadyate /
[445|01-445|02] nordhvabhūmikam /
[445|02-445|03] na ca sarvasmācchuddhakādanāśravaṃ samāpattidravyamutpadyate /
[445|03] kiṃ tarhi /
[445|04] caturdhā śuddhakaṃ hānabhāgīyādi
[445|05] hānabhāgīyaṃ viśeṣabhāgīyaṃ sthitibhāgīyaṃ nirvedhabhāgīyamiti caturvidhaṃ śuddhakam /
[445|06] bhavāgraṃ tu trividhamanyatra viśeṣabhāgīyāt / kimasya lakṣaṇam /
[445|07-445|08]
yathākramam /
 kleśotpattisvabhūmyūrdhvānāsravānuguṇaṃ hi tat // vakk_8.17 //
[445|09-445|10] kleśotpattyanuguṇaṃ hānabhāgīyaṃ svabhūmyanuguṇaṃ sthitibhāgīyamūrdhvabhūmyanuguṇaṃ viśeṣabhāgīyamanāsravānuguṇaṃ nirvedhabhāgīyam /
[445|10] tasmādanāsravamutpadyate /
[445|11] athaiṣāṃ caturṇā kati kasmādanantaramutpadyante /
[445|12] dve trīṇi trīṇi caikaṃ ca hāna bhāgādyanantaram /
[445|13] hānabhāgīyaṃ hānabhāk / tasmādanantaraṃ dve utpadyete / hānisthitibhāgīye /
[445|13-445|14] sthitibhāgīyānantaraṃ trīṇyanyatra nirvedhabhāgīyāt /
[445|14-445|15] viśeṣabhāgīyādanantaraṃ trīṇyanyatra hānabhāgīyāt nirvedhabhāgīyādanantaraṃ tadevaikamiti /
[445|16] kathaṃ vyutkrāntakasamāpattirutpadyate /
[445|17] gatvāgamya dvidhā bhūmīraṣṭau śliṣṭaikalaṅghitāḥ // vakk_8.18 //
[445|18] vyutkrāntakasamāpattirvisabhāgatṛtīyagā /
[445|19] gatvetyanulomaṃ samāpadya / āgamyeti pratilomaṃ samāpadya /
[445|19-446|01] dvidheti sāsravānāsravā bhūmīḥ /
[446|01] aṣṭāviti dhyānārupyasamāpattīḥ / śliṣṭā ityanukrameṇa /
[446|01-446|02] ekalaṅghitā ityekāmekāmutkramya /
[446|02-446|03] sāsravā aṣṭau bhūmiranulomapratilomasamāpattito nirjitya anāsravāśca sapta /
[446|03-446|04] paścātsāsravāt prathamāddhyānāt sāsravaṃ tṛtīyaṃ samāpadyate /
[446|04] tasmādākāśānantyāyatanaṃ tasmādākṃicanyāvatanam /
[446|04-446|05] evaṃ punaḥ pratilomaṃ nirjitya anāsravā apyekalaṅghitā anulomapratilomaṃ ca samāpadyate /
[446|06] ayaṃ prayogo vyutkrāntakasamāpatteḥ /
[446|06-446|07] yadā tu prathamātsāsravāt tṛtīyamanāsravaṃ dhyānaṃ samāpadyate tasmātsāsravamākāśānantyāyatanaṃ tasmādanāsravamākiñcanyāyatanam /
[446|08] evaṃ punaḥ pratilomam / tadā visabhāgatṛtīyadravyagamanādabhiniṣpannā bhavati /
[446|08-446|09] ativiprakṛṣṭatvānna caturthī samāpadyate /
[446|09-446|10] tāṃ ca triṣu dvīpeṣu asamayavimukta evārhannutpādayati /
[446|10] niḥkleśatvātsamādhivaśitvācca /
[446|10-446|11] dṛṣṭiprāptasya yadyapi tīkṣṇendriyatvāt samādhau vaśitvaṃ na tu niṣkleśaḥ /
[446|11-446|12] samayavimukto yadyapi niḥkleśo natvasya samādhau vaśitvamiti /
[446|13] kenāśrayeṇa kati dhyānārupyāḥ saṃmukhīkriyante /
[446|14] svādhobhūmyāśrayā eva
[446|15] dhyānāśrayā eva
[446|16] dhyānārūpyāḥ
[446|17] bhavāgraṃ bhavāgre ca saṃmukhīkriyate adhaśca yāvatkāmadhātau /
[446|17-446|18] śeṣāṇi svasyāṃ bhūmāvadhaśceti /
[446|18-446|19] kiṃ kāraṇamūrdhvopapanno nādharāṃ samāpatti saṃmukhīkaroti /
[446|19] tasmāttasya
[446|20] vṛthā'dharam // vakk_8.19 //
[446|21] nahi tasyādhareṇa samāpattidravyeṇa kiñcit prayojanaṃ vidhīyate / [445|21-446|21] nihīnatvāt /
[446|22] utsarga kṛtvā 'pavādaṃ karoti
[446|23] āryākiñcanyasāṃmukhyāt bhavāgre tvāsravakṣayaḥ /
[446|24] bhavāgre tūpapannasyānāsravākiñcanyāyatanasaṃmukhībhāvādāsravakṣayo bhavati /
[446|24-446|25] kathaṃ tatropapannasya tatsaṃmukhībhāvaḥ /
[446|25] svasyābhāvāttasya cābhyāsāt /
[447|01] athaiṣāṃ dhyānārūpyāṇāṃ kimālambanam /
[447|02] satṛṣṇāḥ svabhavālambāḥ
[447|03] āsvādanāsaṃprayuktāḥ svabhūmikaṃ bhavamālambante / bhavagrahaṇena sāsravaṃ vastu gṛhyate /
[447|04] nādharamālambante vītarāgatvānnottaraṃ tṛṣṇāparichinnatvāt bhūmīnām /
[447|04-447|05] nānāsravaṃ kuśalatvaprasaṅgāditi /
[447|06] dhyānaṃ sadviṣayaṃ śubham // vakk_8.20 //
[447|07] kuśalaṃ dhyānaṃ śubhakamanāsravaṃ ca / tat sarvālambanaṃ yatkiñcidasti saṃskṛtamasaṃskṛtaṃ vā /
[447|08] na maulāḥ kuśalārūpyāḥ sāsravādharagocarāḥ /
[447|09-447|10] maulānāṃ kuśalārūpyāṇāmadhobhūmikaṃ sāsravaṃ vastu nālambanaṃ svordhvabhūmyālambanatvāt /
[447|10] anāsravaṃ tvālambanam /
[447|10-447|11] sarvānvayajñānapakṣyo na dharmajñānapakṣo nādhobhūminirodhaḥ /
[447|11] sāmantakānantaryamārgāṇāṃ tvadharā bhūmirālambanam /
[447|11-447|12] eṣāṃ ca punastrividhānāṃ dhyānānāṃ rūpyārūpyāṇām
[447|13] anāsraveṇa hīyante kleśāḥ
[447|14] na śuddhakena / kuta eva kliṣṭena / vītarāgatvānnādhaḥ /
[447|14-447|15] tasyaiva tadapratipakṣatvānna svabhūmau /
[447|15] viśiṣṭataratvānnordhvamiti /
[447|16] samantakena ca // vakk_8.21 //
[447|17] dhyānārūpyasāmantakena ca kleśāḥ prahīyante śuddhakenāpi / adhobhūmipratipakṣatvāt /
[447|18] kati punaḥ sāmantakāni /
[447|19] aṣṭau sāmantakānyeṣāṃ
[447|20] ekaikasyaikaikaṃ yena tatpraveśaḥ / kiṃ tānyapi trividhāni tathaiva ca teṣu vedanā /
[447|21] netyucyate /
[447|22] śuddhāduḥkhāsukhāni hi /
[448|01-448|02] śuddhakāni ca tānyupekṣendriyasaṃprayuktāni ca yantabāhyatvādadhobhūmyudvegānapagamāt vairāgyapathatvācca nāsvādanāsaṃprayuktāni /
[448|03] āryaṃ cādyaṃ
[448|04-448|05] ādyaṃ sāmantakamanāgamyaṃ tacchuddhakaṃ cānāsravaṃ ca yadyapi sāmantakacittena pratisaṃdhibandhaḥ kliṣṭo bhavati /
[448|05] samāhitasya tu kliṣṭatvaṃ pratiṣidhyate /
[448|06] tridhā kecit
[448|07] kecitpunaricchanti /
[448|07-448|08] āsvādanāsaṃprayuktamapyanāgamyaṃ sāmantakaṃ cocyate dhyānāntaraṃ ca /
[448|08] kimidamekārthamāhosvinnānārtham / sāmantakaṃ hi vairāgyamārgaḥ /
[448|09] atarka dhyānamantaram // vakk_8.22 //
[448|10] dhyānameva hi vitarkāsaṃprayuktaṃ dhyānāntaraṃ dhyānaviśeṣatvāt /
[448|10-448|11] ata eva dvitīyādiṣu dhyāneṣu na vyayasthāpyate viśeṣābhāvāditi /
[448|11] tatpunardhyānāntaraṃ
[448|12] tridhā
[448|13] āsvādanāsaṃprayuktam śuddhakamanāsravaṃ ca /
[448|14] aduḥkhāsukhaṃ tacca
[448|15] nātra sukhaṃ duḥkhamityaduḥkhāsukhamupekṣendriyasaṃprayuktamityarthaḥ /
[448|15-448|16] na prītisaṃprayuktaṃ sābhisaṃskāravāhitvāt /
[448|16] ata eva duḥkhā pratipat /
[448|16-448|17] tasya tarhi dhyānāntarasya kaḥ phalaviśeṣaḥ /
[448|17] taddhi
[448|18] mahābrahmaphalaṃ ca tat /
[448|19] tāṃ hi dhyānāntarikāṃ bhāvayitvā mahābrahmā bhavati /
[448|19-448|20] punaḥ sarvasamādhīn saṃkalayya trayaḥ samādhayaḥ uktāḥ sūtre /
[448|20] savitarkaḥ savicāraḥ samādhiḥ / avitarko vicāramātraḥ /
[449|01] avitarko 'vicāra iti /
[449|01-449|02] tatra dhyānāntaraṃ tāvadavitarko vicāramātraḥ samādhhiriti jñāpitam /
[449|02] vitarkamātrapratiṣedhāt / tataḥ
[449|03] savitarkavicāro'dhaḥsamādhiḥ
[449|04] tasmāddhyānāntarādadhaḥsamādhiḥ savitarkaḥ savicāraḥ / prathamaṃ dhyānamanāgamyaṃ ca /
[449|05] parato 'dvayaḥ // vakk_8.23 //
[449|06] nātra dvayamastītyadvayaḥ / pareṇa tu dhyānāntarātsamādhiravitarko 'vicāraḥ /
[449|06-449|07] dvitīyadhyānasāmantakādyāvat bhavāgram /
[449|07] punastrayaḥ uktāḥ /
[449|07-449|08] śūnyatāsamādhirapraṇihita ānimittaśca /
[449|08] tatra
[449|09] ānimittaḥ samākāraiḥ
[449|10] nirodhasatyākāraiḥ saṃprayuktaḥ samādhirānimittaścaturākāraḥ /
[449|10-449|11] nirvāṇaṃ hi daśanimittāpagatatvādanimittam /
[449|11] tadālambanaḥ samādhirānimittaḥ /
[449|11-449|12] pañcaviṣayastrīpuruṣatrisaṃskṛtalakṣaṇanimittāni daśa /
[449|13] śūnyatānātmaśunyataḥ /
[449|14] pravartate
[449|15] anātmaśūnyatākārābhyāṃ saṃprayuktaḥ śūnyatāsamādhidvarcyākāraḥ /
[449|16] apraṇihitaḥ satyākārairataḥ paraiḥ // vakk_8.24 //
[449|17] paraiḥ śeṣaiḥ satyākāraiḥ saṃprayuktaḥ samādhipraṇihito daśākāraḥ /
[449|17-449|18] anityaduḥkhataddhetubhya udvegāt mārgasya ca kolopamatayā 'vaśyatyājyatvāttadākāraḥ samādhirapraṇihitaḥ /
[450|01] tadatikramābhimukhatvāt śūnyatānātmatābhyāṃ tu nodvego nirvāṇasāmānyāt /
[450|01-450|02] ta ete trayaḥ samādhayo dvividhāḥ /
[450|03] śuddhāmalāḥ
[450|04] śuddhakāścānāsravāśca / laukikalokottaratvāt / laukikā ekādaśasu bhūmiṣu /
[450|05] lokottarā yatra mārgaḥ /
[450|06] nirmalāstu te vimokṣamukhatrayam /
[450|07] anāsravāstvete trayaḥ samādhayastrīṇi vimokṣamukhānyucyante /
[450|07-450|08] śūnyatā vimokṣamukhamapraṇihitamānimittaṃ vimokṣamukhamiti /
[450|08] mokṣadvāratvāt / punaścocyante /
[450|09] śūnyatāśūnyatādyākhyāstrayo 'parasamādhayaḥ // vakk_8.25 //
[450|10] śūnyatāśūnyatā apraṇihitāpraṇihitaḥ ānimittānimittaśca /
[450|10-450|11] śūnyatādyālambanatvāttannāma /
[450|11] teṣāṃ punaḥ
[450|12] ālambete akṣaikṣaṃ dvau śūnyataścāpyanityataḥ /
[450|13] aśaikṣaṃ samādhiṃ dvāvaparasamādhī ālambete /
[450|13-450|14] śūnyatāśūnyatā aśaikṣaṃ śūnyatāsamādhimālambate śūnyatākāreṇa /
[450|14-450|15] apraṇihitāpraṇihito 'pyaśaikṣamapraṇihitamanityākāreṇa /
[450|15-450|16] na duḥkhato na hetvādito 'nāsravasyātallakṣaṇatvānna mārgākāraiḥ dūṣaṇīyatvāt /
[450|17] ānimittānimittastu śāntato'saṃkhyayā kṣayam // vakk_8.26 //
[450|18-450|19] ānimittānimittastu samādhiraśaikṣasyānimittasyāpratisaṃkhyānirodhamālambate /
[450|19] śāntākāreṇa / anāsravasya pratisaṃkhayānirodhābhāvāt /
[450|19-450|20] na nirodhapraṇītaniḥsaraṇākārairanityatānirodhasādhāraṇatvādavyākṛtatvā davisaṃyogācca /
[450|20-450|21] ekāntena caite parasamādhayaḥ
[450|22] sāsravāḥ
[451|01] āryamārgadveṣitvāt nahyevamanāsravā iti / kutrotpadyante /
[451|02] nṛṣu
[451|03] manuṣyeṣveva na deveṣu / kasyotpadyante /
[451|04] akopyasya
[451|05] nānyasyārhataḥ / katibhūmikāḥ /
[451|06] saptasāmantavarjitāḥ /
[451|07] sapta sāmantakāni hitvānyāsvekādaśasu bhūmiṣu /
[451|07-451|08] kāmadhātvanāgamyadhyānāntaradhyānārupyeṣu /
[451|08] punaścatasraḥ samādhibhāvanā ucyante /
[451|08-451|09] asti samādhibhāvanā āsevitā bhāvitā vahulīkṛtā dṛṣṭadharmasukhavihārāya saṃvartate" iti vistaraḥ /
[451|09] tatra
[451|10] samādhibhāvanā dhyānaṃ śubhamādyaṃ sukhāya hi // vakk_8.27 //
[451|11] kuśalaṃ prathamaṃ śuddhakamanāsravaṃ vā dṛṣṭadharmasukhavihārāya samādhibhāvanā /
[451|11-451|12] tadādikatvādanyānyapi jñeyāni /
[451|12-451|13] nāvaśyaṃ saṃparāyasukhavihārāyāparihiṇordhvopapannaparinirvṛtānāṃ tadabhāvāt /
[451|14] darśanāyākṣyabhijñeṣṭā
[451|15] divyacakṣurabhijñā jñānadarśanāya samādhibhāvanā /
[451|16] dhībhedāya prayogajāḥ /
[451|17] prayogajāḥ sarve guṇāstraidhātukā anāsravāḥ prajñāprabhedāya samādhibhāvanā /
[451|18] vajropamo'ntye yo dhyāne sāsravakṣayabhāvanā // vakk_8.28 //
[452|01] yaścaturthadhyāne vajropamaḥ samādhiḥ sa āsravakṣayāya samādhibhāvanā /
[452|01-452|02] ātmopanāyikī kilaiṣā bhagavato dharmadeśanā /
[452|02] ataścaturbhya evāha /
[452|02-452|03] kṛtaḥ samādhīnāṃ kālagato nirdeśaḥ /
[452|04] idānīṃ samādhisaṃniśritānāṃ guṇānāṃ nirdeśakāla iti vyākhyāyante
[452|05] apramāṇāni catvāri
[452|06] maitrī karuṇā muditopekṣā ca / apramāṇasattvālambanatvāt / kimarthaṃ catvāryeva /
[452|07] vyāpādādivipakṣataḥ /
[452|08] vyāpādaviṃhisā 'ratikāmarāgavyāpādabahulānāṃ tatprahāṇāya catvāri yathāsaṃkhyam /
[452|09] aśubhopekṣayoḥ kāmarāgapratipakṣatve ko viśeṣaḥ /
[452|09-452|10] varṇarāgasyāśubhā maithunarāgasyopekṣeti vaibhāṣikāḥ /
[452|10] evaṃ tu yujyate /
[452|10-452|11] maithūnarāgasyāśubhā mātāpitṛputrajñātirāgasyopekṣeti /
[452|11] tatra
[452|12] maitryadveṣaḥ
[452|13] adveṣasvabhāvā maitrī
[452|14] api karuṇā
[452|15] karuṇāpyevam /
[452|16] muditā sumanaskatā // vakk_8.29 //
[452|17] saumanasyasvabhāvā muditā /
[452|18] upekṣā 'lobhaḥ
[452|19] alobhātmikopekṣā / kathaṃ vyāpādapratipakṣaḥ / tasya lobhākṛṣṭatvāt /
[452|19-452|20] ubhayasvabhāvā tvasau yujyate /
[452|20] eṣāṃ tu maitryādīnāṃ
[453|01] ākāraḥ sukhitā duḥkhitā vata /
[453|02] modantāmiti sattvāśca
[453|03] sukhitā vata sattvā iti manasikurvan maitrīṃ samāpadyate /
[453|03-453|05] duḥkhitā vata sattvā iti karuṇāṃ modantāṃ vata sattvā iti muditāṃ sattvā ityeva manasi kurvannupekṣāṃ samāpadyate /
[453|05] mādhyasthyāt / atadvatāṃ sukhādhimokṣatvāt kathaṃ na viparītatvaṃ bhavati /
[453|06] santvityabhiprāyāt / āśayasyāviparītatvādvā 'dhimuktisaṃjñānāt /
[453|06-453|07] athavā ka evaṃ viparītatve doṣaḥ /
[453|07] akuśalatvamiti cet /
[453|07-453|08] na kuśalamūlatvādvyāpādādipratipakṣatvācca /
[453|08] ukta eṣāmākāraḥ /
[453|09] kāmasattvāstu gocaraḥ // vakk_8.30 //
[453|10] kāmāvacarāḥ sattvā eṣāmālambanam / tadālambanānāṃ vyāpādādīnāṃ pratipakṣatvāt /
[453|11] yattūktamekāṃ diśamadhimucyeteti tadbhājanena bhājanagataṃ darśitam /
[453|11-453|12] katibhūmikānyetāni /
[453|13] dhyānayormuditā
[453|14] prathamadvitīyadhyānayormuditā / saumanasyatvāt /
[453|15] anyāni ṣaṭsu
[453|16] anyāni trīṇi apramāṇāni ṣaṭsu bhūmiṣu /
[453|16-453|17] anāgamye dhyānāntaredhyāneṣu ca /
[453|17] saprayogamaulagrahaṇāt /
[453|18] kecittu pañcasu /
[453|19] kecit punaḥ anāgamyaṃ hitvā pañcasvetānīcchanti / daśasvityapare /
[453|19-453|20] kāmadhātuṃ sāmantakāni ca prakṣipya samāhitāsamāhitamaulalprayogagrahaṇāt /
[453|20-453|21] yaduktaṃ "vyāpādādivipakṣata" iti kimapramāṇairapi kleśagrahaṇaṃ bhavati /
[453|22] na taiḥ prahāṇaṃ
[454|01] mauladhyānabhūmikatvādadhimuktimanaskāratvātsattvālambanatvācca /
[454|01-454|02] tatprayogeṇa tu vyāpādādiviṣkambhaṇāttatpratipakṣatvamuktam /
[454|02] prahāṇa dūrīkaraṇācca /
[454|02-454|03] kāmadhātvanāgamyabhūmikāni hi maitryādīni maulāpramāṇasadṛśāni saṃvidyante /
[454|03-454|04] taistānviṣkambhya prahāṇamārgaiḥ prajahāti /
[454|04] tato vītarāgāvasthāyāṃ maulāpramāṇalābhāt /
[454|04-454|05] balavatpratyayalābhe 'pi tairanādhṛṣyo bhavati /
[454|05] kathaṃ punarādikarmiko maitryāṃ prayujyate /
[454|05-454|07] yathā sukhitamātmānaṃ manyate parānvā śṛṇoti buddhabodhisattvāryaśrāvakāṃstathā sattvānāṃ tatsukhamadhimucyate evaṃ sukhitā vata santu sattvā iti /
[454|07-454|08] na cecchaknoti kleśasyodbhatavṛttitvāt sa mitrapakṣaṃ tridhā bhittvā 'dhimātre tatsukhamadhimucyate /
[454|08-454|09] tato madhye mṛdau ca /
[454|09] teṣu cetsamāṃ maitrīṃ labhate tata udāsīnapakṣe /
[454|09-454|10] tataḥ śatrūpakṣaṃ tridhā bhittvā mṛdau tat sukhamadhimucyate /
[454|10] tato madhye 'dhimātre ca /
[454|10-454|11] tataścedadhimātra iva mitrapakṣe sukhādhimokṣo na vyāvartate /
[454|11-454|12] tataḥ krameṇa grāmarāṣṭrasukhādhimokṣo yāvadekāṃ diśaṃ yāvatsarva lokaṃ maitryā sphurati /
[454|12-454|13] yastu sarvaguṇagrāhī samaitrīṃ kṣipramutpādayati /
[454|13-454|14] śakyaṃ hi samucchinna kuśalamūle 'pi guṇagrāhiṇā bhavituṃ pratyekabuddhe ca doṣa grāhiṇā pūrvaṃ puṇyāpuṇyaphalasaṃdarśanāt /
[454|14-454|16] evaṃ karuṇāyāṃ muditāyāṃ ca prayujyate amī sattvā bahuvidhavyasanīdhanimagnā apyevaṃ duḥkhādvimucyeran apyevātipramoderannityadhimucyamāna upekṣāṃ tūdāsīnapakṣādārabhate /
[454|16-454|17] etāni cāpramāṇāni
[454|18] nṛṣveva janyante
[454|19] manuṣyeṣūtpādyante / nānyatra /
[454|20] kiṃ punarya ekenāpramāṇena samanvāgataḥ so 'vaśyaṃ sarvaiḥ / kintu
[454|21] tryanvito dhruvam // vakk_8.31 //
[454|22] tṛtīyacaturthadhyānopapanno muditayā na samanvāgato bhavati /
[454|22-454|23] tribhistvapramāṇalābhī nityaṃ samanvāgato bhavati /
[454|24] aṣṭau vimokṣāḥ
[455|01] rūpī rūpāṇi paśyatīti prathamo vimokṣaḥ /
[455|01-455|02] adhyātmarūpasaṃjñī bahirdhā rūpāṇi paśyatīti dvitīyaḥ /
[455|02-455|03] śubhaṃ vimokṣaṃ kāyena sākṣātkṛtvopasaṃpadya viharatīti tṛtīyaḥ /
[455|03] catvāra ārupyāḥ / saṃjñāveditanirodhaścāṣṭamaḥ / teṣāṃ
[455|04] prathamāvaśubhā
[455|05] prathamau dvau vimokṣāvaśubhāsvabhāvau /
[455|05-455|06] vinīlakādyākāratvāt /
[455|06] ata etayoraśubhāvannayo veditavyaḥ / etau ca
[455|07] dhyānayordvayoḥ /
[455|08] prathamadvitīyayordhyānayornānyasyāṃ bhūmau /
[455|08-455|09] kāmāvacaraprathamadhyānabhūmikayorvarṇarāgayoḥ pratipakṣeṇa yathāsaṃkhyam /
[455|10] tṛtīyo 'ntye
[455|11] śubho vimokṣaścaturthadhyāne /
[455|12] sa cālobhaḥ
[455|13] so 'pyalobhasvabhāvo natvaśūbhāsvabhāvaḥ / śubhākāratvāt /
[455|13-455|14] saparivārāstvete pañcaskandhasvabhāvāḥ /
[455|14] ārupyavimokṣāstu
[455|15] śubhārupyāḥ samāhitāḥ // vakk_8.32 //
[455|16-455|17] kuśalāḥ samāhitā eva cārūpyavimokṣākhyāṃ labhante na kliṣṭā nāpyasamāhitāstadyathāmaraṇabhave /
[455|17] anyadāpyasamāhitāḥ santītyapare /
[455|17-455|18] sāmantakavimukti mārgā api vimokṣākhyāṃ labhante /
[455|18] nānantaryamārgā adharālambanatvāt /
[455|18-455|19] vaimukhyārtho hi vimokṣārtha iti /
[455|20] nirodhastu samāpattiḥ
[456|01] saṃjñāveditanirodhastu aṣṭamo vimokṣo nirodhasamāpattiḥ / sā ca pūrva nirdiṣṭā /
[456|02] saṃjñāveditavaimukhyātsarvasaṃskṛtādvā / samāpattyāvaraṇavimokṣaṇādvimokṣa ityapare /
[456|03] tāṃ tu samāpadyante /
[456|04] sūkṣmasūkṣmādanantaram /
[456|05] bhavāgraṃ hi saṃjñā sūkṣmaṃ tat punaḥ sūkṣmataraṃ kṛtvā nirodhaṃ samāpadyante / samāpannānāṃ tu
[456|06] svaśuddhakādharāryeṇa vyutthānaṃ cetasā tataḥ // vakk_8.33 //
[456|07-456|08] bhāvāgrikeṇa vā śuddhakena cetasā tato vyutthānaṃ bhavatyākiñcanyāyatana bhūmikena vā sāsraveṇa /
[456|08-456|09] tadevaṃ tasyāḥ sāsravaṃ samāpatticittaṃ bhavati sāsravānāntarya tu vyutthānacittamiti /
[456|09] eṣāṃ ca vimokṣāṇāṃ
[456|10] kāmāptadṛśyaviṣayāḥ prathamāḥ
[456|11] kāmāvacarameṣāṃ rūpāyatanamālambanamamanojñaṃ manojñaṃ ca yathāyogam /
[456|12-456|13]
ye tvarūpiṇaḥ /
 te 'nvayajñānapakṣordhvasvabhūduḥkhādigocarāḥ // vakk_8.34 //
[456|14-456|15] ārūpyavimokṣāṇāṃ svabhūmikordhvabhūmikaṃ duḥkhaṃ taddhetunirodhau cālambanaṃ sarvaścānvayajñānapakṣo mārgaḥ /
[456|15] apratisaṃkhyānirodhaśceti vaktavyamākāśaṃ caikasyeti /
[456|16] kasmānna tṛtīye dhyāne vimokṣaḥ /
[456|16-456|17] dvitīyadhyānabhūmikavarṇarāgābhāvāt sukhamaṇḍeñjitatvācca /
[456|17] tasmācchubhaṃ vimokṣamutpādayati /
[456|17-456|18] aśubhayā līnaṃ saṃtatiṃ pramodayituṃ jijñāsanārthaṃ vā /
[456|18] kaccidaśubhāvimokṣau niṣpannāviti /
[456|18-456|19] evaṃ ca punastau niṣpannau bhavato yadi śubhato 'pi manasi kurvataḥ kleśo notpadyata iti /
[456|20] dvābhyāṃ hi kāraṇābhyāṃ yogino vimokṣādīnutpādayanti /
[456|20-456|21] kleśadūrīkaraṇārthaṃ samāpattivaśitvārthaṃ ca /
[456|21] araṇādiguṇābhinirhārāya āryāyāścarddheḥ /
[456|21-456|22] sā punaryayā vastupariṇāmādhiṣṭhānāyurutsargādīni kriyante /
[456|22-456|23] kasmāttṛtīyāṣṭamayoreva sākṣātkaraṇamuktaṃ nānyeṣām /
[456|23-456|24] pradhānatvāddhātubhūmiparyantāvasthitatvācca /
[457|01] abhibhvāyatanānyaṣṭau
[457|02-457|03] adhyātmaṃ rūpasaṃjñī vahirdhā rūpāṇi paśyati parīttāni suvarṇāni durvarṇāni tāni khalu rūpāṇyabhibhūyajānātyabhibhūya paśyatītyevaṃsaṃjñī bhavatīdaṃ prathamamabhibhvāyatanam /
[457|04] evamadhimātrāṇi / adhyātmamarūpasaṃjñyevameva / ityetāni catvāri /
[457|04-457|05] adhyātmamarūpasaṃjñyeva punarnīlapītalohitāvadātāni paśyatītyaṣṭau bhavanti /
[457|05] teṣāṃ
[457|06] dvayamādyavimokṣavat /
[457|07] yathā prathamo vimokṣa evaṃ dve abhibhvāyatane prathamadvitīye /
[457|08] dve dvitīyavat
[457|09] yathā dvitīyo vimokṣa evaṃ dve abhibhvāyatane tṛtīyacaturthe /
[457|10] anyāni punaḥ śubhavimokṣavat // vakk_8.35 //
[457|11] yathā śubho vimokṣa evamanyāni catvāri / ayaṃ tu viśeṣaḥ tairvaimukhyamātram /
[457|12] ebhistvālambanābhibhavanaṃ yathecchamadhimokṣāt kleśānutpādācca /
[457|13] daśa kṛtsnāni
[457|14] daśa kṛtsnāyatanāni nirantarakṛtsnaspharaṇāt /
[457|14-457|15] pṛthivyaptejovāyunīlapītalohitāvadātakṛtsnāni /
[457|15] ākāśavijñānānantyāyatanakṛtsne ca / teṣām
[457|16] alobhāṣṭau
[457|17] prathamānyaṣṭāvalobhasvabhāvāni
[457|18] dhyāne 'ntye
[457|19] caturtha eva dhyāne /
[458|01] gocaraḥ punaḥ /
[458|02] kāmāḥ
[458|03] kāmāvacararūpāyatanameṣā mālambanam / vāyoḥ spraṣṭavyāyatana mityeke /
[458|04] dve śuddhakārupye
[458|05] dve paścime kṛtsne śuddhakārūpyasvabhāve /
[458|06] svacatuḥskandhagocare // vakk_8.36 //
[458|07] svabhūmikāścatvāraḥ skandhā anyorālambanam /
[458|07-458|08] vimokṣaprāveśikānyabhibhvāyatanāni /
[458|08] abhibhvāyatanaprāveśikāni kṛtsnāyatanāni / uttarottaraviśiṣṭatvāt /
[458|09-458|10] sarvāṇi caitāni vimokṣādīni pṛthagjanāryasāṃtānikāni sthāpayitvā nirodhavimokṣam /
[458|11] nirodha uktaḥ
[458|12] nirodhavimokṣaḥ pūrvamevoktaḥ sarvaiḥ prakāraiḥ /
[458|13] vairāgyaprayogāptaṃ tu śeṣitam /
[458|14] nirodhādanyāni vimokṣādīni vairāgyalābhikāni prāyogikāṇi ca /
[458|14-458|15] ucitānucitatvāt /
[458|16] tridhātvāśrayamārūpyasaṃjñaṃ śeṣaṃ manuṣyajam // vakk_8.37 //
[458|17] ārupyavimokṣā ārupyakṛtsne ca traidhātukāśrayāṇi śeṣaṃ manuṣyāśrayameva /
[458|18] upadeśasāmarthyenotpādanāt / kathaṃ rūpārupyadhātvorārūpyadhyānaviśeṣotpādanam /
[458|19] tribhiḥ kāraṇairdhyānārūpyasamāpattīnāmupapattirhetukarmadharmatābalaiḥ / tatra
[458|20] hetukarmabalāddhātvorārūpyotpādanaṃ dvayoḥ /
[459|01] dvayo rūpārūpyadhātvorārūpyasamāpattyutpādanam /
[459|01-459|03] hetubalādāsannābhīkṣṇābhyāsāt karmabalāccordhvabhūmikasyāparaparyāyavedanīyasya karmaṇaḥ pratyupasthitavipākatvāt /
[459|03] nahyadhastādavīta rāgeṇordhva śakyamutpattumiti /
[459|04] dhyānānāṃ rūpadhātau tu tābhyāṃ dharmatayāpi ca // vakk_8.38 //
[459|05-459|06] rūpadhātau dhyānotpādanametābhyāṃ hetukarmabalābhyāṃ dharmatayā ca saṃvartanīkāle /
[459|06] tadānīṃ hi sarvasttvā evādharabhūmikāstaddhyānamutpādayanti /
[459|06-459|07] kṛtsnānāṃ dharmāṇāmudbhūtavṛttitvāt /
[459|07] kiyacciraṃ punarayaṃ saddharmaḥ sthāsyati /
[459|07-459|08] yatreme īdṛśānām dharmāṇāṃ prakārāḥ prajñāyante /
[459|09] saddharmo dvividhaḥ śāsturāgamādhigamātmakaḥ /
[459|10] tatrāgamaḥ sūtravinayābhidharmā adhigamo bodhipakṣyā ityeṣa dvividhaḥ saddharmaḥ /
[459|11] dhātārastasya vaktāraḥ pratipattāra eva ca // vakk_8.39 //
[459|12] āgamasya hi dhārayitāro vaktāraḥ / adhigamasya pratipattāraḥ /
[459|12-459|13] ato yāvadete sthāsyanti tāvatsaddharma iti veditavyam /
[459|13] teṣāṃ tu varṣasahasra mavasthānamāhuḥ /
[459|14] adhigamasyaivam / āgamasya tu bhūyāṃsaṃ kālamityapare /
[459|15] yo 'yamiha śāstre 'bhidharma uktaḥ kimeṣa eva śāstrābhidharmo deśitaḥ /
[459|16-459|19]
kāśmīravaibhāṣikanītisiddhaḥ prāyo mayā 'yaṃ kathito 'bhidharmaḥ /
 yaddurgṛhītaṃ tadihāsmadāgaḥ saddharmanītau manayaḥ pramāṇam // vakk_8.40 //
[460|01-460|02] prāyeṇa hi kāśmīravaibhāṣikāṇāṃ nītyādisiddha eṣo 'smābhirabidharma ākhyātaḥ /
[460|02] yadatrāsmābhirdurgṛhītaṃ so 'smākamaparādhaḥ /
[460|02-460|03] saddharmanītau tu punarbuddhā eva pramāṇaṃ buddhaputrāśca /
[460|04-460|07]
nimīlite śāstari lokacakṣuṣi kṣayaṃ gate sākṣijane ca bhūyasā /
 adṛṣṭatattvairniravagrahaiḥ kṛtaṃ kutārkikaiḥ śāsanametadākulam // vakk_8.41 //
[460|07-460|11]
gate 'tha śāntiṃ paramāṃ svayaṃbhuvi svayaṃbhuvaḥ śāsanadhurdhareṣu ca /
 jagatyanāthe gunaghātibhirmataiḥ niraṅkuśaiḥ svairamihādya caryate // vakk_8.42 //
[460|12-460|13]
iti kaṇṭhagataprāṇaṃ viditvā śāsanaṃ muneḥ /
 balakālaṃ malānāṃ ca na pramādyaṃ mumukṣubhiḥ // vakk_8.43 //
=====================================================================
[460|14] // abhidharmakośabhāṣye samāpattīnirdeśo nāmāṣṭamakośasthānamiti //
navamaṃ kośasthānam
=====================================================================
namo buddhāya
=====================================================================
[461|02] kiṃ khalvato 'nyatra mokṣo nāsti / nāsti /
[461|02-461|03] kiṃ kāraṇam /
[461|03] vitathātmadṛṣṭiniviṣṭatvāt /
[461|03-461|04] nahi te skandhasaṃtāna evātmaprajñaptiṃ vyavasyanti /
[461|04] kiṃ tarhi /
[461|04-461|05] dravyāntaramevātmānaṃ parikalpayanti ātmagrāhaprabhavāśca sarvakleśā iti /
[461|05-461|06] kathaṃ punaridaṃ gamyate skandhasaṃtāna evedamātmābhidhānaṃ vartate nānyasminnabhidheya iti /
[461|06] pratyakṣānumānābhāvāt /
[461|06-461|07] ye hi dharmāḥ santi teṣāṃ pratyakṣamupalabdhirbhavatyasatyantarāye /
[461|07] tadyathā ṣaṇṇāṃ viṣayāṇāṃ manasaśca / anumānaṃ ca /
[461|08] tadyathā pañcānāmindriyāṇām / tatredamanumānam /
[461|08-461|09] sati kāraṇe kāraṇāntarasyābhāve kāryasyābhāvo dṛṣṭo bhāve ca punarbhāvistadyathāṅkurasya /
[461|09-461|11] satyeva cābhāsaprāpte viṣaye manaskāre ca kāraṇe viṣayagrahaṇasyābhāvo dṛṣṭaḥ punaśca bhāvo 'ndhavadhirādīnāmanandhāvadhirādīnāṃ ca /
[461|11-461|12] atastatrāpi kāraṇāntarasyābhāvo bhāvaśca niścīyate /
[461|12] yacca tatkāraṇāntaraṃ tadindriyamityetadanumānam /
[461|12-461|13] na caivamātmano 'stīti nāstyātmā /
[461|14] yattrhi vātsīputriyāḥ pudgalaṃ santimicchanti / vicāryaṃ tāvadetat /
[461|14-461|15] kiṃ te dravyata icchantyāhosvit prajñaptitaḥ /
[461|15] kiṃ cedaṃ dravyata iti kiṃ vā prajñaptitaḥ /
[461|16] rūpādivat bhāvāntaraṃ cet dravyataḥ /
[461|16-461|17] kṣīrādivat samudāyaścet prajñaptitaḥ /
[461|17] kiṃ cātaḥ / yadi tāvat dravyataḥ /
[461|17-461|18] saṃbhinna svabhāvatvāt skandhebhyo 'nyo vaktavya itaretaraskandhavat /
[461|18] kāraṇaṃ cāsya vaktavyam / asaṃskṛto vā /
[461|19] atastīrthikadṛṣṭiprasaṅgo niṣprayojanatvaṃ ca / atha prajñaptitaḥ / vayamapyevaṃ trūmaḥ /
[461|20] naiva hi dravyato 'sti nāpi prajñaptitaḥ / kiṃ tarhi /
[461|20-461|21] ādhyātmikānupāttānvarttamānān skandhānupādāya pudgalaḥ prajñapyate /
[461|21-461|22] tadidamandhavacanamanunmīlitārthaṃ na budhyāmahe /
[461|22] kimidamupādāyeti /
[461|22-461|23] yadyayamarhtaḥ skandhānāṃ lakṣyate teṣveva pudgalaprajñaptiḥ prāpnoti /
[461|23] yathā rūpādīnālamvya teṣveva kṣīraprajñaptiḥ /
[461|23-461|24] athāyamarthaḥ skandhān pratīyeti /
[461|24] skandhānāṃ pudgalaprajñaptikāraṇatvāt / sa eva doṣaḥ /
[p46|124-46125] na sa evaṃ prajñapyate /
[461|25] kathaṃ tarhi yathendhanamupādāyāgniḥ /
[461|25-462|01] kathaṃ cendhanamupādāyāgniḥ prajñapyate /
[462|01-462|02] na hi vinendhanenāgniḥ prajñapyate na cānya indhanādagniḥ śakyate prajñapayituṃ nāpyananyaḥ /
[462|02] yadi hānyaḥ syādanuṣṇamindhanaṃ syāt /
[462|02-462|03] athānanyaḥ syāddāhyameva dāhakaṃ syāt /
[462|03] evaṃ na ca vinā skanvaiḥ pudgalaḥ prajñapyate /
[462|03-462|04] na cānyaḥ skandhebhyaḥ śakyate pratijñātuṃ śāśvataprasaṅgāt /
[462|04] nāpyananya ucchedaprasaṅgaditi /
[462|05] aṅga tāvadbrūhi kigindhanaṃ ko 'nniriti /
[462|05-462|06] tato jñāsyāmaḥ kathamindhanamupādāyāgniḥ prajñapyata iti /
[462|06-462|07] kimatra vaktavyaṃ dāhyamindhanaṃ dāhako 'gniḥ /
[462|07] etadevātra vaktavyaṃ kiṃ dāhyaṃ kok dāhaka iti /
[462|07-462|08] loke hi tāvadapradīptaṃ kāṣṭḥādikamindhanamucyate dāhyaṃ ca /
[462|08] pradīptamagnirdāhakaśca /
[462|08-462|09] yacca bhasvaraṃ coṣṇaṃ ca bhṛśaṃ ca tena hi tadidhyate dhyate ca /
[462|09] saṃtativikārāpādānāt /
[462|09-462|10] taccobhayamaṣṭadravyakaṃ taccegdhanaṃ pratītyāgnirutpadyate /
[462|10-462|11] yathā kṣīraṃ pratītya dadhi madhu pratītyaśuktam /
[462|11] tasmādhigdhanamupādāyetyucyate / anyaśca sa tasmādbhinnakālatvāt /
[462|11-462|12] yadi caiyaṃ pudgalaḥ skandhān pratītyotpadyate sa tebhyo 'nyaścānityaśca prāpnoti /
[462|12-462|14] atha punastatraiva kāṣṭhādau pradīpte yadīṣṇyaṃ tadagnistatsahajātāni trīṇi bhūtānīndhanamiṣyante /
[462|14] tayorapi siddhamanyatvaṃ lakṣaṇabhedāt /
[462|15] upādāyārthastu vaktavyaḥ / kathaṃ tadindhanamupādāya so 'gniḥ prajñapyata iti /
[462|16] na hi tattasya kāraṇaṃ nāpi tat prajñapteḥ / agnireva hi tatprajñapteḥ kāraṇam /
[462|17] yadyāśrayārtha upādāyārthaḥ sahabhāvārtho vā /
[462|17-462|18] skandhā apyevaṃ pudgalasyāśrayasahabhūtāḥ prāpnuvantīti vispaṣṭamanyatvaṃ pratijñāyate /
[462|18-462|19] tadabhāve ca pudgalābhāvaḥ prāpnoti /
[462|19] indhanabhāva ivāgnyabhāvaḥ /
[462|20] yattu taduktaṃ yadīndhanādanyo 'gniḥ syādanuṣṇamindhanaṃ syāditi /
[462|20-462|21] kimidamuṣṇaṃ nāma /
[462|21-462|22] yadi tāvādīṣṇyam anuṣṇamevendhanamanyabhūtasvabhāvatvāt /
[462|22] atha yadauṣṇyavat /
[462|22-462|23] anyadapi taduṣṇasvabhāvādagneruṣṇaṃ sidhyatyīṣṇyayogāditi /
[462|23] nāstyanyatve doṣaḥ /
[462|23-462|24] atha punaḥ sarvameva tat pradīptaṃ kāṣṭhādikamindhanaṃ cāgniśceṣyate /
[462|25] tadupādāyārthaśca vaktavyaḥ / skandhā eva ca pudgalā ityananyatvamanivāryaṃ prāpnoti /
[462|26] tasmānna sidhyatyetat /
[462|26-463|01] yathendhanamupādāyāgniḥ prajñapyate evaṃ skadhānupādāya pudgalaḥ iti /
[463|01-463|02] yadi cāyamanyaḥ skandhebhyo na vaktavyaḥ "pañcavidhaṃ jñeyamatītānāgataṃ pratyupannamasaṃskṛtamavaktavyami"ti na vaktavyaṃ prāpnoti /
[463|02-463|03] naiva hi tadatītādibhyaḥ pañcamaṃ nāpañcamaṃ vaktavyam /
[463|03-463|04] yadā ca pudgalaḥ prajñapyate ki tāvatskandhānupalabhya prajñapyate āhosvit pudgalam /
[463|04-463|05] yadi tāvat skandhāṃsteṣveva pudgalaprajñaptiḥ prāpnoti /
[463|05] pudgalasyānupalambhāt /
[463|05-463|06] atha pudgalaṃ kathamasya skandhānupādāya prajñaptirbhavati /
[463|06] pudgala eva hi tasyā upādānaṃ prāpnoti /
[463|06-463|07] atha mataṃ satsu skandheṣu pudgala upalabhyate tataḥ skandhānupādāyāsya prajñaptirucyata iti /
[463|07-463|08] tadevaṃ rūpasyāpi cakṣurmanaskārālokeṣu satsūpalambhāt tānupādāya prajñaptirbaktavyā /
[463|08-463|09] rūpavacca pudgalasyānyatvaṃ spaṣṭam /
[463|10] idaṃ tāvadvaktavyam /
[463|10-463|11] ṣaṇṇāṃ vijñānānāṃ katamena pudgalo vijñeyaḥ /
[463|11] ṣaḍbhirapītyucyate / kathaṃ kṛtvā /
[463|11-463|13] cakṣurvijñeyāni cedrūpāṇi pratītyapudgalaṃ pratibhāvayati cakṣurvijñeyaḥ pudgalo vaktavyaḥ no tu vaktavyo rūpāṇi vāno vā /
[463|13-463|14] evaṃ yāvat manovijñeyān ceddharmān pratītya pudgalaṃ prativibhāvayati manovijñeyaḥ pudgalo vaktavyo no tu vaktavyo dharmā vā no vā /
[463|14-463|15] evaṃ tarhi kṣīrādibhiḥ samānaḥ prāpnoti /
[463|15-463|17] cakṣurvijñeyāni cedrūpāṇi pratītya kṣīraṃ vibhāvayatyudakaṃ vā cakṣurvijñeyaṃ kṣīramudakaṃ ceti vaktavyaṃ no tu vaktavyaṃ rūpāṇi vā no vā /
[463|17] evaṃ ghrāṇajihvākāyavijñeyaṃ vaktavyaṃ no tu vaktavyaṃ spraṣṭavyāni vā no vā /
[463|18] mābhūt kṣīrodakayoścatuṣṭvaprasaṅga iti /
[463|18-463|19] ato yathā rūpādīnyeva kṣīramudakaṃ vā prajñapyate samastānyevaṃ skandhāḥ pudgala iti siddham /
[463|20] yaccocyate cakṣurvijñeyāni rūpāṇi pratītya pudgalaṃ prativibhāvayatīti /
[463|21] ko 'sya vākyasyārthaḥ /
[463|21-463|22] kiṃ tāvadrūpāṇi pudgalopalabdheḥ kāraṇaṃ bhavatiti āhosvidrūpāṇyupalabhamānaḥ pudgalamupalabhata iti /
[463|22-463|23] yadi rūpāṇi pudgalopalabdheḥ kāraṇaṃ bhavanti sa ca tebhyo 'nyo na vaktavyaḥ /
[463|23-463|24] evaṃ tarhi rūpamapyālokacakṣurmanaskārebhyo 'nyanna vaktavyam /
[463|24-463|25] teṣāṃ tadupalabdhikāraṇatvāt /
[463|25] atha rūpāṇyupalabhamānaḥ pudgalamupalabhate /
[463|25-463|26] kiṃ tayaivopalabdhyopalabhate āhosvidanyayā /
[463|26] yadi tayaiva /
[463|26-463|27] rūpādabhinnasvabhāvaḥ pudgalaḥ prāpnoti rūpa eva vā tatprajñāptiḥ /
[463|27] idaṃ ca rūpamayaṃ pudgalaḥ kathamidaṃ gamyate / athaivaṃ na paricchidyate /
[464|01] kathamidaṃ pratijñāyate rūpamapyasti pudgalo 'pyastīti /
[464|01-464|02] upalabdhivaśena hi tasyāstitvaṃ pratijñāyate /
[464|02] evaṃ yāvaddharmebhyo vaktavyam /
[464|02-464|03] athānyayā bhinnakālo palambhādanyo rūpātprāpnoti /
[464|03] nīlādiya pītaṃ kṣaṇādiva ca kṣaṇāntaram /
[464|03-464|04] evaṃ yāvaddharmebhyo vaktavyam /
[464|04] atha rūpapudgalavaktadupalabdhyorapyanyānanyatvamavaktavyam /
[464|05] tena tarhi saṃskṛte 'pyavaktavyaṃ bhavatīti siddhāntabhedaḥ /
[464|05-464|06] yadi cāyamasti no tu vaktavyo rūpāṇi vā to vā /
[464|06-464|07] kiṃ tarhi bhagavatoktaṃ "rūpamanātmā yāvadvijñānamanātme"ti /
[464|08] yena cāyaṃ cakṣurvijñānena pudgala upalabhyate /
[464|08-464|09] kiṃ tadrūpāṇi pratītyotpadyate āhosvit pudgalamubhayaṃ vā /
[464|09] yadi rūpāṇi pratītyotpadyate /
[464|09-464|10] notsahiṣyate pudgalaṃ vijñātuṃ śabdādivat /
[464|10-464|11] yameva hi viṣayaṃ cakṣurvijñāneṣu pratītyotpadyate vijñānaṃ sa eva tasyālambanapratyayaḥ /
[464|11-464|12] atha pudgalaṃ pratītyotpadyate ubhayaṃ vā /
[464|12] idamutsūtram /
[464|12-464|13] sūtre hi nirdhāritaṃ dvayaṃ pratītya vijñānasyotpādo bhavatīti /
[464|13] "tathā cakṣurbhikṣo hetū rūpāṇi pratyayaścakṣurvijñānasyotpādāya /
[464|13-464|14] tatkasya hetoḥ /
[464|14] yatkiñcit bhikṣo cakṣurvijñānaṃ sarvaṃ taccakṣuḥ pratītya rūpāṇi ceti /
[464|15] anityaśca pudgala evaṃ prāpnoti /
[464|15-464|16] "ye hi hetayo ye pratyayā vijñānasyotpādāya te 'pyanityā" iti sūtre vacanāt /
[464|16-464|17] atha pudgalo na tasyālambanaṃ na tarhi tena vijñeyaḥ /
[464|18] yadi ca pudgalaḥ ṣaḍvijñānavijñeyaḥ pratijñāyate /
[464|18-464|19] sa śrotravijñānavijñeyatvādrūpādanyaḥ prāpnoti śabdhavat /
[464|19-464|20] caturvijñānavijñeyatvācchabdādanyaḥ prāpnoti rūpavat /
[464|20] evamanyebhyo 'pi yojyam / idaṃ ca sūtrapadaṃ vādhitaṃ bhavati /
[464|20-464|22] "yānīmāni brāhmaṇa pañcendriyāṇi nānāgocarāṇi nānāviṣayāṇi svaṃ svaṃ gocaraviṣyaṃ pratyanubhavanti /
[464|22] nānyadanyasya gocaraviṣyaṃ pratyanubhavati /
[464|22-464|23] tadyathā cakṣurindriyaṃ śrotrendriyaṃ ghrāṇendriyaṃ jihvendriyaṃ kāyendriyam /
[464|23-464|24] mana eṣaṃ pañcānāmindriyāṇāṃ gocaraviṣayaṃ pratyanubhavati manaścaiṣāṃ pratisaraṇami"ti /
[464|24] na vā pudgalo viṣayaḥ /
[464|24-464|25] na cedviṣayo na tarhi vijñeyaḥ /
[464|25-464|26] yadyevaṃ manaindriyasyāpyavyabhicāraḥ prāpnoti /
[464|26-464|27] ṣaḍimānīndriyāṇi nānāgocarāṇi nānāviṣayāṇi svaṃ svaṃ gocaraviṣayamākāṅkṣantī tyuktaṃ ṣaṭprāṇakopame /
[464|27] na ttrendriyamemvendriyaṃ kṛtvoktam /
[464|27-465|01] pañcānāṃ darśanādyā kāṅkṣaṇāsaṃbhavāt tadvijñānānāṃ ca /
[465|01-465|02] atastadādhipatyādhyākṛtamatra manovijñānendriyaṃ kṛtvoktam /
[465|02-465|03] yacca tatkevalaṃ mana ādhipatyādhyākṛtaṃ manovijñānaṃ naivaṃ tadanyeṣāṃ viṣayamākāṅkṣatyato nāstyeṣa doṣaḥ /
[465|03-465|06] uktaṃ ca bhagavatā "sarvābhijñeyaṃ vo bhikṣavo dharmaparyāyaṃ deśayiṣyāmī"tyuktvā cakṣurabhijñeyaṃ rūpāṇi cakṣurvijñānaṃ cakṣuḥsaṃsparśo yadapi taccakṣuḥsaṃsparśapratyayamadhyātmamutpadyate veditaṃ suḥkhaṃ vā aduḥkhāsukhaṃ vā yāvat manaḥsaṃsparśapratyayam /
[465|06-465|07] ayamucyate sarvābhijñeyaparijñeyo dharmaparyāyaḥ iti /
[465|07] ata etāvadevābhijñeyaṃ pratijñeyaṃ cetyavardhāryate na pudgalaḥ /
[465|07-465|08] tasmādvijñeyo 'pyasau na bhavati /
[465|08] prajñāvijñānayoḥ samānaviṣayatvāt /
[465|08-465|09] cakṣuṣa ca pudgalaṃ paśyām iti paśyanta paudgalikā anātmanā ātmānaṃ paśyāma iti dṛṣṭisthānamāpannā bhavanti /
[465|10] sūtre ca bhagavatā nītametat / "skandheṣveva pudgalādhye"ti mānuṣyakasūtram /
[465|11-465|13] "cakṣuḥpratītya rūpāṇi cotpadyate cakṣurvijñānaṃ trayāṇāṃ saṃnipātaḥ sparśaḥ sparśasahajātā vedanā saṃjñā cetanā itīme catvāro rupiṇaḥ skandhāśvakṣurindriyaṃ ca rūpametāvanmanuṣyatvamucyate /
[465|13-465|14] atreyaṃ saṃjñā sattvo naro manuṣyo mānavaśca poṣaḥ puruṣaḥ pudgalo jīvo janturiti /
[465|14-465|15] atreyaṃ pratijñā ahaṃ cakṣuṣā rūpāṇi paśyāmīti /
[465|15-465|16] atrāyaṃ vyavahāra ityapi sa āyuṣmānevaṃnāmā evañjātya evaṅgotra evamāhāra evaṃsukhaduḥkhapratisaṃvedī evandīrghāyurevañcirasthitika evamāyuḥparyanta iti /
[465|16-465|17] iti hi bhikṣavaḥ saṃjñāmātrakamevaita dvyavahāramātrakamevaitat /
[465|17-465|18] sarva ime dharmāḥ anityāḥ saṃskṛtāśceti tāḥ pratītyasamutpannā iti /
[465|18] nītārthaṃ ca sūtraṃ pratisaraṇamuktaṃ bhagavatā /
[465|19] tasmānna punaḥ parīkṣyate /
[465|19-465|20] tathā coktaṃ "sarvamastīti brāhmaṇa yāvadeva dvādaśāyanānī"ti /
[465|20] yadi cāyaṃ pudgalo nāyatanaṃ na sostīti siddham /
[465|20-465|21] athāyatanaṃ na tarhyavaktavyaḥ /
[465|21-465|22] teṣāmapi caivaṃ paśyato "yāvatā bhikṣo cakṣuryāvatā rūpāṇi vistareṇa etāvatā bhikṣo tathāgataḥ sarvaṃ ca prajñāpayati sarvaprajñaptiṃ ce"ti /
[465|22-465|25] bimbisārasūtre coktam "ātmā ātmeti bhikṣavo bālo 'śrutavān pṛthagjanaḥ prajñaptimanupatito na tvātrā tmā vā ātmīyaṃ vā duḥkhamidamutpadya mānamutpadyate" iti vistaraḥ /
[465|25] śailayāpyarhantyā māramārabhyoktaṃ /
[466|01-466|04]
 "manyase ki nu sattveti māradṛṣṭigataṃ hi te /
 śūnyaḥ saṃskārapuñjo 'yaṃ nahi sattvjotra vidyate //
yathaiva hyaṅgasaṃbhārātsaṃjñā ratha iti smṛtā / evaṃ skandhānupādāya saṃvṛtyā sattva ucyate" // iti /
[466|05] kṣadrake 'pi cāgame dāridrabrāhmaṇamathikṛtyoktaṃ
[466|06-466|07]
 śṛṇu tvaṃ svādare dharmaḥ sarvagranthipramocanam /
 yathā saṃkliśyate cittaṃ yathā cittaṃ viśudhyati //
[466|08-466|09]
 ātmaiva hyātmano nāsti viparītena kalpyate /
 nāstīha sattva ātmā vā dharmāstvete sahetukāḥ //
[466|10-466|11]
 dvādaśaiva bhavāṅgāni skandhāyatanadhātavaḥ /
 vicintya sarvāṇyetāni pudgalo nopalabhyate //
[466|12-466|13] śūnyamadhyātmakaṃ paśya śūnyaṃ paśya bahirgatam / na labhyate so 'pi kaścidyo bhāvayati śūnyatāmi"ti /
[466|14] tathoktaṃ "pañcādīnavā ātmopalambhe / ātmadṛṣṭirbhavati sattvadṛṣṭiḥ /
[466|15] nirviśeṣo bhavati tīrthikaiḥ sārdham / unmārgapratipanno bhavati /
[466|15-466|16] śūnyatāyāmasya cittaṃ na praskandati na prasīdati na saṃtiṣṭhate na vimucyate /
[466|16-466|17] āryadharmā asya na vyavadāyanta" iti /
[466|17] na vaita evaṃ grandhaṃ pramāṇaṃ kurvanti / kiṃ kāraṇam /
[466|17-466|18] nāsmākamayaṃ nikāye paṭhacyata iti /
[466|18-466|19] kiṃ punasteṣāṃ nikāya eva pramāṇamāhosvidbuddhavacanam /
[466|19] yadi nikāya eva pramāṇaṃ na tarhi teṣāṃ budhaḥ śāstā /
[466|19-466|20] na ca te śākyaputrīyā bhavanti /
[466|20] atha buddhavacanaṃ pramāṇam / ayaṃ granthaḥ kasmānna pramāṇam /
[466|21] nahi kilaitat buddhavacanamiti / kiṃ kāraṇam / nāsmākaṃ nikāye paṭhacyata iti /
[466|22] ayamanyāyo vartate / ko 'trānyāyaḥ /
[466|22-466|24] yo hi granthaḥ sarveṣu nikāyāntareṣvāmnāyate na ca sūtraṃ dharmatāṃ vā bādhate so 'smābhirapāṭhānna buddhavacanamiti vacanaṃ kevalaṃ sāhasamātram /
[466|24] kiṃ cedamapi teṣāṃ sūtraṃ nāsti "sarvadharmā anātāna" iti /
[467|01] syāt matam / naiva hi pudgalo dharma ucyate nāpyanyo dharmāditi /
[467|01-467|02] evaṃ tarhi na manovijñeyaḥ sidhyati /
[467|02] dvayaṃ pratītya vijñānasyotpādaḥ ityavadhāraṇāt /
[467|02-467|03] iha caivaṃ vikalpyate "anātmanyāteti saṃjñāviparyāsa ścittaviparyāso dṛṣṭiviparyāsa" iti /
[467|04] anātmanyātmeti viparyāso na tvātmani kiṃ ca punaḥ /
[467|04-467|05] "nātmā skandhāyatanadhātavaḥ" yattāvaduktaṃ prāk "no tu vaktavyaṃ rūpāṇi vā no ve"ti tattāvadaśocam /
[467|05-467|07] uktaṃ ca sūtrāntare "ye kecit bhikṣavaḥ śramaṇā vā brāhmaṇā vā ātmeti samanupaśyantaḥ samanupaśyanti sarve ta imāneva pañcopādānaskandhāni"ti /
[467|08] tasmātsarva evānātmanyātmagrāhaḥ /
[467|08-467|10] tathoktaṃ "ye kecidanekavidhaṃ pūrvanivāsaṃ samanusmarantaḥ samanusmārṣuḥ samanusmaranti samanusmariṣyanti vā punaḥ sarve ta imāneva opañcopādanaskandhāni"ti /
[467|10-467|11] yadyevamidaṃ kasmādāha "rūpavānahamabhūvamatīte adhvanī"ti /
[467|11] evamanekavidhaṃ ye samanusmarantīti pradarśayati /
[467|11-467|12] yadi tu rūpavantaṃ pudgalaṃ paśyetsatkāyadṛṣṭiprasaṅgaḥ syāt /
[467|12] apāṭha eva tvanna śaraṇaṃ syāt /
[467|12-467|13] tasmāt prajñāptisatpudgalo rāśidhārāvat /
[467|14] yadyevaṃ tarhi na buddhaḥ sarvajñaḥ prapnoti /
[467|14-467|15] na hi kiñcictrittamasti caittā vā yatsarvaṃ jānīyāt /
[467|15] kṣaṇikatvāt / pudgalastu jānīyāt /
[467|15-467|16] evaṃ tarhi cittavināśe pudgalasyāvināśābhyupagamāt nityatvamasyābhyupetaṃ bhavati /
[467|16-467|17] naiva ca vayaṃ sarvatra jñānasaṃmukhībhāvād buddhaṃ sarvajñamācakṣmahe /
[467|17] kiṃ tarhi / sāmarthyāt
[467|17-467|19] yā hyasau buddhākhyā saṃtatistasyā idamasti sāmarthyaṃ yadābhogamātreṇāviparītaṃ jñānamutpadyate yatreṣṭam /
[467|19] āha cātra /
[467|20-467|21] saṃtānena samarthatvādyathāgniḥ sarvabhuṅmataḥ tathā sarvavideṣṭavyo 'sakṛtsarvasya vedanāt /
[467|22] kathamidaṃ gamyate / atītādivacanāt /
[467|23-467|24] "ye cābhyatītāḥ saṃbuddhā ye ca buddhā anāgatāḥ / yaśca etarhhi saṃbuddho bahūnāṃ śokanāśana" iti /
[468|01] skandhā eva ca traiyadhvikā iṣyante na pudgalā yuṣmābhiḥ /
[468|01-468|02] yadi skandhā eva pudgalāḥ kasmādidamāha /
[468|02-468|03] "bhāraṃ ca vo bhikṣavo deśayiṣyāmi bhārādānaṃ ca bhāranikṣepaṇaṃ ca bhārahāraṃ ce"ti /
[468|03] kasmādidaṃ na vaktavyaṃ syāt /
[468|03-468|04] na hi bhāra eva bhārahāro yuktaḥ /
[468|04] kiṃ kāraṇam / nahyevaṃ dṛśyata iti / avaktavyo 'pi na yuktaḥ /
[468|05] kiṃ kāraṇam / na hyevaṃ dṛśyate / bhārādānasyāpi skandhāsaṃgrahaprasaṅgācca /
[468|06] ityarthameva bhārahāraṃ nirdideśa bhagavān /
[468|06-468|07] "yo 'sāvāyupmānevaṃnāmā yāvadevañcirasthitika evamāyuḥparyantaḥ" sa eṣa yathā vijñāyeta /
[468|07-468|08] mānyathā vijñāyi nityo vā avaktavyaṃ veti /
[468|08-468|09] skandhā eva ca skandhānāmupadhātāya saṃvartante pūrvakā uttareṣāmiti bhāraṃ ca bhārahāraṃ ca kṛtvoktāḥ /
[468|09] upaghātārtho hi bhāra iti /
[468|10] asty eva pudgalo yasmād uktaṃ "nāsti sattva upapāduka iti mithyādṛṣṭiḥ" /
[468|11] kaścaivam āha nāsti sattva upapāduka iti /
[468|11-468|12] sattvastu yathā 'sti tathā vibhakto bhagavateti brūmo mānuṣyakasūtre /
[468|12-468|13] tasmād yaḥ paratropapādukasattvākhyaskandhasaṃtānāpavādaṃ karoti tasyaiṣā mithyādṛṣṭir nāsti sattva upapāduka iti /
[468|14] skandhānām upapādukatvāt /
[468|14-468|15] athaiṣā mithyādṛṣṭiḥ pudgalāpavādikā satī kiṃprahātavyā bhavet /
[468|15] nahyeṣā darśanabhāvanāprahātavyā yujyate / pudgalasya sattveṣvantarbhāvāt /
[468|16] "ekaḥ pudgalo loka utpadyamāna utpadyate" iti vacanāt na skandhā iti cet /
[468|17] na / samudāye 'pyekopacārādekatilaikataṇḍulavat ekarāśyekavacanavacca /
[468|18] saṃskṛta iti vā pudgalo vaktavya utpatīmattvābhyupagamāt /
[468|18-468|19] na sa evamutpadyate yathā skandhā apūrvaprādurbhāvāt /
[468|19] kiṃ tarhi / skandhāntaropādānāt /
[468|19-468|20] yathā yājñiko jāto vaiyākaraṇo jāta ityucyate vidyopādānāt /
[468|20-468|21] bhikṣurjātaḥ parivrājako jāta iti liṅgopādānāt /
[468|21] buddhojāto vyādhito jāta ityavasthāntaropādānāditi /
[468|22] na pratikṣepāt sūtra eva hi pratikṣiptaṃ bhagavatā paramārthaśūnyatāyām /
[468|22-468|23] "iti hibhikṣavo 'sti karmāsti vipākaḥ kārakastu nopalabhyate /
[468|23-468|24] ya imāṃśca skandhānnikṣipati anyāṃśca skandhān pratisaṃdadhātyanyatra dharmasaṃketāditi /
[468|24-468|25] phalgusūtre coktam "upādatta iti phalgu na vadāmīti /
[468|25-468|26] tasmānnāsti skandhānāṃ kaścidupādātā nāpi nikṣiptā /
[468|26-469|01] kaṃ ca tāvadbhavānyājñikaṃ yāvadvacyā dhita madhimucyate /
[469|01] dṛṣṭātaṃ karoti pudgalaṃ yadi / so 'siddhaḥ / atha cittacaittāḥ / na /
[469|02] teṣāṃ pratikṣaṇamapūrvotpattireva / atha śarīram / tasyāpi tathā /
[469|02-469|03] śarīravidyāliṅgavacca skandhapudgalayoranyatvamāpadyate /
[469|03] jīrṇa śarīrāntarameva jyādhitaṃ ca /
[469|03-469|04] pratiṣiddho hi sāṃkhyīyaḥ pariṇāmavādaḥ /
[469|04] tasmādadṛṣṭāntā ete /
[469|05-469|06] yadi ca skandhānāmapūrvotpādo na pudgalasyeṣyate so 'nyaśca tebhyo nityaśca sphuṭaṃ dīpito bhavati /
[469|06] pañca skandhā ekaḥ pudgala iti brūvatā kathamanyatvaṃ nocyate /
[469|07] kathaṃ tāvat bhūtāni catvāri rūpaṃ tvekaṃ na ca bhūtebhyyo 'nyadrūpam / pākṣika eṣa doṣaḥ /
[469|08] katamasminpakṣa / bhūtamātrikapakṣe /
[469|08-469|09] tathāpi tu yathā bhūtamātraṃ rūpamevaṃ skandhamātraṃ pudgala ityabhyupetaṃ bhavati /
[469|09-469|10] yadi skandhamātraṃ pudgalaḥ kasmāt bhagavatā sa jīvastaccharīrakanyo veti navyākṛtam /
[469|10] praṣṭurāśayāpekṣayā /
[469|10-469|11] sa hi jīvadravyamekamantarvyāpāra puruṣamadhikṛtya pṛṣṭavān /
[469|11-469|12] sa ca kasmiścinnāstīti kathamasyānyatvamananyatvaṃ vā vyākriyatām /
[469|12] kaurmasyeva romṇo 'ntaḥkharatā mṛdutā vā /
[469|13] eṣa ca granthaḥ pūrvakaireva nirmocitaḥ /
[469|13-469|14] sthāviro hi nāgasenaḥkaliṅgena rājñopasaṃkramyoktaḥ /
[469|14-469|15] "pṛccheyamahaṃ bhadantam bahuvollakāśca śravaṇā bhavanti /
[469|15] yadi yadeva pṛccheyaṃ tadeva vyākuryā iti / pṛcchetyuktaḥ pṛṣṭavān /
[469|15-469|16] kiṃ nu sa jīvastaccharīramanyio jīvo 'nyaccharīramiti /
[469|16] avyākṛtametadityavocat sthaviraḥ /
[469|17] sa āha / nanu bhadantaḥ pūrvameva pratijñāṃ kārito nā 'nyadvacyākartavyamiti /
[469|17-469|18] kimidamanyadevoktamavyākṛtametaditi /
[469|18] sthavira āha /
[469|18-469|19] ahamapi mahārājaṃ pṛccheyaṃ bahuvollakāśca rājāno bhavanti /
[469|19] yadi yadeva pṛccheyaṃ tadeva vyākuryā iti /
[469|19-469|20] pṛcchetyuktaḥ pṛṣṭavān /
[469|20-469|21] yaste 'ntaḥpure ābhravṛkṣastasya kimamlāni phalāni āhosvit madhurāṇīti /
[469|21] naiva mamāntaḥpure kaścidābhravṛkṣo 'stītyāha /
[469|21-469|22] nanu mayā pūrvameva mahārājaḥ pratijñāṃ kārito nānyadvacyākartavyamiti /
[469|22] kimidamanyadevoktamābhra eva nāstīti /
[469|23] sa āha kathamasato vṛkṣasya phalānāmamlatāṃ madhuratāṃ vā vyākaromīti /
[469|23-469|24] evameva mahārāja sa eva jīvo nāsti kuto 'sya śarīrādanyatāmananyatāṃ vā vyākaromīti /
[469|25] kasmāt bhagavatā 'pi noktaṃ nāstyeveti / praṣṭurāśayāpekṣayā /
[469|25-469|27] sa hi yasyāpi skandhasaṃtānasya jīva ityākhyā tasyāpyabhāvaṃ pratīyāditi mithyādṛṣṭiṃ pātitaḥ syāt /
[469|27] pratotya samutpādasyājñānāt /
[469|27-470|01] sa cataddeśanāyā akṣamaḥ /
[470|01] itaścaitadevaṃ niścīyate /
[470|01-470|03] yat bhagavatoktam "astyātmetyānanda vatsasagotrāya parivrājakāya praśnaṃ pṛṣṭo vyākuryāṃ nanvakalpaṃ syādvacanāya sarvadharmā anātmāna iti /
[470|03-470|05] nāstyātmetyānanda vatsasagotrāya parivrājakāya praśnaṃ pṛṣṭo vyākuryāṃ nanu vatsasagotraḥ parivrājakaḥ pūrvameva saṃmūḍho bhūyasyā mātrayā saṃmohamāpadyeta abhūt me ātmāsa me etarhi nāstīti /
[470|05-470|06] astyātmetyānanda śāśvatāya pareti /
[470|06] nāstyātmetyānandocchedāya paretīti vistaraḥ / āha cānna
[470|07-470|08]
 dṛṣṭidaṃṣṭrāvabhadaṃ ca braṃśaṃ cāpekṣya karmaṇām /
 deśayanti jinā dharma vyāgrīpītāpahāravat //
[470|09-470|10] ātmāstitvaṃ hyupagato bhinnaḥ syāddṛṣṭidaṃṣṭrayā bhraṃśaṃ kukśalapotasya kuryādaprāpya saṃvṛtimi"ti /
[470|11-470|12]
punarāha
 asattvādbhagavān jīvaṃ tattvānyatvena nāvadat /
 nāstītyapi ca nāvocanmābhūt prājñaptikopyasan //
[470|13-470|14]
 yatra hi skandhasaṃtāne śubhāśubhaphalāstitā /
 jīvākhyā tatra sā na syāt jīvanāstitvadeśanāt //
[470|15-470|16]
 prajñaptimātraṃ skandhesu jīva ityapināvadat /
 abhavyaḥ śūnyatāṃ boddhuṃ tadānīṃ tādṛśo janaḥ //
[470|17-470|18]
 tathā hyātmāsti nāstīti pṛṣṭo vāstyeva nāvadat /
 āśayāpekṣāyā praṣṭuḥ sati tvastīti nāha kim //
[470|19] śāśvatalokādīnāmapyavayākaraṇaṃ praṣṭurāśayāpekṣayā /
[470|19-470|20] yadi hi tāvadātmā loka iṣṭaḥ syāttasyābhāvādayuktaṃ caturdhā vyākaraṇam /
[470|20-471|01] atha sarva eva saṃsāro lokastasyāpyayuktam /
[471|01] śāśvate loke na kasyacit parinirvāṇaṃ prāpnuyāt / śāśvate loke na kasyacit parinirvāṇaṃ prāpnuyāt /
[471|02] aśāśvate sarvepāmucchedaḥ prāpnuyāt /
[471|02-471|03] ubhayathātve niyamata ekeṣāṃ parinirvāṇaṃ prāpnuyāt ekeṣāṃ na /
[471|03] anubhayathātve naiva parinirvāṇaṃ nāparinirvāṇaṃ prāpnuyāt /
[471|04-471|05] ato mārgadhīnatvāt parinirvāṇasya caturdhāpi niyamo na vyākriyate nirgrantha4rāvakacaṭakavat /
[471|05] ata evāntavān loka iti catuṣkāvyākaraṇam / tulyārtho hyeṣa catuṣkaḥ /
[471|06-471|07] tathāhi muktikaḥ parivrājaka eva catuṣkaṃ pṛṣṭvā punaḥ pṛṣṭavān kiṃ nu sarvo loko 'nena mārgeṇa niryātyāhosvidekadeśo lokasye"ti /
[471|07-471|09] sthavira ānanda āha "yameva tvaṃ muktika tatprathamato bhagavantaṃ praśnaṃ pṛṣṭavāṃstame vaitarhi pṛcchasyanena paryāyeṇe"ti sarvam /
[471|09-471|10] bhavati tathāgataḥ paraṃ maranādityapi catuṣkaḥ praṣṭurāśayāpekṣayā na vyākṛtaḥ /
[471|10] sa hi muktvāmānaṃ tathāgataṃ kṛtvā pṛṣṭavān /
[471|11-471|12] paudgalikastu paryanuyojyaḥ kiṃ kāraṇaṃ bhagavān jīvantaṃ pudgalamastīti vyākaroti paraṃ maraṇānna vyākarotīti /
[471|12] śāśvata doṣaprasaṅgaḥ /
[471|13-471|14] idaṃ tarhi kasmādvacyākaroti "bhaviṣyasi tvaṃ maitreyānāgate 'dhvani tathāgato 'rhan saṃyaksaṃbuddha" iti /
[471|14-471|15] kasmācca śrāvakamabhyatītaṃ kālagatamupapattau vyākarotyamuko 'mutropapanna iti /
[471|15] evamapi hi śāśvatatvaprasaṅgaḥ /
[471|15-471|17] yadi ca bhagavān pūrvaṃ pudgalaṃ dṛṣṭvā parinirvṛtaṃ punaḥ na paśyatyajñānānna vyakarotīti sarvajñatvaṃ śāsturutpāditaṃ bhavati na vā so 'stītyabhyupagantavyam /
[471|17-471|18] atha paśyatyanucyamāno 'pyasāvasti śāśvataśceti siddhaṃ bhavati /
[471|18] arthatadapi na vaktavyaṃ paśyati vā naveti /
[471|18-471|19] evaṃ tarhi idamapi śanaiḥ śanairavaktavyaṃ kriyatāṃ sarvajño vā na vā bhagavānna veti /
[471|19-471|20] astyeva pudgalo yasmātsatyataḥ sthitito nāsti me ātmeti dṛṣṭisthānamuktam /
[471|20-471|21] astītyapi dṛṣṭisthānamuktam /
[471|21] tasmādajñāpakametat /
[471|21-471|22] ubhayamapi tvetadantagrāhadṛṣṭi śāśvatocchedadṛṣṭisaṃgṛhītamityābhidharmikāḥ /
[471|22] tathaiva ca yuktam /
[471|22-471|23] "astyātmetyānanda śāśvatāya paraiti nāstyātmetyānandocchedāya paraitī"ti vātsyasūtre vacanāt /
[471|24] yadi tarhi pudgalo nāsti ka eṣa saṃsarati /
[471|24-471|25] nahi saṃsāra eṣa saṃsaratīti yuktam /
[471|25-472|01] uktaṃ ca bhagavatā "avidyānivaraṇānāṃ sattvanāṃ saṃdhāvatāṃ saṃsaratāmi"ti /
[472|01] atha pudgalaḥ kathaṃ saṃsarati /
[472|01-472|02] skandhāntaratyāgopādānāt /
[472|02] uktottara eṣa pakṣaḥ /
[472|02-472|03] yathātu kṣaṇiko 'gniḥ saṃtatyā saṃsaratītyucyate tathā sattvākhyaḥ skndhasamudāyastṛṣṇopādānaḥ saṃsaratītyucyate /
[472|03-472|05] yadi skandhāmātramidaṃ kasmādāha bhagavān "grahameva sa tena kālena tena samayena sunetro nāma śāstā 'bhūvami"ti /
[472|05] kasmānna vaktavyaṃ syāt / anyatvāt skandhānām /
[472|05-472|06] atha kiṃ pudgalaḥ /
[472|06] sa evāsau / śāśvato hi syāt /
[472|06-472|07] tasmādahameva sa ityekasaṃtānatāṃ darśayati /
[472|07] yathā sa evāgnirdahannāgata iti /
[472|07-472|08] yadi cātmā bhavettthāgatā eva suvyaktaṃ paśyeyuḥ /
[472|08] paśyatāṃ cātmagrāho dṛḍhataraḥ syādātmasnehaśca /
[472|08-472|09] "ātmani ca satyātmīyaṃ bhavatī"ti sūtre vacanādātmagrāho 'pyeṣāṃ skandheṣvadhikaṃ pravarteta /
[472|09-472|10] saiṣā syātsatkāyadṛṣṭi /
[472|10] ātmīyadṛṣṭau ca satyāmātmīyasnehaḥ /
[472|10-472|11] evameṣāṃ dṛḍhatarātmātmīyasnehaparisāditavandhanānāṃ mokṣo dūratarībhavet /
[472|11-472|12] atha mataṃ naivātmani pravartate sneha iti /
[472|12-472|13] tat ka idānīmeṣa yogo yadanātmanyātmadhimokṣāt sneha utpadyate ātmanyeva tu notpadyate /
[472|13-472|14] tasmāt dṛṣṭacyarvudametasmin śāsane utpannaṃ ya eṣa ekeṣāṃ pudgalagrāha ekeṣāṃ sarvanāstitāgrāhaḥ /
[472|14-472|15] ye 'pi ca dravyāntaramevātmānaṃ manyante tīrthakārāstepāmeva mokṣābhāvadoṣo niṣkampaḥ /
[472|16-472|17] yadi tarhi sarvathāpi nāstyātmā kathaṃ kṣaṇikeṣu citteṣu cirānubhūtasyārthasya smaraṇaṃ bhavati pratyabhijñānaṃ vā /
[472|17-472|18] smṛtiviṣayasaṃjñānvayāccittaviśeṣāt /
[472|18] kīdṛśāccittaviśeṣāt yato 'nantaraṃ smṛtirbhavati /
[472|18-472|19] tadābhogasadṛśasamvandhisaṃjñādimato 'nupahata prabhāvādāśrayaviśeṣaśokavyākṣepādibhiḥ /
[472|20-472|21] tādṛśo 'pi hyatadanvayaścittaviśeṣo na samarthaḥ tāṃ smṛtiṃ bhavayituṃ tadanvayo 'pi cānyādṛśo na samarthastāṃ smṛtiṃ bhavayitum /
[472|21-472|22] labhayathā tu samartha ityevaṃ smṛtirbhavatyanyasyāṃ sāmarthyādarśanāt /
[472|22] kathamidānīmanyena cetasā dṛṣṭamanyatsmarati /
[472|22-472|23] evaṃ hi devadattacetasā dṛṣṭaṃ yajñadattacetaḥ smaret /
[472|23] nāsambandhāt /
[472|23-472|24] na hi tayoḥ saṃbandho 'sti akārya kāraṇabhāvādyathaikasaṃtānikayoḥ /
[472|24-472|25] na ca brūmo 'nyena cetasā dṛṣṭamanyatsmaratīti /
[472|25] api tu darśanacittātsmṛticittamanyadutpadyate /
[472|25-472|26] saṃtatipariṇatyā yathoktamiti ka evaṃ sati doṣaḥ /
[472|26] smaraṇādeva ca pratyabhijñānaṃ bhavati /
[472|27] asatyātmanika eṣa smarati / smaratīti ko 'rthaḥ / smṛtyā viṣayaṃ gṛhlāti /
[472|28] kiṃ tadgrahaṇamanyatsmaraṇāt / smṛtiṃ tarhi kaḥ karoti /
[472|28-473|01] uktaḥ sa yastāṃ karoti smṛtihetucittaviśeṣaḥ /
[473|01] yattarhi caitraḥ smaratītyucyate /
[473|01-473|02] tato caitrākhyātsaṃtānāttāṃ bhavantīṃ dṛṣṭvocyate caitraḥ smaratīti /
[473|02-473|03] asatyātmani kasyevaṃ smṛtiḥ /
[473|03] kiṃarthaiṣā ṣaṣṭhī / svāmyarthā / yathā kasya kaḥ svāmī / yathā goścaitraḥ /
[473|04] kathamasau tasyāḥ svāmī / tadādhīno hi tasyā vāhadohādiṣu viniyogaḥ /
[473|04-473|05] kva ca punaḥ smṛtirviniyoktavyā va evaṃ tasyāḥ svāmī mṛgyate /
[473|05] smartavye 'rthe /
[473|05-473|06] kimartha viniyoktavyā /
[473|06] smaraṇārtham / aho sūktāni sukhaidhitānām /
[473|06-473|07] saiva hi nāma tadarthaṃ viniyoktavyeti /
[473|07] kathaṃ ca viniyoktavyā / utpādanata ahosvitsaṃpreṣaṇataḥ /
[473|08] smṛtigatyayogādutpādanataḥ / hetureva tarhi svāmī prāpnoti phalameva ca svam /
[473|09] yasmāddhetorādhipatyaṃ phale phalena ca tadvān heturiti /
[473|09-473|10] yo hyeva hetuḥ smṛtestasyaivāsau /
[473|10-473|12] yaścāpi sa caitrābhidhānaḥ saṃskārasamūhasaṃtāna ekato gṛhītvā gavākhyasvāmītyucyate sa cāpi tasya deśāntaravikārotpattau kāraṇabhāvaṃ cetasi kṛtvā na tu khalu kaścidekaścaitro nāmāsti na cāpi gauḥ /
[473|12-473|13] tasmāttatrāpi na hetubhāvaṃ vyatītyāsti svāmihbāvaḥ /
[473|13] evaṃ ko vijānāti kasya vijñānamityevamādiṣu vaktavyam /
[473|14] tasya heturindriyārthamanaskārā yathāyogamityeṣa viśeṣaḥ /
[473|15] yo 'pyāha bhāvasya bhavitrapekṣatvāt sarvo hi bhāvo bhavitāramapekṣate /
[473|15-473|16] yathā devadatto gacchatītyatra gatirbhāvo gantāraṃ devadattamapekṣate /
[473|16] tathā vijñānaṃ bhāvaḥ /
[473|17] tasmādyo vijānāti tena bhavitavyamiti / sa vaktavyaḥ /
[473|18] ko 'yaṃ devadatta iti / yadyātmā sa eva sādhyaḥ / atha vyavahārapuruṣaḥ /
[473|18-473|19] so 'pi na kaścidekaḥ saṃskārā hi ta evaṃnāmānaḥ /
[473|19-473|20] tatra yathā devadatto gacchati yathā vijānāti /
[473|20] kathaṃ ca devadatto gacchati /
[473|20-473|22] kṣaṇikā hisaṃskārā abhinnasaṃtānā devadatta iti bālairekasattvapiṇḍagraheṇādhimuktāḥ svasya saṃtānasya deśāntare kāraṇaṃ bhavanta ucyante gacchati devadatta iti /
[473|22] sā ca deśāntaropattirgatirita /
[473|22-473|23] jvālāśabdasaṃtānayorgacchatigamanābhidhānavat /
[473|23-473|24] ta eva ca punarvijñānasya kāraṇaṃ bhavanta ucyante jānāti devadatta iti /
[473|24] āryairapi teṣāṃ saṃjñayā tathocyante vyavahārārtham /
[473|25] yattarhi "vijñānaṃ vijānātī"ti sūtra uktaṃ kiṃ tatra vijñānaṃ karoti /
[473|25-473|26] na kiñcitkaroti /
[473|26] yathā tu kāryaṃ kāraṇamanuvidhīyata ityucyate /
[473|26-473|27] sādṛśyenātmalābhādakurvadapi kiñcit /
[473|27] evaṃ vijñānamapi vijānātītyucyate /
[473|27-474|01] sādṛśyenātmalābhādakurvadapi kiñcit /
[474|01] kiṃ punarasya sādṛśyam / tadākāratā /
[474|01-474|02] ata eva tadindriyādapyutpannaṃ viṣayaṃ vijānātītyucyate nendriyam /
[474|02-474|03] athavā tathā 'trāpi vijñānasaṃtānasya vijñāne kāraṇabhāvādvijñānaṃ vijānātīti vacanānnirdoṣaṃ kāraṇe dartṛśabdanirdeśāt /
[474|04] ghaṇṭā rautīti yadvat /
[474|04-474|05] api khalu yathā pradīpo gacchati tathā vijñānaṃ vijānātīti /
[474|05] kathaṃ ca pradīpo gacchati /
[474|05-474|06] pradīpa ityarciṣāṃ saṃtāna upacaryate /
[474|06] sa deśāntareṣūtpadyamānastaṃ deśaṃ gacchatītyucyate /
[474|06-474|07] evaṃ vijñānamapi cittānāṃ saṃtāna upacaryate /
[474|07] tadviṣayāntareṣūtpadyamānaṃ taṃ viṣayaṃ vijānātītyucyate /
[474|08-474|09] yathā cābhijāyate tiṣṭhati rūpamityatra bhaviturbhāvādanarthantaratvamevaṃ vijñānasyāpi syāt /
[474|09-474|10] yadi vijñānādvijñānamutpadyate nātmānaḥ kasmānna nityaṃ tādṛśamevotpadyate na ca kramaniyamenāṅkurakāṇḍapatradivat /
[474|10] sthityanyathātvasya saṃskṛtlakṣaṇatvāt /
[474|11] eṣa hi saṃskṛtasya svabhāvo yadavaśyaṃ prabandhasyānyathātvaṃ bhavati /
[474|11-474|13] anyathā hi nikāmadhyānasamāhitānāṃ sadṛśakāyacittotpattau prathamakṣaṇaniṃrviśeṣatvāt paścādapi na syāt svayaṃ vyutthānam /
[474|13] kramo 'pi hi cittānāṃ niyata eva /
[474|13-474|14] yato nūtpattavyaṃ tata eva tasyotpādāt /
[474|14] tulyākāramapi hi kiñcidutpādane samarthaṃ bhavati /
[474|14-474|15] gotraviśeṣāt /
[474|15-474|17] yadyathā strīcittānantaraṃ yadi tatkāyavidūṣaṇācittamutpannaṃ bhavati tatpatiputrādicittaṃ vā punaśca paścātsaṃtatipariṇatyā strīcittamutpadyate tat samartha bhavati tatkāyavidūṣaṇācittotpādane tatpatiputrādicittotpādane vā /
[474|17] tadgotratvāt /
[474|18] anyathā na samartham /
[474|18-474|19] atha punaḥ paryāyeṇa strīcittādvahuvidhaṃ cittamutpannaṃ vahutara māsannataraṃ vā tadevotpadyate /
[474|19] tadbhāvanāyā valīyastvāt /
[474|20] anyatra tatkālikātkāyabāhyapratyayaviśeṣāt /
[474|20-474|21] saiva balīyasī bhāvanā kasmānnityaṃ na phalati /
[474|21-474|22] sthityanyathātvasya saṃskṛtalakṣaṇatvāt tasya cānyathātvasyānyabhāvanāphalotpattāvānuguṇyāt /
[474|22] etaddhi sarvacittaprakāreṣu diṅmātram /
[474|22-474|23] nirantarakāraṇajñāne tu buddhānāṃ prabhutvam //
[474|23] evaṃ hyāhuḥ /
[474|24-474|25]
 sarvākārakāraṇamekasya mayūracandrakasyāpi /
 nāsarvajñairjñeyaṃ sarvajñabalaṃ hi tajjñānami"ti //
[474|26] prāgevārupiṇāṃ cittabhedānām /
[475|01-475|03] ya eva tvayamekīyastīrthika ātmaprabhavāṃ cittotpattiṃ manyate tasyaivedaṃ sphuṭaṃ codyamāpadyate kasmānna nityaṃ tādṛśamevotpadyate na ca kramaniyamenāṅkurakāṇḍapatrādivaditi /
[475|03] manaḥsaṃyogaviśeṣāpekṣatvāditi cet / na / anyasaṃyogāsiddheḥ /
[475|04-475|05] saṃyoginostu paricchinnatvādaprāptipūrvikā prāptiḥ samyoga iti lakṣaṇavyākhyānāccātmānaḥ paricchedaprasaṅgaḥ /
[475|05-475|06] tato manaḥsamcārādātmanaḥ saṃcāraprasaṅgo virāgasya vā /
[475|06] pradeśasaṃyoga iti cet / na / tasyaiva tatpradeśatvāyogāt /
[475|06-475|08] astu vā saṃyogastathāpi nityamaviśiṣṭe manasi kathaṃ saṃyogaviśeṣaḥ /
[475|08] buddhiviśeṣāpekṣa iti cet /
[475|08-475|09] sa eva paricodyate kathaṃ buddhiviśeṣa iti /
[475|09] saṃskāraviśeṣāpekṣādātmamanaḥ saṃyogāditi cet /
[475|09-475|10] cittādevāstu saṃskāraviśeṣāpekṣatvāt / [475|10-475|11] nahi kiñcidātmanaḥ upalabhyate sāmarthmauṣadha kāryasiddhāviva kuhakavaidyaphuḥsvāhānām /
[475|11] satyātmani tayoḥ saṃyoga iti cet /
[475|12] vāṅmātram / āśrayaḥ sa iti cet / yathā kaḥ kasyāśrayaḥ /
[475|12-475|13] na hi te citravadarādivadādhārye nāpi sa kuḍacyakuṇḍādivadādhāro yuktaḥ /
[475|13-475|14] pratighātiyutadoṣāt naiva sa evamāśrayaḥ /
[475|14] kathaṃ tarhi / yathā gandhādīnāṃ pṛthivīti cet /
[475|14-475|15] atiparitoṣitāḥ smaḥ /
[475|15] idameva hi naḥ pratyāyakaṃ nāstyātmeti /
[475|15-475|16] yathā na gandhādibhyo 'nyā pṛthivīti /
[475|16] ko hi sa gandhādibhyo 'nyāṃ pṛthivīṃ nirdhārayati /
[475|16-475|17] vyapadeśastu pṛthivyā gandhādaya iti viśeṣaṇārtham /
[475|17-475|18] te hyeva tadākhyā gandhādayo yathā pratīyerannānya iti /
[475|18] kāṣṭhapratimāyāṃ śarīravyapadeśavat /
[475|18-475|19] satyapi ca saṃskāraviśeṣāpekṣatve kasmānna yugapatsarvajñānotpattiḥ /
[475|19] yo hi baliṣṭhastenānyeṣāṃ prativandhaḥ /
[475|20] sa eva valiṣṭhaḥ kasmānnityaṃ na phalati / yo 'sya nyāyaḥ so 'stu bhāvanāyāḥ /
[475|21] ātmā tu nirarthakaḥ kalpyate /
[475|22] avaśyamātmābhyupagantavyaḥ /
[475|22-475|23] smṛtyādīnāṃ guṇapadārthatvāt tasya cārthādavaśyaṃ dravyāśritatvāt teṣāṃ cānyāśrayāyogāditi cet /
[476|01] na / na hyeṣāṃ guṇapadārthatvaṃ siddham / sarvameva no vidyamānaṃ dravya /
[476|01-476|02] "ṣaṭ dravyāṇi śrāmaṇyaphalānī"ti vacanāt /
[476|02] nāpyeṣāṃ dravyāśritatvaṃ siddham /
[476|02-476|03] parīkṣito hyāśrayārthaḥ /
[476|03] tasmādyatkiñcideva tat /
[476|04] ātmanyasati kimarthaḥ karmārambhaḥ /
[476|04-476|05] ahaṃ sukhī syāmahaṃ duḥkhī na syāmityevamarthaḥ /
[476|05] ko 'sāvahaṃ nāma yadviṣayio 'yamahaṅkāraḥ / skandhaviṣayaḥ / kathaṃ jñāyate /
[476|06] teṣu snehāt / gaurādibuddhibhiḥ sāmānādhikaraṇyāttu /
[476|06-476|08] gauro 'hamahaṃ śyāmaḥ sthūlo 'hamahaṃ kṛśaḥ jīrṇo 'hamahaṃ yuveti gaurādibuddhibhiḥ sāmānādhikaraṇo 'yamahaṅkāro dṛśyate /
[476|08] na cātmana ete prakārā dṛśyante / tasmādapi skandheṣvayamiti gamyate /
[476|09-476|10] ātmana upakārake 'pi śarīra ātmopacāro yathā ya evāyaṃ sa evāhaṃ sa evāyaṃ me bṛtya iti bhavatyupakārake 'pi ātmopacāro natvahaṅkāraḥ /
[476|10-476|11] sati śarīrālambanatve paraśarīrālamvano 'pi kasmānna bhavati /
[476|11] asaṃvandhāt /
[476|11-476|12] yenaiva hi sahāsya saṃvandhaḥ kāyena cittena vā yatraivāyamahaṅkāra utpadyate nānvatra /
[476|12-476|13] anādau saṃsārra evamabhyāsāt /
[476|13] kaśca saṃbandhaḥ / kāryakāraṇabhāvaḥ /
[476|13-476|14] yadyātmā nāsti kasyāyamahaṅkāraḥ /
[476|14] idaṃ punastadeāyātaṃ "kimarthaiṣā ṣaṣṭhīti /
[476|14-476|15] yāvadya evāsya hetustasyaivāyami"ti /
[476|15] kaścānyo hetuḥ /
[476|15-476|16] pūrvāhaṅkāraparibhāvitaṃ svasaṃtativiṣayaṃ sāvadyaṃ cittam /
[476|16] asatyātmani ka eṣa sukhito duḥkhito vā /
[476|16-476|17] yasminnāśraye sukhamutpannaṃ duḥkhaṃ vā /
[476|17] yathā puṣpito vṛkṣaḥ phalitaṃ vanamiti /
[476|17-476|18] kaḥ punaranayorāśrayaḥ /
[476|18] ṣaḍāyatanam / yathā kṛtvā tathoktam /
[476|19] asatyātmani ka eṣāṃ karmaṇāṃ kartā kaśca phalānāṃ bhoktā bhavati /
[476|19-476|20] karteti ka eṣa vāhyarthaḥ /
[476|20] karotīti kartā / bhuṅkta iti bhoktā / paryāya ucyate nārthaḥ /
[476|21] "svatantraḥ karte"ti kartṛ lakṣaṇamācakṣate lākṣaṇikāḥ /
[476|21-476|22] asti punaḥ kvacideva kārye kasyacit svātantryam /
[476|22] loke dṛṣṭaṃ devadattasya snānāsanagamanādau /
[476|22-476|23] kaḥ punarbhavān devadattamudāharati /
[476|23] yadyātmānaṃ sa eva sādhyaḥ / atha pañcaskandhakaṃ sa ev kartā /
[476|24] trividhaṃ cedaṃ karma kāyavāṅmanaskarma /
[476|24-476|25] tatra kāyakarmaṇi tāvat kāyasya cittaparatantrā vṛttiḥ /
[476|25-476|26] cittasyāpi kāye svakāraṇaparatantrā vṛttistasyāpyevamiti nāsti kasyacit svātantryam /
[476|26] pratyayaparatantrā hi sarve bhāvāḥ pravartante /
[476|26-476|27] ātmano 'pi ca nirapekṣasyākāraṇatvābhyupagamātra svātantryaṃ sidhyati /
[476|28] tasmānnaivaṃlakṣaṇam upalabhyate kaścitkartā /
[476|28-477|01] yattu yasya pradhānaṃ kāraṇaṃ tattsya kartetyucyate /
[477|01] na ca ātmanaḥ kvacidapi kāraṇatvaṃ dṛśyate /
[477|01-477|02] tasmātsa evamapi na kartā yujyate /
[477|02-477|03] smṛtijo hi cchandaḥ cchandajo vitarko vitarkātprayatnaḥ prayatnādvāyustataḥ karmeti kimatrātmā kurute /
[477|03-477|04] phalasyāpica ka upabhogo yamayamātmā kurvannupabhoktā kalpyate /
[477|04] upalabhiriti cet / nātmanaḥ upalabdhau sāmarthyaṃ vijñāne pratipedhāt /
[477|05] asatyātmani kasmādasattvādhiṣṭhānaḥ pāpapuṇyopacayo na bhavati /
[477|05-477|06] vedanādyanāśrayatvāt tadāśrayaśca ṣaḍāyatanaṃ nātmā yathā tathoktam /
[477|07] kathamasatyātmani venaṣṭātkarmaṇa āyatyāṃ phalotpattiḥ /
[477|07-477|08] ātmanyapi sati kathaṃ vinaṣṭāt karmaṇa āyatyāṃ phalotpattiḥ /
[477|08] tadāśritāddharmādharmāt /
[477|08-477|09] yathā kaḥkimāśrita ityuktottaraiṣā vāco yuktiḥ /
[477|09] tasmādanāśritādeva dharmādharmāt bhavatu /
[477|09-477|10] naiva tu vayaṃ vinaṣṭāt karmaṇa āyatyāṃ phalotpattiṃ brūmaḥ /
[477|10] kiṃ tarhi /
[477|10-477|11] tatsaṃtatipariṇāmaviśeṣādvījaphalavat /
[477|11] yathā vījātphalamutpadyata ityucyate /
[477|11-477|12] na ca tadvinaṣṭādvījādutpadyate /
[477|12] nāpyanantarameva / kiṃ tarhi /
[477|12-477|13] tatsaṃtatipariṇāmaviśeṣādaṅkurakāṇḍapatrādikramaniṣpannāt puṣpāvasānāt /
[477|13-477|14] tat punaḥ puṣpānniṣpannaṃ kasmāttasya vījasya phalamityucyate /
[477|14] tadāhitaṃ hi tat parayāpuṣpe sāmarthyam /
[477|14-477|15] yadi hi tatpūrvikānnabhaviṣyat tattādṛśasya phalasyotopattau na samarthamabhaviṣyat /
[477|15-477|16] evaṃ karmaṇaḥ phalamutpadyata ityucyate /
[477|16] na ca tadviniṣṭātkarmaṇa utpadyate nāpyanantarameva /
[477|17] kiṃ tarhi / tatsaṃtatipariṇāmaviśeṣāt /
[477|17-477|18] kā punaḥ saṃtatiḥ kaḥ pariṇāmaḥ ko viśeṣaḥ /
[477|18-477|19] yaḥ karmapūrva uttarottaracittapravasaḥ sā saṃtatistasyā anyathotpattiḥ pariṇāmaḥ /
[477|19-477|20] sa punartho 'ntaraṃ phalotpādanasamarthaḥ so 'ntapariṇāmaviśiṣṭatvāt pariṇamaviśeṣaḥ /
[477|20] tadyāthā sopādānaṃ maraṇacittaṃ punarbhavasya /
[477|20-477|21] trividhakarmapūrvakatve 'pi yatkarma guru vā bhavatyāsannamabhyastaṃ vā yatkṛtaṃ sāmarthyaṃ dyotyate natvanyasya /
[477|22] āha ca
[477|23-477|24]
 "yat guru yaccāsannaṃ yaccābhyastaṃ kṛtaṃ ca yat /
 pūrvaṃ pūrvaṃ pūrvaṃ vīpacyate karmasaṃsāre" //
[477|25] tatra vipākahetvāhitaṃ tu vipākaphaladānasāmarthyaṃ vipākaṃ dattvā vinivartate /
[477|25-477|26] sabhāgahetvāhitaṃ tu niṣyandaphaladānasāmarthyaṃ kliṣṭānāṃ pratipakṣodayādvinivartate /
[477|27] akliṣṭānāṃ cittasaṃtānātyantavinivṛtteryadā parinirvāti /
[478|01] atha kasmādvipākādvipākāntaraṃ notpadyate vījaphalādiva phalāntaram /
[478|01-478|02] na tāvat dṛṣṭāntena sarvaṃ samānaṃ bhavati /
[478|02] tatrāpi tu na phalādeva punaḥ phalāntaramutpadyate /
[478|02-478|03] kiṃ tarhi /
[478|03] viklittiviśeṣajādvikāraviśeṣāt /
[478|03-478|04] yo hi tatra bhūtaprakārāṅkuraṃ nirvartayati sa tasya vījaṃ nānyaḥ /
[478|04-478|05] bhāvinyā tu saṃjñāyā sādṛśyādvā pūrvako 'pi saṃtāno bījamityākhyāyate /
[478|05-478|07] evamihāpi tasmādvipākādyadi sadasaddharmaśravaṇā dipratyayaviśeṣajaḥ kuśalasāsravo 'kuśalo vā cittavikāra utpadyate tasmātpunarvikārāntaramutpadyate nānyatheti samānametat /
[478|07] athavā punaretadevaṃ vijñātavyam /
[478|07-478|09] yathā lākṣārasarañjitāt mātuluṅgapuṣpātsaṃtatipariṇāmaviśeṣajaḥ phale raktaḥ keśara upajāyate na ca tasmāt punaranyaḥ evaṃ karmajādvipākāt na punarvipākāntaramiti /
[478|09-478|10] yathāsthūlamidamasmadbuddhigamyaṃ darśitam /
[478|10-478|11] nānāvidhaśaktibhinnaistu karmabhiradhivāsitāḥ saṃtataya etāmavasthāṃ gatā īdṛśaṃ phalamabhinivartayantīti buddhānāmeva viṣayaḥ /
[478|11] āha khalvapi
[478|12-478|13]
 "karma tadbhāvanāṃ tasyā vṛttilābhaṃ tataḥ phalam /
 niyamena prajānāti buddhādanyio na sarvathā //
[478|14-478|17]
 ityetāṃ suvihitahetumārgaśuddhāṃ
 buddhānāṃ pravacanadharmatāṃ niśamya /
 andhānāṃ vividhakudṛṣṭiceṣṭitānāṃ
 tīrthyānāṃ matamapavidhya yāntyanandhāḥ //
[478|18-478|21]
 imaṃ hi nirvāṇapuraikavartinīṃ
 tathāgatādityavacoṃ 'śubhāsvatīm /
 nirātmatāmāryasahasravāhitāṃ
 na mandacakṣurvivṛtāmapīkṣate //
[478|22-478|23] iti diṅmātramevedamupadiṣṭaṃ sumedhasām / braṇadeśoviṣasyeva svasāmarthyavisarpaṇa iti /
[479|01-479|02]
 pudgalakośamabhidharmakośabhāṣyaṃ samāptamiti /
 kṛtiriyamācāryavasubandhupādānāmiti //
[479|03-479|04]
 ye dharmahetuprabhavā hetuṃ teṣāṃ tathāgato hyavadat /
 teṣāṃ ca yo nirodha evaṃvādī mahāśramaṇaḥ //
=====================================================================
[479|05-479|06] devadharmo 'yaṃ pravaramahāyāna sakalatathāgataśāsanadhūrddharasya uttarāpathikapaṇḍitasthaviraśrīlāmāvākasya yadatra puṇyamityādi /
[479|07] // śubhamastu //
=====================================================================

